|  |  |
| --- | --- |
| **בית משפט השלום בקריית שמונה** | |
| ת"פ 42006-10-16 שלוחת תביעות מרום הגליל והגולן נ' ורסנו |  |

|  |  |  |
| --- | --- | --- |
| **בפני** | **כבוד השופטת רות שפילברג כהן** | |
| **בעניין:** | **שלוחת תביעות מרום הגליל והגולן** |  |
|  |  | **המאשימה** |
|  | **נגד** | |
|  | **יובל ישראל ורסנו** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ד(א)](http://www.nevo.co.il/law/70301/40d.a), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתב אישום ורקע**

1. הנאשם הודה והורשע, במסגרת הסדר טיעון, בכתב אישום שייחס לו עבירת **סחר בסמים מסוכנים** – עבירה לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973.

על פי כתב האישום, ביום 24/10/16, סמוך לשעה 03:40, במהלך מסיבת טבע שהתקיימה בירדן ההררי סמוך ליישוב גדות, זיהה השוטר יאמן נג'ם – ששימש כסוכן סמוי, את הנאשם כשהוא מתרוצץ בין הקהל, פנה אליו ואמר לו: "האם יש לך משהו להסתדר?"

הנאשם השיב: "מה אתה מחפש אח שלי?"

השוטר ענה לו: "משהו לדפוק את הראש, סטלה"

ובתגובה ענה לו הנאשם: "יש לי MD והמחיר ל-7 חתיכות הוא כ- 250 ₪".

בהמשך, מסר השוטר לנאשם כי יש לו רק 200 ₪ ושיביא לו ב- 200 ₪.

על כל השיב הנאשם: "חכה לי ליד הרמקול הראשון כי יש לי חבר ואני ילך לשאול אותו ואחזור אליך".

בהמשך לאמור לעיל וכעבור מספר דקות, חזר הנאשם אל השוטר ומסר לו שקית שחורה ובתוכה 0.3577 גרם של סם מסוכן מסוג MDMA, והשוטר העביר לו בתמורה שטר של 200 ₪.

2. ביום 2/11/16, הגיעו הצדדים להסדר טיעון, לפיו הנאשם הודה והורשע ונקבע כי יוגש לגביו תסקיר שרות המבחן שיתייחס גם לשאלת ביטול הרשעתו.

עוד הוסכם בין הצדדים כי הטיעונים לעונש יהיו "פתוחים".

**תסקירי שרות המבחן**

3. על פי התסקיר מיום 6/3/17, הנאשם בן 24 שנים, רווק, הוריו גרושים מאז היותו בן שלוש, ולאחר הגירושים עברו לגור, הוא ושתי אחיותיו עם אימו.

הנאשם מסר כי בהיותו בגיל 10 הועבר לפנימייה על ידי רשויות הרווחה ושהה בה במשך שלוש שנים. לאחר חזרתו לבית אמו שולב במסגרת בית ספר, אך נשר לאחר 10 שנות לימוד על רקע קשיים לימודיים וקשיי הסתגלות. עם נשירתו שולב במרכז לקידום נוער ולמד במסגרת הכשרה מקצועית כמפעיל D.J.

בגיל 14 אובחן הנאשם כסובל מהפרעות קשב וריכוז, קיבל טיפול תרופתי, אך הפסיק אותו.

הנאשם קיבל פטור משרות צבאי על רקע מצב רפואי.

עוד מסר הנאשם כי בגיל 18, נסע לארה"ב, שם שהה כשנתיים ועבד כעוזר מתקין מזגנים, כשחזר ארצה לא עבד במשך תקופה ממושכת והחל מחודש ספטמבר 2016 עובד בחברת "גיל ביטון – מיזוג אויר".

שרות המבחן מסר כי הנאשם התקשה לתאר את התנהלותו ואת אופן גדילתו והתפתחותו.

הנאשם נעדר עבר פלילי, שלל שימוש בחומרים ממכרים או קשרים חברתיים בעייתיים ותאר שתיית אלכוהול חברתית, **הנאשם הופנה לביצוע בדיקת שתן אך לא ביצע אותה**.

בהתייחסו לעבירה – נטה הנאשם להפחית מחומרתה וטען לאי דיוק בעובדות כתב האישום. טען כי השוטר פנה אליו וביקש שיספק לו סמים, אך הוא מסר לו בהתחלה כי אינו מתעסק או משתמש בסמים, השוטר המשיך לבקש ממנו לספק לו סם ולא הרפה, ואז הסכים הנאשם לסייע לו לרכוש סמים מבחור אחר שנכח במסיבה. הנאשם הציג את עצמו כקורבן והשליך את האחריות למעשיו על השוטר.

שרות המבחן התרשם כי הנאשם טרם השלים תהליך של גיבוש אישיות בוגרת ועצמאית, סבל מחסכים רגשיים עמוקים, התקשה בשיתוף אודות אורחות חייו והתנהלותו, יחד עם זאת גדל במשפחה שמנהלת אורח חיים פשוט כשברקע דלות אמצעים וניכר כי חווה חוסר נראות על ידי דמויות משמעותיות בחייו. עוד התרשם שרות המבחן כי לנאשם נטייה להתנהגות אנטי סוציאלית וכי הוא נעדר כוחות להתמודדות עם מצבים מורכבים בחייו. הנאשם התקשה לערוך התבוננות עצמית ולבחון התנהגויות בעייתיות ולא מתואמות, וההערכה הייתה כי הדבר נובע מקושי לבוא במגע עם חלקים רגשיים כואבים וקושי במתן אמון בגורמי סמכות וטיפול. שרות המבחן העריך כי קיימת סבירות להישנות התנהגות דומה בעתיד.

הנאשם לא הביע נזקקות טיפולית והכחיש קיומם של דפוסי התנהגות בעייתיים, על כן שרות המבחן לא בא בהמלצה טיפולית בעניינו.

שרות המבחן לא בהמלצה לביטול הרשעתו של הנאשם, והמליץ להטיל עליו צו של"צ בהיקף של 150 שעות, מאסר על תנאי, קנס והתחייבות.

**טיעונים לעונש**

ביום 15/3/17 טענו הצדדים לעונש.

4. טיעוני ב"כ המאשימה

ב"כ המאשימה הגיש את טיעוניו לעונש בכתב.

הטיעונים עמדו בהרחבה על חומרת עבירות הסמים על הערכים המוגנים שנפגעו, מדיניות הענישה הנוהגת והנסיבות הקשורות בביצוע העבירה, ונטען כי מתחם העונש ההולם הוא בין 6-12 חודשי מאסר בפועל.

ב"כ המאשימה עתר להשית על הנאשם מאסר בפועל בחלקו המרכזי של המתחם, מאסר על תנאי, פסילת רישיון נהיגה בפועל ועל תנאי וקנס.

5. טיעוני ב"כ הנאשם

ב"כ הנאשם טען כי הנאשם מכר לשוטר כדור אחד של MDMA זאת לאחר שהסוכן הדיח אותו לקנות עבורו מאדם אחר. ב"כ הנאשם ציין כי היה נראה לו מיותר לנהל הליך פלילי סביב שאלת ההדחה לעבירה, שכן הנאשם מודה כי הוא אכן מכר את הסם.

על אף שתחילה טען ב"כ הנאשם לביטול הרשעה, בסופו של יום עתר לאמץ את המלצות שרות המבחן. נטען שאת קולת העונש ניתן לאזן בכך שיוטלו בנוסף רכיבי פסילת רישיון נהיגה וקנס.

ב"כ הנאשם טען כי הטלת מאסר בפועל ולו בדרך של עבודות שרות תפגע פגיעה קשה בנאשם וביכולתו להתפרנס.

הנאשם

הנאשם העיד כי הוא רק בתחילת דרכו, וביקש שדרך זו לא תסוכל עקב "שטות" שעשה.

**דיון והכרעה**

6. שאלת ההרשעה

מטיעוני הצדדים לעונש, ובהיעדר המלצה לביטול הרשעה בתסקיר – עולה כי הוסכם למעשה על הותרת ההרשעה על כנה, והדיון בשאלת ביטול ההרשעה מתייתר במקרה זה.

גם עניינית, לא מתקיימות לגבי הנאשם אותן נסיבות חריגות אשר נדרשות על פי מבחני הפסיקה, שיש בהן לסיים הליך נגד נאשם בגיר ללא הרשעה בדין, שכן מדובר בעבירה חמורה המחייבת ככלל את הרשעתו של מבצעה.

7. תיקון 113 ל[חוק העונשין](http://www.nevo.co.il/law/70301) קובע את העיקרון המנחה בענישה והוא קיומו של יחס הולם בין חומרת מעשה העבירה בנסיבותיו ומידת אשמו של הנאשם ובין סוג ומידת העונש המוטל עליו.

בקביעת מתחם העונש, על בית המשפט להתחשב בערך החברתי שנפגע כתוצאה מביצוע העבירה, מידת הפגיעה בו, במדיניות הענישה הנוהגת ובנסיבות הקשורות בביצוע העבירה.

מתחם העונש ההולם

**הערכים החברתיים**

8. הערכים החברתיים העומדים בבסיס מיגור תופעת הסמים הם בראש ובראשונה, שמירה על בריאות הציבור, יחד עם ערכים רחבים יותר של שמירה על רכוש הציבור והסדר הציבורי, שכן כבר הוכח קיומו של קשר הדוק בין עבריינות בתחום הסמים לעבירות הרכוש והאלימות שמבוצעות על ידי המכורים לסמים למימון רכישת הסם.

בית המשפט העליון קבע לא אחת כי עבירות הסמים הן נגע שהתפשט בחברה וישנו צורך בהול למגרו. ראו לעניין זה את הדברים שנאמרו בבית המשפט העליון מפי כב' השופט עמית ב[ע"פ 3172/13](http://www.nevo.co.il/case/6987521) **סואעד נ' מדינת ישראל**:

**"על פגיעתן הרבה של עבירות הסמים ועל תפקידו של בית המשפט במאבק בנגע הסמים לצד גורמים וגופים נוספים, עמד בית משפט זה פעמים רבות... אין ספור מילים נאמרו בדבר הצורך להכות בכל אחת ואחת מחוליות הפצת הסם... המאבק בנגע הסמים הוא סיזיפי ואל לנו להשלות את עצמנו כי ענישה מכבידה תביא לחיסול הנגע. כל עוד יהיה ביקוש לסמים יהיה גם היצע, כך גם בישראל וכך במדינות הים. אך המאבק אינו חסר תוחלת. גם אם לא ניתן לחסל את נגע הסמים לחלוטין, ניתן גם להקטין את היקפו ולצמצם את נזקיו."**

וכן את דברי כב' השופט ג'ובראן ב[ע"פ 9482/09](http://www.nevo.co.il/case/5726579) **שמעון ביטון נגד מדינת ישראל**:

**"אכן, נגע הסמים הפוגע קשות בחברתנו מחייב מלחמת חורמה והעונשים שיגזרו על ידי בתי המשפט בשל עבירות סמים צריכים להשתלב במאבק הכולל להדברת הנגע. על כן, יש ליתן משקל ממשי לשיקול ההרתעתי אל מול השיקולים האישיים, אשר משקלם יהיה נמוך יותר במקרים כגון אלה. "עונש הולם למחזיקי סמים שלא לשימוש עצמי – קרי: למשולבים במערך ההפצה – מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים" (**[**ע"פ 966/94**](http://www.nevo.co.il/case/17932979) **אמזלג נ' מדינת ישראל ([פורסם בנבו], 12.12.1995))."**

**נסיבות הקשורות בביצוע העבירה**

9. בקביעת מתחם העונש ההולם יתחשב בית המשפט בהתקיימותן של נסיבות הקשורות בביצוע העבירה - הנאשם מכר לסוכן משטרתי כדורי MDMA במשקל 0.3577 גרם תמורת סכום של 200 ₪. כפי שפורט, הנאשם טען בפני שרות המבחן, כי כל שעשה היה לתווך בין השוטר הסמוי לבין סוחר הסמים, שזהותו אינה ידועה, וזאת לאחר שהסוכן הפציר, שב וביקש, ולמעשה הדיח את הנאשם לעשות את המעשה.

טענות עובדתיות אלה לא נכללו בכתב האישום, אף לא הוסכמו על המאשימה, ולפיכך אין בידי לקבלן. כתב האישום כולל תיאור של דינמיקה טיפוסית של אספקת סמי הזייה במסיבה. חלקו של הנאשם באירוע, הגם שהוא סיפק את הסם לשוטר מידיו של אחר, הוא חלק משמעותי, אם לא מרכזי.

גם אם אהיה מוכנה להניח כי הנאשם לא גרף, ולא היה אמור לגרוף, את רווחי עסקת הסמים בה לקח חלק, עדיין לא יהיה בכך כדי לבטל את חומרת מעשיו של הנאשם.

כתב האישום מתאר מעורבות עמוקה של הנאשם אשר בפועל ניהל את עסקת הסמים.

בתשובה לשאלה "יש לך משהו להסתדר" הציע הנאשם לסוכן סמים ספציפיים, נקב במחירם ואף השתמש בביטוי "**יש לי** MD..." המצביע מפורשות על זיקה של הנאשם לסם שמכר.

התגלגלות העניינים, לפיה הביא הנאשם את הסם מידיו של אחר, נלקחת בחשבון לטובתו, ואניח, כאמור, שחלקו בעסקה היה חלק של מתווך.

מדובר בעבירה שבוצעה ברמת חומרה בינונית מבחינת פגיעה בערכים המוגנים.

**מדיניות הענישה**

10. פסיקתו של בית המשפט העליון חזרה והדגישה במספר רב של פסקי דין שעסקו בעבירת הסמים, את חומרתן של עבירות הסחר והפצת סמים מסוכנים ועל הצורך להיאבק בהן באמצעות ענישה משמעותית ומרתיעה.

ראו לדוגמה את דברי כב' השופט מזוז ב[ע"פ 1987/15](http://www.nevo.co.il/case/20131420) **עופר דורי נגד מדינת ישראל**:

**"על חומרתן של עבירות סחר והפצה של סמים מסוכנים ועל הצורך להיאבק בהן באמצעות ענישה משמעותית ומרתיעה עמד בית משפט זה לא אחת, תוך הדגשה שבעבירות אלה יש ליתן משקל ממשי לשיקול ההרתעתי אל מול השיקולים האישיים (**[**ע"פ 9482/09**](http://www.nevo.co.il/case/5726579) **ביטון נ' מדינת ישראל [פורסם בנבו] (24.7.2011); ענין אבו רגייג)."**

ברוח דומה קבעה כב' השופטת ארבל ב[ע"פ 6373/06](http://www.nevo.co.il/case/6062217) **מדינת ישראל נגד אלנשמי**:

**"כאשר בעבירות סמים עסקינן, לא ניתן להתעלם מהחובה המוטלת עלינו כמערכת וכחברה להיאבק בנגע הסמים. פן חשוב של מאבק זה הינו הטלת עונשים מחמירים על מי שבוחרים לעסוק בסחר בסמים. הסחר בסמים מסוכנים הינו אמצעי קל ונוח לעשיית רווחים נכבדים. ענישתם של מי שסחרו בסמים מסוכנים צריכה ליתן מענה גם לפיתוי זה ובמילים אחרות – על מי אשר שוקל לשלוח ידו בסחר בסמים להעמיד לנגד עיניו לא רק את הפיתוי לשלשל לכיסו סכומי כסף נכבדים אלא גם את הסיכון של שהייה ממשוכת מאחורי סורג ובריח."**

11. מדיניות הענישה בעבירות סחר בסמים בנסיבות דומות מעלה קשת רחבה של עונשים החל ממאסר על תנאי וכלה במאסרים מאחורי סורג ובריח לתקופות קצרות כארוכות, תלוי בנסיבות, בכמויות הסם, סוג הסם וכד' ובהמשך נתונים אישיים של כל נאשם ונאשם.

א. [רע"פ 3627/13](http://www.nevo.co.il/case/7012287) **ארן שדה נגד מדינת ישראל (22.05.13)**, המבקש הורשע בבית המשפט השלום בשתי עבירות של סחר בסם מסוכן מסוג קנבוס, במשקל 0.87 ו- 1 גרם. למבקש עבר פלילי ולא שיתף פעולה עם שרות המבחן. בית המשפט השית עליו 7 חודשי מאסר בפועל, מאסר על תנאי, קנס ופסילה.

ב. [עפ"ג (מרכז) 31724-08-12](http://www.nevo.co.il/case/3922055) **יוסי בן שטרית נגד מדינת ישראל (25.12.12)**, בית המשפט המחוזי הקל בעונשו של המערער, שהורשע בשלוש עבירות של סחר בסם מסוכן ובעבירה של אספקת סם מסוכן, והעמיד את תקופת מאסרו על 12 חודשי מאסר בפועל חלף 17 חודשי מאסר בפועל שנגזרו עליו בבית משפט השלום. לחובתו של המערער עבר פלילי הכולל עבירות סמים בגינן ריצה מאסרים בפועל.

ג. [עפ"ג (ירושלים) 31347-08-14](http://www.nevo.co.il/case/17978777) **מדינת ישראל נגד אברהים בשיטי** **(10.12.14)**, המשיב, נעדר עבר פלילי, הורשע במכירת סם מסוג קנאביס בשתי הזדמנויות, במשקל 97 גרם ו- 47 גרם וכן 5 טבליות MDMA. נגזרו עליו 6 חודשי עבודות שרות, מאסר על תנאי וקנס.

ד. [ת"פ (תל אביב) 54179-09-14](http://www.nevo.co.il/case/18053784) **מדינת ישראל נגד אלכסנדר פרולצוב (26.05.16)**, הנאשם, צעיר ללא עבר פלילי, אשר עבר הליך שיקומי משמעותי, הודה והורשע בעבירות של קשירת קשר לפשע, ייבוא סם מסוכן, ניסיון לייבוא סם מסוכן וסחר בסם מסוכן במספר הזדמנויות. בית המשפט גזר עליו 6 חודשי מאסר בדרך של עבדות שרות, 2 מאסרים על תנאי, קנס וצו מבחן למשך 18 חודשים.

ה. [ת"פ (עכו) 39589-07-13](http://www.nevo.co.il/case/7803012) **מדינת ישראל נגד קנאר אסדי** **(16.10.13)**, הנאשם מכר לסוכן משטרתי בשתי הזדמנויות שונות סם מסוג חשיש, פעם אחת - בכמות של 1.34 גרם ובנוסף 5 טבליות MDPV ובפעם השנייה – 5.44 גרם חשיש ו-10 טבליות MDPV. לנאשם שתי הרשעות קודמות בעבירות סמים. בית המשפט גזר עליו 10 חודשי מאסר בפועל, מאסר על תנאי וקנס.

ו. [ת"פ (תל אביב-יפו) 52916-07-10](http://www.nevo.co.il/case/4521236) **מדינת ישראל נגד אנגל פוקס ואח'** **(07.06.12)**, נאשם 1, בעל עבר פלילי, הורשע בעבירה של סחר בסם מסוכן מסוג חשיש במשקל 18 גרם. בית המשפט גזר עליו 6 חודשי מאסר על תנאי, קנס ופסילת רישיון נהיגה על תנאי. נאשם 2 – הורשע בעבירה של סחר בסם ובעבירה של החזקת סם לצריכה עצמית. לחובתו 4 הרשעות קודמות. בית המשפט גזר עליו מאסר על תנאי, קנס ופסילה על תנאי מלהחזיק רישיון רכב.

ז. [ת"פ (רמלה) 48125-05-11](http://www.nevo.co.il/case/4517523) **מדינת ישראל נגד אבי ספיבק (11.11.12)**, הנאשם הורשע בשני אישומים כשבכל אחד מהם יוחס לו סחר בסם מסוכן, במשקל 3.66 גרם ובמשקל של 4.73 גרם. לחובתו עבר פלילי בגין עבירה של היעדרות מו השירות. בית המשפט גזר עליו 6 חודשי מאסר בעבודות שרות.

ח. [ת"פ (ירושלים) 54706-01-13](http://www.nevo.co.il/case/5642705) **מדינת ישראל נגד אברהם חביב (09.09.13)**, הנאשם, נעדר עבר פלילי, הורשע בארבעה אישומים של סחר בסם מסוכן, שיבוש שמהלכי משפט ואחזקת סמים לצריכה עצמית. נגזרו עליו 6 חודשי מאסר בפועל לריצוי בדרך של עבודות שרות.

ט. [ת"פ (ירושלים) 21605-07-13](http://www.nevo.co.il/case/7784331) **מדינת ישראל נגד בילאל אל אעסם (24.11.13)**, הנאשם, נעדר עבר פלילי, הורשע בשלוש עבירות של סחר בסם מסוכן ובעבירה של החזקת סם לשימוש עצמי. בית המשפט גזר עליו 18 חודשי מאסר בפועל, מאסר על תנאי, פסילה על תנאי והתחייבות.

עיינתי בפסיקה אליה הפנה ב"כ הנאשם, ארבעת פסקי דין שעסקו בעבירות של הספקת סמים מסוכנים לאחרים, בשלושה גזרי דין הוטלו על נאשמים מאסרים על תנאי ועונשים נלווים, ובפסק דין אחד בוטלה הרשעתו של הנאשם.

12. סבורני כי ככלל, עבירות של סחר בסמים, המבוצעות בנסיבות דומות לאלה שכאן, מחייבות מתחם ענישה שמתחיל במאסר קצר בפועל, שיכול להיות מרוצה בעבודות שרות, ומסתיים במאסר משמעותי של שנה.

**גזירת עונשו של הנאשם**

13. בגזירת עונשו של הנאשם, רשאי בית המשפט להתחשב בהתקיימותן של **נסיבות שאינן קשורות בביצוע העבירה**, מתוך רשימה המפורטת [בסעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301), ובלבד שהעונש לא יחרוג ממתחם העונש ההולם שנקבע לעיל.

בא כוחו של הנאשם ביקש להימנע מהטלתו של מאסר בפועל, אף לא בעבודות שרות.

משמצאתי כי מתחם הענישה ההולם מתחיל ממאסר קצר בפועל, הרי שלא ניתן להיעתר לעמדת בא כוח הנאשם, בלא הפעלת סמכות הסטייה ממתחם הענישה משיקולי שיקום, המוסדרת [בסעיף 40ד(א)](http://www.nevo.co.il/law/70301/40d.a) ל[חוק העונשין](http://www.nevo.co.il/law/70301).

בחנתי את נתוניו של הנאשם המפורטות בתסקיר, ולמרות ששרות המבחן המליץ להימנע מעונש מאסר – לא מצאתי בנסיבות אלה משום הצדקה לסטות לקולא ממתחם העונש.

הנאשם נעדר עבר פלילי, ובנוסף עומדת לזכותו העובדה כי הודה בביצוע העבירות וחסך זמן שיפוט יקר, על אף שניסה להפחית מחומרת העבירה ולהמעיט באחריות לביצוען.

יחד עם זאת, לחובתו של הנאשם עומדת העובדה כי לא ביצע את בדיקת השתן אליה הופנה על ידי שרות המבחן.

שרות המבחן העריך מאבחון שנעשה לנאשם כי קיימת סבירות להישנות התנהגות מפרת חוק בעתיד.

הנאשם שלל נזקקות טיפולית ושרות המבחן לא בא בהמלצה טיפולית בעניינו.

לא קיים לפיכך אופק טיפולי או שיקומי קונקרטי לנאשם, ומבחינה זו אין עניינו מתאים להשמת העונש מחוץ למתחם הענישה.

החלטתי לפיכך לזקוף לטובת הנאשם את נתוניו החיוביים, בראשם היעדר עבר פלילי, ולגזור את עונשו בתחתיתו של מתחם הענישה.

**סוף דבר**

14. **נוכח כל האמור לעיל, אני גוזרת את עונשו של הנאשם כדלקמן:**

א. 3 חודשי עבודות שרות.

עבודות השרות יבוצעו בצעירי אגודת חב"ד, סניף חיפה, בכתובת: אנקוה 1, חיפה.

הנאשם יועסק 5 ימים בשבוע, 8.5 שעות עובדה יומיות.

מועד תחילת ריצוי עבודות השרות הוא 24/8/17.

הובהר לנאשם כי מדובר בתנאי העסקה קפדניים וכל חריגה מכללים אלו, שימוש בסמים או באלכוהול, היעדרות או התנהגות בלתי תקינה - יש בה כדי להפסיק את עבודות השירות, וריצוי יתרת העונש במאסר בפועל מאחורי סורג ובריח.

ב. 4 חודשי מאסר על תנאי, ואולם הנאשם לא יישא עונש זה אלא אם יעבור במהלך תקופה של 3 שנים מהיום עבירה לפי [פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973, למעט החזקת סמים לצריכה עצמית

ג. קנס כספי על סך 2,000 ₪, או 8 ימי מאסר תמורתו.

הקנס ישולם כדלקמן:

1,000 ₪ יועברו לכיסוי הקנס מתוך הפיקדון בסכום זה שהופקד בהליך המעצר המקביל מ"ת 41988-10-15. יתרת 1,000 ₪ תשולם ב– 2 תשלומים שווים ורצופים, תשלום ראשון עד ליום 1/12/17, ותשלום שני עד יום 1.1.18.

ד. חתימה על התחייבות כספית על סך 2,000 ₪, להימנע במהלך תקופה של 3 שנים מהיום מלעבור כל עבירה לפי [פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.

במידה ולא יחתום הנאשם על ההתחייבות כאמור תוך 7 ימים, ייאסר למשך יומיים.

ה. פסילה מלקבל או להחזיק רישיון נהיגה לתקופה של 3 חודשים מהיום, ואולם זאת על תנאי, והתנאי הוא שלא יעבור במהלך תקופה של שנתיים מהיום כל עבירה לפי [פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.

מוצגים סמים – להשמדה.

סכום כסף ע"ס 1,100 ₪ - יחולט ויועבר לקרן שהוקמה על פי [פקודת הסמים המסוכנים](http://www.nevo.co.il/law/4216).

**המזכירות תמציא העתק גזר הדין לממונה על עבודות שירות**.

**5129371זכות ערעור תוך 45 יום מהיום בבית משפט המחוזי בנצרת.**

54678313

**ניתן היום, כ"ו תמוז תשע"ז, 20 יולי 2017, במעמד הנוכחים.**

**5129371**

54678313

רות שפילברג כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)