|  |  |
| --- | --- |
| **בית משפט השלום בכפר-סבא** | |
| ת"פ 26839-11-16 מדינת ישראל נ' טלסניק(עציר) |  |

**19.11.17**

|  |  |
| --- | --- |
| **לפני** | **כבוד השופט אביב שרון** |

**בעניין: מדינת ישראל – שלוחת תביעות כפר-סבא המאשימה**

ע"י ב"כ עו"ד נופר מזולה

**נ ג ד**

**אלכסנדר טלסניק (עציר) הנאשם**

ע"י ב"כ עו"ד משה סוחמי

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7(א)(ג)](http://www.nevo.co.il/law/4216/7.a.c), [10](http://www.nevo.co.il/law/4216/10), [36א(ב)](http://www.nevo.co.il/law/4216/36a.b)

[חוק העונשין, תשל"ז-1977](http://www.nevo.co.il/law/70301): סע' [287(א)](http://www.nevo.co.il/law/70301/287.a)

**גזר דין**

**הודאת הנאשם וההסדר הדיוני**

1. הנאשם הורשע על פי הודאתו בשני כתבי אישום מתוקנים שאלה עובדותיהם:

א. [**ת"פ (כ"ס) 26839-11-16**](http://www.nevo.co.il/case/21609690) – הנאשם שכר בית פרטי בהוד-השרון, המחולק לדירת מגורים בת 3 חדרים ויחידת דיור. במהלך כחודשיים עובר להגשת כתב האישום גידל הנאשם בדירת המגורים וביחידת הדיור סם מסוכן מסוג קנבוס, וביום 7.11.16 החזיק בבית קנבוס, כמפורט להלן:

בדירת המגורים – ב-3 חדרים נפרדים גידל **207 שתילי קנבוס במשקל כולל של 5.153 ק"ג**, כשלצורך גידול הסם התקין הנאשם בחדרים 18 מנורות תלויות באוויר; 14 בקבוקי דשן מסוגים שונים; 3 פילטרי מים; מסנן מים; פילטר פחם; משקל דיגיטלי ומנורת לד.

בחדר הארונות בדירת המגורים החזיק הנאשם בשתי שקיות ניילון שהכילו **סם מסוכן מסוג קנבוס במשקל של 1 ק"ג** ו-2.01 גרם נטו וכן קנבוס בתוך נייר מקופל במשקל של 10.29 גרם נטו.

ביחידת הדיור – גידל הנאשם סם מסוכן מסוג קנבוס ב-**40 עציצים במשקל של 2.074 ק"ג נטו**. לצורך גידול הסם התקין הנאשם 4 מנורות תלויות באוויר והחזיק ב-12 בקבוקי דשן.

בגין מעשים אלה הורשע הנאשם בעבירות של **גידול ייצור והכנת סמים מסוכנים**, בניגוד [לסעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973; **החזקת סם שלא לצריכה עצמית**, בניגוד [לסעיף 7(א)(ג)](http://www.nevo.co.il/law/4216/7.a.c) רישא לפקודת הסמים המסוכנים; ו**החזקת כלים להכנת סם**, בניגוד [לסעיף 10](http://www.nevo.co.il/law/4216/10) לפקודת הסמים המסוכנים.

ב. [**ת"פ (נת') 39364-06-17**](http://www.nevo.co.il/case/22744277) – ביום 8.11.16, שוחרר הנאשם ממעצרו בתנאי "מעצר בית" מלא בבית אביו בראשון-לציון; הפקדת מזומן בסך 2,500 ₪; התחייבות עצמית וערבות צד ג'. בהמשך לכך, ביום 28.12.16 הורה בית המשפט על הקלה בתנאי השחרור, כך שהותר לנאשם לשהות בעבודה בחנות בהוד-השרון, בפיקוח צמוד של ערב-מפקד, בימים א'-ו' בשעות מוגדרות (להלן – **ההוראה החוקית**). עובר ליום 13.2.17 ביקש הנאשם מנאשם 2 לאותו כתב אישום למצוא עבורו נכס הכולל יחידת דיור בה יוכל להתגורר לצידו נאשם 2. ביום 13.2.17 חתם נאשם 2 על חוזה שכירות לפיו הוא שוכר מאחר דירת מגורים במושב עולש תמורת דמי שכירות חודשיים בסך 6,500 ₪. מספר ימים לאחר מכן העביר נאשם 2 את הנכס בשכירות משנה לנאשם וזאת בתמורה לתשלום באותו הסכום ומגורים ביחידת הדיור הצמודה לבית. בנסיבות אלה הקים הנאשם בבית, במספר חדרים, מעבדה לייצור סמים מסוכנים מסוג קנבוס, כאשר נאשם 3 לאותו כתב אישום מסייע בידו בהתקנת מיכשור מתאים כגון מזגנים, גדרות היקפיים, קירות גבס וציוד טכני נוסף.

בנסיבות אלה, ובמהלך חיפוש שנערך בבית ביום 13.6.17 נמצא נאשם 1 כשהוא מגדל בשני חדרים שונים **300 שתילים של סמים והכל במשקל כולל של 5.25 ק"ג נטו**. את השתילים גידל הנאשם בתוך עציצים ובאמצעות הכלים שהחזיק בבית, לרבות – 10 מאווררים; שני מזגנים; אמבטיה ובתוכה 13 שנאים כולל משאבה; 6 שרוולים המשמשים לגידול הידרו עם צינורות בתוך פחים + שתי חביות ו-2 שרוולים לייבוש; 2 אוהלים; 4 לוחות חשמל; 5 מסנני אוויר; 57 מנורות; 2 משאבות מים ו-3 אינקובטורים; ו-18 גלונים של חומרי דשן בגדלים שונים.

בגין מעשים אלה הורשע הנאשם בעבירות של **הפרת הוראה חוקית**, בניגוד [לסעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301), תשל"ז-1977; **גידול ייצור והכנת סמים מסוכנים**, בניגוד [לסעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973; ו**החזקת כלים להכנת סם**, בניגוד [לסעיף 10](http://www.nevo.co.il/law/4216/10) לפקודת הסמים המסוכנים.

2. הצדדים הסכימו שינתן בעניינו של הנאשם תסקיר שרות המבחן. לא היתה הסכמה לעונש וכל צד טען כראות עיניו.

**תסקיר שרות המבחן**

3. מתסקיר שרות המבחן מיום 7.9.17 עלה כי הנאשם כבן 48, נעדר עבר פלילי, פרוד ואב ל-2 ילדים בני 18 ו-7 שנים. הנאשם סובל ממחלק הקרוהן (דלקת כרונית של המעי הדק). הנאשם עלה ארצה מרוסיה בשנת 1990, השלים לימודי מכינה בטכניון, לאחר 14 שנות לימוד ברוסיה בתחום הרובוטיקה, אך התקשה לעמוד במחוייבויות האקדמיות בשל קשיי שפה. בהתייחסו לעבירות מושא התיק שבכותרת טען הנאשם כי גידל את הסמים לצריכתו העצמית ולא למטרות מכירה ורווח. הוא מסר שהשימוש בקנבוס מסייע לו להתמודד עם מחלתו הכרונית ממנה סובל משנת 2009. היות והוא מתנגד לקבל טיפול תרופתי וסובל ממספר התקפים בשנה, הרי שצריכת קנבוס מיטיבה את מצב בריאותו ולכן ביקש לספק לעצמו סם זה. הוא הדגיש כי אינו רואה עצמו מכור לסם ולא רואה בעייתיות בהתנהלותו זו.

בהתייחסו לעבירות מושא התיק המצורף טען הנאשם כי ביצע את העבירות על רקע רצונו להחזיר חובות להוריו, וכן לכסות חובות לגורמים שוליים על ידי הספקת סמים.

לאחר שחרורו ממעצר בתיק שבכותרת שולב הנאשם בקבוצה טיפולית לעצורי בית המתקיימת בשרות המבחן, הגיע למפגשים כנדרש והצליח להתייחס באופן ראשוני לבעייתיות במצבו, אך לקראת תום תקופת הפיקוח שב ונעצר בגין אותן עבירות שביצע בתיק המצורף. שרות המבחן התרשם כי הנאשם אינו מקבל אחריות על עבירותיו ועל החומרה והכמות הגדולה של הסם שגידל, כמו גם מנוקשות חשיבתית מצד הנאשם. לאחר שקלול גורמי סיכון וסיכוי לשיקום בא שרות המבחן למסקנה כי קיים סיכון להישנות עבירות. לאור היעדר הבנה מצד הנאשם לפסול שבמעשיו, כשנסיון טיפולי לא צלח, כאשר הנאשם שב ומבצע את אותן עבירות במהלך "מעצר הבית" החלקי, ובנוסף כשהוא מתקשה לקבל אחריות על העבירות ועל חומרת מצבו – המליץ שרות המבחן על הטלת ענישה קונקרטית בעלת גבולות ברורים.

**טיעוני ב"כ הצדדים לעונש**

4. ב"כ המאשימה הפנתה לערכים החברתיים המוגנים שנפגעו בביצוע העבירות; הפנתה לפסיקת בית המשפט העליון הקוראת להילחם מלחמת חורמה בעברייני הסמים, בדגש על הסוחרים, המפיצים והמייצרים את הסמים; הפנתה לעונש המירבי הקבוע בחוק לענין עבירה של ייצור סמים מסוכנים, העומד על 20 שנות מאסר; טענה כי התנהלות הנאשם היתה מתוכננת, מחושבת ומתוחכמת, הוא שכר דירה לצורך גידול הסמים, קנה ציוד, השקיע משאבים רבים והתנהל כמקצוען אמיתי. בנסיבות אלו, לטענתה, נשקפת מהנאשם מסוכנות גבוהה. התובעת הפנתה לדברי הנאשם בפני שרות המבחן לפיהם גידל את הסמים – בכל הנוגע לכתב האישום שבכותרת – לצורך שימוש עצמי וטענה שלאור כמות הסם שגודל ונתפס (כ-8 ק"ג) גירסה זו מופרכת. עוד הוסיפה התובעת כי לאחר ששוחרר הנאשם ממעצרו, שב וביצע את אותן עבירות בדיוק כשהפעם הוא מפר את האמון שנתן בו בית המשפט. על כן, יש להתייחס ביתר חומרה לעבירות מושא כתב האישום המצורף. התובעת ביקשה לקבוע מתחם עונש הולם בגין כתב האישום שבכותרת הנע בין 10 ל-36 חודשי מאסר, לצד רכיבי ענישה נלווים; לענין התיק המצורף ביקשה התובעת לקבוע מתחם עונש הולם הנע בין 20 ל-40 חודשי מאסר, לצד רכיבי ענישה נלווים. לאחר שהפנתה התובעת להיבטים השליליים העולים מן התסקיר, ביקשה לקבוע את עונשו של הנאשם ברף העליון של המתחם. כמו כן, ביקשה לגזור עליו עונש מאסר על תנאי, פסילת רשיון נהיגה בפועל, פסילה על תנאי וקנס כספי. עוד ביקשה התובעת להכריז על הנאשם כסוחר סמים, בהתאם ל[פקודת הסמים המסוכנים](http://www.nevo.co.il/law/4216), ולחלט סך של 17,300 ₪ אשר נתפסו בכליו.

5. ב"כ הנאשם הדגיש כי הנאשם הוא "אדם מן הישוב", ללא עבר פלילי וללא תיקים פתוחים, עבד למחייתו בחנות חשמל בהוד-השרון; הנאשם עלה ארצה מרוסיה לפני כ-13 שנים, הוא גרוש ואב לילדים; הנאשם סובל ממחלת מעיים קשה (קרוהן) (אישור רפואי, **נע/1**) ולטענתו גידל את הסמים בתיק שבכותרת על מנת להשתמש בהם ולהקל על הסימפטומים של המחלה; הסניגור טען כי אכן מדובר בשני אירועים שלגבי כל אחד מהם יש לקבוע מתחם עונש הולם ועל בסיס פסיקה שהגיש ביקש לקבוע מתחם עונש הולם הנע בין 6 ל-15 חודשי מאסר לגבי התיק שבכותרת; לגבי התיק המצורף, בו כמות הסם שגודלה קטנה יותר, מתחם העונש ההולם אמור לנוע בין מספר חודשי מאסר בעבודות שרות ל-12 חודשי מאסר.

ב"כ הנאשם הדגיש את הודאתו של הנאשם בכתבי האישום; הודאתו כבר בחקירה במשטרה; החסכון שבזמן שיפוטי יקר; וביקש לחפוף את עונשי המאסר שיוטלו על הנאשם בשני התיקים. בנסיבות אלו, ותוך שהפנה לפסיקה מקלה במקרים של החזקת סם במשקלים של עשרות ק"ג, ביקש ב"כ הנאשם להטיל עליו עונש "סביב 15 חודשי מאסר".

**דיון והכרעה**

6. הערך החברתי המוגן העומד בבסיס העבירות המיוחסות לנאשם, ואשר נפגע כתוצאה מביצוען, הינו בראש ובראשונה בריאות הגוף והנפש של הציבור ובכלל זה של הנאשם עצמו, זאת לצד ההגנה על שלום הציבור והסיכון מפני ביצוע עבירות פליליות, ומפני הנזקים החברתיים הישירים והעקיפים, אשר נגרמים כתוצאה מעבירות המתבצעות על רקע שימוש בסמים מסוכנים. מידת הפגיעה בערך החברתי המוגן המונח בבסיס עבירת גידול סמים בתנאי מעבדה והכנתם, קשה.

יפים לעניינו דברי בית המשפט ב[עפ"ג 42358-10-14](http://www.nevo.co.il/case/18119161) (מחוזי ת"א) **גיא נ' מדינת ישראל** (18.2.15), בעניינו של מגדל סם שעבר הליך שיקומי, ובית המשפט לא נעתר להמלצת שירות המבחן וגזר עליו מאסר בפועל ממש – "**דומה שמעבדות הסם הפכו למכת מדינה. נראה שהקלות שבגידול הסם, הבטחון היחסי באי חשיפת העבירה כאשר מדובר בפעילות בתוך תחומי הבית והפוטנציאל הגלום בה משמשים קרקע נוחה להפיכתה לנפוצה. נפוצות העבירה מחייבת אמירה ברורה ונורמטיבית של בתי המשפט העוסקים בתחום זה. את דברנו בנושא זה אמרנו למשל בע"פ 46738-09-14 שניתן ביום 31.12.14, שם הרחבנו את הדיבור על משמעות גידול הסם והצורך להילחם בו באמצעות ענישה מרתיעה. דברים שאמרנו שם נכונים גם במקרה הנוכחי. המגדלים והמפיצים מצויים באותו מקום עצמו מבחינה ערכית, מעשית, שלא לדבר על חוקית, שהרי תקרת הענישה זהה**".

ובמקום אחר – "**גידול סמים לשיטתנו כמוהו, מבחינת החומרה, כסחר והפצת סמים. לא זו בלבד, אלא שבהינתן המציאות הנוכחית שבה גידול הסמים הפך להיות למכת מדינה יש להילחם בו בחומרה כאשר הביטוי לכך יהיה בהרמת רף הענישה. המגדלים והמפיצים מצויים באותו מקום עצמו מבחינה ערכית ומעשית גם יחד. שניהם גורמים לכך שכמות סם מוצאת דרכה לשוק הסמים הרווי ממילא. הגידול, הסחר והיבוא, תהא הדרך לכניסתו לשוק של הסם אשר תהא - המכורים לסמים עושים בעזרתו צעד נוסף במדרון הסמים ומי שאינו מכור עדיין, יכול ויעשה את הצעד הראשון והקריטי בדרך להתמכרות לסם. הפגיעה בערך המוגן היא אותה פגיעה. ספציפית באשר למעבדות סמים: לצערנו, שוב ושוב אנו נתקלים במקרים כדוגמת המקרה הנוכחי...**" ([עפ"ג (מחוזי ת"א) 46738-09-14](http://www.nevo.co.il/case/18045843) **מדינת ישראל נ' צקבאשווילי** (31.12.14)).

9. כאמור, בתי המשפט שבו ועמדו על חשיבות המאבק בעבירות הסמים. כמו כן הודגש הפסול שבעבירות השימוש בסמים והשלכותיו הקשות על גופו ונפשו של המשתמש, ולפיכך נקבע כי הענישה אמורה לשקף את הצורך במיגור תופעה זו (וראה, בין היתר, [ע"פ 6029/03](http://www.nevo.co.il/case/5786821) **מדינת ישראל נ' שמאי** (9.2.04) שם הודגש כי יש להילחם מלחמת חורמה קשה וארוכה, בעברייני הסמים המחזיקים, הסוחרים והמפיצים).

10. במקרה שלפנינו מדובר בנאשם שבין היתר, על רקע מעורבות בעולם הסמים, הפעיל מעבדה משוכללת וגידל 247 שתילי קנבוס במשקל נכבד של כ-8 ק"ג. המעבדה תוכננה באופן מוקפד, כאשר התכנון המוקדם כלל רכישת ידע הדרוש להקמת "מעבדה", הצטיידות בציוד רב, ובכלל זה מנורות תלויות; חומרי דישון מסוגים שונים; פילטרי מים; מסנן מים; פילטר פחם; ומשקל דיגיטלי. כל אלה מצביעים על הקמת "מעבדה" תוך השקעה כלכלית, תכנון, זמן וגידול סם בהיקף נרחב. אכן, אין עסקינן במי שהואשם והורשע בסחר בסמים על ידי מכירה, אך כידוע בין מגדלי הסמים נמנים אנשים נורמטיביים העושים זאת לצורך הפקת רווחים כלכליים או אישיים. גם אם אין מדובר בנאשם המעורב מעורבות עמוקה בעולם הסמים (וזאת על פי עברו הפלילי הנקי), התנהלותו בתיק דנן, הפעלת המעבדה, השימוש בציוד וגידול הסם מעידים על ידע, בקיאות וכוונה להחזיק במעבדת הסם לטווח ארוך ולהמשיך לייצר בה סמים בכמות מסחרית.

לענין התיק המצורף – הרי שכל שנאמר בפיסקה 10 לעיל יפה גם לגבי התיק המצורף, אלא שבשונה מנסיבות ביצוע העבירות בתיק שבכותרת, לתיק המצורף מצטרפות נסיבות רבות לחומרא – הנאשם ביצע את העבירות כשהוא משוחרר בתנאים מגבילים, ולאחר שבית המשפט נתן בו את אמונו והקל בתנאים המגבילים כך שהתאפשר לנאשם לצאת לעבודה. במקום לנצל את האמון שניתן בו, ולנצל את עובדת היותו נתון בפיקוח מעצרים לצרכי שיקום, בחר הנאשם, בעזות מצח, לתכנן את הקמת מעבדת הסמים הבאה, תוך שהוא חובר לנאשם אחר, שוכר דירה אחרת במושב, ושב ומבצע את אותן עבירות בגינן נעצר ושוחרר לכתחילה. אין מדובר בהפרה "טכנית" של תנאי השחרור, אלא בהפרה מהותית ביותר, הכוללת ביצוע חוזר של אותן עבירות בדיוק, לאחר תכנון קפדני, חבירה לאחר, הצטיידות בדירה ובציוד רב, לצד גידול סם מסוכן בכמות בלתי מבוטלת (300 שתילים במשקל של מעל 5 ק"ג).

**מדיניות הענישה במקרים דומים**

11. להלן תובא פסיקה מייצגת לענין העונש, כשנסיבות ביצוע העבירות ונסיבותיהם של הנאשמים דומות, וזאת מבחינת סוג הסם; משקל הסם שנתפס; הגידול בתנאי מעבדה; נאשמים שבמרבית המקרים נעדרי עבר פלילי; ונאשמים אשר להבדיל מענייננו עברו הליך שיקומי מוצלח.

א. [רע"פ 2675/17](http://www.nevo.co.il/case/22505600) **ארצי נ' מדינת ישראל** (23.8.17) – המבקש הורשע לאחר שמיעת ראיות בכך שגידל במקלט השייך לו **148 שתילי סם מסוג קנאביס במשקל נטו של 5.63 ק"ג**. נקבע מתחם עונש הולם הנע בין 8 ל-18 חודשי מאסר. על המבקש נגזרו **9 חודשי מאסר בפועל**. ערעור שהגיש המבקש לבית המשפט המחוזי נדחה וכך נדחתה בקשת רשות ערעור שהוגשה לבית המשפט העליון.

ב. [רע"פ 6869/17](http://www.nevo.co.il/case/22961877) **פילברג נ' מדינת ישראל** (11.9.17) – המבקש, צעיר נעדר עבר פלילי, הורשע על פי הודאתו בגידול **229 שתילי קנאביס במשקל כולל של 19 ק"ג** בשיטת "הידרו" ב-3 חדרים בדירה. המבקש, אשר היה מכור לסמים, עבר הליך טיפולי שיקומי מוצלח ושרות המבחן המליץ להטיל עליו מאסר על תנאי לצד צו מבחן למשך שנה. בית משפט השלום קבע מתחם עונש הולם הנע בין 12 ל-36 חודשי מאסר וגזר עליו, בין היתר, 6 חודשי מאסר לריצוי בעבודות שרות, וזאת לאחר שקבע שמדובר במבקש צעיר, אשר ביצע עבירות, במעידה חד פעמית, ויחזיר את חובו לחברה בדרך יומיומית של עבודות שרות, ובד בבד ניתן יהיה להשלים את ההליך השיקומי בעניינו. ערעור שהגישה המדינה לבית המשפט המחוזי התקבל ונקבע כי אמנם יש להתחשב בהיעדר עבר פלילי ובהליך השיקום אותו עבר המבקש, אך יש באלה כדי להצדיק הקלה מסויימת בעונשו של המבקש לענין משך המאסר, ואין מנוס מהטלת מאסר בפועל. בית המשפט המחוזי העמיד עונשו של המבקש על **9 חודשי מאסר בפועל**. בקשת רשות ערעור שהגיש המבקש נדחתה על ידי בית המשפט העליון.

ג. [רע"פ 314/16](http://www.nevo.co.il/case/20881083) **בן צבי נ' מדינת ישראל** (22.2.16) – המבקש הורשע בגידול סם **בכמות העולה על 2.5 ק"ג** במעבדה. בית משפט השלום קבע מתחם עונש הולם הנע בין 6 ל-18 חודשי מאסר. לאחר שהתקבלו תסקירי שרות המבחן, אשר הצביעו על הליך שיקומי שעבר המבקש, נגזרו עליו 6 חודשי מאסר לריצוי בעבודות שירות. ערעור שהגישה המדינה לבית המשפט המחוזי על קולת העונש התקבל ועונשו של המבקש הוחמר ל-**10 חודשי מאסר בפועל**. בית המשפט העליון דחה בקשת רשות ערעור שהגיש.

ד. [רע"פ 4512/15](http://www.nevo.co.il/case/20402486) **הרוש נ' מדינת ישראל** (6.7.15) – המבקש הורשע על פי הודאתו בגידול **378 שתילי מריחואנה במשקל של 283.34 גרם נטו**. נקבע מתחם עונש הולם הנע בין של"צ ל-24 חודשי מאסר. לאחר שנשקלה הודאת המבקש והליך שיקומי שעבר, הוא נדון ל-**10 חודשי מאסר בפועל**. ערעורו של המבקש לבית המשפט המחוזי התקבל בחלקו ועונשו הועמד על **7 חודשי מאסר בפועל**. בקשת רשות ערעור שהגיש לבית המשפט העליון נדחתה.

ה. [רע"פ 1787/15](http://www.nevo.co.il/case/20111708) **עמר נ' מדינת ישראל** (24.3.15) – המבקש הורשע על פי הודאתו בגידול **9 שתילי סם מסוג קנאבוס במשקל של 4.380 ק"ג** במעבדה בדירה ובעבירות נילוות. בית המשפט קבע מתחם עונש הולם הנע בין 8 ל-20 חודשי מאסר. על המבקש נגזרו **8 חודשי מאסר בפועל** לאחר שבית המשפט לא קיבל המלצת שירות המבחן, על בסיס הליך שיקומי שעבר, לענישה בדרך של עבודות שירות. ערעור שהוגש לבית המשפט המחוזי נדחה כמו גם בקשת רשות ערעור.

ו. [רע"פ 7819/15](http://www.nevo.co.il/case/20685141) **סלור נ' מדינת ישראל** (22.5.16) - המבקש הורשע בהחזקת סמים שלא לצריכה עצמית ובגידול סמים **במשקל 7.440 ק"ג נטו** וציוד רב. נקבע מתחם ענישה הנע בין 7 ל-18 חודשי מאסר לריצוי בפועל, ונגזרו על הנאשם **9 חודשי מאסר בפועל**. ערעור שהגיש המבקש לבית המשפט המחוזי נדחה וכך גם בקשת רשות ערעור.

ז. [רע"פ 7005/14](http://www.nevo.co.il/case/18107527) **דגן נ' מדינת ישראל** (30.11.14) – המבקש הורשע על פי הודאתו בכך שגידל במעבדה בביתו סם מסוג קנבוס **במשקל כולל של 2.721 ק"ג**. הסמים שימשו את המבקש לצרכים רפואיים. נקבע מתחם עונש הולם הנע בין 6 ל-12 חודשי מאסר לריצוי בפועל, והמבקש נדון ל-**10 חודשי מאסר בפועל**. ערעור שהגיש לבית המשפט המחוזי נדחה וכך גם בקשת רשות ערעור.

ח. [רע"פ 5177/14](http://www.nevo.co.il/case/17084501) **זוארץ נ' מדינת ישראל** (28.7.14) – המבקש, נעדר עבר פלילי, הורשע על פי הודאתו בכך שהפעיל מעבדה לגידול סם מסוכן מסוג קנבוס בשיטת "הידרו". הוא החזיק וגידל **257 שתילי קנבוס במשקל כולל של 9.4 ק"ג ו-669.65 גרם נטו**. לאחר שהמבקש שולב בהליך טיפולי והפגין מוטיבציה לשינוי באורחות חייו, המליץ שרות המבחן להסתפק בתוכנית של"צ לצד צו מבחן לשנה. על המבקש נגזרו **8 חודשי מאסר בפועל**. ערעורו של המבקש לבית המשפט המחוזי התקבל, כך שהופחתו מתקופת המאסר ימי מעצרו וכן הופחת שיעור הקנס שהוטל עליו. בית המשפט המחוזי העמיד את עונשו של המבקש על **6.5 חודשי מאסר בפועל**. בקשת רשות ערעור שהגיש המבקש נדחתה.

ט. [רע"פ 6987/13](http://www.nevo.co.il/case/8291661) **אברמוב נ' מדינת ישראל** (21.10.13) – המבקש הורשע על פי הודאתו בעבירות של גידול שתילי קנבוס **במשקל של כ-10 ק"ג נטו**, ונהיגה בזמן פסילה. נקבע מתחם עונש הולם הנע בין 6 חודשי מאסר בעבודות שירות לבין 24 חודשי מאסר בפועל. בהתחשב בעבר פלילי נקי, ובהודאתו, נדון המבקש ל-**12 חודשי מאסר**. ערעור שהוגש לבית המשפט המחוזי נדחה וכך גם בקשת רשות ערעור.

י. [עפ"ג (מחוזי מרכז) 23788-02-17](http://www.nevo.co.il/case/22238304) **הלמר נ' מדינת ישראל** (20.6.17) – המערער הורשע על פי הודאתו בגידול בדירה של **99 שתילי קנאביס במשקל 131 גרם נטו** ובהחזקת 90 גרם קנאביס ו-**103 שתילים של קנאביס במשקל 2.874 ק"ג** בדירה אחרת. בית משפט השלום קבע מתחם עונש הולם הנע בין 7 ל-18 חודשי מאסר וגזר על המערער 8 חודשי מאסר בפועל. בית המשפט המחוזי התחשב בנסיבותיו האישיות החריגות של המערער, בעובדה שבארצות הברית אחז ברשיון להחזקת קנאביס רפואי בגין תאונת דרכים שעבר ובעובדה שמדובר במספר שתילים קטן ובגידול אחד. לאור זאת, הקל בית המשפט המחוזי בעונשו של המערער והעמיד אותו על **6 חודשי מאסר בפועל לריצוי בעבודות שרות**, וזאת "מבלי שהדבר ישמש תקדים במקרים אחרים".

12. לאור נסיבות ביצוע העבירות, כמפורט לעיל, ולאור מדיניות הענישה, אני קובע כי מתחם העונש ההולם בגין התיק שבכותרת נע בין 10 ל-30 חודשי מאסר, לצד רכיבי ענישה נלווים; ומתחם העונש ההולם בגין התיק המצורף – היות והעבירות בוצעו במסגרתו כשהנאשם נתון בתנאים מגבילים בגין תיק קודם המתנהל כנגדו והוא הפר הוראה חוקית, הפרה שאינה טכנית, אלא הפרה מהותית ובוטה, כמפורט לעיל – נע בין 15 ל-36 חודשי מאסר בפועל, לצד רכיבי ענישה נלווים.

13. באשר לנסיבות שאינן קשורות בביצוע העבירות – הנאשם נעדר עבר פלילי ולא תלויים כנגדו תיקים נוספים במשטרה; הנאשם גרוש ואב לשני ילדים; הנאשם הודה בביצוע העבירות כבר בחקירה המשטרתית ולאחר מכן, בהזדמנות הראשונה, בבית המשפט ובכך נטל אחריות והביא לחסכון בזמנם של העדים ולחסכון בזמן שיפוטי יקר; הנאשם חולה במחלה כרונית קשה, דלקת כיבית של המעי הדק (קרוהן) (אף שעל פי דברו האחרון המחלה כרגע ברגיעה). מנגד, תסקיר שרות המבחן אינו חיובי בעניינו ומדבר על סיכון הנשקף ממנו להישנות ביצוע עבירות, זאת נוכח אי הירתמות להליך טיפולי, חזרה על ביצוע אותן עבירות בזמן היותו משוחרר בתנאים מגבילים ונטילת אחריות חלקית (הנאשם מסר גירסה מופרכת לשרות המבחן לפיה הקים את כל האופרציה הנצפית בתמונות **תע/1**, שם ניצפה גידול 247 שתילים ומעל 8 ק"ג סם לצריכה עצמית); עוד מסר הנאשם כי את המעבדה מושא התיק המצורף הקים לצורך החזרת חובות.

14. בשל הנסיבות שפורטו לעיל, ימוקם עונשו של הנאשם, בגין שני התיקים, מעל הרף התחתון של המתחם. נוכח צירוף התיקים, ניקוי השולחן, ההודאה בהזדמנות הראשונה, והחסכון בשמיעת העדים ובזמן שיפוטי יקר, החלטתי לחפוף באופן חלקי בין תקופות המאסר שיוטלו על הנאשם ולגזור תקופת מאסר אחת כוללת.

15. לאור האמור לעיל, אני גוזר על הנאשם את העונשים הבאים:

א. 24 חודשי מאסר בפועל, בניכוי ימי מעצרו – 8.11.16-7.11.16; ומיום 13.6.17 ועד היום.

ב. 8 חודשי מאסר על תנאי למשך 3 שנים מיום שחרורו שלא יעבור עבירת סם מסוג פשע.

ג. 3 חודשי מאסר על תנאי למשך 3 שנים מיום שחרורו שלא יעבור עבירת סם מסוג עוון וכן עבירה של הפרת הוראה חוקית.

ד. 6 חודשי פסילת רשיון נהיגה על תנאי למשך 3 שנים מיום שחרורו שלא יעבור עבירות סמים בזיקה לנהיגה ברכב.

ה. קנס כספי בסך 5,000 ₪ או 50 ימי מאסר תמורתו. הקנס ישולם ב-10 תשלומים חודשיים, רצופים ושווים החל מיום 15.2.18. לא ישולם תשלום במועד – יעמוד מלוא הסכום לפירעון מיידי.

16. אני מכריז על הנאשם כסוחר סמים, בהתאם [לסעיף 36א(ב)](http://www.nevo.co.il/law/4216/36a.b) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 ומורה על חילוט סך של 17,300 ₪, אשר נתפס עליו, לטובת קרן החילוט.

**זכות ערעור לבית המשפט המחוזי מרכז בתוך 45 יום.**

5129371

54678313

**ניתן היום, א' כסלו תשע"ח, 19 נובמבר 2017, במעמד ב"כ המאשימה, עו"ד נופר מזולה, הנאשם ובאת-כוחו, עו"ד קרינה אבל.**

5129371

54678313

אביב שרון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)