|  |  |
| --- | --- |
| **בית משפט השלום בכפר סבא** | |
| ת"פ 29821-11-16 מדינת ישראל נ' עיסה |  |

|  |  |  |
| --- | --- | --- |
| **בפני** | **כבוד השופטת מרב גרינברג** | |
| **בעניין:** | **מדינת ישראל** |  |
|  | **ע"י ב"כ עו"ד דנית שושן** | **המאשימה** |
|  | **נגד** | |
|  | **יוסרי עיסה - בעצמו** |  |
|  | **ע"י ב"כ עו"ד סאמרה ממשרד עו"ד אשר חן** | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [40יא](http://www.nevo.co.il/law/4216/40ja)

|  |
| --- |
| **גזר דין** |

**רקע כללי**

1. הנאשם הורשע על יסוד הודאתו בעובדות כתב אישום מתוקן, המייחס לו עבירה של **גידול ייצור והכנת סמים מסוכנים** - לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (שתי עבירות) (להלן: "פקודת הסמים").
2. מעובדות כתב האישום המתוקן עולה, כי שלושה חודשים עובר ליום 8.11.16 ועד למועד זה, על רקע חובות כספיים שחב, הקים הנאשם מעבדה לגידול סם. בנסיבות אלו רכש ציוד מתאים הכולל, בין היתר, אינקובטורים, תעלות אוויר, מפוחים ומאווררים. הנאשם החזיק במעבדה 33 שתילים של סם מסוג קאנביס במשקל כולל של כ-12 ק"ג ומגש ועליו 95 שתילים צעירים של סם מסוג קאנביס במשקל של כ-17 גר'.
3. ביום 20.6.17 הגיעו הצדדים להסדר טיעון דיוני לפיו, הנאשם הודה בעובדות כתב אישום מתוקן והורשע. הנאשם הופנה לשירות המבחן.

**תסקיר שירות המבחן**

1. מתסקיר שירות המבחן עולה כי, הנאשם בן 39, נשוי ואב לשלושה ילדים. בשנת 2014 נשרפה חנותו, הנאשם צבר חובות רבים ועד למעצרו עבד כשכיר בתחום ההסעות. הנאשם שלל שימוש בסם אך ככל הנראה ברקע חובותיו הכספיים התמכרות להימורים. לחובת הנאשם הרשעה אחת בעבירה של הסעה שלא כדין. הנאשם נטל אחריות על המיוחס לו ומסר כי באותה עת השתמש בסמים כדי להתמודד עם מצבו הירוד. שירות המבחן התרשם שהנאשם מציג תמונה חיובית מגמתית ואינו משתפם באשר לרקע האמיתי לביצוע העבירה, שהינו לדעתם פיתוי כספי. משהנאשם שלל בעיתיות, גם בתחום ההימורים והמעיט בחומרת מעשיו, התקשו לבוא בהמלצה שיקומית. עם זאת, מעריך כי שליחתו למאסר תגרום לרגרסיה לא רצויה במצבו והמליץ להסתפק בענישה בדרך של עבודות שירות.
2. יצוין שנוכח עתירת ההגנה לענישה בדרך של עבודות שירות, הופנה הנאשם לחוות דעת ממונה מטעם עבודות השירות ונמצא מתאים.

**תמצית טיעוני הצדדים**

1. ב"כ המאשימה, עו"ד שפיר, הדגישה את חומרת העבירות בהן הורשע הנאשם והפגיעה בערכים מוגנים של הגנה על שלום הציבור ובטחונו. עוד עמדה על המניע הכלכלי לביצוע העבירה וסבורה שמדובר במעבדה מתוחכמת המצוידת היטב. המאשימה עתרה למתחם שנע בין 16-32חודשי מאסר ועותרת להשית על הנאשם מאסר בשליש העליון של הרף התחתון וענישה נלווית. הוגשו אסמכתאות פסיקה.
2. ב"כ הנאשם, עו"ד חן, עותר לאימוץ המלצת שירות המבחן. עוד עמד על נסיבותיו האישיות של הנאשם, השינוי החיובי שחל בו לאחר מעצרו, נקיונו מסם ועמידתו בתנאיו המגבילים. ב"כ הנאשם עותר למתחם ענישה מתון יותר שנע בין 6-12 חודשים, מבקש להמנע מפסילת רשיונו ולהטיל עליו קנס נמוך נוכח מצבו הכלכלי הקשה.

1. עוד הפנה לחוות דעת מטעם עו"ס מר איהאב יחיא שמטפל בנאשם טיפול פרטני תמיכתי מאז חודש פברואר השנה. מדבריו עולה שנבנתה לנאשם תכנית טיפול אישית שהתמקדה בהקניית מיומניות לניהול אורח חיים נורמטיבי תוך טיפול בבעיית ההימורים ממנה סובל ושימוש לרעה בסם. מר יחיא מתרשם משינוי אמיתי שחל בנאשם, מכך שמגלה תובנה לדפוסים השליליים באישיותו ועושה מאמץ לניהול חיובי ומאוזן של חייו.
2. הנאשם עצמו הביע צער על מעשיו, הסביר שנלחץ מהחובות שחב לאחרים וכיום עובד ומפרנס את משפחתו בכבוד.

**דיון והכרעה**

**קביעת מתחם העונש ההולם**

1. תיקון 113 קובע כי על בית המשפט לגזור את הדין בהתאם לעקרון ההלימה, שהוא העיקרון העומד בראש קביעת מתחם העונש, לפיו בעת גזירת עונשו של נאשם על בית המשפט לקבוע, את מתחם העונש ההולם את המעשים בגינם הורשע הנאשם, להתחשב בערך החברתי שנפגע מביצוע העבירה ובמידת הפגיעה בו, במדיניות הענישה הנוהגת ובנסיבות הקשורות בביצוע העבירה. בתוך מתחם העונש ההולם יגזור בית המשפט את העונש המתאים לנאשם, בהתחשב בנסיבות המקרה הספציפי.

1. הערך החברתי המוגן העומד בבסיס העבירות המיוחסות לנאשם, ואשר נפגע כתוצאה מביצוען, הינו בראש ובראשונה בריאות הגוף והנפש של הציבור ובכלל זה של הנאשם עצמו. זאת לצד ההגנה על שלום הציבור והסיכון מפני ביצוע עבירות פליליות, ומפני הנזקים החברתיים הישירים והעקיפים, אשר נגרמים כתוצאה מעבירות המתבצעות על רקע של שימוש בסמים מסוכנים.
2. מידת הפגיעה בערך החברתי המוגן המונח בבסיס עבירת גידול סמים בתנאי מעבדה והכנתם, קשה. במקרה שלפנינו, הנאשם מתוך מניע כלכלי ולצורך כיסוי חובותיו הפעיל מעבדה לגידול סם תוך שימוש בציוד רב ויקר ערך. במעבדה התגלו שתילי סם במשקל לא מבוטל של 12 ק"ג ומספר רב של שתילים צעירים המלמדים כי כוונתו הייתה להמשיך ולהפעיל עסק שוטף של ייצור סמים ולהגדיל את כמות השתילים. זהו המקום לציין כי העובדה שנתפסה כמות מסוימת של צמחים המשמשים לייצור סם היא מקרית בלבד, שכן המעבדה מיועדת לגידול צמחי סם שהכמויות בה דינמיות ומשתנות מעת לעת.
3. אכן, הנאשם לפניי אינו סוחר סמים, אך כידוע בין מגדלי הסמים נמנים אנשים נורמטיביים העושים זאת לצורך הפקת רווחים כלכליים או אישיים. יפים לעניינו דברי בית המשפט ב[עפ"ג 42358-10-14](http://www.nevo.co.il/case/18119161) (מח-ת"א) **אדי עמר נ' מדינת ישראל**, בעניינו של מגדל סם שעבר הליך שיקומי, ובית המשפט לא נעתר להמלצת שירות המבחן וגזר עליו מאסר בפועל ממש- "**עבירה זו הפכה להיות נפוצה, ומצדנו נוסיף, גם נפיצה שהרי גלום בה פוטנציאל סיכון רב ביותר. גידול הסמים כנראה הוא קל ופשוט יחסית ושמא עובדה זו מעודדת אנשים רבים לעסוק בגידול הסם.. המבקש שבפנינו פעל כמקצוען.. אין מדובר בעיסוק מקרי ואקראי, אלא בעיסוק שיטתי ומתמשך שהמבקש השקיע בו זמן רב**".
4. בתי המשפט שבו ועמדו על חשיבות המאבק בעבירות הסמים. כמו כן הודגש הפסול שבעבירות השימוש בסמים והשלכותיו הקשות על גופו ונפשו של המשתמש, ולפיכך נקבע כי הענישה אמורה לשקף את הצורך במיגור תופעה זו. ראו [ע"פ 6029/03](http://www.nevo.co.il/case/5786821) **מדינת ישראל נ' שמאי** (9.2.2004)**, מפי כב' השופט מ' חשין**, שם הודגש כי יש להילחם מלחמת חורמה קשה וארוכה, בעברייני הסמים המחזיקים, הסוחרים והמפיצים**.**
5. הפסיקה בעבירות אלו מגוונת ורבה. אציין מספר דוגמאות המלמדות על מתחם ענישה מחמיר שקבע בית המשפט העליון וכולל ענישה של מאסר בפועל שננקטה כנגד מגדלי סם:
6. ב[רע"פ 314/16](http://www.nevo.co.il/case/20881083) **בן צבי נ' מדינת ישראל** (22.2.2016), הורשע המבקש בגידול סם בכמות של 2.5 ק"ג במעבדה. על הנאשם נגזרו ששה חודשי עבודות שירות בשל הליך שיקומי שעבר. עונשו הוחמר במסגרת ערעור ל-10 חודשי מאסר בפועל, בית משפט העליון דחה רשות ערעור בעניינו;
7. [רע"פ 6987/13](http://www.nevo.co.il/case/8291661) **אברמוב נ' מדינת ישראל** (21.10.13), הנאשם הורשע בעבירות של גידול שתילי קנבוס במשקל 10 ק"ג נטו, ונהיגה בזמן פסילה. נקבע מתחם ענישה הנע **בין 6 חודשי מאסר בעבודות שירות לבין 24 חודשי מאסר בפועל**. בהתחשב בעבר פלילי נקי של הנאשם, ובהודאתו, נדון לשנת מאסר.
8. [רע"פ 1787/15](http://www.nevo.co.il/case/20111708) **אדי עמר נ' מדינת ישראל** (24.3.15)- בתיק זה הורשע המערער בגידול 9 צמחי סם ועבירות נילוות. בית המשפט קבע מתחם ענישה שנע בין 8-20 חודשי מאסר. על הנאשם נגזרו 8 חודשי מאסר בפועל לאחר שבית המשפט לא קיבל המלצת שירות המבחן, על בסיס הליך שיקומי שעבר, לענישה בדרך של עבודות שירות. ערעורו נדחה.
9. [רע"פ 7819/15](http://www.nevo.co.il/case/20685141) **עופר סלור נ' מדינת ישראל** (22.5.2016), שם הורשע הנאשם בהחזקת סמים שלא לצריכה עצמית ובגידול סמים במשקל 7.44 ק"ג נטו וציוד רב. נקבע מתחם ענישה הנע בין **7 ל – 18 חודשי** **מאסר לריצוי בפועל**, ונגזרו על הנאשם 9 חודשי מאסר לריצוי בפועל, ערעורו נדחה;
10. [רע"פ 6869/17](http://www.nevo.co.il/case/22961877) **פילברג נ' מדינת ישראל** (11.09.17) –הנאשם הורשע בגידול 19 ק"ג סם. בית המשפט קבע **מתחם שנע בין 12-36 חודשי מאסר**, מצא לסטות ממנו לצרכי שיקום והטיל על הנאשם ששה חודשי עבודות שירות. בית המשפט המחוזי קיבל ערעור המדינה והעמיד עונש המאסר על 9 חודשים. כך, בין היתר נקבע, כי שיקומו של הנאשם אינו מצדיק סטייה לקולא ממתחם הענישה, עד כדי הימנעות מהטלת מאסר בפועל.
11. [רע"פ 2675/17](http://www.nevo.co.il/case/22505600) **גיל ארצי נ' מדינת ישראל** (23.8.17) – הנאשם הורשע בגידול סם במשקל 5.6 ק"ג במעבדת סם במקלט ליד ביתו. בית המשפט גזר עליו 10 חודשי מאסר בפועל (כולל תנאי בן 3 חודשים) וענישה נלווית הכוללת חילוט שטח המקלט לטובת המדינה (בהתאם להחלטת בית המשפט המחוזי).
12. עיינתי אף בפסיקה שהגישה ההגנה, בחלקה הוטלו על מגדלי סם עונשים מתונים שלא כללו מאסר ממש. כך ב[עפ"ג 52810-07-10](http://www.nevo.co.il/case/5079155) (מח-מרכז) **עזריה נ' מדינת ישראל,** הוקל עונשו של נאשם שגידל סם במשקל 1.18 ק"ג לששה חודשי עבודות שירות מטעמי שיקום, [ת"פ 54487-02-16](http://www.nevo.co.il/case/20992814) (קריות) **מדינת ישראל נ' דודוב** נגזר עונשו של נאשם שגידל סם במשקל של כ-7 ק"ג למאסר בן 5 חודשים בעבודות שירות מטעמי שיקום ומצב רפואי ועוד כהנה וכהנה. אפנה גם לעפ"ג (מרכז) -62843-07-17 **ג'אבר נ' מדינת ישראל** שניתן ביום 24.12.17, במסגרתו נדחה ערעור נאשם נעדר עבר פלילי שגידל קאנביס במשקל 31 ק"ג ונדון ל-18 חודשים.
13. **בהנתן נסיבות המעשים ומשקל הסם מצאתי לקבוע מתחם ענישה שנע בין 10-20 חודשי מאסר.**

**נסיבות הנאשם**

1. בגזירת דינו של הנאשם, בגדרי מתחם העונש ההולם ([סעיף 40יא](http://www.nevo.co.il/law/4216/40ja) לחוק), יש להתייחס גם לנסיבותיו האישיות של הנאשם, ובענייננו ניתן למנות מספר נתונים לקולא בעלי משקל: הנאשם בן 39 אב לשלושה ילדים, עברו קל ומנהל אורח חיים תקין ומסודר.

שירות המבחן לא מצא להמליץ בעניינו המלצה שיקומית וניכר שהנאשם אף לא שית

1. עימם פעולה באופן מלא ומסר גרסה חלקית באשר לרקע לביצוע העבירות. עם זאת,
2. הנאשם שולב מיוזמתו בטיפול פרטי פרטני ונכון לערוך שינוי בדפוסיו ההתמכרותיים בתחום ההימורים ולהכיר בבעייתיות בדפוסי התנהגותו. נראה שהנאשם אינו מכור לסם אלא לכל היותר עשה בו שימוש ספורדי בעת צורך.
3. לאור כל האמור לעיל ולאחר ששקלתי כלל השיקולים, מצאתי למקם עונשו של הנאשם ברף התחתון של מתחם הענישה לצד ענישה נלווית. אתחשב בנאשם גם במשך תקופת הפסילה שאטיל עליו וגובה קנס.
4. **אשר על כן** **הנני גוזרת על הנאשם את העונשים כדלקמן:**
5. 10 חודשי מאסר בפועל בניכוי ימי מעצרו מיום 8.11.16-21.12.16. הנאשם יתייצב לריצוי עונשו ביום 1.2.18 כשעד למועד זה ישמשו הערבויות בהליך המעצר להבטחת התייצבותו.
6. 6 חודשי מאסר על תנאי, לבל יעבור הנאשם עבירות סמים מסוג פשע במשך שלוש שנים מהיום.
7. 4 חודשי מאסר על תנאי, לבל יעבור הנאשם עבירות סמים מסוג עוון במשך 3 שנים מהיום.
8. קנס בסך 2,500 ש"ח או 14 ימי מאסר תמורתו. הקנס ישולם ב- 5 תשלומים שווים ורצופים החל מיום 1.3.18. לאחר שהנאשם יחל בריצוי מאסרו, ניתן לקזז את הקנס מהערבון הכספי אשר הופקד בהליך המעצר, והיתרה תושב לנאשם או למי מטעמו.
9. פוסלת הנאשם מלנהוג או להוציא רישיון נהיגה למשך שלושה חודשים מיום שחרורו. הנאשם יפקיד רישיונו עד 14 יום ממועד שחרורו ומניין תקופת הפסילה יחל ממועד זה.
10. 6 חודשים פסילה על תנאי לבל יעבור הנאשם עבירה על פקודת הסמים במשך שנתיים מהיום.

**מורה על השמדת המוצגים - הסם וכלים וכל אביזירי המעבדה.**

**מכשירי הטלפון והמפתחות יושבו לבעליהם.**

**זכות ערעור לבית המשפט המחוזי תוך 45 יום**

5129371

54678313ניתן היום, ט' טבת תשע"ח, 27 דצמבר 2017, במעמד הצדדים.

מרב גרינברג 54678313-6029/03

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)