|  |  |
| --- | --- |
| **בית משפט השלום בכפר סבא** | |
| ת"פ 7930-11-16 מדינת ישראל נ' שמסיאן |  |

|  |  |  |
| --- | --- | --- |
| בפני | **כבוד השופט דרור קלייטמן** | |
| בעניין: | מדינת ישראל |  |
|  | ע"י ב"כ עו"ד אבישי רובינשטיין | המאשימה |
|  | **נגד** | |
|  | רועי שמסיאן באמצעות עו"ד ניר דוד |  |
|  |  | הנאשם |

**נוכחים:**

ב"כ המאשימה עו"ד אבישי רובינשטיין

ב"כ הנאשם עו"ד ניר דוד

הנאשם בעצמו

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [10](http://www.nevo.co.il/law/4216/10)

|  |
| --- |
| **גזר דין** |

**רקע**

1. הנאשם הורשע לאחר ניהול הוכחות בעבירות של גידול, ייצור והכנת סמים בניגוד [לסעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216)(נוסח חדש) תשל"ג- 1973,החזקת סמים שלא לצריכה עצמית בניגוד [לסעיפים 7(א)+7(ג)](http://www.nevo.co.il/law/4216/7.a.;7.c) לפקודת הסמים המסוכנים (נוסח חדש) תשל"ג – 1973 והחזקת כלים להכנת סם שלא לצריכה עצמית בניגוד [לסעיף 10](http://www.nevo.co.il/law/4216/10) רישא לפקודת הסמים המסוכנים(נוסח חדש) תשל"ג-1973.
2. הנאשם גידל בביתו , בחודש ספטמבר 2016, סם מסוכן מסוג קנבוס במשקל כולל של 182.05 ג' נטו ב-34 עציצים וכן החזיק סם מסוכן מסוג קנבוס מחולק באופן הבא:
3. 624.12 גרם תלוי על חוטים
4. 0.54 גרם בתוך נייר על השולחן בסמוך למיטה.
5. 4.39 גרם בצנצנת במגרה בסמוך למיטה.
6. 132.79 גרם מחולקים ל- 5 שקיות בקופסא בחדר השינה.
7. 134.42 גרם מחולק ל- 5 שקיות במקרר בחדר השינה.
8. בנוסף נמצאו בביתו של הנאשם כלים המשמשים לצורך גידול הסם ובכללם: שנאי, מד חום מדי לחות וחום, חומרי דישון ופילטר מים.
9. כבר בישיבת ההקראה הודה הנאשם בעובדות המפורטות בכתב האישום ובעבירות שיוחסו לו אלא שטענתו הייתה שמדובר בסמים לצריכה עצמית.
10. לאחר ניהול ההוכחות, הורשע בביצוע העבירות שלא לצריכה עצמית.

**תסקיר שירות המבחן**

1. לאחר מתן הכרעת הדין, ביקש ב"כ הנאשם כי הנאשם יישלח לקבלת תסקיר שירות מבחן. המאשימה התנגדה לכך , אולם לנוכח התרשמותי מהנאשם ומנסיבות השימוש בסם על ידו, קבעתי כי יתקבל תסקיר שירות מבחן בעניינו.
2. תסקיר כזה אכן התקבל וממנו עולה כי הנאשם בן 31, עלה ארצה בשנת 1989, רווק העובד כגנן. סובל מפציעה ברגלו וכן מחרדה ודיכאון ומטופל תרופתית בשל כך. שירת שירות צבאי חלקי.
3. שירות המבחן מתאר נסיבות חיים מורכבות בגינם הנאשם אינו מקיים קשר עם אביו בעוד אמו נפטרה בפתאומיות לפני שש שנים.
4. לחובת הנאשם הרשעה קודמת אחת משנת 2016 שעניינה פגיעה בפרטיות והפרת צו בית משפט ולא פתוחים כנגדו כל תיקים נוספים.
5. הנאשם משתמש בסמים באופן אינטנסיבי מזה מספר שנים, כאשר לדבריו הדבר נעשה כדרך התמודדות עם קשייו.
6. בחודש דצמבר 2016 התרשם שירות המבחן כי הנאשם מתקשה בהצבת גבולות פנימיים ובוויסות דחפיו והערכה הייתה כי קיים סיכון במצבו.
7. בחודש מרץ 2016 הוטל צו פיקוח מעצר ובמסגרתו השתלב הנאשם ביחידה העירונית לטיפול בהתמכרויות בכפר סבא. דווח כי הוא משתף פעולה ומוסר בדיקות שתן נקיות. הוא אף החל להשתתף בקבוצות NA. החל בטיפול תרופתי המסייע לייצוב מצבו הנפשי.
8. כיום, הערכת שירות המבחן היא כי ישנה הפחתה בסיכון במצבו.
9. המלצת שירות המבחן היא להטלת צו מבחן ושל"צ בהיקף של 340 שעות וזאת על מנת שהענישה לא תפגע בתעסוקתו וביציבות הנוכחית בחייו ותגרום לנסיגה במצבו.
10. התקבלה חוות דעת מהממונה על עבודות שירות וממנה עולה כי הנאשם כשיר לביצוע עבודות שירות.

**טיעוני הצדדים**

1. ב"כ המאשימה ,עו"ד טל חיים ניסן ,הצביעה על כך כי מדובר במשקלים משמעותיים של סם שנתפס וכן בגידול ב-34 עציצים. היא מדגישה כי בתי המשפט הכריזו מלחמה כנגד נגע הסמים, בעיקר כאשר מדובר בגידול בתנאי מעבדה בהיקף משמעותי. היא סבורה כי המתחם הראוי נע בין 6-12 חודשי מאסר בפועל ובנסיבותיו של הנאשם היא עותרת לרף התחתון של המתחם ולענישה בדרך של עבודות שירות, תוך לקיחה בחשבון של עבר פלילי שאינו משמעותי וכן את האמור בתסקיר שירות המבחן. הוגש גיליון הרישום הפלילי של הנאשם (**ת/1**).
2. ב"כ הנאשם, עו"ד ניר דוד, מצביע על כך שמדובר בתסקיר חיובי ביותר, אשר עוסק בנאשם שנסיבות חייו קשות והוא ביצע שינוי משמעותי באורח חייו מאז שנעצר. הוא מפנה להמלצת שירות המבחן לענישה בדמות של"צ וזאת לנוכח העובדה שעונש של עבודות שירות יסיג לאחור את מצבו של הנאשם ויגרום לו למכה קשה לפרנסתו וזאת לאחר שהחל לעבוד כגנן. הוא סבור כי הרף התחתון של המתחם הינו בעבודות של"צ ובמקרה זה יש לאמץ את הרף התחתון. הוא אף מצביע על כך שהנאשם מצוי זמן רב בתנאים מגבילים אשר גרמו לו למצוקה והוא מדגיש את שיתוף הפעולה המלא של הנאשם עם שירות המבחן. הוא מזכיר כי לא היו כל אלמנטים של סחר בסמים שיוחסו לנאשם. עתירתו היא כי בית המשפט יאמץ את המלצת שירות המבחן ויטיל על הנאשם עבודות של"צ ואף יימנע מקנס.
3. הנאשם עצמו אמר כי הוא מתחרט על מעשיו וכי היום הוא במצב שונה לחלוטין. עובד בגינון, נקי מסמים והוא לא רוצה לחזור למקומות בהם היה.

**מתחם העונש**

1. הערך החברתי אשר נפגע בעבירות שבוצעו על ידי הנאשם הינו הגנה על הציבור מפני הנזקים הנגרמים על ידי המשתמשים בסמים.
2. בכלל הנסיבות הקשורות בביצוע העבירה לקחתי בחשבון כי מדובר במעשים אשר בוצעו במחשבה תחילה ובתכנון מוקפד על ידי הנאשם ולא כלאחר יד, תוך כדי שהצריכו הזמנה וקנייה של חומרים וציוד מתאים.
3. בתי המשפט הדגישו פעמים רבות את חומרתו של נגע הסמים והנזקים אשר נגרמים בגינו. צודקת ב"כ המאשימה כי על בית המשפט להצטרף למלחמה בנגע זה וראויים בעניין זה דבריו של בית המשפט העליון :" **למאבק בנגע הסמים יש שותפים רבים. חלקם מתמקדים בחינוך מניעתי ובהסברה. אחרים מסייעים בהליכי גמילה. לצדם פועלים גם אנשי אכיפת החוק, שתפקידם לסכל את עבירות הסמים וללכוד את העבריינים. אף בית המשפט נוטל חלק חשוב במאבק, באמצעות הטלת עונש מרתיע על מי שהורשע בעבירות סמים. וכל זאת** **תוך מתן משקל- בין היתר- לכמות הסם ואיכותו, טיב עבירת הסמים שבוצעה, תרומתו של הנאשם להתגשמות העבירה ועברו הפלילי**" [ע"פ 972/11](http://www.nevo.co.il/case/5738608) **מדינת ישראל נ' יניב יונה** (4.7.12).
4. במספר פסקי דין נקבע כי גידול סם במעבדות ביתיות הפך לתופעה נפוצה ושכיחה וזאת לנוכח קלות הביצוע והקושי בחשיפת העבירה המתבצעת בתחום ביתו של המגדל. בתי המשפט הדגישו כי יש להילחם בתופעה זו בחומרה. למשל ב[עפ"ג (מחוזי ת"א)17796-10-14](http://www.nevo.co.il/case/18090154) **מדינת ישראל נ' דדון** (9.2.15), ע"פ (מחוזי ת"א) [42358-10-14](http://www.nevo.co.il/case/18119161)  **גיא נ' מדינת ישראל** (23.11.15).
5. בבחינת מדיניות הענישה הנוהגת ניתן להצביע על מקרים דומים, כמפורט להלן:
6. ב[ת"פ 13336-05-15](http://www.nevo.co.il/case/20258248) **מדינת ישראל נ' ווסרדם**  הורשע הנאשם על פי הודאתו במסגרת הסדר דיוני בעבירות של החזקת סם שלא לצריכה עצמית, וגידול, ייצור והכנת סם. הנאשם גידל 19 שיחים של קנביס במשקל כולל של 868 גרם וכן החזיק קנביס בתפזורת במשקל של 124.9 גרם. שירות המבחן המליץ על הטלת צו מבחן למשך שנה, 250 שעות של"צ ומאסר על תנאי. נקבע כי מתחם הענישה נע החל מ-6 חודשי מאסר שיכול ויורצו בעבודות שירות ועד ל-18 חודשי מאסר בפועל. על הנאשם נגזרו 6 חודשי מאסר לריצוי בעבודות שירות ועונשים נלווים.
7. ב[ת"פ 29504-09-13](http://www.nevo.co.il/case/10446022) **מדינת ישראל נ' מושיק זרקון** הורשע הנאשם על פי הודאתו במסגרת הסדר טיעון בעבירות ייצור והכנת סם מסוכן, החזקת סם שלא לצריכה עצמית והחזקת כלים המשמשים להכנת סם מסוכן. בחיפוש בביתו של הנאשם נתפסו שתילים במשקל של 3,400 גרם וכן החזיק 884 גרם קנבוס. שירות המבחן המליץ להטיל עליו צו מבחן לשנה ואם יוטל מאסר אזי שירוצה בעבודות שירות. נקבע כי המתחם נע מ-6 חודשי מאסר שיכול וירוצו בעבודות שירות ועד ל-16 חודשי מאסר בפועל. על הנאשם נגזרו 6 חודשי מאסר לריצוי בעבודות שירות ועונשים נלווים.
8. ב[ת"פ 57599-11-15](http://www.nevo.co.il/case/20753505) **מדינת ישראל נ' אראל** הורשע הנאשם על פי הודאתו בעבירות גידול, ייצור והכנת סמים, ייבוא סמים והחזקת סם שלא לצריכה עצמית. בביתו נתפסו 15 שתילים מסוג קנבוס אותם שתל בעזרת זרעים שייבא וכן 2.549 ק"ג קנבוס. שירות המבחן המליץ על צו מבחן וצו של"צ נקבע כי מתחם הענישה נע מ-3 חודשי מאסר שיכול וירוצו בעבודות שירות ועד ל-18 חודשי מאסר בפועל. על הנאשם נגזרו 4 חודשי מאסר לריצוי בעבודות שירות ועונשים נלווים.
9. ב[ת"פ 55104-12-15](http://www.nevo.co.il/case/20827031) **מדינת ישראל נ' אורן אבוטבול** הורשע הנאשם על פי הודאתו בעבירות של גידול, החזקת כלים להכנת סם שלא לצריכה עצמית וכן החזקת סם שלא לצריכה עצמית. בביתו של הנאשם נתפס שקית ובה 1566 גרם וכן 28 שתילים של סם מסוג קנבוס במשקל של 33.98 גרם. שירות המבחן המליץ להטיל עליו צו של"צ בהיקף של 200 שעות. נקבע כי המתחם נע ממספר חודשי מאסר שירוצו בעבדות שירות ועד ל-12 חודשי מאסר בפועל. על הנאשם נגזרו 3 חודשי מאסר שיכול וירוצו בעבודות שירות ועונשים נלווים.
10. ב[ת"פ 15560-06-12](http://www.nevo.co.il/case/2865307) **מדינת ישראל נ' שלום מרדכי**  הורשע הנאשם על פי הודאתו בעבירות של גידול סם מסוכן, החזקת כלים להכנת סם מסוכן והחזקת סם שלא לצריכה עצמית. על גג ביתו נתפסו 210 שתילים במשקל כולל של 902 גרם ו-17 גרם של סם מסוג חשיש. שירות המבחן לא בא בהמלצה לגביו מאחר ואינו מכיר בבעיית התמכרותו, לא נמצא כשיר לעבודות שירות. על הנאשם נגזר 4 חודשי מאסר בפועל ועונשים נלווים.
11. ב[ת"פ 21719-01-15](http://www.nevo.co.il/case/18808241) **משטרת ישראל שלוחת תביעות טבריה נ' אברהם פרץ** הורשע הנאשם על פי הודאתו בעבירות של גידול סם מסוכן והחזקת סם שלא לצריכה עצמית. בחיפוש בביתו של הנאשם נתפסו שתילים של קנבוס במשקל של 85 גרם וכן קנבוס במשקל של 305 גרם. נקבע כי מתחם הענישה נע בין 6 חודשי מאסר שיכול וירוצו בעבודות שירות ועד ל-24 חודשי מאסר בפועל. נגזרו על הנאשם 6 חודשי מאסר לריצוי בעבודות שירות ועונשים נלווים.
12. ב[ת"פ 19827-06-15](http://www.nevo.co.il/case/20344037) **מדינת ישראל נ' הלמר**  הורשע נאשם על פי הודאתו בכתב אישום מתוקן בעבירות של גידול סמים מסוכנים, החזקת סם שלא לצריכה עצמית והחזקת כלים להכנת סם. בבית אחד של הנאשם נמצאו 99 שתילים של קנאבוס במשקל של 131 גרם ובבית שני של הנאשם נתפסו 103 שתילים במשקל של 2.874 ק"ג. כמו כן נתפסו 90 גר' סם וציוד. שירות המבחן המליץ על ענישה בדרך של עבודות שירות. על הנאשם נגזר 8 חודשי מאסר בפועל ועונשים נלווים.
13. ב[עפ"ג 40089-12-14](http://www.nevo.co.il/case/18744559) **מדינת ישראל נ' יוגב מורי** התקבל ערעור המאשימה על פסק דינו של בית משפט השלום אשר גזר על נאשם בעבירות של גידול סם והחזקת סם לצריכה עצמית עונש של מאסר על תנאי. הנאשם החזיק 2.8 גר' סם וגידל 15 שתילים של מריחואנה במשקל של 3,480 גרם. ערכאת הערעור החמירה בעונשו והעמידה אותו על 6 חודשי מאסר לריצוי בעבודות שירות.
14. ב[עפ"ג 42057-01-12](http://www.nevo.co.il/case/4631063) **דרור עוזרי נ' מדינת ישראל** הורשע הנאשם בבית משפט השלום על פי הודאתו בעבירה של גידול סם מסוכן. המערער החזיק בביתו 6 שתילים ו-60 נבטים של קנאביס במשקל של 1,021 גרם ונדון ל-10 חודשי מאסר. בית המשפט המחוזי הקל בעונשו והעמידו על 7 חודשי מאסר.
15. ב[ת"פ 11069-06-12](http://www.nevo.co.il/case/2550172)  **מדינת ישראל נ' הררי** הנאשם הורשע על פי הודאתו בעבירות של גידול סם מסוכן, החזקת סם שלא לצריכה עצמית והחזקת כלים. הנאשם גידל בתוך מכולה 278 שתילים במשקל של 850 גרם. במסגרת הסדר טיעון עתרה המאשימה ל-6 חודשי עבודות שירות בהתאם לתסקיר חיובי. על הנאשם נגזרו 5 חודשי מאסר לריצוי בעבודות שירות ועונשים נלווים.
16. ב[ת"פ 18216-09-16](http://www.nevo.co.il/case/21682573) **תביעות מרום הגליל והגולן נ' ינוביץ** הורשע הנאשם על פי הודאתו ובמסגרת הסדר טיעון בעבירות של גידול סם מסוכן והחזקת סם לצריכה עצמית. ברשותו של הנאשם נתפסו 48 שתילים מסוג קנאביס במשקל של 600 גרם, ציוד רב וכן 122 גרם סם מסוג קנאבוס. נקבע כי מתחם העונש נע ממספר חודשי מאסר בפועל לריצוי בעבודות שירות ועד ל-12 חודשי מאסר בפועל. על הנאשם נגזרו 6 חודשי מאסר לריצוי בעבודות שירות ועונשים נלווים.
17. ב[עפ"ג 31126-05-14](http://www.nevo.co.il/case/16938303) **מדינת ישראל נ' יהודה חריט** ערערה המאשימה על פסק דינו של בית משפט השלום אשר גזר על הנאשם 250 שעות של"צ ועונשים נלווים בעבירות של גידול סם . ברשותו של הנאשם נתפסו 50 שתילים של קנאביס במשקל כולל של 763 גרם וכן ציוד לגידול. בית המשפט המחוזי קובע כי מתחם העונש מתחיל ממספר חודשי מאסר שיכול וירוצו בעבודות שירות ועד ל-18 חודשי מאסר בפועל וגוזר על הנאשם 6 חודשי מאסר לריצוי בעבודות שירות.
18. ב[ת"פ 6800-09-13](http://www.nevo.co.il/case/7988160) **מדינת ישראל נ' ברק אגוז**  הנאשם הורשע במסגרת הסדר טיעון בכתב אישום מתוקן בעבירות של גידול סם מסוכן והחזקת סם שלא לצריכה עצמית, ברשותו של הנאשם נתפסו 22 שתילים מסוג קנבוס במשקל כולל של 963 גרם וכן כלים להכנת סם. שירות המבחן המליץ על של"צ בהיקף של 400 שעות. נקבע כי מתחם הענישה נע מ- 6 ל- 18 חודשי מאסר בפועל. בשקל שיקולי שיקום חרג בית המשפט מהמתחם הנ"ל וגזר על הנאשם 4 חודשי מאסר לריצוי בעבודת שירות.
19. ב[עפ"ג 8650-04-15](http://www.nevo.co.il/case/20159091) **שמעון שורץ נ' מדינת ישראל** נדחה ערעורו של הנאשם על גזר דינו של בית משפט השלום. המערער הורשע על פי הודאתו בעבירות של גידול סם מסוכן ונגזרו עליו 9 חודשי מאסר לרצוי בפועל ועונשים נלווים. ברשותו של המערער נתפסו 146 שתילים של מריחואנה במשקל כולל של 2.69 ק"ג. שירות המבחן המליץ להסתפק בעונש של עבודות שירות וצו מבחן. בית המשפט המחוזי דחה את הערעור והשאיר את העונש על כנו.
20. ב[עפ"ג 12819-11-15](http://www.nevo.co.il/case/20705570) **מדינת ישראל נ' גיא בן צבי** הורשע הנאשם על פי הודאתו בעבירות של גידול סם מסוכן. ברשותו של המשיב נתפסו 2050 גרם בשתילים ובסם מסוג קנבוס, בית משפט השלום קבע כי מתחם העונש נע ממאסר בעבודות שירות ועד ל-18 חודשי מאסר בפועל. על הנאשם נגזרו 6 חודשי מאסר לריצוי בעבודות שירות ועונשים נלווים. בית המשפט המחוזי גזר על הנאשם 10 חודשי מאסר בפועל ועונשים נלווים. רע"פ שהגיש הנאשם לעליון נדחה.
21. ב[ת"פ 44091-11-15](http://www.nevo.co.il/case/20740036) **מדינת ישראל נ' תומר ראובני** הורשע הנאשם על פי הודאתו במסגרת הסגר טיעון בעבירות של גידול סם מסוכן, החזקת סם מסוכן שלא לצריכה עצמית והחזקת כלים. ברשותו של הנאשם נתפסו 3 עציצים של קנבוס במשקל כולל של 132 גרם וכן סמים מסוג קנבוס במשקל של כ- 168 גרם. שירות המבחן המליץ להטיל על הנאשם צו מבחן וצו של"צ בהיקף של 180 שעות. נקבע כי מתחם הענישה הינו ממאסר בפועל אשר יכול וירוצה בעבודות שירות ועד ל-18 חודשי מאסר בפועל. על הנאשם נגזרו 6 חודשי מאסר לריצוי בעבודות שירות ועונשים נלווים.
22. לנוכח כל האמור לעיל אני קובע כי מתחם הענישה ההולם נע החל ממאסר של מספר חודשים שיכול וירוצה בעבודות שירות ועד ל- 12 חודשי מאסר בפועל.
23. לא מצאתי בנסיבותיו של נאשם זה שיקולים אשר מצדיקים סטייה מהמתחם, בין לקולא ובין לחומרא.
24. אמנם הנאשם מצוי בהליך טיפולי ושיקומי ואף ניכר כי יש לתהליך זה תוצאות חיוביות, המתבטאות בין היתר בכך שבדיקות השתן שנעשו לו נמצאו נקיות מסם וכן בכך שהיום הנאשם עובד באופן סדיר.
25. למרות האמור לעיל, איני סבור כי יש בכך די על מנת להביא לידי סטייה ממתחם הענישה. נקבע על ידי בית המשפט העליון כי :"**אמת נכון הדבר, כי האינטרס שעניינו שיקומו של הנאשם, איננו אינטרס אישי של אותו נאשם בלבד, אלא שמדובר באינטרס חברתי כולל, לשקם את מי שסרו מדרכם, ולהחזירם לדרך המוטב. יחד עם זאת, יש לזכור, כי אינטרס זה מונח לצד יתר שיקולי הענישה העומדים על הפרק, בעת שנגזר עונשו של הנאשם"** [רע"פ 4218/15](http://www.nevo.co.il/case/20363472) **אמסלם נ' מדינת ישראל** (18.6.15).
26. כאשר שקלתי את חומרתה של העבירה ונסיבותיה, כאמור לעיל, אל מול נסיבותיו של הנאשם וההליך בו החל, לא מצאתי כי יש בכך על מנת לסטות מן המתחם, אולם להליך אותו עובר הנאשם יינתן משקל במסגרת המתחם.

**גזירת העונש**

1. בכל הנוגע לנסיבות אשר אינן קשורות בביצוע העבירה, התחשבתי לחומרא בכך שלנאשם הרשעה קודמת וכן בעובדה שלא לקח אחריות לביצוע העבירות המיוחסות לו.
2. לקולא, שקלתי את העובדה כי הנאשם מצוי בהליך טיפולי שתוצאותיו עד עתה חיוביות, בדיקות שתן שנעשו לו נמצאו נקיות מסמים, שירות המבחן מצביע על התייצבות במצבו ושינוי משמעותי באורח חייו, הן בהפסקת שימוש בסמים והן בתפקודו במישורי חייו השונים, בעיקר במישור התעסוקתי וכן מצביע על הפחתת סיכון במצבו.
3. שקלתי אף את העובדה כי לא נפתחו לו תיקי מב"ד נוספים ובעברו, כאמור, הרשעה אחת בלבד, אשר אינה מתחום הסמים.
4. לקחתי בחשבון אף את נסיבות חייו המורכבות כפי שתוארו בתסקיר שירות המבחן, כך גם את התקופה בה שהה בתנאים מגבילים.
5. לנוכח האמור לעיל אגזור את דינו של הנאשם ברף הנמוך של המתחם אולם לא בתחתיתו. כמו כן, לנוכח העובדה כי הוא נקי כיום מסמים לא אגזור עליו עונש של פסילת רישיון נהיגה בפועל.
6. **לאחר ששקלתי את כל האמור לעיל, אני גוזר על הנאשם את העונשים הבאים:**
7. 6 חודשי מאסר אשר ירוצו בדרך של עבודות שירות.
8. 6 חודשי מאסר על תנאי שלא יעבור במשך שלש שנים מהיום עבירה על פקודת הסמים מסוג פשע.
9. 3 חודשי מאסר על תנאי שלא יעבור במשך שלש שנים מהיום עבירה על פקודת הסמים מסוג עוון.
10. קנס בסך 5,000 ₪ או 25 ימי מאסר תמורתו. הקנס ישולם בעשרה תשלומים חודשיים, שווים ורצופים, החל מתאריך 15.12.17 וב-15 לכל חודש עוקב. היה ולא ישולם תשלום מתשלומי הקנס במועדו או במלואו, יעמוד מלוא הקנס או יתרתו לפירעון מידי.

היה וישנן הפקדות במסגרת תיק זה או בהליכי המעצר, יקוזז סכום ההפקדות מהקנס והנאשם ישלם את יתרתו.

1. פסילת רישיון נהיגה על תנאי למשך 12 חודשים, והתנאי הוא שהנאשם לא יעבור במשך שלש שנים מהיום עבירה על [פקודת הסמים המסוכנים](http://www.nevo.co.il/law/4216).
2. צו להשמדת הסמים והכלים שנתפסו.

**הנאשם ירצה את עבודות השירות במוסד "רוחמה" ברחוב ת"א- יפו 119 בכפר סבא.**

**לצורך כך יתייצב בתאריך 26.11.17 בשעה 8:00 ביחידת עבודות שירות במפקדת מחוז מרכז בשב"ס ברמלה. ניתן להגיע למקום בקו מס' 247 מהתחנה המרכזית ברמלה או בלוד.**

**החלטה זו תועבר לידי הממונה על עבודות השירות**

**5129371זכות ערעור לבית המשפט המחוזי בתוך 45 יום**

54678313ניתן היום, כ"ז תשרי תשע"ח, 17 אוקטובר 2017, במעמד הצדדים.

5129371

54678313

דרור קלייטמן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)