|  |  |
| --- | --- |
| **בית משפט השלום בירושלים** | |
| ת"פ 16219-01-17 מדינת ישראל נ' ממרם |  |

|  |  |  |
| --- | --- | --- |
| בפני | **כבוד השופטת ג'ויה סקפה שפירא** | |
| בעניין: | מדינת ישראל |  |
|  |  | המאשימה |
|  | **נגד** | |
|  | שמעון חי ממרם |  |
|  |  | הנאשם |

**ב"כ המאשימה: עו"ד יצחק וינר**

**ב"כ הנאשם: עו"ד ליאור כהנ**א

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[חוק העונשין, תשל"ז-1977](http://www.nevo.co.il/law/70301): סע' [51ב(ג)](http://www.nevo.co.il/law/70301/51b.c)

|  |
| --- |
| **גזר דין** |

**כללי**

1. הנאשם הורשע על בסיס הודאתו בעבירה של החזקת סמים לצריכה עצמית. ביום 14.6.16, החזיק הנאשם בסם מסוכן מסוג חשיש במשקל 0.97 גרם נטו.
2. הצדדים הציגו הסדר דיוני, במסגרתו הודה הנאשם בעובדות כתב האישום, הורשע והוסכם כי יתקבל בעניינו תסקיר מבחן. הוצהר, כי בכפוף לתסקיר חיובי שמעיד על ניקיון של הנאשם מסמים, המאשימה תשקול הסכמה להארכת מאסר מותנה שתלוי ועומד נגד הנאשם ותעתור להטלת עונשים נלווים ובהם שרות לתועלת הציבור, מאסר מותנה, פסילה בפועל ועל תנאי מלקבל או להחזיק רישיון נהיגה או מבחן.

1. תסקיר מבחן שהתקבל בעניינו של הנאשם ביום 16.11.17, מלמד כי הוא בן 33, גרוש ואב לשני ילדים בגילאי שנתיים ושש שנים ועובד כמבקר בחברת אגד. שירות המבחן תיאר את נסיבות חייו המורכבות של הנאשם. הנאשם סיים 11 שנות לימוד ללא בגרות, תוך גילוי קשיים לימודיים והתנהגותיים וקשיי הסתגלות למסגרות החינוכיות. הנאשם קיבל פטור משירות צבאי על רקע מעורבותו הפלילית. הנאשם חי יחד גרושתו בחיי זוגיות מורכבים, המלווים גם בקשיים כלכליים. הנאשם עושה שימוש בסמים ואלכוהול מגיל 18 ולדבריו, השימוש בסמים מסייע לו בתפקוד טוב יותר. הנאשם הדגיש בפני קצינת המבחן כי הוא מעדיף להמשיך ולהשתמש בסמים על מנת למנוע החמרת המצב הקיים, אף במחיר עונש כבד יותר עבורו. שירות המבחן התרשם, כי ברקע לשימוש בסמים, מצוקה רגשית קשה ובלתי מעובדת והעדר כלים מספקים להתמודדות עם קשיים וכן חשיפה להתמכרויות מגיל צעיר. שירות המבחן ניסה לגייס את הנאשם להליך טיפולי בתחום הסמים, אך הנאשם התנגד לכך תוך שלילת נזקקותו והפגין מודעות חלקית בלבד למורכבות מצבו, טשטש בעיותיו וסירב לתת בדיקות שתן לאיתור שרידי סם כפי שהתבקש.

לנאשם עבר פלילי והוא ריצה בעבר מספר עונשי מאסר. ביחס לעבירה הנוכחית, קיבל אחריות על מעשיו, אך התקשה לראות את חומרתם. הנאשם אמר, כי נמנע ממעורבות פלילית כפי שהיה מעורב בעבר, למעט השימוש בסמים וכעס על העמדתו לדין בשל כך, שכן הוא אינו רואה בעייתיות בשימוש ובהחזקת סמים לצריכה עצמית ואינו מביע חרטה או כוונה לשנות את התנהגותו. שירות המבחן העריך, כי ברקע לביצוע העבירה דפוסי התמכרות כפתרון לבעיות אישיות שחווה מגיל צעיר, תוך יכולת מועטה להתמודדות נורמטיבית עם קשיים. ניסיון לגייסו להליך טיפולי, לא צלח ולאחריו ניתק הנאשם קשר עם שירות המבחן. על רקע האמור, שירות המבחן לא בא בהמלצה טיפולית.

1. המאשימה ביקשה לגזור על הנאשם ארבעים וחמישה ימי מאסר בעבודות שירות או שלושים ואחד ימי מאסר בפועל, אם יימצא לא מתאים לעבודות שירות, ולהפעיל בתוכם את עונש המאסר המותנה שתלוי ועומד לחובת הנאשם. כן עתר נציג המאשימה לגזור על הנאשם מאסר על תנאי, פסילה ופסילה על תנאי מלקבל או להחזיק רישיון נהיגה. ב"כ המאשימה הדגיש את התייחסותו של הנאשם לעבירה ואת עברו הפלילי המכביד.
2. ב"כ הנאשם הדגיש את העובדה, כי הנאשם מצליח להתמיד במסגרת תעסוקתית וכי שינה אורחות חייו ביחס לעברו בו היה מעורב בפשיעה חמורה. ב"כ הנאשם עמד על מורכבות נסיבות חייו של הנאשם וביקש להימנע מהוספה של תקופת מאסר כלשהי מעבר להפעלת המאסר המותנה וכן ביקש להימנע מענישה כספית או ממאסר מותנה נוסף.
3. הנאשם בדברו האחרון אמר כי הוא עובד מזה כשנה ומעסיקיו שבעי רצון ממנו. הנאשם הוסיף ואמר, כי שהותו בשירות המבחן העלתה זיכרונות מעברו, שלא ידע כיצד להתמודד עמם, מאחר ו"נמצא כיום במקום אחר". הנאשם הסכים לשתף פעולה עם עונש של עבודות שירות.
4. חוות דעת הממונה על עבודות השירות מיום 14.2.18 שהוגשה לאחר שנשמעו הטיעונים לעונש, מלמדת כי הנאשם כשיר לשאת עונש זה.

**דיון והכרעה**

1. עבירות הסמים פוגעות בבריאות הציבור, ובעקיפין פוגעות גם בביטחונו בשל החשש מביצוע עבירות נלוות לעבירות השימוש, שתכליתן להשיג אמצעים לרכישת הסם.

לשימוש בסמים השפעות עקיפות נוספות, הנובעות מהשפעתם על התנהגות ותגובה של המשתמשים, ובכלל זה על אופן נהיגה ברכב , שימוש במכשירים מסכנים אחרים או ביצוע כל פעילות המחייבת ריכוז ותגובה מהירה. השפעת השימוש בסמים על פעילויות יומיומיות אלה, טומנת אף היא בחובה סכנה לציבור.

1. במקרה דנן, מידת הפגיעה בערך המוגן אינה גבוהה בשים לב לטיב הסם הנחשב "סם קל" וכן בשים לב לכמותו.
2. בחינת רמת הענישה הנוהגת ביחס לעבירות החזקת סמים לשימוש עצמי, מלמדת כי במקרים דומים נגזרו עונשים שונים, החל ממאסר מותנה ועד למאסר למשך תקופה קצרה (ראו: [ת"פ (שלום רמלה) 36431-04-15](http://www.nevo.co.il/case/20222040) **מדינת ישראל נ' קורקין** (6.1.16) והפסיקה הנזכרת שם).
3. לנוכח האמור לעיל, מתחם העונש ההולם את מעשיו של הנאשם מתחיל במאסר מותנה וקנס ומגיע עד מאסר קצר בפועל ולצדו מאסר מותנה, קנס ופסילה מלקבל או להחזיק רישיון נהיגה.
4. בקביעת העונש המתאים לנאשם, אשקול לזכותו את הודאתו וחיסכון הזמן השיפוטי שבצידה. עם זאת, הגם שהנאשם לוקח אחריות על מעשיו, ניכר בבירור כי הוא אינו מפנים את חומרתם. כפי שעולה מהתסקיר, הנאשם כועס על העמדתו לדין ואין בכוונתו להפסיק שימוש בסמים. הוא אינו רואה את הבעייתיות העולה לנוכח השימוש בסמים ועל כן קיים חשש ממשי שהוא ימשיך לבצע עבירה זו. ניסיונות טיפוליים שהוצעו לנאשם בעבר וגם כעת נדחו על ידו. עובדה זו מחייבת מתן משקל ממשי לשיקולי הרתעה אישית, שיבואו לביטוי בתוך מתחם העונש ההולם.
5. הנאשם בן 33. לחובתו שמונה הרשעות קודמות בעבירות אלימות, סחיטה באיומים, הגרלות והימורים, ניסיון שוד, סחר בסמים, הפרת הוראה חוקית והחזקת סמים לצריכה עצמית. לאורך השנים, הנאשם ריצה מספר עונשי מאסר. הרשעתו האחרונה היא מיום 18.6.15 בגין עבירה של החזקת סמים לצריכה עצמית שבוצעה בשנת 2013.
6. בגין הרשעתו האחרונה הוטל על הנאשם ביום 4.2.15, בין היתר, עונש מאסר מותנה בן עשרים ואחד ימים, שלא יעבור במשך שלוש שנים מיום גזר הדין עבירה על [פקודת הסמים המסוכנים](http://www.nevo.co.il/law/4216). עונש זה הוא בר הפעלה במקרה דנן. העובדה כי הנאשם ביצע את אותה עבירה מתוך מודעות מלאה למעשיו וקריאת תיגר על החוק האוסר שימוש בסמים, מלמדת על חיוניותם של שיקולי הרתעה אישית, ומכל מקום, אינה מאפשרת לסטות מהכלל, לפיו יש להפעיל עונש מאסר בפועל במצטבר לכל עונש שנגזר.
7. עם זאת, יש לשקול לזכות הנאשם גם את העובדה, כי בשנים האחרונות חלה התמתנות מסוימת במעורבותו הפלילית. העבירות החמורות יותר בגיליון הרישום הפלילי של הנאשם הן כאלה שבוצעו לפני שנים רבות והנאשם לא חזר בשנים האחרונות על עבירות מסוג זה. עוד יש לשקול את העובדה כי הנאשם מגלה יציבות במישור התעסוקתי שיש בה כדי להפחית, במידה מסוימת, חשש למעורבות עתידית בעבירות חמורות יותר מהעבירה שבה הורשע כעת.
8. אשקול לקולא גם את נסיבות חייו המורכבות של הנאשם בפרט בגיל צעיר, נסיבות שלא היתה לו כל שליטה עליהן, אך ללא ספק היתה להן תרומה לאורך החיים השולי שסיגל לעצמו.
9. לנוכח האמור לעיל, מצאתי לגזור את עונשו של הנאשם בחלקו האמצעי של מתחם העונש ההולם ואני גוזרת עליו את העונשים הבאים:
10. 21 ימי מאסר שירוצו בדרך של עבודות שירות בהתאם לחוות דעת הממונה על עבודות השירות.
11. עונש המאסר המותנה בן עשרים ואחד ימים שנגזר על הנאשם ביום 4.2.15 ב[ת"פ 43563-06-14](http://www.nevo.co.il/case/18680913) של בית משפט השלום בירושלים יופעל במצטבר לעונש שנגזר עליו. **בסך הכל ירצה הנאשם 42 ימי מאסר בעבודות שירות.**

**הנאשם יתייצב לריצוי עונשו ביום 23.4.18.**

1. חודשיים מאסר על תנאי למשך שלוש שנים מהיום, שלא יעבור עבירה לפי [פקודת הסמים המסוכנים](http://www.nevo.co.il/law/4216) [נוסח חדש] תשל"ג- 1973, למעט החזקה לצריכה עצמית וכלים.
2. חודש מאסר על תנאי למשך שלוש שנים מהיום, שלא יעבור עבירה של החזקת סמים לצריכה עצמית או כלים לפי [פקודת הסמים המסוכנים](http://www.nevo.co.il/law/4216) [נוסח חדש] התשל"ג- 1973.
3. פסילה מלקבל או להחזיק רישיון נהיגה למשך שישה חודשים מהיום.
4. שישה חודשי פסילה מלקבל או להחזיק רישיון נהיגה על תנאי למשך שלוש שנים מהיום, שלא יעבור עבירה לפי [פקודת הסמים המסוכנים](http://www.nevo.co.il/law/4216) [נוסח חדש] התשל"ג- 1973.
5. בהתחשב במכלול רכיבי העונש שנגזרו, לא מצאתי לגזור על הנאשם קנס.
6. בשים לב לעובדה שהנאשם עושה שימוש בסמים, ובהתאם לסמכותי לפי [סעיף 51ב(ג)](http://www.nevo.co.il/law/70301/51b.c) ל[חוק העונשין](http://www.nevo.co.il/law/70301) התשל"ז- 1977, ניתנת בזאת רשות לממונה על עבודות השירות לערוך לנאשם, מפעם לפעם, בתוך תקופת ריצוי העונש, בדיקות שתן לאיתור שרידי סמים.
7. המזכירות תעביר העתק גזר הדין לשירות המבחן ולממונה על עבודות השירות.

זכות ערעור לבית המשפט המחוזי בירושלים בתוך 45 ימים מהיום.

5129371

54678313ניתן היום, ג' אדר תשע"ח, 18 פברואר 2018, בנוכחות הצדדים.

ג'ויה סקפה שפירא 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)