|  |  |
| --- | --- |
| **בית משפט השלום ברחובות** | |
| ת"פ 18487-01-17 מדינת ישראל נ' דדיה |  |

|  |  |  |
| --- | --- | --- |
| בפני | **כבוד השופטת, סגנית הנשיאה אפרת פינק** | |
| **בעניין:** | **מדינת ישראל** |  |
|  | ע"י ב"כ עו"ד עדי סעדיה | **המאשימה** |
|  | **נגד** | |
|  | **טל דדיה –** בעצמו |  |
|  | ע"י ב"כ עו"ד ענבל רביב | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7.a)(א), [7](http://www.nevo.co.il/law/4216/7.c)(ג), [10](http://www.nevo.co.il/law/4216/10)

|  |
| --- |
| **גזר - דין** |

**מבוא**

1. בהכרעת דין מיום 22.5.17 ומיום 21.1.19, הורשע הנאשם, לפי הודאתו בעובדות כתב האישום המתוקן, בעבירה של החזקת סמים לצריכה עצמית, לפי [סעיף 7(א)](http://www.nevo.co.il/law/4216/7.a) יחד עם סעיף [7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973, ובעבירה של החזקת כלים להכנת סם לצריכה עצמית, לפי [סעיף 10](http://www.nevo.co.il/law/4216/10) סיפא לפקודת הסמים המסוכנים.

לפי כתב האישום, ביום 2.6.16, בשעות הצהרים, בעת עריכת חיפוש בביתו של הנאשם לפי צו, החזיק הנאשם בסם מסוכן מסוג חשיש במשקל 1.2733 גרם נטו ובשני משקלים דיגיטליים.

1. לפי הסדר הטיעון, נשלח הנאשם לעריכת תסקיר שירות מבחן בעניינו. התביעה הסכימה להארכת מאסר על תנאי בר הפעלה, קנס ופסילה על תנאי בכפוף לבדיקות שתן ללא שרידי סם, שיתוף פעולה עם שירות המבחן והיעדר פתיחת תיקים חדשים נגד הנאשם. עוד הוסכם בהסדר, שככל שיוגש תסקיר שלילי נגד הנאשם, אין הסכמה עונשית.

**תסקירי שירות מבחן**

1. שירות המבחן, בתסקירו מיום 17.6.18, ציין כי הנאשם בן 29, נשוי ואב לשתי פעוטות. הנאשם מתגורר עם משפחתו ביבנה. הנאשם בעלים של מינימרקט ומנהל את העסק יחד עם אשתו. עוד ציין שירות המבחן, כי לנאשם קשר מרוחק עם הוריו, אשר התקשו להוות עבורו דמויות סמכותיות ומציבות גבול. עוד התייחס שירות המבחן להרשעותיו של הנאשם בעבירות סמים, רכוש, עבירות כלפי שוטרים, הפרת צווים והוראות חוקיות ושיבוש מהלכי משפט. הנאשם נדון לשני עונשי מאסר ותלוי ועומד נגדו מאסר על תנאי בר הפעלה.

עוד הוסיף שירות המבחן, כי הנאשם עשה שימוש בסמים במשך שנים כאמצעי להימנע מהתמודדות עם מצוקות רגשיות והוא מסר שהפסיק לצרוך סמים באופן עצמאי. גם בבדיקות שתן שמסר לא נמצאו שרידי סם. עוד מסר שירות המבחן, כי הנאשם מעוניין לשתף פעולה והביע נכונות להשתלב בטיפול ייעודי בתחום ההתמכרות במסגרת היחידה לנפגעי סמים. עם זאת, הנאשם גילה התנהלות בעייתית בעת האבחון, לא הגיע באופן סדיר לפגישות, לא מסר בדיקות שתן ברצף ולא קידם פניה לטיפול ייעודי.

להתרשמות שירות המבחן, לנאשם כוחות מצומצמים וצרכי תלות גבוהים והוא מתקשה להתנהל בתוך משברים ומתקשה בהתנהלות עצמאית ואחראית. עוד התרשם שירות המבחן, מפער בין הצהרות הנאשם בדבר רצונו לשינוי באורח חייו ובין היעדר כוחותיו לקדם שינוי משמעותי. לאור האמור, סבר שירות המבחן, כי הנאשם אינו פנוי ואינו בשל להשתלב בהליך טיפולי משמעותי. מכאן, שירות המבחן לא בא בהמלצה להארכת מאסר על תנאי אלא המליץ על ביצוע המאסר בדרך של עבודות שירות.

1. בתסקיר משלים מיום 14.1.19 ציין שירות המבחן, כי הנאשם לא יצר קשר מיוזמתו עם שירות המבחן, לא הגיע לפגישה שתואמה ולא התייצב למתן בדיקות שתן. לאור האמור, שירות המבחן חזר על המלצתו.

**טענות הצדדים לעונש**

1. באת כוח התביעה טענה, שכתוצאה מביצוע העבירות בהן הורשע הנאשם נפגעו הערכים החברתיים של הגנה על בריאותו ושלומו הפיסי והנפשי של הציבור מפני נגע הסמים. לטענתה, מידת הפגיעה נמוכה, לאור כמות הסם הקטנה שהחזיק הנאשם בביתו.
2. מכאן טענה, כי מתחם העונש ההולם את העבירות מושא כתב האישום, נע בין מאסר על תנאי ובין מאסר לתקופה של מספר חודשים, לצד ענישה נלווית.
3. עוד טענה והוסיפה, כי יש לקחת בחשבון את הנסיבות הבאות שאינן קשורות בביצוע העבירות: לחובת הנאשם הרשעות קודמות בעבירות סמים, רכוש ועבירות נגד שוטרים ואף הוטלו עליו עונשי מאסר בפועל. נגד הנאשם גם תלוי ועומד מאסר על תנאי בר הפעלה לתקופה של 5 חודשים ופסילה על תנאי לתקופה של 4 חודשים. מתסקירי שירות המבחן עולה, כי הנאשם הצהיר על הפסקת שימוש בסמים אך לא הגיע באופן רציף לביצוע בדיקות שתן, לא שיתף פעולה באופן סדיר עם שירות המבחן ולא עשה מאמץ לקדם את עניינו.
4. עוד טענה, כי גם בגזר דינו הקודם, הנאשם לא הגיע לפגישות עם שירות המבחן והממונה על עבודות שירות.
5. לאור האמור, עתרה באת כוח התביעה להטיל על הנאשם מאסר לתקופה של חודש בגין תיק זה, להפעיל המאסר על תנאי התלוי ועומד נגד הנאשם במצטבר ולצד זאת, גם להטיל עליו קנס, מאסר על תנאי, פסילה בפועל ופסילה על תנאי.
6. באת כוח הנאשם טענה, לעומת זאת, כי בביתו של הנאשם נתפסה כמות קטנה של סם, ומכאן שהעונש לו עותרת התביעה אינו מידתי בנסיבות המקרה.
7. עוד טענה, כי יש לקחת בחשבון את הנסיבות הבאות שאינן קשורות בביצוע העבירות: הנאשם אב לשתי בנות קטינות; הנאשם נמצא בהליך גירושין, אשר גרם לו פגיעה רגשית ומצבו הנפשי ירוד. הנאשם משלם מזונות ומתגורר עם אמו (ענ/1); כתב האישום עניינו באירוע מחודש יוני 2016 ומאז לא נפתחו לחובתו של הנאשם תיקים נוספים; הנאשם מנהל עסק בבעלותו ומצוי בחובות; הנאשם אינו עושה עוד שימוש בסמים.
8. עוד טענה, כי יש מקום ליתן לנאשם הזדמנות נוספת ללכת לממונה על עבודות שירות.
9. לאור האמור, עתרה באת כוח הנאשם להאריך מאסר על תנאי ולחלופין, להטיל מאסר בדרך של עבודות שירות.
10. בדברו האחרון מסר הנאשם, כי הוא נתון בחובות, מסוכסך עם גרושתו וכמעט אינו רואה את בנותיו.

**דיון והכרעה**

קביעת מתחם הענישה

1. בקביעת מתחם העונש ההולם את מעשי העבירות אותן ביצע הנאשם יתחשב בית המשפט **בערך החברתי** הנפגע מביצוע העבירות, **במידת הפגיעה בו,** **במדיניות הענישה** הנהוגה **ובנסיבות הקשורות בביצוע העבירה**.
2. פקודת הסמים נועדה, בכללותה, להגן על ערכים חברתיים של שמירה על בריאותו ושלומו הפיזי והנפשי של הציבור מפני הנזקים הנגרמים כתוצאה משימוש בסמים והשפעתם הממכרת וההרסנית. לצד זאת, עומדים ההגנה על הציבור מפני נזקים עקיפים הנגרמים כתוצאה מעבריינות הנלווית לשימוש בסמים, ובכלל זה ההגנה על הביטחון האישי ורכוש הציבור ([ע"פ 972/11](http://www.nevo.co.il/case/5738608) **מדינת ישראל נ' יונה** (4.7.12); [ע"פ 6029/03 מדינת ישראל נ' שמאי, פ"ד נח](http://www.nevo.co.il/case/5786821) (2) 734 (9.2.04); [ע"פ 6021/95](http://www.nevo.co.il/case/6045416), 4998/95, 5267/95, 5313/95 **מדינת ישראל נ' גומז** (31.7.97); [ע"פ 575/88 עודה נ' מדינת ישראל, פ"ד מב](http://www.nevo.co.il/case/17939812) (4) 242 (11.12.88)).
3. הפגיעה בערכים המוגנים כתוצאה מביצוע עבירה של החזקת סמים וכלים לצריכה עצמית, היא נמוכה. הנאשם החזיק סם מסוג חשיש במשקל 1.2733 גרם נטו וכלים להכנת סם.
4. ממדיניות הפסיקה עולה, כי מתחם העונש ההולם הרלוונטי להחזקת סמים מסוג חשיש לצריכה עצמית ובמשקל קטין והחזקת כלים להכנת סם לצריכה עצמית, נע בין מאסר על תנאי ובין מאסר לתקופה קצרה, לצד ענישה נלווית (ראו, למשל: [ת"פ (רמ') 36431-04-15](http://www.nevo.co.il/case/20222040) **מדינת ישראל נ' קורקין** (6.1.16); [ת"פ (רמ') 44601-05-14](http://www.nevo.co.il/case/16953967) **משטרת ישראל תביעות - שלוחת רמלה נ' לוי** (28.6.15); [ת"פ (חי') 25039-07-13](http://www.nevo.co.il/case/7787782)  **מדינת ישראל נ' מארון**  (12.5.15); [ת"פ (רמ') 20574-06-13](http://www.nevo.co.il/case/7677960) **משטרת ישראל תביעות- שלוחת רמלה נ' זוארץ** (29.3.15)).
5. לאור האמור, מתחם העונש ההולם את העבירות של החזקת סמים לצריכה עצמית והחזקת כלים להכנת סם לצריכה עצמית, נע בין מאסר על תנאי ובין מאסר לתקופה של מספר חודשים, לצד ענישה נלווית.

העונש ההולם בתוך המתחם

1. בקביעת העונש ההולם בתוך המתחםלקחתי בחשבון אתהנסיבות הבאות אשר אינן קשורות בביצוע העבירות:

לזכותו של הנאשם עומדת הודאתו במיוחס ונטילת אחריות על מעשיו; הנאשם אב לשתי בנות קטינות ונמצא בהליך גירושין לא פשוט; הנאשם בעל מינימרקט ונמצא בחובות; הנאשם נמצא במצב נפשי ירוד.

לחובתו של הנאשם עומד בעיקר עברו הפלילי בעבירות סמים, רכוש, עבירות כלפי שוטרים, הפרות צווי בית משפט והוראה חוקית (עת/1). על הנאשם הוטלו שתי תקופות מאסר; נגד הנאשם גם תלוי ועומד מאסר על תנאי בר הפעלה לתקופה של 5 חודשים ופסילה על תנאי לתקופה של 4 חודשים (עת/2); לנאשם ניתנו מספר הזדמנויות להתגייס להליך טיפולי במסגרת שירות המבחן, אולם הוא לא ניצל ההזדמנויות שניתנו לו. הנאשם גם לא שיתף פעולה כראוי עם הממונה על עבודות שירות. מטעם זה, ההליך הפלילי נמשך שלא לצורך.

מתסקירי שירות המבחן עולה, כי הנאשם מתקשה להתנהל בתוך משברים באופן מקדם ומתקשה בהתנהלות עצמאית ואחראית. שירות המבחן גם התרשם מפער בין הצהרותיו של הנאשם בדבר רצונו לשינוי באורח חייו ובין היעדר כוחותיו בפועל לקדם שינוי משמעותי. שירות המבחן סבר, כי הנאשם אינו פנוי בשלב זה של חייו להשתלב בהליך טיפולי משמעותי. מכאן, כי שירות המבחן לא בא בהמלצה טיפולית וגם לא המליץ להאריך מאסר על תנאי התלוי ועומד נגד הנאשם.

1. לאור האמור, באיזון בין הנסיבות העומדות לזכותו ולחובתו של הנאשם, העונש ההולם נמצא במחצית מתחם העונש ההולם.
2. בהיעדר הליך שיקומי ממשי והיעדר שיתוף פעולה עם שירות המבחן, גם אין הצדקה להארכת המאסר על תנאי והפסילה על תנאי התלויים ועומדים נגד הנאשם. עם זאת, לאור הודאת הנאשם ורף העבירה הנמוך, המאסר על תנאי יופעל בחופף למאסר המוטל בתיק זה.
3. מכאן, שיש להטיל על הנאשם מאסר לתקופה קצרה שיכול ויבוצע בדרך של עבודות שירות, להפעיל המאסר על תנאי בחופף, ולצד זאת, להטיל על הנאשם מאסר על תנאי והפעלת הפסילה על תנאי. בשל חובותיו, הטלת מאסר בדרך של עבודות שירות, ורף העבירה הנמוך, לא מצאתי לנכון להטיל על הנאשם גם קנס.
4. לפי חוות דעת הממונה על עבודות שירות מיום 7.4.19 הנאשם נמצא מתאים לביצוע עבודות שירות.

**סוף דבר**

1. לפיכך, **אני גוזרת על הנאשם את העונשים הבאים:**
2. מאסר בדרך של עבודות שירות לתקופה של חודש ימים.

הנאשם יחל ביצוע עבודות השירות ביום 2.6.19.

1. יופעל המאסר על תנאי מ[ת"פ (רח') 2090-08-12](http://www.nevo.co.il/case/3887366) לתקופה של 5 חודשים בחופף למאסר המוטל בתיק דנן, כך שסך הכל יוטל על הנאשם מאסר לתקופה של 5 חודשים בדרך של עבודות שירות. מובהר לנאשם, כי כל חריגה מהוראות הממונה, לרבות שימוש בסמים, עלולה להוביל לנשיאת המאסר בפועל;
2. מאסר על תנאי לתקופה של 6 חודשים, והתנאי הוא שבמשך 3 שנים מהיום לא יעבור כל עבירה מסוג פשע לפי [פקודת הסמים המסוכנים](http://www.nevo.co.il/law/4216);
3. מאסר על תנאי לתקופה של 3 חודשים, והתנאי הוא שבמשך 24 חודשים מהיום לא יעבור כל עבירה מסוג עוון לפי [פקודת הסמים המסוכנים](http://www.nevo.co.il/law/4216);
4. תופעל פסילת הרישיון על תנאי מ[ת"פ (רח') 2090-08-12](http://www.nevo.co.il/case/3887366), למשך 4 חודשים מהיום. הנאשם יפקיד את רישיונו במזכירות בית המשפט;

**ניתן צו להשמדת הסמים והכלים.**

**עותק גזר הדין יישלח לממונה על עבודות שירות.**

**זכות ערעור כחוק תוך 45 ימים.**

5129371

54678313ניתן היום, ג' ניסן תשע"ט, 08 אפריל 2019, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אפרת פינק 54678313-/

נוסח מסמך זה כפוף לשינויי ניסוח ועריכה