|  |  |
| --- | --- |
| **בית משפט השלום בתל אביב - יפו** | |
| ת"פ 5310-01-17 מדינת ישראל נ' רונן |  |

|  |  |  |
| --- | --- | --- |
| **לפני כבוד השופט עידו דרויאן-גמליאל** | | |
| **המאשימה** | **מדינת ישראל**  ע"י ב"כ עו"ד בר-טוב |  |
|  | **נגד** | |
| **הנאשם** | **ארז כרמל רונן**  ע"י ב"כ עו"ד רט |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**השתלשלות ההליך**:

1. ביום 12.12.17, במסגרת הסדר טיעון 'תלוי תסקיר', הודה הנאשם בכתב אישום מתוקן והורשע בעבירות הבאות:
   1. הספקת סם מסוכן, לפי [סעיף 13](http://www.nevo.co.il/law/4216/13) בצירוף [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216);
   2. החזקת סם מסוכן לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [סעיף 7(ג)](http://www.nevo.co.il/law/4216/7.c) סיפא לפקודה;
2. לפי המוסכם הופנה הנאשם לשירות המבחן, והתקבל בעניינו תסקיר מיום 19.3.18. עוד לפני מכתבי המלצה הנזכרים בתסקיר [נע/1]
3. היום טענו הצדדים לעונש, לפי המוסכם:

התביעה טענה לעונש של חמישה חודשי מאסר שירוצה בעבודות שירות (אם יימצא הנאשם מתאים לכך), מאסר מותנה, קנס ופסילת רישיון נהיגה;

ההגנה, חופשית בטיעוניה, עתרה לאימוץ מסקנות שירות המבחן – עבודות של"צ ופיקוח שירות המבחן.

**מעשי הנאשם**:

ביום 3.1.16 סיפק הנאשם למר מנור חסן קנבוס במשקל 6.5461 גרם נטו תמורת 500 ₪, ועוד החזיק במכנסיו לצריכתו העצמית קנבוס במשקל 7 גרם נטו.

**נסיבות העבירה – קביעת מתחם העונש ההולם**:

1. העבירה הדומיננטית במעשיו של הנאשם היתה הספקת הסם, כשהעבירה של החזקת סם לצריכה עצמית לא תשפיע על קביעת העונש העיקרי.
2. הנאשם פגע באופן לא-חמור בערכים המוגנים בעבירה, שביניהם שמירה על בריאותם הפיזית והנפשית של הציבור. העבירה היתה מתוכננת ולמסירת הסם נלוותה תמורה כספית. עם זאת, מדובר בכמות זעומה של סם "קל", שפגיעתה הקונקרטית והפוטנציאלית מצומצמת, וכשהנסיבות מלמדות שהנאשם איננו חולייה קבועה בשלשלת הפצת הסם. עוד יש לתת משקל נכבד לעובדה, שאספקת הסם נעשתה על רקע 'חברתי', כשהנאשם ומנור נהגו לקנות קנבוס ולחלוק אותו ביניהם, ולהתחשבן על עלות הסם.
3. לעניין הספקה הנעשית בסם "קל" בכמויות קטנות, נחלקת הענישה הנוהגת על-בסיס ההבחנה בין עבירה שנעשית על רקע חברתי לבין עבירה שנעשית כחלק מהפצה מסחרית של הסם. עבירה מסוג זה הנעשית על רקע חברתי, מצדיקה קביעתו של מתחם מקל-יחסית: כך ראו למשל [ת"פ 47067-01-16](http://www.nevo.co.il/case/20905674) **מ.י. נ' ברמלי** (2018) (החלטה בעניין אדר מן בנסיבות ובכמויות דומות; [ת"פ 4475-12-13](http://www.nevo.co.il/case/10495328) **מ.י נ' מזרחי** (2017); ו[ת"פ 14998-08-16](http://www.nevo.co.il/case/21914524) **מ.י. נ' כהן** (2017) בנסיבות חמורות יותר של פעילות חוזרת.
4. מתחם העונש ההולם, בנוגע לעונש העיקרי, ייקבע אפוא בין מאסר מותנה ושל"צ לצדו לבין שמונה חודשי מאסר.

**נסיבות הנאשם – קביעת העונש במתחם**:

1. הנאשם יליד 1995, כבן 22 כיום, רווק העובד לפרנסתו כטבח ומנהל מסעדה, וזוכה להערכה בעבודתו. מוצא הנאשם במשפחה נורמטיבית, שבה אם יחידנית גידלה את ארבעת ילדיה וסיפקה להם חום, תמיכה והכוונה, לצד ניהול עסקיה. הנאשם סבל בילדותו מהפרעת קשב וריכוז שהקשתה עליו להתמיד במסגרות חינוכיות, ולכן הנאשם עבר בין מסגרות עד שנשר בכיתה י'. הנאשם שוחרר משירות צבאי בשל אי התאמה, "כי לא היה פנוי לכך רגשית".
2. לחובת הנאשם הסתבכות יחידה בפלילים, כשביצע בנעוריו עבירת שבל"ר, ועניין זה הסתיים בהתערבות טיפולית מוצלחת.
3. הנאשם החל לצרוך קנבוס בגיל 18 באופן מזדמן, אך השימוש בסם הפך לתדיר יותר. העבירות דנן בוצעו על-רקע השימוש בסם, כשמנור והנאשם נהגו לקנות סם, לחלוק בו ולהתחשבן ביניהם על העלות. לאחר מעצרו פנה הנאשם לטיפול פסיכולוגי שהוביל לחשיבה מחודשת לגבי דפוסי התמודדותו עם מצבי לחץ ותסכול, והוא אינו פונה עוד לסם כפתרון מרגיע ומאלחש. הנאשם חדל מצריכת סמים, ובדיקת שתן אישרה זאת. ביחס לעבירה, הנאשם נטל אחריות מלאה למעשה והביע חרטה.
4. שירות המבחן התרשם שלנאשם אין מאפיינים עברייניים. אישיותו של הנאשם עדיין אינה מגובשת, ולפניו עוד המשימה של התבגרות רגשית : חיזוק דימויו העצמי, השגת עצמאות רגשית, ומציאת "כיוון בחיים" – תחושות של יכולת ומטרה. השירות סבר שטיפול יועיל לנאשם (ולמי לא), אך לא נראה שמדובר בצורך אקוטי או במצב שבו קיים סיכון להישנות עבירות. השירות מציע אפוא ענישה של של"צ, כגמול ראוי למעשה העבירה, ואוסיף כי עונש זה יישא גם היבט חינוכי של תרומה לזולת.
5. לזכות הנאשם יעמדו אפוא גילו הצעיר, עברו הנקי, הודאתו, נטילת האחריות ופנייתו לטיפול, הפסקת השימוש בסם, וגם חלוף הזמן ללא הסתבכות נוספת.
6. אמקם את עונשו של הנאשם בתחתית המתחם, על דרך מאסר מותנה וחיוב בשל"צ. איני מוצא צורך בעיצום כספי בעין, שכן העבירה לא נעשתה בכוונת רווח, ותוספת הרתעה תושג בהתחייבות כספית. אמנע מפסילת רישיון ניגה, לנוכח הנסיבות שנמנו לעיל.

**סוף-דבר, אני גוזר על הנאשם את העונשים הבאים**:

1. שלושה חודשי מאסר על-תנאי למשך שנתיים מהיום, שלא יעבור עבירת סמים שהיא פשע;
2. התחייבות בסך 1,000 ₪ למשך שנתיים מהיום, שלא יעבור עבירת סמים מכל סוג. לא תיחתם ההתחייבות, ייאסר הנאשם למשך חודש ימים;
3. צו של"צ בהיקף של 180 שעות במתנ"ס ארתור פוקס בקריית שמונה, לפי תכנית שירות המבחן המאושרת עתה. הנאשם מוזהר כי אי-ציות להוראות שירות המבחן, או הממונים במקום השל"צ, יוביל להשבת התיק לבית המשפט ולגזירת עונש חלופי נוסף;
4. עוד אני קובע תנאי מפורש בצו, לפיו שירות המבחן יבצע לנאשם בדיקות לאיתור סמים ככל שימצא לנכון ולרבות בדיקות פתע, ומזהיר את הנאשם כי זיהוי סם בבדיקה, או ניסיון להטות תוצאות בדיקה, יוביל להשבת התיק לבית המשפט ולגזירת עונש חלופי נוסף;
5. סך של 1,014 במזומן יחולט בהסכמה לזכות קרן הסמים;

**הוראות נלוות**:

1. עותק גזר הדין יועבר לשירות המבחן;
2. מוצגים: סמים יושמדו, וכל מוצג אחר שלא הוריתי מה ייעשה בו יועבר להחלטת קצין משטרה;
3. פיקדון: ככל שהופקד פיקדון בתיק המשטרה, יושב לנאשם;

עותק גזר הדין יועבר לשירות.

זכות ערעור תוך 45 יום מהיום לבית המשפט המחוזי.

5129371

54678313ניתן היום, י' ניסן תשע"ח, 26 מרץ 2018, במעמד הצדדים.

עידו דרויאן גמליאל 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)