|  |  |
| --- | --- |
| **בית משפט השלום בפתח תקווה** | |
|  | **03 אוגוסט 2017** |
| **ת"פ 5350-02-17 מדינת ישראל נ' קרייב** | |

|  |  |  |
| --- | --- | --- |
| **בפני** | **כב' השופטת הבכירה ניצה מימון שעשוע** | |
| **המאשימה** | | **מדינת ישראל** |
| **נגד** | | |
| **הנאשם** | | **דוד קרייב ע"י ב"כ עו"ד רוזה** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a)

|  |
| --- |
| **גזר - דין** |

הנאשם הורשע על פי הודאתו בכתב האישום המתוקן בעבירה של איסור הפצת חומר מסוכן – עבירה לפי סעיף [7 (א)](http://www.nevo.co.il/law/4216/7.a) לחוק המאבק בתופעת השימוש בחומרים מסוכנים, תשע"ג-2013.

מעובדות כתב האישום עולה כי מספר ימים עובר ליום 8.1.15 מסר הנאשם לקרוב משפחתו, פיקרט גרייב, מזוודה ובה 85 כדורים של חומר אסור בהפצה, 5F-AMB, כאשר הכדורים מחולקים לאריזות. הנאשם ביקש מפיקרט שישמור את המזוודה למענו. ביום 8.1.15 נמצאה המזוודה ובתוכה החומר בביתו של פיקרט.

הצדדים הגיעו להסדר לפיו המאשימה תגביל עצמה למאסר שיכול וירוצה בעבודות שרות למשך 3 חודשים, מאסר על תנאי, קנס בסך 1,000 ₪ ואילו ההגנה תעתור להסתפק במאסר על תנאי.

הנאשם נשלח לממונה על עבודות שירות לקבלת חוות דעת בעניינו.

בהתאם לחוות הדעת נמצא הנאשם כשיר לביצוע עבודות שירות והוצע להשימו במרכז יום לקשיש בפג'ה, פתח תקווה.

**ב"כ המאשימה טענה כי** הנאשם, יליד 1959, ללא הרשעות קודמות, ביצע את העבירה מתוך מודעות, כאשר מדובר בכמות לא מבוטלת של כדורים שמלמדת על החזקה למטרת הפצתו של החומר האסור.

נטען כי הנאשם הודה, נטל אחריות, חסך בזמן שיפוטי ובנסיבות אלה עמדת המאשימה היא כי ניתן להסתפק בעונש של 3 חודשי מאסר שירוצו בעבודות שרות, בכפוף לחוות דעת הממונה על עבודות שירות.

בנוסף עתרה ב"כ המאשימה להטלת מאסר על תנאי להימנע מכל עבירה לפי [פקודת הסמים המסוכנים](http://www.nevo.co.il/law/4216), כולל נסיון וכולל העבירה שבה הורשע הנאשם בתיק זה.

כן עתרה ב"כ המאשימה להטלת קנס מוסכם בסך 1,000 ש"ח.

ב"כ המאשימה עתרה לכך שבית המשפט יכבד את הסדר הטיעון על הרף הגבוה שלו, לאור חומרת העבירה והעניין הציבורי במיגורן.

נתבקש צו להשמדת הסמים והמזוודה שבה היו הסמים המסוכנים.

ב"כ הנאשם עתר להשית על הנאשם מאסר על תנאי וקנס בלבד, ללא עבודות שירות.

נטען כי הנאשם בן 58, נעדר עבר פלילי.

נטען כי מדובר באירוע שארע לפני שנתיים וחצי, וכי לאחר תיקון כתב האישום נותרה עבירת עוון ללא נסיבות עובדתיות של סחר או מכירת החומר המסוכן הזה.

ב"כ הנאשם טען כי הנאשם היה במשך שנים ארוכות בעליו של קיוסק צנוע בפ"ת ועקב מיעוט קליינטים הקיוסק נסגר בסוף חודש מאי.

הוגש אישור רו"ח.

נטען כי הנאשם מצא עבודה כעובד שכיר במפעל בקריית אריה.

הוגשו תלושי שכר.

נטען כי בהתחשב בגילו של הנאשם, הרי שאם יוטלו עליו עבודות שירות והוא יצא ממעגל העבודה, יהיה לו קשה מאוד לחזור אליו לאחר מכן.

הוגשה פסיקה רלוונטית.

ב[עפ"ג (מחוזי מרכז) 21551-12-15](http://www.nevo.co.il/case/20786050) **ציקואשוילי נ' מד"י** הורשע הנאשם כי החזיק 25 יחידות חומר מסוכן כדי למוכרו. בית משפט השלום הטיל על הנאשם חודשיים מאסר בעבודות שירות ועונשים נלווים. ערעור שהגיש הנאשם על חומרת העונש התקבל ובית המשפט המחוזי ביטל את רכיב עבודות השירות ובמקומם נקבע כי הנאשם יבצע 350 שעות של"צ.

ב[ת"פ (שלום ראשל"צ) 11615-09-15](http://www.nevo.co.il/case/20556820) **מד"י נ' צ'ארי אבנבאה** הורשע הנאשם כי החזיק 43 שקיות של חומר מסוכן מתחת לארגזי שלגונים בקיוסק שבבעלותו. בית המשפט כיבד את ההסדר אליו הגיעו הצדדים וגזר על הנאשם מאסר על תנאי, 80 שעות של"צ וקנס.

ב[ת"פ (שלום פ"ת) 7917-07-14](http://www.nevo.co.il/case/17026321) **מד"י נ' רפאילוב ואח'** הורשעו הנאשמים, צעירים ללא עבר פלילי, בעבירה של נסיון לסחור בחומר מסוכן לאחר שנמצאו בחזקתם 3 שקיות ובהן חומר מסוג נייס גאי. בית המשפט קבע כי מתחם הענישה הינו החל ממאסר על תנאי וכלה במספר חודשי מאסר והטיל על הנאשמים 8 חודשי מאסר על תנאי וקנס.

ב[ת"פ (שלום ראשל"צ) 20056-11-14](http://www.nevo.co.il/case/18144333) **מד"י נ' בבקוב** הורשע הנאשם, ללא עבר פלילי, בעבירה של ייצור חומר אסור והפצה לאחר שמכר לאדם אחר חומר מסוג נייס גאי תמורת 50 ₪. בית המשפט כיבד את ההסדר אליו הגיעו הצדדים וגזר על הנאשם חודש מאסר על תנאי וקנס.

לאור זאת עתר ב"כ הנאשם כי על הנאשם יוטל מאסר על תנאי וקנס בלבד.

**דיון**

הנאשם ביצע עבירה של החזקת חומר מסוכן האסור בהפצה לאחר שהחזיק ברשותו 85 כדורי חומר מסוכן ארוז באריזות, במטרה להפיצו.

הערכים הנפגעים כתוצאה ממעשיו הינם הגנה על בריאות הציבור ושלומו.

בהתאם לפסיקה שהוצגה, מתחם העונש הראוי מתחיל ממאסר על תנאי ועד מספר חודשי מאסר בפועל, וכן רכיבים נלווים.

במקרה דנן יש להתחשב לחומרא בכמות הגדולה של הכדורים שנתפסו, בעובדה כי הנאשם החביא אותם אצל קרוב משפחתו, דבר המלמד על ידיעתו אודות איסור ההחזקה, ובעובדה כי ניצל או התכוון לנצל את רשיון העסק שלו כבעל קיוסק, כדי למכור ולהפיץ חומרים המסכנים את הציבור.

לקולא, אני מתחשבת בגילו המבוגר, בהעדר העבר הפלילי, בנטילת האחריות, בחלוף הזמן ובכך שסגר את עסקו כעצמאי ועובד כיום כשכיר.

אני גוזרת על הנאשם חודש מאסר בפועל, שירוצה בעבודות שירות בהתאם לחוות דעת הממונה.

6 חודשי מאסר על תנאי למשך שלוש שנים, שלא יעבור עבירה בה הורשע או עבירה מסוג פשע על פקודת הסמים.

קנס בסך 1,000 ₪ או שבוע מאסר תמורתו. הקנס ישולם עד יום 1.9.17.

צו להשמדת המוצגים.

**הממונה על עבודות שירות יקבע לנאשם תאריך חדש לריצוי עבודות השירות.**

הודעה זכות הערעור תוך 45 יום.

ניתן היום, י"א אב תשע"ז, 03 אוגוסט 2017, במעמד הצדדים.

5129371

54678313

ניצה מימון שעשוע 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)