|  |  |  |
| --- | --- | --- |
| **בית משפט השלום באשקלון** | | |
| **ת"פ 14184-04-17 מדינת ישראל נ' דהן(עציר)**  **ת"פ 35468-12-15 בימ"ש קרית גת**  **ת"פ 13413-10-16 בימ"ש קרית גת**  [**ת"פ 17104-07-17**](http://www.nevo.co.il/case/22816195) **בימ"ש קרית גת** |  | **25 אוקטובר 2017** |

|  |  |  |
| --- | --- | --- |
| **לפני כבוד סגן הנשיאה, השופט אבשלום מאושר** |  |  |

|  |  |
| --- | --- |
| **המאשימה** | **מדינת ישראל** |
| **נגד** | |
| **הנאשם** | **עידו דהן (עציר)** **ת.ז. xxxxxxxxx** |
|  | |

**נוכחים:**

ב"כ המאשימה עו"ד ליטל לוזון

הנאשם- הובא באמצעות שב"ס

ב"כ הנאשם עו"ד חן בן חיים

<#1#>

**במסמך זה הושמטו פרוטוקולים**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

**גזר דין**

ביום 19.9.2017 הורשע הנאשם על יסוד הודאתו בעובדות כתב האישום המתוקן, ובעבירות כדלקמן:

**אישום 1**

**החזקה/ שימוש בסמים לצריכה עצמית-** עבירה בניגוד [לסעיף 7(א)](http://www.nevo.co.il/law/4216/7.a) יחד עם [סעיף 7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) (נוסח חדש), התשל"ג-1973 (להלן: הפקודה).

**אישום 2**

**יצוא, יבוא, מסחר, הספקה סמים מסוכנים**- עבירה בניגוד [לסעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) לפקודה.

לפי החלק הכללי לכתב האישום המתוקן, במהלך החודשים דצמבר 2016 ועד אפריל 2017 שימש נ.פ. 491599/2016 כסוכן משטרתי אשר הופעל למיגור תופעת הסמים בעיר קריית גת. בחזקתו של הסוכן היה טלפון נייד שמספרו 053-6899304 ובחזקתו של הנאשם היה טלפון נייד שמספרו 055-9814554.

לפי האישום הראשון לכתב האישום המתוקן, ביום 21.2.17 ברח' מלכי ישראל שבקריית גת החזיק הנאשם סם מסוכן מסוג חשיש במשקל 94 גר' נטו, לצריכתו העצמית וללא היתר מאת המנהל.

לפי האישום השני לכתב האישום המתוקן, ביום 1.3.17 בשעה 14:00 לערך, התקשר הסוכן לנאשם וביקש "כמו פעם שעברה", כשכוונתו לפלטת חשיש. בשעה 14:14 שלח הנאשם הודעת טקסט ובה שאל אם יש ניירת, על כך השיב הסוכן בחיוב. הסוכן שאל אם המחיר כמו בפעם שעברה והנאשם השיב בחיוב.

בהמשך, ברחוב מלכי ישראל נפגשו הנאשם והסוכן המשטרתי, כאשר הנאשם סחר בסם מסוכן מסוג חשיש במשקל 95.10 גר' נטו וזאת בתמורה לסך של 2,600 ₪.

ב"כ הצדדים הגיעו להסדר טיעון, במסגרתו כתב האישום תוקן, הנאשם הודה בכתב האישום המתוקן, צירף את [ת"פ 13413-10-16](http://www.nevo.co.il/case/21504609) של בימ"ש השלום בקרית גת, [ת"פ 35468-12-15](http://www.nevo.co.il/case/20802683) של בימ"ש השלום בקרית גת ו[ת"פ 17104-07-17](http://www.nevo.co.il/case/22816195) של בימ"ש השלום בקרית גת, בהם הודה והורשע, ובנוגע לעונש הוסכם כי יושתו עליו העונשים הבאים:

* מאסר בפועל בן 8 חודשים, בניכוי ימי מעצרו.
* מאסר מותנה בן 12 חודשים ל-3 שנים בגין עבירות סמים מסוג פשע.
* מאסר מותנה בן 6 חודשים ל-3 שנים בגין עבירות סמים מסוג עוון.
* קנס.
* פסילה בפועל, לה יטענו הצדדים באופן חופשי.
* פסילה על תנאי, לה יטענו הצדדים באופן חופשי.

בנוסף, נשלח הנאשם לקבלת תסקיר שירות מבחן נוכח גילו.

**ב**[**ת"פ 35468-12-15**](http://www.nevo.co.il/case/20802683) **של בית משפט השלום בקרית גת**, הורשע הנאשם על יסוד הודאתו בעובדות כתב האישום, ובעבירה כדלקמן:

**החזקה/שימוש בסמים לצריכה עצמית -**עבירה בניגוד לסעיפים [7(א) ו- 7(ג)](http://www.nevo.co.il/law/4216/7.a.;7.c)  סיפא לפקודה.

לפי כתב האישום, ביום 23.10.15 בשעה 03:57 לערך, בתחנת משטרת קריית גת (להלן: המקום), החזיק הנאשם בתחתוניו סם מסוכן מסוג קנבוס במשקל 0.6672 גר' נטו, לצריכתו העצמית ומבלי שהיה בידיו היתר או רישיון מאת המנהל.

**ב**[**ת"פ 13413-10-16**](http://www.nevo.co.il/case/21504609) **של בית משפט השלום בקרית גת,** הורשע הנאשם על יסוד הודאתו בעובדות כתב האישום, ובעבירה כדלקמן:

**החזקה/שימוש בסמים לצריכה עצמית -**עבירה בניגוד [לסעיף 7(א)](http://www.nevo.co.il/law/4216/7.a), יחד עם [סעיף 7(ג)](http://www.nevo.co.il/law/4216/7.c) סיפא לפקודה.

לפי כתב האישום, ביום 15.2.16 בשעה 10:20 לערך, בדירה שברח' ברזני 27/1 בקריית גת, החזיק הנאשם בחדרו סם מסוכן מסוג חשיש במשקל 1.80 גר' נטו, לצריכתו העצמית, והכל ללא היתר או רישיון כדין מאת המנהל.

**ב**[**ת"פ 17104-07-17**](http://www.nevo.co.il/case/22816195) **של בית משפט השלום בקרית גת,** הורשע הנאשם על יסוד הודאתו בעובדות כתב האישום, ובעבירה כדלקמן:

**החזקה/שימוש בסמים לצריכה עצמית -**עבירה בניגוד [לסעיף 7(א)](http://www.nevo.co.il/law/4216/7.a), יחד עם [סעיף 7(ג)](http://www.nevo.co.il/law/4216/7.c) סיפא לפקודה.

על פי כתב האישום, ביום 24.7.16 בשעה 13:30 לערך החזיק הנאשם בביתו שברח' בראזני 27/1 בקריית גת, בתוך הארון שבחדרו, סם מסוכן מסוג חשיש במשקל 0.6915 גר' נטו, לצריכתו העצמית וזאת ללא היתר או רישיון מהמנהל.

**תסקיר שירות המבחן**

שירות המבחן הגיש ביום 23.10.17 תסקיר בעניינו של הנאשם, במסגרתו פירט את נסיבותיו האישיות של הנאשם, רווק בן 21 אשר לפני מעצרו התגורר בקריית גת עם אמו, בן זוגה ושתי אחיותיה.

הנאשם הודה בפני שירות המבחן ב- 3 עבירות של החזקת סמים לשימוש עצמי. לדבריו, הוא החל בגיל 18 לצרוך סמים מסוג קנאביס בתדירות יומיומית, אך בגיל 19 החליט להפסיק לצרוך את הסם נוכח התלות שפיתח בו. לדבריו, מאז הוא לא צרך סמים. הנאשם שלל צורך בטיפול בתחום צריכת הסמים וטען כי מזה שנה וחצי שהוא נקי ובדיקה לגילוי שרידי סם שביצע נמצאה נקייה משרידי סם.

באשר לעבירת הסחר, ציין שירות המבחן כי הנאשם הודה בה באופן חלקי. לדבריו, הוא היה מעורב בעסקת הסמים והיה בקשר עם חברה שעסקה בסחר בסמים, אך הוא עצמו לא סחר בהם. לדבריו, הוא לא חשב על השלכות מעשיו בעת ביצוע העבירה ועשה זאת על מנת לסייע לחבר.

שירות המבחן ציין כי בשיחה עם הנאשם, הביע הנאשם צער וחרטה על מעשיו ומסר כי הוא מבין שהשתייך לחברה לא טובה והחליט להתנתק ממנה.

בהערכת הסיכון לעבריינות שקל שירות המבחן את נטייתו של הנאשם להשליך את האחריות על מעשיו על גורמים חיצוניים, ללא יכולת להתבונן באופן ביקורתי , בוגר ואחראי על בחירותיו. שירות המבחן התרשם מקושי בשליטה על מעשיו, בקושי בקבלת סמכות ובהצבת גבולות פנימיים וחיצוניים. כן התרשם שירות המבחן מאדם שפועל ללא שיקול דעת וחשיבה על השלכות מעשיו. כן ציין שירות המבחן כי יש לנאשם צורך לקבל הכרה מהסביבה ולהשתייך לחברת השווים, גם במחיר של פגיעה בגבולות החוק.

בהתייחס לגורמי הסיכוי, לקח שירות המבחן בחשבון את הקשר הנוכחי של הנאשם עם אמו ואחיותיו, קשר משמעותי המהווה עבורו רשת תמיכה. בנוסף, שקל שירות המבחן את הבעת רצונו המילולית של הנאשם לנהל אורח חיים יציב ונורמטיבי, להתמיד בתחום התעסוקה ולהתנתק מחברה שולית. כן שקל שירות המבחן את זה שהנאשם מתייחס בכובד ראש להליכים המשפטיים המתנהלים כנגדו, מבין את השלכות התנהגותו ואת העובדה שהוא נתון במעצר בית ממושך.

שירות המבחן ציין כי בשיחה עם הנאשם במקום מעצרו ומההיכרות עמו, התרשם כי הנאשם מתקשה עדיין להתבונן על התנהגויותיו פורצות הגבולות, הנסיבות שהובילוהו לביצוען, משמעות קשריו עם חברה שולית ולהבין לעומק את השלכותיהן. בשיחה עמו הוא שלל נזקקות טיפולית בתחום הסמים או בתחום אחר, טשטש את חלקו בביצוע העבירות והשליך את האחריות על גורמים חיצוניים. על כן, לא בא שירות המבחן בהמלצה טיפולית בעניינו.

לאור כל האמור לעיל, לאור מאפייני אישיותו של הנאשם, חומרת העבירות, הערכת הסיכון והעדר המלצה טיפולית, סבר שירות המבחן כי הסדר הטיעון אליו הגיעו הצדדים הנו מתאים במקרה זה והומלץ על עונש מאסר, קנס כספי ומאסר מותנה מרתיע ומציב גבולות.

הנאשם יליד 1996 ומעיון בגיליון הרישום הפלילי שלו (ת/1) עולה כי יש לחובתו הרשעה אחת שהתיישנה מבית הדין הצבאי בשל היעדרות מן השירות ללא רשות.

**טיעוני הצדדים**

**ב"כ המאשימה** הפנתה לעובדה כי הנאשם הודה והורשע כולל צירוף תיקים, מבקשת לכבד ההסדר. לעניין הקנס והפסילה, מבקשת לציין כי לאור העבירות המיוחסות לנאשם בתיק דנן כולל עבירות בהם צירף הנאשם כתבי אישום, מבקשת להטיל פסילת רישיון נהיגה ממושכת, עוד הפנתה לעברו התעבורתי הכולל הרשעה אחת בגין עבירה של נהיגה תחת השפעת משקאות משכרים, בזמן שנהג כשאין ברשותו רישיון נהיגה.

**מנגד, ב"כ הנאשם** הפנתה לאמור בתסקיר ולעובדה כי מדובר בנאשם צעיר, בדיקות הסם טרם מעצרו היו נקיות מסמים, ומבקשת אף היא לכבד את ההסדר ולעניין הקנס מבקשת להימנע מהשתת קנס לנוכח תקופת המאסר ולנוכח העובדה שמבחינה כלכלית הנאשם לא יוכל לעמוד בתשלום קנס. לעניין הפסילה מבקשת לציין כי משך תקופת הפסילה תהיה מידתית על מנת שיוכל לבנות את חייו עם יציאתו מהכלא.

רבות נאמר בפסיקה על הצורך לעקור מן השורש את נגע הסמים, שכן ייצור, הפצה, סחר וכמובן גם שימוש בסמים – כל אלו מסבים נזק עצום ולא רק למעגל הסגור של המעורבים הישירים בביצוע העבירות, אלא גם לחברה בכללותה (ראה לעניין זה [ע"פ 972/11](http://www.nevo.co.il/case/5738608) **מדינת ישראל נ' יונה** (4.7.12)).

לפיכך, אמורה הענישה לשקף את הצורך הדוחק להביא להדברת הנגע. ב[ע"פ 9482/09](http://www.nevo.co.il/case/5726579) **ביטון נגד מדינת ישראל** (24.7.11) התייחס בית המשפט העליון למדיניות הענישה בעבירות סמים:

"**אכן, נגע הסמים הפוגע קשות בחברתנו מחייב מלחמת חורמה והעונשים שיגזרו על ידי בתי המשפט בשל עבירות סמים צריכים להשתלב במאבק הכולל להדברת הנגע. על כן, יש ליתן משקל ממשי לשיקול ההרתעתי אל מול השיקולים האישיים, אשר משקלם יהיה נמוך יותר במקרים כגון אלה**".

הערכים החברתיים שיש להגן עליהם מפני עבירות סמים חמורות, לרבות עבירות של סחר בסמים, הם ההגנה על שלום הציבור, ובכלל זה: בריאותו, בטחונו ורכושו. עבירות הסמים בד"כ פוגעות לא רק במשתמשים בסם ובסביבתם אלא בציבור כולו. הציבור כולו נחשף לעבירות אלימות ורכוש המבוצעות לצורך ההשגה והשימוש בסמים.

לאור הערכים החברתיים שנפגעו כתוצאה מביצוע העבירות ומידת הפגיעה בהם, מדיניות הענישה הנהוגה והנסיבות הקשורות בביצוע העבירות, אני סבור כי העונש המוצע מצוי במתחם העונש ההולם למעשיו של הנאשם ולעבירות בהן הורשע וכן לנתוניו ונסיבותיו של הנאשם אשר הודה וחסך בזמן שיפוטי ועל כן אכבד את ההסדר.

לעניין רכיב הקנס, לפנים משורת הדין, לנוכח העובדה כי מדובר בנאשם צעיר, ונוכח תקופת המאסר אשר הוסכמה בין הצדדים, לא אשית קנס.

לעניין הפסילה, לנוכח העבירות המיוחסות לנאשם ולנוכח עברו התעבורתי בו נהג כשאין ברשותו רישיון מעולם תחת השפעת סמים/אלכוהול, אשית עליו פסילה.

**לאור האמור לעיל, אני דן את הנאשם לעונשים הבאים:**

1. **מאסר בפועל למשך 8 חודשים, בניכוי ימי מעצרו.**
2. **מאסר על תנאי לתקופה של 12 חודשים.**

**המאסר המותנה יופעל אם תוך תקופה של 3 שנים מיום שחרורו יעבור הנאשם עבירת סמים מסוג פשע.**

1. **מאסר על תנאי לתקופה של 6 חודשים.**

**המאסר המותנה יופעל אם תוך תקופה של 3 שנים מיום שחרורו יעבור הנאשם עבירת סמים מסוג עוון.**

1. **אני פוסל את הנאשם מקבל או מהחזיק רישיון נהיגה לתקופה של 10 חודשים. הפסילה תימנה מיום שחרורו של הנאשם והנאשם ימציא למזכירות ביהמ"ש אישור סיום ריצוי מאסר.**

**לנוכח הצהרת הנאשם כי אין ברשותו רישיון נהיגה בתוקף, אין צורך בהפקדת רישיון נהיגה.**

**זכות ערעור תוך 45 יום מהיום לבית המשפט מחוזי בבאר שבע.**<#3#>

**ניתנה והודעה היום ה' חשוון תשע"ח, 25/10/2017 במעמד הנוכחים.**

|  |
| --- |
|  |
| **אבשלום מאושר, שופט, סגן נשיאה** |

**ב"כ המאשימה:**

אבקש להשמיד סמים ופלאפון להשיב לנאשם.

**ב"כ הנאשם:**

אין התנגדות.

<#4#>

**צו**

**מורה על השמדת הסמים.**

**מורה על השבת מכשיר פלאפון לנאשם או למי מטעמו.**

**<#5#>**

5129371

|  |
| --- |
| **54678313ניתנה והודעה היום ה' חשוון תשע"ח, 25/10/2017 במעמד הנוכחים.** |
| **אבשלום מאושר, שופט, סגן נשיאה** |

הוקלד על ידי אלינור גנות

אבשלום מאושר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)