|  |  |
| --- | --- |
| **בית משפט השלום בתל אביב - יפו** | |
| ת"פ 28215-04-17 מדינת ישראל נ' עטאר |  |

|  |  |  |
| --- | --- | --- |
| **לפני כבוד השופט עידו דרויאן-גמליאל** | | |
| **המאשימה** | **מדינת ישראל**  ע"י ב"כ גב' שיראל כהן (מתמחה) |  |
|  | **נגד** | |
| **הנאשם** | **רונן עטאר**  ע"י ב"כ עו"ד תמר נבו |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [186 (א)](http://www.nevo.co.il/law/70301/186.a), [192](http://www.nevo.co.il/law/70301/192), [244](http://www.nevo.co.il/law/70301/244), [275](http://www.nevo.co.il/law/70301/275), [288](http://www.nevo.co.il/law/70301/288), [384לחוק](http://www.nevo.co.il/law/70301/384)

[פקודת סדר הדין הפלילי (מעצר וחיפוש) [נוסח חדש], תשכ"ט-1969](http://www.nevo.co.il/law/74918): סע' [47(א)](http://www.nevo.co.il/law/74918/47.a)

|  |
| --- |
| **גזר דין** |

**השתלשלות ההליך**:

1. במסגרת הסדר טיעון דיוני, ללא הסכמות לעונש, הודה הנאשם בתיק דנן וצירף עוד ארבעה תיקים בהם הודה והורשע, לאחר תיקונים בכתבי אישום, כשבכך "ניקה שולחן" ואין עוד תיקי משטרה פתוחים בעניינו:
   1. ב[ת"פ 13797-02-14](http://www.nevo.co.il/case/11301441) (01.09.13)[[1]](#footnote-1): החזקת סם מסוכן לצריכה עצמית, לפי [סעיף 7 א)](http://www.nevo.co.il/law/4216/7.a) בצירוף [סעיף 7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) (שתי עבירות); איומים, לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301), תשל"ז-1977; ניסיון לשבש מהלכי משפט (חקירה), לפי [סעיף 244](http://www.nevo.co.il/law/70301/244) בצירוף [סעיף 25](http://www.nevo.co.il/law/70301/25) לחוק; העלבת עובד ציבור, לפי [סעיף 288](http://www.nevo.co.il/law/70301/288) לחוק; שימוש בכוח למניעת מעצר, לפי [סעיף 47(א)](http://www.nevo.co.il/law/74918/47.a) [לפקודת סדר הדין הפלילי;](http://www.nevo.co.il/law/74918)
   2. ב[ת"פ 38319-02-16](http://www.nevo.co.il/case/20972846) (29.10.15): איומים, לפי [סעיף 192](http://www.nevo.co.il/law/70301/192) לחוק; הפרעה לשוטר במילוי תפקידו, לפי [סעיף 275](http://www.nevo.co.il/law/70301/275) לחוק; העלבת עובד ציבור, לפי [סעיף 288](http://www.nevo.co.il/law/70301/288) לחוק;
   3. ב[ת"פ 28215-04-17](http://www.nevo.co.il/case/22539690) (05.09.16): גניבה, לפי [סעיף 384לחוק](http://www.nevo.co.il/law/70301/384);
   4. ב[ת"פ 36478-08-17](http://www.nevo.co.il/case/22924186) (07.11.16) גניבה, לפי [סעיף 384](http://www.nevo.co.il/law/70301/384) הנ"ל;
   5. ב[ת"פ 2935-11-18](http://www.nevo.co.il/case/25106726) (17.06.18): החזקת סכין שלא למטרה כשרה, לפי [סעיף 186 (א)](http://www.nevo.co.il/law/70301/186.a) לחוק; איומים, לפי [סעיף 192](http://www.nevo.co.il/law/70301/192) לחוק;
2. ניסיונות בית המשפט לשכנע את הנאשם בנחיצותם של תסקיר ושל איסוף מסמכים רלוונטיים, נדחו על-ידי הנאשם באופן ברור ובוטה. הנאשם סרב למסור פרטים על מצבו, למעט פרטים בסיסיים וחלקיים, דרש להחיש ההליכים עד לגזירת עונשו – וכך אכן נעשה [פרוטוקול ישיבות 24.12.18 ו-30.12.18].
3. ביום 30.12.18 טענו לעונש ב"כ המלומדות של הצדדים:

התביעה עתרה "להטיל על הנאשם עונש כולל של 24 חודשים מאסר בפועל, במסגרתו יופעל מאסר על תנאי בן 12 חודשים מת"פ 8283/2007, כמו גם להטיל על הנאשם מאסר על תנאי, קנס ופיצוי למתלוננים ולשוטרים;

ההגנה עתרה "לחפוף את העונשים, כך שהעונש שיוטל יהיה 12 חודשים של הפעלת התנאי, ולחפוף את כל העונשים האפשריים, ולאפשר לנאשם סוף סוף אחרי שנים של עבירות קטנות ואירועים קטנים, ולא מסכת עבריינית חמורה, לנסות ולהתחיל דף חדש.";

**מעשי הנאשם**:

1. ב-01.09.13 בשעה 11:00, בהיותו ברחוב, החזיק הנאשם 4.98 גרם נטו חשיש לצריכה עצמית, וכשהבחין בניידת משטרה קרובה, השליך מידו את הסם במטרה לשבש חקירה פלילית. כשפנה אליו שוטר, איים עליו הנאשם ש"אזיין אותך" ועוד. השוטר עצר את הנאשם, שהתנגד בכוח לכבילתו כך שאצבע ידו הימנית של השוטר נחבלה. בהיותו בניידת שנסעה לתחנת המשטרה, שב הנאשם ואיים עליו בתלונה למח"ש, ואף עלב בו בכינויים גסים וביניהם גם "יא נאצי". בהגיעם לתחנה, התנגד הנאשם לחיפוש שביקשו שוטרים לעשות בכליו, השתולל ושב לאיים על השוטרים בתלונת שווא למח"ש וש"אני אזיין את שניכם". לבסוף נאזק הנאשם אך גם אז שב ואיים על השוטרים בדומה [[13797-02-14](http://www.nevo.co.il/case/11301441), אישום ראשון].
2. ב-29.10.15 בשעה 09:45, בהיותו ברחוב, התבקש הנאשם להזדהות בפני שוטרים, שעצרו אותו מיד לפי צו מעצר שהוצא במסגרת הליכי הוצל"פ, והביאו אותו לתחנת משטרה. הנאשם התקרב לשוטר, תוך שהוא נושך את שפתיו, והתנגד למעצרו באיומים לפיהם "יזיין אותם" בתלונת שווא למח"ש ובפגיעה בלתי מוגדרת, עלב בשוטרים בכינויים גסים ובהמשך בעט ברגלו של שוטר.
3. ב-05.09.16 בשעה 13:30, המתין הנפגע מר יגאל מסורי במוניתו, כדי לפגוש אדם אחר שלא היה מוכר לו אלא בשמו הפרטי עמוס, ולמסור לו 4,000 ₪. הנאשם עבר במקום, וכששאל אותו הנפגע אם הוא עמוס, ענה בחיוב, קיבל בתחבולה את הכסף, גנב אותו והסתלק עמו מהמקום. הסכום לא הושב [[28215-04-17](http://www.nevo.co.il/case/22539690)].
4. ב-21.09.16, בדירתו, החזיק הנאשם 1.0238 גרם נטו חשיש לצריכה עצמית [13797-02-14, אישום שני].
5. ב-01.11.16 בשעה 12:20, נכנס הנאשם לחנות השטיחים של ארז-יוסף כהן ובנימין כהן, ניצל מצב שבו בנימין היה מחוץ לחנות, וגנב ממגירה 5,000 ₪ במזומן ושיק ע"ס 1,850 ₪. הכסף לא הוחזר [[36478-08-17](http://www.nevo.co.il/case/22924186)].
6. ב-17.06.18 בשעה 13:30, בהיותו ברחוב, החזיק הנאשם סכין 'שף' שאורך להבה כ-13 ס"מ, שלא למטרה כשרה. הנאשם איים על שוטר שיפגע בו [[2935-11-18](http://www.nevo.co.il/case/25106726)].

**נסיבות הקשורות בביצוע העבירות – קביעת מתחמי ענישה הולמים**:

1. אירוע מיום 01.09.13 [[13797-02-14](http://www.nevo.co.il/case/11301441), אישום ראשון]:
   1. עיקרו של אירוע מצוי בעבירות נגד השוטרים, שנועדו להקשות על עבודת השוטרים או להכשילה כליל. בכך פגע הנאשם באופן חמור בערכים המוגנים בעבירות – הבטחת פעילותו של שירות הציבור לטובת הציבור, ובכלל זה של המשטרה, ללא מורא וללא סיכון מיותר לשלום השוטרים. המעשים לא היו מתוכננים, אך הנאשם התמיד וחזר עליהם שוב ושוב. הנזק הקונקרטי היה מוגבל, אך פוטנציאל הנזק חמור פי-כמה. אבהיר שעבירת הסמים לא תובא בחשבון לקביעת העונש העיקרי;
   2. בהתחשב בענישה הנהוגה, אקבל המלצת התביעה ומתחם העונש ייקבע בין מאסר מותנה לבין שמונה חודשי מאסר, לעניין העונש העיקרי;
2. אירוע מיום 29.10.15 [[ת"פ 38319-02-16](http://www.nevo.co.il/case/20972846)]:
   1. אף כאן פגע הנאשם באופן חמור בערכים המוגנים בעבירות, בדומה לאמור לעיל לעניין האירוע מיום 01.09.13, ותוך גילויי אלימות מכוונים;
   2. יתר מאפייני האירוע דומים אף-הם לאותו עניין, ולכן ייקבע אף כאן מתחם עונשי זהה, בין מאסר מותנה לבין שמונה חודשי מאסר, לעניין העונש העיקרי;
3. אירוע מיום 05.09.16 [[ת"פ 28215-04-17](http://www.nevo.co.il/case/22539690)]:
   1. הנאשם פגע באופן חמור בערכי הקניין והחזקה, בביצוע עז-מצח של תחבולה, שהותירה את הנפגע ככלי ריק. העבירה היתה מתוכננת – ולו תכנון קצר, של זיהוי הזדמנות וניצולה – והנזק התמצה בסך המשמעותי שנגנב;
   2. מתחם העונש ייקבע אפוא כנהוג וכמקובל לעניין עבירות גניבה בסכומים דומים, בין מאסר מותנה לבין שמונה חודשי מאסר, כעונש עיקרי;
4. אירוע מיום 21.09.16 [[13797-02-14](http://www.nevo.co.il/case/11301441), אישום שני]:

אירוע זה, שעניינו החזקת כמות מזערית של חשיש לצריכה עצמית, לא יגרור עונש עיקרי.

1. אירוע מיום 01.11.16 [[36478-08-17](http://www.nevo.co.il/case/22924186)]:

לא אאריך – גם בגין מעשה גניבה זה ייקבע המתחם הנוהג בין מאסר מותנה לבין שמונה חודשי מאסר, כעונש עיקרי;

1. אירוע מיום 17.06.18 [[2935-11-18](http://www.nevo.co.il/case/25106726)]:
   1. האיסור הקבוע בעבירה של החזקת סכין הוא מעין מעגל שני של הגנה על ערכי שלמות הגוף ומניעת הפגיעה בנפש, חישוק וביצורים הנוספים לעבירות שעניינן מעשי אלימות ממש. המחוקק ביקש למנוע היווצרותם של מצבים שבהם פוטנציאל אלימות יצא באופן הרסני במיוחד מן הכוח אל הפועל, בנוכחות הברזל החד, כפי שנאמר בפסיקת בית המשפט העליון: "היום רבים היוצאים לרחוב וסכין בידם, או איש סכינו על ירכו, לאו דווקא כדי לקלף מפירות הארץ, ואך יוציאם פלוני משלוותם, ברב או במעט, תישלף הסכין; וסגולתה הטבועה של זו, שהיא עלולה לשפיכות דמים, וכדברי חכמים ש"הברזל מקצר ימיו של אדם" ([ע"פ 2047/07](http://www.nevo.co.il/case/5808647) **הנוק נ' מ.י.**). ואכן, בעקבות הנחייתו של בית המשפט העליון, נקבע כי ככלל מחייבת עבירה זו תגובה עונשית של מאסר, ולו לתקופה קצרה שתרוצה על-דרך עבודות שירות, וראו למשל [עפ"ג 22408-03-13](http://www.nevo.co.il/case/6825937) **סנאיה נ' מ.י.** (2013). גודל הסכין [תצלומים תע/3] ונסיבות החזקתה, מוסתרת על גופו של הנאשם ומוכנה לשימוש, הינן נסיבות מחמירות. העבירה היתה מתוכננת, והסיכון הפוטנציאלי חמור מאוד.
   2. מתחם העונש שייקבע למקרה זה יתייחס לעונש עיקרי, כשהאיומים, שאינם חמורים, לא ישמשו בקביעתו. המתחם ייקבע בין חודשי מאסר ספורים שניתן לרצותם בעבודות שירות, לבין שנת מאסר;

**נסיבות שאינן קשורות לעבירות – מיקום העונשים במתחמים ואופן הטלתם**:

1. הנאשם יליד 1980, רווק המתגורר בבית הוריו ונטול מקור פרנסה עצמאי. כאמור לעיל, הנאשם חסם כל אפשרות לזיהוי נתונים רלוונטיים לזכותו.
2. לחובת הנאשם יעמוד עברו הפלילי המכביד, המעיד על קו עקבי של שימוש באלימות ובאיומים במסגרת מגעיו של הנאשם עם אחרים, כמו-גם על זלזול מוחלט בזכויותיו, בצרכיו, ברגשותיו ובכבוד האדם של הזולת [תע/1]:

הנאשם החל בביצוען של עבירות עוד מנעוריו, כשאז ביצע עבירות רכוש וגם עבירות סמים קלות. הגיעו הדברים לידי כך, שבשנת 1999, כשעוד נדון כקטין, נגזר עליו עונש מאסר ראשון, הפעם לריצוי בעבודות שירות. בשנת 2000 נדון הנאשם למאסר ראשון בכליאה, למשך 18 חודשים, בגין עבירות אלימות, רכוש, החזקת סכין, העלבת עובד ציבור ועוד. מאז הוטלו על הנאשם עונשי מאסר נוספים, אך לא היה באלה, או בענישה מותנית, כדי להביא להתמתנות בפעילותו העבריינית של הנאשם.

1. עתה תלוי ועומד נגד הנאשם מאסר מותנה בן 12 חודשים, שהוטל עליו בשנת 2008, וכשהצדדים מסכימים שאין מנוס מהפעלתו [תע/3].
2. לזכות הנאשם תעמוד בראש ובראשונה הודאתו בכלל תיקיו הפתוחים, במטרה "לנקות שולחן". עוד אתן משקל מסוים לחלוף הזמן מעת ביצוען של חלק מהעבירות, אף שזמן זה חלף מבלי שנוצל על-ידי הנאשם לעזיבת דרכו הרעה.
3. עונשו העיקרי של הנאשם ייגזר כאחד, תוך חפיפה רבתי בין העונשים השונים, שמקומם הראוי הוא במחציתם של המתחמים. מפאת יושנו של המאסר המותנה, ומתן משקל-יתר לרצון הנאשם "לנקות שולחן" ואולי לצאת לדרך חדשה, אחפוף חלקית בין המאסר אותו אטיל לבין המאסר המותנה שיופעל.
4. אין ביכולתו של הנאשם לעמוד בתשלום כלשהו, ולכן לא יוטל עיצום כספי בעין. לתוספת הרתעה אוסיף אמצעים עונשיים של מאסר מותנה והתחייבות.

**סוף-דבר, אני גוזר על הנאשם את העונשים הבאים**:

1. 12 חודשי מאסר בפועל;
2. אני מפעיל, בחפיפה חלקית, שנת מאסר מותנה שהוטלה ביום 15.05.08 בת"פ (שלום ת"א) 8283/07, כך שהנאשם ירצה עונש כולל של 18 חודשי מאסר בפועל, בניכוי ימי מעצרו בגין התיק דנן ובגין התיקים שצורפו;
3. שישה חודשי מאסר על תנאי למשך שנתיים מיום שחרורו, שלא יעבור עבירה עליה הורשע בתיק זה, למעט עבירות הסמים, או כל עבירת רכוש או עבירת אלימות אחרת;
4. חודש מאסר על תנאי למשך שנה מיום שחרורו, שלא יעבור עבירת סמים מכל סוג;
5. התחייבות בסך 1,000 ₪ למשך שנתיים מיום שחרורו, שלא יעבור עבירה עליה הורשע בתיק זה, למעט עבירות הסמים, או כל עבירת רכוש או עבירת אלימות אחרת. לא תיחתם ההתחייבות, ייאסר הנאשם למשך חודש ימים;

**הוראות נלוות**:

1. התביעה תגיש בהקדם הודעה בדבר ימי מעצר שיש לנכות כאמור לעיל מעונש המאסר;
2. מוצגים: סמים וסכין יושמדו, וכל מוצג אחר יועבר להכרעה פרטנית של קצין משטרה;
3. ככל שהפקיד הנאשם פיקדון בתיק זה, לרבות בתיקים המצורפים והתיקים הקשורים אליהם, יושב לו הפיקדון לאחר קבלת אישור על כניסתו לכלא;

זכות ערעור לבית המשפט המחוזי תוך 45 יום מהיום.

5129371

54678313ניתן היום, כ"ט טבת תשע"ט, 06 ינואר 2019, במעמד הצדדים.

5129371

54678313

עידו דרויאן גמליאל 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

1. למעשה, אחת מעבירות החזקת הסמים בוצעה ב-21.09.16, אך אין לכך כל נפקות; [↑](#footnote-ref-1)