|  |  |
| --- | --- |
| **בית משפט השלום ברחובות** | |
| ת"פ 35074-05-17 מדינת ישראל נ' אלפרינק |  |

|  |  |  |
| --- | --- | --- |
| **בפני** | **כבוד השופטת, סגנית הנשיאה אפרת פינק** | |
| **בעניין:** | **מדינת ישראל** |  |
|  | ע"י ב"כ עו"ד שרית כץ ועו"ד קורל בר | **המאשימה** |
|  | **נגד** | |
|  | **בן אלפרינק -** בעצמו |  |
|  | ע"י ב"כ עו"ד דורון שטרן | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a)

|  |
| --- |
| **גזר - דין** |

**מבוא**

1. בהכרעת דין מיום 23.5.18 ובהכרעת דין משלימה מיום 3.10.18, הורשע הנאשם לפי הודאתו, בעובדות כתב האישום המתוקן, במספר אישומים שעניינם עבירות סמים.

לפי כתב האישום, פתח הנאשם חשבון משתמש בשם AMSTERDAM@DOSTROOL ביישומן "טלגראס", לצורך שיווק סם מסוג קנבוס, פרסם את תמונת הסם, סוג הזן ומחירו. משתמשי הישומון פנו אל הנאשם ותיאמו מועדים ומקומות לביצוע עסקאות סמים, כמפורט באישומים השונים.

1. **באישום הראשון** - הורשע הנאשם בעבירה של החזקת סמים שלא לצריכה עצמית, לפי [סעיף 7(א)](http://www.nevo.co.il/law/4216/7.a) יחד עם [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973, ובעבירה של החזקת סכין שלא למטרה כשרה, לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), התשל"ז – 1977.

לפי האישום הראשון, ביום 4.5.17 שהה הנאשם בגן ציבורי והחזיק בתיקו שתי שקיות המכילות סם מסוכן מסוג קנבוס במשקל של 4.10 גרם נטו וסכין מתקבעת, אשר אורך להבה 7 ס"מ. בחיפוש בביתו נמצאו על השידה בחדרו: שקית המכילה סם מסוכן מסוג קנבוס במשקל 7.10 גרם; תפזורת סם מסוכן מסוג קנבוס במשקל 5.20 גרם; ותפזורת סם מסוכן מסוג קנבוס במשקל 3.1279 גרם. במגירה בשידה נמצאה שקית המכילה סם מסוג קנבוס במשקל 35.40 גרם. כן החזיק הנאשם משקל דיגיטלי, פנקס בו רשומים שמות וכסף בסכום של 1,250 ₪.

1. **באישום השני** - הורשע הנאשם בשתי עבירות של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום השני, כשבועיים לפני יום 7.5.17, בשתי הזדמנויות שונות, נפגש הנאשם עם ניב מלול ומכר לו סם מסוכן מסוג מריחואנה במשקלים שונים של כגרם עד שני גרם תמורת 100 שקל לכל גרם.

1. **באישום הרביעי** - הורשע הנאשם בעבירה של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום הרביעי, ביום 1.5.17 נפגש הנאשם עם אביה בן מאיר בבית ומכר לה סם מסוכן מסוג מריחואנה במשקל של כגרם במחיר 100 ₪.

1. **באישום החמישי** - הורשע הנאשם בשתי עבירות של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום החמישי, ביום 27.4.17 נפגש הנאשם עם ירין דוד קונס בבית ומכר לו סם מסוכן מסוג מריחואנה במשקל של כשני גרם במחיר של 100 ₪ לכל גרם. בנוסף מסר נאשם לירין סם מסוג מריחואנה במשקל של כשלושה גרמים עבור אביה. ירין מסרה לנאשם סכום של 100 ₪ עבור כל גרם. בהמשך, במועד שאינו ידוע, נפגש הנאשם עם ירין בבית ומכר לו סם מסוכן מסוג מריחואנה במשקל של כגרם במחיר של 100 ₪.

1. **באישום השישי** - הורשע הנאשם בשלוש עבירות של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום השישי, ביום 1.5.17 נפגש הנאשם עם תומר יוסף בבית ומכר לו סם מסוכן מסוג מריחואנה במשקל של כשלושה גרם בתמורה לסכום שנע בין 80 - 100 ₪ ₪ לכל גרם. ביום 28.4.17 נפגש הנאשם עם תומר בבית ומכר לו סם מסוכן מסוג מריחואנה במשקל כחמישה גרם בתמורה לסכום שנע בין 80 - 100 ₪ לכל גרם. ביום 25.4.17 נפגש הנאשם עם תומר במרכז המסחרי "אזורים" ברחובות ומכר לו סם מסוכן מסוג מריחואנה במשקל של כגרם בתמורה לסכום שנע בין 80 - 100 ₪.

1. **באישום שביעי** - הורשע הנאשם בשתי עבירות של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום השביעי, ביום 7.5.17 נפגש הנאשם עם אופיר מלול בשתי הזדמנויות שונות, במקומות שונים ברחובות, ומכר לו בכל פעם סם מסוכן מסוג מריחואנה במשקל של כגרם בתמורה לסכום של 100 ₪.

1. **באישום השמיני** - הורשע הנאשם בעבירה של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום השמיני, כשבועיים לפני יום 7.5.17, נפגש הנאשם עם גל יוסף בבית ומכר לו סם מסוכן מסוג מריחואנה במשקל של כשבעה גרם בתמורה לסכום של 700 שקל.

1. **באישום התשיעי** -הורשע הנאשם בעבירה של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום התשיעי, ביום 25.4.17 נפגש הנאשם עם לוטם בדר בסמוך למסעדת BBB ומכר לה סם מסוכן מסוג מריחואנה במשקל של כשני גרם בתמורה לסכום של 200 ₪.

1. **באישום העשירי** - הורשע הנאשםבשתי עבירות של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום העשירי, כחודש לפני יום 7.5.17, בשתי הזדמנויות שונות נפגש הנאשם עם מארק סרקוביץ ומכר לו סם מסוכן מסוג מריחואנה במשקל של כשני גרם בתמורה לסכום של 200 ₪ כל פעם.

1. **באישום האחד עשר** - הורשע הנאשםבשתי עבירות של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום האחד עשר, במהלך חודש אפריל 2017, בשתי הזדמנויות שונות נפגש הנאשם עם אריאל רון צרקל בבית ומכר לו סם מסוכן מסוג מריחואנה במשקל של כגרם בתמורה לסכום של 100 ₪ בכל פעם.

1. **באישום השנים עשר** - הורשע הנאשם בעבירה של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום השנים עשר, כשבועיים לפני יום 9.5.17, נפגש הנאשם עם אור עמיאל בבית ומכר לו סם מסוכן מסוג מריחואנה במשקל של כשני גרם בתמורה לסכום של 200 ₪.

1. **באישום השלושה עשר** - הורשע הנאשםבשתי עבירות של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום השלושה עשר, כשלושה שבועות לפני יום 10.5.17, נפגש הנאשם עם מתן יצחק נינאי בבית ומכר לו סם מסוכן מסוג מריחואנה במשקל של כגרם בתמורה לסכום של 100₪. כחודשים לפני יום 9.5.17, נפגש הנאשם עם מתן בקניון עזריאלי ומכר לו סם מסוגן מסוג מריחואנה במשקל של כגרם בתמורה לסכום של 100 ₪.

1. **באישום הארבעה עשר** -הורשע הנאשםבשתי עבירות של סחר בסמים מסוכנים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום הארבעה עשר, במהלך חודש אפריל 2017, בשתי הזדמנויות שונות, הזמין הנאשם קטין לביתו וסיפק לו סם מסוכן מסוג מריחואנה, כך שהכניס תערובת של טבק ושל סם לתוך מבחנה אשר היתה מחוברת לכלי המיועד לעישון סמים.

1. לפי הסדר הטיעון, נשלח הנאשם לעריכת תסקיר שירות מבחן בעניינו, ללא הסכמה עונשית.

**תסקירי שירות מבחן**

1. שירות המבחן, בתסקירו מיום 14.3.18, ציין כי הנאשם בן 21, סיים 12 שנות לימוד, נולד בארץ אך מגיל צעיר עבר להתגורר מחוץ לישראל על רקע עבודת אביו באו"ם. בגיל 13 עבר הנאשם אבחון פסיכודידקטי, ממנו עלה כי הנאשם מתמודד עם קשיים רגשיים. לנאשם מערכת יחסים מתוחה עם אמו ומעורבות מועטה מצד אביו. הנאשם בעל פוטנציאל שכלי בגבול המחוננות. מאבחון פסיכיאטרי עלה כי הנאשם סובל מהפרעת התנהגות. הנאשם מסר כי כיום הקשר עם בני משפחתו התייצב. עוד ציין שירות המבחן, כי הנאשם נעדר הרשעות קודמות ונוטל אחריות על ביצוע העבירות. הנאשם החל לצרוך סמים לשם הגברת הביטחון העצמי וצורך בשייכות חברתית. כן ציין כי החזיק סכין לצורך הגנה עצמית. הנאשם מסר כי החל לשתות אלכוהול בגיל 13 בתדירות יומיומית ובהמשך החליף התמכרות זו בסמים. הנאשם שהה תחילה בקהילת "אפיק" במשך כ-10 חודשים והועבר בהמשך למלכישוע". גורמי הטיפול מסרו כי הנאשם הגיע לקהילה עם מוטיבציה גבוהה ועמד בכללי הקהילה. להתרשמות שירות המבחן, הליך השיקום מפחית את הסיכון להישנות התנהגות שולית.
2. בתסקיר משלים מיום 13.9.18 הוסיף שירות המבחן, כי הנאשם המשיך בהליך הטיפול בקהילה, עמד בכללי המקום, ניצל את ההזדמנות שניתנה לו, ונתרם מההליך. הנאשם עובד וקיבל משובים חיוביים ממעסיקו. עם זאת, הנאשם הביע חשש למצבו הכלכלי, כשיהא עליו לשכור דירה.

לאור האמור, המליץ שירות המבחן להטיל על הנאשם צו מבחן למשך שנה, צו שירות לתועלת הציבור בהיקף של 200 שעות ומאסר על תנאי.

1. בתסקירו האחרון מיום 30.12.18 ציין שירות המבחן, כי הנאשם סיים את שהותו בהוסטל, חודשיים לפני הזמן, בשל קושי במישור החברתי. הנאשם עבר להתגורר בבית הוריו בראשון לציון. להערכת גורמי הטיפול, הנאשם סיים את הטיפול בהצלחה, עמד בכללי ההוסטל וניצל את ההזדמנות שניתנה לו על הצד הטוב ביותר. הנאשם מסר כי עבר להתגורר עם הוריו עד שיצליח להתייצב מבחינה כלכלית ולנהל אורח חיים עצמאי. כיום הנאשם עובד כמלצר דרך חברת כוח אדם. לאור אמור, חזר שירות המבחן על המלצתו.

**טענות הצדדים לעונש**

1. לטענת באת כוח התביעה, יש לקבוע מתחם נפרד לכל אירוע של מכירת סמים, וזאת לפי מבחן הקשר ההדוק.
2. עוד טענה באת כוח התביעה, שכתוצאה מביצוע העבירות נפגעו הערכים החברתיים של הגנה על בריאותו ושלמותו הפיסית והנפשית של הציבור, לצד ההגנה על הציבור מפני עבריינות הנלווית לשימוש בסמים. עוד נפגע הערך החברתי של הגנה על החברה מפני פגיעה על ידי כלי משחית. לטענתה, מידת הפגיעה בערכים החברתיים המוגנים היא גבוהה, לאור מכירת הסמים במספר רב של הזדמנויות, לרבות לקטין, ובאמצעות אפליקציית "טלגראס". הנאשם ביצע את העבירות בבית הלקוחות, במקומות ציבוריים וברחבי העיר. הנאשם ביצע העבירות על רקע התמכרותו לסמים.
3. עוד הוסיפה, כי לאור מדיניות הענישה, מתחם העונש ההולם את האישום הראשון נע בין מאסר לתקופה של מספר חודשים ובין מאסר לתקופה של 12 חודשים, לצד מאסר על תנאי, קנס, ופסילה בפועל ועל תנאי. כן עתרה לקבוע בגין כל אישום בעבירת סחר בסמים מתחם הנע בין מאסר לתקופה של 6 חודשים ובין מאסר לתקופה של 12 חודשים, לצד מאסר על תנאי, קנס ופסילה בפועל ועל תנאי.
4. לטענת באת כוח התביעה, יש לקחת בחשבון את הנסיבות הבאות שאינן קשורות בביצוע העבירות: הנאשם הודה במיוחס לו ונטל אחריות על מעשיו; הנאשם נעדר עבר פלילי; מתסקירי שירות המבחן עולה כי הנאשם שולב תחילה בקהילה, עזב את הקהילה והשתלב בטיפול בהוסטל.
5. לאור ההליך הטיפולי שעבר הנאשם, טענה באת כוח התביעה, כי יש להטיל על הנאשם עונש שהוא ברף התחתון של כל מתחם ומתחם.
6. מכאן עתרה באת כוח התביעה להטיל על הנאשם עונש של מאסר לתקופה של 18 חודשים, מאסר על תנאי, קנס ופסילת רישיון נהיגה בפועל ועל תנאי. לצד זאת עתרה לחלט סכום של 1,250 ₪ שנתפס בביתו.
7. לאחר התסקיר האחרון חזרה התביעה על טיעוניה ועתירתה לעונש.
8. בא כוח הנאשם טען, לעומת זאת, כי יש לראות במכלול האישומים אירוע אחד שבוצע במשך כמה שבועות בלבד ולכל היותר במהלך חודש וחצי. מכאן, כי יש לקבוע מתחם עונש אחד בגין כל האישומים.
9. עוד טען בא כוח הנאשם, כי הנאשם הורשע בסופו של דבר בחלק מצומצם ביחס לאישומים שיוחסו לו מלכתחילה. בכל העסקאות מדובר בסם מסוג קנבוס בסכומים קטנים. גם בביתו לא החזיק הנאשם כמות גדולה של סמים. הנאשם גם לא ידע שהוא מוכר סמים לקטין.
10. בא כוח הנאשם הוסיף, כי מתחם העונש ההולם את כל העבירות מתחיל במאסר לתקופה של 6 חודשים בדרך של עבודות שירות.
11. עוד הוסיף וטען בא כוח הנאשם, כי בתוך המתחם העונש יש לקחת בחשבון את הנסיבות הבאות שאינן קשורות בביצוע העבירות: הנאשם בן 22 ובעת ביצוע העבירות היה בן 20 בלבד; הנאשם היה עצור משך 3 חודשים; הנאשם הודה מיד בהזדמנות הראשונה כבר בחקירתו במשטרה. הודעותיו הובילו לאיתור מעורבים נוספים. כל המועדים והכמויות מבוססים על הודעותיו; הנאשם נרתם להליך שיקומי משך כשנה וחצי והוא לקראת סיומו.
12. לטענת בא כוח הנאשם שיקום הנאשם ישרת לא רק את האינטרס של הנאשם אלא גם את האינטרס הציבורי שבשיקום.
13. לאור האמור, עתר בא כוח הנאשם לסטות ממתחם העונש ההולם בשל הליך השיקום המוצלח שעבר הנאשם, לאמץ את המלצת שירות המבחן ולהטיל עליו צו מבחן וצו שירות לתועלת הציבור, אף בהיקף מוגדל, לצד קנס וחילוט.
14. לאחר התסקיר האחרון הוסיף וטען בא כוח הנאשם, כי הנאשם סיים את ההוסטל, אמנם לפני הזמן, אולם בהצלחה. מכאן, כי הנאשם סיים טיפול של כשנה וחצי בהצלחה, ויש בכך כדי לתמוך בעתירת שירות המבחן.
15. בדברו האחרון מסר הנאשם, כי הוא מצר על מעשיו, מתבייש בהם ומאז ביצוע העבירות מלווה אותו תחושת אשמה וחרטה. עוד הוסיף, כי בקהילה למד המון על עצמו.

**דיון והכרעה**

האם מדובר באירוע אחד או מספר אירועים?

1. לפי מבחן הקשר ההדוק, יקבע מתחם ענישה אחד לכל העבירות כאשר נסיבות ביצוע העבירות מלמדות על תוכנית עבריינית אחת. בהחלטה אם מדובר בתוכנית עבריינית אחת יתחשב בית המשפט, בין היתר, בקיומו של תכנון משותף, שיטתיות בביצוע העבירות, סמיכות זמנים ומקום וקשר בין העבירות ([ע"פ 4910/13](http://www.nevo.co.il/case/13093721) **ג'אבר נ' מדינת ישראל** (29.10.14); [ע"פ 1261/15](http://www.nevo.co.il/case/20033641) **דלאל נ' מדינת ישראל** (13.9.15)).
2. בהחלת מבחן הקשר ההדוק על נסיבות המקרה עולה, כי כל האישומים עניינם בתכנית עבריינית אחת, משמע באירוע אחד. הנאשם ביצע עבירות של סחר בסמים במשך כחודש וחצי, בביתו וברחבי העיר. כל העבירות בוצעו בנסיבות דומות ובשיטה דומה. גם החזקת הסמים בביתו והחזקת הסכין קשורים לאותה תכנית עבריינית ולהוצאתה אל הפועל, משמע החזקת סמים ומכירתם לשם מימון צריכתו העצמית.
3. לפיכך יש לראות את כל האישומים כאירוע אחד ולקבוע עונש הולם אחד בגינם.

קביעת מתחם העונש ההולם

1. בקביעת מתחם העונש ההולם את מעשי העבירות אותן ביצע הנאשם יתחשב בית המשפט **בערך החברתי** הנפגע מביצוע העבירות, **במידת הפגיעה בו,** **במדיניות הענישה** הנהוגה **ובנסיבות הקשורות בביצוע העבירה**.
2. פקודת הסמים נועדה, בכללותה, להגן על ערכים חברתיים של שמירה על בריאותו ושלומו הפיזי והנפשי של הציבור מפני הנזקים הנגרמים כתוצאה משימוש בסמים והשפעתם הממכרת וההרסנית. לצד זאת, עומדים ההגנה על הציבור מפני נזקים עקיפים הנגרמים כתוצאה מעבריינות הנלווית לשימוש בסמים, ובכלל זה ההגנה על הביטחון האישי ורכוש הציבור ([ע"פ 972/11](http://www.nevo.co.il/case/5738608) **מדינת ישראל נ' יונה** (4.7.12); [ע"פ 6029/03 מדינת ישראל נ' שמאי, פ"ד נח](http://www.nevo.co.il/case/5786821) (2) 734 (9.2.04); [ע"פ 6021/95](http://www.nevo.co.il/case/6045416), [4998/95](http://www.nevo.co.il/case/5988308), 5267/95, 5313/95 **מדינת ישראל נ' גומז** (31.7.97); [ע"פ 575/88 עודה נ' מדינת ישראל, פ"ד מב](http://www.nevo.co.il/case/17939812) (4) 242 (11.12.88)).
3. הנאשם אמנם החזיק וסחר בסמים קלים ובכמויות קטנות, אולם ביצע עבירות רבות של סחר בסמים, לרבות מכירה לקטין, עבירה של החזקת סמים שלא לצריכה עצמית והחזקת סכין שלא למטרה כשרה. התכנית העבריינית כללה פרסום בישומון "טלגראס". מכאן, כי מידת הפגיעה בערכים המוגנים היא ברמה בינונית - גבוהה.
4. בקביעת מתחם העונש ההולם, יש לקחת בחשבון את נסיבות ביצוע העבירות, כדלקמן: הנאשם פתח חשבון בישומון "טלגראס" ובאמצעותו הציע למכירה סם מסוכן מסוג קנבוס. הנאשם נפגש עם לקוחות בביתו או במקומות שונים ברחבי העיר ומכר להם סם מסוג מריחואנה במשקלים הנעים בין גרם לשבעה גרם, ובסך הכל כ- 39 גרם. הנאשם אף החזיק בביתו סם מסוג קנבוס במשקל של 51.8 גרם נטו, משקל אלקטרוני, פנקס לקוחות וכסף מזומן בסכום של 1,250 ₪.
5. על מדיניות הענישה המקובלת והנוהגת בעבירות של סחר בסמים מסוג קנבוס, החזקת סמים שלא לצריכה עצמית, ועבירות נלוות, ניתן ללמוד מהפסיקה שלהלן:

* [רע"פ 4687/15](http://www.nevo.co.il/case/20420496)  **פלג נ' מדינת ישראל** (13.8.15): בית משפט השלום הרשיע את הנאשם בשורה של עבירות סמים. באישום הראשון הורשע הנאשם בעבירה של החזקת סם שלא לצריכה עצמית והחזקת כלים להכנת סם. באישום השני עד האחד עשר הורשע הנאשם בריבוי עבירות של סחר בסמים מסוג קנבוס, בכמויות שונות. בית המשפט הטיל על הנאשם מאסר לתקופה של 24 חודשים, מאסר על תנאי ופסילת רישיון בפועל. בית המשפט המחוזי קיבל את ערעורו של הנאשם והפחית את תקופת המאסר ל-18 חודשים. בית המשפט העליון דחה את הבקשה להרשות ערעור שהגיש הנאשם;
* [עפ"ג (מרכז) 22992-05-17](http://www.nevo.co.il/case/22607307) **מדינת ישראל נ' אורסולה** (2.4.17): בית משפט השלום הרשיע את הנאשם בשורה של עבירות סמים. באישומים אחד עד אחד עשר הורשע הנאשם בריבוי עבירות של סחר בסמים מסוג קנבוס וחשיש, בכמויות שונות. באישום השנים עשר הורשע הנאשם בעבירה של החזקת סמים לצריכה עצמית. באישום השלושה עשר הורשע הנאשם בעבירה של גידול סמים מסוכנים בצוותא. בית המשפט הטיל על הנאשם מאסר לתקופה של 6 חודשים בדרך של עבודות שירות, מאסר על תנאי, קנס בסכום של 20,000 ₪, פסילה על תנאי וצו מבחן. בית המשפט המחוזי דחה את ערעורה של התביעה מטעמי שיקום;
* [עפ"ג (מרכז) 34703-05-16](http://www.nevo.co.il/case/21858263) **בוחניק נ' מדינת ישראל** (4.12.16): בית משפט השלום הרשיע את הנאשמים בריבוי עבירות של סחר בסמים, החזקת סמים לצריכה עצמית והחזקת כלים להכנת סם מסוכן. בית המשפט הטיל על נאשם 1, בשל הליך שיקום, מאסר לתקופה של 6 חודשים בדרך של עבודות שירות, מאסר על תנאי, קנס בסכום של 10,000 ₪, התחייבות בסכום של 10,000 ₪, צו מבחן, פסילת רישיון בפועל ועל תנאי. על נאשם 2 הטיל בית המשפט מאסר לתקופה של 12 חודשים, מאסר על תנאי, קנס בסכום של 5,000 ₪, פסילת רישיון בפועל ועל תנאי. בית המשפט המחוזי קיבל את ערעורו של נאשם 2, והטיל עליו מאסר לתקופה של 6 חודשים בדרך של עבודות שירות חלף המאסר בפועל;
* [עפ"ג (י-ם) 39261-10-13](http://www.nevo.co.il/case/8448705) **מדינת ישראל נ' הולצמן** (30.12.13): בית משפט השלום הרשיע את הנאשמים בשורה של עבירות סמים. נאשם 1 הורשע ב-7 עבירות של סחר בסם מסוכן. נאשם 2 הורשע ב-11 עבירות של סחר בסם מסוכן ובעבירה של תיווך לסם. נאשם 3 הורשע ב-5 עבירות של סחר בסם מסוכן. בית משפט השלום הטיל על נאשם 1 מאסר לתקופה של 8 חודשים, מאסר על תנאי, פסילת רישיון בפועל ועל תנאי, לצד צו מבחן. על נאשם 2 הטיל בית המשפט מאסר לתקופה של 24 חודשים, מאסר על תנאי, פסילה בפועל ועל תנאי. על נאשם 3 הטיל בית המשפט מאסר לתקופה של 6 חודשים בדרך של עבודות שירות, מאסר על תנאי, קנס בסכום של 2,000 ₪, פסילת רישיון בפועל ועל תנאי. בית המשפט המחוזי דחה את ערעורה של התביעה;
* [ת"פ (רמ') 14517-05-16](http://www.nevo.co.il/case/21678501) **מדינת ישראל נ' שניר** (19.9.17): בית משפט השלום הרשיע את הנאשם בריבוי עבירות של סחר בסמים, בעבירות של החזקת סמים שלא לצריכה עצמית והחזקת כלים להכנת סם. בית המשפט הטיל על הנאשם, במסגרת הסדר טיעון, מאסר לתקופה של 6 חודשים בדרך של עבודות שירות, מאסר על תנאי, צו מבחן, קנס בסכום של 10,000 ₪ ופסילה על תנאי;
* [ת"פ (רמ') 49401-08-15](http://www.nevo.co.il/case/20535175) **משטרת ישראל תביעות - שלוחת רמלה נ' יהל** (22.5.16): בית משפט השלום הרשיע את הנאשם בריבוי עבירות של סחר בסמים (12 הזדמנויות) והחזקת סם לצריכה עצמית. בית משפט השלום הטיל על הנאשם מאסר לתקופה של 6 חודשים בדרך של עבודות שירות, מאסר על תנאי, קנס בסכום של 8,000 ₪ וצו מבחן.

1. ממדיניות הפסיקה עולה, כי מתחם העונש ההולם בעבירות של החזקת סכין שלא למטרה כשרה, נע בין מאסר על תנאי ובין מאסר לתקופה של מספר חודשים, שיכול ויבוצע בדרך של עבודות שירות (ראו: [רע"פ 1490/12](http://www.nevo.co.il/case/5576278) **אבו גוש נ' מדינת ישראל** (15.7.12); [רע"פ 4200/12](http://www.nevo.co.il/case/5585964) **אבו זניד נ' מדינת ישראל** (27.6.12); [רע"פ 3446/10](http://www.nevo.co.il/case/5896402) **אלחלים נ' מדינת ישראל** (6.4.11); [רע"פ 2945/10](http://www.nevo.co.il/case/5866450) **איסקוב נ' מדינת ישראל** (21.4.10); [ע"פ (י-ם) 35313-03-14](http://www.nevo.co.il/case/13062668) **גרינפלד נ' מדינת ישראל** (6.7.14)).
2. התביעה הגישה גם פסיקה הכוללת נסיבות מחמירות, כמו למשל מקרי סחר רבים יותר באופן משמעותי, מכירה לקטינים במספר רב של הזדמנויות, גידול סמים או החזקת סמים בכמויות גדולות יותר. מכאן שפסיקה זו אינה רלוונטית למתחם.
3. בשקלול מדיניות הענישה בפסיקה, ונסיבות ביצוע העבירות, מתחם העונש ההולם את העבירות, נע בין מאסר לתקופה של 6 חודשים, שיכול ויבוצע בדרך של עבודות שירות, ובין מאסר לתקופה של 24 חודשים, לצד ענישה נלווית, הכוללת פסילת רישיון. מתחם הקנס, בהתחשב גם במצבו הכלכלי של הנאשם, נע בין כמה מאות שקלים ובין סכום של 10,000 ₪.

קביעת העונש ההולם בתוך המתחם

1. בקביעת העונש ההולם בתוך המתחם לקחתי בחשבון את הנסיבות הבאות:

הנאשם צעיר, אשר ביצע את העבירות בהיותו בן 20; הנאשם הודה במיוחס לו, נטל אחריות על מעשיו והביע בושה וחרטה עליהם. למעשה, הודאתו של הנאשם בחקירתו במשטרה, היא שהובילה להרשעתו ורק בשל הודאתו נחשפו מכלול העבירות; הנאשם נעדר עבר פלילי וזו הסתבכותו הראשונה עם רשויות אכיפת החוק. גם לא נפתחו לחובתו של הנאשם תיקים נוספים; מתסקירי שירות המבחן עולים הקשיים שעימם התמודד הנאשם מגיל צעיר. לנאשם פוטנציאל שכלי גבוה ביותר. בה בעת, אובחן הנאשם כסובל מבעיות התנהגות, קשיים נפשיים, וברקע מערכת יחסים מתוחה עם אמו ומעורבות מועטה מצד אביו; כל אלו הובילו את הנאשם לצריכת אלכוהול בגיל צעיר ובהמשך החליף הנאשם התמכרות זו בצריכת סמים ובביצוע עבירות סמים על מנת לממן את עלויות התמכרותו.

תסקירי שירות המבחן תיארו בפירוט את הליך השיקום הממושך שאליו נרתם הנאשם, בקהילת "אפיק" ו"מלכישוע". במהלך תקופה זו הנאשם הביע מוטיבציה גבוהה ועמד בכללי המקום. ביום 21.12.18 הנאשם סיים את שהותו בהוסטל ועבר להתגורר עם הוריו. הנאשם אמנם סיים את שהייתו בהוסטל כחודשיים לפני הזמן, בשל קושי במישור החברתי. אולם, שירות המבחן העריך כי הנאשם סיים את ההליך הטיפולי בהצלחה ונרתם מההליך. לאור האמור, המליץ שירות המבחן להטיל על הנאשם צו מבחן למשך שנה, צו שירות לתועלת הציבור בהיקף של 200 שעות ומאסר על תנאי. כיום נאשם עובד כמלצר דרך חברת כוח אדם והביע רצון לנהל אורח חיים עצמאי ונורמטיבי.

1. לאור מכלול נסיבותיו האישיות של הנאשם, אין מקום להיעתר לעתירת התביעה, המצויה בחלקו העליון של מתחם העונש ההולם. הנאשם עבר הליך מוצלח של שיקום ויש לחזקו בדרך הטובה שבחר בה. הטלת עונש של מאסר בפועל על הנאשם בנסיבות אלו, עלולה לחבל בהליך השיקום והגמילה שעבר הנאשם. מכאן, כי הליך השיקום של הנאשם יתרום לא רק לרווחתו של הנאשם, אלא גם לחברה בכללותה, במניעת עבריינות עתידית.
2. בה בעת, גם אין מקום להיעתר לעתירת ההגנה ולהמלצת שירות המבחן, המהוות חריגה משמעותית ממתחם העונש ההולם. הנאשם אמנם עבר הליך שיקומי מוצלח, אולם הליך זה לא היה נקי מקשיים ואין מדובר בנסיבות המצדיקות חריגה כה קיצונית ממתחם העונש.
3. הואיל ומירב הנסיבות עומדות לזכותו של הנאשם, יש להטיל עליו עונש שהוא בתחתית מתחם העונש ההולם והוא כולל מאסר בדרך של עבודות שירות, צו מבחן וקנס. לאור הליך השיקום המוצלח שעבר הנאשם, לא מצאתי מקום לפסול את רישיונו בפועל, ותחת זאת ניתן להסתפק בפסילה על תנאי בלבד.
4. לאור הסכמת הצדדים, יחולט סכום של 1,250 ₪ במזומן שנתפס בבית הנאשם. בקביעת שיעור הקנס לקחתי בחשבון את חילוט הכספים שנתפסו ואת מצבו הכלכלי של הנאשם, בין היתר לאור שהייתו הממושכת במוסדות גמילה ותחילת ביצוע עבודות שירות.
5. לפי חוות דעת הממונה על עבודות שירות מיום 25.12.18, הנאשם מתאים לביצוע עבודות שירות.

**עתירת התביעה לחלט את הטלפון הסלולרי של הנאשם**

1. התביעה ביקשה לחלט את מכשיר הטלפון של הנאשם. בא כוח הנאשם טען, לעומת זאת, כי אין מקום לחילוט מכשיר הטלפון.
2. לא מצאתי כי מתקיימות נסיבות לחילוט מכשיר הטלפון. הנאשם אמנם ביצע עבירות, בין היתר, באמצעות מכשיר טלפון, אולם אין המדובר בחפץ אינהרנטי לביצוע העבירות. יתר על כן, על הטלפון מצוי מידע אישי רב וערכו רב.

**סוף דבר**

1. **לפיכך, אני גוזרת על הנאשם את העונשים הבאים:**
2. מאסר בפועל לתקופה של 6 חודשים, שיבוצע בדרך של עבודות שירות, בניכוי ימי מעצרו מיום 5.5.17 ועד יום 1.8.17;

מובהר לנאשם, כי כל חריגה מהוראות הממונה עלולה להוביל לנשיאת המאסר בפועל. את עבודות השירות יחל הנאשם ביום 12.2.19;

1. מאסר על תנאי לתקופה של 6 חודשים, והתנאי הוא שבמשך 3 שנים מהיום לא יעבור כל עבירה מסוג פשע לפי [פקודת הסמים המסוכנים](http://www.nevo.co.il/law/4216);
2. מאסר על תנאי לתקופה של 4 חודשים, והתנאי הוא שבמשך 3 שנים מהיום לא יעבור כל עבירה מסוג עוון לפי [פקודת הסמים המסוכנים](http://www.nevo.co.il/law/4216);
3. קנס בסכום של 2,000 ₪ או 20 ימי מאסר תמורתו. הקנס ישולם ב-10 תשלומים חודשיים שווים ורצופים, החל מיום 1.3.19 והיתרה ב-1 לכל חודש קלנדרי שלאחר מכן;
4. פסילה מלקבל או מלהחזיק רישיון נהיגה לתקופה של 3 חודשים, אם בתוך תקופה בת שלוש שנים מהיום יעבור עבירה מהסוג בה הורשע בתיק זה;
5. צו מבחן למשך שנה.

רשמתי לפניי נכונות הנאשם לבצע צו המבחן. מובהר בזאת, כי כל חריגה מהוראות שירות המבחן עלולה להוביל לביטול גזר דינו וגזירת דינו מחדש;

1. סכום הכסף שנתפס יחולט לטובת המדינה. הסמים, הסכין והמשקל - יושמדו.

גזר הדין יומצא לממונה על עבודות שירות ולשירות המבחן.

**זכות ערעור כחוק תוך 45 ימים.**

5129371

54678313ניתן היום, ח' שבט תשע"ט, 14 ינואר 2019, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אפרת פינק 54678313-/

נוסח מסמך זה כפוף לשינויי ניסוח ועריכה