|  |  |
| --- | --- |
| **בית משפט השלום בירושלים** | |
| ת"פ 42361-05-17 מדינת ישראל נ' אלגבור(אחר/נוסף) ואח' |  |

|  |  |  |
| --- | --- | --- |
| בפני | **כבוד השופט איתן כהן** | |
| בעניין: | מדינת ישראל |  |
|  |  | המאשימה |
|  | **נגד** | |
|  | מחמד דבש |  |
|  |  | הנאשם 2 |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31)

|  |
| --- |
| **גזר דין** **– הנאשם 2** |

**כללי**

1. הנאשם-2 (להלן: "**הנאשם**") הורשע על פי הודאתו ובמסגרת הסדר טיעון בכתב אישום מתוקן, בכך שסייע לסחר בסם מסוכן, עבירה לפי סעיף [13](http://www.nevo.co.il/law/4216/13)+ [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: "**הפקודה**"), ובצירוף [לסעיף 31](http://www.nevo.co.il/law/70301/31) ל[חוק העונשין](http://www.nevo.co.il/law/70301), תשל"ז-1977 (להלן: "**החוק**").
2. במסגרת ההסדר, הוסכם שהנאשם יודה ויורשע בכתב האישום המתוקן, וייגזר עליו עונש מוסכם שיכלול את הרכיבים הבאים: 4 חודשי מאסר בעבודות שירות, קנס בסך 1,000 ₪ שישולם בחמישה תשלומים, חילוט הרכב שנתפס בחקירה, התחייבות לפי שיקול דעת בית המשפט ומאסר על תנאי.

**כתב האישום המתוקן**

1. על פי עובדות אישום 3, ביום 02.03.2017 או בסמוך לכך, בצור באהר בירושלים, מכר הנאשם 1 בסיוע הנאשם 2 ואחמד חטיב (להלן: "**אחמד**") לסוכן נ.[פ 26-17](http://www.nevo.co.il/case/25384343) (להלן: "**הסוכן"**) סם מסוג קנבוס שהוא סם מסוכן לפי הפקודה, במשקל של 37.81, וזאת בלי שהדבר הותר בפקודה או בתקנות שלפיה וללא רישיון מאת המנהל.

קודם לכן, ביום 28.02.2017, יצר אחמד קשר עם הסוכן כדי למכור לו חשיש, והשניים קבעו לשוחח שוב למחרת. בהמשך, יצר הסוכן קשר טלפוני עם אחמד ובמהלך שיחת ועידה עם הנאשם 2 הם תיאמו את כמות הסם ואת מחירו. בשיחה זו, קבעו להיפגש בצור באהר סמוך לביתו של אחמד. בשיחת ועידה נוספת בין הנאשם, אחמד והסוכן, שוחחו השלושה על העסקה שנרקמה. ביום העסקה, הגיע הסוכן ברכב לכניסה לכפר צור באהר, ולאחר מספר דקות הגיעו הנאשמים ואחמד ברכב השייך לנאשם 2. אחמד ירד מהרכב ונכנס לרכבו של הסוכן, מסר לו את הסם וקיבל מהסוכן תמורה של 4,150 ₪.

במעשיו המתוארים לעיל, סייע הנאשם לסחר בסם מסוכן.

**טיעוני הצדדים לעונש**

1. ב"כ המאשימה ביקשה לכבד ת הסדר הטיעון. בטיעוניה פירטה את הנימוקים להסדר: קושי ראייתי והיעדר הרשעות קודמות. אשר לעונש שהוסכם בהסדר, טענה שמדובר בעונש סביר.
2. ב"כ הנאשם הצטרף לבקשה לאמץ את הסדר הטיעון. סיפר שהנאשם סטודנט למדעי המחשב ועתה נמצא בהפסקה מלימודיו , טען שהאירוע היה חד פעמי והנאשם עבר טיפול ממושך בן כשנתיים במסגרת הליך המעצר בשירות המבחן. נוסף על אלה ביקש להתחשב בתקופת מעצרו של הנאשם שלאחריה שהה במעצר בית מלא כמעט במשך שנתיים ואחר כך במעצר בית חלקי.

**דיון**

1. הנאשם הורשע בסיוע לסחר בסם. אמנם מדובר בסם אינו מן הקשים שבסמים ברם משקלו אינו זניח וכך גם התמורה שנקבעה כתשלום עבורו. יש להניח שאם הייתה עסקת הסמים יוצאת אל הפועל ולא היה מדובר בסוכן משטרתי, היה הסם מופץ למספר גדול של משתמשים. עובדות כתב האישום מלמדות שהנאשם מעורב בעולם הסמים וסחר בהם ומהווה – יחד עם האחרים, חוליה משמעותית בשרשרת הפצתם.
2. בית המשפט העליון ב[ע"פ 4522/18](http://www.nevo.co.il/case/24287803) **מדינת ישראל נגד אסאבן** (01.11.2018) בהתייחסו לעבירות סחר בסמים לחומרתן ולנזקיהן אמר את הדברים הבאים:

**" בית משפט זה עמד פעמים רבות על חומרתן של עבירות הסמים, ובפרט עבירת הסחר בסמים. חומרה זו נובעת, בין היתר, מנזקיהם הקשים של הסמים – במיוחד כך לגבי סמים המוגדרים 'קשים' – הן למשתמשים, הן לסביבתם [...] לפיכך נפסק לא אחת כי עבירות אלו מחייבות מענה החלטי על דרך של ענישה מחמירה ומרתיעה [...]** **כבר צוין כי הענישה בעבירות סמים מאופיינת בשונות רבה, נוכח "האינדיבידואליות בענישה והייחודיות של המקרים השונים" [...] במסגרת זו יש ליחס משקל גם לסוג הסם ולכמותו"**

1. הערכים החברתיים שנפגעו מהעבירה הם ההגנה על הציבור מפני נזקים ישירים ועקיפים הכרוכים בשימוש בסמים מסוכנים, הן למשתמשי הסמים והן לציבור בכללותו.

מידת הפגיעה בערכים המוגנים אינה מבוטלת בשים לב לטיב העבירה ואופייה – ניסיון לסחר בסם ולכמות הסם.

1. לאחר שבחנתי את הערכים החברתיים שנפגעו ואת מידת הפגיעה בהם, את הנסיבות הקשורות בביצוע העבירה, את מידת אשמו של הנאשם ואת הפסיקה הנוהגת בעבירות דומות, מצאתי שהעונש המוצע בהסדר הטיעון כלול במחם העונש ההולם שהיה נקבע אלמלא הסדר הטיעון.
2. כאמור, באו הצדדים בהסדר טיעון שכולל ענישה מוסכמת כאמור לעיל.
3. המאשימה נימקה את הסדר הטיעון בקשיים ראייתיים והיעדר עבר פלילי.
4. נוסף על נימוקים אלה , התחשבתי גם בהודאת הנאשם, הודאה המאפשרת להניח לטובתו הנחות מקלות כגון נטילת אחריות, חרטה, הפנמה וקבלה לעתיד.

עוד התחשבתי בגילו הצעיר של הנאשם, גיל אשר מגביר את החשש מפני חשיפתו לחברה שולית בבית הכלא ומפני תיוגו כעבריין.

כן התחשבתי בטיפול הממושך שעבר הנאשם במסגרת שירות המבחן, בעובדה שהנאשם לומד לימודים גבוהים ויש בכך להצביע על כוון חיובי בחייו, בחיסכון הניכר בזמנם של הצדדים, זמנם של העדים וזמנו של בית המשפט, ובתקופה הממושכת שבה שהה במעצר ממש, במעצר בית בית מלא ובמעצר בית חלקי.

1. על פי פסיקה עקבית וברורה של בית המשפט העליון, ככלל ייטה בית המשפט לכבד הסדרי טיעון המובאים לפניו זולת במקרים חריגים שבהם לא מתקיים איזון ראוי בין טובת ההנאה שמעניק הסדר הטיעון לנאשם, ובין התועלת שיש בעונש המוצע במסגרת ההסדר, לאינטרס הציבורי (להלן: "**נוסחת האיזון**") ([ע"פ 1958/98](http://www.nevo.co.il/case/161892) **פלוני נגד מדינת ישראל** (25.12.2002)).

ודוק, נקודת המוצא בבחינת הסדר טיעון היא העונש המוצע בו. במסגרת הבחינה יבדוק בית המשפט האם העונש המוצע במסגרת ההסדר הוא פרי של איזון נכון בין טובת ההנאה המוענקת לנאשם – בהשוואה לנורמת הענישה המקובלת ובהתחשב בחומרת העבירה, נסיבותיה ונסיבותיו של הנאשם – ובין התועלת שיש בעונש לאינטרס הציבורי - בהתחשב במטרה שלשלמה גובש ההסדר.

1. בחנתי את העונש המוצע במסגרת הסדר הטיעון ואת נימוקי ההסדר, ולאחר ששקלתי את כל השיקולים הרלוונטיים בהקשר זה, מצאתי שהסדר הטיעון סביר, מאוזן, מבוסס על שיקולים ראויים, ומקיים את נוסחת האיזון דלעיל ועל כן החלטתי לאמצו.

**סוף דבר**

1. לאחר שנתתי דעתי לנסיבות כולן, ולאחר שנדרשתי לרכיבי הענישה השונים שנכללו בהסדר הטיעון תוך בחינת היחס ביניהם והשפעתם ההדדית, החלטתי כאמור לכבד את הסדר הטיעון ולגזור על הנאשם את העונשים הבאים:
2. **מאסר בן 4 חודשים שאותו יישא הנאשם בעבודות שירות, על פי קביעת הממונה על עבודת שירות בשב"ס, במרכז יום לקשיש בשכונת גילה בירושלים החל מיום 13.06.2019.**

הנאשם יתייצב לצורך קליטה והצבה ביום 13.06.2019 בשעה 08:00 במשרדי הממונה, יחידת עבודות השירות של מפקדת מחוז דרום בשב"ס בבאר שבע כאמור בחוות הדעת.

הממונה יהא שראי לשנות את מקום ההשמה בלי צורך בפנייה לבית המשפט.

הנאשם מוזהר בזאת שעליו לעמוד בדרישות ובתנאים של מסגרת המאסר בעבודות שירות ואם יפר אותם, יהיה צפוי לנקיטת צעדים כלפיו לרבות הפסקה מנהלית או שיפוטית של עבודות השירות ונשיאת יתרת הימים במאסר ממש. על הנאשם מוטלת חובה להודיע למשרד עבודות השירות על כל שינוי בפרטי ההתקשרות מולו.

1. **מאסר בן חמישה חודשים. שאותו לא יישא הנאשם אלא אם יעבור בתוך שלוש שנים מהיום עבירה לפי פקודת הסמים [נוסח חדש], התשל"ג-1973** **מסוג פשע. ויורשע בה בדין בתוך התקופה או לאחריה.**
2. **קנס בסך 1,000 ₪ שישולם ב-5 תשלומים שווים ורצופים או 10 ימי מאסר תמורתו.**

התשלום הראשון ישולם ביום 01.07.2019 ויתר התשלומים ישולמו באחד לחודש בכל חודש עוקב בארבעת החודשים שלאחריו.

לא ישולם תשלום במועדו, יעמוד כל סכם הקנס לפירעון מידי ויישא הפרשי הצמדה וריבית מיום גזר הדין ועד ליום התשלום בפועל.

1. **התחייבות עצמית בסך 3,000 ₪ למשך שלוש שנים שלא יעבור עבירה לפי** [**פקודת הסמים המסוכנים**](http://www.nevo.co.il/law/4216) **[נוסח חדש], התשל"ג-1973**
2. **רכב שנתפס בחקירה , יחולט לטובת המדינה או יושמד.**

מזכירות בית המשפט תמציא את העתק גזר דין לממונה על עבודות שירות.

**זכות ערעור לבית המשפט המחוזי בירושלים בתוך 45 יום מהיום.**

512937 1

54678313ניתן היום, כ"ח אייר תשע"ט, 02 יוני 2019, בהעדר הצדדים.

איתן כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)