|  |  |  |
| --- | --- | --- |
| **בית משפט השלום בראשון לציון** | | |
| **ת"פ 62803-05-17 מדינת ישראל נ' כרמלי(עציר)** |  | **22 אוקטובר 2017** |

|  |  |  |
| --- | --- | --- |
|  | **54337-05-17** | **62826-05-17** |

|  |  |
| --- | --- |
| **בפני כב' השופטת הבכירה, שירלי דקל נוה** | |
| **המאשימה** | **מדינת ישראל** | |
| **נגד** | | |
| **הנאשם** | **שמעון כרמלי** | |

<#2#>

נוכחים:

ב"כ המאשימה עו"ד שרית מרום

הנאשם בעצמו

ב"כ הנאשם עו"ד קרינה אבאל (משרד עו"ד סוחמי)

<#3#>

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [37א](http://www.nevo.co.il/law/4216/37a)

**גזר דין**

הנאשם הורשע, על פי הודאתו, במסגרת הסדר טיעון, בעבירה של גידול, ייצור, הכנת סמים מסוכנים לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (להלן: "**פקודת הסמים המסוכנים"**) ובעבירה של החזקה/שימוש בסמים שלא לצריכה עצמית לפי [סעיף 7 (א)+ (ג)](http://www.nevo.co.il/law/4216/7.a.;7.c) רישא לפקודת הסמים המסוכנים.

על פי עובדות כתב האישום, ביום 12.8.15 שכר הנאשם יחידת דיור בבניין בראשון לציון בשטח של 67 מ"ר (להלן: "**המחסן**"), והתגורר בדירה בקריית אונו (להלן: "**הדירה**").

ביום 24.5.17 בוצע חיפוש במחסן על פי צו שניתן על-ידי בית המשפט. בחיפוש נמצא כי הנאשם החזיק מעבדה לגידול סם מסוכן מסוג קנאבוס, שכללה 18 גופי תאורה, 17 שנאים, ונטה, גלונים של חומרי דישון, מזמרות, מכשירים לנטרול ריחות, וכן 113 שתילים במשקל כולל של 4.5 ק"ג של סם מסוכן מסוג קנאבוס.

כמו כן, הנאשם החזיק בתיקו האישי סכום של 800 ₪ במזומן וכן קופסא לבנה של "אקמול" ובה סם מסוכן מסוג קנאבוס במשקל כולל של 0.94 גרם.

במועד האמור, החזיק הנאשם בדירה, בחצר המחסן סמוך למטבח, ארגז ובו סם מסוכן מסוג קנאבוס במשקל כולל של 92.5 גרם וכן החזיק בכספת הצמודה לרצפה בחדרו סך כולל של 8,700 ₪.

הצדדים עתרו במשותף להטיל על הנאשם 7 חודשי מאסר בפועל בניכוי ימי מעצרו, מאסר על תנאי, התחייבות, קנס בסך 15,000 ש"ח, פסילת רישיון נהיגה בפועל, פסילת רישיון נהיגה על תנאי, הכרזת הנאשם כסוחר סמים וחילוט של 9,500 ש"ח. הצדדים נותרו חלוקים ביניהם רק לעניין אורך תקופת פסילת רישיון הנהיגה בפועל שתושת על הנאשם.

ב"כ המאשימה טענה כי במסגרת הסדר הטיעון התחשבה בעברו הפלילי של הנאשם הכולל הרשעה אחת משנת 2003 שהתיישנה בעבירה של החזקה/שימוש בסמים לצריכה עצמית ובכך שהנאשם הודה וחך זמן שיפוטי יקר.

ב"כ הנאשם הצטרף לדברי ב"כ המאשימה, וטען כי יש להתחשב גם בנוסף בעובדה שהנאשם הודה בהזדמנות הראשונה עוד בחקירתו במשטרה. ב"כ הנאשם טען כי הנאשם נפצע במהלך שירותו הצבאי בעמוד השדרה, ומאז החל להשתמש בסמים, וכן פנה למרפאה על מנת לקבל אישור להשתמש בסמים. עוד טען ב"כ הנאשם כי מאז מעצרו הפסיק הנאשם להשתמש בסמים.

ב"כ הנאשם עתר להטיל על הנאשם פסילת רישיון בפועל לתקופה שלא תעלה על חודש ימים, מאחר שעד למעצרו של הנאשם הוא עבד כסוכן מכירות, ורישיון הנהיגה חיוני עבורו כדי להמשיך לעבוד לאחר שחרורו ממאסר. כן טען כי בעבירה של גידול סמים בתי המשפט אינם נוהגים להשית פסילת רישיון בפועל בעבירות אלו, וכי לכל היותר מוטלת פסילת רישיון לתקופה קצרה והפנה לפסיקה.

לאחר ששקלתי את כל הנסיבות הצריכות לעניין ואת טיעוני הצדדים, ובהם גילו של הנאשם, נסיבות חייו, עברו הפלילי הכולל הרשעה אחת שהתיישנה, הודאתו של הנאשם שהביאה לחיסכון בזמן שיפוטי יקר, ובשים לב לעובדה שהמדובר בהסדר טיעון "סגור" אליו הגיעו הצדדים, לא ראיתי לנכון לסטות מההסדר, אף אם הוא מקל על הנאשם.

אשר לנושא פסילת הרישיון בפועל, בהתאם [לסעיף 37א](http://www.nevo.co.il/law/4216/37a) ל[פקודת הסמים המסוכנים](http://www.nevo.co.il/law/4216), בית המשפט שהרשיע אדם לפי פקודה זו, יהיה רשאי בנוסף לכל עונש אחר לפסול את רישיון הנהיגה של הנאשם לתקופה שלא תעלה על חמש שנים, ובאם סבור כי הדבר דרוש כדי להגן על הציבור, רשאי הוא לפסול את הנאשם לתקופה ארוכה יותר.

במקרים מסוימים מפעיל בית המשפט את שיקול דעתו ולא מטיל פסילה בפועל, כפי שעולה מהפסיקה אליה הפנה ב"כ הנאשם:

כך לדוגמא, כאשר מוטל על הנאשם מאסר לתקופה משמעותית – [ת"פ (שלום-ת"א) 47452-06-16](http://www.nevo.co.il/case/21642004) **מדינת ישראל נ' ביסמוט** (11.9.17) שם הוטלו 20 חודשי מאסר, [ת"פ (שלום-ת"א) 46673-04-15](http://www.nevo.co.il/case/20235201) **מדינת ישראל נ' שדה** (5.6.16) שם הוטלו 21 חודשי מאסר ו-[ת"פ (מחוזי-מרכז) 46662-04-15](http://www.nevo.co.il/case/20235191) **מדינת ישראל נ' סגל** (3.2.16) שם הוטלו 30 חודשי מאסר;

כאשר הנאשם עבר תהליך טיפולי משמעותי – [ת"פ (שלום-ת"א) 44986-07-15](http://www.nevo.co.il/case/20456248) **מדינת ישראל נ' סופר** (23.4.17);

כן כאשר בית המשפט אימץ בגזר דינו הסדר טיעון "סגור" בין הצדדים שלא כלל רכיב של פסילת רישיון נהיגה – [ת"פ (שלום-ת"א) 62744-12-14](http://www.nevo.co.il/case/18770588) **מדינת ישראל נ' דאדון** (10.6.15) ו-[ת"פ (שלום-ת"א) 27611-02-16](http://www.nevo.co.il/case/20957590) **מדינת ישראל נ' גולדשטיין ואח'** (27.10.16).

המקרה דנן אינו נכלל בין מקרים אלו ואין בו היבט חריג אחר המצדיק להסתפק בפסילת רישיון לתקופה קצרה של חודש ימים בלבד, כפי שעתר ב"כ הנאשם.

לעניין אורך תקופת פסילת רישיון הנהיגה יש להתחשב בכך שמחד, הנאשם השתמש תקופה ממושכת בסמים ולא השתלב בהליך גמילה, ומאידך, שלילת רישיון הנהיגה שלו תפגע ביכולתו להשתלב מחדש לאחר שחרורו ממאסר באותה עבודה בה עבד טרם מעצרו בתיק זה.

**אשר על כן, אני גוזרת על הנאשם את העונשים הבאים**:

א) 7 חודשי מאסר בפועל, בניכוי ימי מעצרו מיום 24/5/17 ועד ליום 5/7/17.

ב) מאסר על תנאי למשך 9 חודשים, והנאשם לא יישא בעונש זה אלא אם כן יעבור בתוך שלוש שנים מיום שחרורו ממאסר כל עבירה על פי [פקודת הסמים המסוכנים](http://www.nevo.co.il/law/4216) מסוג פשע.

ג) מאסר על תנאי למשך חודשיים, והנאשם לא יישא בעונש זה אלא אם כן יעבור בתוך שלוש שנים מיום שחרורו ממאסר כל עבירה על פי [פקודת הסמים המסוכנים](http://www.nevo.co.il/law/4216) מסוג עוון.

ד) קנס כספי בסך 15,000 ₪ או 90 ימי מאסר תמורתו. הקנס ישולם עד ליום 1.12.17.

ה) הנאשם יחתום על התחייבות בסך של 5,000 ₪ שלא יעבור בתוך שנתיים מיום שחרורו ממאסר כל עבירה על [פקודת הסמים המסוכנים](http://www.nevo.co.il/law/4216). לא תחתם ההתחייבות תוך 7 ימים, ייאסר למשך 15 ימים.

ו) אני פוסלת הנאשם מלקבל או מלהחזיק רישיון נהיגה למשך 12 חודשים, פסילה בפועל. הנאשם יפקיד את רישיונו במזכירות בית המשפט עד ליום 1.11.17.

ז) אני פוסלת הנאשם מלקבל או מלהחזיק רישיון נהיגה למשך 12 חדשים, פסילה על תנאי, והנאשם לא יישא בעונש זה אלא אם יעבור בתוך 3 שנים מיום שחרורו ממאסר כל עבירה על [פקודת הסמים המסוכנים](http://www.nevo.co.il/law/4216).

ח) אני מורה על חילוט סך של 9,500 ₪ שנתפסו על ידי המשטרה.

**ניתן צו כללי למוצגים. הסמים יושמדו.**

**הנאשם יפנה למזכירות בית-המשפט לקבלת שוברים לתשלום הקנס, חתימה על ההתחייבות והפקדת רישיון הנהיגה.**

**זכות ערעור לבית המשפט מחוזי מרכז – לוד תוך 45 ימים מהיום.**

<#4#>

**ניתנה והודעה היום ב' חשוון תשע"ח, 22/10/2017 במעמד הנוכחים.**

|  |
| --- |
|  |
| **שירלי דקל נוה, שופטת בכירה** |

**ב"כ הנאשם:**

אבקש שריצוי המאסר יתחיל מיום 5.11.17 על מנת שהנאשם יוכל לעבור מיון מוקדם.

כמו כן אבקש לקזז את הקנס מכספים שהופקדו ע"י הנאשם ב[מ"ת 62826-05-17](http://www.nevo.co.il/case/22657084) ביום 5.7.17.

את יתרת הקנס אבקש לפרוס ל-3 תשלומים.

הנאשם מוסר כי נתפס בידיו בעת מעצרו טלפון סלולארי גלקסי והוא מבקש שיושב לו.

**ב"כ המאשימה:**

אין התנגדות.

לענין הטלפון, אין התנגדות להשבת הטלפון ובלבד שהנאשם יציג אישור שהטלפון בבעלותו.

<#5#>

**החלטה**

לבקשת ב"כ הנאשם, אני מעכבת את ריצוי המאסר בפועל עד יום 5.11.17, לצורך מיון מוקדם והתארגנות. הנאשם יתייצב ביום 5.11.17 בבית מעצר הדרים עד השעה 10:00 או על פי החלטת שב"ס, כשברשותו תעודת זהות או דרכון.

על הנאשם לתאם את הכניסה למאסר, כולל האפשרות למיון מוקדם, עם ענף אבחון ומיון של שב"ס, טלפונים: 08-9787336, 08-9787377.

ככל שהנאשם יתייצב לריצוי מאסרו ויוגש על כך אישור לבית המשפט אורה על קיזוז הסכום שהופקד במסגרת תיק [מ"ת 62826-05-17](http://www.nevo.co.il/case/22657084), וזאת בכפוף לכך שהכספים הופקדו ע"י הנאשם ואין מניעה חוקית אחרת, לרבות עיקול.

כמו כן לבקשת ב"כ הנאשם אני מורה על פריסת הקנס לתשלומים כדלקמן:

סך של 8,000 ₪ עד ליום 1.12.17 והיתרה תשולם ב-3 תשלומים חודשיים, שווים ורצופים החל מיום 1.1.18 ובכל 1 לחודש שלאחריו.

באם תשלום אחד מן התשלומים לא יפרע במועדו ובמלואו, יעמוד מלוא הקנס או יתרתו לפירעון מיידי.

ככל שנתפס טלפון סלולארי של הנאשם על ידי המשטרה, ובכפוף להצגת בעלות, הוא יוחזר לידיו.

הנאשם יפנה למזכירות בית-המשפט לקבלת שוברים לתשלום.

**המזכירות תשלח עותק החלטה זו לשב"ס.**

**<#6#>**

**5129371ניתנה והודעה היום ב' חשוון תשע"ח, 22/10/2017 במעמד הנוכחים.**

|  |
| --- |
| 54678313 |
| **שירלי דקל נוה, שופטת בכירה** |

הוקלד על ידי חדווה ינר

שירלי דקל נוה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)