|  |  |
| --- | --- |
| **בית משפט השלום בקריית גת** | |
| ת"פ 29688-08-17 מדינת ישראל נ' עזרא |  |

|  |  |  |
| --- | --- | --- |
| בפני | **כבוד השופטת נועה חקלאי** | |
| בעניין: | מדינת ישראל |  |
|  |  | המאשימה |
|  | **נגד** | |
|  | אדיר עזרא |  |
|  | ע"י ב"כ עו"ד סגי זקס. | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

**כתב האישום**

1. הנאשם הורשע על פי הודאתו בעבירה של החזקת סמים לצריכה עצמית בניגוד [לסעיף 7(א)+7(ג)](http://www.nevo.co.il/law/4216/7.a.;7.c) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג 1973.

על פי עובדות כתב האישום ביום 29.7.15 החזיק הנאשם בארון המטבח בדירתו , סם מסוכן מסוג חשיש במשקל כולל של 10 ג' וזאת לצריכתו העצמית וללא היתר או רישיון כדין.

**הסדר הטיעון**

1. **ביום 26.11.17 הציגו הצדדים להסדר לפיו הנאשם יודה בכתב האישום, יורשע ויופנה לשירות המבחן. המאשימה התחייבה לאמץ את המלצות התסקיר כמו כן הודיעה כי תעתור להשית על הנאשם פסילה בפועל. ההגנה ביקשה ששירות המבחן יבחן את שאלת הארכת המאסר המותנה.**

תסקירי שירות המבחן

1. **בתסקיר מיום 29.4.18 שירות המבחן ציין כי נעשו מספר ניסיונות ליצור קשר עם הנאשם ללא הצלחה.**
2. **בתסקיר מיום 5.9.2018 סקר שירות המבחן את הרקע האישי המשפחתי והעברייני של הנאשם. הנאשם בן 26, רווק. בוגר 10 שנות לימוד, לא שירת בצבא בשל אי התאמה על רקע מעורבות בפלילים. לחובתו 2 הרשעות קודמות בעבירות אלימות וסמים. הנאשם תומך באימו אשר חלתה לפני 5 שנים, וחלה ירידה בתפקודה. הנאשם הודה בביצוע העבירה, ביטא עמדות מקלות ביחס לצריכת הסמים. שולב בעבר בהליך טיפולי במסגרת שירות המבחן, אך לא התמיד, זומן ל- 3 בדיקות לאיתור שרידי סם, התייצב לבדיקה יחידה אשר העידה על שימוש בסמים. שירות המבחן התרשם כי לנאשם קשיים תפקודיים ונטייה לפרוץ גבולות. שירות המבחן העריך כי קיים סיכון להישנות עבירות סמים והתרשם מנזקקות טיפולית אך כיוון שהנאשם לא הביע נכונות ומחויבות לטיפול נמנע מהמלצה טיפולית בעניינו. שירות המבחן לא מצא הצדקה להמליץ על הארכת המאסר התלוי והעומד כנגדו.**
3. **בתסקיר מיום 11.11.18 ציין שירות המבחן כי על רקע מורכבות היחסים עם האם עבר הנאשם להתגורר עם אחיו. בתקופת הדחיה ביטא הנאשם מודעות מעמיקה יותר להתמכרות לסמים, הביע שאיפות נורמטיביות ורצון להתקדם וללמוד, תיאר שימוש יומיומי בסמים, הביע רצון להתנקות, להשתלב באשפוזית. שירות המבחן הציע לשלב הנאשם במסגרת קהילה טיפולית למכורים בסמים אך הנאשם הביע אמביוולנטיות. שירות המבחן המליץ על דחיית הדיון בחודשיים על מנת לבחון שילובו של הנאשם במסגרת טיפולית.**

טיעוני הצדדים לעונש:

1. ב"כ המאשימה הגישה את הרשעותיו הקודמות של הנאשם ואת המאסר המותנה שתלוי ועומד נגדו. טענה כי מתחם העונש ההולם נע ממאסר מותנה ועד 6 חודשי מאסר. ציינה כי המאשימה התחייבה לאמץ את המלצות התסקיר, אלא שהנאשם לא שיתף פעולה עם שירות המבחן, לא נרתם להליך טיפולי ומסרב להשתקם. לפיכך ומששירות המבחן אינו ממליץ על הארכת המאסר המותנה, עתרה המאשימה להפעלת המאסר המותנה, והטלת ענישה נוספת של מאסר מותנה, התחייבות כספית, קנס כספי, פסילה בפועל ופסילה על תנאי.
2. ב"כ הנאשם הביע צער על כך שהנאשם לא בחר בדרך השיקום, לשיטתו בחירת הנאשם אינה רציונלית, ועם זאת גם לבית המשפט יש אפשרות בחירה, להאריך את המאסר המותנה. הפנה לשינוי החקיקה בכל הנוגע לאכיפת עבירות הסמים, הפנה לנסיבות ביצוע העבירה. לדבריו הפעלת המאסר המותנה, בשים לב לאורך התנאי תהיה ענישה בלתי מידתית. הפנה לחלוף הזמן, לנסיבותיו האישיות של הנאשם. לאור האמור, ביקש ב"כ הנאשם לדון את הנאשם לפנים משורת הדין ולהאריך את המאסר המותנה. ב"כ הנאשם הסכים כי יוטל על הנאשם רכיב של פסילה.
3. הנאשם ציין כי הוא לא מעוניין בהליך טיפולי, גם אם משמעות הדבר היא כי המאסר המותנה שתלוי ועומד נגדו לא יוארך. לדבריו אין לו רישיון נהיגה ואין בכוונתו להוציא רישיון נהיגה.

דיון

**מתחם העונש ההולם**

1. הערך החברתי **אשר נפגע בעבירה של שימוש בסמים לצריכה עצמית הוא הוא הגנה מפני הנזקים הישירים והעקיפים אשר נגרמים עקב שימוש בסמים (פגיעה בשלומו ובריאותו הפיזי והנפשי של הציבור, התדרדרות לעבירות רכוש ואלימות לצורך השגת הסמים).**

**ראו דברי כב' הש' ברלינר ב**[**ע"פ 170/07**](http://www.nevo.co.il/case/5681787)מטיס נ' מדינת ישראל **ביחס לשימוש עצמי בסמים מסוג קנאביס וחשיש:**

**"אכן הסם שמדובר בו בתיק הנוכחי הוא קנבוס שמוגדר כ"סם קל". לרוע המזל סמים קלים מהווים לעיתים קרובות את יריית הפתיחה להתמכרות לסמים קשים יותר שלא לדבר על כך שגם בשימוש בהם עצמם טמונה סכנה".**

1. מידת הפגיעה בערך המוגן **היא ברף הנמוך, בשים לב לסוג הסם (חשיש), לכמותו (10 גרם) ולכך שנועד לצריכה עצמית.**
2. **באשר לנסיבות ביצוע העבירה,** נתתי דעתי לכך שהסם הוחזק בדירת הנאשם. הסם מסוג חשיש ונועד לצריכה עצמית. העבירה לא בוצעה בתחכום.
3. **בחינת** מדיניות הענישה הנוהגת **מעלה כי במקרים דומים (מבחינת כמות וסוג הסם) הוטלו על נאשמים עונשים הנעים ממאסר מותנה ועד לתקופות מאסר קצרות שיכול וירוצו בעבודות שירות. במקרים רבים אף נמנעו מהרשעה. ראו למשל:**

* [**רע"פ 6138/09**](http://www.nevo.co.il/case/6051623)איליה פרדזב נ' מדינת ישראל**. הנאשם הורשע בביצוע מספר עבירות של החזקת סם מסוכן לצריכה עצמית ונדון ל-8 חודשי מאסר וענישה נלווית. ערעורו נדחה.**
* [**ת"פ (מחוזי-פ"ת) 32746-11-09**](http://www.nevo.co.il/case/4914678)מדינת ישראל נ' ביטון ואח'**. נאשם, נעדר עבר פלילי, הורשע בהחזקת קנבוס במשקל כ-18 גרם, נדון למאסר החופף את תקופת מעצרו למשך חודשיים ושבוע, וענישה נלווית. עונש דומה הוטל במסגרת אותו תיק על נאשם אחר, בעל עבר פלילי ישן.**
* [ת"פ (י-ם) 16926-04-16](https://www.nevo.co.il/psika_html/shalom/SH-16-04-16926-902.htm) **מדינת ישראל נ' יואל כף** הנאשם הורשע בעבירה של החזקת סמים לצריכה עצמית במשקל של 20.109 גר'. נגזרו עליו 3 חוד' מע"ת וקנס.
* [ת"פ (באר שבע) 32753-12-13](http://www.nevo.co.il/case/10528217) **מדינת ישראל נ' בן אבו**. הנאשם הורשע בעבירה של החזקת סם לצריכה עצמית מסוג הרואין במשקל 0.1984 גר'. נגזרו עליו במסגרת הסדר התחייבות, והארכת מאסר מותנה שהיה תלוי ועומד כנגדו.
* [ת"פ (באר שבע) 6920-11-13](http://www.nevo.co.il/case/8485650) **מדינת ישראל נ' חזיזה**. הנאשם הורשע בעבירה של החזקת סם לצריכה עצמית מסוג חשיש במשקל של 20.1931 גר'. נידון במסגרת הסדר למבחן והארכת 2 מאסרים מותנים, התחייבות וקנס.
* [ת"פ (רחובות) 30653-04-12](http://www.nevo.co.il/case/4900850) **מדינת ישראל נ' הרמס**. הנאשם הורשע בהחזקת סם לצריכה עצמית מסוג חשיש במשקל 8.4 גר'. הוטל עליו של"צ, צו מבחן, הארכת מאסר על תנאי ופסילה בפועל.
* [**ת"פ (עכו) 4864-05-11**](http://www.nevo.co.il/case/2903544)מדינת ישראל נ' נסר גבריס**. הנאשם הורשע בהחזקת 3.99 גרם חשיש לצריכה עצמית. נדון למע"ת. וענישה נלווית.**
* [**ת"פ (בית שמש) 50810-12-10**](http://www.nevo.co.il/case/5607304)מדינת ישראל נ' גבריאל בראונשטיין **) נאשם בעל עבר פלילי הורשע בהחזקת 0.3 גרם חשיש. בית המשפט הפעיל מאסר מותנה בן 6 חודשים שהוטל על הנאשם בתיק אחר, וגזר בנוסף מאסר מותנה.**
* [ת"פ (עכו) 53325-11-10](http://www.nevo.co.il/case/4602687) **מדינת ישראל נ' יאסין**. הנאשם הורשע בעבירה של החזקת סם מסוכן מסוג חשיש במשקל של 27.29 גר' לצריכתו העצמית. הוטל עליו של"צ.

1. לאור כל המפורט לעיל אני קובעת כי **מתחם העונש ההולם** נע ממאסר מותנה ועד למאסר קצר שיכול וירוצה בעבודות שירות.
2. לנאשם 2 הרשעות קודמות, בעבירות אלימות וסמים.
3. כנגד הנאשם תלוי ועומד מאסר מותנה בן 6 חודשים בר הפעלה בתיק זה.
4. כאמור, הנאשם משיקוליו שלו בחר שלא להשתלב בהליך טיפולי ולפיכך, ולאור הסיכון להישנות עבירות, נמנע שירות המבחן מהמלצה להאריך המאסר המותנה.
5. קיימים פסקי דין רבים בהם בתי משפט האריכו מאסרים מותנים, אף בניגוד להמלצת שירות המבחן. ראו למשל:

* [**תפ (י-ם) 33344-12-12**](http://www.nevo.co.il/case/4108675)מדינת ישראל נ' נאסים סלאיימה. **הנאשם הורשע בהחזקת 0.18 גרם חשיש לצריכה עצמית. למרות המלצת שירות המבחן להפעיל המאסר המותנה בן חודשיים בעבודות שירות בשים לב שהנאשם אינו מכיר בקיומה של בעיה, בית המשפט האריך התנאי לאור העובדה כי מאז ביצוע העבירה לא נפתחו תיקים נוספים, לאור העובדה שבדיקות שתן שמסר הנאשם יצאו תקינות ובשים לב שהנאשם נישא ונולד לו ילד.**
* [**ת"פ (רמלה) 53481-06-12**](http://www.nevo.co.il/case/3748129)מדינת ישראל נ' מאיר ברייט**. הנאשם הורשע בהחזקת 2.7 גרם חשיש. למרות שבבדיקות שנערכו לנאשם נמצאו שרידי סם, למרות שמאז ביצוע העבירה נפתחו לנאשם תיקים נוספים ולמרות ששירות המבחן לא המליץ על הארכת המאסרים המותנים ונמנע מהמלצה טיפולית בעניינו, בית המשפט האריך שני מאסרים מותנים בני 6 ו- 7 חודשים, זאת בשל העובדה שהחזיק סם "קל" בכמות קטנה, בשל העובדה שהעונש המקובל אינו מגיע לרף העונש אשר יושת אם יופעלו התנאים, בשל חלוף הזמן ממועד ביצוע העבירות, בשל נסיבותיו האישיות המורכבות של הנאשם, בשל ניסיונותיו לשקם את עצמו ובשל החשש שהפעלת התנאים תוביל להתדרדרות ותאיין סיכויי שיקום.**
* ת"פ (ת"א) [2830-09](http://www.nevo.co.il/case/2503930)  **מדינת ישראל נ' שלמה הלוי**. נאשם הורשע ב- 3 אישומים של החזקת סמים לצריכה עצמית. בשל נסיבות אישיות וחלוף הזמן, ולמרות העדר המלצת שירות המבחן, ולמרות שהנאשם לא נגמל משימוש בסמים, בית המשפט האריך מאסר מותנה למשך 3 חודשים שהיה בר הפעלה.
* ת"פ (חדרה) [1794-07](http://www.nevo.co.il/case/2513486)  **מדינת ישראל נ' עאלנאסר גבארין**. הנאשם הורשע בהחזקת סם לצריכה עצמית. בית המשפט האריך מאסר מותנה בן 12 חודשים, לאור חלוף הזמן ולאור משך התנאי שבנסיבות התיק יהיה בלתי מידתי ובלתי צודק להפעילו.
* [ת"פ (ראשל"צ) 4890/07](http://www.nevo.co.il/case/1611196) **מדינת ישראל נ' אחוון מסעוד**. הנאשם הורשע בהחזקת סם מסוכן מסוג אופיום במשקל 24.054 גר לצריכתו העצמית. בית המשפט האריך מאסר מותנה בן 9 חודשים, למרות שהנאשם סירב לעבור הליך טיפולי, ולמרות המסוכנות הנשקפת ממנו, זאת בשל העובדה שלא ריצה מאסר בעברו, ולאור טענתו (שלא נבדקה) כי נגמל באופן עצמאי ומזה מספר חודשים נקי מסם.
* ת"פ (חדרה) [1977/07](http://www.nevo.co.il/case/2307639)  **משטרת ישראל נ' עלי אגאבאריה** (18.5.2009) הנאשם הורשע בעבירות של החזקת סמים לצריכה עצמית ושלא לצריכה עצמית ובעבירה של יצוא, יבוא ואספקת סמים מסוכנים. בית המשפט האריך מאסר מותנה בן שנה, על אף ששירות המבחן לא מצא להמליץ על כך לאחר שהנאשם לא נרתם להליך טיפולי. בית המשפט העדיף "לתת לנאשם הזדמנות שיתכן והמודעות לבריאותו של הנאשם תגבר על הדחף להמשיך בשימוש בסמים".

1. הגם שהנאשם שבפני סירב להשתלב בהליך טיפולי, והגם שבבדיקה שנערכה לו בשירות המבחן נמצאו שרידי סם, ועל אף הסיכון להישנות עבירות, מצאתי הצדקה בזו הפעם, ולפנים משורת הדין, להורות על הארכת המאסר המותנה.

ולהלן נימוקי:

* המאסר המותנה הוטל על הנאשם בפסק דין קודם, מיום 5.3.14, פסק דין שכלל ענישה על עבירות שונות, בהן גם עבירות חמורות יותר, לרבות עבירה מסוג פשע: תקיפת בת זוג הגורמת חבלה של ממש, 2 עבירות איומים ועבירה של החזקת סם לצריכה עצמית, (עבירה שנעברה ביום 9.6.11 -החזקת פירורי סם מעורבב עם טבק במשקל כולל של 0.44 ג'). המאסר המותנה הוטל על כל העבירות בהן הורשע.

אני סבורה שהפעלת המאסר המותנה של 6 חודשים בגין עבירת הסמים שביצע בשנת 2011 (החזקת 0.44 גרם פירורי סם מעורב בטבק) תביא לתוצאה עונשית בלתי מידתית. חלפו למעלה משבע שנים ממועד ביצוע אותה העבירה בגינה הוטל התנאי.

אני סבורה כי אף בנסיבות שבפני, הפעלת מאסר מותנה בן 6 חודשים בנסיבות של החזקת 10 ג' חשיש בארון המטבח, עבירה שנעברה לפני כשלוש וחצי שנים, תהווה ענישה החורגת לחומרה מהרף העליון של מתחם העונש ההולם בנסיבות תיק זה. לפיכך אני סבורה כי בנסיבות תיק זה הפעלת המאסר המותנה תביא לתוצאה עונשית בלתי מידתית.

* הנאשם צעיר בגילו (כיום בן 26, ביצע את העבירה בגיל 23), מתמודד עם קשיים רבים כמפורט בתסקיר שירות המבחן, לנאשם נסיבות אישיות ומשפחתיות מורכבות, לאור גירושי הוריו ומחלתה של אימו, מוטלות על כתפיו מטלות שאינן פשוטות כלל. הנאשם עושה מאמצים להתמיד ולעבוד, ומביע רצון לנהל אורח חיים נורמטיבי, הגם שמתמודד ללא הצלחה עם ההתמכרות לסמים. אני סבורה כי שליחתו למאסר, ולו בדרך של עבודות שירות, תוציא את הנאשם ממעגל העבודה ותגרום לרגרסיה במצבו.
* מאז ביצוע העבירה ומזה למעלה מ- 3 שנים לא נפתחו לנאשם תיקים חדשים.

1. מובהר לנאשם, כי האפשרות להארכת המאסר המותנה הינה חד פעמית וכי אם חלילה יחזור לסורו ויבצע עבירות של תקיפת בן זוג, איומים או עבירות על פקודת הסמים, המאסר המותנה יהפוך חב הפעלה.

גורלו של הנאשם נתון בידיו.

1. אני תקווה שעל אף שהנאשם לא נרתם להליך טיפולי במסגרת שירות המבחן, ישכיל לנצל את ההזדמנות שניתנה לו, וימנע מלשוב לבצע עבירות.
2. לאור כל המפורט לעיל אני דנה את הנאשם לעונשים הבאים:
3. אני מורה על חידוש המאסר המותנה בן 6 חודשים כפי שהוטל על הנאשם ב[ת"פ 56718-12-11](http://www.nevo.co.il/case/2860565) בבית משפט השלום בקרית גת ביום 5.3.14 וזאת למשך שנתיים מהיום.
4. אני פוסלת את הנאשם מלקבל או מלהחזיק רישיון נהיגה לתקופה של 24 חודשים. הפסילה תחל מיום 26.11.17, מועד בו נפסל עד לתום ההליכים בתיק זה. בשל היות הנאשם בלתי מורשה לנהיגה המזכירות תנפיק אישור הפקדה מיום 26.11.17 ללא צורך בהפקדת רישיון.
5. פסילה מלהחזיק ומלקבל רישיון נהיגה לתקופה של 6 חודשים וזאת על תנאי למשך 3 שנים שהנאשם לא יעבור עבירה בניגוד ל[פקודת הסמים המסוכנים](http://www.nevo.co.il/law/4216).
6. קנס בסך 1500 ₪ או 15 ימי מאסר תמורתו. הקנס ישולם ב- 5 תשלומים חודשיים רצופים ושווים. תשלום ראשון לא יאוחר מיום 16.1.19 .
7. הנאשם יחתום על התחייבות כספית בסך 3000 ₪ להימנע מביצוע עבירה על [פקודת הסמים המסוכנים](http://www.nevo.co.il/law/4216). ההתחייבות תיחתם במזכירות בית משפט עוד היום. לא יחתום הנאשם כאמור, יאסר למשך 15 יום.

5129371המוצגים התיקים יושמדו, בכפוף לחלוף תקופת הערעור.

54678313זכות ערעור תוך 45 יום לביהמ"ש המחוזי

ניתן היום, 2.12.18 כד כסלו תשע"ט במעמד הצדדים.

נועה חקלאי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)