|  |  |
| --- | --- |
| **בית משפט השלום בקריית גת** | |
| ת"פ 41968-09-17 מדינת ישראל נ' אלול |  |

|  |  |  |
| --- | --- | --- |
| בפני | **כבוד השופטת נועה חקלאי** | |
| בעניין: | מדינת ישראל |  |
|  | ע"י ב"כ מתמחה הגב' שקד כהן | המאשימה |
|  | **נגד** | |
|  | שמעון אלול |  |
|  | ע"י ב"כ עו"ד טרבלסי | הנאשם |
| חקיקה שאוזכרה:  [פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)    **גזר דין** | | |

**רקע**

1. הנאשם הורשע על פי הודאתו בעבירות של החזקה בסם מסוכן לצריכה עצמית וגידול סם לפי [לסעיפים 6](http://www.nevo.co.il/law/4216/6) ו- [7(א)+7(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216), (נוסח חדש) התשל"ג-1973.

על פי עובדות כתב האישום המתוקן בין התאריכים 12.3.17 ועד ליום התפיסה ביום 20.4.17, החזיק הנאשם בחלקו האחורי של המשק בו מתגורר מקום לשם גידול סם מסוכן. הנאשם גידל 7 שתילים של צמח הקנבוס, אותם שתל במרץ 2017, השקה, טיפח וגידל וזאת ללא היתר או רישיון מהמנהל. באותו מועד החזיק בביתו בסם מסוכן מסוג קנבוס במשקל של 1.174 גרם וזאת לצריכתו העצמית וללא רישיון או היתר מאת המנהל.

**הסדר הטיעון**

1. ביום 15.3.18 הציגו הצדדים הסדר טיעון על פיו הנאשם יודה בעובדות כתב האישום המתוקן, יורשע ויופנה לשירות המבחן לקבלת תסקיר. עמדת המאשימה היתה שככל שהתסקיר יהיה חיובי תעתור למאסר על תנאי, של"צ ויתר רכיבי ענישה. ככל שהתסקיר יהיה שלילי תעתור למאסר בדרך של עבודות שירות וענישה נלווית. ההגנה ביקשה ששירות המבחן יבחן את שאלת ביטול הרשעת הנאשם.

**תסקיר שירות המבחן**

1. בתסקיר מיום 20.9.18 סקר שירות המבחן את הרקע האישי והמשפחתי של הנאשם. הנאשם בן 59 , רווק המתגורר עם אמו המבוגרת, הנאשם אינו עובד ומתקיים מקצבת הבטחת הכנסה בשל הצורך לטפל באמו שהינה חולת אלצהיימר. הנאשם מודה בביצוע העבירות, לדבריו בשל שגרת יומו הקשה והשוחקת סביב הטיפול באמו משתמש בסמים מסוג קנאביס לצורך הרגעה עצמית. גידל את הסמים בעצמו וזאת כדי להימנע ממעורבות עם גורמים עבריינים לצורך השגת הסם. הנאשם מודע לכך שבמעשיו עבר על החוק אך חש כי אין לו ברירה אחרת שכן אינו מעוניין ליטול טיפול תרופתי אחר. הנאשם אינו מוכן להפסיק השימוש בסם. להערכת שירות המבחן בשל מצבו המשפחתי המורכב ובשל עמדותיו באשר להמשך צריכת סמים קיים סיכון להישנות עבירות. בהעדר נכונות להשתלב בהליך טיפולי, שירות המבחן לא בא בהמלצה טיפולית בעניינו של הנאשם והמליץ לבחון את התאמת הנאשם לריצוי עונש מאסר העבודות שירות. בנוסף המליץ על הטלת מאסר על תנאי כעונש מרתיע ומציב גבול.

**טיעוני הצדדים**

1. ב"כ המאשימה הגישה את הרשעתו הקודמת של הנאשם, הפנתה לחומרת העבירות, טענה כי מידת הפגיעה בערך המוגן נוכח סוג הסם, כמותו ושכיחותן של ביצוע עבירות הינה בינונית, טענה כי מתחם העונש ההולם עומד על 6- חודשי מאסר חודשי אשר יכול וירוצו בעבודות שירות וענישה נלווית ועתרה להשית על הנאשם מאסר בפועל ברף הבינינו של המתחם שיכול וירוצה בדרך של עבודות שירות, מאסר על תנאי, קנס ופסילת רשיון נהיגה בפועל ועל תנאי.
2. ב"כ הנאשם הפנה לנסיבותיו האישיות של הנאשם, לכך שגידל 7 שתילים מבלי שצויין משקלם, לכך שעל פי ההנחיות של משטרת ישראל יש להתייחס לעבירת גידול הסם בנסיבות הנ"ל כאל החזקת סם לצריכה עצמית. הפנה לשינוי המדיניות באשר לאכיפת הסמים המסוכנים. לדבריו הנאשם פועל להשגת רישיון שימוש בקנאביס, ביקש שלא ליתן משקל להרשעתו הקודמת שהתיישנה. עתר להסתפק בעונש מאסר מותנה והתחייבות להימנע מעבירה לאור העובדה שהנאשם זקוק לרישיונו לצורך טיפול באימו ביקש להימנע מפסילה בפועל ועתר להסתפק בפסילה מותנית.
3. הנאשם ביקש לומר דברים. הנאשם ציין כי הוא היחיד שמטפל באימו החולה, כל בני המשפחה הרימו ידיים. לדבריו הקנבוס הוא תחליף לתרופות הכימיות שקיבל המרופא וזה הדבר היחיד שמאפשר לו להיות סבלני כלפי אימו בתקופה קשה זו. לדבריו לא יעמוד בטיפול שהוצע לו על ידי שירות המבחן. לדבריו הגיש בקשה לקבל אישור רפואי לשימוש בקנביס. לדבריו זקוק לרישיון הנהיגה כדי להסיע את אימו לקופת חולים.

**דיון**

**מתחם העונש ההולם**

1. **הערך החברתי אשר נפגע** בעבירות שביצע הנאשם הוא ההגנה מפני הנזקים הישירים והעקיפים אשר נגרמים עקב הגידול והשימוש בסמים.

על חומרת העבירה של גידול סמים ראו ע"פ(חיפה) [42358-10-14](http://www.nevo.co.il/case/18119161)  **גיא נ' מדינת ישראל**:

"דומה שמעבדות הסם הפכו למכת מדינה. נראה שהקלות שבגידול הסם, הביטחון היחסי באי חשיפת העבירה כאשר מדובר בפעילות בתוך תחומי הבית והפוטנציאל הגלום בה, משמשים קרקע נוחה להפיכתה לנפוצה. נפיצות העבירה מחייבת אמירה ברורה ונורמטיבית של בתי משפט העוסקים בתחום זה".

ראו גם [ע"פ (חיפה) 41827-08-10](http://www.nevo.co.il/case/4213217) **פרידמן נ' מדינת ישראל**:

"על בית המשפט להחמיר עם המגדלים על מנת לצקת תוכן לתכלית החקיקה שאינה מבחינה בין גידול לצריכה עצמית לגידול שאינו לצריכה עצמית".

הרציונל העומד מאחורי העבירה של איסור גידול סמים מסוכנים הוא למנוע הכנסת סם חדש למערכת ההפצה הכוללת, שכן אין לדעת לאן יגיע הסם ומה ייעודו. מטעם זה, לא הבחין המחוקק בין גידול סם לצריכה עצמית לבין גידול סם שלא לצריכה עצמית, בניגוד להבחנה הקיימת בשימוש והחזקה של סמים.

ראו דברי כב' הש' ברלינר ב[ע"פ 170/07](http://www.nevo.co.il/case/5681787) **מטיס נ' מדינת ישראל**, ביחס לשימוש עצמי בסמים מסוג קנאביס וחשיש:

"אכן הסם שמדובר בו בתיק הנוכחי הוא קנבוס שמוגדר כ"סם קל". לרוע המזל סמים קלים מהווים לעיתים קרובות את יריית הפתיחה להתמכרות לסמים קשים יותר שלא לדבר על כך שגם בשימוש בהם עצמם טמונה סכנה".

1. **מידת הפגיעה בערך המוגן** בעבירות שביצע הנאשם הינה ברף הנמוך, בשים לב כמות השתילים שגידל הנאשם –7 שתילים במשקל שאינו ידוע, לכך שלדבריו נועדו לצריכתו העצמית, בשים לב לסוג הסם שהחזיק בביתו (קנבוס), לכמותו (1.174 גרם) ולכך שנועד לצריכה עצמית.
2. **באשר לנסיבות ביצוע העבירה**, נתתי דעתי לדברי הנאשם כי גידל הסם לשימושו העצמי, כך עולה גם מהתרשמות שירות המבחן, וזאת, לדבריו, על מנת להימנע ממגע עם גורמים עבריינים, נתתי דעתי לכך שגידל 7 שתילים בחצר ביתו, במשקל לא ידוע, הגידול לא בוצע בתחכום, אין אינדיקציה לגידול ב"מעבדה", נתתי דעתי לכך שהחזיק בביתו קנבוס במשקל 1.174 גרם. נתתי דעתי לכך שלדבריו הרקע לשימוש בסם נובע מהצורך להירגע בעקבות הטיפול האינטנסיבי שמטפל באימו החולה, ועל מנת להימנע מתרופות.
3. **בחינת מדיניות הענישה** הנוהגת מעלה כי מידת הענישה משתנה בהתאם לכמות הסם, כמות השתילים, דרך הגידול, שלב הגידול, נסיבות אישיות ועוד. במקרים דומים (מבחינת היקף גידול הסם) הוטלו על נאשמים עונשים הנעים ממאסר מותנה ועד לתקופות מאסר של ממושכות במקרים חריגים אף נמנעו מהרשעה.

למקרים דומים ראו:

* [רע"פ 314/16](http://www.nevo.co.il/case/20881083) **בן צבי נ' מדינת ישראל** (פורסם בנבו, 22.2.16), המבקש גידל זרעי קנבוס במשקל של 2.5 ק"ג בדירה ששכר. המבקש נדון בבית משפט קמא ל- 6 חודשי מאסר בעבודות שירות. בית המשפט המחוזי החמיר בעונשו והעמיד המאסר על 10 חוד' מאסר בפועל. בקשת רשות ערעור נדחתה.
* [רע"פ 8237/15](http://www.nevo.co.il/case/20770504) **בן זקן נ' מדינת ישראל** (פורסם בנבו, 2.12.15), המבקש גידל בחורשה שבעיר יבנה כ- 26 שתילי קנבוס במשקל 8.4 ק"ג. נדון ל- 7 חוד' מאסר בפועל, מאסר על תנאי וענישה נלווית. ערעור בבית המשפט המחוזי נדחה. בקשת רשות ערעור נדחתה.
* [רע"פ 1787/15](http://www.nevo.co.il/case/20111708) **עמר נ' מדינת ישראל** (פורסם בנבו, 24.3.15), המבקש גידל בביתו 9 שתילי קנבוס במשקל 4.380 גר' ונתפסו כלי מעבדה רבים. נגזרו 8 חוד' מאסר בפועל, מאסר על תנאי וענישה נלווית. ערעור בבית המשפט המחוזי נדחה. בקשת רשות ערעור נדחתה.
* [רע"פ 7005/14](http://www.nevo.co.il/case/18107527) **דגן נ' מדינת ישראל** (פורסם בנבו, 30.11.14), המבקש גידל במעבדה בביתו קנבוס במשקל כולל של 2.721 גר' ובנוסף החזיק קנבוס במשקל 3.3 גר' לצריכה עצמית. נגזרו 10 חוד' מאסר בפועל, מאסר על תנאי וענישה נלווית. ערעור בבית המשפט המחוזי נדחה, בקשת רשות ערעור נדחתה.
* [עפ"ג (מחוזי י-ם) 7138-04-17](http://www.nevo.co.il/case/22514126) **יזרעאלי נ' מדינת ישראל** (פורסם בנבו, 8.11.17), המערערם הורשע, לאחר הוכחות בעבירות של גידול סמים, החזקת כלים להכנת סם, החזקת סם שלא לצריכה עצמית והחזקת סכין. המערער גידל במעבדה שיצר במחסן שבנה, 25 שתילי קנבוס במשקל 526 גר' ו-99 שתילי קנבוס במשקל 29 גר' והחזיק בנוסף סם מסוג קנבוס בצנצנות במשקל 7 גר'. המערער נדון ל-6 חודשי מאסר בעבודות שירות לצד ענישה נלווית. ערעורו בבית המשפט המחוזי נדחה.
* [ע"פ (מחוזי י-ם) 60465-10-17](http://www.nevo.co.il/case/23203443) **טופולנסקי נ' מדינת ישראל** (23.1.18), המערער גידל בקרוואן בו מתגורר, שתיל קנבוס במשקל 0.63 גר' ושני שתילי קנבוס במשקל 549.44 גר' לצד כלים להכנת סם וקופסה שהכילה סם מסוג קנבוס במשקל של 30.64 גר' שלא לצריכה עצמית. המערער אינו עובד, נעדר עבר פלילי. בית המשפט קמא ציין כי יש לקחת בחשבון את הפגמים שנפלו בחיפוש שבוצע והטיל על המערער של"צ ומאסר על תנאי לצד ענישה נלווית. ערעור שהוגש לבית המשפט המחוזי נדחה.
* [עפ"ג (חיפה) 43046-12-15](http://www.nevo.co.il/case/20811885) **גולדברג נגד מדינת ישראל** (פורסם בנבו, 24.1.16), המערער גידל בחצר ביתו 36 שתילי קנביס, במשקל 525.05 גרם נטו. כמו כן, המערער החזיק שתיל, ככל הנראה לצורך יבוש, על דלת מחסן בחצר, במשקל 12.60 גרם והחזיק בביתו סם מסוג קנביס במשקל 12.28 גרם. בית משפט קמא גזר 5 חודשי מאסר בפועל, כולל הפעלת מאסר מותנה. בית המשפט המחוזי המיר המאסר לריצוי בעבודות שירות.
* [עפ"ג (מחוזי ת"א) 42358-10-14](http://www.nevo.co.il/case/18119161) **גיא נ' מדינת ישראל** (פורסם בנבו, 18.2.15), המערער גידל בביתו קנבוס במשקל 5.5 ק"ג וחשיש במשקל 1.4 גר' ונמצאו כלי מעבדה. נגזרו 8 חוד' מאסר בפועל, מאסר על תנאי וענישה נלווית. ערעור בבית המשפט המחוזי נדחה.
* [ת"פ (י-ם) 5119-09-13](http://www.nevo.co.il/case/7986473) **מדינת ישראל נ' לישנר** (פורסם בנבו, 6.5.15), הנאשם גידל בדירתו 18 שתילי קנבוס במשקל 246.47 גר' נטו (מס' עציצים לא צוין) בנוסף החזיק חשיש לצריכה עצמית. במשקל 2.5 גר' נטו וכן כלי מעבדה. הנאשם נדון למאסר על תנאי, של"צ וצו מבחן.
* [ת"פ (ראשל"צ) 44091-11-15](http://www.nevo.co.il/case/20740036) **מדינת ישראל נ' ראובני** (פורסם בנבו, 17.5.16), הנאשם גידל בביתו 3 עציצי קנבוס במשקל 132.10 גר' נטו. נגזרו 6 חוד' מאסר בפועל לריצוי בעבודות שירות, מאסר על תנאי, צו מבחן וענישה נלווית.
* [ת"פ (רמלה) 47820-11-15](http://www.nevo.co.il/case/20743766) **מדינת ישראל נ' שיינר** (פורסם בנבו, 3.10.17), נאשם 1 גידל, יחד עם בת זוגו, שתיל קנבוס במשקל 57.70 גר' והחזיק בסם מסוג קנבוס במשקל כולל של 224.098 גר' בחדרים שונים בבית. הנאשם נעדר רישום פלילי בעבירות סמים. הנאשם נדון למאסר על תנאי לצד ענישה נלווית.

למקרים דומים שהסתיימו ללא הרשעה, ראו למשל:

* [עפ"ג (ת"א) 68799-11-17](http://www.nevo.co.il/case/23299070) **מדינת ישראל נגד ויצמן**. המשיב גידל במעבדה בדירתו 46 שתילי קנבוס במשקל כולל של 1720 גרם. בדירה נתפס ציוד מעבדה לרבות מנורת הלוגן, מפוח, מד לחות ועוד ונתפסו 23.87 גרם קנביס ו- 15.24 גרם חשיש שלא לצריכה עצמית. עניינו בבית משפט קמא הסתיים ללא הרשעה, של"צ בהיקף של 300 שעות, צו מבחן והתחייבות. ערעור שהגישה המדינה לבית המשפט המחוזי תלוי ועומד.
* [עפ"ג (חיפה) 28110-10-15](http://www.nevo.co.il/case/20632055) **מדינת ישראל נ' עידן דוד** (17.12.15) [פורסם בנבו], גידול, יצור והכנת סם. המשיב גידל בדירה קנבוס במשקל 3.6 ק"ג, 21 שתילים ב-3 חדרים מאולתרים ובהם ציוד מעבדה. בית משפט קמא נמנע מהרשיעו והטיל עליו של"צ, מבחן וענישה נלווית. ערעור המדינה בבית המשפט המחוזי נדחה.
* [ת"פ (י-ם) 48512-04-15](http://www.nevo.co.il/case/20236668) **מדינת ישראל נ' קלנר ליבל** (7.3.18). הנאשם גידל 12 שתילי קנבוס במשקל 2234.93 גרם. לשם הגידול בנה מעבדה שכללה אוהל, מאווררים, מנורה גדולה, כבלי חשמל, מחשב נייד, שעון שבת, מנועים חשמליים, חומרים כימיים מד חום דיגיטלי ועוד. כמו כן החזיק בסם מסוכן מסוג קנבוס במשקל 5.51 גר נטו. עניינו הסתיים ללא הרשעה, צו מבחן, צו של"צ בהיקף 250 שעות והתחייבות כספית.
* [ת"פ (ק"ג) 53716-03-15](http://www.nevo.co.il/case/20145219) **מדינת ישראל נ' ירון זגורי** (05.04.16) [פורסם בנבו], גידול, ייצור, הכנת סמים והחזקת כלים. הנאשם, גידל בביתו קנבוס במשקל 355.4 גר' בתוך 21 שתילים והחזיק קנבוס במשקל 236.85 גר' שלא לצריכה עצמית וכן נמצאו כלים להכנת סם. עניינו הסתיים ללא הרשעה– של"צ, צו מבחן וענישה נלווית.
* [ת"פ (ת"א) 23797-03-14](http://www.nevo.co.il/case/13049328) **מדינת ישראל נ' רן אביב** (01.12.15) [פורסם בנבו], גידול סם והחזקת כלים שלא לצריכה עצמית. הנאשם החזיק בדירתו קנבוס במשקל 48.31 גר' נטו, חשיש במשקל 9.1 גר' נטו ושתילי קנבוס (לא מצוינת כמות) שסך משקלם 923.62 גר' נטו וכן כלי מעבדה. עניינו הסתיים ללא הרשעה – של"צ וענישה נלווית.
* [ת"פ (ק"ג) 35384-05-14](http://www.nevo.co.il/case/16943469) **מדינת ישראל נ' אסף עטיה ואח'** (30.03.16) [פורסם בנבו], גידול סם והחזקת כלים להכנת סם שלא לצריכה עצמית. הנאשמים גידלו בדירה 4 עציצים שמשקלם 394 גר' נטו, וכן נמצאו כלים לגידול. עניינם הסתיים ללא הרשעה – מבחן, של"צ וענישה נלווית.

ראו גם: [ת"פ (בי"ש) 10816-02-15](http://www.nevo.co.il/case/20063199) **מדינת ישראל נ' אברהם**. [ת"פ (פ"ת) 9748-10-13](http://www.nevo.co.il/case/8261799) **מדינת ישראל נ' קחלון**. [ת"פ (טבריה) 13365-08-13](http://www.nevo.co.il/case/7935026) **מדינת ישראל נ' טל**;. [ת"פ (אילת) 25749-03-13](http://www.nevo.co.il/case/6829277) **מדינת ישראל נ' דובזנקו**; ת"פ (ב"ש) 2746-09 **מדינת ישראל נ' ספורטס**; [ת"פ (טבריה) 1886-10-07](http://www.nevo.co.il/case/6749740) **מדינת ישראל נ' אלינגולד**; [ת"פ(ת"א) 8905/08](http://www.nevo.co.il/case/2376276) **מדינת ישראל נ' אילת**; [ת"פ(ת"א) 8153-08](http://www.nevo.co.il/case/2522650) מ.י. **מדור תביעות פלילי ת"א נ' סאלאם**; ( [ת"פ (פ"ת) 2262/07](http://www.nevo.co.il/case/2319806) **מדינת ישראל נ' קרואני**.

1. לאור כל המפורט לעיל אני קובעת כי מתחם העונש ההולם לעבירות בנסיבות שבפני שכוללות גידול 7 שתילים קנבוס במשקל לא ידוע והחזקת קנבוס לצריכה עצמית במשקל 1.174 גרם נע ממאסר מותנה ועד שנת מאסר.

1. בעניינו של הנאשם אין הצדקה לסטות לחומרה או לקולה ממתחם העונש ההולם.
2. בשלב הטיעונים לעונש זנח ב"כ הנאשם, ובצדק רב, את בקשתו שהועלתה בעת הצגת ההסדר לבחון את ביטול ההרשעה. עניינו של הנאשם עומד בקריטריונים המצדיקים ביטול הרשעה, הן בשל הרשעתו הקודמת, הן בשל העדר נזק קונקרטי מהרשעה, והן בשל סירובו של הנאשם להירתם להליך טיפולי ולהימנע מהמשך השימוש בסמים.

**עונשו של הנאשם בתוך מתחם העונש ההולם**

1. בבואי לגזור את עונשו של הנאשם בתוך מתחם העונש ההולם לקחתי בחשבון את השיקולים הבאים:

* זקפתי לזכותו של הנאשם את העובדה שבחר להודות ולקחת אחריות על מעשיו בהזדמנות ראשונה.
* זקפתי לזכותו את היותו נעדר עבר פלילי מזה למעלה מעשור. לנאשם הרשעה קודמת בעבירה דומה, הרשעה שהתיישנה לפני מספר שנים ולפיכך לא מצאתי לייחס לה כל משקל.
* לקחתי בחשבון את חלוף הזמן מביצוע העבירות (כשנה וחצי) ואת העובדה כי מאז לא נפתחו תיקים חדשים.
* לקחתי בחשבון את נסיבותיו האישיות של הנאשם כפי שעולות מתסקיר שירות המבחן ומטיעוני ההגנה. את העובדה שהנאשם גר עם אימו החולה ומטפל בה.
* לקחתי בחשבון את העובדה שהנאשם לא שיתף פעולה עם שירות המבחן, לא השתלב בהליך טיפולי ואף לא גילה כל נכונות להפסיק השימוש בסם. את הערכת שירות המבחן כי קיים סיכון להישנות ביצוע העבירות.
* לקחתי בחשבון את המלצתו העונשית של שירות המבחן, אשר נמנע מהמלצה טיפולית בעניינו של הנאשם והמליץ לבחון התאמת הנאשם לריצוי מאסר בדרך של עבודות שירות, וכן הטלת ענישה מרתיעה.

1. לאחר שלקחתי בחשבון כל אלה, ובשים לב שמזה עשור לא הורשע הנאשם באף עבירה, ועל אף המלצתו של שירות המבחן, לא מצאתי כי בעניינו של הנאשם יש מקום לגזור עליו עונש מאסר בפועל, ולו בעבודות שירות, ועם זאת יוטל על הנאשם מאסר מותנה מרתיע שיהווה תמרור אזהרה מפני מעידה נוספת בעתיד.

בשים לב שהנאשם אינו מגלה נכונות להימנע מהשימוש בסם, לא מצאתי הצדקה להימנע מהטלת רכיב של פסילה. עם זאת, בהעדר הרשעות קודמות בעבירה של החזקת סם לצריכה עצמית, ולאור נסיבותיו, הפסילה בפועל לא תהיה לתקופה מאוד ארוכה.

**עונשו של הנאשם**

1. לאור כל המפורט לעיל, מצאתי לנכון ולמידתי להטיל על הנאשם את העונשים הבאים:
2. מאסר על תנאי בן 5 חודשים שלא יעבור עבירות מסוג פשע על [פקודת הסמים המסוכנים](http://www.nevo.co.il/law/4216) למשך 3 שנים מהיום.
3. מאסר על תנאי בן חודש שלא יעבור עבירות מסוג עוון על [פקודת הסמים המסוכנים](http://www.nevo.co.il/law/4216) למשך 3 שנים מהיום.

ג. קנס בסך 750 ₪ או 7 ימי מאסר תמורתו. הקנס ישולם ב- 3 תשלומים חודשיים רצופים ושווים. תשלום ראשון לא יאוחר מיום 15.12.18

ד. הנאשם יחתום על התחייבות כספית בסך 3,000 ₪ להימנע מביצוע עבירה בה הורשע והכל תוך שנתיים מהיום. ההתחייבות תחתם במזכירות בית משפט עוד היום. לא יחתום הנאשם כאמור, יאסר למשך 15 יום

ה. פסילה בפועל מקבל או מהחזיק רשיון נהיגה לתקופה של 3חודשים.

הפסילה בפועל תחל לא יאוחר מיום 1.2.19 ועל הנאשם להפקיד רשיון הנהיגה במזכירות בית המשפט השלום בקרית גת לא יאוחר משעה 13:00 באותו מועד.

**מוסבר לנאשם שהוא חייב להפקיד את רשיון הנהיגה במזכירות בית המשפט**. לא יופקד הרשיון, הוא יחשב כפסול מלנהוג מיום 1.2.19 אך הפסילה לא תימנה ולכן לא תסתיים.

ו. פסילה מלהחזיק ומלקבל רישיון נהיגה לתקופה של 6 חודשים וזאת על תנאי למשך 3 שנים שהנאשם לא יעבור עבירה בניגוד ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג 1973.

זכות ערעור כחוק.

ככל שיש מוצגים – יושמדו בחלוף תקופת הערעור.

5129371

54678313ניתן היום, כ"ב חשוון תשע"ט, 31 אוקטובר 2018, בהעדר הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

נועה חקלאי 54678313-/

נוסח מסמך זה כפוף לשינויי ניסוח ועריכה