|  |  |
| --- | --- |
| **בית משפט השלום בירושלים** | |
| ת"פ 27865-11-17 מדינת ישראל נ' נורי(אחר/נוסף) | 19 דצמבר 2018 |
| בפני כב' השופט יצחק שמעוני |  |

|  |  |  |
| --- | --- | --- |
|  |  | |
| בעניין: | מדינת ישראל |  |
|  | על ידי ענף תביעות משטרת ישראל | המאשימה |
|  | **נגד** | |
|  | רמזי נורי |  |
|  | על ידי ב"כ עוה"ד מאזן איוב | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ב](http://www.nevo.co.il/law/70301/40b), [40ג](http://www.nevo.co.il/law/70301/40c), [40ד'](http://www.nevo.co.il/law/70301/40d), [40ד(א)](http://www.nevo.co.il/law/70301/40d.a), [40יג'](http://www.nevo.co.il/law/70301/40jc)

|  |
| --- |
| **גזר דין** |

1. **כתב אישום:**

הנאשם יליד 1986 הורשע על פי הודאתו, במסגרת הסדר טיעון, בשלוש עבירות של סחר בסם מסוכן וכן בשתי עבירות של החזקת סם, עבירה לפי [סעיף 13](http://www.nevo.co.il/law/4216/13) + [19א'](http://www.nevo.co.il/law/4216/19a) וסעיף [7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216)[נוסח חדש], תשל"ג-1973. לא הייתה הסכמה לעניין העונש.

כתב-האישום כולל חמישה אישומים כדלקמן:

אישום מספר 1 - ביום 9.10.17 בשעה 18:10 או בסמוך לכך, בקניון ברחוב צאלח א-דין בירושלים (להלן: "המקום"), סחר הנאשם בסם מסוכן מסוג חשיש, בנסיבות המתוארות, לאחר תיאום טלפוני מוקדם עם הסוכן המשטרתי, פגש הנאשם בסוכן המשטרתי, סחר ומכר הנאשם סם מסוג חשיש במשקל 1.0788 גרם נטו, בתמורה שילם הסוכן 100 ₪ במזומן.

אישום מספר 2. - ביום 16.10.17 בשעה 18:45 או בסמוך לכך, ולאחר תיאום טלפוני מוקדם, פגש הנאשם בסוכן המשטרתי ב"מקום", הסוכן המשטרתי מסר לו 100 ₪ ותמורתם הנאשם סחר ומכר סם מסוג חשיש במשקל 1.0788 גרם נטו.

אישום מספר 3. - ביום 18.10.17 בשעה 19:00 או בסמוך לכך, ולאחר תיאום טלפוני מוקדם עם הסוכן המשטרתי, הגיע הנאשם ל"מקום" ופגש בסוכן המשטרתי. הנאשם סחר ומכר סם מסוג חשיש בכמות "אצבע" חשיש, שמשקלה כ:1.2816 גרם נטו, ו- 0.2155 גרם נטו, מתוך שקית ובה כארבעים חתיכות של סם מסוג חשיש, ובתמורת הסם מסר הסוכן המשטרתי לנאשם 100 ₪ אישום מספר 4. - ביום 22.10.17 בשעה 18:20 או בסמוך לכך, "במקום", החזיק הנאשם סם מסוג חשיש במשקל 0.9 גרם, לצריכתו העצמית וזאת ללא היתר מהמנהל או מי מטעמו. אישום מספר 5. - ביום 5.11.17 בשעה 17:00, "במקום", החזיק הנאשם בסם מסוג חשיש, במשקל 17.06 גרם נטו, לצריכתו העצמית. באותן הנסיבות החזיק הנאשם את הסם בתוך שקית ניילון בכיס מעילו.

בהתאם למוסכם, נשלח הנאשם לשירות המבחן להכנת תסקיר וכן לממונה על עבודות השירות להכנת חוות דעת.

1. **תסקיר שירות המבחן**

שירות המבחן בתסקירו מיום 6.8.18 מגולל באריכות את מסכת חייו של הנאשם, יליד 1986, נשוי ואב לשמונה ילדים, מתגורר עם משפחתו בעיר העתיקה בירושלים. משפחת המוצא מונה זוג הורים ותשעה ילדים, הנאשם הינו הבן השני בסדר הלידה. אביו אינו עובד, אמו עקרת בית, לדברי הנאשם קשרים מיטיבים עם בני משפחתו, ובמשך שנים רבות תמך במשפחתו בפן רגשי ובפן הכלכלי. לדברי הנאשם, הוריו סובלים מבעיות בריאותיות, הוא המטפל העיקרי שלהם. הנאשם סיים שש שנות לימוד, עקב קשיים כלכליים במשפחת המוצא, עזב את לימודיו והחל להשתלב בשוק התעסוקה. הנאשם מתאר כי לא היו לו בעיות לימודיות, אך כן צפו בעיות התנהגות ומשמעת, הנאשם שהה בחברה שולית ובעייתית אשר הובילה אותו במספר פעמים להסתבך בפלילים. במרוצת הזמן עבד הנאשם במספר עבודות בתחום התחזוקה וההובלות, לדבריו שמר על יציבות תעסוקתית.

קצין המבחן מציין, לטענת הנאשם בעקבות ההליך הפלילי הנוכחי מתקשה למצוא מקום תעסוקתי, כיום הנאשם לא עובד, המציאות היום יומית מציבה קושי כלכלי ומערערת את יציבות משפחתו. קצין המבחן מציין, שהדינמיקה הזוגיות בעיתית, הנאשם מתקשה לחשוף את הקשיים והקונפליקטים איתם הוא מתמודד.

קצין המבחן מציין שהנאשם שולל שימוש בסמים, הנאשם תירץ את דבר התעסקותו בסחר בסמים, לצורכי פרנסת משפחתו. קצין המבחן מדגיש, ביחס לטענת הנאשם לעניין השימוש בסמים, נמצאו דבריו כדברי אמת, ואומתו במספר בדיקות לאיתור שרידי סם, שנמצאו נקיות משרידי סם.

קצין המבחן מפנה לרישומו הפלילי של הנאשם, בעברו הורשע הנאשם מספר פעמים בגין עבירות אלימות, והוטל עליו עונש מאסר בעבודות שירות וכן מאסר בפועל.  
הנאשם לקח אחריות על מעשיו הביע חרטה והבנה בחומרתם. לדבריו, פעולות העבר היו נטולות שיקול דעת ומחשבה, ונבעו מדחק כלכלי קשה ומציאות הישרדותית בה הוא שרוי, כיום הנאשם מבין כי עליו למצוא דרכים נורמטיביות להתמודדות עם קשייו, ומתרחק מאנשים וסביבה העלולים לדרדר אותו להתנהגויות בעיתיות.

בשנים האחרונות הנאשם נמנע ממעורבות בפלילים, ממוקד בפרנסת משפחתו, ושואף לניהול אורח חיים תקין. הנאשם נעדר דפוסי עבריינות מושרשים ומוטמעים. הנאשם אינו סובל מבעייתיות בתחום שימוש הסמים, ומתאמץ להתרחק מסביבה המהווה סיכון להסתבכות בפליליים. להערכת השירות קיים סיכוי להישנות עבירות חוזרות עתידיות.

קצין המבחן מביע דעתו ביחס למאסר בפועל אשר עלול לפגוע משמעותית בשיקום הנאשם. הנאשם זקוק למסגרת ברורה ויציבה אשר תהווה גבול ברור להתנהלותו, עם-זאת תאפשר לו להתמקד במשפחתו ובעתידו, על כן ממליץ השירות על הטלת עונש מאסר אשר ירוצה בעבודות שירות. בנוסף העמדת הנאשם בצו מבחן פיקוחי למשך כשנה, במטרה להוות עבורו מסגרת סמכותית, תומכת, מכילה, מפקחת ומציבה גבולות ברורים להתנהגות נורמטיבית.

**חוות דעת ממונה**

הנאשם התייצב לראיון התאמה והשמה בתאריך 25/07/2018 הנאשם נמצא מתאים לעבודות שירות. ולתחילת ריצוי עבודות השירות.

1. **טיעוני הצדדים לעונש**

ב"כ המאשימה בטיעוניה לעונש: נטען כי הנאשם סחר בסמים בכמות של 3.300 גרם בסם מסוג חשיש, בנוסף נמצא ברשות הנאשם כ:17.76 גרם מסוג חשיש לצריכתו העצמית. ב"כ המאשימה ציינה את הערכים המוגנים הנפגעים בעקבות עבירות מסוג זה, בכללם הפגיעה בשלום הציבור, בסדר הציבורי, שכן להפצת הסם השלכות חברתיות וכלכליות ומדובר בעבירות המגבירות פשיעה ויוצרות עבריינות בתחומים נוספים, כגון רכוש ואלימות. ב"כ המאשימה מפנה ל[ע"פ 10228/05](http://www.nevo.co.il/case/6166988) שם בית המשפט העליון ביטא שאט נפש ואת החומרה שיש לראות בעבירות סחר בסמים המשחיתות כל חלקה טובה ופוגעות באופן אנוש בחברה. חומרת עבירות הסמים ובייחוד הסחר בהם, מתבטאת בהכנסת מאות אנשים למדרון חלקלק של הרס עצמי, ועל כן, על בית המשפט לתת עונשים מרתיעים לסוחרים בסמים גם אם מדובר בכמויות קטנות על מנת למגר את התופעה. באשר למתחם הענישה, ב"כ המאשימה מבקשת לקבוע מתחם לכל אישום בנפרד לפי פסיקת בית המשפט. [עפ"ג (מחוזי ב"ש) 39844-08-13](http://www.nevo.co.il/case/7971983) **מדינת ישראל נ' פאיז אבו רקייק** (פורסם בנבו, 26.12.2013) לפי כל המבחנים הנהוגים, הרי שלא מדובר ב"מעשה אחד", קל וחומר לא מדובר ב"אירוע אחד", שכן לא מדובר במכלול אחד של מעשים המבוסס על פריטים אחדים; אין רצף זמנים ומעשים; אין סמיכות של זמן ומקום; האינטרס החברתי המוגן, בכל אחד מן האישומים בהם הודה המשיב – שונה. לפיכך יש לקבוע מתחם ענישה נפרד לכל אירוע ואירוע.

לטענתה, מתחם העונש ההולם נע בין שישה לשנים עשר חודשי מאסר בפועל לגב כל אישום. לגבי החזקה לצריכה עצמית המתחם נע בין מאסר על תנאי ועד מספר חודשים בעבודות שירות. ב"כ המאשימה, מתייחסת לרף הענישה הנמוך ומפנה לפסקי דין מהם מבקשת ללמוד מקל וחומר [**רע"פ 7996/12**](http://www.nevo.co.il/case/5605484)[**עפ"ג (מחוזי י-ם) 13299-02-14**](http://www.nevo.co.il/case/11300869)[**ת"פ (שלום י-ם) 2132-05-12**](http://www.nevo.co.il/case/5289106) לדברי ב"כ המאשימה אמנם תסקיר הנאשם חיובי, אך אין בו הצדקה לחריגה ממתחם הענישה הנוהג, ועל כן אין לקבל את המלצת שירות המבחן. ב"כ המאשימה טענה, כי פגיעתם של הסמים בחברה איננה נקודתית אלא משתרעת על זמנים נרחבים, ואין לדעת לאילו ידיים יתגלגל הסם הנסחר. לפיכך על בית המשפט לבחון שיקולים נוספים, מלבד שיקול השיקום העומד לנגד עיניו של שירות המבחן, וליתן משקל גם לשיקולי הגמול וההרתעה. נוכח עברו הפלילי של הנאשם, יש למקם את הנאשם בחלקו הבינוני תחתון של מתחם הענישה ולהשית עליו שמונה חודשי מאסר בפועל, לגבי החזקת הסם לצריכה עצמית, ב"כ מאשימה סבורה שיש להשית על הנאשם מאסר קצר בגין ההחזקה. ב"כ מאשימה מבקשת לגזור על הנאשם 26 חודשי מאסר בפועל, מאסר על תנאי וקנס משמעותי, ופסילה על תנאי.

טיעוני ב"כ נאשם לעונש:

הסניגור טען כי הנאשם הודה בהזדמנות הראשונה בכתב האישום המתוקן, לקח אחריות מלאה על חומרת מעשיו. הודאתו ניתנה הן בפני החוקרים והן במעמד הדיון הראשון לאחר תיקון כתב האישום. הודאתו נבעה מתוך הבנה כנה של חומרת מעשיו, הנאשם הבין והפנים את שגיאותיו, הנאשם אינו משתמש בסמים. הוא נעצר בתאריך 9.10.17 ושהה במעצר עד 19.12.17 מאחורי סורג ובריח כמו כן הנאשם שהה במעצר בית תקופה של חודשיים, מאז ועד עתה הנאשם במעצר ביתי חלקי, מתאפשרות לו יציאות לצורכי פרנסת משפחתו. ב"כ הנאשם הפנה והגיש פסיקה של מותב זה, ([**ת"פ 14829-07-16**](http://www.nevo.co.il/case/21641727)**,** [**ת"פ 50330-07-16**](http://www.nevo.co.il/case/21485454)**, ת"פ 53048-03-16,** [**ת"פ 17369-06-15**](http://www.nevo.co.il/case/20341055)) **,** שבמקרים דומים, מתחם הענישה נע בין עונשים של שירות לתועלת הציבור, ובחלקם מספר חודשי מאסר בפועל. ב"כ הנאשם מדגיש כי הנאשם עומד בתנאי [סעיף 40ד'](http://www.nevo.co.il/law/70301/40d) ל[חוק העונשין](http://www.nevo.co.il/law/70301), תשל"ז-1977 לדבריו הנאשם השתקם , לפיכך, ביקש הסניגור להטיל על הנאשם את העונש במתחם התחתון, לאמץ את המלצת שירות המבחן והמלצת הממונה, להטיל על הנאשם 4 חודשי מאסר שירוצו בעבודות שירות וכן צו מבחן, כמו כן מבקש ב"כ הנאשם להימנע מלהטיל על הנאשם קנס כספי היות שלא הפיק רווח כספי מעבירותיו הפליליות, מעבר לכך שהוא מפרנס שמונה ילדים קטנים.

בדיון נוסף שנערך לפניי ביום 12/12/18 הוסיף ב"כ נאשם בטיעוניו לעונש, כי התסקיר מצביע על כך שהנאשם נבדק במסגרת טיפול ונמצא נקי מסמים, דבר המהווה לדבריו פריצת דרך משמעותית בשיקומו. לדבריו, ההתקדמות עלולה להיעצר ככל ויוחלט על השתת מאסר בפועל, וזה יגרום לנסיגה גדולה בשיקומו.

דברי הנאשם: בדבריו לפני בית המשפט, ציין כי הוא אב לשמונה ילדים, ובן להורים חולים. מביע חרטה עמוקה ומכיר בחומרת מעשיו, למד את הלקח. כיום הוא תחת פיקוח של קצין מבחן אחת לשבוע עובר בדיקות בקפידה, שנמצאו נקיות משרידי סם, מתחייב שמכאן ולהבא הדבר לא יחזור על עצמו, והתחייב לתקן דרכיו.

**4. מתחם העונש ההולם**

בהתאם [לסעיף 40ב](http://www.nevo.co.il/law/70301/40b) ל[חוק העונשין](http://www.nevo.co.il/law/70301), העיקרון המנחה בענישה הוא ההלימה. היינו, יחס הולם בין חומרת מעשה העבירה ונסיבותיו ומידת אשמו של הנאשם לבין סוג ומידת העונש המוטל עליו. בקביעת מתחם העונש ההולם, על בית המשפט להתחשב בערך החברתי שנפגע, במידת הפגיעה בו, במדיניות הענישה הנהוגה ובנסיבות הקשורות לביצוע העבירה.

הערכים החברתיים הנפגעים במקרה שלפנינו, הם פגיעה בשלום הציבור שכן להפצת הסם השלכות חברתיות וכלכליות המגבירות פשיעה ויוצרות מעגלי עבריינות בתחום הרכוש, הסמים והאלימות. יפים לעניין זה דברי בית המשפט העליון [ע"פ 6373/06](http://www.nevo.co.il/case/6062217) **מדינת ישראל נ' עווד אלנשמי** (פורסם בנבו, 06.09.2006) "כאשר בעבירות סמים עסקינן, לא ניתן להתעלם מהחובה המוטלת עלינו כמערכת וכחברה להיאבק בנגע הסמים. פן חשוב של מאבק זה הינו הטלת עונשים מחמירים על מי שבוחרים לעסוק בסחר בסם. הסחר בסמים הינו אמצעי קל ונוח לעשיית רווחים נכבדים. ענישתם של מי שסחרו בסמים צריכה ליתן מענה גם לפיתוי זה ובמילים אחרות – על מי אשר שוקל לשלוח ידו בסחר בסמים להעמיד לנגד עיניו לא רק את הפיתוי לשלשל לכיסו סכומי כסף נכבדים, אלא את הסיכון של שהיה ממושכת מאחורי סורג ובריח". (ראה [ע"פ 2681/15](http://www.nevo.co.il/case/20205876) **בן שטרית נ' מדינת ישראל** מיום 14.2.2016) בפסק דין זה חזר ביהמ"ש על חומרתן של עבירות הסם ובמיוחד הסחר בהם.

המחוקק ראה בחומרה רבה את העבירות הנדונות, וקבע לצידן עונשים מחמירים. גם בתי-המשפט עמדו בפסיקותיהם על ההכרח לעצור את התפשטות נגע הסמים בחברה, וזאת, בין היתר, על-ידי השתת ענישה מחמירה על הנוטלים חלק במערך הפצת הסמים למען רווח כספי. הצורך בענישה מחמירה על עבירות של סחר בסמים – בהתחשבות בחומרת העבירה ובצורכי ההרתעה – הסגת השיקולים האישיים של המורשע מפני שיקולי הנזק למשתמשים בסם.

[בסעיף 40ג](http://www.nevo.co.il/law/70301/40c) לחוק נקבע, כי בעת קביעת מתחם העונש ההולם על בית המשפט להתחשב גם בנסיבות הקשורות לביצוע העבירה במקרה שלפנינו מדובר בשלוש עבירות של ביצוע סחר בסם מסוג חשיש במשקל של גרם 3.300 שהתמורה בגינם מסתכמת במאות שקלים בלבד, ושתי עבירות של החזקת סם לצריכה עצמית כ:17.76 גרם מסוג חשיש.

אשר למתחם הענישה, לפי [סעיף 40יג'](http://www.nevo.co.il/law/70301/40jc) ל[חוק העונשין](http://www.nevo.co.il/law/70301), אשר מאפשר לערכאה הדיונית הגוזרת את דינו של הנאשם, מתחם רחב של שיקול דעת וגמישות בקביעה האם עסקינן באירוע אחד או במספר אירועים. נמצא איפוא שניתן להגדיר את העסקאות כפעילות עבריינית אחת ולקשרם בקשר הדוק, כאשר הללו התהוו ככאלו. הן לגישת כבוד השופט דנציגר ב[ע"פ 4910/13](http://www.nevo.co.il/case/13093721) **אחמד בני ג'אבר נ' מדינת ישראל** (פורסם בנבו, 29.10.2014) הנוקט הןבמבחן **הצורני-עובדתי,** שבמסגרתו ניתן להפריד בין פעולות שנעשו ברצף ובסמיכות יחסית של זמן ומקום. והן במבחן **המהותי-מוסרי**, שבמסגרתו מתמקדים בנזקים שגרמה התנהגותו של העבריין באינטרס החברתי שנפגע, כבוד השופטת ברק-ארז הוסיפה מבחן נוסף **"הקשר ההדוק",** לפיו עבירות שיש ביניהן קשר הדוק ייחשבו לאירוע אחד . נקבע, כי מדובר באירוע אחד הכולל חמישה מעשים, קשר כזה בין עבירות שנמצאו ביניהן סמיכות זמנים אף כאשר הן בוצעו לאורך תקופת זמן שאינה קצרה. בעניינינו, כלל האישומים אירעו בתקופה של פחות מחודש ימים, מתוכם שלוש עסקאות הסחר בוצעו בתווך של עשרה ימים, באותו מקום, לאותו לקוח ("הסוכן"), סם זהה, כמויות דומות, בנסיבות העניין נראה כי יש לראות את מכלול האירועים, הסחר וההחזקה, כאירוע אחד.

אשר לנסיבות ביצוע העבירות - בפסיקתם של בתי-המשפט נקבע לא פעם כי כאשר מדובר בעבירות של סחר בסמים, יש לתת את הדעת, בין היתר, לסוג הסם; במקרה דנן, מדובר בסם מסוג חשיש, שאינו נחשב מן הסמים המוגדרים כ"קשים" והתמורה הכספית שניתנה בעדו; אינה גבוהה. בחינת הענישה הנוהגת מעלה כי בגין עבירות של סחר בחשיש בכמויות משתנות ו/או החזקת חשיש לצריכה עצמית בכמות הקרובה ל 20 גרם, נוהגים בתי המשפט להטיל עונשי מאסר בפועל לריצוי מאחורי סורג ובריח, שמשכם נע ממספר חודשים ועד מספר שנים - הכל, בהתאם לכמות הסם, התמורה הכספית, ויתר נסיבותיו של המעשה ונסיבותיו של העבריין. יודגש, כי קיימים בפסיקה מקרים רבים בהם בתי-המשפט ראו להסתפק בעונשי מאסר בפועל לריצוי בדרך של עבודות שירות. עם זאת, לרוב מדובר במקרים בהם כמות הסם שהוחזקה או שנמכרה הייתה קטנה, התמורה הכספית הכוללת לא עלתה על מספר בודד של מאות שקלים, ומדובר היה בנאשמים צעירים, חסרי עבר פלילי ו/או בנאשמים שעברוּ תהליך טיפולי-שיקומי משמעותי. בהתחשב בעקרון המנחה של ההלימה; בשים לב לפגיעה בערכים המוגנים ולעוצמתה; בהתחשב בחומרת המעשים ונסיבות ביצועם; ובהתחשב במדיניות הענישה הנוהגת; מצאתי כי מתחם הענישה ההולם ביחס לכלל העבירות בהן הורשע הנאשם, נע בין מאסר של 6 חודשים שיכול שירוצה בעבודות שירות ועד 12 חודשי מאסר בפועל.

1. **חריגה ממתחם העונש ההולם מטעמי שיקום**

לפי [סעיף 40ד(א)](http://www.nevo.co.il/law/70301/40d.a) ל[חוק העונשין](http://www.nevo.co.il/law/70301), רשאי בית המשפט לחרוג ממתחם העונש ההולם אם מצא כי הנאשם השתקם או שיש סיכוי שישתקם ולקבוע את עונשו של הנאשם בהתאם לשיקולי שיקום אותם עובר הנאשם. כב' השופט מלצר [רע"פ 262/14](http://www.nevo.co.il/case/11269647) **מוחמד נאשף נ' מדינת ישראל** (פורסם בנבו, 22.01.2014) "בהקשר זה אני מוצא לנכון להעיר עוד כי שיקולי שיקום הם, אמנם, בעלי מעמד חשוב עת מאזן בית המשפט בין שיקולי הענישה, הגמול וההרתעה, במלאכת גזירת הדין. במקרים שבהם נרתם הנאשם להליך שיקומי, או מראה נכונות כנה לעשות כן – עשויים שיקולי השיקום אף לגבור על שיקולי ההרתעה והגמול. ראו: דברי כב' השופט שהם [רע"פ 3711/13](http://www.nevo.co.il/case/17000947) **ניסים הושיאר - ב"כ עו"ד שרון נהרי נ' מדינת ישראל** (פורסם בנבו, 01.08.2013)

בבואי ליישם את הכללים המפורטים על נסיבות המקרה שלפניי מצאתי, ראשית, כי בעניינו של הנאשם יש מקום לסטות לקולא ממתחם העונש אותו הצבתי, וזאת לנוכח הליך השיקום אשר הוא נמצא בעיצומו כעת. הדברים אמורים בעיקר בשים לב למוטיבציה הגבוהה מאוד להמשיך בהליך הטיפולי - שיקומי. לא ניתן להתעלם ממאמציו מחויבותו ורצינותו בהליך שיקומי רציני שבעיצומו, כאמור, הוא מצוי. בשלב זה, כאשר יש סיכוי לא מבוטל כי הנאשם יפסיק באופן סופי לסחור ולהשתמש בסמים, הרי שאין זה האינטרס שלו בלבד, כי אם לחברה כולה יש אינטרס שישתקם והחברה תקבל בחזרה לשורותיה אזרח נורמטיבי, פרודוקטיבי, שומר חוק נמנע מסחר בסמים ונקי מהם.

לשיטתי, השתת עונש על הנאשם בגדרי המתחם אותו קבעתי לעיל, עלולה לקטוע את ההליך השיקומי אותו הוא עובר. כאמור, עלול להיפגע לא רק האינטרס הפרטי של הנאשם אלא של החברה בכללותה. משכך ,כאמור, מצאתי לנכון לסטות לקולא בעניינו של הנאשם ממתחם העונש ההולם אשר קבעתי לעיל.

1. **העונש ההולם**

בדעתי לקבל את המלצת שירות המבחן להסתפק במאסר שירוצה בעבודות שירות, בצו מבחן וקנס כספי. המלצה זו עולה בקנה אחד עם חומרת העבירות בהן הודה והורשע הנאשם ותואמת את מדיניות הענישה הקיימת. שקלתי גם את הנזק שעונש המאסר בפועל עלול לפגוע בשיקום הנאשם.

1. **אשר על כן אני גוזר על הנאשם את העונשים הבאים:**
2. מאסר למשך 4 חודשים אותם ירצה הנאשם בעבודות שירות בחב' קדישא לעדת הבבלים ירושלים. תחילת הביצוע ביום 7.2.2019. במועד זה בשעה 8:00 יתייצב הנאשם ביח' לעבודות שירות, ליד כלא אשל, באר שבע.
3. מאסר על תנאי לתקופה של 6 חודשים, הנאשם לא ירצה עונש זה אלא אם יעבור

תוך שנתיים מהיום על כל עבירה לפי [פקודת הסמים המסוכנים](http://www.nevo.co.il/law/4216)

1. קנס כספי בסך 2,000 ₪ או מאסר של 20 ימים תחתיו. הקנס ישולם ב – 5 תשלומים שווים החל מיום 1.1.2019 ובכל 1 לחודש שלאחריו. הקנס יקוזז מהפיקדון והיתרה תשוב לנאשם באמצעות בא כוחו, עו"ד מאזן איוב.
2. אני מורה על השמדת הסם.

**העתק יישלח לשירות המבחן ולממונה על עבודות שירות.**

**הודע על זכות ערעור לבית המשפט המחוזי תוך 45 יום.**

5129371ניתן היום, י"א טבת תשע"ט, 19 דצמבר 2018, במעמד ב"כ המאשימה הגב' מירי טל והגב' עדי שהם, מתמחות, הנאשם וב"כ עו"ד מאזן איוב.

54678313

יצחק שמעוני 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)