|  |  |
| --- | --- |
| **בית משפט השלום בתל אביב - יפו** | |
| ת"פ 40276-11-17 מדינת ישראל נ' ביאדסי(עציר) |  |

|  |  |  |
| --- | --- | --- |
| **לפני כבוד השופט העמית דניאל בארי** | | |
| **המאשימה** | **מדינת ישראל**  **ע"י ב"כ עו"ד אילנה קיפניס פרדמן** |  |
|  | **נגד** | |
| **הנאשם** | **בדר ביאדסי (עציר)**  **ע"י ב"כ עו"ד תמים אבו פנה** |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**כללי:**

1. לאחר תיקונו של כתב האישום הודה הנאשם כי ביום 18/8/15 בשעה 01:30 או בסמוך לכך, ברח' ז'בוטינסקי 1 ברמת גן החזיק ברכבו, בתוך מכסה המנוע ב- 26 שקיות ובתוך תושבת ההגה בשקית אחת של סם מסוכן מסוג CHMINACA-AB שלא לצריכה עצמית.

2. הנאשם הופנה בהסכמת הצדדים לשירות המבחן למבוגרים להכנת תסקיר בעניינו.

**הערכים המוגנים:**

3. הנאשם פגע בערך של מניעת השימוש וההפצה של סמים מסוכנים והערך של הגנה על החברה מפני הנזקים הנגרמים מסמים מסוכנים.

**תסקיר שירות המבחן:**

4. התסקיר הוכן בשעה שהנאשם ריצה עונש מאסר שהוטל עליו בגין עבירות תעבורה.

5. השירות ציין כי הנאשם הוא אדם בן 35, רווק, המנהל אורח חיים התמכרותי מזה שנים רבות. הנאשם מסר כי סיים 12 שנות לימוד ובהמשך עבד בעבודות שונות מבלי שהצליח לשמור על רצף תעסוקתי.

6. שירות המבחן סקר את עברו הפלילי של הנאשם וציין כי פתוחים נגדו תיקים נוספים שחלקם נפתחו לאחר ביצוע העבירה בתיק שבפניי.

7. השירות התרשם כי הנאשם זקוק להליך טיפולי בתחום הסמים והאלכוהול, אולם אין לו נכונות להיעזר בגורמי הטיפול. הנאשם מסר כי הוא מכור לסמים ואלכוהול מאז היותו בן 24 וכי השימוש התרחב בארבע השנים האחרונות.

8. השירות התרשם כי קיים סיכון גבוה להישנות מעורבות בפלילים ועל כן לא בא בהמלצה טיפולית בעניינו.

**הרישום הפלילי:**

9. לנאשם 5 רישומים פליליים ו- 58 רישומים בעבירות תעבורה חלקן בעבירות חמורות. הרישומים הפליליים הם בעבירות רכוש ואלימות. בשנת 2017 נידון הנאשם לעונש מאסר בפועל בן 18 חודשים.

10. רישומי התעבורה כוללים עבירות של נהיגה בזמן פסילה, נהיגה תחת השפעת סמים, נהיגה בשכרות, נהיגה בניגוד לכיוון התנועה, חציית צומת באור אדום ועוד.

הנאשם ריצה עונשי מאסר שנגזרו עליו בבית משפט לתעבורה.

**מתחם העונש ההולם:**

11. בקביעת מתחם העונש ההולם על בית המשפט להתחשב "**בערך החברתי שנפגע בביצוע העבירה, במידת הפגיעה בו, במדיניות הענישה הנהוגה, ובנסיבות הקשורות בביצוע העבירה".**

12. התביעה ביקשה לקבוע את מתחם העונש הולם בין הרף הגבוה של מאסר שניתן לרצות בעבודות שירות ל- 18 חודשי מאסר, המאשימה הפנתה ל[ת"פ 37002-02-16](http://www.nevo.co.il/case/20971268), **מדינת ישראל נ' דימיטרי סרטיאקוב** (ניתן ע"י השופט בן טולילה ביום 15.6.16) בהכרעת הדין מיום 26.5.16 ציין השופט בן טולילה את הפגיעה הרעה של סמים סינטטיים ובמיוחד הסם בו החזיק הנאשם.

13. נוכח עברו המכביר והרשעות התעבורה של הנאשם ביקשה התובעת למקם את הנאשם בשליש העליון של המתחם.

14. הסניגור טען כי המתחם הראוי נע בין מאסר מותנה למאסר שניתן לרצותו בעבודות שירות. הסניגור הדגיש כי מרשו לא הורשע בסחר בסמים אלא רק בהחזקה שלא לצריכה עצמית.

הסניגור ביקש להתחשב מהזמן הרב שחלף מאז ביצוע העבירה וכך לתת משקל להודאתו באשמה.

הסניגור עתר כי כל עונש שיוטל על הנאשם יהיה חופף לעונש שהוא מרצה כעת.

15. מסוכנותו של הנאשם הינה משמעותית. הנאשם לא מהסס לעשות שימוש ברכב תחת השפעת סמים ואלכוהול, הוא ממשיך לנהוג בזמן פסילה ומסכן סיכון ממשי את עוברי הדרך.

16. לולא הזמן הרב שלחף מאז ביצוע העבירה והודאתו במיוחס לו היה מקום למקם את הנאשם בחלק העליון של המתחם הענישה.

17. לאחר שנתתי דעתי למכלול הנסיבות ולפסיקה הרלוונטית, אני קובע כי מתחם הענישה ההולם בתיק זה נע בין 9 ל- 18 חודשי מאסר.

**סיכום:**

18. נוכח מסוכנותו של הנאשם ועברו הפלילי והתעבורתי, אני גוזר עליו 16 חודשי מאסר, מהם 9 חודשים לריצוי בפועל והיתרה על תנאי למשך שלוש שנים מיום שחרורו מבית הסוהר והתנאי הוא כי הנאשם לא יעבור עבירה לפי [פקודת הסמים המסוכנים](http://www.nevo.co.il/law/4216). 8 חודשים מעונש המאסר בפועל יצטברו לכל עונש שהנאשם מרצה כעת.

19. אני פוסל את הנאשם מלהחזיק או לקבל רישיון נהיגה למשך 16 חודשים, מזה 8 חודשים בפועל מיום שחרורו ממאסר ו- 8 חודשים על תנאי למשך שנתיים מיום שחרורו ממאסר.

התנאי הוא כי הנאשם לא יעבור עבירה לפי [פקודת הסמים המסוכנים](http://www.nevo.co.il/law/4216).

20. אם הנאשם יביע רצון והסכמה לכך רשויות שב"ס ישקלו לשלבו בתוכנית גמילה מסמים ואלכוהול.

נמסר על זכות ערעור תוך 45 יום מהיום.

5129371

54678313ניתן היום, א' שבט תש"פ, 27 ינואר 2020, בהעדר הצדדים.

העמית דניאל בארי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)