|  |  |
| --- | --- |
| **בית משפט השלום ברמלה** | |
| **ת"פ 4127-11-17 מדינת ישראל נ' אלבאז** |  |

|  |  |  |
| --- | --- | --- |
| **בפני** | **כבוד השופט, סגן הנשיאה מנחם מזרחי** | |
| **בעניין:** | **מדינת ישראל משטרת ישראל תביעות שלוחת רמלה באמצעות ב"כ עוה"ד חן זערור** |  |
|  |  | **המאשימה** |
|  | **נגד** | |
|  | **אחמד אלבאז באמצעות ב"כ עוה"ד אסתר בר-ציון** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19.א](http://www.nevo.co.il/law/4216/19.a)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [40ד](http://www.nevo.co.il/law/70301/40d), [40ד(א).](http://www.nevo.co.il/law/70301/40d.a), [40יא](http://www.nevo.co.il/law/70301/40ja)

מיני-רציו:

\* במקרה מיוחד זה, נוכח העובדה כי מדובר בנאשם צעיר, נעדר עבר פלילי, אשר הפך דרכיו, עלה על מסלול שיקומי, יש לנקוט כלפיו בענישה שיקומית, אך ברף העליון האפשרי מבחינת עבודות שירות וענישה נלווית.

\* עונשין – ענישה – מדיניות ענישה: עבירות סמים

\* עונשין – ענישה – שיקום

.

הנאשם הורשע, על פי הודאתו, בביצוע עבירות של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973.

.

בית המשפט גזר את דינו של הנאשם, ופסק כלהלן:

לאור עקרון ההלימה ופסיקה הנוהגת בתחום, מתחם הענישה ביחס לכל אירוע עברייני של סחר בקנביס במשקלים של עד 10 גרם, לקונה-בגיר, בנסיבות תיק זה, נע בין מספר חודשי מאסר בפועל עד 12 חודשי מאסר בפועל.

לאור עקרון ההלימה ופסיקה הנוהגת בתחום, מתחם הענישה ביחס לכל אירוע עברייני של סחר בקנביס במשקלים שלמעלה מ-10 גרם, לקונה-בגיר, או מכירה לקונה-קטין בכל משקל, או ניסיון למכירה לקונה-קטין, בכל משקל, בנסיבות תיק זה, נע בין מספר 10 בפועל עד 24 חודשי מאסר בפועל.

בית המשפט העליון קבע, כי ניתן לסטות ממתחם ענישה כאשר מוצגת הוכחה ברורה, משכנעת, לאורך זמן המלמדת, כי הנאשם עבר דרך שיקומית וכי לא ישוב עוד לסורו.

למרות החומרה הרבה של מעשי הנאשם, במקרה מיוחד זה, נוכח העובדה כי מדובר בנאשם צעיר, נעדר עבר פלילי, אשר הפך דרכיו, עלה על מסלול שיקומי, שהיה עצור כחודשיים וחצי ימים, יש לנקוט כלפיו בענישה שיקומית, אך ברף העליון האפשרי מבחינת עבודות שירות וענישה נלווית.

יש להטיל על הנאשם 9 חודשי מאסר לריצוי בדרך של עבודות שירות, מאסר על תנאי וקנס בסך 50,000 ₪.

|  |
| --- |
| **גזר - דין** |

**א. כתב-האישום:**

הנאשם הורשע בעקבות הודאתו בכתב-אישום מתוקן, כדלקמן:

**החלק הכללי** מספר שלצורך ביצוע עבירות הסחר בסמים המתוארות באישומים הרלוונטיים, הנאשם פתח בטלפון ה"מבצעי", שברשותו, ביישומון "טלגראס", שם משתמש המהווה במה לתקשורת מוסווית בין רוכשים וקונים של סמים, כמתואר בעובדות.

**לנוחיות הקורא, בקליפת אגוז אסכם את עובדות כתב-האישום המתוקן כך:**

**במהלך החודשים ספטמבר-אוקטובר 2017, במשך כשלושה שבועות, סחר הנאשם בסם מסוכן מסוג קנביס, וניסה לסחור בסם, באמצעות שימוש ביישומון "טלגראס", כאשר מכר אותו במשקלים שונים ל – 8 בגירים שונים, 5 קטינים שונים, תמורת 150, 400, 500, 800, 1,000, 500, 900, 350, 2,000, 250, 500 ₪, בכל פעם, מתוכם בשני מקרים ניסה למכור לשני קטינים שונים 34 גרם ו – 49 גרם תמורת 1,700 ₪ ו – 2,450 ₪.**

**ובפירוט:**

**האישום הראשון**, מייחס לנאשם עבירת ניסיון לסחר בסם מסוכן, לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 יחד עם [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301) התשל"ז – 1977.

בתאריך 15.10.17, לאחר תיאום טלפוני ביישומון עם **קטין** יליד 2000, שלפיו סוכם כי הנאשם ימכור לקטין **קנביס במשקל 34 גרם נטו תמורת 1,700 ₪,** הגיע הקטין למקום המפגש אליו הוכוון על-ידי הנאשם, אך בסופו של דבר לא יצאה העסקה אל הפועל, משום שהקטין הבחין בניידת משטרה ונסע מן המקום.

**האישום השלישי,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 11.10.17, לאחר תיאום טלפוני ביישומון עם **קטין** נוסף, יליד 1999, מכר לו הנאשם **קנביס במשקל לא ידוע תמורת 150 ₪ כולל משלוח**.

**האישום החמישי,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 5.10.17, לאחר תיאום טלפוני ביישומון, עם **קטינה**, ילידת 1999, מכר לה הנאשם **קנביס במשקל לא ידוע תמורת 400 ₪.**

**האישום השביעי,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 15.10.17, לאחר תיאום טלפוני ביישומון עם קונה **בגיר**, מכר לו הנאשם **קנביס במשקל 10 גרם תמורת 500 ₪.**

**האישום השמיני,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

**כשלושה שבועות** לפני ה – 15.10.17, לאחר תיאום טלפוני ביישומון, עם **קטין** נוסף, יליד 2000, **מכר לו הנאשם קנביס במשקל לא ידוע תמורת 800 ₪.**

**האישום התשיעי,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 15.10.17, לאחר תיאום טלפוני ביישומון עם קונה **בגיר**, מכר לו הנאשם **קנביס במשקל 20 גרם תמורת 1,000 ש"ח.**

**האישום העשירי,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 15.10.17, לאחר תיאום טלפוני ביישומון עם קונה **בגיר**, מכר לו הנאשם **קנביס במשקל 10 גרם תמורת 500 ש"ח.**

**האישום האחד-עשר,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 6.10.17, לאחר תיאום טלפוני ביישומון עם קונה **בגיר**, מכר לו הנאשם **קנביס במשקל לא ידוע תמורת 900 ש"ח.**

**האישום השנים-עשר,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 5.10.17, לאחר תיאום טלפוני ביישומון עם קונה **בגיר**, מכר לו הנאשם **קנביס במשקל לא ידועה** (כנראה 3 גרם כפי שסוכם) **תמורת 350 ש"ח.**

**האישום השלושה-עשר,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 5.10.17, לאחר תיאום טלפוני ביישומון עם קונה **בגיר**, מכר לו הנאשם **קנביס במשקל לא ידוע** (כנראה 20 גרם כפי שסוכם) **תמורת 2,000 ש"ח.**

**האישום הארבעה-עשר,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 4.10.17, לאחר תיאום טלפוני ביישומון עם קונה **בגיר**, מכר לו הנאשם **קנביס במשקל לא ידוע** (כנראה 2 גרם כפי שסוכם) **תמורת 250 ש"ח.**

**האישום השבעה-עשר,** מייחס לנאשם עבירה של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 15.10.17, לאחר תיאום טלפוני ביישומון עם קונה **בגיר**, מכר לו הנאשם **קנביס במשקל 10 גרם תמורת 500 ש"ח.**

**האישום השמונה-עשר**, מייחס לנאשם עבירת ניסיון לסחר בסם מסוכן, לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 יחד עם [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301) התשל"ז – 1977.

בתאריך 15.10.17, לאחר תיאום טלפוני ביישומון עם קונה **קטין, יליד 2001**, ניסה הנאשם למכור לו **קנביס במשקל 49 גרם תמורת 2,450 ₪**, אך עקב מעצרו של הנאשם המכירה לא יצאה אל הפועל.

**ב. מתחמי ענישה:**

**התכליות העומדות** אחר העבירות בהן פשע הנאשם הן המלחמה בנגע הסמים, מניעת הפגיעה הבריאותית הנובעת מן הסם לבני-אדם, מניעת הנזקים הישירים והעקיפים הנגרמים לחברה מפעילות עבריינית של סחר בסמים.

אני סבור כי יש לקבוע מתחם ענישה נפרד לכל מעשה מכירה ומכירה או ניסיון מכירה של סם מסוכן, ואין לקבוע מתחם כולל, משום שכל פעולת סחר או פעולת ניסיון לסחר, מגבשת בפני עצמה את יסודות העבירה. הסם נמכר או שנעשה ניסיון למכרו במועד אחר, אף אם לעתים הדבר אירע באותו יום, כל פעם לקונה אחר וכל מעשה פוגע מחדש ובאופן עצמאי בתכלית העומדת אחר העבירה.

אין מדובר בשרשרת עבירות שבוצעו במשיכה אחת.

בכל פעם מחדש, תיאם הנאשם עם לקוח, בכל פעם מחדש ניגש אל הלקוח כשברשותו הסם, מסר אותו או ניסה למסור וקיבל או ניסה לקבל את הכסף תמורתו.

לאור עקרון ההלימה ופסיקה הנוהגת בתחום, אני קובע כי מתחם הענישה **ביחס לכל אירוע עברייני** **של סחר בקנביס במשקלים של עד 10 גרם**, לקונה-בגיר, בנסיבות תיק זה, נע בין **מספר חודשי מאסר בפועל עד 12 חודשי מאסר בפועל.**

לאור עקרון ההלימה ופסיקה הנוהגת בתחום, אני קובע כי מתחם הענישה ביחס לכל אירוע עברייני של סחר בקנביס במשקלים **שלמעלה מ - 10 גרם, לקונה-בגיר**, או מכירה **לקונה-קטין בכל משקל**, או ניסיון למכירה לקונה-קטין, בכל משקל, בנסיבות תיק זה, נע **בין מספר 10 בפועל עד 24 חודשי מאסר בפועל.**

**אפנה אל פסקי-הדין הבאים, כאשר כל מקרה יאובחן לנסיבותיו, לחומרה או לקולא:**

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** [פורסם בנבו] (23.1.13) בעניינו של נאשם אשר הורשע **בשלוש עבירות סחר בחשיש במשקלים קטנים** וכן החזיק סם מסוג **קוקאין**, **גיל צעיר**, **נעדר עבר פלילי**, תסקיר המכיל **המלצה שיקומית**, ל – **21 חודשי מאסר בפועל**.

[רע"פ 4687/15](http://www.nevo.co.il/case/20420496) **פלג נגד מדינת ישראל** [פורסם בנבו] (13.8.15) בעניינו של נאשם אשר הורשע ב**עשרה אישומים** של סחר בחשיש בכמויות קטנות, **נעדר עבר פלילי**, **תסקיר חיובי** ל – **18 חודשי מאסר בפועל**.

[עפ"ג (מחוזי מרכז - הרכב בראשות הנשיא בדימוס אברהם טל) 24112-09-17](http://www.nevo.co.il/case/22974026) **טוט נגד מדינת ישראל** [פורסם בנבו] (10.12.17): בעניינו של נאשם אשר הורשע בריבוי מקרים של סחר בקנביס "**עשרות מנות**", משך החודשים **ספטמבר 2016 – אפריל 2017,** **בעל עבר פלילי**, בגיר-צעיר**, תסקיר שלילי** ל – **21 חודשי מאסר בפועל**.

נקבע כי מתחם הענישה שקבע בית-משפט קמא "**הולם את נסיבות ביצוע המכירות**" (אפנה להשלמת התמונה אל גזר-דינו של בית-משפט השלום בעמוד 18).

[עפ"ג 708-01-18](http://www.nevo.co.il/case/23748750) (מחוזי מרכז – הרכב בראשות סגנית הנשיא ורדה מרוז) **אבורוס נגד מדינת ישראל** [פורסם בנבו] (13.5.18), בעניינו של נאשם אשר הורשע **ב– 40 מקרים** של סחר **בקנביס במשקלים קטנים**, **בעל עבר פלילי,** לא בתחום הסמים, **תסקיר לא חיובי** ל – **31 חודשי מאסר בפועל**.

[ת"פ 58507-02-18](http://www.nevo.co.il/case/23668996) (מחוזי חיפה) **מדינת ישראל נגד אוריאן** [פורסם בנבו] ( 10.7.18) בעניינו של נאשם אשר הורשע, **בריבוי מקרים של סחר בקנביס**, משך מספר חודשים, **חלק מהקונים קטינים**, **נעדר עבר פלילי**, צעיר, נקבע מתחם כולל שבין מספר חודשי מאסר עד 20 חודשי מאסר, **נדון ל – 8 חודשי מאסר בפועל**.

[ת"פ 26856-05-16](http://www.nevo.co.il/case/21604222) (שלום כ"ס) **מדינת ישראל נגד רבוכין** [פורסם בנבו] (8.1.18) בעניינו של נאשם אשר הורשע ב – **73 מקרים** של סחר בקנביס ל – 28 אנשים שונים במשקלים של 1 – 30 גרם תמורת 50 – 120 ₪ לגרם, **משך כשנה וחצי**, וכן עבירות נוספות, **בעל תסקיר חיובי**, **נעדר עבר פלילי**, **היה נתון במעצר משך שבעה חודשים וחצי**, נדון ל – **6 חודשי מאסר בדרך של עבודות שירות**.

[ת"פ 46246-05-16](http://www.nevo.co.il/case/21980638) (שלום פ"ת) **מדינת ישראל נגד שינקר** [פורסם בנבו] (26.11.17) בעניינו של הנאשם 2, אשר הורשע ב – **68 מקרים** של **סחר בקנביס**, נקבע מתחם ביחס לכל מקרה שבין 3 – 8 חודשי מאסר בפועל, בעל **עבר פלילי**, תסקיר שאינו מציג המלצה שיקומית ברורה, נדון **לשנת מאסר**.

[ת"פ 56897-05-16](http://www.nevo.co.il/case/21551952) (שלום רמלה) **מדינת ישראל נגד קהתי** [פורסם בנבו] (29.10.17) בעניינו של נאשם, אשר הורשע ב – **32 מקרים** של **סחר בחשיש** ל – 9 אנשים שונים, תמורת 100 – 150 ₪ בכל פעם והחזיק 22 גרם חשיש, נקבע מתחום ביחס לכל אירוע של סחר שבין מספר חודשי מאסר עד שנת מאסר, **צעיר-בגיר**, **היה עצור בין 17.5.16 – 21.7.17**, **הציג תסקיר שיקומי משמעותי**, נדון ל **– 6 חודשי מאסר בדרך של עבודות שירות.**

[ת"פ 43195-09-15](http://www.nevo.co.il/case/20594018) (שלום ירושלים) **מדינת ישראל נגד משה כהן** [פורסם בנבו] (29.1.17) בעניינו של נאשם אשר הורשע ב – **23 מקרים** שבהם מכר קנביס וחשיש במשך מספר חודשים, לשישה אנשים, מהם 4 קטינים, היה עצור בין **16.9.15 – 1.11.15**, **צעי**ר, **עבר הליך שיקומי**, נדון ל **– 4 חודשי מאסר בדרך של עבודות שירות.**

[ת"פ 16825-05-15](http://www.nevo.co.il/case/20262809) (שלום רמלה) **מדינת ישראל נגד גואטה** [פורסם בנבו] (10.1.17), בעניינו של נאשם אשר הורשע **במספר רב של מקרים של סחר בקנביס**, **החזיק מחסנית ובה כדורים**, הציג **תסקיר חיובי**, **ל – 3.5 חודשי מאסר בדרך של עבודות שירות.**

[ת"פ 51036-08-15](http://www.nevo.co.il/case/20537288) (שלום פתח תקווה) **מדינת ישראל נגד נהרי** [פורסם בנבו] (17.1.17) בעניינו של נאשם אשר הורשע ב – **39 מקרים** של סחר בחשיש, **משך 20 חודשים**, לשבעה לקוחות שונים, נתפס ברשותו סכום כסף רב, **בעל עבר פלילי** מתחום הסמים, מבוגר, **הוצג תסקיר שלילי**, נדון ל – **20 חודשי מאסר**.

עוד אפנה לאחרונה, להסכמת המאשימה להפחית 12 חודשי מאסר בפועל מעונשו של מי אשר נדון ל – 66 חודשי מאסר בפועל בגין סחר בסמים מסוג הרואין וקוקאין ל – 14 קונים שונים **לפחות במאה עסקאות שונות,** תמורת 100 – 200 ₪, כל זאת משך תקופה של כשנה והחזקת קוקאין במשקל 14.5 גרם ([עפ"ג 41510-05-19](http://www.nevo.co.il/case/25706153) מחוזי מרכז – **אבו על עיון נגד מדינת ישראל** [פורסם בנבו] מתאריך 24.9.19).

ועוד כהנה וכהנה גזרי-דין.

**ג. שיקולי ענישה:**

**(1). חומרת העבירות:**

אין חולק, כי **העבירות שאותן עבר הנאשם חמורות ביותר**.

הנאשם סחר וניסה לסחור בקנביס במשקלים שונים, בשלושה-עשר מקרים שונים, תמורת סכומי כסף שונים, בין השאר לקטינים.

**חומרה מיוחדת נודעת למכירת הסם לקטינים** ולניסיון למכור את הסם לקטינים, אשר עלולה להכניסם אל מעגל הסם האין סופי שכולו נזק ופגיעה.

**השימוש בתוכנת ה"טלגראס"** מעניק לכתב-האישום נופך חומרה מיוחד, משום התחכום והקושי בחשיפת התופעה העבריינית בדרך זו. עבירות סחר בסמים ביישומון המדובר, דורשות מחד משאבי אכיפה מיוחדים, ומנגד הן מפתות את העושים, נוכח "חומת המגן" וההסתתרות מאחורי הפרגוד הווירטואלי, ולפיכך יש להעניק משקל ענישתי לעבריינות הפועלת בתחום זה.

בעבירות אלו, יש להעניק משקל נכבד לשיקול בדבר הרתעת היחיד והרבים, נוכח הפיתוי הרב לרווח כספי קל.

**(2). עבר פלילי:**

**לחובת הנאשם עבר פלילי** הכולל הרשעה קודמת אחת בעבירת הצתה על רקע לאומני, שאותה ביצע בשנת 2008, שבגינה נדון בשנת 2009 ל – 26 חודשי מאסר בפועל (במ/1).

מנגד, אין לחובתו הרשעות בתחום הסמים.

**(3). שיקולים להקלה בעונש:**

מבלי להקל ראש, יש לזכור כי הייתה זו **תקופה קצרה ביותר** של פעילות עבריינית, כשלושה שבועות עד חודש ימים.

הנאשם **היה נתון במעצר בין התאריכים 15.10.17 – 3.1.18,** כלומר **כחודשיים וחצי**, ולאחר מכן שהה בתנאים מגבילים שונים.

**הנאשם צעיר**, יליד 1990, בעל משפחה, הודה, לא ניהל משפט, **חסך זמן ציבורי ניכר ביותר**.

שמעתי את עדות אמו אודות התדהמה, הצער הרב שהנאשם גרם לה ולבני המשפחה: "עד שעיכלנו את זה".

נמסר כי שווי **הרכב שיחולט** במסגרת גזר דין זה הוא **כ – 45,000 ₪.**

**(4). תסקירים:**

החל מיום שחרורו נתון הנאשם **בצו פיקוח מעצרים** אצל שירות המבחן.

**התקבלו תסקירים המלמדים כי הנאשם עבר משך תקופה ארוכה שיקום מוכח ומוצלח.**

התסקיר מתאריך 28.2.19 הציג כיוון חיובי. הוא הציג את תולדות חייו ולימד כי הנאשם מצמצם באחריותו עת רואה בעצמו רק "שליח" של אחרים, סיפר כי עשה את העבירות נוכח חובות כספיים. יחד עם זאת נמסר שהביע צער וחרטה, מסר בדיקות שתן שלימדו על ניקיון מסמים, הביע מוטיבציה לערוך שינוי, והתבקשה דחייה כדי לשלבו בקבוצות טיפול ושיקום.

התסקיר מתאריך 14.4.19 שב וביקש דחייה נוספת כדי להמשיך ולעקוב אחר ההליך הטיפולי.

בשלב זה יצוין, כי בהחלט יש מקום להערת ב"כ הנאשם, שלפיה במסגרת בקשת דחייה הגיבה נציגת המאשימה בתאריך 18.3.19, בין השאר כי יש הסכמה לדחייה "...**על מנת לבחון אם המבקש שולב בטיפול כלשהו וצפי להמשך**".

וכן במסגרת בקשת הדחייה של שירות המבחן, הגיבה נציגת המאשימה בתאריך 15.4.19 כדלקמן: "מסכימה לדחייה לצורך עריכת תסקיר משלים **ושילובו של הנאשם בהליך טיפולי.**..".

לא הייתה כאן, בתגובת המאשימה, כהרגלה, כל הסתייגות, אלא אמירה כי יש הסכמה לדחייה, **לשם בחינת ההליך הטיפולי.**

**בהחלט יש מקום לטענה כי הנאשם פיתח צפיית הנאשם, שהנה גופי האכיפה משדרים לו מסר שיקומי, שאם יתמיד בו ייגזר דינו באופן העולה בקנה אחד עם הליכתו בתלם שכזה.**

התסקיר מתאריך 10.7.19, היה **חיובי**, הוא הוסיף ולימד כי הנאשם התמיד בטיפול, הגיע לכל המפגשים, הביע אחריות וצער על מעשיו, והובאה הערכה כי עונש בדמות מאסר בפועל יביא "לרגרסיה משמעותית בהליך שיקומי בו נמצא היום...". ההמלצה הייתה להטיל על הנאשם ענישה בדרך של עבודות שירות ולהעמידו במבחן.

התסקיר מתאריך 26.9.19 שב והפנה אל קודמו, לימד כי ההליך הפלילי היווה עבור הנאשם גורם מרתיע. נמסר שענישה בדרך של מאסר בפועל תשיב את ההליך השיקומי לאחור, וההמלצה היא להסתפק בענישה בדרך של עבודות שירות יחד עם צו מבחן.

לאחר הטיעון לעונש, הפניתי את הנאשם לקבלת חוות דעת הממונה על עבודות השירות וכן לקבלת תסקיר נוסף מאת שירות המבחן כדי לבחון את עניינו בממד זמן נוסף.

התסקיר האחרון , מתאריך 28.11.19 מסר כי הנאשם המשיך להגיע לפגישות, מסר בדיקות שתן נקיות מסמים, הוברר כי הוא הורתע מן ההליך הפלילי, "התרשמנו מבחור עם כוחות אשר לו סיכויים טובים לנהל אורח חיים נורמטיבי", וההמלצה היא ל"העדיף עונש שיקומי".

התקבלה חוות דעת מאת הממונה על עבודות השירות שלפיה הנאשם כשיר לביצוע עבודות שירות.

**ד. מסקנה:**

חז"ל אמרו "**בדרך שאדם רוצה לילך בה מוליכין אותו**" ו"הבא להיטהר מסייעם בידו" -ניכר כי נאשם זה הוכיח לאורך זמן, כי הוא מבקש באמת ללכת בדרך שיקומית ושהוא עלה על תלם הישר.

יש משמעות לתהליך שבו פוסע נאשם שכן הוא בהחלט יוצר **צפייה סבירה** כי אם יתמיד בו, יסיים בית-המשפט את ההליך בדרך שיקומית.

בית-המשפט העליון קבע, כי ניתן לסטות ממתחם ענישה כאשר מוצגת הוכחה ברורה, משכנעת, לאורך זמן המלמדת, כי הנאשם עבר דרך שיקומית וכי לא ישוב עוד לסורו.

ב[ע"פ 6637/17](http://www.nevo.co.il/case/22938500) **אליזבת קרנדל נגד מדינת ישראל**, [פורסם בנבו] תק-על 2018(2), 1414 קבע בית-המשפט העליון מה הם השיקולים שאותם יש לשקול לסטייה לקולה ממתחם הענישה עקב שיקולי שיקום:

"באילו נסיבות יכיר בית המשפט בקיומו של סיכוי של ממש לשיקום באופן שיצדיק חריגה ממתחם העונש? עד כה לא ניתנה בפסיקה תשובה מחייבת וכוללת לשאלה זו, ומטבע הדברים יש להתחשב בכל מקרה על נסיבותיו. **בקווים כלליים ניתן להצביע על כך שהפעלת הסמכות בסעיף 40ד אינה מוגבלת לעבירות קלות בלבד**...במקרים קודמים שבהם נדרש בית המשפט להעריך את סיכויי השיקום במסגרת [סעיף 40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301) הובאו בחשבון, בין היתר, השיקולים המרכזיים הבאים: **המוטיבציה שהפגין האדם שהורשע להשתקם; הליך של גמילה מהתמכרות שהוא עובר; השתלבות מוצלחת בהליכים טיפוליים שונים; אינדיקציות לשינוי עמוק בהתנהגות ובדרך החשיבה; הבעת חרטה כנה על המעשים והפגנת אמפתיה כלפי נפגעי העבירה**..."

וכן: "חשוב להבהיר: אין מדובר ברשימה ממצה של שיקולים, והתקיימותו של שיקול זה או אחר אינה מצדיקה בהכרח חריגה ממתחם העונש משיקולי שיקום. טעם עיקרי לכך הוא שחלק מהשיקולים שהוזכרו לעיל מובאים ברגיל בחשבון במסגרת קביעת העונש בתוך המתחם (ראו: [סעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301)). עם זאת, ומבלי לקבוע מסמרות, ניתן לציין ששילוב בין שינוי מהותי בהתייחסות הרגשית לאירוע העבירה המתבטא בנטילת אחריות, כפרה והבעת אמפתיה לנפגעי העבירה לבין אינדיקציות אובייקטיביות לקיומו של תהליך שיקומי-טיפולי מוצלח וחזרה לדרך הישר, עשוי להצביע על "סיכוי של ממש לשיקום" כלשונו של [סעיף 40ד(א).](http://www.nevo.co.il/law/70301/40d.a) דברים אלה זוכים למשנה חיזוק מקום בו מדובר באדם צעיר נעדר עבר פלילי..."..

ולסיום, יפה קביעתו של בית-המשפט העליון, שאמנם נמסרה בהקשר אחר, אחר הגיונה גם למקרנו, ב[ע"פ 7353/18](http://www.nevo.co.il/case/25067043) **רונן חדד נגד מדינת ישראל**, [פורסם בנבו] תק-על 2019(2), 3558:

"מתחם העונש ההולם שנקבע הוא ראוי, ובדין נקבע. אולם, מצב דברים שבו עבריין נרתם כולו לשיקום, עושה כל שלאל ידו כדי לחזור למוטב, ומצוי בעיצומה של חזרה לדרך הישר - עשוי להצדיק הקלה בעונשו, או למצער התאמתו, כך שהעונש שבו יישא לא יפגום במאמצי השיקום, ובתוצאותיהם המוכחות. בכך יקודם אינטרס הציבור, בשובם של בני החברה שסטו מן הדרך לתפקוד חיובי ומיטיב. אכן, לא בכל המקרים יפה הבכורה להלימה ולהרתעה; לעתים ראוי לשיקולי השיקום לתפוס את הבכורה".

**על כן, אני סבור, כי למרות החומרה הרבה של מעשי הנאשם, במקרה מיוחד זה, נוכח העובדה כי מדובר בנאשם צעיר, נעדר עבר פלילי, אשר הפך דרכיו, עלה על מסלול שיקומי, שהיה עצור כחודשיים וחצי ימים, יש לנקוט כלפיו בענישה שיקומית, אך ברף העליון האפשרי מבחינת עבודות שירות וענישה נלווית בעל ממש.**

**ד. תוצאה:**

**אשר על כן, אני גוזר על הנאשם את העונשים הבאים:**

**א.** 9 חודשי מאסר לריצוי בדרך של עבודות שירות, לפי חוות דעת הממונה שירוצו בצער בעלי חיים באר-שבע, ולשם כך יתייצב הנאשם במפקדת הממונה על עבודות השירות מחוז דרום בתאריך 10.2.20 בשעה 09:00.

עותק ישלח אל הממונה על עבודות השירות ואל שירות המבחן.

**ב.** 6 חודשי מאסר שאותם לא ירצה הנאשם, אלא אם כן יעבור בתוך 3 שנים מהיום עבירה בניגוד ל[פקודת הסמים המסוכנים](http://www.nevo.co.il/law/4216) מסוג פשע.

**ג.** 50,000 ₪ קנס, או 150 ימי מאסר תמורתם, והקנס ישולם בחמישים תשלומים חודשיים שווים, הראשון בתאריך 1.2.20 ובכל ראשון לחודש שלאחר מכן.

**ד.** חילוט רכב מסוג יונדאי מ"ר 59-932-12 ששוויו מוערך כ – 45,000 ₪ לטובת קרן החילוט סמים.

הסמים יושמדו.

ניתן צו כללי למוצגים.

זכות ערעור לבית-המשפט המחוזי מרכז/לוד בתוך 45 ימים.

5129371

**54678313ניתן היום, ה' כסלו תש"פ, 03 דצמבר 2019, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה