|  |  |
| --- | --- |
| **בית משפט השלום ברמלה** | |
| ת"פ [102-01-18](http://www.nevo.co.il/case/23509259)  מדינת ישראל נ' ברמי  ת"פ [44447-10-18](http://www.nevo.co.il/case/25066150)  שלום ראשון לציון |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל תביעות שלוחת רמלה באמצעות ב"כ עוה"ד רעות זוסמן |  |
|  |  | המאשימה |
|  | **נגד** | |
|  | יוסף ברמי באמצעות ב"כ עוה"ד אסף שלם |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [192](http://www.nevo.co.il/law/70301/192), [382 (ב)](http://www.nevo.co.il/law/70301/382.b)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13א](http://www.nevo.co.il/law/4216/13a), [19](http://www.nevo.co.il/law/4216/19)

|  |
| --- |
| **גזר-דין** |

**א. כתבי-האישום:**

הנאשם הורשע בעקבות הודאתו בשני כתבי-אישום כדלקמן:

**במסגרת** [**ת"פ 102-01-18**](http://www.nevo.co.il/case/23509259) בשתי עבירות של תקיפת בן זוג לפי סעיף [382 (ב)](http://www.nevo.co.il/law/70301/382.b) ל[חוק העונשין](http://www.nevo.co.il/law/70301) התשל"ז – 1977 ועבירת איומים לפי [סעיף 192](http://www.nevo.co.il/law/70301/192) לחוק הנ"ל.

בהתאם לאישום הראשון, בתאריך 8.6.17, בנוכחות חבריה, **סטר הנאשם בחוזקה על פניה** של זוגתו לשעבר ואיים עליה **שירצח את החבר שלה,** כשהוא מסמן עם אצבעו על צווארו.

בהתאם לאישום השני, בתאריך 9.6.17 הכה אותה הנאשם **במכת אגרוף** במצחה.

**במסגרת** [**ת"פ 44447-10-18**](http://www.nevo.co.il/case/25066150) בעבירה של סיוע לסחר בסמים לפי [סעיפים 19](http://www.nevo.co.il/law/4216/19) + [13א](http://www.nevo.co.il/law/4216/13a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 + [סעיף 31](http://www.nevo.co.il/law/70301/31) ל[חוק העונשין](http://www.nevo.co.il/law/70301) התשל"ז – 1977 ועבירה של סחר בסמים לפי הסעיפים דלעיל.

בהתאם לאישום הראשון, בתאריך 10.7.18 סיכם סוכן משטרתי סמוי באמצעות יישומון ה"טלגראס" עם סארי אלעמאווי לרכוש ממנו 10 גרם סם מסוכן מסוג קוקאין. בהמשך לכך, בתאריך 11.7.18 נפגשו הנאשם והסוכן **והנאשם מסר לו קוקאין במשקל 9.4450 גרם תמורת 5,000 ₪ ובכך סייע לסחר בסם.**

בהתאם לאישום השני, בתאריך 23.7.18 סיכם הסוכן המשטרתי באמצעות יישומון ה"טלגראס" עם סארי אלעמאווי לרכוש ממנו 10 גרם סם מסוכן מסוג קוקאין. **בהמשך לכך, נפגשו הנאשם והסוכן והנאשם מכר לו 10.5404 גרם קוקאין תמורת 5,000 ₪.**

**ב. מתחמי ענישה:**

**(1). ביחס לכתב האישום הראשון:**

הערכים המוגנים אחר עבירות האלימות ועבירת האיומים, שאותן ביצע הנאשם הם ההגנה על גופה, בטחונה, שלומה ושלוות נפשה של המתלוננת בתוך התא המשפחתי.

נוכח עקרון ההלימה, התכלית העומדת אחר העבירות אותן ביצע הנאשם, עובדות כתב-האישום המתוקן ופסיקה הנוהגת בתחום, אני קובע שמתחם הענישה **ביחס לכתב-אישום זה על שני אישומיו נע בין מספר חודשי מאסר בפועל עד 16 חודשי מאסר בפועל.**

אפנה בעניין זה, בשינויים המחויבים, לפסקי-הדין הבאים:

[רע"פ 5434/17](http://www.nevo.co.il/case/22812253) **נרי דמוך נגד מדינת ישראל** (29.11.17):

לאחר ניהול הליך הבאת ראיות, הורשע בשני אישומים של תקיפת בת זוג, שני אירועי תקיפת בת זוג, דחף אותה, איים עליה, בהיותה בחודש התשיעי משך בקרסול רגלה ללא עבר פלילי, נדון ל - **10 חודשי מאסר בפועל**.

[רע"פ 1923/11](http://www.nevo.co.il/case/5799967) **חטיב נגד מדינת ישראל** (10.3.11): תקיפת בת זוג משך חמישה חודשים, אלימות, איומים, העדר עבר פלילי, הביע חרטה כנה, גירושין מוסכמים, נדון ל – **12 חודשי מאסר בפועל**.

[רע"פ 6341/05](http://www.nevo.co.il/case/6061350) **דוד שלם נגד מדינת ישראל** (4.9.05): תקיפת בת זוג (הנסיבות לא הוצגו בצורה מפורטת), היזק לרכוש, איומים שירצח אותה, בעל עבר פלילי, נדון ל – **10 חודשי מאסר בפועל**.

[רע"פ 6821/08](http://www.nevo.co.il/case/6085276) **מסרי נגד מדינת ישראל** (18.8.08): תקיפה הגורמת חבלה של ממש כלפי בת זוג, דחיפה בחוזקה, תפס את ראשה, הטיחו בקיר, סחב אותה בשערות ראשה, הטיח בה מכות אגרוף עד עילפון, חלוף זמן, **תסקיר חיובי** הממליץ על ענישה צופה פני עתיד, נדון ל **- 8 חודשי מאסר בפועל**.

[רע"פ 4140/10](http://www.nevo.co.il/case/5939824) **חביב אללה נגד מדינת ישראל** (6.9.10): תקיפת בת זוג הגורמת חבלה של ממש, ואיומים, תקיפה אשר הובילה לפינויה של המתלוננת לבית-החולים, צוין כי התקיימו שורה של נסיבות מקלות ובכללן **המלצת שירות המבחן לענישה שיקומית**, נדון ל - **10 חודשי מאסר בפועל**.

[רע"פ 4311/13](http://www.nevo.co.il/case/7680363) **י.פ. נגד מדינת ישראל** (20.8.13): תקיפת בת זוג הגורמת חבלה של ממש בצווארה, ארבעה אישומים, במסגרתם התיישב עליה, חנק אותה, קשר את ידיה וסכר את פיה עד אובדן הכרה, סטר לה, נשך אותה (מחלק מן האירועים זוכה), נדון ל **- 8 חודשי מאסר בפועל**.

[רע"פ 3629/11](http://www.nevo.co.il/case/6245082) **פלוני נגד מדינת ישראל** (18.5.11): חמש עבירות של תקיפת בת זוג, בין השאר לאחר לידת ביתם, בעוד המתלוננת שוהה בבית החולים, נקט כלפיה באלימות, סטירות, אגרופים, עיקם את ידה, ללא עבר פלילי, **בעל המלצה שיקומית**, נדון ל -  **8 חודשי מאסר בפועל**.

[רע"פ 973/06](http://www.nevo.co.il/case/5738657) **גזאלה נגד מדינת ישראל** (30.8.06): תקיפת בת זוג במכת אגרוף בעינה, בעת הריונה סטר לה, הכה אותה באגרופים, בעט ברגליה, הטיח פניה במכונת הכביסה, העדר עבר פלילי, **בני הזוג הצליחו לשקם את יחסיהם, והמתלוננת נכנסה להיריון במהלך התקופה, נדון ל - 7 חודשי מאסר בפועל.**

[רע"פ 11/15](http://www.nevo.co.il/case/18777906) **אחסניה נגד מדינת ישראל** (20.1.15): איים על אשתו שהייתה בהריון, סטר לה, בעט בבטנה, תפס בשערות ראשה, ללא עבר, נעדר המלצה שיקומית, נדון ל - **7 חודשי מאסר בפועל**.

**(2). ביחס לכתב-האישום השני:**

נוכח התכליות העומדות אחר עבירות הסחר והסיוע לסחר בסמים שבהן פשע הנאשם, שהן השמירה על שלום הציבור ובריאותו והמלחמה בנגע הסמים, ופסיקה הנוהגת בתחום, אני קובע, כי מתחם הענישה ביחס לאישום הראשון הדן בסיוע לסחר בקוקאין נע בין מספר חודשי מאסר בפועל עד 14 חודשי מאסר בפועל ואילו ביחס לאישום השני הדן בסחר בקוקאין בין 10 חודשי מאסר בפועל עד 24 חודשי מאסר בפועל.

אפנה אל פסקי הדין הבאים:

[רע"פ 126/15](http://www.nevo.co.il/case/18793360) **חביף נגד מדינת ישראל** (13.1.15): הנאשם הורשע במכירת קוקאין ב-3 הזדמנויות: במשקל 0.3901 גרם, במשקל 0.8179 גרם, במשקל 2.5056 גרם. נקבע מתחם ענישה 8-18 חודשי מאסר בפועל. בית-המשפט השית על הנאשם 16 חודשי מאסר בפועל, 4 חודשי מאסר מותנה, 8 חודשי מאסר על תנאי, קנס, התחייבות ופסילה על תנאי מלהחזיק ברישיון.

[רע"פ 8408/15](http://www.nevo.co.il/case/20787902) **חביב נגד מדינת ישראל** (9.12.15): הנאשם הורשע בסחר בסם מסוכן והחזקת סם מסוכן מסוג קוקאין במשקל 1.1 גרם, למעלה מ-5 גרם ו-15 גרם. הנאשם והאחר נהגו לסחור בסמים מסוכנים תוך תכנון ותיאום טלפוני מקדים לעסקאות הסמים עם צרכני הסם. הנאשם בעל עבר פלילי. שירות המבחן מסר המלצה חיובית. נקבע מתחם בין 8-18 חודשים מאסר בפועל לכל אחד משלושת האישומים. נדון ל-17 חודשי מאסר בפועל ועונשים נלווים.

[רע"פ 7681/13](http://www.nevo.co.il/case/10459115) **דקה נגד מדינת ישראל** (21.1.14): הנאשם הורשע בשתי עבירות של סחר בסמים. הנאשם מכר לסוכן משטרתי בשתי הזדמנויות שתי מנות הרואין במשקל מצטבר של 2.8 גרם. לנאשם עבר רלוונטי ישן מאוד וכן הוא עבר טיפול גמילה מסמים. נידון ל-10 חודשי מאסר בפועל.

**ג. שיקולי ענישה:**

**(1). חומרת העבירות:**

**שני כתבי האישום מתארים התנהגות עבריינית בשני מישורים שונים**: **הראשון**, התנהגות אלימה מחמירה כלפי זוגתו לשעבר, המחייבת ענישה גמולית, מרתיעה המתיישבת עם פסיקת בתי-המשפט השונים במטרה להדביר את תופעת האלימות בתוך התא המשפחתי. **השני,** התנהגות בתחום הסחר והסיוע לסחר בסמים קשים, במשקלים נכבדים, שאף היא מחייבת ענישה מחמירה, כיאה לסוחרי סמים דוגמת הנאשם.

למרות שאין מדובר באלימות מן הרף העליון, אין להקל ראש בכל אלימות בתוך התא המשפחתי – קלה כחמורה – כל אלימות חייבת לפגוש תגובה עונשית מחמירה כיאה לה.

הנאשם סחר וסייע לסחר בסם מסוג קוקאין במשקלים של כ – 10 גרם נטו תמורת 5,000 ₪, בשתי פעמים שונות, וזוהי פעילות עבריינית בתחום הסמים שאף היא מחייבת ענישה מחמירה ומרתיעה.

**(2). התסקירים:**

בעניינו של הנאשם נמסרו **תסקירים רבים מאוד** – **כולם בניסיון להוביל את הנאשם בדרך שיקומית – אך בסופו של יום נחל מהלך זה כישלון.**

**התסקיר מאוקטובר 2018** תיאר את נסיבות חייו, השלים 10 שנות לימוד, שירות בצה"ל, עבד לפרנסתו, נישא לראשונה, אב לבת, התגרש לאחר 7 שנות נישואין, נישא בשנית, נולדו לו 3 ילדים נוספים, התגרש בשנית, ניהל קשר בלתי יציב עם המתלוננת מזה 4 שנים, הוא התקשה לקבל אחריות על מעשיו, צמצם מחומרת מעשיו, נוטה לצבירת כעסים, נמסרה הערכה בדבר קיומו של סיכון להישנות עבריינות - בשל אלו ומעצרו המחודש, לא נמסרה המלצה שיקומית.


**התסקיר ממאי 2019** לימד כי לאחר שחרורו של הנאשם הוא השתלב בקבוצה טיפולית, ערך מאמצים להגיע למפגשים, אך התקשה בכך והרושם הוא שמדובר **באדם בעל דפוסי חשיבה עברייניים, מניפולטיבי הנוטה להשגת רווחים אישיים, ממוקד במטרותיו** - בניגוד לטענותיו בדבר הפסקת השימוש בסמים הוא נעצר בתיק השני, אך מנגד מסר בדיקות שתן נקיות מסם. לפיכך, למרות שדובר בתסקיר בלתי מזהיר התבקשה דחייה למיצוי ההליך השיקומי.

**התסקיר מספטמבר 2019** לימד כי הנאשם זומן ל – 8 בדיקות סמים ובאחת הבדיקות הוא **נחשד בניסיון לזיוף תוצאות הבדיקה,** לבדיקות אחרות לא התייצב. 3 בדיקות העידו על ניקיון מסמים. נוכח ההערכה כי ההליך המשפטי מהווה עבורו גורם מדרבן התבקשה דחייה.

**התסקיר מנובמבר 2019** סקר את גורמי הסיכון והסיכוי והציע ענישה שיקומית. בכל זאת, כדי לקבל תמונה כוללת גם ביחס לכתב-האישום השני הופנה הנאשם פעם נוספת לקבלת תסקיר משלים.

**התסקיר מאפריל 2020** לימד כי נוכח התנהלותו של הנאשם, אשר התקשה לגייס כוחות שיקומיים, **התנהל באופן בעייתי** **חזר בו** שירות המבחן מן ההמלצה לענישה שיקומית.


**לאחר התסקיר דלעיל, בתאריך 3.5.20 הוזהר הנאשם כדלקמן**:



**למרות תמונת המצב הקודרת, והזדמנויות רבות שניתנו לו, בכדי לאפשר לנאשם להוכיח את רצינות טענותיו התבקש תסקיר משלים.**

**התסקיר ממרץ 2021** לימד כי נעשה ניסיון לשלב את הנאשם ב"בית נועם", שם הציג הנאשם **פסדה מתפקדת** - התסקיר חזר על קודמו, מסר כי קיים **סיכון להישנות עבריינות ולא ראה כל יעילות בשילובו בהליך טיפולי.**

**הנאשם הוזהר בשנית:**



**כלומר, הנאשם הוזהר כי אם ימשיך בדרך זו צפוי להיות עונשו – עונש של מאסר בפועל.**

**ואכן, אזהרה זו לא הרתיעה את הנאשם**, שהרי **התסקיר האחרון מיוני** 2021 לימד כי במסגרת **"בית נועם" התנהג הנאשם בהתנהגות פורצת** **גבולות**, **התקשה לכבד את כללי המקום, עלה ספק ביחס ליכולתו להתמיד בטיפול במסגרת זו, בהמשך מסר בדיקות שתן אשר לימדו על שימוש בסמים.** הוחלט לסיים את שילובו בבית נועם. ההערכה היא כי מדובר בנאשם בעל דפוסי הסתרה, קשיים בולטים להיענות לגבולות, אינו מסוגל להתבונן באופן ביקורתי על בחירותיו, מביע רצון שיקומי מילולי בלבד, אינו מגיע באופן סדיר למפגשים, מביע מוטיבציה שיקומית חיצונית בלבד, **ולפיכך לא כלל התסקיר כל המלצה שיקומית.**

**(3). שיקולים מחמירים נוספים:**

**לחובת הנאשם עבר פלילי (במ/1)**:

עברו הפלילי כולל הרשעה קודמת אחת, ישנה משנת 2005 בעבירת איומים ומסירת ידיעה כוזבת.

**המשך ביצוע עבריינות לאחר ההרשעה:**

תשומת הלב לכך, שבתאריך **3.6.18** הנאשם הורשע בעקבות הודאתו בכתב-האישום הראשון, הוא הופנה אל שירות המבחן **והנה אצה דרכו** ובתאריכים **11.7.18 ו – 23.7.18** כבר ביצע את עבירת הסחר והסיוע לסחר בסמים.

התנהלות שכזו מלמדת על העדר מורא מפני הדין, זלזול מוחלט בהליך שיקומי, שהרי זה עתה פגש את בית-המשפט, הורשע, הופנה למהלך שיקומי והנה הוא ממשיך לבצע עבריינות.

**כללי אחידות הענישה**:

בהקשר של כתב-האישום השני, יש לציין כי במסגרת ת"פ שלום ראשון לציון 44670-10-18 (במ/3) נדון סארי אלעמאווי, במסגרת הסדר טיעון "סגור", בגין שני האישומים המקבילים דלעיל, ובנוסף אישום של סחר ב 4.62 גרם נטו קוקאין לעונש של **27 חודשי מאסר בפועל** יחד עם ענישה נלווית נוספת. זהו נאשם בעל שתי הרשעות קודמות ישנות, בעבירות אלימות, שמעולם לא ריצה עונש מאסר בפועל.

אין חולק כי גזר-דין זה מהווה ממד עונשי מסוים בשינויים המחויבים גם ביחס לנאשם העומד בפניי.

**(4). שיקולים מקלים:**

הנאשם הורשע בעקבות הודאתו ויש לומר כי בהחלט חסך זמן ציבורי ניכר בשני תיקים ואת עדות המתלוננת.

למרות שאין הדבר רובץ לפתחה של המאשימה, אשר הגישה את כתבי-האישום במועדם הסביר, דנים אנו בעבירות ישנות מיוני 2017, ויולי 2018, הגם שהימשכות ההליכים נבעה גם משום הניסיון ללוות את הנאשם במסע שיקומי – ניסיון, שכפי שתואר לעיל נחל כישלון.

מאז האירועים לא נפתחו לחובתו של הנאשם תיקים נוספים.

שמעתי על נסיבות חיים אישיות שונות, על קיומן של בעיות כלכליות וכן שהנאשם עובד לפרנסתו.

במילותיו האחרונות הביע הנאשם צער וחרטה על המעשים.

יחד עם זאת, אני סבור כי שיקולים מקלים אלה נדחים נוכח השיקולים המחמירים שפורטו לעיל.

**ד. מסקנה:**

המסקנה הברורה העולה מסקירת כלל השיקולים דלעיל, היא שמדובר בנאשם, אשר ביצע עבריינות אלימה בתוך התא המשפחתי שאין להקל בה ראש, אשר לא השכיל לעלות על דרך שיקומית, שלא ניצל את היד השיקומית הארוכה מאוד שהושטה לו – חלף כך – ביצע עבריינות גם מתחום הסמים – ביצע שתי עבירות חמורות של סחר וסיוע לסחר בקוקאין במשקלים נכבדים, אשר הוזהר שוב ושוב, כי אם לא יעלה על דרך שיקומית הוא ידון לענישה מחמירה ואזהרה זו נפלה על אוזניים ערלות.

זהו נאשם אשר חבט ביד השיקומית אשר הושטה לו ועתה יש להושיט לעברו יד עונשית חריפה. על כן, יש לקבוע את עונשו בתוך מתחם הענישה על הפן המחמיר, אשר יביא לכדי ביטוי את חומרת העבירות שאותן ביצע.

**ה. תוצאה:**

**על כן, אני גוזר על הנאשם את העונשים הבאים:**

**א.** ביחס לכתב האישום הראשון הדן בעבירות האלימות והאיומים 8 חודשי מאסר בפועל. ביחס לכתב-האישום השני, הדן בעבירות של סחר וסיוע לסחר בקוקאין 16 חודשי מאסר בפועל.

סה"כ ירצה הנאשם **24 חודשי מאסר בפועל**, מהם תנוכה תקופת מעצרו 10.10.18 - 12.11.18 ולשם כך יתייצב הנאשם בתאריך 15.8.21 בשעה 09:00 בבית-הסוהר הדרים, כאשר הוא מצויד בעותק מגזר דין זה ובתעודת זהות.

**ב.** 6 חודשי מאסר שאותם לא ירצה הנאשם, אלא אם כן יעבור בתוך 3 שנים מיום שחרורו עבירה בניגוד לפקודת הסמים מסוג פשע, או כל עבירת אלימות, למעט איומים.

**ג.** 3 חודשי מאסר שאותם לא ירצה הנאשם, אלא אם כן יעבור בתוך 3 שנים מיום שחרורו עבירת איומים.

**ד.** 3,000 ₪ קנס או 30 ימים מאסר תמורתו והקנס ישולם בעשרה תשלומים חודשיים שווים, הראשון בתאריך 1.9.21 והנותרים בכל ראשון לחודש שלאחר מכן.

זכות ערעור לבית-המשפט המחוזי מרכז/לוד בתוך 45 ימים.

צו כללי למוצגים.

התיקים סגורים.

5129371

54678313

ניתן היום, כ"ד תמוז תשפ"א, 04 יולי 2021, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה