|  |  |
| --- | --- |
| **בית משפט השלום בירושלים** | |
| ת"פ 15486-01-18 מדינת ישראל נ' טאבוק |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל** |  |
|  | **ע"י תביעות ירושלים** | **המאשימה** |
|  | **נגד** | |
|  | **שמעון טאבוק ת.ז. xxxxxxxxx ע"י ב"כ עוה"ד מחמוד רבאח** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתב האישום**

הנאשם הורשע על פי הודאתו בעבירות ובעובדות המנויות בכתב האישום, בכך שביום 13.3.2016 החזיק הנאשם בדירתו סמים מסוג AB-CHMINACA במשקל 278.84 גרם נטו. בנוסף החזיק הנאשם בתוך ארון בגדים 143 כדורי סמים מסוג ALFA PVP, ובתוך מגירה בחדר השינה נמצאו סמים מסוג קנבוס וחשיש במשקל 1.02 גרם נטו. בגין מעשים אלו הורשע הנאשם בעבירה של **החזקת סמים מסוכנים שלא לצריכה** **עצמית**, לפי סעיפים [7(א) + 7(ג)](http://www.nevo.co.il/law/4216/7.a.;7.c) ל[פקודת הסמים המסוכנים](http://www.nevo.co.il/law/4216)(נוסח חדש), תשל"ג – 1973 (להלן – **הפקודה**).

**תסקירי שירות המבחן**

בעניינו של הנאשם הוגשו שני תסקירים.

מהתסקיר שהוגש ביום 23.9.2019 עולה, כי הנאשם, בן 54, נשוי ואב לחמישה ילדים (שלושה מתוכן ילדיו הביולוגים). כיום מתפרנס הנאשם מקצבת ביטוח לאומי ומתגורר בירושלים. הנאשם סיים לימודים תיכוניים ואז משפחתו היגרה לקנדה, שם נישא לאשתו והתגוררו עמה שם במשך כ – 20 שנה. שירות המבחן ציין, כי הנאשם הופנה לראשונה לשירות בשנת 2016 בגין עבירות אלימות כלפי אשתו, כשברקע שימוש בסמים ואלכוהול. הנאשם סירב לקבל טיפול ובסופו של דבר הורשע ונידון למאסר על תנאי. הנאשם סיפר לשירות המבחן, כי הוא סובל מבעיות רפואיות רבות, ולדבריו, לאחר פתיחת הליך זה נגדו, נגמל עצמאית מסמים ואלכוהול. בדיקות לגילוי סם שמסר, נמצאו נקיות. מרישומו הפלילי עולה, כי לחובתו הרשעה אחת בגין נהיגה ללא רישיון ונהיגה תחת השפעת סמים / אלכוהול בשנת 2012. כן לחובתו, הרשעה בגין נהיגה ללא רישיון משנת 2012 בגינה הוטל עליו מאסר על תנאי. בנוסף, יש לו תיק פתוח בגין נהיגה בקלות ראש. באשר לעבירה הנוכחית, לקח הנאשם אחריות למעשיו וסיפר, כי אכן החזיק סמים בביתו, אך לטענתו לא למטרות סחר, אלא למטרות שימוש עצמי בלבד. שירות המבחן סבר כי על אף ניקיון נוכחי מסמים, טיפול בתחום ההתמכרות יכול להועיל לנאשם, לכן ביקש דחיה לשילוב הנאשם בטיפול זה.

מהתסקיר שהוגש ביום 19.2.2020 עולה כי בשל מצבו הרפואי המורכב של הנאשם החל בחודש ספטמבר 2019 בטיפולי הקרנות. שירות המבחן מסר, כי הנאשם הגיע לפגישות ראשוניות במרכז להתמכרויות בירושלים, אך העובדת הסוציאלית מסרה כי בשלב זה, לאור ניקיון מסמים ומצבו הרפואי, טרם ברורות מטרות הטיפול וכי תמשיך ללוות אותו בקשר פרטני. לנוכח האמור, המליץ שירות המבחן על הטלת מאסר על תנאי וצו מבחן למשך שנה.

**חוות דעת של הממונה על עבודות השירות**

הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם כשיר לבצע עבודות שירות במגבלות שפורטו בחוות הדעת בשל מצבו הרפואי.

**טיעונים לעונש**

הצדדים לא הגיעו להסכמה עונשית.

מחד, המאשימה עמדה בטיעוניה על חומרת מעשיו של הנאשם, ועתרה למתחם ענישה שנע בין 12 חודשי מאסר ועד 24 חודשי מאסר וביקשה למקם את הנאשם בתחתית מתחם הענישה ולגזור עליו 12 חודשי מאסר בפועל, מאסר על תנאי, קנס, התחייבות ופסילה על תנאי.

מאידך, הסניגור עתר לאמץ את המלצת שירות המבחן בשל נסיבותיו האישיות והרפואיות של הנאשם כפי שפורטו בתסקיר שירות המבחן.

הצדדים חזרו על עמדותיהם גם לאחר קבלת התסקיר המשלים, כשהסניגור המציא מסמכים רפואיים המעידים על מצבו הרפואי והתרופות שבגינן נאלץ הנאשם לשלם אלפי שקלים בחודש. הנאשם סיפר על השפעת התרופות הרעה עליו ועל מצבו וביקש הזדמנות.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מדיניות הענישה הנוהגת ונסיבות ביצוע העבירה.

**אשר לערך המוגן** – העבירות אותן עבר הנאשם פוגעות בערך המוגן של שמירה על שלום הציבור ובריאותו מפני נגע הסמים, שאינו מבחין בין "סמים קלים" ל"סמים קשים", שתוצאות השימוש בהם וההתמכרות אליהם קשות, ארוכות טווח ורחבות היקף וחורגות מעניינו של אדם אחד, ונוגעות לכלל החברה. בענייננו, המדובר בסם שהוא קנאבואיד סינטטי, המזכיר בהרכבו הכימי סמי פיצוציות שונים. סם זה הוכלל ב[פקודת הסמים המסוכנים](http://www.nevo.co.il/law/4216) בשנת 2014 (תוספת ראשונה לפקודה, פריט (נ), הודעה משנת תשע"ה-2014). המדובר בסם בעל מאפיינים פסיכו-אקטיביים שלהם השפעות התמכרותיות שונות על הגוף והוכר במחקר ובפסיקה, כקשה וחמור מסמי הקאנביס והחשיש. ברע"פ 4915/15 **ותד** נ' **מ"י** (מיום 2.11.2015) עמד בית המשפט העליון על הסיכונים הגלומים בסמים ממשפחת הקנבינואידים וקבע כי לפי חוות דעת מומחה שהוגשו מדובר "**בסם שאמנם איננו מסוכן בעוצמה המיוחסת לסמים קשים, כגון הרואין, אך בד בבד ניחן במאפיינים שונים שבגינם השפעתו עולה על זו של סמים שנחשבים קשים פחות, כגון חשיש או מריחואנה".**

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: אין ספק כי מדובר בעבירה מתוכננת, זאת לפי כמויות הסם הגדולות ולחלוקתם בכמויות שונות ברחבי דירת הנאשם. הנאשם אחראי באופן בלעדי למעשים וצריך היה להימנע מהם; בפועל לא נגרם נזק מביצוע העבירה, אך אילו היה מופץ הסם, נזקו היה ניכר; יש מקום לתת את הדעת גם לכמות הסם הניכרת. אמנם בסוג זה של סם לא נקבעה ע"י המחוקק כמות לצריכה עצמית, אך ברור כי מדובר בכמות הגדולה בעשרות מונים על זו המשמשת לצריכה עצמית; מדובר באדם בגיר שמוטב היה כי יימנע מביצוע העבירה.

**מדיניות הענישה הנוהגת –** בגין החזקת כמות סם נכבדה שלא לצריכה עצמית מחמירה וכוללת, על דרך הכלל, עונשי מאסר בין בדרך של עבודות שירות ובין מאסר ממש. בכל הקשור לסמי פיצוציות, החמירו בתי המשפט עם מחזיקי סם בכמות נכבדה וכל שכן עם אלו שנמנים על מפיציהם. עיון בפסיקה הנוהגת מלמד על מדיניות ענישה ברורה, המבטאת את חומרת המעשים בענישה הולמת של מאסר, כשבמקרים קלים, מרוצה המאסר בדרך של עבודות שירות. כך נקבעו במקרים דומים ואף מתונים יותר מתחמי ענישה שכל–כולם במאסר, תחתיתם במספר חודשים הניתנים לריצוי בעבודות שירות, וסופם במאסר בן שנה ומעלה, כמפורט להלן: [ת"פ 53457-11-15](http://www.nevo.co.il/case/20749372) (מח-ב"ש) **מ"י** נ' **איסטחרוב** שם נאשם כבן 19 נדון בגין החזקת 21 ק"ג סם AB-CHMINACA ל - 30 חודשי מאסר; [ת"פ 37825-05-15](http://www.nevo.co.il/case/20297988) **קרבנצ'קו** נ' **מ"י** – הורשעה נאשמת בשתי עבירות של החזקת סם מסוג AB-CHMINACA בכמות של מעל 100 יחידות סם ועבירה נוספת של החזקת סם לצריכה עצמית , ונדונה ל-11 חודשי מאסר; ב[ת"פ 37002-02-16](http://www.nevo.co.il/case/20971268) **מ"י** נ' **טרטיאקוב** הורשע נאשם בהחזקת הסם מחולק ל-14 שקיות , ל-8 חודשי מאסר; ב[ת"פ 875-10-15](http://www.nevo.co.il/case/20600152) **מ"י** נ' **ליבוביץ'** נגזרו על הנאשם, ללא עבר, 8 חודשי מאסר בגין החזקה של 57 שקיות סם שלא לצריכה עצמית; [ת"פ 58372-12-14](http://www.nevo.co.il/case/18765627) **מ"י** נ' **ציקואשווילי** – הנאשם, ללא עבר, הורשע בהחזקת 25 יחידות סם מסוג PB-22 ונדון לשני חודשי עבודות שירות; [ת"פ 2744-09-14](http://www.nevo.co.il/case/17995711) **מ"י נ' בן דוד** - נאשם ללא עבר שהחזיק 18 יחידות סם מסוג PB-22 והורשע מכח חוק המאבק בתופעת השימוש בחומרים מסוכנים, התשע"ג-2003. בית המשפט קבע מתחם שנע בין מאסר קצר בדרך של עבודות שירות ועד 9 חודשי מאסר, חרג מהמתחם מטעמי שיקום והסתפק במאסר על תנאי.

**מתחם הענישה** – רמת הענישה המחמירה מחייבת קביעת מתחם ענישה הכולל מאסר ממש, בעיקר בשל כמות הסם הגדולה. עם זאת מצאתי לקבוע מתחם ענישה מתון יותר תוך התחשבות ממשית בנסיבות ביצוע העבירה הנע בין חודש מאסר שיכול להיות מרוצה בדרך של עבודות שירות ועד 16 חודשי מאסר.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: הנאשם אב וסב בשנות החמישים לחייו שמתמודד עם מצב רפואי מורכב, אשר לו השפעות על חיי היומיום ואשר מונעות ממנו לעבוד ולהתפרנס. כפי שעולה מתסקיר שירות המבחן, הנאשם נגמל עצמאית מסמים ואלכוהול כבר בשנת 2016, עת נפתחו נגדו הליכים פליליים אלה, לקח אחריות על מעשיו ושומר על ניקיון מסמים. העבירה עצמה נעברה בשנת 2016 ומאז לא נפתחו נגדו הליכים נוספים, למעט תיק תעבורה אחד. שירות המבחן סבר, כי מצבו הרפואי מהווה גורם מרתיע להישנות עבירות מסוג זה. יש בכח נסיבות אלה כדי למקמו ברף התחתון של מתחם הענישה. עם זאת, לא ניתן לפטור את הנאשם מהטלת רכיב עונשי מוחשי וממשי, שכן הדבר יעמוד בסתירה לעקרון ההלימה. מצבו הרפואי המורכב יובא בחשבון, בכך שהנאשם ימוקם כאמור, בתחתית המתחם. אציין, כי הוא נמצא מתאים לריצוי עבודות שירות במגבלות המתחשבות במצבו, ועל-כן הדבר מסייע לבית המשפט להטיל עונש הולם.

**המיקום במתחם** – לנוכח האמור, אני סבור כי יש למקם את הנאשם בתחתית המתחם.

לפיכך, אני מחליט לגזור על הנאשם את העונשים הבאים:

1. חודש מאסר, אשר ירוצה בעבודות שירות, החל מיום 24.5.2020. העבודות יבוצעו ב"מפעל חיים" בירושלים, וזאת על פי חוות דעת הממונה על עבודות השירות. על הנאשם להתייצב ביום 24.5.2020 עד לשעה 08:00 במשרד הממונה על עבודות שירות בבאר שבע לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולים להביא להפקעת העבודות ולהמרת העונש בעונש מאסר של ממש. נוכח המסמכים שהוצגו, אבקש הממונה לשקול אפשרות קציבת שעות מינימלית של 6.5 שעות עבודה ביום;
2. 6 חודשי מאסר, שלא ירוצו אלא אם יעבור הנאשם כל עבירת פשע לפי [פקודת הסמים המסוכנים](http://www.nevo.co.il/law/4216) מיום סיום ריצוי עבודות השירות;
3. 14 ימי מאסר, שלא ירוצו אלא אם יעבור הנאשם כל עבירת עוון לפי [פקודת הסמים המסוכנים](http://www.nevo.co.il/law/4216) מיום סיום ריצוי עבודות השירות;
4. קנס בסך 1,500 ₪, אשר ישולם ב-5 תשלומים שווים ורצופים החל מיום 1.5.2020 ובכל 1 לחודש רציף ועוקב שלאחריו. לא ישולם הקנס ייאסר הנאשם למשך 10 ימים. לא יעמוד הנאשם במי מהתשלומים בכלל או במועד, יועמד הקנס לפירעון מיידי;
5. התחייבות בסך 5,000 ₪ שלא לעבור כל עבירה לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.
6. צו מבחן למשך 12 חודשים מהיום. הנאשם הוזהר כי אי קיום הוראות שירות המבחן עלול להביא להפקעת הצו ולגזירת דינו מחדש;
7. פוסל את רישיונו של הנאשם למשך חודשיים, וזאת על תנאי שלא יבצע כל עבירת סם במשך שנתיים מיום סיום ריצוי עבודות השירות.

יש לשלוח לשירות המבחן ולממונה על עבודות שירות.

זכות ערעור כחוק לבית המשפט המחוזי בירושלים בתוך 45 יום מהיום.

5129371

54678313ניתן היום, י"ב אדר תש"פ, 08 מרץ 2020, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה