|  |  |
| --- | --- |
| **בית משפט השלום ברמלה** | |
| ת"פ 43097-02-18 מדינת ישראל נ' לולו(עציר)  ת"פ 21165-12-18 מדינת ישראל נ' לולו(עציר) |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל תביעות שלוחת רמלה באמצעות ב"כ עוה"ד חן זערור ודורית סבן נוי |  |
|  |  | המאשימה |
|  | **נגד** | |
|  | הילאל לולו (עציר) באמצעות ב"כ עוה"ד ניצן ביילין |  |
|  |  | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40י](http://www.nevo.co.il/law/70301/40j.b) (ב)

[חוק סדר הדין הפלילי [נוסח משולב], תשמ"ב-1982](http://www.nevo.co.il/law/74903): סע' [187](http://www.nevo.co.il/law/74903/187)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר - דין** |

**א. כתבי-האישום:**

הנאשם הורשע בעקבות הודאתו **בשני כתבי-אישום** כדלקמן:

**במסגרת** [**ת"פ 43097-02-18**](http://www.nevo.co.il/case/23653578) **בשמונה אישומים.**

**בחלק הכללי** נמסר כי הנאשם פתח חשבון משתמש ביישומון "טלאגראס", אשר מהווה מצע לתקשורת בין משתמשים, קונים ורוכשים של סמים, ובאמצעותו סחר הנאשם בסמים כמפורט בכל אישום ואישום מן האישומים הרלוונטיים.

**באישום הראשון**, הורשע בהחזקת סם לצריכה עצמית ובהכנת סמים מסוכנים, בכך שבתאריך 6.2.18 החזיק 3 יחידות MDMA, 4.9 גרם חשיש ו – 5.4 גרם קנביס מחולקים לחמש מנות, שלא לצריכה עצמית וכן גידל בחדרו שלושה שתילי קנביס במשקל נטו של 15.8 גרם.

**באישום השני**, הורשע בשתי עבירות של סחר בסמים, בכך שבתאריכים 10.9.17, 13.9.17 מכר למתן בורנשטיין 2 גרם קנביס תמורת 200 ₪ בכל פעם.

**באישום השלישי**, הורשע בשלוש עבירות של סחר בסמים, בכך שבין ה – 15.10.17 – 31.10.17, בשלוש הזדמנויות שונות מכר לטל קרקוביץ קנביס במשקל של כגרם תמורת 100 ₪ בכל פעם.

**באישום הרביעי**, הורשע בריבוי עבירות של סחר בסמים, בכך שבין ה – 7.9.17 – 3.12.17 "ביותר מהזדמנות אחת" מכר לאיגור פסצ'ניק קנביס במשקל של 3 גרם תמורת 300 ₪ בכל פעם.

**באישום החמישי**, הורשע בעבירה של ניסיון לסחר בסמים, בכך שבתאריך 1.10.17 ניסה למכור לגבריאל ידן קנביס במשקל של כשני גרם תמורת 230 ₪.

**באישום השישי**, הורשע בעבירה של סחר בסמים, בכך שבתאריך 23.9.17 מכר לאושרה בריק קנביס במשקל 6 גרם תמורת 530 ₪.

**באישום השביעי**, הורשע בשלוש עבירות של סחר בסמים, בכך שבין 5.9.17 – 26.9.18 בכשלוש הזדמנויות מכר ללירון בוסיבה קנביס במשקל של כגרם תמורת 100 ₪ בכל פעם.

**ניתן לסכם את כל כתב-האישום בכך שבחודשים ספטמבר – דצמבר 2017 , מכר הנאשם סם מסוכן מסוג קנביס לשבעה רוכשים שונים (אחד מהם קטין יליד 2000), במקרה אחד ניסיון, לפחות בשנים-עשר מקרים שונים, במשקלים של כגרם עד שישה גרם, תמורת 100 – 550 ₪ בכל פעם, וכן החזיק בסמים שונים (MDMA – 3 יחידות, חשיש – 4.9 גרם, קנביס מחולק ל – 5 מנות – 5.4 גרם) וגידל שלושה שתילי קנביס במשקל של כ – 15 גרם.**

**במסגרת** [**ת"פ 21165-12-18**](http://www.nevo.co.il/case/25216644) **הורשע בעבירות של הפרת הוראה חוקית, החזקת סכין ואיומים.**

במסגרת הבקשה למעצר עד תום ההליכים, הקשורה לכתב-האישום הקודם, שוחרר הנאשם למעצר בית מוחלט ובתנאים.

בתאריך 8.12.18 הפר את תנאי השחרור, שהה מחוץ לבית, החזיק סכין, קילל שוטר ואיים עליו "אני אתפוס אותך ואראה לך מה זה".

**ב. מתחם הענישה:**

**באשר לעבירות הסחר בסמים:**

התכליות העומדות אחר העבירות בהן פשע הנאשם הן המלחמה בנגע הסמים, מניעת הפגיעה הבריאותית הנובעת מן הסם לבני אדם, מניעת הנזקים הישירים והעקיפים הנגרמים לחברה מפעילות עבריינית של סחר בסמים.

לאור עקרון ההלימה ופסיקה הנוהגת בתחום, אני קובע כי מתחם הענישה ביחס ל**כל אירוע עברייני של סחר בקנביס תמורת תשלום, בנסיבות תיק זה נע בין מספר חודשי מאסר בפועל עד 12 חודשי מאסר בפועל**.

**אפנה אל פסקי-הדין הבאים, כאשר כל מקרה יאובחן לנסיבותיו, לחומרה או לקולא:**

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (23.1.13) בעניינו של נאשם אשר הורשע **בשלוש עבירות סחר בחשיש במשקלים קטנים** וכן החזיק סם מסוג **קוקאין**, **גיל צעיר**, **נעדר עבר פלילי**, תסקיר המכיל **המלצה שיקומית**, ל – **21 חודשי מאסר בפועל**.

[רע"פ 4687/15](http://www.nevo.co.il/case/20420496) **פלג נגד מדינת ישראל** (13.8.15) בעניינו של נאשם אשר הורשע ב**עשרה אישומים** של סחר בחשיש בכמויות קטנות, **נעדר עבר פלילי**, **תסקיר חיובי** ל – **18 חודשי מאסר בפועל**.

עפ"ג (מחוזי מרכז - הרכב בראשות הנשיא אברהם טל) [24112-09-17](http://www.nevo.co.il/case/22974026)  **טוט נגד מדינת ישראל** (10.12.17): בעניינו של נאשם אשר הורשע בריבוי מקרים של סחר בקנביס "**עשרות מנות**", משך החודשים **ספטמבר 2016 – אפריל 2017,** **בעל עבר פלילי**, בגיר-צעיר**, תסקיר שלילי** ל – **21 חודשי מאסר בפועל**.

נקבע כי מתחם הענישה שקבע בית-משפט קמא "**הולם את נסיבות ביצוע המכירות**" (אפנה להשלמת התמונה אל גזר-דינו של בית-משפט השלום בעמוד 18).

[עפ"ג 708-01-18](http://www.nevo.co.il/case/23748750) (מחוזי מרכז – הרכב בראשות סגנית הנשיא ורדה מרוז) **אבורוס נגד מדינת ישראל** (13.5.18), בעניינו של נאשם אשר הורשע **ב– 40 מקרים** של סחר **בקנביס במשקלים קטנים**, **בעל עבר פלילי,** לא בתחום הסמים, **תסקיר לא חיובי** ל – **31 חודשי מאסר בפועל**.

[ת"פ 58507-02-18](http://www.nevo.co.il/case/23668996) (מחוזי חיפה) **מדינת ישראל נגד אוריאן** ( 10.7.18) בעניינו של נאשם אשר הורשע, **בריבוי מקרים של סחר בקנביס**, משך מספר חודשים, **חלק מהקונים קטינים**, **נעדר עבר פלילי**, צעיר, נקבע מתחם כולל שבין מספר חודשי מאסר עד 20 חודשי מאסר, **נדון ל – 8 חודשי מאסר בפועל**.

[ת"פ 26856-05-16](http://www.nevo.co.il/case/21604222) (שלום כ"ס) **מדינת ישראל נגד רבוכין** (8.1.18) בעניינו של נאשם אשר הורשע ב – **73 מקרים** של סחר בקנביס ל – 28 אנשים שונים במשקלים של 1 – 30 גרם תמורת 50 – 120 ₪ לגרם, **משך כשנה וחצי**, וכן עבירות נוספות, **בעל תסקיר חיובי**, **נעדר עבר פלילי**, **היה נתון במעצר משך שבעה חודשים וחצי**, נדון ל – **6 חודשי מאסר בדרך של עבודות שירות**.

[ת"פ 46246-05-16](http://www.nevo.co.il/case/21980638) (שלום פ"ת) **מדינת ישראל נגד שינקר** (26.11.17) בעניינו של הנאשם 2, אשר הורשע ב – **68 מקרים** של **סחר בקנביס**, נקבע מתחם ביחס לכל מקרה שבין 3 – 8 חודשי מאסר בפועל, בעל **עבר פלילי**, תסקיר שאינו מציג המלצה שיקומית ברורה, נדון **לשנת מאסר**.

[ת"פ 56897-05-16](http://www.nevo.co.il/case/21551952) (שלום רמלה) **מדינת ישראל נגד קהתי** (29.10.17) בעניינו של נאשם, אשר הורשע ב – **32 מקרים** של **סחר בחשיש** ל – 9 אנשים שונים, תמורת 100 – 150 ₪ בכל פעם והחזיק 22 גרם חשיש, נקבע מתחום ביחס לכל אירוע של סחר שבין מספר חודשי מאסר עד שנת מאסר, **צעיר-בגיר**, **היה עצור בין 17.5.16 – 21.7.17**, **הציג תסקיר שיקומי משמעותי**, נדון ל **– 6 חודשי מאסר בדרך של עבודות שירות.**

[ת"פ 43195-09-15](http://www.nevo.co.il/case/20594018) (שלום ירושלים) **מדינת ישראל נגד משה כהן** (29.1.17) בעניינו של נאשם אשר הורשע ב – **23 מקרים** שבהם מכר קנביס וחשיש במשך מספר חודשים, לשישה אנשים, מהם 4 קטינים, היה עצור בין **16.9.15 – 1.11.15**, **צעי**ר, **עבר הליך שיקומי**, נדון ל **– 4 חודשי מאסר בדרך של עבודות שירות.**

[ת"פ 16825-05-15](http://www.nevo.co.il/case/20262809) (שלום רמלה) מדינת ישראל נגד גואטה (10.1.17), בעניינו של נאשם אשר הורשע **במספר רב של מקרים של סחר בקנביס**, **החזיק מחסנית ובה כדורים**, הציג **תסקיר חיובי**, **ל – 3.5 חודשי מאסר בדרך של עבודות שירות.**

[ת"פ 51036-08-15](http://www.nevo.co.il/case/20537288) (שלום פתח תקווה) **מדינת ישראל נגד נהרי** (17.1.17) בעניינו של נאשם אשר הורשע ב – **39 מקרים** של סחר בחשיש, **משך 20 חודשים**, לשבעה לקוחות שונים, נתפס ברשותו סכום כסף רב, **בעל עבר פלילי** מתחום הסמים, מבוגר, **הוצג תסקיר שלילי**, נדון ל – **20 חודשי מאסר**.

**באשר לעבירת גידול 3 שתילי סם בנסיבות המתוארות והחזקת הסם:**

לאור עקרון ההלימה, פסיקה הנוהגת בתחום, מתחם הענישה הוא בין מאסר על תנאי למספר חודשי מאסר בפועל.

**באשר לעבירה של הפרת מעצר הבית:**

נוכח עקרון ההלימה ופסיקה הנוהגת בתחום ,מתחם הענישה הוא בין מאסר מותנה למספר חודשי מאסר בפועל.

**באשר לעבירה של החזקת הסכין:**

נוכח עקרון ההלימה ופסיקה הנוהגת בתחום, מתחם הענישה ביחס לעבירה זו, בנסיבות המתוארות באישום, הוא בין מספר חודשי מאסר בפועל עד שנת מאסר.

**באשר לעבירות האיומים:**

נוכח עקרון ההלימה, עובדות כתב-האישום טיב האיום שאותו השמיע הנאשם, מושא האיום, אני קובע את מתחםהענישה בין מאסר על תנאי למאסר בפועל עד 12 חודשי מאסר בפועל.

**אפנה אל פסק-הדין הבאים:**

[עפ"ג (מחוזי מרכז) 52083-12-10](http://www.nevo.co.il/case/4521447) **קפש נגד מדינת ישראל** (2.2.11): נאשם אשר איים על גרושתו, פנים אל פנים, שיגמור את חייה, אמר לה שהוא יבצע את זה, בעל עבר פלילי רלוונטי, נדון ל – **7 חודשי** **מאסר בפועל**.

[ע"פ 7032-05-16](http://www.nevo.co.il/case/21473861) (מחוזי מרכז) **מדינת ישראל נגד מוסקוביץ** (31.5.16): נאשם שהורשע בעבירת איומים אחת כלפי זוגתו שירצח אותה, נעדר עבר פלילי, **היה עצור כחודש ימים**, נדון **למאסר מותנה** ול- 5,000 ₪ קנס.

**ב. שיקולי ענישה:**

תחילה, להתנגדות ב"כ הנאשם להגשת תמונות הסכין ותמונות שתילי הסם (במ/3 + במ/4).

במעמד הדיון, קיבלתי את התמונות כראייה.

אפנה לנימוקים שבהחלטתי במסגרת [ת"פ 68753-07-18](http://www.nevo.co.il/case/24880725) (שלום רמלה) עמוד 6 שאותה אני מאמץ גם לתוך גזר דין זה.

אפנה להלכה שנקבעה ברע"פ 9718/14 **מדינת ישראל נגד נואורה** (25.11.17) וכן לסעיפים [40י (ב)](http://www.nevo.co.il/law/70301/40j.b) ל[חוק העונשין](http://www.nevo.co.il/law/70301) התשל"ז – 1977 ולסעיף [187](http://www.nevo.co.il/law/74903/187) ל[חוק סדר הדין הפלילי](http://www.nevo.co.il/law/74903) (נוסח חדש) התשמ"ב – 1982: "...ורשאי הוא גם להביא ראיות אחרות לעניין זה".

אין התמונות משקפות אלא את עובדות כתבי-האישום - לא למעלה ולא למטה מהן, ולפיכך יש לקבלן.

יצוין, כי התעלמתי מתמונות המתעדות דברים שאינם בכתב-האישום.

**עבירות הסחר בסמים שאותן ביצע הנאשם חמורות.**

במקרה אחד קיימת חומרה יתירה נוכח מכירת הסם **לקטין**.

**הנאשם מכר סם מסוג קנביס לשבעה קונים שונים, לפחות בשניים עשר מקרים שונים, במקרה אחד ניסה לעשות כן, כל זאת בתקופה של כ – 4 חודשים.**

**הפעילות העבריינית באמצעות יישומון הטלגראס מוסיפה נופך מיוחד של חומרה**. עמד על כך בית המשפט העליון ב[בש"פ 590/19](http://www.nevo.co.il/case/25385157) **לירן שמעיה נגד מדינת ישראל** (3.2.19) הגם שבהקשר אחר: "פעלתנותו של המבקש בקבוצת ה"טלגראס"...מלמדת על מעורבותו המשמעותית בסחר בסמים...".

**תופעת הסחר בסמים באמצעות יישומון ה"טלגראס**" הפכה לתופעה עבריינית נפוצה, היא מהווה שכלול של אמצעי הסחר ה"רגילים", תוך רצון וכוונה לחמוק מעינה של המשטרה.

הפעילות במסגרת תוכנה זו עלול להוביל לקשר ישיר בין מוכר לקונה, להעלים ראיות ומטרתה להערים על אמצעי האכיפה הרגילים.

התוכנה מקלה על יצירת קשר בין מוכר לקונה, הופכת את מעשה הסחר לזמין ולפיכך חדשנותה של תופעה עבריינית זו מחייבת תגובה עונשי הולמת, שיש בה ממד הרתעתי מיוחד, מעבר לממד הקיים בדרכך כלל בענישה בעבירות סחר בסמים.

אין להקל ראש בהחזקת הסם ובגידול שלושת השתילים, הגם שאין מדובר במעבדה לגידול סם מאובזרת שהושקעו בה ממון ותכנון רבים.

עיון בעובדות כתב-האישום הנוסף, מלמד כי מדובר בנאשם שהמפגש עם רשויות אכיפת החוק ובית-המשפט לא הרתיעו.

הנאשם נעצר, שוחרר למעצר-בית, הפר את תנאי השחרור והגדיל לעשות עת החזיק ברשותו סכין ואיים על השוטר.

**לחובתו של הנאשם עבר פלילי** הכולל שתי הרשעות קודמות (במ/1), אחת מהן בעבירה של החזקת סם לצריכה עצמית.

יחד עם זאת, אין לומר שעומד בפניי נאשם שעברו הפלילי מלמד כי טבול מכף רגל ועד ראש בעולם הסמים, העוסק בסחר בסמים בדרך קבע כחלק משגרת חייו משך שנים.

יצוין, כי הנאשם מעולם לא ריצה עונש מאסר בפועל וזהו מאסרו הראשון.

לחובתו של הנאשם **מאסר מותנה בר הפעלה בן חודשיים** (במ/2). בתאריך **27.2.17** מעמד גזר-הדין אמר הנאשם: "**היום אני במערכת תקינה**...". והנה, כבר בחודש ספטמבר 2017 החל לבצע את עבירות הסחר בסמים דנן ללמדך מה שוויה של אמירתו.

**שקלתי את מצבו הרפואי** של הנאשם כעולה מהמסמכים הרפואיים במ/5-במ/7.

למדתי מהם, כי בשנת 2009, בעת שהיה קטין, נורה ברגלו בכדור טועה (במ/5), ובשנת 2017 נחבל עקב נפילה מסוס (במ/6 + במ/7).

**התסקיר שהוגש בעניינו של הנאשם נעדר המלצה שיקומית.**

**אין לומר כי מדובר בתסקיר חיובי שבכוחו להוביל להקלה בעונש**: נמסר בו, בין השאר, מידע אודות תולדות חייו, אודות הקשר עם שירות המבחן מן העבר, צוינה העובדה כי נחשף למעורבות שולית, העובדה כי הוא נהג להשתמש בסמים, צוין רצונו לערוך שינוי במהלך חייו, אך למרות ניסיון מסוים לעלות על דרך שיקומית, תוך מסירת דגימות שתן שליליות לשימוש בסמים, בסופו של יום התברר כי בחלוף הזמן לא חל כל שינוי אמתי בעמדותיו העברייניות, הוא משליך את מצבו על אחרים, חסר בשלות לשינוי, הפנים נורמות התנהגות שוליות, הנתונות לגיטימציה לפעילות עבריינית בנסיבות של דחק ומשבר, ונמסר כי גם במסגרת תנאי השחרור המשיך רצף השימוש בחומרים אסורים גם בעת שהיה במעצר בית.

בעניין זה שקלתי את עדותה של דפנה ארד ליפשיץ (עמוד 12 שורה 13 והלאה) - עובדת סוציאלית מן היחידה להתמכרויות בלוד, אשר טיפלה בנאשם ואשר העידה כי היא מצויה עם הנאשם בקשר טלפוני. היא התרשמה כי יש לו רצון לשיקום ולניקיון מסמים.

ואולם, אלו הם דברי מלל בלבד מצדו של הנאשם, שבמעשיו הוכיח אחרת.

עוד שקלתי את הטיעונים שלפיהם הנאשם השתלב בפרויקט שיקומי בתוך כתלי הכלא.

**לזכותו של הנאשם יש להביא את העובדה כי הוא הודה, לא ניהל משפט וחסך זמן ציבורי ניכר.**

**שקלתי את הנסיבות האישיות הנוספות של הנאשם, כלומר** את עדותה של ארוסתו המצפה להקים עם הנאשם משפחה ואת עדותו של אביו (עמוד 14 שורה 14 והלאה).

**המסקנה העולה מן השיקולים שפורטו לעיל, היא שיש לקבוע את עונשו של הנאשם בתוך המתחמים השונים, בצורה מדתית, כיאה למי אשר סחר בסמים בפרק זמן קצר, למספר קטן של רוכשים, החזיק סם מסוגים שונים במשקלים קטנים, גידל שלושה שתילי קנביס, בעל עבר פלילי שאינו מכביד. אשר הפר מעצר בית וביצע עבירות נלוות, נעדר אופק שיקומי, שלא השכל לתעל את עצמו ולשנות את דרכיו.**

**ג. תוצאה:**

**א.** בגין כתב-האישום הדן בעבירות הסמים 14 חודשי מאסר בפועל.

**ב.** בגין כתב-האישום הדן בעבירות הפרת ההוראה החוקית, החזקת הסכין והאיומים 4 חודשי מאסר בפועל.

**ג.** אני מורה על הפעלת עונש המאסר המותנה בן החודשיים מ[ת"פ 18325-09-15](http://www.nevo.co.il/case/20564417) שלום תל-אביב-יפו, וזאת במצטבר לעונש המאסר בפועל.

**ד.** סה"כ ירצה הנאשם **20 חודשי מאסר בפועל**, מהם תנוכה תקופת מעצרו: 6.2.18 – 28.2.18 והיא תמנה מתאריך 8.12.18 והלאה.

**ה.** 6 חודשי מאסר שאותם לא ירצה, אלא אם כן יעבור בתוך 3 שנים מיום שחרורו עבירה בניגוד ל[פקודת הסמים המסוכנים](http://www.nevo.co.il/law/4216) מסוג פשע.

**ו.** 3 חודשי מאסר שאותם לא ירצה, אלא אם כן יעבור בתוך 3 שנים מיום שחרורו את יתרת העבירות בהן הורשע.

**ז.** קנס בסך 5,000 ₪ או 60 ימי מאסר תמורתם, והקנס ישולם בעשרה תשלומים חודשיים שווים, הראשון בתאריך 1.10.19 ובכל ראשון שלאחר מכן.

**ח.** אני מכריז על הנאשם סוחר סמים ומורה על חילוט הרכוש המפורט בהודעה הנספחת לכתב-האישום ב[ת"פ 43097-02-18](http://www.nevo.co.il/case/23653578) לטובת קרן החילוט סמים.

ניתן בזאת צו כללי למוצגים.

5129371הסמים יושמדו.

54678313זכות ערעור לבית-המשפט המחוזי מרכז/לוד בתוך 45 ימים.

התיק סגור.

ניתן היום, ט' אייר תשע"ט, 14 מאי 2019, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה