|  |  |
| --- | --- |
| **בית משפט השלום בירושלים** | |
| **ת"פ 50693-02-18 מדינת ישראל נ' מדינה(אחר/נוסף)** |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל** |  |
|  | **ע"י תביעות ירושלים** | **המאשימה** |
|  | **נגד** | |
|  | **דוד יהונתן מדינה  ע"י ב"כ עו"ד ארז בר-צבי** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7א'](http://www.nevo.co.il/law/4216/7a), [7ג](http://www.nevo.co.il/law/4216/7c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja), [449](http://www.nevo.co.il/law/70301/449)

|  |
| --- |
| **גזר דין** |

**כתב האישום**

נגד הנאשם הוגש כתב אישום בהקשר לביצוע עבירות סמים.

**מעובדות החלק הכללי** בכתב האישום המתוקן בהסדר (ללא הסכמה עונשית), עולה כי הנאשם שימש מנהל רשת סמים שהפצתם בוצעה בסיוע אפליקציית "טלגראם" תחת ניהולו של חננאל סלימן (להלן – **חננאל**), וזאת תחת השם "קרליטו סופראנו". במסגרת הרשת, העסיק חננאל את הנאשם וחברי רשת נוספים – סלבי כהן גדול ותהילה זריהן. חברי הרשת עשו שימוש בכינויים שונים בקשר לשם "קרליטו סופראנו", ולשם ביצוע עסקאות הסמים, נהגו לוודא ולאמת את זהות משתמשי הקצה (הרוכשים), שנדרשו להזדהות, לרבות באמצעות שליחת תמונות "סלפי", מסמכים מזהים וכדומה. העסקאות בוצעו במישרין אל מול הרוכשים או באמצעות השלשת הסמים מחד ותמורתם בכסף מאידך. עבור כל ביצוע עסקה עבור חננאל, החזיר לו הנאשם סכום שבין 50 ל-60 ₪ בגין כל גרם בעסקת סם, כשההפרש בסך כ-30 ₪ נכנס לכיסו.

**באישום הראשון** מצוין, כי הנאשם מכר ישירות לרוכשת, קנביס במשקל גרם תמורת 100 ₪ לאחר תיאום העסקה באמצעות הרשת, וזאת ביום 27.12.2017. בגין אישום זה יוחסה לנאשם עבירת סחר בסם, לפי [סעיפים 13](http://www.nevo.co.il/law/4216/13) +[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן – **הפקודה**).

**באישום השני** מצוין, כי הנאשם מכר ישירות לשוטר סמוי קנביס במשקל 3.10 גרם תמורת 300 ₪ לאחר תיאום העסקה באמצעות הרשת. בגין אישום זה יוחסה לנאשם עבירת סחר בסם, לפי [סעיפים 13](http://www.nevo.co.il/law/4216/13) +[19א](http://www.nevo.co.il/law/4216/19a) לפקודה.

**באישום הרביעי** מצוין, כי ביום 6.2.2018 במסגרת חיפוש ברכבו של הנאשם, נתפסו במשענת היד ובשקית במושב האחורי סמים מסוג חשיש במשקל 49.23 גרם נטו וקנביס במשל 2.24 גרם נטו. בגין אישום זה יוחסה לנאשם עבירה של החזקה סם שלא לצריכה עצמית, לפי [סעיפים 7א'](http://www.nevo.co.il/law/4216/7a) + [7ג](http://www.nevo.co.il/law/4216/7c)'רישא לפקודה.

**באישום החמישי** מצוין, כי במסגרת הפעילות ברשת, הנאשם היה פעיל בין נובמבר 2017 לפברואר 2018, כשהיה מקבל מחננאל עשרות גרם קנביס מדי יום, ומוכר את הסם לאנשים שונים באמצעות הרשת ברחבי ירושלים, תוך שהוא משתמש ברכב הטויוטה שבבעלותו, כשהרווח השבועי שלו עמד על 10,000 ₪ בקירוב. בתמורה לכל עסקה הנאשם קיבל כ-90 ₪ לכל גרם שמכר, ומסכום זה היה מעביר לחננאל 60 ₪, וההפרש שולשל לכיסו. בין יתר לקוחותיו באותה תקופה היו ב"ש, לה מכר הנאשם פעמיים כ-3.5 גרם קנביס תמורת 300 ₪, וא"מ, למה מכר הנאשם 9 גרם קנביס בתמורה לסכום לא ידוע. בגין אישום זה, יוחסו לנאשם ביצוע ריבוי עבירות של סחר בסם, לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודה, וקשירת קשר לביצוע פשע, לפי [סעיף 449](http://www.nevo.co.il/law/70301/449) ל[חוק העונשין](http://www.nevo.co.il/law/70301), התשל"ז-=1977 (להלן – **חוק העונשין**).

**מהלך הדיון**

תיק זה הגיע אלי אגב בירור הבקשה למעצרו של הנאשם עד לתום ההליכים נגדו.

הנאשם היה עצור במסגרת תיק זה בין 6.2.2018 ל-1.3.2018, עת שוחרר על-ידי למעצר בית מלא.

ביום 8.4.2018 נתקבל תסקיר מעצר בעניינו של הנאשם, ממנו עלה כי מדובר באדם בשנות השלושים לחייו, נשוי ואב ל-3 ילדים קטנים, נמנה על קהילת חב"ד, ואף שירת בתפקידים בחו"ל במסגרת זו. לנוכח המלצת התסקיר הותרתי את תנאי מעצר הבית המלא על כנם, הטלתי על הנאשם צו פיקוח מעצרים, ואפשרתי הקלות מסוימות הקשורות ביציאה לתפילות.

ביום 10.6.2019 הקלתי, שוב, בתנאי השחרור, לנוכח התסקיר שהתקבל, שלימד על השתלבות הנאשם בטיפול ומסירת בדיקות שתן תקינות. ההקלה הייתה מעבר למקום מעצר בית אחר, והמרת מעצר הבית ב"מעצר אדם" בצמידות למפקח שאושר על-ידי.

באותו יום, 10.6.2019, במסגרת התיק העיקרי (הנוכחי), הגיעו הצדדים להסדר טיעון, לפיו תוקן כתב האישום, הנאשם הודה והורשע באמור בו, מבלי שהצדדים הגיעו להסכמה עונשית. המאשימה ציינה כי עמדתה למאסר בפועל ממושך.

ביום 25.9.2018 התקיים דיון נוסף, ולנוכח המשך שיתוף הפעולה של הנאשם עם שירות המבחן, הוריתי על הקלה בתנאים, במתכונת של מעצר בית לילי בלבד והמשך פיקוח שירות המבחן.

ביום 13.2.2019 נשמעו בתיק הנוכחי טיעונים לעונש, ובסופם דחיתי את המשך בירור עניינו של הנאשם ליום זה (30.6.2019), על-מנת שהתמונה הטיפולית/שיקומית תהא שלמה.

**תסקירי שירות המבחן**

מהתסקיר שהוגש בחודש נובמבר 2018 עולה, כי הנאשם כבן 33 (כיום), נשוי ואב לשלושה ילדים קטנים, ומאז חודש מאי 2018 מנהל עסק עצמאי של מכירת קורסים דיגיטליים. הוא גדל במשפחה חרדית וסיים מסגרת תיכונית ללא תעודת בגרות. הוא לא התגייס לצבא על רקע אורחות חייו ולאורך שנים עבד בתחום המכירות. בהמשך היה שליח חב"ד בהודו ובבוליביה. בהווה, הוא מתנדב בכל יום במרכז הרפואי "וולפסון" במסגרת חב"ד בביקורי חולים, עידודם ועידוד בני משפחותיהם. הוצגו על כך אישור והערכה, כי מדובר בפעילות משמעותית ומוערכת. עוד עולה מהתסקיר, כי במשך כ-4 שנים, בתחילת שנות העשרים לחייו, הנאשם "חזר בשאלה" ואף ניתק קשר עם משפחתו. באותה תקופה גם החל להשתמש בסמים. אלא שלאחר תקופה זו, "חזר בתשובה" והצטרף לחב"ד כמתואר לעיל. יצוין, כי מעצרו של הנאשם בתיק הנוכחי גרם לנתק בינו לבין אשתו וילדיו, והקשרים חודשו, כשכיום בני הזוג גרים יחד ועושים מאמצים לשפר את חייהם המשותפים. לנאשם אין עבר פלילי. שירות המבחן עמד על כך שהנאשם נטל אחריות למעשים, אך התקשה להכיר בדפוסי התנהגות בלתי יציבים ואימפולסיביים אצלו, שעמדו בבסיס ביצוע העבירות. יחד עם זאת, הוא הביע נכונות לטיפול ואכן השתלב בטיפול, תוך מתן בדיקות שתן תקינות לאורך תקופה ארוכה.

בתסקיר שהוגש בחודש פברואר 2019 עמד שירות המבחן על כך שמאז נדחה הדיון, לא נפתחו לנאשם תיקים חדשים. הנאשם ממשיך במגוריו עם אשתו וילדיו וממשיך לעבוד כעצמאי. בתקופת הדחיה הנאשם העמיק את הקשר עם שירות המבחן במסגרת טיפול קבוצתי שנועד, בין היתר לעמוד על כשליו ההתנהגותיים ולהקנות לו כלים חדשים. ככלל, שירות המבחן התרשם מרמת שיתוף פעולה טובה, אך להערכתו, הנאשם מתקשה לעמוד בגבולות ונוטה להציג את הדברים באופן חיובי מאשר הם באמת. לנוכח כל האמור, סבר שירות המבחן כי יש להטיל על הנאשם מאסר לריצוי בעבודות שירות יחד עם צו מבחן, להמשך מעקב אחר הטיפול בו. יצוין, כי סברתי באותו מועד, כי לא ניתן לסיים את התיק, ללא מיצוי התהליך הטיפולי, ועל-כן דחיתי את הדיון והזמנתי תסקיר נוסף.

בתסקירו האחרון מחודש יוני 2019 ציין שירות המבחן, כי במהלך תקופת הדחייה, הנאשם המשיך לעמוד עמו בקשר רציף, לרבות הגעה למפגשים שבועיים. שירות המבחן עמד על מידת היחשפות ושיתוף גדולה יותר מצד הנאשם לחברי הקבוצה הטיפולית, דבר המלמד על הטמעה טובה יותר של התכנים מבחינתו. לנוכח ההתקדמות הטיפולית, השינוי החיובי שביצע הנאשם בחייו, ולנוכח רצונו בהמשך טיפול, שירות המבחן שינה מהמלצתו האחרונה, ועתר להטיל על הנאשם של"ץ בהיקף 300 שעות לריצוי במסגרת מערך הספריות העירוניות בראשון לציון, לצד מבחן.

**חוות דעת של הממונה על עבודות השירות**

הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם כשיר לבצע עבודות שירות ב"בית אבות בולגרי", הרח' האם 8 ראשון לציון, החל מיום 31.7.2019.

**טיעונים לעונש**

הצדדים לא הגיעו להסכמה עונשית.

מחד, ב"כ המאשימה טענה כי יש להטיל על הנאשם מאסר שלא יפחת מ-3 שנים, קנס, התחייבות, פסילה ופסילה על-תנאי, וכן חילוט הרכוש ששימש לביצוע העבירה. לדבריה, מתחמי ענישה הרלבנטיים הם מתחם שבין 8 ל-18 חודשים בגין כל אישום סחר סמים, ומתחם שבין 12 ל-24 חודשים ביחס לאישום החמישי (ריבוי עבירות סחר והמתואר שם). ב"כ המאשימה הדגישה את חומרת המעשים, את התפרסותם על פני תקופה ארוכה, החזרתיות והשיטתיות שבהם – והכל למען בצע כסף.

מאידך, הסניגור טוען, כי ניתן להסתפק בעונש של"ץ נרחב וצו מבחן, וזאת לנוכח נסיבות חייו של הנאשם, שכל חייו תפקד באופן נורמטיבי; היותו אדם התורם לחברה, נשוי ואב ל-3 אותם הוא מפרנס; היותו האדם שחשף בהודעותיו במשטרה את הרשת וסייע לרשויות החוק בהקשר זה; הירתמותו לתהליך טיפולי ושיקומי וההרשעה שגרם לו ההליך הפלילי.

הנאשם בדבריו לפניי, היכה על חטא והדגיש כי סייע למשטרה לחשוף את יתר המשתמשים ברשת שלו, לאחר שהעסק "התפוצץ" כדבריו (עמ' 13, ש' 20-21). הנאשם אישר שהמעשים בוצעו ממניע כלכלי, ולאחר שנסחף לכך בעקבות חבר נעורים. הנאשם סיפר כי אשתו בהיריון וביקש להימנע מלהכניסו לכלא.

בדיון שהתקיים הקיום חזרו הצדדים על טענותיהם ועל עמדותיהם העונשיות. הנאשם סיפר על המהפך שחל בחייו ועל פעילותו למען הציבור, ועל שיקום יחסיו עם אשתו.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מדיניות הענישה הנוהגת ונסיבות ביצוע העבירה.

**אשר לערך המוגן** – סחר בסמים הוא רעה חולה, שתפוצתה נרחבת ביותר. הנזקים הנגרמים מסמים "קלים" ו"קשים", הם קשים, מרובדים וארוכי טווח. הם פוגעים בכלל האוכלוסייה, ללא קשר למוצא, דת, מין או מצב סוציו-אקונומי. סחר שיטתי בסם, על כן, פוגע קשות בשלום הציבור, בבריאות הציבור ובביטחונו. שעה שהדבר מבוצע מבצע כסף, הציניות שבמעשים אף מחמירה את הפגיעה בערכים המוגנים. אפנה לדברי כב' השופט עמית בפרשה שעניינה סחר ב"טלגראס":

"לפני סיום, ארשום הערת אזהרה לפני הצרכנים והמשתמשים.

ריבוי המקרים המובאים לפנינו בעת האחרונה – של גידול, ייצור והפקת קנבוס לשם הפצה ומכירה, כמו גם הפצה ומכירה של קנבוס תוך שימוש באפליקציית ה'טלגראס', מעוררים את התחושה, שהגם שאינה מגובה בסטטיסטיקה או במחקר אמפירי, כי המדיניות שבאה לידי ביטוי בחוק הסמים המסוכנים (עבירת קנס מיוחדת – הוראת שעה), התשע"ח-2018 (שתחולתו ביום 1.4.2019) – זלגה שלא בטובתה למחוזות אחרים. **צרכנים ומשתמשים ואנשים נורמטיביים, שבעבר לא היו נכונים ליטול על עצמם סיכון להסתבך בעולם הפלילי, נכונים כיום לילך צעד נוסף ולהפוך למגדלים ולסוחרים בסם. זאת, מתוך תפיסה שגויה כי מדובר ב'סמים קלים', ובהינתן הטכנולוגיה המאפשרת מכירה והפצה קלה ו'סטרילית' של סמים. ברם, סחר בסמים הוא סחר בסמים. ידע כל מי שמהרהר בדרכים לעשיית כסף קל, כי מדיניות הענישה לא השתנתה, ובית המשפט רואה בחומרה רבה עבירות של סחר והפצה של סמים מסוכנים, גם סמים "קלים", תוך הטלת ענישה משמעותית ומרתיעה. צרכנים ומשתמשים – ראו הוזהרתם**" [[ע"פ 2596/18](http://www.nevo.co.il/case/23827604) **זנזורי** נ' **מ"י** (מיום 12.8.2018) בפסקה 8 – ההדגשות הוספו].

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: אין ספק שמדובר ברצף מתוכנן, שיטתי, מאורגן ו"מקצועי" של מעשים, שנועדו – כל כולם – להפצתם של סמים לקהל רחב ככל הניתן, מתוך רצון להשיא רווחים עד כמה שניתן – אלו הן נסיבות לחומרה, שבאות לידי ביטוי גם במשך המעשים והחזרתיות שבהם; הנאשם היווה "מנהל" לכל דבר ב"ארגון עבודה" מסודר, כשהיו לו תפקידים מוגדרים; הוא היה כפוף ל"מנהל" ממנו קיבל את "חומר הגלם", ולו הזרים את הרווחים תוך שהוא משלשל יתרה קבועה לכיסו; מדובר באדם בוגר, נשוי ואב לילדים, שהתפתה לדבר מחמת בצע כסף, תוך שהוא רותם את כישוריו כאיש מכירות (כפי שעולה מקורות חייו) לצורך כך, ועושה כן ב"הצלחה" מרובה, אם לשפוט מכתב האישום; על הנזק מעבירות סמים עמדתי, ואלמלא חשיפת הפרשה (טרם המעצר), המעשים היו נמשכים ובהיקף נרחב.

**מדיניות הענישה הנוהגת –** הכלל בעבירות סחר בסמים הוא מאסר בפועל, כשלרוב, יש לתת בכורה לשיקולי הרתעה וגמול, על-פני האינטרסים האישיים של נאשם, לרבות שיקומו. ר' בהקשר זה: רע"פ 3343/07 **מכאוי** נ' **מ"**י (מיום 26.7.2017). ב[רע"פ 7996/12](http://www.nevo.co.il/case/5605484) **יוסף** נ' **מ"**י (מיום 23.1.2013) נקבע מתחם ענישה בין 7 ל-18 חודשים בנסיבות של 4 מקרי סחר בחשיש וסחר בקוקאין (גרמים בודדים), ונאשם נדון ל-21 חודשי מאסר בגין מעשים נוספים; ב[רע"פ 1370/17](http://www.nevo.co.il/case/22240058) **בן נעים** נ' **מ"י** (מיום 20.4.2017) נדון אדם ל-16 חודשי מאסר וחילוט, על בסיס מתחם שבין 12 ל-24 חודשי מאסר לגבי ריבוי מקרים של סחר בחשיש, אך בכמויות גדולות יותר ממקרנו, לרבות בפלטת חשיש. יצוין, כי להבדיל ממקרנו, באותו מקרה דובר גם באישום של סחר בלמעלה מקילוגרם חשיש; ב[רע"פ 2139/16](http://www.nevo.co.il/case/21035570) **אברמס** נ' **מ"י** (מיום 18.5.2016) אושר מתחם שבין 8 ל-27 חודשי מאסר ביחס לריבוי מקרים של סחר בחשיש, אם כי בכמויות גדולות לכל עסקה, מאשר במקרנו. שם הנאשם נדון ל-8 חודשי מאסר בפועל; ב[עפ"ג (חיפה) 23794-09-17](http://www.nevo.co.il/case/22973717) **ג'בארין** נ' **מ"י** (מיום 26.10.2017) אושר מתחם שבין חודשים ספורים ועד 18 חודשי מאסר למספר אישומים הנוגעים לסחר בחשיש אל מול סוכן בכמויות משתנות שבין 8 ל-90 גרם. שם הוטלו בין 10 ל-17 חודשי מאסר על נאשמים שונים בהתאם לנסיבותיהם המשתנות; ב[עפ"ג (י-ם) 10175-02-16](http://www.nevo.co.il/case/20936185) **מ"י** נ' **דייני** (מיום 14.6.2016) הסתים הליך בעונש בעבודות שירות בשל שיקולי שיקום, כשנקבע מתחם שבין 5 ל-15 חודשי מאסר לנסיבות של ריבוי מכירות קנביס בכמות של 4 גרם בכל פעם, כשברקע הדחת קטינים; ב[עפ"ג (י-ם) 21958-07-16](http://www.nevo.co.il/case/21980458) **שם טוב** נ' **מ"י** (מיום 9.4.2018) הסתיים הליך בעבודות שירות חלף 10 חודשי מאסר שנגזרו בערכאה הדיונית, וזאת מטעמי שיקום. שם דובר במתחם שבין 10 חודשי מאסר ועד 30 חודשים ביחס למקרה של הדחת קטין לשימוש בסם על רקע חברתי ומכירה מספר פעמים לקטינים.

**מתחם הענישה** – לפיכך, מתחם הענישה ביחס לאישומים הראשון והשני (סחר), צריך לעמוד על צריך לעמוד על בין 5 ל-15 חודשים לכל אישום בנפרד.

אשר לאישום הרביעי (החזקה שלא לשימוש עצמי), יש להעמיד את המתחם בין 3 ל-12 חודשים.

אשר לאישום החמישי (ריבוי מקרים), יש להעמיד את המתחם בין 6 ל-18 חודשים.

אין להתייחס אל האישומים השונים כאל אירוע אחד, משום שלא מתקיים ביניהם מבחן הקשר ההדוק. יחד עם זאת, יש לפסוק בהתאם למתחם המשוקלל.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: שליחת הנאשם לכלא, כשאין לו עבר פלילי קודם, כשהוא אב ל-3 ילדים, ממתין ללידת ילדו הרביעי, ועול פרנסת המשפחה עליו – יהווה פגיעה בלתי מדתית, לטעמי בו ובמשפחתו. "ועדת דורנר" עמדה על האפקטים המדרדרים של שליחת אדם לכלא, כשאין לו עבר פלילי, והדברים מקבלים משנה חשיבות, שעה שנפתחו חלופות עונשיות נוספות, דוגמת הרחבת היקף עבודות השירות, מתוך הבנה שכליאה, איננה "מענה קסם" עונשי שאין בלתו; הנאשם היה עצור בתיק זה מעצר ממש מעט מעל חודש ימים; בעקבות מעצרו, חייו הזוגיים עלו על שרטון, והוא ואשתו שבו לחיות יחד לאחר תקופה לא קצרה של פרידה; הנאשם נטל אחריות למעשים, וברבות הזמן, בהתאם לתסקירים השונים, ניתן להתרשם מנטילת אחריות מלאה ומעירנות גבוהה יותר מצד הנאשם, לדפוסיו הבעייתיים; הנאשם שיתף פעולה עם המשטרה והוא שחשף בפניה את כלל המעשים, כפי שעולה, במיוחד מהאישום החמישי; הנאשם הודה ללא הסדר ומבלי שהובטחה לו כל הקלה; לכל אורך חייו, ובוודאי בתקופה האחרונה, הנאשם מתנדב ותורם מזמנו לחברה כפי שעולה מתסקירי שירות המבחן; לנאשם אין כל עבר פלילי.

**המיקום במתחם** – במכלול השיקולים שציינתי, יש למקם את הנאשם בחלק התחתון של המתחם, באופן שניתן יהיה להטיל עליו מאסר בדרך של ריצוי בעבודות שירות, מעבר ל-6 חודשים, לאחר שאין בנמצא שיקולים המאפשרים חריגה מהמתחם. אציין, כי המלצת שירות המבחן להטלת של"ץ, אינה באה בחשבון, לנוכח עקרון ההלימה, המחייב, לכל הפחות, הטלת מאסר בדרך של עבודות שירות. אין מדובר בתיק "טריוויאלי", אלא בהתארגנות מסודרת וממושכת להפצת סמים כדי להשיג רווח כספי. לעומת זאת, היעדר עברו הפלילי של הנאשם, העובדה שהודה בחקירה וחשף את שחשף, התהליך הטיפולי, השמירה על תנאים והיעדר תיקים חדשים, מובילים לתוצאה העונשית האמורה, המתיישבת, לטעמי, עם עקרון ההלימה.

**גזירת הדין**

לפיכך, אני מחליט לגזור על הנאשם את העונשים הבאים:

1. 8 חודשי מאסר, אשר ירוצו בעבודות שירות, החל מיום 8.9.2019 , אשר ירוצו ב"בית אבות בולגרי" בראשון לציון, וזאת על פי חוות דעת הממונה על עבודות השירות. על הנאשם להתייצב ביום זה עד לשעה 08:00 במשרד הממונה על עבודות שירות ברמלה לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולים להביא להפקעת העבודות ולהמרת העונש בעונש מאסר של ממש. **מהתקופה שקבעתי יש לנכות את מלוא ימי מעצרו בתיק זה על-פי רישום שב"ס שיכריע**;
2. 9 חודשי מאסר, שלא ירוצו אלא אם יעבור הנאשם כל עבירה לפי פקודת הסמים, למעט שימוש עצמי בסמים והחזקת כלים לשימוש עצמי בסמים , וזאת בתוך שלוש מהיום;
3. 4 חודשי מאסר, שלא ירוצו אלא אם יעבור הנאשם כל עבירה של שימוש עצמי בסמים או החזקת כלים לשימוש עצמי בסמים, וזאת בתוך שלוש מהיום;
4. קנס בסך 10,000 ₪, אשר ישולם החל מיום 1.5.2020, או חודש מאסר תמורתו אם לא ישולם. הקנס ישולם ב-20 תשלומים שווים ורצופים בכל 1 בחודש. לא ישולם תשלום במועד או לא ישולם כלל, יעמוד הקנס לפירעון מיידי. לאחר קבלת אישור על תחילת ריצוי עבודות השירות – יש לקזז את ההפקדה בתיק המעצר בסך 6,000 ₪ מסכום הקנס, והיתרה בתשלומים כפי שקבעתי;
5. צו מבחן לתקופה של 18 חודשים. במהלך תקופה זו הנאשם מחויב בשיתוף פעולה עם שירות המבחן, כאשר מובהר כי הפרת הצו תוכל להביא לפתיחה מחודשת של המשפט וגזירת עונשו של הנאשם, לרבות עונש מאסר.
6. התחייבות בסך 5,000 ₪ שלא לעבור **כל** עבירה לפי פקודת הסמים במשך שנתיים מהיום או 10 ימי מאסר תמורתה אם לא תיחתם. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.
7. פוסל את הנאשם מלהחזיק או מלקבל רישיון נהיגה לתקופה של 6 חודשים, וזאת על תנאי למשך שלוש שנים מהיום, שלא יעבור כל עבירה לפי פקודת הסמים במהלך שלוש שנים.

אני מורה על השמדת הסמים וחילוט הטלפונים שבתיק אשר שימשו לביצוע עבירה.

הכספים יוחלטו.

לבקשת הסניגור, מעכב את ביצוע ריצוי העונש של עבודות שירות בלבד (כל יתר הרכיבים אינם מושהים) עד ליום 8.9.2019.

ערעור יוגש עד ליום 6.9.2019 לבית המשפט המחוזי בירושלים.

לא יוגש ערעור במועד, יבוטל עיכוב הביצוע. היה ויוגש ערעור כאמור, עיכוב הביצוע יעמוד בתוקף עד להכרעה בערעור.

כמו-כן מעכב ביצוע חילוט הכספים וחילוט הטלפונים עד להכרעה בערעור, באותם תנאים.

יש לשלוח לשירות המבחן ולממונה על עבודות שירות.

זכות ערעור כחוק לבית המשפט המחוזי בירושלים בתוך 45 יום מהיום.

5129371ניתן היום, כ"ז כ"ז סיוון תשע"ט, 30 יוני 2019, במעמד הצדדים.

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה