|  |  |
| --- | --- |
| **בית משפט השלום ברחובות** | |
| ת"פ 59329-02-18 מדינת ישראל נ' מימרן |  |

|  |  |  |
| --- | --- | --- |
| בפני | **כבוד השופטת, סגנית הנשיאה אפרת פינק** | |
| בעניין: | מדינת ישראל |  |
|  |  | המאשימה |
|  | **נגד** | |
|  | מוטי אלון מימרן |  |
|  |  | הנאשמים |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ו](http://www.nevo.co.il/law/70301/40f)

**גזר דין**

**מבוא**

1. בהכרעת הדין מיום 2.7.18 הורשע הנאשם, לפי הודאתו בעובדות כתב האישום המתוקן, במספר אישומים שעניינם עבירות סמים.

* **באישום הראשון -** הורשע הנאשם בעבירה של החזקת סמים שלא לצריכה עצמית, לפי [סעיף 7(א)](http://www.nevo.co.il/law/4216/7.a) יחד עם [סעיף 7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג -1973.

לפי האישום הראשון, ביום 18.2.18 החזיק הנאשם ברכבו סם מסוכן מסוג קנבוס במשקל של 10.90 גרם נטו. כן החזיק הנאשם במחסן ביתו 3 שקיות של סם מסוכן מסוג קנבוס במשקל של 44.10 גרם נטו. בחצר ביתו החזיק הנאשם סם מסוכן מסוג קנבוס במשקל 159.30 גרם נטו. כן החזיק הנאשם בסם מסוכן מסוג חשיש במשקל של 91 גרם נטו.

* **באישום השני -** הורשע הנאשם בשתי עבירות של הספקת סמים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום השני, במועד שאינו ידוע לתביעה, יצר לוי אסף קשר עם הנאשם באמצעות מכשיר הטלפון הנייד וביקש סם מסוכן מסוג חשיש. הנאשם סיפק לאסף בשתי הזדמנויות שונות סם מסוכן מסוג חשיש במשקל של כחצי גרם בכל הזדמנות.

* **באישום השלישי -** הורשע הנאשם בעבירה של הספקת סמים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216).

לפי האישום השלישי, במועד שאינו ידוע למאשימה, יצר גיל נועם קשר עם הנאשם באמצעות מכשיר הטלפון הנייד, וביקש לקבל סם מסוכן מסוג חשיש. ביום 13.2.18 סיפק הנאשם לגיל סם מסוכן מסוג חשיש במשקל של כגרם ללא תמורה.

1. לפי הסדר טיעון, נשלח הנאשם לעריכת תסקיר שירות מבחן בעניינו, ללא הסכמה עונשית.

**תסקיר שירות מבחן**

1. שירות המבחן, בתסקירו מיום 24.12.18, ציין כי הנאשם בן 39, נשוי ואב לשתי בנות קטינות. על רקע פציעה במספר תאונות דרכים כרוכב אופנוע, סובל הנאשם מכאבים כרוניים ומצוי במעקב אורתופד לצד מעקב במרפאת כאב. הנאשם נוטל משככי כאבים במרשם, לצד היתר ממשרד הבריאות לשימוש בקנבוס רפואי. הנאשם מסר, כי הועסק במסגרות טיפוליות שונות, בסיוע לאוכלוסיות בעלות צרכים מיוחדים, וכיום הוא מועסק כמטפל בקשישים במשרה חלקית בחברת הסיעוד "דנאל". הנאשם הדגיש בפני שירות המבחן, כי לא היה מודע לחומרתן של העבירות, ומאז הפיק לקחים ונמנע ממעורבות במצבים דומים העשויים לסכנו. שירות המבחן המליץ בשלב ראשון לדחות את הדיון על מנת לשלב את הנאשם בטיפול.
2. בתסקיר משלים מיום 24.3.19, ציין שירות המבחן, כי הנאשם טרם שולב בהליך טיפולי בשל תאונה בה נפגע והמליץ על דחייה נוספת.
3. בתסקיר נוסף מיום 27.05.19, הוסיף שירות המבחן, כי במהלך תקופת הדחייה שולב הנאשם בטיפול קבוצתי לעוברי חוק. הנאשם נכח במפגש אחד שהתקיים ומכאן חזר והמליץ שירות המבחן לדחות את הדיון לצורך העמקת הקשר.
4. לפי תסקירו האחרון של שירות המבחן מיום 11.9.19, הנאשם נטל חלק בקבוצה טיפולית מאז חודש מאי 2019. הנאשם הגיע לקבוצה באופן סדיר, העלה תכנים אישיים והשקיע בהסתגלות לקבוצה והשתלבותו בה. הנאשם הביע רצונו להמשיך השתתפותו בטיפול הקבוצתי לאורך זמן. עוד מסר שירות המבחן, כי הנאשם מחלים מפציעתו, ממשיך להחזיק במקום עבודתו כמטפל קשישים במשרה חלקית ומשקיע מאמצים בתפקודו במישור המשפחתי.

שירות המבחן העריך, כי עונש של צו שירות לתועלת הציבור יהווה ענישה מוחשית וחינוכית, אשר תאפשר לנאשם להמשיך ולהשקיע כוחותיו בהחלמה הפיזית מפציעתו. שירות המבחן הדגיש, כי לא נפתחו לחובתו של הנאשם תיקים נוספים. מכאן המליץ שירות המבחן להטיל על הנאשם צו מבחן למשך שנה וצו שירות לתועלת הציבור בהיקף של 250 שעות.

**טענות הצדדים לעונש**

1. בא כוח התביעה טען, שכתוצאה מביצוע העבירות בהן הורשע הנאשם נפגעו הערכים החברתיים של הגנה על חיי אדם. לטענתו, מדובר בעבירות חמורות ביותר שבוצעו בגין בצע כסף ומכאן כי מתחייבת תגובה עונשית הולמת.
2. עוד טען, כי בקביעת מתחם העונש ההולם יש לקחת בחשבון את הנסיבות הבאות הקשורות בביצוע העבירות: הנאשם סיפק סמים מסוג חשיש בשלוש הזדמנויות לשני אנשים שונים, האחד, אביה של ילדה מהגן של בתו. הנאשם החזיק בסמים שלא לצריכה עצמית בכמות גדולה המסתכמת לכ-300 גרם, בעוד שלנאשם היתר להחזקת קנבוס במשקל 60 גרם בלבד.
3. מכאן טען, כי מתחם העונש ההולם את כל אחד מהאישומים של הספקת סמים מסוכנים, נע בין מאסר לתקופה של 6 חודשים ובין מאסר לתקופה של 12 חודשים. עוד טען, כי מתחם העונש ההולם את האישום של החזקת סמים שלא לצריכה עצמית נע בין מאסר לתקופה של 6 חודשים ובין מאסר לתקופה של 12 חודשים.
4. עוד טען, כי בקביעת העונש ההולם בתוך המתחם יש לקחת בחשבון את הנסיבות הבאות שאינן קשורות בביצוע העבירות: הנאשם הודה במיוחס לו ונטל אחריות על מעשיו; הנאשם נעדר עבר פלילי; מתסקירי שירות המבחן עולה, כי הנאשם החל ליטול חלק בהליך טיפולי מחודש מאי 2019, אולם לא עבר שיקום ממשי שמצדיק חריגה ממתחם.
5. מכאן טען בא כוח התביעה, כי אין מקום לחריגה ממתחם העונש ההולם, כהמלצת שירות המבחן. לטענתו, על בית המשפט לשקול, לצד שיקולי השיקום והאינטרס הפרטי של הנאשם, גם שיקולים נוספים כמו הרתעה.
6. מכאן עתר בא כוח התביעה להטיל על הנאשם עונש של מאסר לתקופה של 9 חודשים, שיכול ויבוצע בדרך של עבודות שירות, מאסר על תנאי, פסילת רישיון בפועל ועל תנאי וקנס.
7. בא כוח הנאשם טען, לעומת זאת, כי בקביעת מתחם העונש ההולם, יש לקחת בחשבון, כי הנאשם סיפק למכרים סמים קלים בכמויות קטנות בנסיבות חברתיות. לפיכך, גם לא ניתן לטעון, כי הסמים סופקו בעד בצע כסף.
8. מכאן טען, כי המתחם שלו עתרה התביעה, בין מאסר בדרך של עבודות שירות לתקופה של 6 חודשים ובין מאסר לתקופה של 12 חודשים, אינו רלוונטי לנסיבות העניין.
9. לטענתו, מתחם העונש ההולם את עבירות הספקת הסמים, בהן הורשע הנאשם, מתחיל במאסר על תנאי.
10. עוד טען, כי בקביעת מתחם העונש ההולם את העבירה של החזקת סמים יש לקחת בחשבון, כי הנאשם מחזיק ברישיון לשימוש בקנבוס במשקל של 60 גרם, ומכאן כי הפגיעה בערכים החברתיים אינה גבוהה.
11. בנסיבות אלו טען בא כוח הנאשם, כי המתחם ההולם את העבירה של החזקת סמים שלא לצריכה עצמית מתחיל, גם הוא, במאסר על תנאי ולצד ענישה שיקומית.
12. עוד טען, כי בקביעת העונש ההולם בתוך המתחם יש לקחת בחשבון את הנסיבות הבאות שאינן קשורות בביצוע העבירות: הנאשם הודה במיוחס לו; הנאשם נעדר עבר פלילי ולא נפתחו תיקים חדשים לחובתו בזמן שחלף מאז ביצוע העבירות; תסקירי שירות המבחן מתארים את פציעתו של הנאשם ואת השימוש בקנבוס רפואי בעקבות פציעתו; הנאשם נשוי ועובד למחייתו; מהתסקירים עולה גם, כי הנאשם נרתם לטיפול ומשתף פעולה באופן מלא עם ההליך הטיפולי.
13. מכאן עתר בא כוח הנאשם לאמץ את המלצת שירות המבחן ולהטיל על הנאשם מאסר על תנאי, קנס, צו מבחן וצו שירות לתועלת הציבור.

**דיון והכרעה**

קביעת מתחם העונש

1. הנאשם הורשע בשלושה אישומים, ובהם עבירה של החזקת סמים שלא לצריכה עצמית ושלוש עבירות של הספקת סמים. הנאשם החזיק סמים בכמות הגבוהה מהמותרת לו לפי רישיון לשימוש בקנבוס, ומתוך סמים אלו, הוא סיפק סמים, בנסיבות חברתיות לאחרים. לפיכך, לפי מבחן הקשר ההדוק, כל העבירות הם חלק מתכנית עבריינית ויש לקבוע מתחם אחד ביחס לכל העבירות שבכתב האישום ([ע"פ 4910/03](http://www.nevo.co.il/case/6223687) **ג'אבר נ ' מדינת ישראל** (29.10.14); [ע"פ 5643/14](http://www.nevo.co.il/case/17954235) **עיסא ואח' נ' מדינת ישראל** (23.6.15)).
2. בקביעת מתחם העונש ההולם את מעשי העבירות אותן ביצע הנאשם יתחשב בית המשפט **בערך החברתי** הנפגע מביצוע העבירות, **במידת הפגיעה בו,** **במדיניות הענישה** הנהוגה **ובנסיבות הקשורות בביצוע העבירות**.
3. במעשיו פגע הנאשם בערכים החברתיים של שמירה על בריאותו ושלומו הפיזי והנפשי של הציבור מפני נזקים הנגרמים כתוצאה מהשימוש בסמים והשפעתם הממכרת וההרסנית. לצד זה, עומדים ההגנה על הציבור מפני נזקים עקיפים הנגרמים כתוצאה מעבריינות הנלווית לשימוש בסמים, ובכלל זה ההגנה על הביטחון האישי ורכוש הציבור ([ע"פ 1274/16](http://www.nevo.co.il/case/21472796) **עווד נ' מדינת ישראל**  (6.10.16); [ע"פ 7952/15](http://www.nevo.co.il/case/20683594) **מדינת ישראל נ' שץ** (15.2.16); [ע"פ 3117/12](http://www.nevo.co.il/case/5583030) **ארביב נ' מדינת ישראל** (6.9.12); [ע"פ 972/11](http://www.nevo.co.il/case/5738608) **מדינת ישראל נ' יונה** (4.7.12); [ע"פ 6029/03 מדינת ישראל נ' שמאי (פ"ד נח](http://www.nevo.co.il/case/5786821) (2) 734 (2004)).
4. הפגיעה בערכים המוגנים כתוצאה מביצוע העבירה של החזקת סמים שלא לצריכה עצמית לצד שלוש עבירות של הספקת סמים קלים בכמות קטנה - היא נמוכה עד בינונית. הנאשם החזיק סמים מסוג קנבוס במשקל כולל של כ-300 גרם נטו, אולם בידו רישיון להחזקת קנבוס במשקל של עד 60 גרם. הנאשם סיפק לאחרים, בנסיבות חברתיות, סמים מסוג קנבוס בכמות קטנה ללא תמורה. בניגוד לטענת בא כוח התביעה, באספקת סמים ללא תמורה, אין לומר כי העבירות בוצעו בעד "בצע כסף".
5. על מדיניות הענישה הרלוונטית לעבירה של החזקת סמים מסוג קנבוס שלא לצריכה עצמית במשקל של כמה מאות גרם, ניתן ללמוד מהפסיקה שלהלן:

* [עפ"ג (ב"ש) 24043-04-17](http://www.nevo.co.il/case/22535152) **אל קשכר נ' מדינת ישראל** (4.6.17) - בית משפט השלום הרשיע את הנאשם, לפי הודאתו, בעבירה של החזקת סם שלא לצריכה עצמית, בכך שהחזיק סם מסוג קנבוס במשקל כולל של 922.40 גרם נטו. בית המשפט הטיל על הנאשם מאסר לתקופה של 7 חודשים, לצד ענישה נלווית. בית המשפט המחוזי דחה את ערעורו של הנאשם;
* ב[עפ"ג (ב"ש) 41634-10-14](http://www.nevo.co.il/case/18118326), 42384-10-14 **לסרי ואח' נ' מדינת ישראל** (18.3.15) – בית משפט השלום הרשיע את הנאשמים לפי הודאתם בעבירה של החזקת סם שלא לצריכה עצמית, בכך שהחזיקו סם מסוג קנבוס במשקל של 230 גרם נטו. בית משפט השלום הטיל על הנאשמים מאסר לתקופה של 5 חודשים בדרך של עבודות שירות, מאסרים על תנאי, פסילת רישיון על תנאי וקנס. בית המשפט המחוזי דחה את ערעורם של הנאשמים;
* [ת"פ (רח') 59983-05-17](http://www.nevo.co.il/case/22653534) **מדינת ישראל נ' ברכאת** (5.11.18) – בית משפט השלום הרשיע את הנאשם, לפי הודאתו, בעבירה של החזקת סמים שלא לצריכה עצמית, בכך שהחזיק סם מסוג קנבוס במשקל 699 גרם. בית משפט השלום הטיל על הנאשם מאסר על תנאי, צו מבחן, צו שירות לתועלת הציבור, קנס ופסילת רישיון על תנאי;
* [ת"פ (ק"ג) 40677-02-16](http://www.nevo.co.il/case/20975571) **מדינת ישראל נ' בן דוד** (13.8.18) – בית משפט השלום הרשיע את הנאשם, לפי הודאתו, בעבירה של החזקת סם שלא לצריכה עצמית, בכך שהחזיק סם מסוג קנבוס במשקל 309 גרם. בית משפט השלום הטיל על הנאשם, בחריגה ממתחם העונש ההולם, מאסר על תנאי, קנס, צו שירות לתועלת הציבור, פסילת רישיון על תנאי והתחייבות;
* [ת"פ (ב"ש) 54116-09-16](http://www.nevo.co.il/case/21771778) **מדינת ישראל נ' אברהם** (25.12.16) - בית משפט השלום הרשיע את הנאשם, לפי הודאתו, בעבירה של החזקת סם שלא לצריכה עצמית, בכך שהחזיק סם מסוג חשיש במשקל של 800 גרם נטו. בית משפט הטיל על הנאשם מאסר לתקופה של 6 חודשים, לצד ענישה נלווית;
* [ת"פ (פ"ת) 37340-06-12](http://www.nevo.co.il/case/3505224) **מדינת ישראל נ' בוחניק** (4.2.14) – בית משפט השלום הרשיע את הנאשם לפי הודאתו בעבירות של החזקת סם שלא לצריכה עצמית, החזקת כלים שלא לצריכה עצמית והחזקת סם לצריכה עצמית. הנאשם החזיק בסם מסוג חשיש במשקל כולל של 357 גרם. בית המשפט הטיל על הנאשם מאסר על תנאי, צו שירות לתועלת הציבור, צו מבחן ופסילת רישיון על תנאי.

1. מדיניות הענישה הרלוונטית לעבירות של הספקת סמים קלים בנסיבות חברתיות בכמויות קטנות ללא תמורה כוללת מנעד הנע בין מאסר על תנאי לתקופה קצרה ובין מאסר בפועל לתקופה קצרה (ראו, למשל: [ת"פ (רמ') 59602-07-15](http://www.nevo.co.il/case/20476080) **משטרת ישראל נ' חטאב** (13.12.16); [ת"פ (פ"ת) 34822-07-15](http://www.nevo.co.il/case/20445945) **מדינת ישראל נ' בנזמרה** (3.3.16); ת"פ (ת"א) 30494-12-13 **מדינת ישראל נ' הלל** (7.10.15); [ת"פ (רמ') 44601-05-14](http://www.nevo.co.il/case/16953967) **משטרת ישראל נ' הלוי** (28.6.15)).
2. כאן המקום לציין, כי התביעה הפנתה לפסיקה הכוללת נסיבות חמורות בהרבה של מכירת סמים בתמורה במספר הזדמנויות, ואין פסיקה זו רלוונטית למתחם (ראו: [רע"פ 6160/18](http://www.nevo.co.il/case/24943632) **מרואני נ' מדינת ישראל** (5.9.18); [רע"פ 7996/12](http://www.nevo.co.il/case/5605484) **יוסף נ' מדינת ישראל** (23.1.13)).
3. הנה כי כן, בנסיבות רגילות, שילוב בין העבירה של החזקת סמים קלים בכמות דומה שלא לצריכה עצמית ובין שלוש עבירות של אספקת סמים קלים ללא תמורה, היה מוביל למתחם המתחיל במאסר קצר, שיכול ויבוצע בדרך של עבודות שירות. עם זאת, הואיל ועסקינן בנסיבות ייחודיות שבהן לנאשם רישיון להחזקת קנבוס והפסול שבמעשיו נובע מההחזקה בכמות גדולה מהרישיון ובהספקת סמים בנסיבות חברתיות, המתחם נע בין מאסר על תנאי, לצד ענישה נלווית, ובין מאסר לתקופה של 9 חודשים, לצד מאסר על תנאי, רכיבי ענישה כלכליים ופסילת רישיון.

העונש ההולם בתוך המתחם

1. בקביעת העונש ההולם בתוך המתחם לקחתי בחשבון את הנסיבות הבאות אשר אינן קשורות בביצוע העבירות:

לזכותו של הנאשם עומדת הודאתו במיוחס לו ונטילת אחריות על מעשיו; הנאשם נעדר עבר פלילי וזו הסתבכותו הראשונה עם רשויות אכיפת החוק. מאז ביצוע העבירות לא שב לבצע עבירות נוספות; הנאשם נשוי ועובד למחייתו; הנאשם נפצע מספר פעמים והוא צורך קנבוס ברישיון על רקע פציעותיו; מתסקירי שירות המבחן עולה, כי הנאשם נרתם לטיפול ומשתף פעולה באופן מלא עם ההליך הטיפולי. אמנם, הליך הטיפול החל רק לפני כחצי שנה בשל תאונה נוספת בה היה הנאשם מעורב, אולם לא ניתן לומר כי הוא מצוי רק בראשיתו. יתר על כן, שירות המבחן הדגיש, כי הנאשם הגיע לקבוצה באופן סדיר, העלה תכנים אישיים והשקיע בהסתגלות לקבוצה והשתלבותו בה. עוד העריך שירות המבחן, כי עונש של צו שירות לתועלת הציבור יהווה ענישה מוחשית וחינוכית, אשר תאפשר לנאשם להמשיך ולהשקיע כוחותיו בהחלמה הפיזית מפציעתו. מכאן המליץ שירות המבחן להטיל על הנאשם צו מבחן למשך שנה וצו שירות לתועלת הציבור בהיקף של 250 שעות.

1. הנה כי כן, כל הנסיבות בתוך המתחם עומדות לזכותו של הנאשם. עמדת התביעה בהקשר זה, כי יש להרתיע את הנאשם אינה נתמכת בראיות והיא אינה עומדת בתנאים הקבועים להטלת עונש בהתחשב בהרתעת הנאשם, לפי [סעיף 40ו](http://www.nevo.co.il/law/70301/40f) ל[חוק העונשין](http://www.nevo.co.il/law/70301).
2. מכאן שיש להטיל על הנאשם עונש שהוא בתחתית המתחם, והוא כולל, מאסר על תנאי, צו מבחן, צו שירות לתועלת הציבור, קנס ופסילת רישיון על תנאי.

**סוף דבר**

1. לפיכך, **אני גוזרת על הנאשם את העונשים הבאים**:
2. מאסר על תנאי לתקופה של 6 חודשים, והתנאי הוא שבמשך 3 שנים מהיום לא יעבור כל עבירת סמים מסוג פשע;
3. מאסר על תנאי לתקופה של 2 חודשים, והתנאי הוא שבמשך 3 שנים מהיום לא יעבור כל עבירת סמים מסוג עוון;
4. קנס בסכום של 1,000 ₪ או 10 ימי מאסר תמורתו. את הקנס ישלם הנאשם ב-4 תשלומים, הראשון לא יאוחר מיום 1.12.19 והיתרה עד ל-1 לכל חודש קלנדרי שלאחר מכן;
5. צו שירות לתועלת הציבור בהיקף של 250 שעות בהתאם לתסקיר שירות המבחן מיום 11.9.19;
6. צו מבחן לתקופה של 12 חודשים.

רשמתי לפניי נכונות הנאשם לבצע את צו המבחן וצו השירות לתועלת הציבור. מובהר בזאת לנאשם כי כל הפרה של הוראות שירות המבחן עלולה להוביל לביטול גזר הדין וגזירת דינו מחדש;

1. פסילה מלקבל או מלהחזיק רישיון נהיגה לתקופה של 3 חודשים, אם בתוך תקופה בת שלוש שנים מהיום יעבור עבירה מהסוג בה הורשע בתיק זה.

**גזר הדין יומצא לשירות המבחן.**

**ניתן צו להשמדת מוצגים.**

**זכות ערעור כחוק תוך 45 ימים.**

5129371

54678313ניתן היום, כ"ד תשרי תש"פ, 23 אוקטובר 2019, בהעדר הצדדים.

ה אפרת פינק 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)