|  |  |
| --- | --- |
| **בית משפט השלום בתל אביב - יפו** | |
| ת"פ 8442-02-18 מדינת ישראל נ' זקהיים ואח' |  |

|  |  |  |
| --- | --- | --- |
| **לפני כבוד השופט העמית דניאל בארי** | | |
| המאשימה | מדינת ישראל  ע"י ב"כ עו"ד שפי שטרצר |  |
|  | **נגד** | |
| הנאשמים | 1.אליאור זקהיים  ע"י ב"כ עו"ד ירון גיגי ועו"ד מרינה גלדקי |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א) (ג)](http://www.nevo.co.il/law/4216/7.a.c), [13](http://www.nevo.co.il/law/4216/13)

[חוק העונשין, תשל"ז-1977](http://www.nevo.co.il/law/70301): סע' [40ד](http://www.nevo.co.il/law/70301/40d), [499(א) (1)](http://www.nevo.co.il/law/70301/499.a.1)

|  |
| --- |
| **גזר דין בעניינו של נאשם 1** |

**כלל**

1. לאחר תיקונו של כתב האישום הודה נאשם 1, ביום 6.11.2019, בעשר עבירות של סחר בסם מסוכן, לפי [סעיף 13](http://www.nevo.co.il/law/4216/13) ל[פקודת הסמים המסוכנים](http://www.nevo.co.il/law/4216) (נוסח חדש), התשל"ג – 1973.
2. כמו כן הודה הנאשם בעבירה של קשירת קשר לביצוע פשע לפי סעיף [499(א) (1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), התשל"ז – 1977 ובשתי עבירות של החזקת סם שלא לצריכה עצמית לפי סעיף [7(א) (ג)](http://www.nevo.co.il/law/4216/7.a.c) רישא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973 לפקודה הנ"ל.

1. הנאשם ולירן בן שלום קשרו קשר לסחור בסמים מסוג מריחואנה וחשיש, באמצעות יישום הטלגראס הם הקימו אתר הנקרא "הדוקטור", פתחו משרד בבני ברק וסחרו באמצעות כ-7 שליחים בסמים.
2. גרם אחד של מריחואנה נמכר ב-100 ₪ וכמות של 10 גרם נמכרה בכ-850 ₪. הנאשם ושותפו שילמו לפחות 250 ₪.ביום למבצעי השליחויות.
3. הפעילות העבריינית נמשכה בין שלהי שנת 2017 עד 27.1.2018. מוסכם על הצדדים כי במהלך התקופה הנאשם לא עסק כשבוע בסחר בסמים ולא הגיע למשרד.
4. הנאשם הינו אדם יליד 17.6.1999 ואין לחובתו הרשעות קודמות.

**תסקיר שירות המבחן**

1. הנאשם הופנה לשירות המבחן שנתן בעניינו תסקירים חיוביים.
2. השירות ציין כי הנאשם שהינו בן 21 עובד בתחום המשלוחים, הוא בעל תעודת בגרות מלאה שהשיג למרות שסבל מבעיות קשב וריכוז וכן בהפרעות אכילה. על רקע זה סבל הנאשם ממצב רוח ירוד וטופל בתרופות נוגדות דכאון וחרדה. הנאשם קיבל פטור משירות צבאי על רקע אי התאמה.
3. שירות המבחן התרשם כי שילובו של הנאשם בטיפול אינטנסיבי בקהילה סגורה המותאמת לבני גילו, יוכל לסייע לו ברכישת כלים להתנהלות תקינה. ביום 2.4.2018 השתלב הנאשם בקהילה טיפולית "מלכישוע".
4. הנאשם לקח אחריות על מעשיו, ציין כי הרקע להתנהגותו נעוץ בקשרים חברתיים שוליים, דפוסי ההתמכרות, צורך במימון הסם והשגת רווח כלכלי מהיר. הנאשם מסר כי החל להשתמש בקנאביס בגיל 17 בנסיבות חברתיות, אשר העמיק בהמשך עד כדי שימוש יומיומי.
5. בחודש ספטמבר 2019 סיים הנאשם בהצלחה הליך טיפולי שנמשך 18 חודשים, שכלל קהילה והוסטל. הוא חזר לבית הוריו והתחיל לעבוד בתחום המשלוחים. לפי המלצת שירות המבחן, הופנה הנאשם להמשך מעקב ביחידה לטיפול בהתמכרויות בעיר מגוריו.
6. שירות המבחן המליץ להטיל על הנאשם ביצוע עבודות של"צ בהיקף 350 שעות וכן מאסר מותנה כדי לא לפגוע בהליך השיקומי המוצלח שעבר , וכן צו מבחן.

**טיעוני הצדדים**

1. ב"כ המאשימה ציינה את הנסיבות החמורות של ביצוע העבירות, את התכנון המוקדם ואת הפעילות העבריינית שבה היו מעורבים מספר לא מבוטל של אנשים. ב"כ המאשימה ציינה כי בחלק מהאישומים בהם הודה הנאשם מדובר בריבוי עסקאות.
2. ב"כ המאשימה הדגישה את הפוטנציאל הגבוה של פגיעה בערכים המוגנים כתוצאה ממעשיו של הנאשם. ב"כ המאשימה ציינה כי הנאשם העסיק קטינים לצורך שליחויות.
3. ב"כ המאשימה הפנתה לפסיקה הנוהגת בעבירות סחר בסמים וציינה כי הוא ושותפו עמדו בראש הפירמידה של ההתארגנות למכירת סמים. התביעה ביקשה לקבוע את מתחם הענישה בין 35-60 חודשי מאסר.
4. התביעה ביקשה למקם את הנאשם בשליש התחתון של מתחם הענישה, זאת נוכח ההליך השיקומי המוצלח שעבר.
5. ב"כ הנאשם ציין כי פעילותו של מרשו נמשכה תקופה קצרה יחסית וכי ביצע את המעשים בהיותו בן 18 בלבד. ב"כ הנאשם ציין את ההליך השיקומי הארוך והמוצלח שעבר מרשו והדגיש כי זהו המקרה המתאים להפעלתו של [סעיף 40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301). ב"כ הנאשם הגיש תעודות הצטיינות רבות המצביעות על הדרך שעשה הנאשם וביקש לאמץ את המלצות שירות המבחן.
6. הערכים המוגנים בהם פגע הנאשם הם מניעת התארגנות עבריינית ומניעת הפצת הסמים המסוכנים וצמצום הנזקים הנגרמים ע"י הפצת הסמים בקרב הציבור.
7. נוכח הנסיבות הכוללות של המקרה למרות גילו הצעיר של הנאשם בעת ביצוע העבירות ועברו הנקי, מתחם הענישה ההולם נע בין 12 ל-24 חודשי מאסר.
8. השאלה המרכזית המתעוררת בתיק זה הינה האם יש מקום לסטות ממתחם הענישה ההולם נוכח ההליך השיקומי הארוך והמוצלח שעבר הנאשם.
9. [סעיף 40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301) שדן בשיקום קובע "(א) קבע בית המשפט את מתחם העונש ההולם בהתאם לעקרון המנחה ומצא כי הנאשם השתקם או כי יש סיכוי של ממש שישתקם, רשאי הוא לחרוג ממתחם העונש ההולם ולקבוע את עונשו של הנאשם לפי שיקולי שיקומו, וכן להורות על נקיטת אמצעי שיקומי כלפי הנאשם, לרבות העמדתו במבחן...".

**סיכום**

1. כפי שצוין לעיל, מעשיו של הנאשם הם חמורים. לצד חומרת המעשים יש לתת משקל ממשי לגילו הצעיר, להליך השיקומי שעבר וכן להמלצות שירות המבחן. חומרת המעשים אינה מאפשרת קבלת עמדת שירות המבחן באופן מלא.
2. יש בתסקירים החיוביים ובהליך הטיפולי כדי להצדיק סטייה ממתחם העונש הראוי בהתאם לאמור [בסעיף 40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301).
3. לאחר שבחנתי את מכלול הנסיבות, אני גוזר על הנאשם 10 חודשי מאסר, מהם 5 חודשים לריצוי בפועל והיתרה על תנאי למשך 3 שנים והתנאי הוא כי הנאשם לא יעבור עבירה לפי [פקודת הסמים המסוכנים](http://www.nevo.co.il/law/4216) וכן עבירה של קשירת קשר לביצוע פשע.
4. עונש המאסר ירוצה בדרך של עבודות שירות במתנ"ס שקמה ברחוב שלם 32 רמת גן. תחילתם של עבודות השירות ביום25.10.2020 באותו יום על הנאשם להתייצב בפני הממונה רס"ב בוקובזה אייל, טל': 0504062869.
5. אני פוסל את הנאשם מלקבל או להחזיק רישיון נהיגה למשך 8 חודשים. הפסילה תהיה על תנאי לשנתיים והתנאי הוא כי הנאשם לא יעבור עבירה לפי [פקודת הסמים המסוכנים](http://www.nevo.co.il/law/4216).
6. לעונשים הנ"ל אני מצרף קנס בסך 2,000 ₪ או 14 ימי מאסר תמורתו. הקנס ישולם עד יום 31.10.2020.
7. הסמים יושמדו.

**זכות ערעור לבית המשפט המחוזי תוך 45 יום מהיום.**

5129371

54678313ניתן היום, ט"ו אב תש"פ, 05 אוגוסט 2020, בהעדר הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דניאל בארי 54678313-/

נוסח מסמך זה כפוף לשינויי ניסוח ועריכה