|  |  |
| --- | --- |
| **בית משפט השלום ברחובות** | |
| ת"פ 899-04-18 מדינת ישראל נ' יפרח |  |

|  |  |  |
| --- | --- | --- |
| **בפני** | **כבוד השופטת, סגנית הנשיאה אפרת פינק** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **אדגר יפרח** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

**מבוא**

1. בהכרעת דין מיום 23.5.18 הורשע הנאשם לפי הודאתו בעובדות כתב האישום המתוקן, בעבירה של החזקת סם מסוכן שלא לצריכה עצמית, לפי [סעיף 7(א)](http://www.nevo.co.il/law/4216/7.a) יחד עם [סעיף 7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) התשל"ג - 1973.

לפי כתב האישום המתוקן, בערב יום 27.3.18 הנאשם ואחר נפגשו עם שניים נוספים אשר העבירו לידי הנאשם שקית גדולה. הנאשם והאחר נכנסו למונית ונסעו מהמקום. בסמוך לאחר מכן נעצרה המונית על ידי השוטרים. בנסיבות אלה, החזיק הנאשם בתיק: סם מסוג קנבוס במשקל של 495.50 גרם נטו; פלטת סם מסוג חשיש במשקל של 98.30 גרם נטו; 5 פלטות עטופות בנייר כסף ובבד לבן מסוג חשיש במשקל של 491.40 גרם נטו.

1. ביום 22.5.19 נשמעו טיעונים לעונש ויתן גזר דין באולם בית המשפט. בגזר הדין קבעתי, כי מתחם העונש ההולם נע בין מאסר קצר ובין מאסר לתקופה של 10 חודשים. עוד קבעתי, כי יש להטיל על הנאשם "**עונש שהוא בתחתית המתחם**" הכולל מאסר על תנאי, צו שירות לתועלת הציבור בהיקף של 100 שעות, צו מבחן, קנס בסכום של 1,000 ₪ ופסילת רישיון על תנאי. כן חולט הכסף שנתפס.
2. המדינה הגישה ערעור על קלות העונש (להלן – "**גזר הדין הראשון**").
3. לאחר הגשת הערעור, ביום 1.7.19, התברר כי נפלה טעות קולמוס בגזר הדין, וכי במקום בו נכתב "**שהוא בתחתית המתחם**" יש לכתוב "**שהוא חורג מתחתית המתחם**". פניתי לצדדים בבקשה לתקן את טעות הקולמוס, אולם התביעה התנגדה לכך, בטענה שערכאת הערעור תידון בערעור בכללותו.
4. בית המשפט המחוזי, בפסק דינו מיום 2.12.19 ב[עפ"ג (מרכז) 1586-07-19](http://www.nevo.co.il/case/25826626), קבע כי נוכח החלטת בית המשפט שמדובר בטעות קולמוס ועל מנת שבית המשפט יבהיר וינמק את גזר דינו, יבוטל גזר הדין והתיק יוחזר לבית משפט השלום רחובות.

**טענות הצדדים לעונש**

1. בטיעוניה לעונש מיום 22.5.19 - קודם למתן גזר הדין הראשון - טענה התביעה, כי מתחם העונש ההולם נע בין מאסר לתקופה של 6 חודשים ובין מאסר לתקופה של 12 חודשים. עוד טענה בדיון זה, כי יש להטיל על הנאשם עונש הכולל מאסר לתקופה של 6 חודשים שיבוצע בדרך של עבודות שירות, מאסר על תנאי, קנס, פסילת רישיון ולחלט סכום הכסף שנתפס. לאחר שהתיק הוחזר מבית המשפט המחוזי חזרה על עתירתה.
2. בא כוח הנאשם טען, לעומת זאת, בטיעוניו לעונש מיום 22.5.19, כי המתחם נע בין מאסר לתקופה של מספר חודשים בדרך של עבודות שירות ובין מאסר לתקופה של 6 חודשים. עוד עתר, לחרוג ממתחם העונש ההולם ולהטיל על הנאשם מאסר על תנאי, צו שירות לתועלת הציבור וצו מבחן, כהמלצת שירות המבחן. לאחר שהתיק הוחזר מבית המשפט המחוזי, הוסיף בא כוח הנאשם, כי מאז גזר הדין הראשון הנאשם המשיך בהליך הטיפולי, משתף פעולה באופן מלא עם שירות המבחן ולא נמצאו שרידי סם בבדיקות שנערכו לו. הנאשם גם נוטל, לטענתו, חלק בפגישות NA (ענ/1). מכאן, עתר בא כוח הנאשם להשאיר את גזר הדין על כנו ולתקן את טעות הסופר.

**דיון והכרעה**

קביעת מתחם הענישה

1. כבר תיארתי בגזר הדין הראשון, כי במעשיו פגע הנאשם בערכים החברתיים של הגנה על בריאותו ושלומו הפיזי והנפשי של הציבור מפני נזקים הנגרמים כתוצאה מהשימוש בסמים והשפעתם הממכרת וההרסנית. לצד זאת, פגע הנאשם בהגנה על הציבור מפני נזקים עקיפים הנגרמים כתוצאה מעבריינות הנלווית לשימוש בסמים, ובכלל זה ההגנה על הביטחון האישי ורכוש הציבור ([ע"פ 972/11](http://www.nevo.co.il/case/5738608) **מדינת ישראל נ' יונה** (4.7.12); [ע"פ 6029/03 מדינת ישראל נ' שמאי, פ"ד נח](http://www.nevo.co.il/case/5786821) (2) 734 (9.2.04)). עוד הדגשתי, כי הפגיעה בערכים המוגנים כתוצאה מביצוע עבירה היא בינונית הואיל והנאשם החזיק כ-1 ק"ג סמים מסוג חשיש וקנבוס.
2. מדיניות הענישה המקובלת והנוהגת בעבירה של החזקת סמים מסוג קנבוס במשקל 1 ק"ג נעה בין מאסר קצר שיכול ויבוצע בדרך של עבודות שירות ובין מאסר לתקופה של 10 חודשים, לצד מאסר על תנאי, ענישה כלכלית וחילוט (ראו, למשל: רע"פ 6490/12 **אבורמד נ' מדינת ישראל** (15.11.12); [רע"פ 10423/09](http://www.nevo.co.il/case/6169989) **שורר נ' מדינת ישראל** (26.4.10); [עפ"ג (ב"ש) 24043-04-17](http://www.nevo.co.il/case/22535152) **אל קשכר נ' מדינת ישראל** (15.6.17); [ת"פ (רמ') 54134-05-18](http://www.nevo.co.il/case/24206827) **מדינת ישראל נ' אבו לבן** (9.1.19); [ת"פ (רח') 63976-07-17](http://www.nevo.co.il/case/22865930) **מדינת ישראל נ' אבו קרינאת** (15.10.18); [ת"פ (אש') 10901-10-17](http://www.nevo.co.il/case/23127132) **מדינת ישראל נ' אבן חמוד** (4.6.18)).
3. מכאן שמתחם העונש ההולם את העבירה מושא כתב האישום, כפי שכבר קבעתי בגזר הדין הראשון, נע בין מאסר קצר שיכול ויבוצע בדרך של בעבודות שירות ובין מאסר לתקופה של 10 חודשים, לצד ענישה נלווית.

העונש ההולם

1. נסיבותיו האישיות של הנאשם מצדיקות חריגה ממתחם העונש ההולם:

אמנם, לחובתו של הנאשם עומד עברו הפלילי, הכולל שתי הרשעות בעבירות איומים, היזק לרכוש, העלבת עובד ציבור ותגרה. עם זאת אין מדובר בעבר מכביד.

לזכותו של הנאשם עומדת הודאתו במיוחס לו בהזדמנות הראשונה ונטילת אחריות על מעשיו; הנאשם אף העיד נגד אחרים ובכך הוביל להפללתם;

תסקירי שירות המבחן מלמדים על הליך השיקום החיובי שעבר הנאשם במשך תקופה ממושכת המצדיק חריגה מהמתחם.

1. בתסקירו מיום 24.10.18 ציין שירות המבחן, כי הנאשם סיים 10 שנות לימוד בלבד בעקבות קשיים התנהגותיים ולימודיים ואבחונו כדיסלקט. הוריו של הנאשם התגרשו בהיותו בן 4, והנאשם תיאר קשרים מורכבים עם אמו. בשל מעורבותו בפלילים גם לא גויס הנאשם לצה"ל. הנאשם החל להתנסות בסמים מסוג חשיש וגראס, תחילה בתדירות נמוכה ובהמשך החל לעשות שימוש יומיומי מאסיבי. הנאשם הביע רצון להשתלב בתעסוקה ובטיפול.

שירות המבחן התרשם, כי לנאשם שאיפות לניהול אורח חיים נורמטיבי ויצרני וכי ההליך המשפטי מהווה גורם הרתעתי. מכאן, שבאותה העת המליץ שירות המבחן על דחייה לצורך שילובו של הנאשם בטיפול.

בתסקיר משלים מיום 20.1.19 הוסיף שירות המבחן, כי הנאשם שולב ביחידה להתמכרויות בעיר מגוריו, מסר בדיקות שתן ללא שרידי סם, למעט בדיקה אחת, ונמצא בטיפול פרטני מידי שבוע. הנאשם ממשיך לעבוד בעבודה מאומצת מידי יום ומשלם חובותיו המצטברים. גורמי הטיפול ביחידה להתמכרויות מסרו, כי הנאשם מתמיד בהגעתו, משתף פעולה, חושף מעולמו הפנימי, פתוח לשינוי אורחות חייו ומצוי בתחילתו של תהליך טיפולי משמעותי. מכאן, ששירות המבחן ביקש דחייה נוספת.

בתסקיר נוסף מיום 18.3.19 מסרו גורמי הטיפול, כי הנאשם ממשיך בטיפול הפרטני מדי שבוע במסגרת היחידה להתמכרויות, מוסר בדיקות שתן שנמצאו ללא שרידי סם, משתף בעולמו הפנימי, מבין את חומרת ביצוע העבירה, ועורך שינוי משמעותי בחייו. בנוסף, השתלב הנאשם בקבוצת מכורים אנונימיים בעיר מגוריו, ממשיך לשמור על יציבות תעסוקתית ומצוי בזוגיות מטיבה וממתנת. מכאן, המליץ שירות המבחן להטיל על הנאשם צו שירות לתועלת הציבור בהיקף 60 שעות, צו מבחן למשך שנה ומאסר על תנאי.

1. בטרם מתן גזר דין זה, ולאור הזמן הממושך שחלף מאז התסקיר האחרון שהוגש לפני גזר הדין הראשון, שלחתי את הנאשם לתסקיר נוסף.

בתסקיר מיום 18.3.20 הוסיף שירות המבחן, כי הנאשם עובד בתחום השיפוץ ומרוצה מעבודתו. הנאשם משולב במשך למעלה משנה בטיפול ביחידה להתמכרויות, מגיע מידי שבוע לשיחה פרטנית ומוסר בדיקת שתן שנמצאו ללא שרידי סם. כן משתתף הנאשם אחת לשבוע בקבוצת מכורים אנונימיים. הנאשם התקדם באופן משמעותי בחייו ומביע שאיפה לניהול אורח חיים נורמטיבי. כן נמצא הנאשם בזוגיות יציבה אשר תורמת לניהול אורח חיים נורמטיבי. גורמי הטיפול ביחידה להתמכרויות מסרו, כי הנאשם מגיע אחת לשבוע למפגש פרטני ומוסר בדיקות שתן שנמצאו ללא שרידי סם. להתרשמותם הנאשם עבר הליך משמעותי, מבין את הנזק הרב בשימוש בסמים ומצוי בהליך התפתחות אישי, תעסוקתי, כלכלי וזוגי. מכאן, ששירות המבחן חזר על המלצתו להטיל על הנאשם צו מבחן למשך חצי שנה וצו שירות לתועלת הציבור בהיקף של 100 שעות.

1. בשל מגפת הקורונה ודחיית הדיונים הוגש תסקיר נוסף ואחרון ביום 27.4.20. שירות המבחן הוסיף, כי הנאשם עובד כחצי שנה בעבודות שיפוצים, מרוצה מעבודתו וחש נתרם ממנה. הנאשם המשיך להתייצב ביחידה להתמכרויות ונוטל חלק בשיחות פרטניות ומפגשים קבוצתיים. בכל בדיקות השתן שנערכו לו לא נמצאו שרידי סם. עוד ציין שירות המבחן, כי הנאשם הוציא רישיון נהיגה ובוחן אפשרות להירשם ללימודי מקצוע בתחום המזגנים.

להתרשמות גורמי הטיפול, הנאשם עבר שינוי משמעותי ביחס לשימוש בסמים, מבין את הנזק הנגרם כתוצאה משימוש בסמים ונמצא בהליך התפתחות חיובי במישור האישי, התעסוקתי, הכלכלי והזוגי. מכאן חזר שירות המבחן על המלצתו מיום 18.3.20.

1. הנה כי כן, תסקירי שירות המבחן הרבים מלמדים על הליך שיקומי ממושך בו נוטל הנאשם חלק בהצלחה מרובה במשך למעלה משנה. לא זו בלבד שהנאשם משתף פעולה באופן מיטבי עם ההליך הטיפולי והפסיק לחלוטין את השימוש בסמים, אלא שהוא גם עובד למחייתו, משלם חובותיו ונמצא בזוגיות מטיבה המעודדת אותו לנהל אורח חיים נורמטיבי.
2. הטלת מאסר, ולו בדרך של עבודות שירות, עלולה לגדוע את ההליך הטיפולי ובכך לפגוע לא רק באינטרס השיקומי של הנאשם אלא גם באינטרס הציבורי שבמניעת עבריינות והפיכת הנאשם לאזרח יצרני. לפיכך, מצאתי מקום לאמץ את המלצת שירות המבחן, לחרוג מהמתחם ולהטיל על הנאשם מאסר על תנאי, צו שירות לתועלת הציבור וצו מבחן. על מנת לאזן בין רכיבי הענישה לצד המאסר על תנאי וענישה שיקומית יוטלו גם רכיבים כלכליים ופסילת רישיון על תנאי.

**סוף דבר**

1. לפיכך, **אני גוזרת על הנאשם את העונשים הבאים**:
2. מאסר על תנאי לתקופה של 3 חודשים, והתנאי הוא שבמשך 3 שנים מהיום לא יעבור כל עבירה מסוג בה הורשע בתיק זה;
3. צו מבחן למשך חצי שנה.
4. צו שירות לתועלת הציבור בהיקף של 100 שעות, הצו יבוצע בהתאם לתסקיר שירות מבחן מיום 27.4.20.

רשמתי לפני נכונות הנאשם לבצע את צו המבחן וצו השירות לתועלת הציבור. מובהר בזאת, כי כל חריגה מהוראות שירות המבחן עלולה להוביל לביטול גזר דינו וגזירת דינו מחדש;

1. קנס בסכום של 1,000 ₪ או 10 ימי מאסר תמורתו, הנאשם ישלם את הקנס ב-4 תשלומים שווים ורצופים, הראשון לא יאוחר מיום 1.6.20 והיתרה עד ה-1 לכל חודש קלנדרי שלאחר מכן;
2. אני פוסלת את הנאשם מלקבל או מלהחזיק רישיון נהיגה לתקופה של 3 חודשים, אם בתוך תקופה בת שלוש שנים מהיום יעבור עבירה מהסוג בה הורשע בתיק זה;
3. הסכום שנתפס – יחולט לטובת אוצר המדינה.

**ניתן צו להשמדת הסמים.**

**עותק גזר הדין יועבר לשירות המבחן.**

**זכות ערעור כחוק תוך 45 ימים.**

5129371

54678313ניתן היום, י' אייר תש"פ, 04 מאי 2020, בהעדר הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אפרת פינק 54678313-/

נוסח מסמך זה כפוף לשינויי ניסוח ועריכה