|  |  |
| --- | --- |
| **בית משפט השלום בקריית שמונה** | |
| ת"פ 19412-05-18 ישראל נ' גבריאל(עציר) |  |

|  |  |  |
| --- | --- | --- |
| **בפני** | **כבוד השופטת רות שפילברג כהן** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **שמואל מתן גבריאל (עציר)** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a)

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275), [287(א)](http://www.nevo.co.il/law/70301/287.a), [40יא](http://www.nevo.co.il/law/70301/40ja)

[פקודת התעבורה [נוסח חדש]](http://www.nevo.co.il/law/5227): סע' [43](http://www.nevo.co.il/law/5227/43)

|  |
| --- |
| **גזר דין** |

**כתב אישום ורקע**

1. הנאשם הודה והורשע, במסגרת הסדר טיעון בכתב אישום מתוקן שייחס לו את העבירות כדלקמן:

**סחר בסמים (5 עבירות)** – לפי סעיף [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973.

**החזקת סמים שלא לצריכה עצמית** – לפי סעיף [7(א) + 7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216).

**הפרעת שוטר במילוי תפקידו** – לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301), תשל"ז-1977.

**הסתייעות ברכב לעבור עבירה (6 עבירות)** – לפי [סעיף 43](http://www.nevo.co.il/law/5227/43) ל[פקודת התעבורה](http://www.nevo.co.il/law/5227) (נוסח חדש), תשכ"א-1961.

ו**הפרת הוראה חוקית** – לפי [סעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301).

כתב האישום המקורי כלל שבעה אישומים, ובמסגרת הסדר הטיעון נמחק האישום הרביעי.

להלן יפורטו האישומים לפי סדר הופעתם בכתב האישום.

על פי כתב האישום המתוקן, במועדים הרלוונטיים לכתב האישום, הנאשם היה רשום כסוחר סמים ברשת ה"טלגראס", בקבוצת הסוחרים של גליל גולן.

פורט כי ה"טלגרם" הינה אפליקציה להעברת מסרים מיידים, אשר מאופיינת ביכולת הצפנה גבוהה ובהיעדר אחסון פרטי ההתקשרות בשרת החברה. למשתמשים באפליקציה האפשרות לקבוע מחיקת המסרים לאחר זמן שמוגדר על ידם וכי האפליקציה מאפשרת יצירת קבוצות רבות בנות אלפי משתמשים.

עוד פורט, כי על הפלטפורמה של אפליקציית ה"טלגרם", פועלת רשת ה"טלגראס", שבמסגרתה נמכר ומופץ סם מסוכן מסוג קנבוס או חשיש וכי באמצעותה ניתן להזמין משלוחי סמים בכמויות שונות לפי אזורי חלוקה בארץ, והסם מסופק לכתובת אליה הוזמן.

אישום ראשון

ביום 10/12/17, הוגש נגד הנאשם כתב אישום בבית המשפט השלום בקריות במסגרת [ת"פ 18044-12-17](http://www.nevo.co.il/case/23381322) יחד עם בקשה למעצר עד לתום ההליכים המשפטיים.

ביום 20/12/17 במסגרת הדיון בבקשה למעצר עד תום ההליכים, הורתה כבוד השופטת חסון על שחרורו של הנאשם בתנאים ובין היתר, **מעצר בית מלא בבית אביו בשלומי בפיקוח הוריו ואשתו.**

במועדים המפורטים בכתב אישום זה יצא הנאשם ממעצר הבית לבדו ונסע ברחבי הארץ וסחר בסמים מסוכנים תוך שהוא מפר את תנאי מעצרו.

ביום 25/4/18 סמוך לשעה 17:00 עקבו שוטרים סמויים מתחנת קריית שמונה אחרי הנאשם כשהוא מבצע סחר בסמים לאחר שדווח להם כי הוא נכנס עם רכבו לקיבוץ דפנה.

לאחר מספר דקות המתנה יצא הנאשם מקיבוץ דפנה ונסע לכיוון קיבוץ מעיין ברוך ועצר את רכבו באזור התעשייה. השוטר מוטעי יצא לעבר הנאשם, הזדהה כשוטר וצעק לעברו "משטרה פתח את הדלת" בעוד חלון רכבו פתוח.

בהמשך לאחר שחלק מכתב האישום נמחק, תואר כי השוטר מוטעי קפץ לעבר הנאשם והבחין כי הוא מתכוון לנסוע אחורנית ולברוח. השוטר תפס את הנאשם ומשך אותו החוצה.

הנאשם השתולל, התנגד למעצרו והשוטרים נאלצו להשתמש בכוח נגדו עד שכבלו אותו.

בחיפוש שנעשה בתא הכפפות של הרכב, נמצא כי הנאשם החזיק **כסף על סך 10,255 ₪.**

ביום 29/4/18 כלבן של המשטרה ערך בדיקה ומצא כי הנאשם החזיק בחלק הפגוש החיצוני בחלק האחורי התחתון של הרכב סמים כדלקמן:

6 אריזות פלסטיק מוזהבות סגורות ובתוכן 61.22 גרם נטו של סם מסוכן מסוג קנבוס.

שקית פלסטיק ובתוכה 9.84 גרם נטו של סם מסוכן מסוג קנבוס.

12 אריזות פלסטיק מוזהבות ובתוכן סם מסוכן מסוג קנבוס במשקל כולל של 60.89 גרם נטו.

ושקית פלסטיק ובתוכה 14.37 גרם נטו של סם מסוכן מסוג קנבוס.

אישום שני

ביום 12/4/18 בשעה מדויקת שאינה ידועה למאשימה, ביקש אהרון יאיר מהנאשם, דרך האפליקצייה לרכוש 5 גרם של סם מסוכן.

סמוך לשעה 21:00 יצר הנאשם קשר עם יאיר וקבעו להיפגש. הנאשם הגיע עם רכבו לקיבוץ שמיר שם סיפק לו 5 גרם של סמים תמורת 400 ₪.

אישום שלישי

ביום 12/4/18 סמוך לשעה 21:34 ביקשה לי ניר לרכוש מהנאשם 5 גרם של סמים מסוכנים באמצעות האפליקצייה.

זמן קצר לאחר מכן, יצר הנאשם קשר עם לי ותיאמו להיפגש. הנאשם הגיע עם רכבו לכפר יובל, יצא מרכבו וניגש לחלק האחורי התחתון של הרכב והוציא שקית שהכילה 5 גרם של סם מסוכן והעבירה ללי תמורת 500 ₪.

אישום חמישי

ביום 17/4/18 שעה מדויקת שאינה ידועה למאשימה יצר איתי לבקוביץ קשר עם הנאשם באמצעות האפליקצייה וביקש לרכוש 5 גרם של סם מסוכן.

זמן קצר לאחר מכן, סמוך לשעה 19:55 יצר הנאשם קשר עם איתי ותיאמו את מקום המפגש.

הנאשם הגיע עם רכבו למטולה וסיפק לאיתי 5 גרם של סם מסוכן תמורת 450 ₪.

אישום שישי

ביום 25/4/18 שעה מדויקת שאינה ידועה למאשימה יצר ירדן כהן קשר עם הנאשם באמצעות האפליקצייה וביקש לרכוש 10 גרם של סם מסוכן.

זמן קצר לאחר מכן, סמוך לשעה 16:32 יצר הנאשם קשר עם ירדן ותיאמו את מקום המפגש.

הנאשם הגיע עם רכבו לישוב כורזים וסיפק לירדן 10 גרם של סם מסוכן תמורת 950 ₪.

אישום שביעי

ביום 24/4/18 שעה מדויקת שאינה ידועה למאשימה יצר יואב אברהם קשר עם הנאשם באמצעות האפליקצייה וביקש לרכוש 5 גרם של סם מסוכן. הנאשם מסר ליואב כי לא יוכל להגיע אליו באותו היום והשניים קבעו להיפגש ביום המחרת 25/4/18.

ביום 25/4/18 סמוך לשעה 16:47 יצר הנאשם קשר עם איתי ותיאמו את מקום המפגש.

הנאשם הגיע עם רכבו לקיבוץ דן וסיפק ליואב 5 גרם של סם מסוכן תמורת 550 ₪.

2. ביום 6/9/18 הגיעו הצדדים להסדר טיעון, לפיו כתב האישום תוקן למתכונתו שפורטה לעיל, הנאשם הודה והורשע ונקבע כי הטיעונים לעונש יהיו "פתוחים".

3. אציין כי התיק התנהל תחילה בפני כבוד סגן הנשיא השופט מורן מרגלית, ועוד בדיון שהתקיים ביום 6/6/18, הודיע ב"כ הנאשם כי הגיעו להסדר טיעון אשר יוצג בדיון שייקבע וכן תיבדק אפשרות צירוף תיק נוסף וב"כ המאשימה הסכים לכך.

בהמשך במשך מספר ישיבות התגלעה מחלוקת בין הצדדים בנוגע לפרטי ההסדר.

בהחלטה מנומקת ולאחר שנשמעו טיעוני הצדדים ונשקלו כל השיקולים, דחה השופט מרגלית, ביום 19/7/18, את בקשת הנאשם לחייב את המאשימה לא לחזור בה מהסדר הטיעון אליו הגיעו ולקיימו. לאחר השמעת החלטה זו הועבר התיק לטיפולי.

**טיעוני הצדדים לעונש**

ביום 11/10/18 התקיימה ישיבת הטיעונים לעונש והצדדים הגישו את טיעוניהם בכתב.

4. טיעוני ב"כ המאשימה

בפתח הדברים צויין כי לחובתו של הנאשם 7 הרשעות קודמות בעבירות רלוונטיות שעניינן סמים וכן בעבירות רכוש ואלימות.

ב"כ המאשימה ביקש לקבוע מתחם עונש נפרד עבור כל אחד מהאישומים בכתב האישום, שכן באישום הראשון מדובר על החזקת סמים שלא לצריכה עצמית בכמות לא מבוטלת ובשאר האישומים מדובר בעסקאות סמים נפרדות, במקומות ובמועדים שונים, לרוכשים שונים.

ב"כ המאשימה התייחס לערכים המוגנים שנפגעו ולנזקיהן של עבירות הסמים, וטען כי מידת הפגיעה בערכים המוגנים היא ברף גבוה.

נטען כי אין מדובר באירוע חד פעמי אלא דפוס פעולה מתוחכם וכי עולם הסמים אינו זר לנאשם.

נטען כי חלקו של הנאשם בביצוע העבירות הוא מרכזי וכי מדובר בנאשם שאינו ירא חוק, אשר ביצע את העבירות בשל בצע כסף.

בנוסף הפנה ב"כ המאשימה למדיניות הענישה וטען כי מתחם העונש ההולם עבור כל אחד מהאישומים הוא בין 6-12 חודשי מאסר בפועל, מאסר על תנאי, קנס של אלפי שקלים, פסילת רישיון נהיגה בפועל ועל תנאי וחילוט הרכוש שנתפס, ועתר להשית על הנאשם עונש כולל של 12-24 חודשי מאסר בפועל, ברף הגבוה של המתחם וענישה נלווית.

צויין כי הנאשם עצור מיום 5/4/18 (הכוונה הייתה ליום 25/4/18).

5. טיעוני ב"כ הנאשם

ב"כ הנאשם טען כי יש להתייחס לכל האישומים בכתב האישום כאל אירוע אחד שכן העבירות בוצעו באותה שיטה ובמועדים סמוכים.

נטען כי לא מדובר בכמויות סם גדולות בכל עסקה, אף לא בתמורה כספית גבוהה.

נטען כי נסיבות מעצרו של הנאשם מעידות על העדר תחכום מצדו.

ב"כ הנאשם הפנה למדיניות הענישה וטען כי מתחם העונש ההולם נע בין 6 חודשי מאסר לריצוי בדרך של עבודות שרות ועד 12 חודשי מאסר בפועל ועונשים נלווים.

ב"כ הנאשם ביקש למקם את עונשו של הנאשם בתחתית המתחם בשל נסיבות אישיות שפורטו.

נטען כי אשתו של הנאשם ובנם בן 9 חודשים נאלצו לעזוב את דירתם השכורה ולעבור להתגורר בבית אימה של האישה, בשל מצוקה כלכלית אליה נקלעו וכי הם נתמכים על ידי משפחת אשתו.

צויין כי הנאשם הודה, קיבל אחריות על מעשיו והביע חרטה.

6. דברי הנאשם

אמר כי אינו מקל ראש בחומרת העבירה, לוקח אחריות על מעשיו, הצטער עליהם והביע חרטה.

שיתף כי כבר קיבל עונש קשה בכך שלא זכה להיות עם בנו ברגעים היפים.

הנאשם ביקש להתחשב בו ולנקוט מידת רחמים.

הנאשם שיתף כי מעוניין לחזור למשפחתו לאחר חמישה חודשים במעצר, וכי בזמן הזה הבין את הפסול במעשיו .

**דיון והכרעה**

7. מלאכת גזירת העונש נעשית, על פי הוראות תיקון 113 שב[חוק העונשין](http://www.nevo.co.il/law/70301), בשני שלבים עיקריים. ראשית, יש לקבוע את מתחם הענישה הראוי לעבירה, תוך מתן ביטוי מרכזי לעיקרון ההלימה, בהתחשבות בערכים המוגנים בעבירה ובמידת הפגיעה בערכים אלה, מדיניות הענישה הנוהגת ובהתאם לנסיבות הקשורות לביצוע העבירה. שנית, יש להציב את העונש בתחומי המתחם שנקבע, וזאת על פי נסיבות שאינן קשורות בביצוע העבירה. בנוסף, יש לבחון את מתקיימים שיקולים אשר מצדיקים סטייה מתחומי המתחם שנקבע.

8. באשר לשאלה אם מדובר באירוע אחד או מספר אירועים נפרדים, החלטתי, בהתאם להלכה שנקבעה בע"פ 4913/10 **ג'אבר נגד מדינת ישראל (29.10.14)**, להתייחס לכל האישומים בכתב האישום כאל אירוע אחד ולקבוע לגביו מתחם עונש הולם אחד. מצאתי כי מקרה זה איננו שונה ממקרים רבים אחרים, הנפוצים בכתבי אישום רבים בבית משפט זה, שעניינם סחר בסמים בטלגראס, ואשר בהם מוצאת המאשימה לטעון למתחם ענישה יחיד.

כאמור, מדובר במסכת עבריינית אחת שבמסגרתה בוצעו מספר עסקאות סחר בסמים שהתרחשו תוך תקופה קצרה, בה הספיק הנאשם למכור סמים לחמישה לקוחות, עד שנתפס ע"י המשטרה, כל זאת תוך שהוא מפר את תנאי שחרורו בתיק אחר, ותוך שהחזיק בסמים שלא לצריכה עצמית וכן ניסה לברוח מהשוטרים ולהכשיל אותם בביצוע תפקידם. על אף שעסקאות הסמים בוצעו כלפי רוכשים שונים ובמקומות שונים, אני רואה בכתב האישום כולו אירוע אחד לצורך קביעת מתחם העונש ההולם. מספר העסקאות, ויתר הנסיבות, יילקחו בחשבון לשם קביעת המתחם.

מתחם העונש ההולם

**הערכים החברתיים שנפגעו**

9. עבירות הסמים נועדו לשמור על הערכים המוגנים של בריאות הציבור ושלומו הפיזי והנפשי מפני הנזקים הישירים והעקיפים הנגרמים עקב השימוש בסמים.

רבות נאמר לגבי ההכרח לעקור את נגע הסמים מהשורש. ייצור, הפצה, סחר וכן שימוש בסמים טומנים בחובם פוטנציאל לנזק עצום, לא רק למעורבים הישירים בביצוע העבירות אלא לחברה כולה – צרכן הסמים, משפחתו, והנפגעים העקיפים מהפעילות העבריינית שנלווית פעמים רבות לעבירות הסמים.

בעקיפין, פוגעות עבירות הסמים גם בערכים מוגנים נוספים, שהנם שמירה על הביטחון הכללי של הציבור ועל רכושו, שכן הקשר בין שימוש בסמים לבין קשת קשה של עבירות רכוש ואלימות הנו קשר ידוע וברור.

ראו לעניין זה את הדברים שנאמרו ב[ע"פ 972/11](http://www.nevo.co.il/case/5738608) **מדינת ישראל נגד יניב יונה (04.07.12)**:

"**את נגע הסמים יש לעקור מן השורש. ייצור, הפצה, סחר וכמובן גם שימוש בסמים – כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה.."**

עוד ראה בעניין זה את הדברים שנאמרו ב[רע"פ 2557/12](http://www.nevo.co.il/case/5580841) **תמם פרדי נגד מדינת ישראל (05.04.12)**:

**"עמדנו לא אחת על חומרתן של עבירות הפצת סמים והחשיבות בהרתעה אפקטיבית:**

**"חשיבות המלחמה בנגע הסמים ידועה לכל, והעוסקים בסחר ובתיווך בסם יידעו כי 'מלחמת החורמה בעברייני סמים נמשכת והולכת. מלחמה קשה היא, מלחמה ארוכה, והיא כמלחמת ישראל בעמלק' (**[**ע"פ 4998/95 מדינת ישראל נ' אוקטביו, פ"ד נא**](http://www.nevo.co.il/case/5988308)**(3) 769, 787 השופט כתארו אז - מ' חשין)" (**[**רע"פ 1720/11**](http://www.nevo.co.il/case/5787128) **גליק נ' מדינת ישראל (לא פורסם) פסקה ז')."**

10. עבירת הפרעה לשוטר במילוי תפקידו פוגעת בערכים מוגנים של שמירה על הסדר הציבורי, ציות לחוק, ושלטון החוק באופן כללי, כך גם העבירה של הפרת הוראה חוקית.

**נסיבות הקשורות בביצוע העבירה**

11. כאמור, הנאשם הודה והורשע בביצוע חמש עסקאות של סחר בסמים מסוכנים באמצעות אפליקציית הטלגרס, כשבכל אחת מהן הגיע הנאשם עם רכבו למקום בו תיאם מבעוד מועד עם רוכש הסמים, תוך שהוא מפר תנאי מעצר בהם שהה במסגרת תיק פלילי אחר.

לאחר מעקב סמוי של שוטרים אחר הנאשם ולאחר שהורו לו לעצור, ניסה הנאשם לברוח מהשוטרים והפריעם במילוי תפקידם. לאחר עריכת חיפוש ברכבו של הנאשם נמצא כי החזיק סמים מסוג קנבוס, חלקם מחולקים לאריזות, בכמויות לא מבוטלות ושלא לצריכה עצמית, יחד עם סכום כסף משמעותי.

עבירות של סחר בסמים הוכרו כאמור כעבירות חמורות, אשר ככלל מובילות במקרים רבים להשתת מאסרים בפועל. מבחינה זו, ניתן לומר על תופעת הסחר בסמים ב"טלגראס" ובאפליקציות דומות שפשטו בתקופה האחרונה במדינה, כי אין חדש תחת השמש, שכן רוב סממניהן החמורים של עבירות הסחר בסמים מתקיימים גם לגבי תופעה זו. בין סממנים אלה ניתן לציין את המניע הכספי של סוחרי הסמים, המבקשים להתעשר על חשבון בריאותם ורווחתם של צרכני הסמים, תוך ניצול תופעת ההתמכרות, ותוך עצימת עיניים לנזקים האישיים והחברתיים הנגרמים משימוש בסמים.

יחד עם זאת, מדובר בתופעה חדשה, ובגל משמעותי שלא ניתן להתעלם ממנו, במסגרתו מופצים סמים באמצעות האינטרנט. לא ניתן להתעלם מריבויים המשמעותי של כתבי אישום שהוגשו לבית משפט זה, כדוגמה, וכחלק מתופעה כלל ארצית, בגין עסקאות סמים דומות. לצד המאפיינים "המסורתיים" של סחר בסמים, קיימים לעבריינות "מודרנית" זו גם מספר מאפיינים חדשים, אשר ראוי להתייחס אליהם (כפי שפירטתי ב[ת"פ 40639-10-17](http://www.nevo.co.il/case/23360870) **מדינת ישראל נגד מוחמד בובו (28.05.18)**), לאור נפיצותה הרבה של התופעה מהעת האחרונה.

12. הקלות הטכנולוגית שמציעות האפליקציות כדי להיכנס למעגל הסמים משפיעה, כאמור, לא רק על ציבור צרכני הסמים שהולך ומתרחב, כי אם גם על מעגל סוחרי הסמים, שהשתנה לא רק מספרית, לנוכח ריבויים של נאשמים שמואשמים בעבירות סמים חמורות, אלא גם מבחינת הפרופיל המאפיין חלק מהנאשמים.

מידת הפגיעה בערכים המוגנים תיקבע בכל מקרה ומקרה על פי נסיבותיו. נקודת המוצא הנה כי סחר בסמים באפליקציות מהווה פגיעה ממשית בערכים המוגנים. יחד עם זאת, יש לבחון את יתר העובדות, כדי לקבוע את מידת הפליליות והחומרה לגבי כל מקרה.

13. ניתן לציין שורה של נקודות, אליהן יש להתייחס במסלול אמידת החומרה של עבירת סחר בסמים בטלגראס, ונקודות אלה הנן, בין היתר - היקף הסחר בסמים, מספר "הלקוחות", כמויות הסם שסופקו, התמורה הכספית, שאלת החבירה לאחרים לשם ביצוע העבירות, נתונים הנוגעים להפצת הסם או "פרסום המוצר", ביצוע עבירות נוספות אופייניות, כגון בריחה מהמשטרה או שיבוש ראיות, מכירת סמים לקטינים לעומת בגירים. מדדים אלה הנם דוגמה לבחינת מידת הפגיעה בערכים המוגנים.

14. הנאשם ביצע את העבירות בגפו וחלקו בביצוען הוא משמעותי ובלעדי. מספר העסקאות, חמש, איננו גבוה, וכולן בוצעו בתקופה קצרה של מספר ימים. חומרה יתרה יש לעובדה כי העבירות בוצעו תוך יציאה ממעצר בית, והפרת הוראת בית משפט בתיק פלילי אחר. עובדה זו מעידה על פליליות מוגברת, על היעדר מורא חוק, ועל כך שאין בפנינו מעידה ראשונית, או היענות חד פעמית לפיתוי כלכלי. מדובר בפגיעה משמעותית בערכים המוגנים.

**מדיניות הענישה**

15. חומרתן של עבירות הסמים, תוצאותיהן ההרסניות והחשיבות במיגור התופעה הודגשו לא פעם בפסיקת בית המשפט העליון כמו גם הענישה המחמירה המתחייבת בגינן, שיהיה בה להרתיע את הנאשמים ואת זולתם. זאת תוך מתן מעמד בכורה לאינטרס הציבורי, על פני כל נסיבה אישית. ראו לעניין זה את דברי כבוד השופט מזוז ב[ע"פ 1987/15](http://www.nevo.co.il/case/20131420) **עופר דורי נגד מדינת ישראל** **(17.08.15)**:

**"על חומרתן של עבירות סחר והפצה של סמים מסוכנים ועל הצורך להיאבק בהן באמצעות ענישה משמעותית ומרתיעה עמד בית משפט זה לא אחת, תוך הדגשה שבעבירות אלה יש ליתן משקל ממשי לשיקול ההרתעתי אל מול השיקולים האישיים (**[**ע"פ 9482/09**](http://www.nevo.co.il/case/5726579) **ביטון נ' מדינת ישראל [פורסם בנבו] (24.7.2011); ענין אבו רגייג)."**

16. בחינת מדיניות הענישה מעלה קשת רחבה של עונשים החל ממאסר על תנאי וכלה במאסרים מאחורי סורג ובריח לתקופות קצרות כארוכות, תלוי בנסיבות כל מקרה ומקרה, בכמויות הסם, סוג הסם וכד'.

א. [רע"פ 6401/18](http://www.nevo.co.il/case/24975541) **אביעד ספיר נגד מדינת ישראל (17.09.18)**, אליו הפנה ב"כ המאשימה. המבקש הודה והורשע בכתב אישום מתוקן בכך שסחר בסמים לאחר שתיאם מראש עם הקונים את המכירה, באמצעות מסרונים, וקבע מקום מפגש. בית המשפט השלום גזר עליו 12 חודשי מאסר בפועל לאחר שסטה לקולא ממתחם העונש ההולם שקבע, בין 16 – 36 חודשי מאסר בפועל. ערעור ובקשת ר"ע נדחו.

ב. [רע"פ 3627/13](http://www.nevo.co.il/case/7012287) **ארן שדה נגד מדינת ישראל (22.05.13)**, המבקש הורשע בבית המשפט השלום בשתי עבירות של סחר בסם מסוכן מסוג קנבוס, במשקל 0.87 ו- 1 גרם. למבקש עבר פלילי ולא שיתף פעולה עם שרות המבחן. בית המשפט השית עליו 7 חודשי מאסר בפועל, מאסר על תנאי, קנס ופסילה.

ג. [רע"פ 1720/11](http://www.nevo.co.il/case/5787128) **מיכאל גליק נגד מדינת ישראל (07.03.11)**, המבקש הודה והורשע ב-3 עבירות של סחר בסם מסוכן ובעבירה של תיווך בסמים מסוכנים. בית המשפט גזר עליו 8 חודשי מאסר לריצוי בפועל ועונשים נלווים.

ד. [עפ"ג (מרכז) 31724-08-12](http://www.nevo.co.il/case/3922055) **יוסי בן שטרית נגד מדינת ישראל (25.12.12)**, בית המשפט המחוזי הקל בעונשו של המערער, שהורשע בשלוש עבירות של סחר בסם מסוכן ובעבירה של אספקת סם מסוכן, והעמיד את תקופת מאסרו על 12 חודשי מאסר בפועל חלף 17 חודשי מאסר בפועל שנגזרו עליו בבית משפט השלום. לחובתו של המערער עבר פלילי הכולל עבירות סמים בגינן ריצה מאסרים בפועל.

ה. [עפ"ג (ירושלים) 31347-08-14](http://www.nevo.co.il/case/17978777) **מדינת ישראל נגד אברהים בשיטי** **(10.12.14)**, המשיב, נעדר עבר פלילי, הורשע במכירת סם מסוג קנאביס בשתי הזדמנויות, במשקל 97 גרם ו- 47 גרם וכן 5 טבליות MDMA. נגזרו עליו 6 חודשי עבודות שרות, מאסר על תנאי וקנס.

ו. [ע"פ (חיפה) 7319-08-12](http://www.nevo.co.il/case/3892678) **אבישי סבח נגד מדינת ישראל (25.10.12)**, המערער הודה והורשע ב-2 עבירות של סחר בסם מסוכן מסוג חשיש. בית המשפט גזר עליו 18 חודשי מאסר לריצוי בפועל.

ז. [ת"פ (ירושלים) 56059-07-17](http://www.nevo.co.il/case/22856999) **מדינת ישראל נגד מתן רווח (12.03.18)**, הנאשם הודה והורשע בשלוש עבירות של סרח בסם, בכך שמכר לסוכן משטרתי 9.81 גרם תמורת 1,100 ₪ באמצעות אפליקציית ה"טלגרס", ובאישום השני 12.78 גרם קנביס תמורת 1,400 ₪ באותו אופן ובאישום השלישי מכר הנאשם לסוכן קנביס במשקל 2.94 גרם תמורת 350 ₪. בית המשפט גזר עליו 5 חודשי מאסר לריצוי בפועל ועונשים נלווים.

ח. [ת"פ (עכו) 39589-07-13](http://www.nevo.co.il/case/7803012) **מדינת ישראל נגד קנאר אסדי** **(16.10.13)**, הנאשם מכר לסוכן משטרתי בשתי הזדמנויות שונות סם מסוג חשיש, פעם אחת - בכמות של 1.34 גרם ובנוסף 5 טבליות MDPV ובפעם השנייה – 5.44 גרם חשיש ו-10 טבליות MDPV. לנאשם שתי הרשעות קודמות בעבירות סמים. בית המשפט גזר עליו 10 חודשי מאסר בפועל, מאסר על תנאי וקנס.

ט. [ת"פ (ירושלים) 21605-07-13](http://www.nevo.co.il/case/7784331) **מדינת ישראל נגד בילאל אל אעסם (24.11.13)**, הנאשם, נעדר עבר פלילי, הורשע ב-3 עבירות של סחר בסם מסוכן ובעבירה של החזקת סם לשימוש עצמי. בית המשפט גזר עליו 18 חודשי מאסר בפועל, מאסר על תנאי, פסילה על תנאי והתחייבות.

י. [ת"פ (רמלה) 48125-05-11](http://www.nevo.co.il/case/4517523) **מדינת ישראל נגד אבי ספיבק (11.11.12)**, הנאשם הורשע בשני אישומים כשבכל אחד מהם יוחס לו סחר בסם מסוכן, במשקל 3.66 גרם ובמשקל של 4.73 גרם. לחובתו עבר פלילי בגין עבירה של היעדרות מו השירות. בית המשפט גזר עליו 6 חודשי מאסר בעבודות שרות.

יא. [ת"פ (ירושלים) 54706-01-13](http://www.nevo.co.il/case/5642705) **מדינת ישראל נגד אברהם חביב (09.09.13)**, הנאשם, נעדר עבר פלילי, הורשע בארבעה אישומים של סחר בסם מסוכן, שיבוש שמהלכי משפט ואחזקת סמים לצריכה עצמית. נגזרו עליו 6 חודשי מאסר בפועל לריצוי בדרך של עבודות שרות.

17. כפי שכבר ציינתי בפסקי דין קודמים שעסקו בסחר בסמים באמצעות אפליקציית הטלגראס - הגעתי למסקנה כי בפרשות בלתי חמורות של סחר בסמים "קלים", באמצעות "טלגראס" או בממשקים דומים, שבהם בוצעה עסקה בודדת או עסקאות בודדות, ושבהם נעדרים סממנים חמורים נוספים, יתחיל מתחם הענישה מעונש של עבודות שרות לתקופה המקסימלית האפשרית – שישה חודשיםקביעה זו תאפשר להימנע ממאסר בפועל לגבי נאשמים **שזו מעידתם הראשונה**, ושלא נגועים בפליליות מובהקת מעבר להרשעתם הקונקרטית, גם ללא סטייה ממתחם העונש לשם שיקום. יחד עם זאת, במקרים חמורים יותר יתחיל מתחם הענישה ממאסר בפועל ממש. הגבול העליון של מתחם הענישה יהיה מאסר משמעותי וממושך בפועל.

מקרה זה, שונה הוא מפסק הדין בעניין בובו, אליו הפנו הצדדים, שם דובר על ארבע עסקאות סמים ששלוש מהן בוצעו באותו יום, על ידי צעיר שמעשיו העידו על הסתבכות חד פעמית. כאן מדובר בחמש עסקאות סמים, שבוצעו בארבעה מועדים שונים, תוך הפרת תנאי מעצר בית, נסיבה מחמירה וברת משקל רב, ועם הפרעה לשוטרים במילוי תפקידם, החזקת סמים בכמות משמעותית וכסף רב. המקרה הנוכחי מאופיים ברמת פליליות גבוהה יחסית, אשר מחייבת מתחם עונשי המתחיל במאסר משמעותי בפועל.

עבירות הסמים, תוך הפרת הוראה חוקית מכתיבים מתחם ענישה המתחיל במאסר בפועל.

18. עבירת הפרעה לשוטר במילוי תפקידו, אילו עמדה לבדה, מכתיבה ענישה במאסר על תנאי.

א. [רע"פ 5579/10](http://www.nevo.co.il/case/6021937) **דוד קריה נגד מדינת ישראל (02.08.10)**, המבקש, נעדר עבר פלילי, הודה והרשע בעבירות הפרעה לשוטר במילוי תפקידו והעלבת עובד ציבור. בית משפט השלום נמנע מהרשעתו והטיל עליו 180 שעות של"צ. בית משפט המחוזי קיבל את ערעור המדינה והרשיעו בביצוע העבירות הנ"ל וגזר עליו 9 חודשי מאסר על תנאי.

ב. [רע"פ 3208/15](http://www.nevo.co.il/case/20261206) **דוד הקרי נגד מדינת ישראל (11.05.15)**, המבקש, בעל עבר פלילי, הודה והורשע בכתב אישום מתוקן שייחס לו עבירת הפרעת שוטר במילוי תפקידו. נגד המבקש הוצא צו מניעה המורה לו ולנאשמת נוספת לסלק את ידם ממתחם מגורים בתל אביב. המבקש סירב לפתוח את הדלת לבקשת שני שוטרים וברח מהמקום. בית המשפט גזר עליו מאסר על תנאי.

ג. [ת"פ (פתח תקווה) 37099-01-13](http://www.nevo.co.il/case/4639379) **מדינת ישראל נגד בוגדן סקלרוד (30.01.14)**, הנאשם הודה והורשע בעבירות הפרעה לשוטר במילוי תפקידו, התנהגות פסולה במקום ציבורי והתנגדות למעצר. בית המשפט גזר עליו 3 חודשי מאסר על תנאי וקנס כספי.

ד. [ת"פ (חדרה) 7624-10-10](http://www.nevo.co.il/case/5740126) **מדינת ישראל נגד אלמן איסקוב (09.05.11)**, הנאשם, נעדר עבר פלילי, למעט הרשעה בתקופת שירותו הצבאי, הודה והורשע בעבירות – איומים, הפרעה לשוטר במילוי תפקידו והעלבת עובד ציבור. בית המשפט גזר עליו 6 חודשי מאסר על תנאי, קנס והתחייבות.

19. לאור כל האמור לעיל, אני קובעת כי בנסיבות העניין מתחם העונש ההולם נע בין 9 ועד 20 חודשי מאסר לריצוי בפועל.

**גזירת עונשו של הנאשם**

20. בגזירת עונשו של הנאשם, רשאי בית המשפט להתחשב בהתקיימותן של **נסיבות שאינן קשורות בביצוע העבירה**, מתוך רשימה המפורטת [בסעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301), ובלבד שהעונש לא יחרוג ממתחם העונש ההולם שנקבע לעיל.

הנאשם בן 29, הודה בביצוע העבירות ובכך חסך מזמנו של בית המשפט ואת העדתם של העדים הרבים בתיק.

ב"כ הנאשם לא ביקש תסקיר לגבי הנאשם, על כן נסיבותיו האישיות הובאו ללא הערכה מקצועית לגביו, אף ללא המלצה לטיפול ולשיקום.

ב"כ של הנאשם התייחס למצוקה כלכלית של הנאשם ומשפחתו וביקש להתחשב בכך. לא ניתן לתת לדברים אלה, הנשמעים לגבי צעיר הבוחר בסחר בסמים כדרך פרנסה, משקל מכריע.

בפניי קיבל הנאשם אחריות על מעשיו, הביע צער וחרטה ואמר כי הבין את הפסול שבהם ואת חומרתם.

לחובתו של הנאשם עבר פלילי הכולל 7 הרשעות קודמות בעבירות תקיפה הגורמת חבלה של ממש, תקיפה והפרעה לעובד ציבור, החזקת סמים לצריכה עצמית והחזקת כלים להכנת סם לצריכה עצמית, הפרעה לשוטר במילוי תפקידו, גרימת חבלה, סחיטה באיומים, שיבוש מהלכי משפט, הפרת הוראה חוקית, התפרצות למקום מגורים, גניבה וגניבת רכב, הצתה במזיד, תגרה ואיומים.

הנאשם ריצה בעבר **מאסרים בפועל לתקופות משמעותיות** שלא הרתיעו אותו מלחזור ולבצע עבירות.

עברו הפלילי המכביד של הנאשם, אותו צבר על אף גילו הצעיר, מעיד על בחירה עקבית בחיי הפשע, ומחייב כי עונשו ייקבע בצדו המחמיר של מתחם העונש. לא ניתן ליתן משקל לנסיבות כלכליות ואישיות, לנוכח בחירתו של הנאשם להתפרנס מסחר בסמים, תוך שהוא נתון במעצר בית אותו הוא מפר בעזות מצח.

החלטתי להציב את עונשו של הנאשם בקצהו המחמיר של מתחם העונש, כשרק הודאתו וקיצור הזמן השיפוטי מרחיקים אותו מהענישה המקסימלית.

**סוף דבר**

21. **נוכח כל האמור לעיל, אני גוזרת את עונשו של הנאשם כדלקמן:**

א. 16 חודשי מאסר לריצוי בפועל בניכוי ימי מעצרו מיום 25/4/18.

ב. שישה חודשי מאסר על תנאי, ואולם הנאשם לא יישא עונש זה אלא אם יעבור במהלך תקופה של שלוש שנים מיום שחרורו ממאסר כל עבירה לפי [פקודת הסמים המסוכנים](http://www.nevo.co.il/law/4216) מסוג פשע.

ג. חודשיים מאסר על תנאי, ואולם הנאשם לא יישא עונש זה אלא אם יעבור במהלך תקופה של שלוש שנים מיום שחרורו ממאסר עבירת הפרעה לשוטר במילוי תפקידו לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301) או הפרת הוראה חוקית.

ד. קנס כספי על סך 5000 ₪ או 30 ימי מאסר תמורתו.

הקנס ישולם בשני תשלומים שווים ורצופים, תשלום ראשון עד ליום 1/10/19, ותשלום שני עד ליום 1/11/19.

ה. שישה חודשי פסילה בפועל מלקבל ו/או להחזיק רישיון נהיגה, מניין ימי הפסילה יחל מיום שחרורו ממאסר זה. מרוץ ימי הפסילה יחל עם הפקדת הרישיון.

ו. שלושה חודשי פסילה על תנאי מלהחזיק ו/או לקבל רישיון נהיגה, והתנאי הוא שלא יעבור במהלך תקופה של שלוש שנים מיום שחרורו ממאסר זה על כל עבירה לפי [פקודת הסמים המסוכנים](http://www.nevo.co.il/law/4216).

סמים – להשמדה.

זכות ערעור לבית המשפט המחוזי תוך 45 יום מהיום.

**5129371**

**54678313ניתן היום, ל' חשוון תשע"ט, 08 נובמבר 2018, במעמד הנוכחים.**

רות שפילברג כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)