|  |  |
| --- | --- |
| **בית משפט השלום ברמלה** | |
| ת"פ [21094-05-18](http://www.nevo.co.il/case/24166520)  מדינת ישראל נ' גלושצ'נקו |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל תביעות שלוחת רמלה באמצעות ב"כ עוה"ד רעות זוסמן |  |
|  |  | המאשימה |
|  | **נגד** | |
|  | לאון גלושצ'נקו באמצעות ב"כ עוה"ד איתי רוזין |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19.א](http://www.nevo.co.il/law/4216/19.a), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [499 (א)(1)](http://www.nevo.co.il/law/70301/499.a.1)

[פקודת התעבורה [נוסח חדש]](http://www.nevo.co.il/law/5227): סע' [62 (3)](http://www.nevo.co.il/law/5227/62.3)

|  |
| --- |
| **גזר - דין** |

**א. כתב-האישום המתוקן:**

הנאשם הורשע בעקבות הודאתו בכתב-אישום מתוקן בריבוי עבירות של **סחר בסם מסוכן** בניגוד [לסעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) התשל"ג – 1973, בעבירה של קשירת קשר לפשע לפי סעיף [499 (א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) התשל"ז – 1977, בעבירה של ניסיון לסחר בסם לפי סעיפים [13 + 19א](http://www.nevo.co.il/law/4216/13;19.a) לפקודת הסמים יחד עם [סעיף 25](http://www.nevo.co.il/law/70301/25) לחוק העונשין ובעבירה של נהיגה תחת השפעת אלכוהול, לפי סעיף [62 (3)](http://www.nevo.co.il/law/5227/62.3) ל[פקודת התעבורה](http://www.nevo.co.il/law/5227), תשכ"א – 1961.

**לנוחיות הקורא, אתמצת את פועלו העברייני של הנאשם בתחום הסמים בכל האישומים כמתואר בעובדות כדלקמן (כמו כן, אפנה להחלטת יום 31.12.19):**

**בחודש אפריל 2018**, **במשך פרק זמן של ימים ספורים**, במסגרת קשר פלילי יחד עם אחרים (האישום הראשון), תוך שימוש ביישומן "**טלגראם",** מכר הנאשם **בעשרים ואחד מקרים שונים, לעשרים ואחד קונים שונים,** סם מסוכן מסוג **קנביס**, במשקלים שבדרך כלל נעו בין **גרם בודד לחמישה גרם** – הקונים - כולם **בגירים**, אך גם **שלושה מהם קטינים** (אישום 4, אישום 11, אישום 16) וזאת לאחר שיצר עימם קשר באמצעות יישומון "טלגראם", וכן ניסה למכור 10 גרם קנביס, שאותם החזיק על גופו תוך כדי רכיבה על אופנוע לקראת ביצוע מכירת הסם (האישום השני).

**ב. מתחם ענישה:**

התכליות העומדות אחר העבירות בהן פשע הנאשם הן המלחמה בנגע הסמים, מניעת הפגיעה הבריאותית הנובעת מן הסם לבני אדם ומניעת הנזקים הישירים והעקיפים הנגרמים לחברה מפעילות עבריינית של סחר בסמים.

לאור עקרון ההלימה ופסיקה הנוהגת בתחום, אני קובע כי מתחם הענישה ביחס ל**כל אירוע עברייני של סחר בקנביס תמורת תשלום, בנסיבות תיק, זה נע בין מספר חודשי מאסר בפועל עד 18 חודשי מאסר בפועל**, כך גם ביחס לאישום הראשון הדן בקשירת הקשר ובאישום השני הדן בעבירת הניסיון.

**אפנה אל פסק-הדין הבאים, כאשר כל מקרה יאובחן לנסיבותיו, לחומרה או לקולא:**

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (23.1.13), בעניינו של נאשם אשר הורשע **בשלוש עבירות סחר בחשיש במשקלים קטנים** וכן החזיק סם מסוג קוקאין, **גיל צעיר**, **נעדר עבר פלילי**, תסקיר המכיל **המלצה שיקומית**, נדון ל – **21 חודשי מאסר בפועל**.

[רע"פ 4687/15](http://www.nevo.co.il/case/20420496) **פלג נגד מדינת ישראל** (13.8.15) בעניינו של נאשם אשר הורשע ב**עשרה אישומים** של סחר בחשיש בכמויות קטנות, **נעדר עבר פלילי**, **תסקיר חיובי**, נדון ל – **18 חודשי מאסר בפועל**.

עפ"ג (מחוזי מרכז - הרכב בראשות כב' הנשיא אברהם טל) 24112-09-17 **טוט נגד מדינת ישראל** (10.12.17) בעניינו של נאשם אשר הורשע בריבוי מקרים של סחר בקנביס "**עשרות מנות**", משך החודשים **ספטמבר 2016 – אפריל 2017,** **בעל עבר פלילי**, בגיר-צעיר**, תסקיר שלילי**, נדון ל – **21 חודשי מאסר בפועל**. נקבע כי מתחם הענישה שקבע בית-משפט קמא "**הולם את נסיבות ביצוע המכירות**" (נקבע: **מספר חודשי מאסר בפועל עד שנת מאסר בפועל ביחס לאישומים שני עד החמישי הדומים למקרנו** -אפנה להשלמת התמונה אל גזר-דינו של בית-משפט השלום בעמוד 18).

[עפ"ג 708-01-18](http://www.nevo.co.il/case/23748750) (מחוזי מרכז – הרכב בראשות כב' סגנית הנשיאה ורדה מרוז) **אבורוס נגד מדינת ישראל** (13.5.18), בעניינו של נאשם אשר הורשע **ב– 40 מקרים** של סחר **בקנביס במשקלים קטנים**, **בעל עבר פלילי,** לא בתחום הסמים, **תסקיר לא חיובי**, נדון ל – **31 חודשי מאסר בפועל**.

עפ"ג 4127-11-17 (מחוזי מרכז)( הרכב בראשות כב' השופטת דנה מרשק מרום**) מדינת ישראל נגד אלבז** (22.6.20), בעניינו של נאשם אשר הורשע בעקבות הודאתו בכך שמשך שלושה שבועות סחר בקנביס באמצעות יישומון טלגראס, מכר ל – 8 בגירים שונים, ל – 5 קטינים קנביס משקלים שונים, בעל הרשעה אחת לא רלוונטית, הציג תמונת שיקום טובה מאוד, היה נתון במעצר כחודשיים וחצי, לאחר מכן שהה בתנאים מגבילים, נדון בבית משפט השלום ל – 9 חודשי מאסר בעבודות שירות יחד עם ענישה נוספת, בית המשפט המחוזי הנכבד החמיר בענישה ל **– 15 חודשי מאסר בפועל.**

[ת"פ 58507-02-18](http://www.nevo.co.il/case/23668996) (מחוזי חיפה) **מדינת ישראל נגד אוריאן** ( 10.7.18), בעניינו של נאשם אשר הורשע, **בריבוי מקרים של סחר בקנביס**, משך מספר חודשים, **חלק מהקונים קטינים**, **נעדר עבר פלילי**, צעיר, נקבע מתחם כולל שבין מספר חודשי מאסר עד 20 חודשי מאסר, **נדון ל – 8 חודשי מאסר בפועל**.

[ת"פ 26856-05-16](http://www.nevo.co.il/case/21604222) (שלום כ"ס) **מדינת ישראל נגד רבוכין** (8.1.18), בעניינו של נאשם אשר הורשע ב – **73 מקרים** של סחר בקנביס ל – 28 אנשים שונים במשקלים של 1 – 30 גרם תמורת 50 – 120 ₪ לגרם, **משך כשנה וחצי**, וכן עבירות נוספות, **בעל תסקיר חיובי**, **נעדר עבר פלילי**, **היה נתון במעצר משך שבעה חודשים וחצי**, נדון ל – **6 חודשי מאסר בדרך של עבודות שירות**.

[ת"פ 46246-05-16](http://www.nevo.co.il/case/21980638) (שלום פ"ת) **מדינת ישראל נגד שינקר** (26.11.17), בעניינו של הנאשם 2, אשר הורשע ב – **68 מקרים** של **סחר בקנביס**, נקבע מתחם ביחס לכל מקרה שבין 3 – 8 חודשי מאסר בפועל, בעל **עבר פלילי**, תסקיר שאינו מציג המלצה שיקומית ברורה, נדון **לשנת מאסר**.

[ת"פ 56897-05-16](http://www.nevo.co.il/case/21551952) (שלום רמלה) **מדינת ישראל נגד קהתי** (29.10.17), בעניינו של נאשם, אשר הורשע ב – **32 מקרים** של **סחר בחשיש** ל – 9 אנשים שונים, תמורת 100 – 150 ₪ בכל פעם והחזיק 22 גרם חשיש, נקבע מתחום ביחס לכל אירוע של סחר שבין מספר חודשי מאסר עד שנת מאסר, **צעיר-בגיר**, **היה עצור בין 17.5.16 – 21.7.17**, **הציג תסקיר שיקומי משמעותי**, נדון ל **– 6 חודשי מאסר בדרך של עבודות שירות.**

[ת"פ 43195-09-15](http://www.nevo.co.il/case/20594018) (שלום ירושלים) **מדינת ישראל נגד משה כהן** (29.1.17), בעניינו של נאשם אשר הורשע ב – **23 מקרים** שבהם מכר קנביס וחשיש במשך מספר חודשים, לשישה אנשים, מהם 4 קטינים, היה עצור בין **16.9.15 – 1.11.15**, **צעי**ר, **עבר הליך שיקומי**, נדון ל **– 4 חודשי מאסר בדרך של עבודות שירות.**

[ת"פ 16825-05-15](http://www.nevo.co.il/case/20262809) (שלום רמלה) **מדינת ישראל נגד גואטה** (10.1.17), בעניינו של נאשם אשר הורשע **במספר רב של מקרים של סחר בקנביס**, **החזיק מחסנית ובה כדורים**, הציג **תסקיר חיובי**, **ל – 3.5 חודשי מאסר בדרך של עבודות שירות.**

[ת"פ 51036-08-15](http://www.nevo.co.il/case/20537288) (שלום פתח תקווה) **מדינת ישראל נגד נהרי** (17.1.17), בעניינו של נאשם אשר הורשע ב – **39 מקרים** של סחר בחשיש, **משך 20 חודשים**, לשבעה לקוחות שונים, נתפס ברשותו סכום כסף רב, **בעל עבר פלילי** מתחום הסמים, מבוגר, **הוצג תסקיר שלילי**, נדון ל – **20 חודשי מאסר**.

[ת"פ 18048-02-17](http://www.nevo.co.il/case/22230928) (רמלה) **מדינת ישראל נגד קומילוב** (1.1.19): צעיר, נעדר עבר פלילי, נדון בגין 29 מקרי סחר בקנביס ל – 7 קונים שונים, תסקיר שלילי, מהם קטינים ל **– 17 חודשי מאסר בפועל.**

[ת"פ 14517-05-16](http://www.nevo.co.il/case/21678501) (רמלה) **מדינת ישראל נגד שניר** (19.9.17), דן ב – 75 עסקאות שכתב-האישום נקב בהן + הזדמנויות נוספות שלא נמנו – כ – 9, נדון **בהסכמת המאשימה לשישה חודשי מאסר** בדרך של עבודות שירות, יחד עם ענישה נלווית, אך נמסר כי אחד השיקולים להסדר המקל היה קושי ראייתי.

**ממכלול פסקי-הדין המחייבים והמנחים דלעיל, ניתן ללמוד על רמת ענישה המחייבת להטיל ענישה בדרך של מאסר בפועל ממש על סוחרי סמים דוגמת הנאשם העומד בפניי, על אף העדר עבר פלילי.**

**ג. שיקולי ענישה:**

**(1). חומרת העבירות:**

אין צורך להכביר מילים אודות **החומרה הרבה** הכללית הנודעת לעבריינות הסחר בסמים, הפוגעת בבריאותו של הציבור והמניעה את גלגלי העבריינות הכללית במדינה והדברים ברורים.

הנאשם ביצע מספר רב של עסקאות סם במסגרת **קשר פלילי**.

הנאשם מכר קנביס ל – **21** קונים שונים, מתוכם **3 קטינים.**

**השימוש בתוכנת ה"טלגראס**" מוסיף אלמנט של חומרה למעשים.

אציין, כי התופעה העבריינית שבמסגרתה סוחרים נאשמים, רבים מהם צעירים נעדרי עבר פלילי, בסם מסוכן מסוג קנביס, הפכה תופעה עבריינית נפוצה ביותר – לפחות במחוז שיפוט זה. בעניין זה, איני נדרש לסטטיסטיקות ואיסוף נתונים, שכן כמעט מדי יום "מוקד" פלילי אני מוסר גזר-דין במקרים שכאלה.

תופעה עבריינית שכזו, אינה מאפשרת נקיטה בענישה סלחנית.

**יחד עם זאת,**  ומבלי להקל ראש, תחום הפעילות התפרש על **ימים ספורים בלבד.**

**(2). שיקולים מקלים:**

הנאשם **צעיר**, יליד 1998, **נעדר כל עבר פלילי** רלוונטי.

לחובתו הרשעה קודמת אחת בעבירה של ניסיון גניבה (במ/1).

הנאשם הודה, לא ניהל משפט **וחסך זמן ציבורי ניכר** (43 עדים).

**(3). התסקירים:**

**התקבל תסקיר ראשון מחודש ספטמבר 2019, וממנו ניתן ללמוד, בין השאר את אלו:**

הנאשם צעיר, בעל 12 שנות לימוד, רכש תעודת בגרות מלאה, בעל נסיבות חיים קשות, אמו נפטרה ממחלת הסרטן, בעניין זה הוא חווה אובדן מתמשך, גויס לצה"ל, החל לעבוד לפרנסתו, החל שימוש בסמים מגיל 17. הרושם הוא כי העבירות נעברו בתקופה משברית בחייו.

נמסרה הערכה בדבר החשיבות למצות הליך שיקום.

**התסקיר השני מחודש דצמבר 2019**,לימד על המשך קשר עם שירות המבחן, אך הסתבר כי הייתה לו מעידה בשימוש בקנביס, התמיד בהגעה לשיחות טיפוליות, אך חשב כי אינו זקוק להמשך טיפול.

למרות הנסיגה בעניינו ההמלצה עדיין נותרה המלצה שיקומית.

**התסקיר השלישי מחודש אפריל 2020**, המליץ על דחיית הדיון אם יתקבל הרושם כי הנאשם מתחייב להליך הטיפולי.

שוב נתנה לנאשם הזדמנות נוספת.

**התסקיר הרביעי** **מחודש ספטמבר 2020** לימד, כי הנאשם לא התייצב לפגישות אצל שירות המבחן, הנאשם גילה חוסר שיתוף פעולה, הוא נעדר מוטיבציה להליך השיקומי.

**לפיכך שירות המבחן חזר בו מן ההמלצה השיקומית והמליץ על ענישה מרתיעה בלא התערבות שירות המבחן.**

**התסקיר החמישי מחודש נובמבר 2020** לימד כי עונש של"צ במסגרת תיק אחר לא הושלם והשעות שבוצעו לא היו לשביעות רצון מלא. נמסר כי הוא מתמודד עם קשיי פרנסה.

הוא **זומן לבדיקות שתן אליהן לא התייצב.**

**הוא שלל כל צורך טיפולי - לתפיסתו אין כל בעייתיות בהתנהגותו.**

לפיכך שירות המבחן חזר בו מהמלצתו הראשונית **ולא מסר המלצה שיקומית**.

**לסיכום, תמונת המצב העולה מכלל התסקירים היא שלמרות הזדמנויות חוזרות ונשנות המאפשרות לנאשם לעלות על דרך שיקומית הוא לא השכיל לרתום את עצמו לדרך שכזו.**

אציין, כי במקרים שכאלה, כאשר מדובר בנאשם צעיר, נעדר עבר פלילי, איני חוסך בתסקירים, כדי להושיט לנאשם חבל שיקומי ואיני אומר נואש, עד אשר הנאשם עצמו הוא זה שמקים את ידיו ומתברר שגמר אומר שלא לעלות על הדרך השיקומית.

**ואכן, ממילותיו האחרונות של הנאשם בהחלט התרשמתי כי הוא עושה מאמץ נוסף, אך מדובר במאמץ מעושה ביותר.**

יצוין, כי הנאשם הופנה לקבלת חוות דעת מאת הממונה על עבודות השירות והוא נמצא כשיר לביצוע עבודות שירות ואולם, איני סבור כי ראוי למקם את עונשו ברף תחתון המאפשר ענישה בדרך של עבודות שירות – ענישה השמורה לכאלה אשר בוחרים בדרך שיקומית ברורה.

**ד. מסקנה:**

לאחר שבחנתי את כלל השיקולים דלעיל, המסקנה היא כי נוכח פסיקת בתי-המשפט, ובעיקר פסק הדין בעניין **אלבז** הנ"ל, אילו היה בפניי נאשם אשר גילה הליך שיקומי **מוכח** לאורך זמן, ניתן היה לסטות לקולה במידת מה ממתחם הענישה, אך לא כך הם פני הדברים.

כאמור, מרצף התסקירים נתקבלה תמונה שמדובר בנאשם שאינו מעונין בהליך שיקומי אמתי, אלא הוא מעוניין להמשיך בחייו בלא לשאת בנטל הנדרש ממנו מצד שירות המבחן.

בעבירות של סחר בסמים, הגם שבמקרה בפניי אלו בוצעו בפרק זמן קצר ביותר, יש לנקוט בענישה המשיבה לסוחרים כגמולם, מרתיעה אותם מלשוב על מעשיהם ומרתיעה את הרבים, כדי ליצור תמריץ שלילי ולתרום תרומה של ממש להדברת נגע הסמים ותופעתו הרעה.

לפיכך, יש לגזור את עונשו בצורה מידתית כפי מתחמי הענישה והפסיקה דלעיל לאור חומרת המעשים, ריבויים, המכירה לקטינים.

הנאשם צעיר בגילו, והוא נעדר עבר פלילי רלוונטי, אך יש לזכור, כי מדובר בנאשם אשר מכר קנביס, בשלושה מקרים לקטינים ומכירות שכאלה מסכנות את חיי הקטינים ועלולות להוביל גם את אלו אל תוך המעגל הבלתי נפסק של שימוש בסמים (ולא אחת נכחתי בתופעה מעגלית שכזו).

**ו. תוצאה:**

**לאור כל האמור לעיל, אני גוזר על הנאשם את העונשים הבאים:**

**א.** 16 חודשי מאסר בפועל מהם תנוכה תקופת מעצרו: 16.4.18 – 25.4.18, 29.4.18 – 17.5.18. לשם ריצוי עונשו, יתייצב הנאשם בתאריך 17.1.21 בשעה 09:00 בבית-הסוהר "הדרים" כשהוא מצויד בעותק מגזר-דין זה ובתעודת זהות.

**ב.** 6 חודשי מאסר שאותם לא ירצה הנאשם, אלא אם כן יעבור בתוך 3 שנים מיום שחרורו עבירה מסוג פשע בניגוד ל[פקודת הסמים המסוכנים](http://www.nevo.co.il/law/4216).

**ג.** 5,000 ₪ קנס או 60 ימי מאסר תמורתו, והקנס ישולם בעשרה תשלומים חודשיים שווים, הראשון בתאריך 1.1.21 והנותרים בכל ראשון לחודש שלאחר מכן.

צו כללי למוצגים.

הסמים יושמדו.

זכות ערעור לבית המשפט המחוזי מרכז/לוד בתוך 45 ימים.

5129371

54678313ניתן היום, ט"ו כסלו תשפ"א, 01 דצמבר 2020, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה