|  |  |
| --- | --- |
| **בית משפט השלום בתל אביב - יפו** | |
| ת"פ [58530-05-18](http://www.nevo.co.il/case/24211209)  מדינת ישראל נ' שושן |  |

|  |  |  |
| --- | --- | --- |
| **לפני כבוד השופטת דנה אמיר** | | |
| המאשימה | מדינת ישראל |  |
|  | **נגד** | |
| הנאשם | רועי שושן |  |

נוכחים:

ב"כ המאשימה – עו"ד מאיה הבר

ב"כ הנאשם – עו"ד ענבר קינן

הנאשם

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

**רקע ועובדות כתב האישום**

1. בהמשך להליך של גישור ולאחר תיקון כתב האישום בעניינו הודה הנאשם בכתב האישום המתוקן מיום 10.8.2020 (להלן: "**כתב האישום**") והורשע בעבירה של החזקת סם שלא לצריכה עצמית לפי [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973 (להלן: "**פקודת הסמים**"). על פי הסדר הטיעון לא הגיעו הצדדים להסכמה עונשית, אך הוסכם כי המאשימה תגביל טיעוניה לעונש של מאסר שיכול וירוצה בעבודות שירות בכפוף לחוות דעת הממונה על עבודות השירות, מבלי להגביל את עצמה לתקופה, בעוד שההגנה תהיה חופשיה בטיעוניה.

1. כמפורט בכתב האישום, ביום 14.3.2018 בשעה 18:45 לערך ברח' משולם רהט בבני ברק, בעודו עומד בשביל הגישה, החזיק הנאשם בשתי שקיות ניילון אשר הכילו סם מסוכן מסוג קנבוס האחת במשקל של 74.13 גרם נטו והשנייה במשקל של 69.71 גרם נטו, וזאת ללא היתר ו/או רישיון מהמנהל.

**תמצית טיעוני הצדדים לעונש**

1. **ב"כ המאשימה** הפנתה לעובדות כתב האישום, לכך שהנאשם בחר להחזיק את הסמים במקום ציבורי, בשקיות מחולקות, נתון שלהשקפתה מהווה אינדיקציה ברורה לכך שהחזקת הסם היא שלא לצריכה עצמית וטענה למתחם ענישה שבין 5 ו-12 חודשי מאסר. ב"כ המאשימה הגישה את הרישום הפלילי והתעבורתי של הנאשם (**עת/1, עת/2**), וציינה כי עברו כולל 4 הרשעות קודמות מהשנים 2019-2009 בעבירות אלימות, רכוש וסמים, תוך שהדגישה את גילו הצעיר יחסית של הנאשם. עתירת ב"כ המאשימה היא למיקום עונשו של הנאשם לכל הפחות באמצע המתחם לו עתרה, לצד מאסר על תנאי, קנס ופסילה, וכן פסילה על תנאי.
2. **ב"כ הנאשם** חלקה על עמדת המאשימה בנוגע למתחם הענישה וטענה שלפי הודאת הנאשם המדובר בהחזקה לצריכה עצמית. לטענתה, במקרים רבים תיקים מסוג זה מסתיימים באי הרשעה ולכל היותר בעונשי מאסר על תנאי ברף העליון של מתחם הענישה. ב"כ הנאשם הפנתה לכך שקנבוס הוא סם קל, ובשנים האחרונות אף נדונה הצעת חוק התומכת בלגליזציה של קנבוס. בנוסף, הפנתה להודיית הנאשם וויתורו על ניהול הוכחות חרף טענות שהיו בפי ההגנה בנוגע לחיפוש, וטענה שלא נפתחו נגד הנאשם תיקים חדשים. בנסיבות אלה עתרה כי ייגזר על הנאשם עונש של מאסר על תנאי. כן טענה שאין מקום לפסילת רישיון הנהיגה של הנאשם או להטלת פסילה על תנאי.

**דברי הנאשם**

1. הנאשם הביע צער על מעשיו והוסיף כי לעולם לא סחר בסמים אך הוא מעשן לעיתים סיגריות וג'וינטים ולדבריו לקח פרח בשוגג. הנאשם ביקש שלא יפגעו לו ברישיון הנהיגה, והוסיף כי עתיד לקבל רישיון לקנבוס רפואי בקרוב.

**מתחם העונש ההולם**

1. קביעת מתחם העונש ההולם נעשית על פי עיקרון ההלימה. במסגרת קביעה זו יש להתחשב בערך החברתי אשר נפגע, במידת הפגיעה בו, במדיניות הענישה הנוהגת ובנסיבות ביצוע העבירה. הערך המוגן בעבירה של החזקת סמים שלא לצריכה עצמית הוא שלום הציבור ובטחונו כמו גם החוסן החברתי, ובריאות הפרט והציבור. רבות נכתב אודות הנזק לגוף ולנפש מנגע הסמים, אשר אף עלול לגרום בדרך עקיפה לביצוען של עבירות אחרות ונוספות.
2. בענייננו המדובר בהחזקת קנבוס על ידי הנאשם ברחוב, במשקל של כ-144 גרם נטו שלא לצריכה עצמית, המחולק לשתי שקיות ניילון. מהשימוש בקנבוס יתכנו נזקים בריאותיים, בטיחותיים וחברתיים (ראו דברי הסבר **להצעת חוק הסמים המסוכנים (עבירת קנס מיוחדת – הוראת שעה)**, תשע"ח-2018, ה"ח 1211, 754) ויש בהחזקתו שלא לצריכה עצמית כמו בעניינו כדי לפגוע בערכים המוגנים אשר פורטו לעיל. לצד זאת, בעת בחינת הנסיבות יש לזכור שקנבוס נמנה על הסמים הקלים ואינו מצוי במדרג הגבוה מבין הסמים השונים, ובשנים האחרונות מתרבים הקולות הטוענים כי לסם מסוג קנבוס יש גם יתרונות ושימושים חיוביים (ראו הצעת החוק) וכך גם הקולות הקוראים ללגליזציה של הקנבוס. כמות הסם אשר נתפסה בחזקתו של הנאשם אינה גדולה במיוחד. בנסיבות אלה, ומבלי להתעלם מכך שהנאשם נתפס עם הסמים מחולקים לשתי שקיות ברחוב, הגם שהפגיעה בערכים המוגנים ממעשי הנאשם אינה מבוטלת היא איננה ברף הגבוה.
3. אשר למדיניות הענישה הנוהגת, מסקירת הפסיקה עולה כי בגין ביצועה של העבירה הנדונה בנסיבות דומות, הענישה היא מגוונת, וכך גם מתחמי הענישה שנקבעים, קיימים מקרים בהם נקבע מתחם ענישה שתחתיתו עונש מאסר בן מספר חודשים, ולצד זאת מקרים בהם תחתית המתחם נקבעת למאסר על תנאי, ראו לשם הדוגמא:

* [רע"פ 322/15](http://www.nevo.co.il/case/19999565) **חן ג'אנח נ' מדינת ישראל** (22.1.2015)**,** שם הורשע המבקש על יסוד הודאתו בביצוע עבירות של החזקת סם מסוכן והחזקת סכין. המבקש החזיק סם מסוכן מסוג חשיש במשקל של מעל 400 גרם. בכל הנוגע לעבירת הסמים קבע בית משפט השלום מתחם ענישה שבין 7 ו-18 חודשי מאסר וגזר על המבקש 12 חודשי מאסר בפועל. כמו כן הופעל מאסר מותנה למשך 6 חודשים כך שירצה המבקש עונש כולל של 18 חודשי מאסר. ערעור שהוגש לבית המשפט המחוזי נדחה כמו גם בקשת רשות ערעור לבית המשפט העליון.
* [רע"פ 2590/10](http://www.nevo.co.il/case/5844852) **שגיא נ' מדינת ישראל** (8.4.2010), שם הורשע המבקש לאחר שמיעת ראיות בהחזקת סם שלא לצריכה עצמית והחזקת כלים להכנת סם. המבקש החזיק בסם מסוכן מסוג חשיש במשקל כולל של 269.69 גרם נטו ומשקל אלקטרוני. בית משפט השלום גזר על הנאשם 6 חודשי עבודות שירות, מאסר על תנאי ופסילת רישיון נהיגה. ערעור שהוגש לבית המשפט המחוזי נדחה כמו גם בקשת רשות ערעור לבית המשפט העליון.
* [עפ"ג (ת"א) 1109-03-18](http://www.nevo.co.il/case/23752883) **לאם נ' מדינת ישראל** (11.6.2018) שם הורשע המערער על יסוד הודאתו בהספקת סם מסוכן מסוג קנבוס במשקל 0.8 גרם ללא תמורה לידידה ובהחזקת סם מסוכן מסוג קנבוס במשקל של כ- 88 גרם, ושתי פטריות ובהן פסילוצין במשקל כולל של 0.8419 גרם שלא לשימוש עצמי ומשקל אלקטרוני. בית משפט השלום קבע מתחם שבין מספר חודשי מאסר שיכול וירוצו בעבודות שירות ועד 12 חודשי מאסר בפועל, וגזר על המערער 5 חודשי עבודות שירות. ערעור שהוגש לבית המשפט המחוזי נדחה לאחר שהמערער חזר בו מערעורו.
* [עפ"ג (מרכז) 44117-05-16](http://www.nevo.co.il/case/21639429) **מדהלה נ' מדינת ישראל** (4.12.2016), שם הורשע המערער על יסוד הודאתו בביצוע עבירת החזקת סם מסוכן שלא לצריכה עצמית. המערער החזיק סם מסוכן מסוג חשיש במשקל 73.42 גרם נטו. בית המשפט קבע מתחם ענישה שבין מספר חודשי מאסר בעבודות שירות ובין 12 חודשי מאסר בפועל, גזר על המערער 4 חודשי מאסר בפועל והפעיל מאסר מותנה כך שסך הכל ירצה המערער 7 חודשי מאסר בפועל. ערעור שהוגש לבית המשפט המחוזי נדחה.
* [ת"פ (ת"א) 24813-07-17](http://www.nevo.co.il/case/22823965) **מדינת ישראל נ' ברבי** (18.6.2019), שם הורשע הנאשם על יסוד הודאתו בביצוע עבירה של החזקת סם שלא לצריכה עצמית. הנאשם החזיק סם מסוכן מסוג קנבוס במשל של 413.76 גרם שחולק ל-41 מנות. בית המשפט קבע מתחם ענישה שבין מאסר על תנאי לצד צו של"צ ובין 8 חודשי מאסר בפועל, וגזר על הנאשם 4 חודשי מאסר על תנאי. (הנאשם חזר בו מערעור שהגיש בנוגע להרשעה - [ע"פ 20903-09-19](http://www.nevo.co.il/case/26022441))
* [ת"פ (רח') 61688-02-18](http://www.nevo.co.il/case/23672166) **מדינת ישראל נ' פקדו** (25.9.2018), שם הורשע הנאשם לאחר ניהול הליך הוכחות בביצוע עבירה של החזקת סם מסוכן שלא לצריכה עצמית. בחדרו של הנאשם נמצא בתוך 2 זוגות מכנסיים בארון הבגדים סם מסוכן מסוג חשיש, באחד הסם חולק ל-3 גושים במשקל כולל של 29 גרם, ובזוג השני חולק הסם ל-4 גושים במשקל כולל של 29.10 גרם. בית המשפט קבע מתחם עונש הנע בין מאסר על תנאי ובין מאסר לתקופה של 6 חודשים, לצד ענישה נלווית, וגזר על הנאשם מאסר בפועל לתקופה של חודש ויום. ערעור שהוגש לבית המשפט המחוזי נדחה לבקשת המערער ([עפ"ג 10407-11-19](http://www.nevo.co.il/case/26158247))**.**
* [ת"פ (פ"ת) 51123-01-12](http://www.nevo.co.il/case/5613228) **מדינת ישראל נ' חוטוריאנסקי** (23.3.2014), שם הורשע הנאשם על יסוד הודאתו בביצוע עבירת החזקת סם מסוכן שלא לצריכה עצמית. הנאשם החזיק סם מסוכן מסוג חשיש במשקל 97.25 גרם נטו וקובייה של סם מסוכן מסוג חשיש במשקל 2.3303 גרם נטו. בית המשפט קבע מתחם ענישה שבין מאסר על תנאי ובין 8 חודשי מאסר בפועל וגזר על הנאשם 3 חודשי מאסר בעבודות שירות.

1. בראי המפורט לעיל, ובכלל זאת נסיבות ביצוע העבירה, הערכים המוגנים בעבירה, מידת הפגיעה בהם והענישה הנוהגת, מצאתי לקבוע מתחם ענישה לעונש המאסר בין מאסר לתקופה קצרה שיכול וירוצה בעבודות שירות ועד 9 חודשי מאסר.

**העונש הקונקרטי לנאשם**

1. במקרה דנן לא מתקיימות נסיבות לסטייה לקולא או לחומרה ממתחם העונש אשר נקבע. הנאשם יליד שנת 1988, הודה במסגרת הליך גישור בביצוע המיוחס לו, ויתר על טענות שהיו בפיו בנוגע לחיפוש, נטל אחריות על מעשיו וחסך זמן שיפוטי. נתתי דעתי לחלוף הזמן מביצוע העבירות, קרוב ל-3 שנים, כשמעיון ברישום הפלילי של הנאשם (**עת/1**) עולה כי בסמוך לביצוע העבירה הנדונה, ב-1.4.2018, ביצע הנאשם עבירות של תקיפה סתם ואיומים בביצוען הורשע (ראו [ת"פ (ב"ש) 47711-08-17](http://www.nevo.co.il/case/22935582)), ולמעט בהקשר זה לא הוגשו נגדו כתבי אישום נוספים. עברו הפלילי של הנאשם כולל עבירות אלימות, רכוש, הפרעה לשוטר, החזקת סכין ואיומים ואף נגזר עליו בעבר עונש מאסר ממושך של 33 חודשים והופעל מאסר על תנאי. בכל הנוגע לעבירות סמים, למעט עבירה של החזקת סם לצריכה עצמית משנת 2009 שהתיישנה, אין לחובת הנאשם הרשעות בתחום זה.
2. בשים לב להודיית הנאשם ונטילת האחריות על ידו ולחלוף הזמן, ומנגד לעברו הפלילי, מצאתי למקם את עונשו של הנאשם סמוך לתחתית מתחם הענישה שנקבע, כך שייגזר עליו עונש מאסר אותו ניתן היה לרצות בעבודות שירות, לצד מאסר על תנאי מרתיע וקנס. מבלי להתעלם מ**עת/2**, הרישום התעבורתי, לא מצאתי בנסיבות להורות על פסילת רישיון הנהיגה של הנאשם, אך תיקבע פסילה מרתיעה על תנאי.
3. אשר על כן, על הנאשם ייגזרו העונשים הבאים:
4. מאסר בפועל לתקופה של חודשיים. משהנאשם לא התייצב לממונה על עבודות השירות ואף ניתנה לו הזדמנות נוספת אך הוא מסר שאינו מעוניין בכך, ירצה הנאשם את עונשו מאחורי סורג ובריח.
5. מאסר על תנאי למשך 7 חודשים לתקופה של 3 שנים, והתנאי שהנאשם לא יעבור עבירה מסוג פשע על פי פקודת הסמים.
6. מאסר על תנאי למשך 3 חודשים לתקופה של 3 שנים, והתנאי שהנאשם לא יעבור עבירה על פי פקודת הסמים מסוג עוון.
7. אני פוסלת את הנאשם מלקבל או להחזיק רישיון נהיגה למשך שלושה חודשים, וזאת על תנאי, והתנאי הוא שמשך שנתיים מהיום לא יעבור עבירה על פקודת הסמים.
8. קנס בסך 500 ₪ או 10 ימי מאסר תמורתו. הקנס ישולם ב-5 תשלומים חודשיים, שווים ורציפים, כשהראשון בהם ביום 2.5.2021. לא ישולם תשלום במועדו – יעמוד הקנס לפירעון מיידי.

**ניתן בזאת צו להשמדת הסמים. מכשירי הטלפון התפוסים יושבו לבעליהם. בנוסף, צו כללי למוצגים לשיקול דעת קצין משטרה.**

**זכות ערעור כחוק תוך 45 יום.**

5129371

54678313ניתן היום, א' אייר תשפ"א, 13 אפריל 2021, במעמד הצדדים.

דנה אמיר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)