|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 10005-07-18 מדינת ישראל נ' פקטורוביץ'** | | |  |
| **בפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל**  **ע"י ב"כ עו"ד שירלי אוחיון תביעות ירושלים** | | |
|  | **נגד** | | | |
|  | **הנאשם** | **איליה פקטורוביץ'**  **ע"י ב"כ עו"ד חן הולנדר** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

|  |
| --- |
| **גזר דין** |

**כתב האישום המתוקן**

הנאשם הורשע על-פי הודאתו בביצוע עבירה של החזקת סם שלא לצריכה עצמית, לפי [סעיפים 7(א)(ג)](http://www.nevo.co.il/law/4216/7.a.c) רישא ל[פקודת הסמים המסוכנים](http://www.nevo.co.il/law/4216), בכך שביום 8.4.2016 בחדר במלון בירושלים, החזיק על גופו ובתוך החדר 5 פלטות חשיש במשקל 484 גרם.

**מהלך הדיון**

הנאשם הורשע על-פי הודאתו במסגרת תיקון כתב אישום אגב הסדר טיעון, שפרטיו לא הוצגו לבית המשפט, והוא נשלח לשירות המבחן ובהמשך נשלח לממונה על עבודות השירות. בסופו של יום, לא הושגה הסכמה עונשית.

**תסקירי שירות המבחן ורישום פלילי**

בעניינו של הנאשם הוגשו ארבעה תסקירים מהם עולה כי הנאשם בסוף שנות העשרים לחייו, רווק ואב לילד פעוט שכרגע נמצא במשמורת הוריו. הנאשם גדל במשפחה נורמטיבית שעלתה מחבר המדינות בתחילת שנות התשעים. תואר תהליך קליטה סביר. שני הוריו של הנאשם עובדים ויש לו שני אחאים נוספים. הנאשם סיים 12 שנות לימוד ואולם בשל מעורבותו בפלילים בגיל העשרה, לא גויס לצבא. לאחר מכן עבד בעבודות מזדמנות ובחמש השנים האחרונות עובד בחברת מעליות ומביע שביעות רצון מעבודתו. הנאשם קיבל אחריות מלאה למעשים וטען שהחזיק בסמים למען עצמו וכן למען חלוקה בנסיבות חברתיות. לחובת הנאשם חמש הרשעות קודמות עוד מהיותו נער, בתחום הסמים והאלימות, והוא אף ריצה עונש מאסר וכן מאסר בעבודות שירות. הרשעתו האחרונה בעבירת שימוש עצמי בסמים משנת 2019 (עבירה משנת 2017, שהיא למעשה העבירה האחרונה ברישומו, שכן העבירות בהן הודה לפניי כן משנת 2016). הנאשם החל להשתמש בסמים בגיל העשרה וחבר לחברה עבריינית ועל רקע זה ביצע עבירות. לדבריו בחמש השנים האחרונות אינו צורך סמים ואכן בדיקות שתן שמסר לשירות המבחן לא העידו על שימוש בסמים. לצד זאת, למרות התחייבות מילולית של הנאשם להירתם לטיפול, ולמרות מספר הזדמנויות שניתנו לו, הוא לא עשה כן, ולמרות שבאחד התסקירים המליץ שירות המבחן על גישה טיפולית והטלת של"ץ, חזר בו שירות המבחן מהמלצתו ונמנע מהמלצה טיפולית או עונשית. יצוין כי מהתסקירים עולה כי נפתחו לנאשם בתקופת המשפט שלושה תיקים חדשים (מב"דים). מהתסקירים האחרונים עולה כי הנאשם מצוי במשבר, בין היתר על רקע הרצון להיות משמורן על בנו והקשיים הכרוכים בכך.

**חוות דעת הממונה על עבודות השירות**

הממונה מצא את הנאשם כשיר לביצוע עבודות שירות באיחוד הצלחה בית שמש, החל מיום 10.4.2022.

**טיעוני הצדדים לעונש**

מחד, ב"כ המאשימה עתרה לענישה באמצע מתחם שבין מספר חודשי מאסר ועד 20 חודשי מאסר וענישה נלווית. מאידך, הסניגור ביקש להטיל על הנאשם צו של"ץ בשל נסיבותיו האישיות של הנאשם.

**קביעת מתחם הענישה ההולם**

בבואו של בית המשפט להכריע מהו מתחם הענישה ההולם, עליו לתת את הדעת לעקרון ההלימה, שנגזר מן הערכים המוגנים ומידת הפגיעה בהם, נסיבות ביצוע העבירה ומידת אשמו של הנאשם ומדיניות הענישה הנוהגת.

**אשר לערכים המגונים** – עבירות סמים פוגעות בבריאות הציבור ובביטחונו, בין אם מדובר בסמים "קלים" או בסמים "קשים". בענייננו מידת הפגיעה בערכים המוגנים בינונית נוכח טיב הסם ודברי הנאשם כי החזיק בסם והתכוון להפיצו בנסיבות חברתיות.

**אשר לנסיבות ביצוע העבירה** – מדובר בעבירה מתוכננת ובכמות נכבדה של סם, שלפי דברי הנאשם עצמו, נועדה לצריכתו שלו ולצריכת חבריו. הגם שהסם לא נועד להפצה למי שאינם מכירים את הנאשם, מדובר בנסיבות שאינן מן הקלות. בפועל לא נגרם נזק מן המעשים ופוטנציאל הנזק בנסיבות הקונקרטיות אינו גדול נוכח טיב והסם ומטרת החזקתו. הנאשם אחראי בלעדית למעשים.

**אשר למדיניות הענישה הנוהגת** – לרוב, גישת בית המשפט בעבירות מסוג זה היא מחמירה, אך יחד עם זאת מדיניות הענישה מגוונת בהתאם לנסיבות כל מקרה ומקרה.

1. [רע"פ 322/15](http://www.nevo.co.il/case/19999565) **ג'אנח** נ' **מ"י** (מיום 22.1.2015) – שם החזיק נאשם 400 גרם חשיש וכן החזיק סכין להגנה עצמית. ביחס לעבירת הסמים נקבע מתחם שבין 7 ל-18 חודשים ובסופו של יום נגזר על הנאשם עונש מאסר והופעל מאסר מותנה.
2. [רע"פ 1830/16](http://www.nevo.co.il/case/21017469) **רקיבי** נ' **מ"י** (מיום 11.4.2016) – הנאשם הורשע בהחזקת 2.3 ק"ג חשיש מחולק לחבילות שלא לצריכה עצמית. אושר מתחם שבין 6 ל-15 חודשי מאסר ועונש של 8 חודשי מאסר בפועל, מקרה זה חמור ממקרנו.
3. [רע"פ 7810/20](http://www.nevo.co.il/case/27151873) **אלדרוב** נ' **מ"י** (מיום 31.12.2020) – נאשם גיד עם בת זוגו קנביס ונתפס גם מזיק קנביס וחשיש במשקל שכל כ-700 גרם יחד עם גרמים בודדים של קוקאין וריבועי LSD . בחס לעבירת ההחזקה אושר מתחם שבין 6 ל-24 חודשי מאסר ובסופו של דבר נגזר על הנאשם עונש של 20 חודשי מאסר בגין עבירות סמים נוספות לרבות סחר וניסיון לסחר. מקרה זה חמור ממקרנו.
4. [רע"פ 8630/21](http://www.nevo.co.il/case/28180177) **האמער** נ' **מ"י** (מיום 21.12.2021) – נאשם החזיק בחו"ל 3.5 ק"ג חשיש והתכוון להביאם לארץ. אושר מתחם שבין 10 ל-30 חודשי מאסר ועונש של 11 חודשי מאסר בפועל, מקרה החמור ממקרנו.
5. [רע"פ 8759/21](http://www.nevo.co.il/case/28190928) **קסלר** נ' **מ"י** (מיום 23.12.2021) – במקרה זה הורשע הנאשם בהחזקת 299 גרם קנביס שלא לצריכה עצמית ובהחזקת סכין. לעבירות הסמים נקבע מתחם שבין מאסר מותנה ל-8 חודשי מאסר, ובסופו של יום נגזרו על הנאשם בשל מכלול המעשים 30 ימי עבודות שירות.

**מתחם הענישה** צריך לעמוד על חודש מאסר או של"ץ נרחב מאוד, עד 6 חודשי מאסר וענישה נלווית.

**אשר לנסיבות שאינן קשורות בביצוע העבירה** – לקולא, הודאת הנאשם וקבלת האחריות והחסכון בזמן שיפוטי. כמו כן ניתן לזקוף לזכות הנאשם את השיהוי בהגשת כתב האישום (של למעלה משנתיים) מבלי שנמסרה הסיבה לשיהוי האמור. הנאשם מסר בדיקות שתן נקיות שהעידו על ניקיון מסמים לאורך תקופה ארוכה. הנאשם הפך לאב בשנתיים האחרונות ויש לו שאיפות נורמטיביות בהקשר זה. כמו כן הוא שומר על יציבות תעסוקתית. לחומרא, עברו הפלילי של הנאשם בעבירות רלבנטיות. כמו כן, נדמה שהנאשם לא הצליח להירתם לטיפול שעשוי היה לסייע לו – כמובן שלא אחמיר עמו בשל כך אך הדבר אינו עומד לזכותו.

**המיקום במתחם** – יש להעמיד את הנאשם עד לאמצע המתחם שקבעתי. אלמלא הנסיבות הנוגעות לבנו הפעוט של הנאשם, הייתי שולח אותו למאסר מאחורי סורג ובריח.

**גזירת הדין**

נוכח כל האמור גוזר על הנאשם את העונשים הבאים:

1. חודשיים מאסר לריצוי בעבודות שירות באיחוד והצלה בבית שמש/הר טוב, החל מיום 1.11.2022. במועד זה על הנאשם להתייצב אצל משרדי הממונה בבאר שבע עד לשעה 08:00 לתחילת ביצוע העבודות. הנאשם הוזהר כי אם לא יבצע את העבודות כראוי, ניתן יהיה להמירן במאסר בפועל ללא החלטה שיפוטית.
2. חודש מאסר שלא ירוצה, אלא אם יעבור הנאשם בתוך שלוש שנים מסיום עבודות השירות כל עבירת עוון לפי [פקודת הסמים המסוכנים](http://www.nevo.co.il/law/4216);
3. 6 חודשי מאסר שלא ירוצו, אלא אם יעבור הנאשם בתוך שלוש שנים מסיום עבודות השירות כל עבירת פשע לפי [פקודת הסמים המסוכנים](http://www.nevo.co.il/law/4216);
4. קנס בסך 2,500 ₪ או 10 ימי מאסר תמורתו אם לא ישולם. הקנס ישולם ב-10 תשלומים שווים ורצופים החל מיום 1.10.2022 ובכל 1 לחודש רציף ועוקב. לא ישולם תשלום במועד יועמד הקנס לפירעון מיידי. ניתן לקזז מכל הפקדה על אף הודעת עיקול וככל שקיימת יתרת זכות ואין עיקולים ניתן להשיב לנאשם;
5. התחייבות בסך 5,000 ₪ שלא לבצע כל עבירת סמים (פשע ועוון) בתוך שנתיים מהיום.

מורה על השמדת הסמים.

יש לשלוח לממונה ולשירות המבחן.

5129371

54678313זכות ערעור כחוק בתוך 45 יום מהיום לבית המשפט המחוזי בירושלים.

ניתן היום, י"ח תמוז התשפ"ב 17 ביולי 2022, במעמד הצדדים.

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה