|  |  |
| --- | --- |
| **בית משפט השלום בירושלים** | |
| **ת"פ 45345-08-18 מדינת ישראל נ' בר טוב**  **ת"פ 5524-02-18 מדינת ישראל נ' בר טוב** |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל** |  |
|  | **ע"י ב"כ עו"ד מאיר לוברבאום מטעם תביעות ירושלים** | **המאשימה** |
|  | **נגד** | |
|  | **מאיר בר טוב** |  |
|  | **ע"י ב"כ עו"ד מיכאלי עירוני** | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7(א)(ג)](http://www.nevo.co.il/law/4216/7.a.c), [7.ג](http://www.nevo.co.il/law/4216/7.c)

[פקודת התעבורה [נוסח חדש]](http://www.nevo.co.il/law/5227): סע' [62(3)](http://www.nevo.co.il/law/5227/62.3)

|  |
| --- |
| **גזר דין** |

**כתבי האישום בהם הודה הנאשם**

**[ת"פ 5524-02-18](http://www.nevo.co.il/case/23604118) (התיק הראשון)** – הנאשם הודה והורשע בביצוע עבירות של החזקת סם לצריכה עצמית, לפי [סעיפים 7(א)(ג)](http://www.nevo.co.il/law/4216/7.a.c) סיפא ל[פקודת הסמים המסוכנים](http://www.nevo.co.il/law/4216), וכן בנהיגה תחת השפעת סמים, לפי [סעיף 62(3)](http://www.nevo.co.il/law/5227/62.3) ל[פקודת התעבורה](http://www.nevo.co.il/law/5227). מעובדות כתב האישום המקורי עולה כי ביום 11.11.2016 בשעת ערב, החזיק הנאשם ברכבו בסם מסוג חשיש במשקל 91.43 גרם נטו, כשהוא נוהג ברכב תחת השפעת סמים.

**[ת"פ 45345-08-18](http://www.nevo.co.il/case/24936967) (התיק השני)** – הנאשם הודה בכתב אישום מתוקן והורשע בביצוע עבירה של החזקת סם לצריכה עצמית, לפי [סעיפים 7(א)ו-(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216), בכך שביום 31.3.2016 החזיק בתחתוניו חשיש במשקל 26.30 גרם נטו.

**מהלך הדיון**

הנאשם הודה בשני כתבי האישום במועדים שונים, תוך צירוף התיק הראשון לשני, ובהמשך נשלח לשירות המבחן וכן לממונה על עבודות השירות.

**מידע פלילי**

לנאשם שתי הרשעות קודמות בעבירות סחר בסמים – האחת מעת שירותו הצבאי, השניה משנת 2012 – בגינן נשפט לתקופות מאסר בפועל.

**תסקירי שירות המבחן**

בעניינו של הנאשם הוגשו חמישה תסקירים. מהתסקירים עולה כי הנאשם כבן 45, גרוש ואב לבת בגירה עמה עומד בקשר רציף וקרוב. עובד בשנים האחרונות כעצמאי בתחום ההובלות. הוא סיים 12 שנות לימוד, התגייס לצבא אך שוחרר על רקע מעורבותו בעבירות סמים במהלך שירותו הצבאי ולאחר ריצוי מאסר בהקשר זה. הוא החל שימוש בסמים בגיל העשרה, והשימוש החמיר לכדי התמכרות. לדבריו בשנים האחרונות נגמל באופן עצמאי, ואולם ניסיונות שירות המבחן לגייסו לטיפול ארוך טווח לא עלו יפה, בשל היעדר שיתוף פעולה מצדו. הנאשם קיבל אחריות למעשים ותיאר את הסתייגות משפחתו וסביבתו הקרובה מאורחות חייו וממעורבותו בעולם הסמים. שירות המבחן לא בא בהמלצה טיפולית וסבר כי עונש מוחשי עשוי להציב לו גבולות. רק בתסקיר האחרון התברר כי שיתוף הפעולה של הנאשם השתפר, והוא מסר בדיקות שתן נקיות, תוך שהשתלב ביחידה להתמכרויות באיזור מגוריו. לא נפתחו לנאשם תיקים נוספים. שירות המבחן שינה את המלצתו והמליץ על הנאשם של"ץ בהיקף 150 שעות וצו מבחן.

**חוות דעת הממונה על עבודות השירות**

הממונה מצא את הנאשם מתאים לביצוע עונש של עבודות שירות ב"פתחון לב" בראשון לציון.

**טיעונים לעונש**

ב"כ המאשימה ביקש להטיל על הנאשם עונש בגין התיק הראשון של מאסר בפועל שבין 8 ל-18 חודשים במרכז המתחם ועונש בעבודות שירות בגין התיק הנוסף. הסניגור סבר שיש להסתפק בהמלצת שירות המבחן.

**קביעת מתחם ענישה ההולם**

**עקרון ההלימה** – מתחם הענישה נקבע על-פי עקרון ההלימה, שהוא נגזרת של הערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה הנוהגת.

**הערכים המוגנים** – עבירות סמים פוגעות במרקם החיים ובבריאות הציבור ואף בביטחונו. נגע הסמים נרחב ופשה בחברה כולה. סמים "קלים" כסמים "קשים" – פגיעתם קשה ועמוקה. בענייננו, מידת הפגיעה בערכים המוגנים נמוכה, נוכח טיב הסמים וכמותם.

**אשר לנסיבות ביצוע העבירה** – בשני התיקים מדובר בעבירות מתוכננות, הנאשם אחראי למעשים וצריך היה להימנע מהם. הוא צרך סמים בשל התמכרותו ובמידה מסוימת הדבר משפיע על אי יכולתו להימנע מביצוע העבירות. בתיק הראשון, הנאשם פגע בערכים המוגנים במידה ניכרת יותר, בשל סיכון הציבור עקב נהיגתו תחת השפעת סמים. הסיכון הפוטנציאלי רב ביותר. גם כמות הסמים עומדת לנאשם לרועץ, אם כי טיב הסם אינו מן החמורים. בתיק השני, מדובר בכמות קטנה של סם "קל" כשהנזק מצומצם לנאשם עצמו.

**אשר למדיניות הענישה הנוהגת** – כאשר מדובר בקנביס בכמויות לצריכה עצמית (גם על-פי הסדר טיעון) הנטיה היא להטיל עונשים שבין מאסר מותנה ושל"ץ עד מספר חודשים בעבודות שירות. מפנה ל[ת"פ 50570-04-18](http://www.nevo.co.il/case/23893684) **מ"י** נ' **מלכה** (מיום 7.5.2020) שם קבעתי מתחם ענישה שבין של"ץ ומאסר מותנה ועד מאסר קצר בעבודות שירות בנסיבות של גידול עציץ קנביס במשקל 40 גרם. באותו מקרה דובר בנאשמת ללא עבר פלילי שהוגש בעניינה תסקיר חיובי, והתיק הסתיים ללא הרשעה, של"ץ והתחייבות. לא הוגש ערעור. יצוין, כי ביחס לנהיגה בשכרות קיימת פסילת מינימום של 24 חודשים [ר' למשל: [5034/18](http://www.nevo.co.il/case/24346383)  **סופיר** נ' **מ"י** (מיום 4.7.2018)]. ב[רע"פ 3059/21](http://www.nevo.co.il/case/27592536) **ימין** נ' **מ"י** (מיום 5.5.2021) אישר בית המשפט העליון בנסיבות חמורות יותר של החזקה שלא לצריכה עצמית מתחם שבין מספר חודשי מאסר ועד 12 חודשי מאסר (החזקת 50 גרם קנביס מחלוקים ברכב); ב[רע"פ 1830/16](http://www.nevo.co.il/case/21017469) **רקיבי** נ' **מ"י** (מיום 11.4.2016) אישר בית המשפט העליון מתחם שבין 6 ל-15 חודשי מאסר בנסיבות של גידול 2.3 ק"ג קנביס. משני המקרים ניתן לגזור לקולא. ב[עפ"ג (חיפה) 53901-05-15](http://www.nevo.co.il/case/20321459) **איטח** נ' **מ"י** (מיום 20.7.2015) אושר עונש של של"ץ בנסיבות חמורות ממקרנו שכללו גם סיוע לסחר בסמים

**מתחם הענישה** – לפיכך קובע כי בתיק הראשון יעמוד מתחם הענישה על מאסר מותנה ו/או של"ץ ועד 6 חודשי מאסר לרבות בעבודות שירות, ובתיק השני יעמוד המתחם על מאסר מותנה ו/או של"ץ ועד 3 חודשי מאסר לרבות בעבודות שירות.

**נסיבות שאינן קשורות בביצוע העבירה**

הנאשם קיבל אחריות מלאה למעשים וצירף שני תיקים. לא נפתחו לו תיקים חדשים בתקופת משפטו. הנאשם עובד לפרנסתו ושומר על יציבות בתחום זה ונראה כי הפרנסה מהווה עוגן למהלך חייו בשנים האחרונות. הנאשם אמנם לא שיתף פעולה לכל אורך ההליך עם שירות המבחן, ורק לאחרונה החל לעשות כן, ואולם היעדר פתיחת תיקים חדשים ומציאת בדיקות שתן נקיות בתקופה האחרונה מלמדות על התייצבות במצבו. לטעמי שליחתו כעת למאסר ולו בעבודות שירות תפגע בשיקומו, גם אם אינו מושלם. לכן המלצת שירות המבחן מקובלת עליי באופן עקרוני. נתתי דעתי לעברו הפלילי הרלבנטי של הנאשם, ואולם מדובר בעבר פלילי ישן וכאמור, לא נפתחו לנאשם תיקים נוספים. יש לתת משקל לקולא בשל חלוף הזמן (העבירות בוצעו בשנת 2016).

**המיקום במתחם**

בנסיבות אלו, אמקם את הנאשם בתחילת המתחמים שקבעתי תוך הטלת היקף של"ץ גדול מהמומלץ וענישה נוספת.

**גזירת הדין**

לפיכך, גוזר על הנאשם את העונשים הבאים:

1. חודש מאסר שלא ירוצה, אלא אם יעבור הנאשם כל עבירת עוון לפי פקודת הסמים בתוך שנתיים מהיום;
2. 6 חודשי מאסר שלא ירוצו אלא אם יעבור הנאשם כל עבירת פשע לפי פקודת הסמים בתוך שנתיים מהיום;
3. של"ץ בהיקף 350 שעות בפיקוח שירות המבחן. תוכנית של"ץ תוגש בתוך 30 יום מהיום;
4. קנס בסך 1,500 ₪ או 5 מאסר תמורתו אם לא ישולם. הקנס ישולם ב-5 תשלומים שווים ורצופים החל מיום 1.2.2022 ובכל 1 לחודש. לא ישולם תשלום במועד יועמד הקנס לפירעון מיידי. ניתן לקזז מכל הפקדה בתיקים אלו ובתיקים קשורים על אף כל הודעת עיקול;
5. התחייבות בסך 3,000 ₪ שלא לעבור כל עבירה לפי פקודת הסמים בתוך שנתיים מהיום;
6. צו מבחן למשך 18 חודשים מהיום בפיקוח שירות המבחן;
7. פסילה בפועל מלהחזיק או מלקבל רישיון נהיגה למשך 24 חודשים מיום 1.1.2021. נוכח דברי הנאשם והמסמך שהוצג, אין חובת הפקדת רישיון. מנכה מתקופה זו את תקופת הפסילה המינהלית ככל שהוטלה על הנאשם;
8. 6 חודשי פסילה מלקבל או מלהחזיק ברישיון נהיגה וזאת על-תנאי למשך 18 חודשים מתום הפסילה בפועל שהטלתי, שלא יעבור הנאשם כל עבירה לפי פקודת הסמים.

הזהרתי את הנאשם כי לא יבצע את השל"ץ ואת צו המבחן כנדרש, ניתן יהיה להפקיע את הצו ולהטיל עלינו כל עונש לרבות מאסר.

מורה על השמדת הסמים.

יש לשלוח לשירות המבחן ולממונה על עבודות השירות.

5129371זכות ערעור כחוק.

54678313

ניתן היום 31.10.2021 במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה