|  |  |
| --- | --- |
| **בית משפט השלום בפתח תקווה** | |
| ת"פ 48224-08-18 מדינת ישראל נ' צעירי ואח' |  |

|  |  |  |
| --- | --- | --- |
| בפני | **כבוד השופט דרור קלייטמן** | |
| בעניין: | מדינת ישראל באמצעות ב"כ עו"ד שחר יערי – לשכת תביעות פתח תקווה |  |
|  |  | המאשימה |
|  | **נגד** | |
|  | לירון צעירי באמצעות ב"כ עו"ד אסף גונן |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19](http://www.nevo.co.il/law/4216/19)

[חוק העונשין, תשל"ז-1977](http://www.nevo.co.il/law/70301): סע' [499(א)(1)](http://www.nevo.co.il/law/70301/499.a.1)

|  |
| --- |
| **גזר דין** |

**רקע**

1. הנאשם הורשע על פי הודאתו בכתב אישום מתוקן, בביצוע ריבוי עבירות של סחר בסמים, בהתאם [לסעיף 13+19](http://www.nevo.co.il/law/4216/13;19) ל[פקודת הסמים המסוכנים](http://www.nevo.co.il/law/4216) (נוסח חדש) התשל"ג – 1973 [להלן: "**הפקודה**"]. שתי עבירות של סחר בסמים בצוותא, בהתאם לסעיף [13+ 19](http://www.nevo.co.il/law/4216/13;19) לפקודה. החזקת סמים שלא לצריכה עצמית, בהתאם [לסעיפים 7(א)+7(ג)](http://www.nevo.co.il/law/4216/7.a.;7.c) רישא לפקודה וקשירת קשר לביצוע פשע, בהתאם [לסעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), התשל"ז – 1977.
2. על פי המתואר בכתב האישום, עובר לתאריך 13.8.18, קשר הנאשם, יחד עם נאשם נוסף שהורשע בתיק זה, קשר להפצת סמים באזור ראש העין והסביבה ולצורך כך השתמש ברשת הטלגראס לשיווק הסמים תמורת תשלום והעביר את פרטי הקונים לנאשם האחר. אחת לכמה ימים, שינה הנאשם את פרופיל המשתמש, על מנת להצפין את הפעילות.
3. האישום הראשון מייחס לנאשם, 3 מכירות סם מסוכן מסוג קאנביס, שהתבצעו בחודש אוגוסט 2018 לאותו אדם, עבור 350 ₪ בכל מכירה, לאחר תיאום מראש.
4. האישום השני מייחס לנאשם, החזקת סם מסוכן מסוג קאנביס שלא לצריכה עצמית, במקומות שונים בביתו, במשקל כולל של 42.31 גרם.
5. האישום השלישי מייחס לנאשם, מכירת סם מסוכן מסוג קאנביס לקונה עמה יש לו היכרות חברתית, שהתבצעה בחודש מאי 2018 עבור 200 ₪ וכן אספקת סם לאותה קונה בחודש אוגוסט 2018.
6. האישום הרביעי מייחס לנאשם מכירת סם מסוכן מסוג קאנביס לקונה עמו יש לו היכרות חברתית, שהתבצעה בחודש יולי 2018 עבור 200 ₪.
7. האישום החמישי מייחס לנאשם, כי בחודש אוגוסט 2018 תיאם עם קונה באמצעות יישומון טלגראס. העביר את פרטי הקונה לנאשם האחר וזה מכר לקונה סם מסוכן מסוג קנאביס עבור 300 ₪.
8. האישום השישי מייחס לנאשם, כי בחודש אוגוסט 2018 תיאם עם קונה באמצעות יישומון טלגראס. העביר את פרטי הקונה לנאשם האחר וזה מכר לקונה סם מסוכן מסוג קנאביס עבור 300 ₪, לאחר מכן עדכן בכך את הנאשם.
9. בתאריך 5.12.18, הודו והורשעו שני הנאשמים במיוחס להם בכתב האישום המתוקן ובהתאם למוסכם על הצדדים, נשלחו לקבלת תסקירי שירות המבחן.
10. לדיון שהתקיים בתאריך 27.5.19, בפני כב' השופטת דניאלי, התקבל תסקיר שירות מבחן בעניינו של הנאשם האחר, הממליץ על ביטול הרשעתו. כב' השופטת דניאלי לא קיבלה את המלצת שירות המבחן. קבעה כי בעניינו של הנאשם האחר, שחלקו פחות משל הנאשם העומד לדין כיום בפני, מתחם הענישה נע בין 9 חודשי מאסר בעבודות שירות ועד ל-18 חודשי מאסר בפועל. נוכח הפוטנציאל השיקומי של הנאשם האחר, היא החליטה לחרוג מהמתחם והטילה עליו עונש של 4 חודשי מאסר בעבודות שירות לצד ענישה נלווית.
11. בעניין הנאשם שבפניי התקבלו מספר תסקירים לדיונים שהתקיימו בפני כב' השופטת דניאלי, והדיונים נדחו מעת לעת לצורך המשך מעקב אחר ההליך הטיפולי בעניינו של הנאשם.
12. בדיון שהתקיים בתאריך 7.10.19, לנוכח תסקיר שהתקבל, דחתה כב' השופטת דניאלי את בקשת הנאשם לקבלת תסקיר נוסף וזאת לנוכח שיתוף הפעולה החלקי של הנאשם עם שירות המבחן ומסירת בדיקת שתן בה נמצאו שרידי קוקאין. דיון לצורך שמיעת טיעונים לעונש נקבע בפניי.
13. בפתח הדיון, עתר שוב ב"כ הנאשם לקבלת תסקיר משלים משירות המבחן, אולם לנוכח העובדה כי לא הוצגו בפני כל נסיבות חדשות, לא מצאתי עילה לשנות מהחלטת בית המשפט בדיון הקודם.

**תסקירי שירות המבחן**

1. לדיון שנערך בחודש מרץ 2019, התקבל תסקיר, אשר תיאר את נסיבות חייו של הנאשם, בן 31, רווק המצוי בזוגיות. בעל עסק עצמאי לחומרי איטום וכן שכיר בחנות לחומרי בניין. בחודש יולי 2017 נדון ל-100 ימי מאסר בעבודות שירות לנוכח הרשעתו בביצוע עבירות מרמה. סיים את ביצוע עבודות השירות בחודש יוני 2018. הנאשם מסר לשירות המבחן כי הרקע להתנהלותו המתוארת בכתב האישום, הוא ריצוי המאסר בעבודות שירות, בעקבותיו נפגע משמעותית מבחינה כלכלית. התרשמות שירות המבחן הייתה כי הנאשם מצמצם מחומרת מעשיו ומהבעייתיות העולה מהם. אולם ההמלצה הייתה על שילובו של הנאשם בהליך טיפולי ולצורך כך נדחה הדיון במספר חודשים.
2. לדיון שהתקיים בחודש יוני 2019, התקבל תסקיר, ממנו עולה כי טרם החל הליך טיפולי, אולם לנוכח שיחות שנערכו עמו בשירות המבחן, הוגשה המלצה לענישה בדרך של עבודות שירות לתקופה קצרה לצד מאסר על תנאי משמעותי. ב"כ הנאשם עתר לקבלת תסקיר משלים.
3. לדיון שהתקיים בחודש אוקטובר 2019, התקבל תסקיר, ממנו עולה כי הנאשם שולב בקבוצה טיפולית אולם הגיע רק למחצית מהפגישות וגם לאחת הפגישות אחר איחור ניכר. גם בפגישות אליהן הגיע, מיעט להשתתף. לאחר שניתנה לו הזדמנות אחרונה להגיע למפגש טרם יורחק מהמפגשים, נעדר שוב מאותו מפגש ובעקבות זאת הוחלט על הוצאתו מהקבוצה. עוד נמסר, כי זומן ל-6 בדיקות שתן אולם התייצב רק ל- 3 ובאחת מהן נמצאו שרידי סם מסוג קוקאין. שירות המבחן התרשם מהיעדר תובנה מעמיקה למצבו המשפטי. שירות המבחן המליץ כי במידה והנאשם יבטא הבנה ומחויבות לשיתוף פעולה, ניתן יהיה לבחון את השתלבותו מחדש בטיפול. כאמור לעיל, נקבע על ידי בית המשפט כי לא תינתן לו הזדמנות נוספת והדיון נקבע לצורך טיעונים לעונש.

**טיעוני הצדדים**

1. ב"כ המאשימה, עו"ד שחר יערי, טענה כי אין מדובר באירוע מזדמן וחד פעמי, אלא בשיטה שנועדה להפיק רווח כלכלי ונוהלה בדרכים שונות ואף תוך הפעלת אדם נוסף וזאת למשך תקופה. היא הפנתה לפסיקה שקבעה כי עבירה זו מחוללת פשיעה נוספת וכי מתחם העונש ההולם לכל מכירה נע בין 6 חודשי מאסר בעבודות שירות ועד ל-12 חודשי מאסר בפועל. באשר לנסיבות שאינן קשורות לביצוע העבירה, שקלה המאשימה את הודאת הנאשם וחיסכון בזמן שיפוטי וכן את תיקון כתב האישום. מנגד, נשקלה לחומרא הרשעתו בעבירות מרמה. היא הפנתה לתסקירים מהם עולה כי הנאשם לא שיתף פעולה עם ההליך הטיפולי, דבר המצביע על מוטיבציה מן הפה ולחוץ בלבד. היא התייחסה לעונשו של הנאשם האחר שחלקו קטן מנאשם זה. היא טענה כי עניינו של נאשם זה שונה בתכלית ולכן לא ניתן למקמו ברף התחתון ויש להשית עליו מאסר מאחורי סורג ובריח לצד ענישה נלווית.
2. ב"כ הנאשם, עו"ד אסף גונן, טען כי מדובר במספר קטן של עסקאות, כאשר חלק מהן ללא תמורה כספית וחלק לאנשים להם היכרות חברתית עם הנאשם. רק שתי עסקאות בוצעו באמצעות הטלגראס. לדבריו, מדובר באדם צעיר ללא הרשעות קודמות בתחום הסמים, אשר נקלע לביצוע העבירות כתוצאה ממצב כלכלי קשה אשר גרם אף לקשיים נפשיים. הוא סבור כי מדובר באדם ללא דפוסים עברייניים, שמעד. הטיפול בו לא צלח אולם שירות המבחן לא הרים ידיים והיה מעוניין להמשיך ולטפל בו. הוא הפנה לפסיקה במקרים של מספר מכירות רב וסכומי כסף גדולים, ולנוכח זאת טען כי כאשר מדובר במספר כה קטן של מכירות, ניתן להסתפק בענישה בדרך של עבודות שירות.
3. הנאשם עצמו אמר כי ביצע את העבירות בזמן שהיה בעבודות שירות, לנוכח המצב הכלכלי אליו נקלע והוא מבין כי מדובר היה בשיקול דעת לקוי. הוא הסביר את היעדרותו ממפגשים בקבוצת הטיפול במסגרת שירות המבחן, בכך שהיה מאושפז ובשל העבודות הרבות בהן הוא עובד. הוא מבין שעשה טעות שהשתמש בקוקאין, אולם הוא אינו עבריין אלא אדם העובד קשה לפרנסתו.

**דיון והכרעה**

מתחם העונש

1. הערך החברתי אשר נפגע בעבירות שבוצעו על ידי הנאשם הינו הגנה על הציבור מפני הנזקים הנגרמים על ידי המשתמשים בסמים. בעניין זה אמר בית המשפט העליון את דברו פעמים רבות, למשל ברע"פ 6373/06 **מדינת ישראל נ' אלנשמי** (6.9.06): **" כאשר בעבירות סמים עסקינן, לא ניתן להתעלם מהחובה המוטלת עלינו כמערכת וכחברה להיאבק בנגע הסמים. פן חשוב של מאבק זה הינו הטלת עונשים מחמירים על מי שבוחרים לעסוק בסחר בסמים. הסחר בסמים מסוכנים הינו אמצעי קל ונוח לעשיית רווחים נכבדים. ענישתם של מי שסחרו בסמים מסוכנים צריכה ליתן מענה גם לפיתוי זה ובמילים אחרות- על מי אשר שוקל לשלוח ידו בסחר בסמים להעמיד לנגד עיניו לא רק את הפיתוי לשלשל לכיסו סכומי כסף נכבדים, אלא גם את הסיכון של שהיה ממושכת מאחורי סורג ובריח"**
2. בחינת העבירות בהן הורשע הנאשם מצביעה על כך כי למרות שמדובר במספר מכירות לאנשים שונים, הרי שהמעשים מתאפיינים בדמיון וחזרתיות וקיים ביניהם קשר ענייני הדוק ואשר על כן הם מהווים חלק מאותה תכנית עבריינית ויש לראותם כמסכת עבריינית אחת ולקבוע מתחם ענישה אחד לכללם.
3. בכלל הנסיבות הקשורות בביצוע העבירה לקחתי בחשבון כי מדובר בעבירות אשר בוצעו תוך תכנון מראש, תיאום עם קונים שונים ועם נאשם נוסף. שימוש באמצעים שונים ומגוונים לצורך מכירת הסמים ותחכום בדרך הצפנת הפעילות. גם אם לא מדובר במספר גדול של מכירות, הרי שהדרך בהן בוצעו, מצביעה על ניהול עסק שמטרתו רווח כספי ועל כך העיד גם הנאשם עצמו בבית המשפט ובפני שירות המבחן, כאשר תיאר שעשה זאת לנוכח מצוקה כלכלית אליה נקלע. חלקו של נאשם זה היה העיקרי בביצוע העבירות ואלו בוצעו תוך הפעלת נאשם אחר. עוד נלקחה בחשבון לחומרא העובדה, שאף צוינה על ידי הנאשם בדבריו האחרונים לבית המשפט כי חלק מהעבירות נעשו על ידו תוך כדי שהוא מבצע עונש של עבודות שירות וחלק אחר, מיד לאחר סיום ריצוי עונש זה.
4. בבחינת מדיניות הענישה הנוהגת ניתן להצביע על מקרים דומים, כמפורט להלן:
5. ב[ת"פ 51036-08-15](http://www.nevo.co.il/case/20537288) **מדינת ישראל נ' נהרי** (17.1.17), הורשע הנאשם על פי הודאתו במסגרת הסדר טיעון בביצוע ריבוי עבירות של סחר בסם מסוכן, בכך שסחר עם 7 לקוחות שונים ב 37 -39 הזדמנויות בסם מסוכן מסוג חשיש וגראס . נקבע כי מתחם הענישה נע מ-16 ל-36 חודשי מאסר בפועל. על הנאשם נגזרו 20 חודשי מאסר בפועל ועונשים נלווים. ערעור שהוגש על גזר הדין נדחה.
6. ב[ת"פ 29011-08-16](http://www.nevo.co.il/case/21721097) **מדינת ישראל נ' מיכאל ליפצר** (28.3.17), הורשע הנאשם אחרי ניהול הוכחות ב-12 אישומים של סחר בסמים, עבירה של אספקת סמים וכן עבירה של החזקת סם שלא לצריכה עצמית. בכך שסחר בסם לשמונה לקוחות שונים ב- 44 הזדמנויות סמים מסוכנים מסוג מריחואנה וקנבוס. על הנאשם נגזרו 30 חודשי מאסר בפועל וענישה נלווית. ערעור על גזר הדין נדחה.
7. ב[ת"פ (ת"א) 40089-10-13](http://www.nevo.co.il/case/8449528) **מדינת ישראל נ' נאור ואח'** (19.7.15), הורשע הנאשם 2 במסגרת הסדר טיעון בביצוע עבירות של סחר בסם מסוכן בכך שמכר בעשרים הזדמנויות סם מסוג קנבוס לשישה קונים שונים. תסקיר שירות מבחן בעניינו הצביע על חוסר שיתוף פעולה ואי נטילת אחריות. על הנאשם נגזרו 12 חודשי מאסר בפועל לצד ענישה נלווית.
8. ב[ת"פ 26856-05-16](http://www.nevo.co.il/case/21604222) **מדינת ישראל נ' רבוכין** (8.1.18), הורשע הנאשם בכך שסחר בסם מסוג קנבוס בכ-73 הזדמנויות שונות ל-28 קונים שונים בכמויות שנעו בין 1-30 גר' למכירה ובמחירים שנעו בין 50-120 ₪ וכן בהחזקת סמים מסוכנים מסוג קנבוס שלא לצריכה עצמית וכלים להכנתם. נקבע בגזר הדין מתחם ענישה שנע בין 18 ל-40 חודשי מאסר בפועל, אולם לנוכח הליך שיקומי נגזר עונשו תוך סטייה מהמתחם ל-6 חודשי עבודות שירות לצד ענישה נלווית.
9. ב[ת"פ 2791-06-18](http://www.nevo.co.il/case/24268598) **מדינת ישראל נ' פסו** (18.7.19), הורשע הנאשם בכך שסחר בסם מסוכן מסוג קנבוס, באמצעות שימוש ביישומון הטלגראס, במהלך כ-4 חודשים, ב-53 הזדמנויות ל- 29 אנשים שונים, במשקלים הנעים בין 1 ל-10 גרם לכל מכירה. כמו כן החזיק בסם וכלים להכנת סם לצריכה עצמית. נקבע בגזר הדין מתחם ענישה לכל מכירה הנע בין מספר חודשי מאסר שירוצו בעבודות שירות ועד לעשרה חודשי מאסר בפועל. וכן נקבע מתחם כולל אשר נע בין 12 ל-36 חודשי מאסר בפועל. הנאשם נדון ל- 18 חודשי מאסר בפועל לצד ענישה נלווית.
10. ב[ת"פ 49401-08-15](http://www.nevo.co.il/case/20535175) **משטרת ישראל שלוחת תביעות רמלה נ' יהל** (22.5.16),הורשע הנאשם על פי הודאתו בסחר בסמים (ריבוי עבירות), בכך שמכר לשני קונים שונים ב-12 הזדמנויות סמים מסוכנים מסוג חשיש וקנבוס וכן החזיק סם לצריכה עצמית. נקבע כי מתחם הענישה נע מ-6 חודשי מאסר שיכול וירוצו בעבודות שירות ועד ל-24 חודשי מאסר בפועל. על הנאשם נגזרו 6 חודשי מאסר לריצוי בעבודות שירות.
11. ב[ת"פ 3869-07-15](http://www.nevo.co.il/case/20409969) **מדינת ישראל נ' עמיאל ואח'** (14.7.16), הורשע הנאשם במסגרת הסדר טיעון בביצוע ששה אישומים בעבירות סחר בסם ואישום אחד בעבירה של החזקת סם לשימוש עצמי. התקבל בעניינו תסקיר חיובי ודובר בנאשם חסר כל עבר פלילי. נקבע מתחם ענישה של בין שנה לבין שנתיים וחצי מאסר בפועל ונגזרה עליו שנת מאסר בפועל לצד ענישה נלווית, בערעור שהוגש על גזר הדין, הוקל עונשו ל- 8 חודשי מאסר בפועל.
12. ב[ת"פ 26709-06-14](http://www.nevo.co.il/case/17011278) **מדינת ישראל נ' ישראלוב** (17.8.17), הורשע הנאשם על פי הודאתו בכתב אישום מתוקן בעבירות סחר בסמים (3 אישומים). נקבע כי מתחם העונש נע מ-6 ועד ל-18 חודשי מאסר בפועל לכל אישום. על הנאשם נגזרו 11 חודשי מאסר בפועל וענישה נלווית.
13. לנוכח כל האמור לעיל, אני קובע כי מתחם הענישה ההולם נע החל מתשעה חודשי מאסר שיכול וירוצו בעבודות שירות ועד ל-24 חודשי מאסר בפועל.

**גזירת העונש**

1. בכלל הנסיבות אשר אינן קשורות בביצוע העבירה, התחשבתי בכך שמדובר בנאשם צעיר, בן 31, אשר הורשע בעבירות מרמה, אולם אין בעברו, הרשעות קודמות בעבירות סמים. הוא הודה ולקח אחריות על מעשיו ובכך חסך זמן שיפוטי ואת הצורך בהעדת עדים רבים. נסיבות חייו כפי שתוארו בתסקיר שירות המבחן, גם הן נשקלו לקולא. מן הצד השני, נשקל לחומרא, חוסר שיתוף הפעולה של הנאשם עם הניסיונות שנעשו לשקמו ולטפל בו. גם לאחר שניתנו לו מספר הזדמנויות לקבלת תסקירים בעניינו, לא התייצב הנאשם למספר פגישות בקבוצה הטיפולית עד שהורחק ממנה, כך גם לא התייצב למספר בדיקות שתן שנקבעו לו וכשהתייצב נמצאו באחת הבדיקות שרידי סם מסוג קוקאין. משמע, הנאשם אשר ממתין לגזר דינו בנוגע לעבירת סמים, לא רק שאינו משתף פעולה עם שירות המבחן, אלא עושה שימוש בסם מסוג קוקאין. עובדה זו לצד העובדה שביצע את העבירות בהן הורשע במהלך ומיד לאחר ריצוי עונש של עבודות שירות, מצביעה על כך שההליכים המשפטיים אינם מהווים גורם מרתיע עבורו.
2. לנוכח כל האמור לעיל, לא ניתן למקם את עונשו של הנאשם בתחתית המתחם, באופן שיאפשר את ריצוי העונש בדרך של עבודות שירות. השיקולים לקולא יובאו בחשבון, כך שהעונש ימוקם בכל זאת בחלק הנמוך של המתחם.
3. **לאחר ששקלתי את כל האמור לעיל, אני גוזר על הנאשם את העונשים הבאים:**
4. 10 חודשי מאסר בפועל בניכוי ימי מעצרו מיום 14.8.18 ועד ליום 23.8.18.
5. 6 חודשי מאסר על תנאי שלא יעבור במשך שלש שנים מיום שחרורו ממאסר, עבירה על פקודת הסמים מסוג פשע או עבירה של קשירת קשר לביצוע פשע.
6. 3 חודשי מאסר על תנאי שלא יעבור במשך שלש שנים מיום שחרורו ממאסר, עבירה על פקודת הסמים מסוג עוון.
7. קנס בסך 4,000 ₪ או 20 ימי מאסר תמורתו. הקנס יקוזז מהפקדה שהופקדה על ידי הנאשם בתיק המעצר. יתרת ההפקדה תושב לו.
8. פסילת רישיון נהיגה על תנאי למשך 4 חודשים, והתנאי הוא שהנאשם לא יעבור במשך שלש שנים מיום שחרורו ממאסר, עבירה על [פקודת הסמים המסוכנים](http://www.nevo.co.il/law/4216).
9. צו להשמדת הסמים והטלפון שנתפס.
10. אני מכריז על הנאשם כסוחר סמים ומורה על חילוט 350 ₪ שנתפסו ברשותו.

**זכות ערעור לבית המשפט המחוזי מרכז –לוד בתוך 45 ימים**

5129371ניתן היום, ה' טבת תש"פ, 02 ינואר 2020, ב"כ המאשימה עו"ד ליאל אהרוני, ב"כ הנאשם עו"ד אסף גונן והנאשם.

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דרור קלייטמן 54678313-/

נוסח מסמך זה כפוף לשינויי ניסוח ועריכה