|  |  |
| --- | --- |
| **בית משפט השלום ברמלה** | |
| ת"פ 50319-08-18 מדינת ישראל נ' אלטורי(עציר) |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל תביעות שלוחת רמלה באמצעות ב"כ עוה"ד מעין דואק |  |
|  |  | המאשימה |
|  | **נגד** | |
|  | מנוור אלטורי (עציר) באמצעות ב"כ עוה"ד אסף טל |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19.א](http://www.nevo.co.il/law/4216/19.a)

|  |
| --- |
| **גזר - דין** |

**א. כתב-האישום:**

בעקבות הודאתו הורשע הנאשם בכתב-אישום מתוקן (במ/1) ובו **ארבעה אישומים** כדלקמן:

**באישום הראשון**, הורשע בעבירת סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 13.8.18 בשעה 18:00 התקשר שוטר סמוי לטלפון של הנאשם, קבע עמו מקום מפגש לרכישת סמים, השניים תאמו מקום מפגש, בשעה 18:49 הנאשם הגיע אל המקום כשהוא רכוב על קורקינט חשמלי **ומכר לשוטר שתי מנות הרואין** במשקל 1.58 גרם נטו תמורת 200 ₪.

**באישום השני**, הורשע בריבוי מקרים של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

במהלך תקופה של שלושה חודשים, עובר למועד שמאוזכר באישום הראשון, **במספר מועדים**, בתדירות של **אחת לשבועיים**, מכר הנאשם לקונה **קנביס** במשקל שאינו ידוע, תמורת 100 ₪ בכל פעם.

**באישום השלישי**, הורשע בארבע עבירות של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

במהלך החודשים יולי-אוגוסט 2018, עד למועד המאוזכר באישום הראשון, ב – **4 מקרים שונים**, מכר **הנאשם לקונה נוסף הרואין** במשקל שאינו ידוע, תמורת 100 ₪ בכל פעם.

**באישום הרביעי**, הורשע בריבוי מקרים של סחר בסם מסוכן לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

במהלך החודשים ינואר 2018 – אוגוסט 2018, **בתדירות של אחת לשבועיים**, מכר הנאשם **לקונה** **שלישי הרואין** במשקל שאינו ידוע תמורת 100 ₪ בכל פעם.

**ב. מתחם ענישה:**

התכלית העומדת אחר העבירות אותן עבר הנאשם היא המלחמה העיקשת בנגע הסמים ומניעת הפגיעה הקשה לבריאותו של הציבור נוכח תופעה עבריינית זו.

נוכח עקרון ההלימה ופסיקה הנוהגת בתחום, אני קובע כי מתחם הענישה הכולל ביחס לכתב-האישום שבו הורשע הנאשם הוא בין 10 - 36 חודשי מאסר בפועל.

**אפנה אל פסק-הדין הבאים:**

[רע"פ 125/15](http://www.nevo.co.il/case/25383301) **טל חביף נגד מדינת ישראל** (13.1.15): הנאשם מכר לסוכן משטרתי מנות סם מסוכן מסוג קוקאין **בשלוש הזדמנויות** שונות במשקלים של 0.3 גרם תמורת 460 ₪, 0.8 גרם נטו תמורת 800 ₪, 2.5 גרם נטו תמורת 2,000 ₪, **בעל עבר פלילי מכביד**, בכלל זה בעבירות סמים, התסקיר המליץ על ענישה בדרך של עבודות שירות, נקבע מתחם שבין 8 – 18 חודשים, נדון ל –**16 חודשי מאסר בפועל**.

[רע"פ 8408/15](http://www.nevo.co.il/case/20787902) **שמעון חביב נגד מדינת ישראל** (9.12.15) הנאשם הורשע **בשלושה אישומים** של סחר בסם מסוכן מסוג קוקאין, במשקלים של 1.1 גרם, 5 גרם, נקבע מתחם שבין 8 – 18 חודשי מאסר בפועל, התקבל תסקיר שהמליץ על הליך שיקומי, נדון ל – **17 חודשי מאסר בפועל**.

[רע"פ 5712/16](http://www.nevo.co.il/case/21477472) **איינבאך נגד מדינת ישראל** (17.8.16): הנאשם הורשע **בארבע** עבירות של סחר בסם מסוכן מסוג קנביס, **נעדר עבר פלילי**, התקבל תסקיר חיובי, נדון ל – **8 חודשי מאסר בפועל**.

[רע"פ 7996/12](http://www.nevo.co.il/case/5605484) **יוסף נגד מדינת ישראל** (2.4.17): הנאשם הורשע בסחר בסם מסוכן מסוג חשיש במשקל 5.3 גרם תמורת 200 ₪, תיווך לעסקת חשיש במשקל 2.93 גרם תמורת 100 ₪, החזיק קוקאין במשקל 0.3 גרם, בעל הרשעה אחת לא רלוונטית, התקבלה המלצה שיקומית נדון ל – **21 חודשי מאסר** בפועל.

[רע"פ 7681/13](http://www.nevo.co.il/case/10459115) **דקא נגד מדינת ישראל** (21.1.14): הנאשם הורשע **בשתי עבירות** של סחר בסמים, מכר לסוכן משטרתי בשתי הזדמנויות שונות שתי מנות הרואין במשקל כולל של 2.8 גרם, בעל עבר פלילי ישן, עבר טיפול גמילה, נדון ל – **10 חודשי מאסר בפועל**.

**ג. שיקולי ענישה:**

העבירות שאותן ביצע הנאשם חמורות, הן מובילות לפגיעה קשה בבריאותם של בני אדם, פגיעה בחברה ומהוות מחולל פשיעה עיקרי במדינה.

אין צורך להכביר מילים אודות התופעה הרעה של הסחר בסמים המחייבת ענישה מחמירה שיש בה להרתיע את היחיד ואת הרבים.

כל לולאה בשרשרת הפצת הסם - והנאשם נמנה עליה - מפיחה חיים חדשים בתעשייה העבריינית של הסחר בסם המסוכן.

כמתואר בעובדות, הנאשם סחר בסם מסוכן מסוג הרואין וקנביס במספר מקרים, לארבעה קונים שונים (בכללם השוטר), בתדירות גבוהה, המלמדת כי הדבר **הפך לתחום עיסוקו הרגיל**.

יש ממש בטענת המאשימה אודות הזמינות והנגישות של הנאשם בתחום הסחר בסמים, כעולה, בין השאר, מעובדות האישום הראשון, עת **פחות משעה** ממועד ההזמנה של השוטר, ארגן הנאשם את הסם למכירתו לשוטר, קבע מקום מפגש, עד הוצאת העסקה אל הפועל.

בעניין זה, צפיתי בסרטון המתעד את המכירה נשוא האישום הראשון, המלמד כי הנאשם עושה כן באור יום, ברחובה של עיר, ללא כל מורא ופחד.

זהו מבצע בודד, בלא שותפים, ויש להניח כי הוא עצמו גרף את הרווח הכספי.

יש להבהיר בענישה לנאשם זה ושכמותו, את חוסר הכדאיות האישית והכלכלית בעיסוק בסחר בסמים.

לחובת הנאשם הרשעה קודמת ב[ת"פ 12818-07-17](http://www.nevo.co.il/case/22880849) שלום רמלה (במ/1) בעבירה של החזקת אקדח והוא נדון לשמונה חודשי מאסר בפועל.

בטרם נגזר עונשו במסגרת התיק הנ"ל, הביע הנאשם צער והוסיף כי הוא עומד להתחתן (עמוד 6 שורה 25).

שמא תאמר כי צערו היה אמתי, כזה המכיל חרטה שלימה, של מי המבקש לעלות על דרך שיקומית והנה מתברר כי הנאשם השתחרר מעונש המאסר דלעיל בחודש **נובמבר 2017,** החיש פעמיו אל המסלול הפלילי, כאשר כבר בחודש **ינואר 2018** החל במכירת הסמים (האישום הרביעי).

לא הוגש תסקיר ואין בעניינו של הנאשם אופק שיקומי מוכח.

בפניי הביע הנאשם פעם נוספת צער, הסביר את מעשיו בכך "שהגעתי למצב כלכלי גרוע...לא היה לי כסף לשלם לעו"ד שייצג אותי במשפט הקודם...זה לא יהיה יותר" (עמוד 12 שורה 27 והלאה). אלו מילים המלמדות על מניע כספי, ואיני מקבל את צערו המעושה, המחודש, הריק מתוכן.

שקלתי את העובדה כי הנאשם צעיר (יליד 1994), הודה, לא ניהל משפט, חסך משאב ציבורי יקר נעדר עבר פלילי בתחום הסמים.

שקלול הגורמים דלעיל, מלמד כי יש לקבוע את עונשו של הנאשם בתוך המתחם, ברף הבינוני כיאה לסוחר סמים במספר רב של מקרים, בעל עבר פלילי, אך לא מתחום הסמים, שלא למד את לקחו.

**ד. תוצאה:**

**לאור כל האמור לעיל, אני גוזר על הנאשם את העונשים הבאים:**

**א.** 24 חודשי מאסר בפועל לריצוי מיום מעצרו ה – 13.8.18.

**ב.** 6 חודשי מאסר שאותם לא ירצה הנאשם אלא אם כן יעבור בתוך 3 שנים מיום שחרורו עבירה בניגוד לפקודת הסמים מסוג פשע.

**ג.**  10,000 ₪ קנס או 70 ימי מאסר תמורתם והקנס ישולם בעשרה תשלומים חודשיים שווים, הראשון בתאריך 15.4.19 והנותרים בכל חמישה עשר בחודש לאחר מכן.

**ה.** אני מכריז על הנאשם סוחר סמים ומורה על חילוט הרכוש המפורט בהודעת המאשימה שבכתב-האישום לטובת קרן החילוט סמים.

הסמים יושמדו.

זכות ערעור לבית-המשפט המחוזי מרכז/לוד בתוך 45 ימים.

התיק סגור.

5129371ניתן היום, י"ב אדר א' תשע"ט, 17 פברואר 2019, במעמד הצדדים.

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה