|  |  |
| --- | --- |
| **בית משפט השלום בירושלים** | |
| **ת"פ 40577-09-18 מדינת ישראל נ' גברמדהין** |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל** |  |
|  | **ע"י תביעות ירושלים** | **המאשימה** |
|  | **נגד** | |
|  | **נגה גברמדהין**  **ע"י ב"כ עו"ד אהוד בן יהודה** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתב האישום המתוקן**

הנאשם הורשע על פי הודאתו בעבירות ובעובדות המנויות בכתב האישום המתוקן במסגרת הסדר טיעון שלא כלל הסכמה עונשית.

מעובדות האישום הראשון עולה כי ביום 2.9.2018 בשעה 18:00 מכר הנאשם סם מסוג קנביס במשקל 5 גרם תמורת 350 ₪ ללקוחה בשכונה בירושלים, ובאותו יום בשכונה אחרת, מכר סם ללקוח אחר במשקל 10 גרם.. בגין כך הודה והורשע הנאשם בביצוע שתי עבירות סחר בסמים, לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216);

מעובדות האישום השני עולה, כי ביום 2.9.2018 בשעה 19:40 החזיק הנאשם ברכבו מספר שקיות סם קנביס במשקל כולל של 96.95 גרם, ובשל כך הודה והורשע בביצוע החזקת סם שלא לצריכתו העצמית, לפי [סעיפים 7(א)](http://www.nevo.co.il/law/4216/7.a) + ([ג](http://www.nevo.co.il/law/4216/7.c)) רישא לפקודה.

**מהלך הדיון**

הנאשם היה עצור בתיק זה במסגרת חקירתו בין ה-2.9.2018 ל-6.9.2018, אז הובא לפני בית המשפט עם הסכמה לשחררו למעצר בית מלא. ביום 25.9.2018 הוגש כתב האישום יחד עם בקשה להותרת התנאים על כנם עד לתום ההליכים. ביום 8.11.2018 התרתי הקלה בתנאים לנוכח תסקיר שהתקבל, וביום 18.2.2019 לאחר הודיית הנאשם במיוחס לו בכתב אישום מתוקן, הוקלו תנאי מעצר הבית למעצר בית לילי. הדיון נדחה מעת לעת, על-מנת לאפשר לנאשם להוכיח רצינות מול שירות המבחן.

**תסקירי שירות המבחן**

בעניינו של הנאשם הוגשו מספר תסקירים.

מהתסקיר שהוגש במאי 2019 עולה, כי הנאשם, כבן 25 רווק יליד אתיופיה, עלה ארצה עם משפחתו בהיותו כבן 4. באותה עת התגורר עם הוריו ועבד כשכיר בתחום ההובלות. אחותו סובלת ממוגבלות פיזית. תוארו יחסים תקינים עם המשפחה ורקע נורמטיבי. הנאשם סיים 12 שנות לימוד ובנעוריו שיחק כדורגל באופן מקצועי. הוא שירת שירות צבאי מלא בתפקידי לחימה, ובהמשך, בעקבות פציעה, עבר למלא תפקיד עורפי. לאחר שירותו התקשה להשתלב בשוק התעסוקה, אך עבד בעבודה מועדפת במסגרת מיצוי זכויותיו. הוא ניסה להשתלב בלימודים ואולם נאלץ לוותר על כך בשל הצורך לסייע בפרנסת המשפחה. לפני שנעצר, עזב את בית הוריו וניסה לנהל אורח חיים עצמאי. לנאשם אין הרשעות קודמות. הנאשם הודה בביצוע העבירות ונטל אחריות להן, כשציין שביצע אותן מתוך מצוקה כלכלית. הוא שלל שימוש בסמים בעצמו. נוכח בדיקות שתן שמסר הנאשם ושנמצאו נקיות, השתכנע שירות המבחן, כי אכן לנאשם אין נזקקות טיפולית בהקשר לשימוש בסמים. עוד התרשם שירות המבחן, כי לנאשם אין דפוסי התנהגות פליליים ויש לו רצון לנהל אורח חיים תקין ומועיל. הנאשם לא שולב במסגרת טיפול לעצורים בשל היעדר פניות וצורך לעבוד. שירות המבחן היה מוטרד מהפער שבין ההיבטים הנורמטיביים בחיי הנאשם לבין הכשל במקרנו. נמצא כי רמת הסיכון הנשקפת ממנו היא בינונית נמוכה. שירות המבחן לא בא בהמלצה טיפולית והמליץ על הטלת עבודות שירות ומאסר מותנה, לאחר שהנאשם חווה את ההליך הפלילי כמרתיע.

תסקיר נוסף שהוגש בחודש נובמבר 2019 לימד, כי בדיקת שתן שמסר הנאשם נמצאה עם שרידי אופייאטים, ואולם הוא הכחיש שימוש בסמים או תרופות ומסר בדיקת שתן נוספת נקיה. שירות המבחן שב על המלצתו.

בתסקיר מחודש מרץ 2020 הומלץ על שילוב הנאשם בקבוצה לצעירים במצבו, לאחר שהביע רצון לעשות כן. שירות המבחן העריך כי רצונו זה של הנאשם נבע ממוטיבציה חיצונית ומחשש מתוצאות ההליך המשפטי.

בחודש יוני 2020 דיווח שירות המבחן, כי בשל משבר קורונה, לא השתלב הנאשם בקבוצה. עם זאת, לראשונה, דיווח על צורך אמיתי בטיפול בשל מאפייניו, וכן מסר לכל אורך המשבר כי המשיך לעבוד. הוא מסר בדיקת שתן נקיה. שירות המבחן המליץ על דחיה.

בתסקיר האחרון מחודש אוקטובר 2020 דיווח שירות המבחן, כי בשל המשך משבר קורונה, לא שולב הנאשם בטיפול. בתקופת דחיה הוצא הנאשם לחל"ת ממקום עבודתו, וכן נפצע במהלך פעילות ספורטיבית וכעת הוא ללא עבודה. שירות המבחן שב וחזר על המלצתו, וכן המליץ להטיל צו מבחן על מנת לסייע לנאשם בטיפול, הכוונה ופיקוח לטווח ארוך.

**חוות דעת של הממונה על עבודות השירות**

הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי כשיר לבצע עבודות שירות החל מיום 12.1.2021 בישיבת ההסדר "נווה דקלים".

**טיעונים לעונש**

הצדדים לא הגיעו להסכמה עונשית.

מחד, ב"כ המאשימה עתר להטיל על הנאשם עונש מאסר בתחתית מתחמי הענישה להם עתר, וכן ענישה נלווית, הכרזה על הנאשם סוחר סמים וחילוט הרכב.

מאידך, הסניגור ביקש להיעתר להמלצת שירות המבחן.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מדיניות הענישה הנוהגת ונסיבות ביצוע העבירה.

**אשר לערך המוגן** – העבירות אותן עבר הנאשם פוגעות בערך המוגן של בריאות הציבור וביטחונו. הפצת סמים, גם אם "קלים" למען בצע כסף, פוגעת במידה לא מבוטלת בערכים המוגנים.

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירה מתוכננת שבוצעה ממניעים כלכליים באופן "מקצועי" לכאורה. אלו הן נסיבות לחומרה. לעומת זאת מדובר בסם "קל" ובכמות לא גדולה בכל מקרה סחר. הכמות שנתפסה שלא לצריכה עצמית מעידה על כוונה להמשיך לסחור נוכח חלוקתה. הנאשם אמנם צעיר, אבל אחראי למעשיו באופן מלא וצריך היה להימנע מהם. בפועל נגרם נזק מעצם הפצת הסם לקהל הרחב, והנזק הפוטנציאלי יכול היה להיות גדול בהרבה נוכח הכוונה להמשיך ולסחור הנלמדת מכמות הסמים שנתפסה.

**מדיניות הענישה הנוהגת –** הכלל בעבירות סמים הוא ענישה מרתיעה, ומקרים רבים מסתיימים במאסר בפועל. יחד עם זאת בסוג זה של סם ובמקרי סחר בודדים, ניתן לסיים הליכים גם בעבודות שירות ולעתים, מטעמי שיקום, גם בשל"ץ. ב[רע"פ 8695/19](http://www.nevo.co.il/case/26318040) **פסו** נ' **מ"י** (מיום 5.1.2020) אושר מתחם ענישה שבין 12 ל-36 חודשי מאסר בכ-50 מקרים סחר בקנביס באמצעות הטלגראס, ועונשו של הנאשם הועמד על 28 חודשי מאסר וענישה נלווית. ב[רע"פ 8632/19](http://www.nevo.co.il/case/26314376) **כהן** נ' **מ"י** (מיום 5.1.2020) אושר עונש של 9 חודשי עבודות שירות בריבוי מקרי סחר בסמים. ממקרים אלו ניתן לגזור לקולא. ב[ת"פ (י-ם) 24627-10-16](http://www.nevo.co.il/case/21568432) **מ"י** נ' **דיוויס** (מיום 17.7.2017) קבעתי מתחם בין מאסר על-תנאי לבין 12 חודשי מאסר, וסטיתי ממנו לקולא בשל שיקולי שיקום. הוטל עונש של של"ץ בהיקף 300 שעות. דובר בנסיבות דומות. לא הוגש ערעור.

**מתחם הענישה** – אשר לאישום הראשון הכולל שני מקרי סחר, יש לקבוע מתחם שבין חודש ל-8 חודשי מאסר לרבות בעבודות שירות – מתקיים קשר הדוק בין העבירות ולכן יש לקבוע מתחם אחד; לגבי האישום השני, יש לקבוע מתחם שבין חודש עד ל-6 חודשים.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם צעיר ונורמטיבי שזהו לו מעמדו הראשון בבית המשפט. הוא נטל אחריות למעשים. אורחות חייו מלמדים על ערכיו החיוביים – הוא סיים לימודי תיכון, שירת בצבא שירות צבאי קרבי, החל ללמוד אך בשל גישה אחראית כלפי משפחתו, ויתר על כך ומאז מסייע בפרנסת המשפחה ועובד ברצף עד לאחרונה. הנאשם אינו סובל מבעיית התמכרות אך בשל נסיבות שחלקן הגדול אינו תלוי בו, לא שולב בטיפול למרות שהביע נכונות לכך. הוא חווה את ההליך הפלילי כמרתיע ולא נפתחו לו תיקים חדשים. אילו היה משתלב הנאשם בתהליך טיפולי, סביר להניח שהמלצת שירות המבחן הייתה להטלת של"ץ. יחד עם זאת, מקובלת עלי המלצת שירות המבחן בנסיבות העניין.

**המיקום במתחם** – במכלול הנסיבות יש להטיל על הנאשם עונש בשליש הראשון של המתחם.

**גזירת הדין**

לפיכך, אני מחליט לגזור על הנאשם את העונשים הבאים:

1. ארבעה חודשי מאסר לריצוי בעבודות שירות, החל מיום 12.1.2021 בישיבת ההסדר נווה דקלים באשדוד, וזאת על פי חוות דעת הממונה על עבודות השירות. על הנאשם להתייצב ביום זה עד לשעה 08:00 במשרד הממונה על עבודות שירות בבאר שבע לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולים להביא להפקעת העבודות ולהמרת העונש בעונש מאסר של ממש. יש לנכות את ימי מעצרו של הנאשם ע"פ חישוב שב"ס שיכריע;
2. 8 חודשי מאסר, שלא ירוצו אלא אם יעבור הנאשם כל עבירת פשע לפי [פקודת הסמים המסוכנים](http://www.nevo.co.il/law/4216) בתוך שנתיים מסיום עבודות השירות;
3. חודש מאסר שלא ירוצה אלא אם יעבור הנאשם כל עבירת עוון לפי פקודת הסמים בתוך שנתיים מסיום עבודות השירות;
4. קנס בסך 1,500 ₪, או 10 ימי מאסר תמורתו אם לא ישולם. הקנס ישולם ב-5 תשלומים שווים ורצופים החל מיום 1.1.2021 ובכל 1 לחודש רציף ועוקב. לא ישולם תשלום במועד, יעמוד הקנס לפירעון מיידי. מורה על קיזוז הקנס מההפקדה שבתיק [מ"י 2244-09-18](http://www.nevo.co.il/case/24961205). ככל שתיוותר יתרת חובה, תשולם כפי שקבעתי, על אף כל הוראת עיקול;
5. צו מבחן לתקופה של 18 חודשים מהיום. במהלך תקופה זו הנאשם מחויב בשיתוף פעולה עם שירות המבחן, כאשר מובהר כי הפרת הצו תוכל להביא לפתיחה מחודשת של המשפט וגזירת עונשו של הנאשם, לרבות עונש מאסר;
6. התחייבות בסך 5,000 ₪ שלא לעבור כל עבירה לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירות בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

קובע כי הנאשם סוחר סמים, ומורה על חילוט הכספים המוצגים והשמדת הסמים. הואיל ורכבו הוחזר לו בהסכמה, מורה על חילוט ההפקדה בסך 3,000 ₪ שהופקדה בתמורה לחילוט הרכב ללא קשר לשאלת הקנס.

יש לשלוח לשירות המבחן ולממונה על עבודות השירות.

זכות ערעור כחוק לבית המשפט המחוזי בירושלים בתוך 45 יום מהיום.

5129371

54678313ניתן היום, י"ג כסלו תשפ"א, 29 נובמבר 2020, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה