|  |  |
| --- | --- |
| **בית משפט השלום בראשון לציון** | |
| ת"פ 31387-10-18 מדינת ישראל נ' כרמי |  |

לפני: כבוד השופט גיא אבנון

המאשימה: מדינת ישראל – תביעות מרכז

נ ג ד

הנאשם: עידו כרמי – ת"ז xxxxxxxxx

בשם המאשימה: עו"ד אלברט זמנסקי

בשם הנאשם: עו"ד גל וולף

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [40ד](http://www.nevo.co.il/law/70301/40d)

|  |
| --- |
| **גזר דין** |

הנאשם הורשע בהתאם להודאתו בכתב אישום (מתוקן בשנית): באישום הראשון בביצוע עבירת סיוע לסחר בסם מסוכן, לפי [סעיפים 13](http://www.nevo.co.il/law/4216/13) ו- [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: פקודת הסמים) בצירוף [סעיף 31](http://www.nevo.co.il/law/70301/31) ל[חוק העונשין](http://www.nevo.co.il/law/70301), תשל"ז-1977 (להלן: חוק העונשין) ובאישום השני בביצוע עבירת החזקת סמים שלא לצריכה עצמית, לפי [סעיפים 7(א)+7(ג)](http://www.nevo.co.il/law/4216/7.a.;7.c) רישא לפקודת הסמים. הצדדים לא הגיעו להסכמה עונשית, והמאשימה הודיעה כי עמדתה תהא להשתת עונש מאסר בפועל.

כתב האישום

1. במסגרת מלחמתה בתופעת הסחר בסמים מסוכנים הפעילה משטרת ישראל סוכן סמוי (להלן: הסוכן), אשר ביצע עסקאות סמים מבוקרות. כחלק מהמשימה החזיק הסוכן טלפון נייד עליו הותקן יישומון "טלגרם", שהוא פלטפורמה אנונימית להעברת מסרים, ומאפשר מחיקה אוטומטית של התוכן הנשלח ממכשיר למכשיר (להלן היישומון). הסוכן פנה אל סוחרי הסמים שפרסמו את מרכולתם בקבוצות השונות ביישומון, זאת כאשר הוא נחזה להיות סוחר סמים המבקש לרכוש סמים כדי למוכרם ללקוחותיו.

אישום מס' 1: במסגרת פעילותו ביישומון, נכנס הסוכן ביום 17.5.18 לקבוצה הנקראת "קוק טהור" המיועדת למכירת סם מסוכן מסוג קוקאין (להלן: **קוקאין**), ופנה לאחר אשר פרסם קוקאין למכירה (להלן: האחר). הסוכן ביקש לרכוש מהאחר קוקאין במשקל 20 גרם, והשניים סיכמו כי הסם יימסר לסוכן באמצעות שליח. בהמשך לכך התקשר האחר לנאשם ועדכן אותו בפרטי העסקה הצפויה. הנאשם ביקש לוודא כי מדובר בקונה שעבר אימות פרטים, והאחר הבהיר כי מדובר בלקוח קבוע שלו (של האחר). בהתאם לסיכום המוקדם בין הסוכן והאחר, בצהרי יום 17.5.18 פגש הסוכן בנאשם, אשר הגיע למקום רכוב על קטנוע ומסר לסוכן קוקאין במשקל של כ-18 גרם בתמורה לתשלום בסך 9,600 ₪.

אישום מס' 2: ביום 10.10.18 בשעות הבוקר, בחיפוש שנערך בביתו של הנאשם, נמצא סם מסוכן מסוג קנאביס (להלן: קנאביס) במספר מקומות: במגירה נמצאה שקית ובה 3.50 גרם, מעל המזגן נמצאה שקית ובה 10.20 גרם, בקופסת חלבון נמצאו 3 שקיות ובהן כ-2.4 גרם, 7.6 גרם ו-6.6 גרם. סה"כ החזיק הנאשם בביתו קנאביס במשקל של כ-30 גרם.

**תסקירי שירות המבחן וחוות דעת הממונה על עבודות שירות**

2. שירות מבחן הגיש בעניינו של הנאשם שני תסקירים מפורטים בהם עמדה קצינת המבחן על נסיבות חייו המורכבות של הנאשם, התייחסותו לעבירות שביצע, התהליך שעבר בשירות המבחן ומסוגלותו להשתקם. התסקירים נבחנו בעיון, אך מובהר כי מפאת פרטיותו של הנאשם, ממצאיהם יובאו בתמצית ובאופן כללי ככל הניתן.

תסקיר מיום 30.7.19: הנאשם בחור צעיר בן 23 המתגורר עם הוריו, נעדר הרשעות קודמות. בילדותו אובחן כלקוי למידה ובעל הפרעות קשב וריכוז וקשיים נוספים בגינם טופל אצל פסיכולוג. חרף קשייו השלים הנאשם את חוק לימודיו בהצטיינות ובתעודת בגרות מלאה. הנאשם שירת שירות צבאי מלא, תחילה ביחידת "אגוז", אך כעבור זמן קצר, בעקבות אירוע טראומטי שחווה במסגרת שירותו הצבאי, לקה בפוסט טראומה מאובחנת ונאלץ לפרוש מהיחידה. חרף קשייו ראה הנאשם חשיבות להמשיך את שירותו הצבאי עד תום, ועשה זאת בתפקיד פקידותי תוך קבלת סיוע ותמיכה של גורמים טיפוליים. מאז שחרורו מהצבא מטופל הנאשם פסיכיאטרית ואף קיבל רישיון לשימוש בקנאביס רפואי.

קצינת המבחן התרשמה כי לצד דפוסי האישיות הבלתי בשלים של הנאשם, כמו גם דפוסי הריצוי החברתי המאפיינים אותו, הוא מודע לחומרת התנהלותו ולפסול בה, והביע נכונות ומוטיבציה גבוהה לקבלת טיפול לצורך שיקום חייו והשתלבותו בחברה. משכך המליצה על הטלת צו מבחן למשך שנה, במסגרתו ייערך מעקב אחר המשך ההליך הטיפולי אותו עובר הנאשם.

3. ישיבת הטיעונים לעונש מיום 10.9.19 הופסקה בהסכמת הצדדים לאחר שנשמעו טיעוני המאשימה, ובסיומה הפניתי את הנאשם לקבלת תסקיר משלים, במסגרתו תוכן תכנית של"צ בהיקף נרחב. כן הוריתי לממונה על עבודות שירות להגיש חוות דעת בעניינו של הנאשם. הדגשתי כי אין בהפניית הנאשם כדי ללמד על הבעת עמדה כלשהי של בית המשפט באשר לתוצאת ההליך.

תסקיר מיום 6.10.19: שירות מבחן הציע תכנית של"צ בהיקף של 200 שעות בעמותת "אנוש" ברמלה בתפקיד הדרכת חינוך גופני, באופן המותאם לצרכיו וליכולותיו של הנאשם. קצינת המבחן סברה כי התוכנית תהווה עבור הנאשם עונש מוחשי ומציב גבול, לצד תרומה חברתית בה יחזק את כוחותיו. כן חזרה על מסקנותיה והמלצתה מהתסקיר הקודם.

**4. חוות דעת הממונה על עבודות שירות מיום 10.10.19:** נמצא כי בשל מצבו הנפשי הנאשם לא כשיר לבצע עבודות שירות, לפחות עד סוף שנת 2019.

בדיון מיום 27.10.19 השלימו הצדדים את טיעוניהם לעונש, והדיון נקבע לשימוע גזר דין ליום 4.11.19. באותו מועד מצאתי להפנות את עניינו של הנאשם פעם נוסף לממונה על עבודות שירות, בבקשה כי ייעשה מאמץ לאתר מקום העסקה שיאפשר ביצוע עבודות שירות גם תחת נתוניו המגבילים של הנאשם.

**חוות דעת הממונה על עבודות שירות מיום 17.2.20:** הנאשם נמצא מתאים לעבודות שירות במגבלות בהיקף של 6.5 שעות ליום, ובלבד שימשיך במעקב וטיפול פסיכיאטרי סדיר.

ראיות לעונש ותמצית טיעוני הצדדים לעונש

5. אמו של הנאשם העידה לטובתו ודיברה בגילוי לב על הקשיים והמצוקות שליוו את בנה מאז ילדותו, ועל החמרתם בעקבות אירוע שחווה בשירותו הצבאי. תיארה את מאפייני האישיות של בנה ואת אופן ההתמודדות עימם. טענה כי בנה עובר תהליך מורכב, ארוך ואיטי מאז אותו אירוע, תיארה את התמודדות המשפחה עם מצבו המורכב וסיפרה כי בני הבית מגויסים לטובת שיקומו.

6. ב"כ המאשימה הפנה לערכים המוגנים אשר נפגעו כתוצאה ממעשיו של הנאשם, ובהם שמירה על שלום הציבור ובריאותו, ההגנה על הציבור מפני נגע הסמים מחולל הפשיעה, שתוצאותיו התמכרויות קשות, ארוכות טווח ורחבות היקף. ב"כ המאשימה סבר כי מידת הפגיעה בערכים המוגנים כתוצאה ממעשי הנאשם גבוהה, וזאת כאמור, בהתחשב בסוג הסם, כמותו, והמחיר שהתקבל בעדו. ב"כ המאשימה ביקש כי בית המשפט לא יקבל את המלצת שירות מבחן להטלת צו מבחן, כשלשיטתו התסקיר התעלם לחלוטין מחומרת העבירות המיוחסות לנאשם. לדבריו, גם בהינתן נסיבותיו המורכבות של הנאשם, יש לתת משקל ראוי לחומרת מעשיו, בפרט על רקע נסיבות כתב האישום מהן עולה כי סחר בסם באמצעות היישומון לא היה זר לנאשם. עוד טען כי הנאשם שימש חוליה חשובה בלעדיה אַיִן בשרשרת הפצת הסם. ב"כ המאשימה ביקש לקבוע מתחם ענישה שנע בין 9 חודשי מאסר בפועל לבין 24 חודשי מאסר באישום הראשון, ומתחם ענישה שנע בין מספר חודשי מאסר בפועל לבין 12 חודשים באישום השני. עם זאת, נוכח נסיבותיו של הנאשם, ביקש ב"כ המאשימה לחרוג לקולא ממתחם הענישה שהציע, וביקש לגזור את עונשו של הנאשם לעונש מאסר בטווח שבין 6 חודשי מאסר לבין 9 חודשי מאסר, לריצוי בדרך של עבודות שירות, זאת בצד רכיבי ענישה נוספים בדמות מאסר על תנאי, קנס, פסילת רישיון נהיגה בפועל ופסילה על תנאי. לא למותר לציין כי בסיפא לטיעוניו מצא ב"כ המאשימה להביע נימה אישית ואיחל לנאשם הצלחה בהמשך ההליך הטיפולי.

7. ב"כ הנאשם ניסה להמחיש את אופן התמודדותו של הנאשם בחייו היומיומיים, על רקע נתוניו הנפשיים המורכבים. הוא טען באריכות באשר למצבו הנפשי של הנאשם, לניסיונותיו העיקשים לאתר טיפול מתאים, ולמאמציו העילאיים לשוב למסלול חיים תקין מאז הוגש כתב האישום נגדו. לדבריו, הנאשם ביצע את העבירות בתקופה בה לא טופל באופן קבוע, מצבו לא היה יציב דיו והוא היה נתון להשפעה של גורמים שליליים.

לטענתו, לנאשם לא הייתה כל השפעה אקטיבית על עסקת הסמים מושא כתב האישום. הסוכן יצר קשר עם האחר, איתו סיכם את סוג הסם, כמותו ומחירו מבלי שהייתה לנאשם כל השפעה על כך. חלקו של הנאשם התמצה בשינוע הסם. אשר לאישום השני, כיום הנאשם מחזיק ברישיון לקנאביס רפואי בשל מצבו הנפשי המורכב.

ב"כ הנאשם הדגיש את שיתוף הפעולה של הנאשם עם גורמי הטיפול, ואת תחילתו של ההליך השיקומי אותו עובר. לטענתו, הנאשם התקרב לסייג לאחריות פלילית, נתון המצדיק קביעת מתחם ענישה שונה ונמוך משמעותית מהמתחם המתאים לנאשמים בריאים בנפשם. כן הפנה לגילו הצעיר של הנאשם, להיעדר הרשעות קודמות, לסיטואציה בה היה נתון להשפעות של גורמים שליליים לאחר שהשתחרר ממסגרת צבאית מסודרת בה נתמך על ידי גורמי בריאות הנפש. עוד הפנה לכך שכבר בחקירתו שיתף הנאשם פעולה באופן מלא, מסר כי כנגד שליחות הסמים קיבל תמורה בסך 100 ₪, דבר שיש בו ללמד על חלקו ומעמדו.

ב"כ הנאשם ביקש לתת משקל נכבד למצבו הנפשי של הנאשם ולקבוע מתחם ענישה שינוע בין מאסר מותנה לבין מאסר מותנה ושל"צ. לחלופין ביקש לסטות ממתחם העונש ההולם, בגין שיקולי שיקום ולאור גילו של הנאשם בעת ביצוע העבירה. ב"כ הנאשם הגיש לבית המשפט מסמכים רפואיים וכן מכתב מאת עו"ס המחלקה לשירותים חברתיים בחבל מודיעין, רישיון להחזקה ושימוש בקנאביס ואישור רופאה תעסוקתית לאובדן כושר עבודה מלא עד סוף שנת 2019.

בטיעונים משלימים לעונש שהתקיימו ביום 18.2.20, לאחר שהתקבלה חוו"ד מעודכנת של הממונה על עבודות שירות בה נמצא הנאשם מתאים לריצוי עונשו תחת מגבלות, שב ב"כ הנאשם על עתירתו העונשית, ולחלופין ביקש לקבוע עונש קצר שיאפשר לנאשם לרצותו מבלי למצוא עצמו מרצה עונש מאסר מאחורי סורג ובריח.

הנאשם הביע צער, חרטה ובושה על מעשיו, וביקש להסביר קמעה את המצוקות והקשיים עמם הוא נאלץ להתמודד בשגרת חייו.

דיון

על אופן קביעת מתחם העונש ההולם

8. מתחם העונש ההולם ייקבע בהתאם לעיקרון ההלימה תוך התחשבות בערכים החברתיים שנפגעו כתוצאה מביצוע העבירות, במידת הפגיעה בהם ובמדיניות הענישה הנהוגה, והכל בנסיבות הקשורות בביצוע העבירות. הנאשם הורשע בביצוע שתי עבירות הכרוכות בסמים מסוכנים, אך מאחר שמדובר במעשים שבוצעו במרחק של זמן ומקום, ואינם מהווים חלק ממסכת עבריינית אחת, מצאתי לקבוע לכל אחד מן האישומים מתחם ענישה הולם נפרד.

לא אכביר מלים בדבר הערכים החברתיים המוגנים אשר נפגעים כתוצאה מעבירות הסחר בסמים. הפסיקה חזרה ושנתה כי מדובר בעבירות הפוגעות בשלום הציבור, בבריאותו ובביטחונו. **"עבירות הסמים הפכו זה מכבר לנגע הפוגע בציבור המשתמשים ובחברה בכללותה, ויש לעשות הכל על מנת למגרן ולעקרן מן השורש, גם בדרך של ענישה קשה ומחמירה"** – [רע"פ 6869/17](http://www.nevo.co.il/case/22961877) **יבגני פילברג נ' מדינת ישראל** (11.9.17). סחר והפצת סמים מסוכנים טומנים בחובם פגיעות ונזקים ישירים ועקיפים, מעצימים את העבריינות בחברה כולה ומהווים זרז לביצוע עבירות נוספות ומגוונות. הסחר באמצעות יישומון הטלגראס מעמיד את הציבור בסכנה מורכבת, ויוצר מצב בו הקלות והזמינות של רכישת סמים מסוכנים מאפשרים חדירת הסמים לאוכלוסיות נוספות ובפרט לקטינים, שיתכן כי לא היו נחשפים לסם בדרך אחרת.

אשר לסכנה הנשקפת מסם הקוקאין, ראו [ע"פ 972/11 מדינת ישראל נ' יניב יונה (04.07.2012)‏](https://www.nevo.co.il/psika_html/elyon/11009720-z01.htm)‏:

"ייתכן ועבירות הסמים הקשים הן כה נפוצות עד שהתרגלנו אליהן, ואולי אף אבדה לנו הרגישות למחיר שלא רק החברה משלמת אלא גם המשתמש עצמו. הקוקאין נחשב, ולא בכדי, לסם קשה. זאת הן בשל השפעותיו על גוף האדם, והן בשל פוטנציאל ההתמכרות הגבוה שטמון בו. על פי רוב, לאחר נטילת הסם חווה המשתמש תחושה חזקה של אופוריה. לאחר האופוריה מגיעה ההתרסקות, שמתאפיינת בתשישות, שינה, דיכאון ממושך – וצורך עז להשיג מנת סם נוספת. נמצא גם שהמוח מסתגל במהירות לאפקט האופוריה, וכתוצאה מכך המשתמש צורך כמויות הולכות וגדלות מהסם. הגדלת מנת הסם מעצימה את הפגיעה שנגרמת למשתמש ובכלל זאת פרנויה, פאניקה ושיבוש בפעילות החשמלית של הלב עד כדי פוטנציאל להתקף או לדום לב (עוד על השפעות הקוקאין ראו באתר הרשות למאבק בסמים, בכתובת: http://www.antidrugs.org.il/pages/924.aspx). הפגיעה ביחיד חוזרת חלילה לפגיעה בחברה. השימוש בסם מסוג קוקאין יוצר צורך להמשיך ולהשתמש. כתוצאה מכך עליו לחפש מקורות כספיים למימון רכישת הסם, לאו דווקא בדרכים חוקיות, תוך שהוא חווה הידרדרות מתמדת בתפקוד הפיזי והקוגנטיבי שלו" (פסקה 4).

מדיניות הענישה הנוהגת בעבירת סיוע לסחר בסם מסוכן

9. [ת"פ (מחוזי ת"א) 10603-12-18](http://www.nevo.co.il/case/25204025) מדינת ישראל נ' כרים בדואי (2.2.20). נאשם שלחובתו הרשעות קודמות הורשע בשני אישומים נפרדים, בעבירות סחר בסם מסוכן וסיוע לסחר בסם מסוכן מסוג קוקאין, בכמויות של 30 ו-40 גרם, נדון ל- 30 חודשי מאסר בפועל לצד הפעלת מאסרים מותנים.

[ת"פ (מחוזי חיפה) 22435-01-15](http://www.nevo.co.il/case/18809103) מדינת ישראל נ' וליד שעיב (16.02.2016). נאשמת ללא הרשעות קודמות הורשעה בביצוע עבירה של סיוע לסחר בסם מסוכן מסוג קוקאין בכמות של כ-8 גרם, נדונה ל- 5 חודשי מאסר שירוצו בעבודות שירות.

[ת"פ (מחוזי ת"א) 30279-08-14](http://www.nevo.co.il/case/17977686) מדינת ישראל נ' עיד אבו רגייג (04.01.2015). נאשם שלחובתו הרשעות קודמות, הורשע בהסדר טיעון בביצוע עבירת סיוע לסחר בסם מסוכן מסוג קוקאין, במשקל 149 גרם. בית המשפט כיבד הסדר עונשי ודן את הנאשם ל- 18 חודשי מאסר בפועל לצד הפעלת מאסרים מותנים.

[ת"פ (מחוזי ב"ש) 7024-03-11](http://www.nevo.co.il/case/2940596) מדינת ישראל נ' ארז סבג (07.09.2011). נאשם ללא הרשעות קודמות הורשע בהסדר טיעון בעבירות סיוע לאספקת סם והחזקת סם מסוכן שלא לצריכה עצמית. הנאשם סייע לאחר למכור סם מסוג קוקאין במשקל 50 גר' לסוכן משטרתי. בית המשפט כיבד הסדר עונשי ודן את הנאשם ל- 12 חודשי מאסר בפועל.

[ת"פ (שלום חיפה) 4201-03-18](http://www.nevo.co.il/case/23756666) מדינת ישראל נ' רוימי (לא פורסם, 28.11.18). נאשם שלחובתו הרשעות קודמות הורשע בביצוע עבירת סיוע לסחר בסם מסוכן מסוג קוקאין, במשקל של כ-30 גרם. בית המשפט כיבד הסדר עונשי ודן את הנאשם ל- 10 חודשי מאסר בפועל לצד הפעלת מאסרים מותנים.

[ת"פ (שלום רמלה) 30050-06-10](http://www.nevo.co.il/case/4230590) מדינת ישראל נ' יגאל ראובן (19.02.2015). הנאשם הורשע בביצוע עבירות סיוע לסחר בסם מסוג קוקאין במשקל כ- 2 גרם בשני מועדים. דובר בנאשם המרותק לכיסא גלגלים, בעל הרשעות קודמות, אשר שיתף פעולה באופן חלקי עם שירות מבחן. בית המשפט דן את הנאשם ל-3.5 חודשי מאסר בפועל.

**קביעת המתחם**

10. לאחר שנתתי דעתי לנסיבות ביצוע העבירה מושא **האישום הראשון**: שימוש בפלטפורמת טלגרם המאפשרת גישה פשוטה וקלה של קונים - בגירים וקטינים - לסמים מסוכנים, למשקל הסם והתמורה ששולמה בעדו, לתפקידו של הנאשם כמי שהיה שליח זוטר בקצה השרשרת מחד גיסא, וכמי שבהיעדרו לא ניתן היה להשלים את עבירת הסחר מאידך גיסא, לנזקים הנגרמים לפרט ולחברה כתוצאה מביצוע עבירות אלו, ולענישה הנוהגת, **מצאתי לקבוע מתחם עונש הולם בין 8 חודשי מאסר שיכול וירוצו בעבודות שירות לבין 18 חודשי מאסר בפועל**.

באשר **לאישום השני**: בשים לב לסוג הסם ומשקלו, כמו גם לעובדה שנתפס בביתו של הנאשם (להבדיל מתפיסתו, למשל, בנסיבות סחר מובהקות, לדוגמא, בכליו של מי שנמצא בקרבת מוסדות לימוד או מקומות בילוי), **מצאתי לקבוע מתחם עונש הולם בין מאסר מותנה לבין מספר חודשי מאסר בפועל**.

זה המקום להבהיר כי אינני מקבל את עתירת הנאשם לקבוע קרבה לסייג לאחריות פלילית, משהנאשם לא ביסס טענה זו בראיות. נתוניו האישיים המורכבים של הנאשם יקבלו ביטוי בשלב גזירת העונש, במסגרתו מצאתי, כפי שיפורט, לחרוג לקולא מן המתחם שנקבע.

גזירת העונש המתאים לנאשם

11. מדובר בבחור צעיר, נעדר הרשעות קודמות, המתמודד עם מצוקה נפשית קשה. מסמכים שהוגשו בעניינו מלמדים על מצבו המורכב ועל נכונותו להיעזר ולקבל כל טיפול המוצע לו. ניכר כי הנאשם מתמיד בניסיון אמיתי, איטי וממושך לשקם את חייו ולהעלותם על מסלול תקין. הנאשם הודה במעשיו עוד בשלב החקירה והביע צער וחרטה כנים. אף המאשימה עמדה על נסיבותיו המיוחדות של הנאשם, כמו גם על סיכויי שיקומו, ומטעם זה הציעה לבית המשפט לחרוג לקולא ממתחם העונש שייקבע, ולגזור את עונשו של הנאשם בטווח שבין 6 חודשי מאסר לבין 9 חודשי מאסר בדרך של עבודות שירות. עמדה זו של המאשימה הוגנת ומתחשבת במצבו של הנאשם, ועומדת בהוראת המחוקק המאפשרת חריגה לקולא ממתחם ענישה ([סעיף 40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301)).

לא התעלמתי, כמובן, מהמלצת שירות המבחן לסיים את ההליך בצו מבחן ושל"צ, אך אין בידי לקבל המלצה זו ולחרוג חריגה כה משמעותית ממתחם העונש ההולם. מעשיו של הנאשם חמורים וראויים לעונש מוחשי יותר. מנגד, מרכיב השיקום ראוי למשקל משמעותי, ומצדיק חריגה לקולא גדולה מזו שהציעה המאשימה. כן לקחתי בחשבון את העובדה שריצוי העונש שיוטל (בין בדרך של עבודות שירות ובין בדרך של מאסר בפועל) קשה יותר לנאשם מלאחרים, על רקע נתוניו האישיים.

12. אני גוזר על הנאשם את העונשים הבאים:

א. 4 חודשי מאסר בפועל.

המאסר ירוצה בדרך של עבודות שירות בהיקף של 6.5 שעות יומיות ותחת מגבלות במפעל "חסד יד ביד", בהתאם לחוות דעת הממונה על עבודות שירות מיום 17.2.20. הנאשם יתייצב ביום 22.3.20 בשעה 8:00 במשרדי הממונה במפקדת מחוז מרכז של שב"ס.

הנאשם מוזהר כי עליו לעמוד בתנאי ההעסקה ובדרישות הממונה, לרבות בדבר איסור צריכת אלכוהול, וכי כל חריגה מהכללים עלולה להביא להפסקת עבודות השירות וריצוי יתרת עונש המאסר מאחורי סורג ובריח.

ב. 4 חודשי מאסר אותם לא ירצה הנאשם אלא אם יעבור בתוך שלוש שנים עבירות על פקודת הסמים מסוג פשע.

2 חודשי מאסר אותם לא ירצה הנאשם אלא אם יעבור בתוך שלוש שנים עבירות על פקודת הסמים מסוג עוון.

ג. קנס בסך 1,000 ₪ או חודש מאסר תמורתו. הקנס ישולם ב 4 תשלומים חודשיים שווים ורצופים, החל מיום 1.4.20.

לא ישולם איזה מהתשלומים במועדו, תעמוד יתרת הקנס לפירעון מידי.

ד. הנאשם יפסל מלקבל ומלהחזיק רישיון נהיגה לתקופה של 4 חודשים, ואולם הנאשם לא ישא בעונש זה אלא אם יעבור בתוך 3 שנים עבירה על פקודת הסמים.

**זכות ערעור לבית המשפט המחוזי תוך 45 ימים מהיום.**

**המזכירות תעביר עותק מגזר הדין לשירות המבחן ולממונה על עבודות שירות.**

5129371

54678313ניתן היום, ח' אדר תש"פ, 04 מרץ 2020, במעמד הצדדים.

גיא אבנון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)