|  |  |
| --- | --- |
| **בית משפט השלום בתל אביב - יפו** | |
| ת"פ 5672-11-18 מדינת ישראל נ' לנקרי |  |

|  |  |  |
| --- | --- | --- |
| **לפני כבוד השופט רועי פרי** | | |
| המאשימה | מדינת ישראל  באמצעות תביעות תל אביב  ע"י עו"ד אמילי לאמי |  |
|  | **נגד** | |
| הנאשם | יוסי לנקרי  ע"י ב"כ עו"ד שחר יריב |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

[חוק העונשין, תשל"ז-1977](http://www.nevo.co.il/law/70301): סע' [40ד](http://www.nevo.co.il/law/70301/40d)

|  |
| --- |
| **גזר דין** |

1. הנאשם הורשע על פי הודאתו, במסגרת הסדר טיעון דיוני, בעובדות כתב האישום המתוקן, בעבירה של **גידול סמים** לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973.

1. למקרא עובדות כתב האישום המתוקן, עולה כי ביום 29.10.18 גידל הנאשם, בבית הוריו בחולון, 62 שתילים של סם מסוג קנבוס, במשקל כולל של 17 ק"ג, ללא רישיון. בנוסף, החזיק הנאשם בכלים שונים לגידול סמים כגון: מפוח, בית מנורה ושנאי, מאוורר וונטה וחומר דישון.
2. לא נקשר הסדר עונשי בין הצדדים. הנאשם נשלח לקבלת תסקיר מאת שירות המבחן וחוו"ד מטעם הממונה על עבודות השירות. כל צד טען כראות עיניו.
3. **התובעת המלומדת**, עמדה על נסיבות ביצוע העבירה, היקף השתילים וכמות הסם, הפנתה לתמונות המעבדה **(ת/2)**,לעברו הפלילי הישן של הנאשם **(ת/1)**, לערכים המוגנים ולפגיעה בהם. הפנתה לפסיקה, ובין היתר לגזר הדין, שניתן על ידי בעניין בוקרה –

[**ת"פ 42333-07-15**](http://www.nevo.co.il/case/20453234) **מדינת ישראל נ' בוקרה (1.7.19)** ועתרה למתחם עונשי הנע בין 10-24 חודשי מאסר לצד ענישה נלווית, תוך שביקשה למקם את הנאשם בשליש האמצעי של המתחם, לצד חילוט ציוד המעבדה.

1. **הסנגור המלומד,** עשה ככל שניתן לטובת מרשו, תוך שלימד עליו סנגוריה רהוטה. הסנגור עמד על נסיבות ביצוע העבירה והרקע לגידול הסמים – מצבו הרפואי המורכב של הנאשם, שעבר תאונת דרכים קשה בשנת 2016 כרוכב אופנוע לצד פגיעות אורתופדיות ונפשיות – **ס/**1.

עמד על נסיבותיו האישיות של הנאשם, העובדה כי כיום סועד את אביו, שעבר אירוע מוחי, עמד על נסיבותיו המשפחתיות, העובדה כי הנאשם קיבל לאור מצבו הרפואי היתר לשימוש בקנביס רפואי **(ס/2)**, עם זאת הנאשם אינו משתמש כיום בהיתר מחשש מההליך המשפטי. שהה כחודש ימים במעצר ממש ותקופה לא מבוטלת בתנאים מגבילים, תוך ששמר עליהם באדיקות וללא הפרות. שיתף פעולה עם שירות המבחן ולמעלה משנתיים, מאז ביצוע העבירה שלא נפתחו כנגד הנאשם תיקים חדשים. הנאשם מסר בדיקות שתן נקיות משרידי סם במסגרת השירות, נטל אחריות מלאה על מעשיו, הביע חרטה וחסך בזמן שיפוטי ניכר. הסנגור ביקש לאמץ את המלצתו של שירות המבחן בתסקירו העדכני ולהטיל על הנאשם צו מבחן למשך שנה לצד צו של"צ בהיקף של 250 שעות. הסנגור ביקש כי בית המשפט יחרוג ממתחם העונש ההולם ויאמץ המלצתו זו של שירות המבחן והפנה להערכת השירות כי הטלת מאסר ולו בדרך של עבודות שירות על הנאשם תפגע באופן ממשי בהתנהלותו התקינה, ביציבות שהשיג והתמודדותו עם קשייו המשפחתיים והטיפול באביו.

1. **הנאשם בדברו האחרון,** הביע צער וחרטה על מעשיו ועמד על השינוי שערך באורחות חייו, תוך שיתוף פעולה עם שירות המבחן.

**דיון והכרעה**

1. על פי תיקון 113 ל[חוק העונשין](http://www.nevo.co.il/law/70301), העיקרון המנחה בענישה הוא עיקרון ההלימה, אשר מכוון ליצירת יחס הולם בין חומרת מעשי העבירה בנסיבותיה ומידת אשמו של הנאשם, ובין סוג ומידת העונש שיוטל עליו.

על בית המשפט, בקביעת מתחם העונש ההולם, להתייחס לנסיבות ביצוע העבירה, הערך המוגן שבבסיס העבירה ומידת הפגיעה בו, ובמדיניות הענישה הנוהגת.

1. נסיבות ביצוע העבירה מושא תיקנו מלמדות על חומרה רבה. המדובר במעבדת סמים שהוקמה בבית מגורים, לצד ציוד מעבדה וגידול שתילים רבים, תוך הפקת סם בהיקף ניכר של 17 ק"ג - ראו **ת/2**.

כפי שקבעתי בפסק הדין בעניין בוקרה, אליו הפנתה התביעה **(**[**ת"פ 42333-07-15**](http://www.nevo.co.il/case/20453234) **מדינת ישראל נ' בוקרה,1.7.19)** - עם כל הכבוד, השכל הישר וההיגיון הבריא מלמדים כי אדם אינו מגדל לעצמו כמות ניכרת של סמים, בדמות קילוגרמים רבים.

עם זאת לא נמצאה בתיקנו אינדיקציה ראייתית להפצת הסמים.

הרקע לביצוע העבירה, כמפורט בתסקיר שירות המבחן, אליבא דנאשם, הוא תאונת הדרכים הקשה שעבר, כאביו הכרוניים מהם הוא סובל בעקבותיה, לצד הבירוקרטיה וההמתנה אליה נדרש לשם קבלת היתר לקנאביס רפואי.

1. לעניין הערכים המוגנים, כידוע, נזקי הסמים ופגיעתם בחברה משתרעים על מרחבים ניכרים. פגיעתם של הסמים בחברה רחבת היקף הן אשר למשתמש הבודד, משפחתו והמעגל הקרוב, הן אשר לחברה כולה לאור הפעילות הפלילית של הצרכן המבקש לספק את הדחף לסם ומבצע על הדרך עבירות נוספות, בעיקר מתחום הרכוש.

בנוסף, מעגלי הייצור והשיווק של הסם מייצרים כשלעצמם פעילות עבריינית נרחבת, כאשר הרווחים העצומים מגיעים לעיתים לארגוני פשיעה וטרור ומאפשרים את פעילותם הפוגענית.

גידולי סמים במעבדות גידול בדירות מגורים הפכו למכת מדינה. בעניין זה אפנה לפסיקתו של בית המשפט המחוזי בתל אביב במסגרת [**עפ"ג 31126-05-14**](http://www.nevo.co.il/case/16938303) **מדינת ישראל נ' חריט (12.01.2015):** "בהינתן המציאות הנוכחית שבה גידול הסמים הפך להיות מכת מדינה, יש להילחם בו בחומרה כאשר הביטוי לכך יהיה בהעלאת רף הענישה. המגדלים והמפיצים מצויים באותו מקום עצמו מבחינה ערכית ומעשית גם יחד".

בית המשפט המחוזי בתל אביב ציין כי לא בכדי הציב המחוקק לצידה של עבירת הגידול את העונש המקסימלי של 20 שנות מאסר, השווה לעונש המוטל בגין הפצת סם וסחר בו:

**"יש בכך אמירה נורמטיבית לצד אמירה אופרטיבית. מידת החומרה שבגידול סם איננה נופלת מזו של הפצת סם. מי שמגדל סם בכמויות כאלה, חזקה עליו שאיננו מתכוון רק לשימוש עצמי וכך גם נאמר בפירוש בעובדות כתב האישום שבו הודה המשיב... המתחם הנכון, כפי שאמרנו בכמה וכמה תיקים: צריך לעמוד על תקופה שתחילתה במאסר שיינשא מאחורי סורג ובריח ולא במאסר שיינשא בעבודות שירות"** – [עפ"ג 12819-11-15](http://www.nevo.co.il/case/20705570) מדינת ישראל נ' בן צבי (16.12.2015).

1. הצדדים הפנו לפסיקה מגוונת.

אני כשלעצמי אפנה ל[ת"פ (תל-אביב) 33150-11-19](http://www.nevo.co.il/case/26186358) **מדינת ישראל נ' אטיאס** (14.7.20)- גידול של עשרות שתילי קנביס במשקל כולל של 9 ק"ג נטו, זאת באחד החדרים שבדירה, לצד גידול במקלחת הדירה של שתיל קנביס במשקל 155 גרם נטו והחזקת ציוד. **בית המשפט קבע מתחם עונשי הולם** ה**נע בין 6 חודשי מאסר ועד ל- 18 חודשים**, **לצד ענישה נלווית.** נדון ל- 7 חודשי מאסר בעבודות שירות, בניכוי ימי המעצר, לצד מע"ת, קנס כספי ופסילה על תנאי.

[ת"פ (תל-אביב) 64911-09-19](http://www.nevo.co.il/case/26072630) **מדינת ישראל נ' ברדוגו** (14.12.20)- גידול של סם מסוכן מסוג קנאביס במשקל כולל של כ- 9 ק"ג לצד החזקת ציוד והחזקת סמים לצריכה עצמית כ-40 גרם קנביס וכ- 1 גרם קוקאין. עוד הוברר כי הנאשם החזיק בתא המטען של האופנוע בסכין משוננת שלא כדין. בית המשפט קבע כי המתחם המוביל צריך להיקבע אשר לאירוע גידול הסמים והחזקת החצרים לצורך הכנת סם. **בית המשפט קבע מתחם עונשי הולם שנע בין 8 חודשי מאסר שיכול וירוצו בעבודות שירות ועד ל- 18 חודשי מאסר לריצוי בפועל לצד ענישה נלווית.** נדון - 9 חודשי מאסר שירוצו בדרך של עבודות שירות, ללא ניכוי ימי המעצר, לצד מע"ת וקנס.

[רע"פ 6987/13](http://www.nevo.co.il/case/8291661) **אברמוב נ' מדינת ישראל** (21.10.13)- גידול של כעשרה ק"ג קנבוס.

**בית המשפט השלום קבע כי מתחם עונש הולם הנע בין 6 חודשי מאסר בעבודות שירות לבין 24 חודשי מאסר בפועל.** נדון ל-12 חודשי מאסר בפועל, לצד מע"ת, קנס, פסילה בפועל ופסילה על תנאי. הערעורים שהוגשו לבית המשפט המחוזי ולבית המשפט העליון נדחו.

[עפ"ג (חיפה) 49266-02-17](http://www.nevo.co.il/case/22267098) **מדינת ישראל נ' דן אוחיון** (16.3.17)- גידול של שתילי סם מסוג קנבוס במשקל כולל 12.85 ק"ג והחזקת סם מסוג קנבוס במשקל של 2.12 גר', סם מסוג חשיש במשקל של 2.98 גר' וכלים להכנת סמים. **בית המשפט השלום קבע כי מתחם עונשי הולם הנע בין מאסר בעבודות שירות למאסר של שנה.** בית המשפט השלום סטה ממתחם העונש ההולם והנאשם נדון לצו של"צ בהיקף של 300 שעות, לצד מע"ת, צו מבחן, פסילת רישיון נהיגה וקנס. בית המשפט המחוזי דחה את הערעור בכפוף להארכת משך צו המבחן.

[עפ"ג (תל-אביב) 44763-08-19](http://www.nevo.co.il/case/25976759) **אוחנה נ' מדינת ישראל** (16.12.19)- שכירת דירה לצד נטילת חשמל וגידול של עשרות רבות של שתילי סם מסוג קנביס ב-42 אדניות ובמשקל כולל של 14 קילו לצד החזקת סם מסוג קנאביס בדמות מספר צמחים, שהיו תלויים לייבוש במשקל כולל של 280 גרם והחזקת ציוד. **בית המשפט השלום קבע כי המתחם העונשי ההולם** **נע בין 8 חודשי מאסר ועד ל-24 חודשי מאסר לצד ענישה נלוות.** נדון ל-8 חודשי מאסר בפועל, בניכוי ימי המעצר לצד מע"ת. בית המשפט המחוזי התערב בענישה כך שגזר על הנאשם עונש של 9 חודשים שירוצו בדרך של עבודות שירות ללא ניכוי ימי המעצר, לצד צו מבחן.

[ת"פ (כ"ס) 33806-01-16](http://www.nevo.co.il/case/20889417) **מדינת ישראל נ' גולדנברג** (11.12.18)- גידול של 122 שתילי קנבוס במשקל 18.9 ק"ג והחזקה קנבוס במשקל 89.53 גרם ובסם נוסף מסוג קנביס במשקל של 43.13 גרם. **בית המשפט קבע מתחם עונשי הולם הנע בין 5 ל-15 חודשי מאסר בפועל, כעונש עיקרי וקנס שנע בין 2,000 ל-8,000 ₪.** בית המשפט סבר כי יש מקום לסטות ממתחם העונש ההולם וגזר על הנאשם צו של"צ בהיקף של 250 שעות, לצד מע"ת, צו מבחן וקנס בסך 4,000 ₪.

[עפ"ג (תל-אביב) 21920-08-19](http://www.nevo.co.il/case/25966928) **בוקרה נ' מדינת ישראל** (30.10.19) - גידול מספר רב של שתילים מסוג קנביס במשקל כולל של כ- 20 ק"ג, בדירה שנשכרה לצורך המעבדה לצד נטילת חשמל. **בית המשפט קבע כי מתחם העונש ההולם נע בין 10 חודשי מאסר ועד ל-24 חודשי מאסר לריצוי בפועל.** נדון ל-10 חודשי מאסר בפועל בניכוי ימי מעצרו, לצד מע"ת וקנס כספי. הערעור שהוגש לבית המשפט המחוזי נדחה.

עפ"ג (תל-אביב) 32558-11-18 **מוצפי נ' מדינת ישראל** (20.7.20)- גידול קנביס בהיקף כולל של 21.35 קילוגרם. **בית המשפט קבע כי מתחם העונש ההולם נע בין 12 חודשי מאסר ועד ל-30 חודשי מאסר לצד ענישה נלווית.** נדון ל-12 חודשי מאסר ויום בניכוי ימי מעצרו לצד מע"ת. הערעור שהוגש לבית המשפט המחוזי נדחה.

1. לאחר ששמעתי טיעוני הצדדים, עמדתי על נסיבות ביצוע העבירות, הערכים המוגנים והפגיעה בהם, בהינתן שבענייננו **אין נסיבות מחמירות של שכירת דירה במיוחד לשם הקמת מעבדת סמים ואין עבירה של נטילת חשמל לצד עבירות נלוות נוספות**, בשים לב למדיניות הפסיקה הנוהגת, מצאתי לקבוע מתחם עונשי הולם **הנע בין 9 חודשי מאסר שיכול וירוצו בעבודות שירות ועד ל- 24 חודשי מאסר לריצוי בפועל, לצד ענישה נלווית.**

**מיקומו של הנאשם בתוך המתחם**

1. הנאשם בן 39, גרוש ואב לשניים, כיום מתגורר ביחד עם גרושתו וילדיהם המשותפים בעיר חולון, תוך חידוש הזוגיות ועובד במסגרת עסקו של אחיו כשליח.

הנאשם הודה בפתח משפטו ועוד בשלב חקירתו במשטרה, הביע חרטה, חסך בזמן שיפוטי ניכר, בזמנה של התביעה הכללית ובזמנם של עדי התביעה.

הרקע לביצוע העבירה, אליבא דתסקיר שירות המבחן הוא תאונת הדרכים הקשה שעבר הנאשם בשלהי שנת 2016 והכאבים הכרוניים מהם הוא סובל לאורך השנים, לצד הבירוקרטיה וההמתנה אליה נדרש לשם קבלת היתר לקנאביס רפואי.

ההגנה הפנתה למצבו הרפואי המורכב של הנאשם – ס/1 ולעובדה כי לימים קיבל היתר לשימוש בקנביס רפואי – ס/2.

לתיק הוגשו שלושה תסקירים מפורטים, מאת הגורם המקצועי הוא שירות המבחן, הסוקרים את נסיבותיו של הנאשם, תאונת הדרכים הקשה שעבר בשנת 2016 והטיפול שעבר ועובר בפוסט טראומה. השירות הפנה לעברו הישן של הנאשם, שאינו רלוונטי לתיקנו, לנטילת האחריות המלאה ולטיפול שעבר ועובר הנאשם במסגרת השירות לצד מסירת בדיקות שתן נקיות משרידי סם.

הנאשם שולב בצו פיקוח מעצרים עם שחרורו מהמעצר והשירות התרשם כי אין המדובר במי שמאופיין בדפוסים עבריינים מושרשים אך נוטה לחשיבה לטווח קצר ולחיפוש אחר רווח מהיר ומידי, בעל גבולות פנימיים חלשים.

שתיים מבין הבדיקות שמסר הנאשם לשירות לימדו על שרידי סמים אחרים, עם זאת מרבית הבדיקות העידו על ניקיון מסמים וכך גם אליבא דתסקיר העדכני.

השירות מציין כי הנאשם שומר על יציבות תעסוקתית ומנהל אורח חיים יצרני ויציב והשירות ממליץ לבכר את הפן השיקומי בתיק זה ולהשית על הנאשם צו מבחן למשך שנה לצד צו של"צ בהיקף של 250 שעות. השירות מעריך כי הטלת מאסר ולו בעבודות שירות עלולה לפגוע בנאשם באופן ממשי בהתנהלותו התקינה, ביציבות שהשיג וביכולתו להתמודד עם קשייו המשפחתיים כהורה וכמטפל באביו.

כאמור לנאשם יש עבר פלילי **(ת/1)** ישן מאוד בעבירות איומים, הפרת הוראה חוקית והתחזות כאחר, עבר שאינו רלוונטי לתיקנו. הרשעתו האחרונה משנת 2009 בגין עבירה משנת 2007. מעולם לא ריצה מאסר.

1. אכן האינטרס הנוגע לשיקומו של הנאשם אינו מהווה אינטרס שלו בלבד, אלא משרת גם את החברה בכללותה. יחד עם זאת, אינטרס זה מהווה **שיקול אחד** מבין מכלול השיקולים העומדים בפני בית המשפט בבואו לגזור את עונשו של הנאשם – ראו והשוו [**רע"פ 1787/15**](http://www.nevo.co.il/case/20111708) **עמר נ' מדינת ישראל** **(24/03/15)**.

בהינתן כך, ולאחר ששמעתי טיעוני הצדדים, לא מצאתי כי תיק זה מצדיק סטייה ממתחם העונש ההולם אליבא דסעיף [40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301).

ער אני לחלוף הזמן מאז ביצוע העבירה, מעל לשנתיים ימים כאשר לא נפתחו כנגד הנאשם תיקים חדשים, העובדה שהנאשם משולב כיום בקבוצה טיפולית ומוסר דגימות שתן נקיות משרידי סם, שהה במעצר כחודש ימים ובתנאים מגבילים לאורך תקופה ללא כל הפרות, יחד עם זאת סבורני כי **אין** המדובר בהליך טיפולי משמעותי עד כדי כך שראוי ונכון לסטות ממתחם העונש ההולם בתיקנו, כל שכן אליבא דהלכה הפסוקה המדובר בשיקול **אחד** מבין יתר רכיבי הענישה.

סבורני כי גידול סמים בהיקף ניכר של 17 ק"ג אינו יכול לדור עם ענישה בדמות צו של"צ.

1. לאחר שבחנתי את כלל הטעמים לעיל, ובתוך כך הנסיבות שאינן קשורות בביצוע העבירה, לרבות העובדה שהנאשם משתף פעולה עם שירות המבחן באופן מלא ודגימות השתן נמצאו נקיות משרידי סמים, מצבו הרפואי של הנאשם, הזוגיות המתחדשת עם גרושתו, המצב המשפחתי לצד מצבו הרפואי של האב, חלוף הזמן, ההודאה לצד הבעת החרטה וחסכון בזמן שיפוטי ניכר, מצאתי למקם את הנאשם בתחתית מתחם העונש ההולם אותו קבעתי בתיק זה.
2. **אשר על כן אני גוזר על הנאשם את העונשים הבאים:**

1. מאסר לתקופה של 9 חודשים בדרך של עבודות שירות, בניכוי ימי המעצר

29.10.18-21.11.18

הנאשם יתייצב לריצוי עבודות השירות במפקדת שב"ס, מחוז המרכז, יחידת עבודות

השירות רמלה, כשהוא מצויד בתעודת זהות, זאת ביום 21.4.21 עד השעה 08:30.

**אני מזהיר את הנאשם כי אי מילוי עבודות השירות עלול להוביל להפסקתן וריצוי יתרת התקופה מאחורי סורג ובריח.**

2. מאסר על תנאי בן 6 חודשים למשך 3 שנים מהיום והתנאי שהנאשם לא יעבור בתקופה

זו כל עבירה על פקודת הסמים מסוג פשע.

3. קנס כספי בסך של 2500 ₪ או 25 ימי מאסר תמורתם. הקנס ישולם עד ליום 3.3.21.

4. צו מבחן למשך שנה מהיום, כהמלצת שירות המבחן.

אני מזהיר את הנאשם כי אי מילוי צו המבחן או הפסקת שיתוף הפעולה עם שירות המבחן עלול להוביל להפקעתו, חזרתו לאולם בית המשפט וגזירת ענישה חלופית ונוספת.

5. חילוט בהסכמה של ציוד המעבדה וסכום של 1790 ש"ח לטובת קרן החילוט שלפי פקודת

הסמים .

צו כללי למוצגים – סמים יושמדו. המוצגים הנוספים, ככל שישנם בתיק זה, יטופלו בהתאם להחלטת קצין משטרה מוסמך.

ככל שקיימת הפקדה בתיק זה או בתיקים קשורים – מ"י/מ"ת, הקנס יקוזז מההפקדה בהסכמת ההגנה באולם, וככל שתיוותר יתרה תושב לנאשם או למי מטעמו, בכפוף לכל דין או החלטה אחרת.

**5129371זכות ערעור לבית המשפט המחוזי בתל אביב בתוך 45 ימים מהיום.**

54678313המזכירות תעביר העתק מגזר הדין לשירות המבחן ולממונה על עבודות השירות.

ניתן היום, ז' שבט תשפ"א, 20 ינואר 2021, במעמד הצדדים.

רועי פרי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)