|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 62580-12-18 מדינת ישראל נ' שריף**  **ת"פ 45273-01-19 מדינת ישראל נ' שריף** | | |  |
| **לפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל**  **ע"י ב"כ פקד דוד כהן, מתמחה**  **מתביעות ירושלים** | | |
|  | **נגד** | | | |
|  | **הנאשם** | **פראס שריף**  **ע"י ב"כ עוה"ד עיסא מוחמדיה**  **מטעם הסניגוריה הציבורית** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275)

|  |
| --- |
| **גזר דין** |

**כתבי האישום בהם הודה הנאשם**

1. הנאשם שלפניי הודה בשני כתבי אישום מתוקנים בביצוע שתי עבירות של החזקת סם שלא לצריכה עצמית, לפי [סעיפים 7(א)(ג)](http://www.nevo.co.il/law/4216/7.a.c) רישא לפקודת הסמים, ובעבירה של הפרעה לשוטר, לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301), התשל"ז-1977.

1. [ת"פ 62580-12-18](http://www.nevo.co.il/case/25265556) (התיק הראשון) – מכתב האישום המתוקן עולה כי ביום 17.5.2018 נערך חיפוש בביתו של הנאשם סמוך לירושלים. במהלך החיפוש נמצא סם מסוג "נייס גאי" (Fub-Amb) במשקל נטו של 180 גרם. כשהבחין הנאשם בכוח המשטרה המגיע לביתו, זרק שתי שקיות שהכילו שם המחולק לשקיות קטנות מחלון ביתו.
2. [ת"פ 45273-01-19](http://www.nevo.co.il/case/25340598) (התיק השני) – מכתב האישום המתוקן עולה, כי ביום 23.10.2016 החזיק הנאשם בארון המטבח בביתו כ-20 שקיות של סם מסוג "נייס גאי".
3. הוסכם על הצדדים, כי בתשובתו לאישום יוכל הנאשם לטעון, כי הסמים היו לצריכתו העצמית, וזאת נוכח היותו מכור לסמים שנים רבות ומנהגו לרכוש כמות גדולה לצורך כך.

**מהלך הדיון**

1. הצדדים הגיעו להסדר דיוני ללא הסכמה עונשית, במסגרתו נשלח הנאשם לשירות המבחן. בהמשך נשלח על-ידי גם לממונה על עבודות השירות, כשעמדת המאשימה למאסר.

**תסקיר שירות המבחן**

1. בעניינו של הנאשם הוגשו שלושה תסקירים בין אפריל 2022 לינואר 2023. שירות המבחן עמד על כך שמדובר באדם בסוף שנות ה-30 לחייו, נשוי ואב לחמישה ילדים קטנים (הגדול כבן 11), המפרנס היחיד למשפחתו. תוארה משפחה נורמטיבית, אך בשל קשיי התנהגות של הנאשם בנערותו והצטרפותו לחברה שולית וביצוע עבירות, הקשר עם המשפחה התקלקל ולנאשם משקעים בהקשר זה. עם זאת, כיום הקשר עם המשפחה תואר כחיובי והנאשם מתגורר בקרבת בני משפחתו הגרעינית ועובד מזה זמן בקצביה בירושלים, שם המעסיק מרוצה ממנו, כשהנאשם עצמו מוצא סיפוק בעבודה. הנאשם החל להשתמש בסמים שונים ואף קשים דוגמת הירואין וקוקאין בנערותו, שימוש שהעמיק והלך עם השנים, וגרר אתו ביצוע עבירות ובגינן הוטלו על הנאשם מאסרים. הנאשם מסר, כי ניסיונות גמילה שהיה משולב בהם עלו בתוהו. בסופו של דבר, ובעיקר נוכח הפיכתו של הנאשם לאב והתרחקותו מילדיו בשל מעצרים, החליט לערוך שינוי בחייו. הוא השתלב מיוזמתו בקהילת "אלפיטאם" בטייבה, שם השלים בהצלחה מסלול קשה בן שנה אחת בתחילת שנת 2022, ומאז הוא שומר על ניקיון מסמים והשתלב ביוזמתו בטיפול ביחידת של"מ של העירייה במזרח העיר. המטפלים מדווחים על שיתוף פעולה מלא לאורך השנתיים האחרונות. הנאשם קיבל אחריות מלאה למעשיו ותיאר את ביצועם על רקע שיא המשבר בו היה נתון. שירות המבחן עמד על השינוי שביצע הנאשם, על יוזמתו לעבור טיפול, ושימורו הפעיל את הישגיו, תוך שמירה על קשר רציף עם הטיפול. כמו כן העריך שירות המבחן כי עבודתו של הנאשם מהווה נדבך מרכזי בשיקומו ובשימור שיקום זה, ולכן המליץ להימנע מהטלת מאסר ולוּ בעבודות שירות, ולכן המליץ על הטלת של"ץ בהיקף 300 שעות, מבחן למשך שנה וענישה נוספת. יצוין, כי בתחילה המליץ השירות על הטלת מאסר בעבודות שירות, ולכן שלחתי את הנאשם גם לממונה על עבודות שירות.

**חוות הדעת של הממונה על עבודות השירות**

1. הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם נמצא כשיר לבצע עבודות שירות בחברה קדישא בירושלים החל מיום 2.2.2023.

**ראיות לעונש**

1. לנאשם 5 הרשעות קודמות בעבירות רכוש תעבורה וסמים והוא אף ריצה מאסרים. ההרשעה האחרונה משנת 2018 ביחס לעבירות סמים מאותה שנה.

**טיעונים לעונש**

1. הצדדים לא הגיעו להסכמה עונשית. מחד, ב"כ המאשימה עתר למתחם שבין 3 ל-9 חודשי מאסר שיכול וירוצו בעבודות ולעונש של 6 חודשי מאסר בעבודות שירות וענישה נלווית. מאידך, הסניגור ביקש לכבד את המלצת שירות המבחן.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערך המוגן,** העבירות אותן עבר הנאשם פוגעות בערך המוגן של שלום הציבור וביטחונו, אשר נפגעים מנגע הסמים הפוגע הן במשתמשים והן בציבור בשל המניע לביצוע עבירות למימון הסם. בנוסף, הנאשם פגע בערך שלטון החוק במעשיו עת ניסה להעלים את הסם.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירות מתוכננות במובן זה שהנאשם החזיק בביתו כמויות גדולות של סמים מסוכנים, אך לצריכתו העצמית. יש חומרה בכך שהחזיק סמים בביתו בשעה שילדיו הרכים בשנים מצויים במקום וחשופים לסכנה ממשית. בתיק הראשון אף ניסה להיפטר מהסמים עת הגיעו השוטרים. בפועל הנזק שנגרם מוגבל.
4. **אשר למדיניות הענישה הנוהגת,** לרוב מדיניות הענישה מבכרת שליחה למאסר.
   1. [ע"פ 6161/16](http://www.nevo.co.il/case/21477656) **יזרעאלוב נ' מ"י** (מיום 20.2.2017) – הנאשם סחר ב"נייס גאי" ובסמים נוספים. אושר מתחם שבין 8 ל-20 חודשי מאסר והעונש שהוטל עמד על 6 חודשי מאסר בעבודות שירות משיקולי שיקום.
   2. [רע"פ 5881/21](http://www.nevo.co.il/case/27898930) **אסמאעיל נ' מ"י** (מיום 18.10.2021) – הנאשם החזיק כ-500 גרם "נייס גאי" וכן מכר לשוטר סם זה תמורת 50 ₪. אושר עונש של 7 חודשי מאסר בפועל (לא נמצא כשיר לעבודות שירות).
   3. עפ"ג (ב"ש) [44536-12-17](http://www.nevo.co.il/case/23427655)  **טרטיאקוב נ' מ"י** (מיום 27.3.2018) – הנאשם החזיק 20 יחידות של "נייס גאי". אושר מתחם שבין עבודות שירות ל-18 חודשי מאסר והעונש שהוטל עמד על 20 חודשי מאסר, בין היתר בשל הפעלת מאסר מותנים.
5. **מתחם הענישה** – לפיכך, מאמץ את מתחם הענישה האחד שעתרה לו המאשימה, בין 3 ל-9 חודשי מאסר.

**נסיבות שאינן קשורות בביצוע העבירה**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: לחובת הנאשם עברו הפלילי. אלא שלזכות הנאשם נסיבות רבות המטות את הכף לזכותו באופן ברור המעיד על שיקומו: הוא הודה במעשים באופן מלא; הוא התגייס מיוזמתו לטיפול קשה בקהילה טיפולית במשך שנה, אותו סיים בהצלחה מלאה, ומאז הוא משמר את הישגיו באמצעות קשר הדוק עם יחידת של"מ, ולאורך כשנתיים הוא נקי מסמים באופן עקבי; הוא שב לעבודה ומתגלה כעובד חרוץ ומוערך; הוא לא פתח תיקים חדשים והתיקים הנוכחיים הם תיקים ישנים עוד מתקופת ביצוע העבירות כפי שבאו לידי ביטוי בעברו הפלילי.

**המיקום במתחם והחריגה ממנו מטעמי שיקום**

1. נוכח האמור ניתן היה להטיל על הנאשם עונש בתחילת המתחם במתכונת של עבודות שירות. אלא שבעניינו של הנאשם מצאתי לחרוג ממתחם העונש ההולם, משום שבמעשיו בשנתיים האחרונות, הוכיח הנאשם כי השתקם וביכולתו גם לשמר את השיקום לאורך זמן. כאמור, הנאשם נקט יוזמה והשתלב בטיפול קשה בקהילה סגורה אותו השלים בהצלחה, וכיום מתמיד בטיפול בקהילה וחזר והשתלב בהצלחה בשוק העבודה, כל זאת מתוך מוטיבציה פנימית והבנה שאם הוא רוצה לתפקד כאב וכבן זוג שישמש דוגמה למשפחתו, עליו לשנס מותניים, כפי שעשה. לכן סברתי כשירות המבחן, שהטלת עונש של מאסר ולוּ בעבודות שירות, עלול לחבל במאמצי השיקום בשל האובדן של מקור הפרנסה כתוצאה מכך. זוהי תוצאה שאינה רצויה לנאשם כפרט, ולחברה בכלל. האינטרס המשותף הוא שימור הישגיו של הנאשם והותרתו חבר מועיל ותורם לחברה.

**גזירת הדין**

1. לפיכך, אני מחליט לגזור על הנאשם את העונשים הבאים:
2. 8 חודשי מאסר, שלא ירוצו אלא אם יעבור הנאשם כל עבירת פשע לפי [פקודת הסמים המסוכנים](http://www.nevo.co.il/law/4216) בתוך 3 שנים מהיום;
3. חודשיים מאסר, שלא ירוצו אלא אם יעבור הנאשם כל עבירת עוון לפי פקודת הסמים בתוך 3 שנים מהיום;
4. קנס בסך 1,500 ₪, או 6 ימי מאסר תמורתו. הקנס ישולם ב-6 תשלומים שווים ורצופים בכל 15 בחודש החל מיום 15.2.2023. לא ישולם תשלום במועד או לא ישולם כלל, יעמוד הקנס לפירעון מיידי;
5. 300 שעות שירות לתועלת הציבור (של"ץ), אשר ירוצו לא לפני 1.3.2023 בהתאם לתוכנית של"ץ שיכין שירות המבחן ובפיקוחו;
6. צו מבחן לתקופה של 18 חודשים מהיום. במהלך תקופה זו הנאשם מחויב בשיתוף פעולה עם שירות המבחן;
7. התחייבות בסך 10,000 ₪ שלא לעבור כל עבירת פשע לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

**הנאשם הוזהר כי אי ביצוע השל"ץ או צו המבחן כנדרש, עלול להוביל לפתיחת התיק מחדש והטלת כל עונש חלופי לרבות מאסר. הנאשם אישר שהבין והסכים.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות**

**זכות ואין עיקולים ניתן להשיב למפקיד.**

**5129371מורה על השמדת הסמים.**

54678313

יש לשלוח לשירות המבחן ולממונה על עבודות שירות.

זכות ערעור כחוק לבית המשפט המחוזי בירושלים בתוך 45 יום מהיום.

**ניתן היום, ט"ו טבת תשפ"ג, 08 ינואר 2023, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה