|  |  |
| --- | --- |
| **בית משפט השלום ברחובות** | |
| ת"פ 60803-01-19 מדינת ישראל נ' פחידה(עציר) |  |

|  |  |  |
| --- | --- | --- |
| בפני | **כבוד השופטת, סגנית הנשיאה אפרת פינק** | |
| בעניין: | מדינת ישראל |  |
|  |  | המאשימה |
|  | **נגד** | |
|  | אחמד פחידה (עציר) |  |
|  |  | הנאשם |

ב"כ המאשימה עו"ד בן גל

הנאשם הובא על ידי השב"ס

ב"כ הנאשם עו"ד רחמים דיין

חקיקה שאוזכרה:

[חוק הכניסה לישראל, תשי"ב-1952](http://www.nevo.co.il/law/90721): סע' [12(1)](http://www.nevo.co.il/law/90721/12.1)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a), [199א](http://www.nevo.co.il/law/4216/199a)

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275)

|  |
| --- |
| **גזר דין** |

**מבוא**

1. בהכרעת דין מיום 27.3.19, הורשע הנאשם, לפי הודאתו בעובדות כתב האישום המתוקן, במספר אישומים שעניינם עבירות סמים וכניסה לישראל שלא כחוק.
2. **באישום הראשון** – הורשע הנאשם בעבירה של כניסה לישראל שלא כחוק, לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721), תשי"ב – 1952, בעבירה של החזקת סמים שלא לצריכה עצמית, לפי [סעיף 7(א)](http://www.nevo.co.il/law/4216/7.a) יחד עם [סעיף 7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973 ובעבירה של הפרעה לשוטר בשעת מילוי תפקידו, לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301), התשל"ז – 1977.

לפי האישום הראשון, ביום 17.1.19 בשעות הבוקר, רכב הנאשם על אופניים חשמליים במושב סתריה. עת פנה שוטר לנאשם, החל הנאשם במנוסה ולאחר מרדף רגלי קצר נתפס. הנאשם החזיק בכיסו סם מסוכן מסוג קנבוס במשקל של 19.61 גרם. הנאשם מסר לשוטר כי "זו פעם ראשונה שאני מוכר סמים". בנוסף הנאשם החזיק במקום מגוריו סם מסוכן מסוג קנבוס במשקלים של 8.73 גרם ו- 3.16 גרם, סם מסוכן מסוג חשיש במשקל של 15.70 גרם, משקל דיגיטלי וכסף מזומן בסכום של 900 ₪.

1. **באישום השני –** הורשע הנאשם בעבירה של סחר בסמים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), ובעבירה של כניסה לישראל שלא כחוק, לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721).

לפי האישום השני, ביום 12.1.19 בשעות הלילה, פנה ויאצ'סלב יגופוס לנאשם בישומון "טלגראס" וביקש לרכוש ממנו סם. הנאשם הסכים וביקש כי ישלח לו תמונת פרופיל עצמית עם סימן מוסכם של יד על הראש וצילום תעודת זהות. לאחר שויאצ'סלב שלח את התמונות השניים קבעו מפגש. הנאשם מכר לויאצ'סלב סם מסוג חשיש במשקל 2 גרם תמורת 100 ₪.

1. **באישום השלישי** - הורשע הנאשם בעבירה של סחר בסמים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), ובעבירה של כניסה לישראל שלא כחוק, לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721).

לפי האישום השלישי, ביום 12.1.19 בשעות הצהריים, פנה מרדכי איפרגן לנאשם ביישומון "טלגראס" וביקש לרכוש ממנו סם. הנאשם הסכים וביקש כי ישלח לו תמונת פרופיל עצמית עם סימן מוסכם של יד על הראש וצילום תעודת זהות. לאחר שאיפרגן שלח את התמונות השניים קבעו מפגש. הנאשם מכר לאיפרגן סם מסוג קנבוס במשקל גרם תמורת 100 ₪.

1. **באישום הרביעי** - הורשע הנאשם בעבירה של סחר בסמים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), ובעבירה של כניסה לישראל שלא כחוק, לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721).

לפי האישום הרביעי, ביום 12.1.19 בשעות הצהרים, פנה איתן גרינבלט לנאשם ביישומן "טלגראס" וביקש לרכוש ממנו סם. הנאשם הסכים וביקש לשלוח לו תמונת פרופיל עצמית עם סימן מוסכם של יד על הראש וצילום תעודת זהות. לאחר שגרינבלט שלח את התמונות השניים קבעו מפגש. הנאשם מכר לגרינבלט סם מסוג חשיש במשקל 5 גרם תמורת 200 ₪.

1. **באישום החמישי** - הורשע הנאשם בעבירה של סחר בסמים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), ובעבירה של כניסה לישראל שלא כחוק, לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721).

לפי האישום החמישי, ביום 11.1.19 בשעות הצהריים, פנה סטניסלב קוסקובסקי לנאשם ביישומון "טלגראס" וביקש לרכוש ממנו סם. הנאשם הסכים וביקש לשלוח לו תמונת פרופיל עצמית עם סימן מוסכם של יד על הראש וצילום תעודת זהות. לאחר שקוסקובסקי שלח את התמונות השניים קבעו מפגש. הנאשם מכר לקוסקובסקי סם מסוג חשיש במשקל 5 גרם תמורת 200 ₪.

1. **באישום השישי -** הורשע הנאשם בעבירה של סחר בסמים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), ובעבירה של כניסה לישראל שלא כחוק, לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721).

לפי האישום השישי, ביום 10.1.19 בשעות הלילה, פנתה אולגה לאונידוב לנאשם ביישומון "טלגראס" וביקשה לרכוש ממנו סם. הנאשם הסכים וביקש לשלוח לו תמונת פרופיל עצמית עם סימן מוסכם של יד על הראש וצילום תעודת זהות. לאחר שאולגה שלחה את התמונות השניים קבעו מפגש. הנאשם מכר לאולגה סם מסוג חשיש במשקל 5 גרם תמורת 200 ₪.

1. **באישום השביעי -** הורשע הנאשם בעבירה של סחר בסמים, לפי [סעיף 13](http://www.nevo.co.il/law/4216/13) יחד עם [סעיף 199א](http://www.nevo.co.il/law/4216/199a) ל[פקודת הסמים המסוכנים](http://www.nevo.co.il/law/4216), ובעבירה של כניסה לישראל שלא כחוק, לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721).

לפי האישום השביעי, ביום 10.1.19 בשעות הלילה, פנה אביב כהן לנאשם ביישומון "טלגראס" וביקש לרכוש ממנו סם. הנאשם הסכים וביקש לשלוח לו תמונת פרופיל עצמית עם סימן מוסכם של יד על הראש וצילום תעודת זהות. לאחר שאביב שלח את התמונות השניים קבעו מפגש. הנאשם מכר לאביב סם מסוג קנבוס במשקל 6 גרם תמורת 400 ₪.

1. **באישום השמיני -** הורשע הנאשם בעבירה של סחר בסמים, לפי [סעיף 13](http://www.nevo.co.il/law/4216/13) יחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), ובעבירה של כניסה לישראל שלא כחוק, לפי [סעיף 12(1)](http://www.nevo.co.il/law/90721/12.1) ל[חוק הכניסה לישראל](http://www.nevo.co.il/law/90721).

לפי האישום השמיני, ביום 7.1.19 בשעות הלילה המאוחרות, פנה קטין לנאשם ביישומן "טלגראס" וביקש לרכוש ממנו סם. הנאשם הסכים וביקש לשלוח לו תמונת פרופיל עצמית עם סימן מוסכם של יד על הראש וצילום תעודת זהות. לאחר שהקטין שלח את התמונות השניים קבעו מפגש. הנאשם מכר לקטין סם מסוג חשיש במשקל 2 גרם תמורת 100 ₪.

1. לפי הסדר הטיעון, נשלח הנאשם לעריכת תסקיר שירות מבחן בעניינו, ללא הסכמה עונשית.

**תסקיר שירות מבחן**

1. שירות המבחן, בתסקירו מיום 29.5.19 ציין, כי הנאשם בן 20, תושב ראס כרכר הסמוך לרמאללה. אביו עובד בישראל ברישיון בתחום הבניה ואמו עקרת בית. כל אחיו של הנאשם בעלי אישורי שהייה ועבודה בישראל. הנאשם מסר כי להוריו בעיות בריאותיות המשפיעות על המצב הכלכלי בבית. הנאשם סיים 9 שנות לימוד ועזב את המסגרת הלימודית כדי לעזור בכלכלת הבית. הנאשם עבד בתחום הבניין והשיפוץ.

הנאשם מסר, כי נכנס לישראל והחל לעבוד באזור הדרום, חבריו נהגו להביא עמם סם מסוג קנבוס ולעשן אותו, לאחר תקופה קצרה החל לרכוש סמים בכוחות עצמו וצבר חוב בסכום של כ-800 ₪. כדי לכסות את החוב, הספק ביקש ממנו למכור קנבוס למשתמשים אחרים באמצעות "טלגראס" ובאופן זה להשיב לו את חובו. הנאשם עבד במשך שבועות בודדות עד שנעצר. שירות המבחן הוסיף, כי הנאשם לוקח אחריות על מעשיו ומביע חרטה, תחושת בושה, אשמה ורצון שלא לאכזב את הוריו. הנאשם ביטא רצון לנהל אורח חיים נורמטיבי.

להתרשמות שירות המבחן, הנאשם מתקשה להבין את חומרת מעשיו והשפעות מעשיו עליו ועל סביבתו הקרובה, מתקשה להביע את קשייו ומצוקותיו ומתקשה להתמודד עם לחצים חברתיים. בה בעת הדגיש שירות המבחן, כי הנאשם לא פיתח דפוסי התנהגות עבריינים, התמכרות ותלות בסמים. מכאן העריך, כי ישנו סיכון בינוני להישנות התנהגות עבריינית מצדו של הנאשם.

להערכת שירות המבחן, מומלץ לנאשם להיעזר בהליך טיפולי כדי להפחית את הסיכון לישנות התנהגות עוברת חוק, אולם לאור היעדר מעמדו בישראל, לא ניתן להציע טיפול שלא במסגרת שירות בתי הסוהר. מכאן, ששירות המבחן לא בא בהמלצה טיפולית.

**טענות הצדדים לעונש**

1. באת כוח התביעה טענה, שכתוצאה מביצוע העבירות בהן הורשע הנאשם נפגעו הערכים החברתיים של הגנה על שלום הציבור מפני נגע הסמים ועבירות נלוות לשימוש בסמים. כן נפגעו הערכים החברתיים של הגנה על סמכות המדינה לקבוע את זהות הבאים בשעריה, לצד שמירה על הסדר הציבורי ושלטון החוק.
2. עוד טענה, כי בקביעת מתחם העונש ההולם יש לקחת בחשבון את הנסיבות הבאות הקשורות בביצוע העבירות: הנאשם ביצע 8 עבירות של כניסה לישראל שלא כחוק, החזקת סם שלא לצריכה עצמית מסוג קנבוס במשקל של 31.5 גרם, הפרעה לשוטר במילוי תפקידוו-7 עבירות של סחר בסמים. מכאן, כי הנאשם ניצל את שהותו בישראל שלא כחוק על מנת לבצע עבירות סמים והוא היווה חלק משרשרת הפצת סמים.
3. מכאן טענה, כי מתחם העונש ההולם את האישום הראשון, נע בין מאסר לתקופה של חודשיים ובין מאסר לתקופה של 8 חודשים. מתחם העונש ההולם את האישום השני עד השמיני, נע בין מאסר לתקופה של 9 חודשים ובין מאסר לתקופה של 15 חודשים, לכל אישום, לצד ענישה נלווית.
4. עוד טענה, כי בקביעת העונש ההולם בתוך המתחם יש לקחת בחשבון את הנסיבות הבאות שאינן קשורות בביצוע העבירות: הנאשם לוקח אחריות על מעשיו אולם מתקשה להבין את חומרתם. שירות המבחן העריך כי ישנו סיכון בינוני להישנות התנהגות עבריינית. בהיעדר מעמד לנאשם בישראל לא ניתן להציע לו טיפול שלא במסגרת שירות בתי הסוהר.
5. לאור האמור, עתרה באת כוח התביעה להטיל על הנאשם עונש מאסר לתקופה של 40 חודשים, מאסר על תנאי, קנס, פסילת רישיון בפועל ועל תנאי.
6. כן עתרה להשמיד סמים, להחזיר רכוש שנתפס לבעליו ולחלט מכשיר טלפון נייד, משקל דיגיטלי, כסף מזומן ואופניים חשמליים.
7. בא כוח הנאשם טען, לעומת זאת, כי יש לראות את מכלול העבירות כאירוע אחד.
8. לטענתו, מתחם העונש ההולם בגין מכלול האישומים שבכתב האישום, נע בין מאסר לתקופה קצרה, שיכול ויבוצע בדרך של עבודות שירות, ובין מאסר לתקופה של 10 חודשים.
9. עוד טען, כי בקביעת העונש ההולם בתוך המתחם יש לקחת בחשבון את הנסיבות הבאות שאינן קשורות בביצוע העבירות: הנאשם היה צעיר, בן 19, במועד ביצוע העבירות; הנאשם הודה במיוחס לו בהזדמנות הראשונה, נטל אחריות על מעשיו וחסך בזמן שיפוטי יקר; הנאשם נעדר עבר פלילי וזו הסתבכותו הראשונה עם רשויות אכיפת החוק; הנאשם ביצע את העבירות בעקבות חוב, והוא נסחט כדי להחזיר חוב בסכום של 800 ₪; כל משפחתו של הנאשם אוחזים באישורי כניסה ועבודה בישראל; מתסקיר שירות המבחן עולה, כי אם הנאשם היה אזרח מדינת ישראל יתכן והיה מתאים להליך שיקומי ואפילו למאסר בדרך של עבודות שירות.
10. מכאן, עתר בא כוח הנאשם להטיל עליו מאסר לתקופה של 8 חודשים.
11. בדברו האחרון מסר הנאשם כי הוא מצר על שאירע, לוקח אחריות ולא ישוב לבצע עבירות.

**דיון והכרעה**

האם מדובר באירוע אחד או מספר אירועים?

1. לפי מבחן הקשר ההדוק, יקבע מתחם ענישה אחד לכל העבירות כאשר נסיבות ביצוע העבירות מלמדות על תוכנית עבריינית אחת, משמע, קיומו של תכנון משותף, שיטתיות בביצוע העבירות, סמיכות זמנים ומקום וקשר בין העבירות ([ע"פ 4910/13](http://www.nevo.co.il/case/13093721) **ג'אבר נ' מדינת ישראל** (29.10.14); [ע"פ 1261/15](http://www.nevo.co.il/case/20033641) **דלאל נ' מדינת ישראל** (13.9.15)).
2. בהחלת מבחן הקשר ההדוק על נסיבות המקרה עולה, כי כל האישומים עניינם בתוכנית עבריינית אחת. הנאשם ביצע עבירות של סחר בסמים במשך מספר שבועות שבהן שהה בישראל שלא כחוק. כל העבירות בוצעו בנסיבות דומות, בשיטה דומה ומטעמים דומים. גם החזקת הסמים וההפרעה לשוטר בשעת מילוי תפקידו קשורים לאותה תוכנית עבריינית. למעשה, חלק ניכר מהעבירות של שהייה בישראל שלא כחוק בוצעו באותו מועד.
3. לפיכך, יש לראות את כל האישומים כאירוע אחד ולקבוע עונש הולם אחד בגינם.

קביעת מתחם הענישה

1. בקביעת מתחם העונש ההולם את מעשי העבירות אותן ביצע הנאשם יתחשב בית המשפט **בערך החברתי** הנפגע מביצוע העבירות, **במידת הפגיעה בו,** **במדיניות הענישה** הנהוגה **ובנסיבות הקשורות בביצוע העבירות**.
2. במעשיו פגע הנאשם בערכים חברתיים של שמירה על בריאותו ושלומו הפיזי והנפשי של הציבור מפני הנזקים הנגרמים כתוצאה משימוש בסמים והשפעתם הממכרת וההרסנית. לצד זאת, עומדים ההגנה על הציבור מפני נזקים עקיפים הנגרמים כתוצאה מעבריינות הנלווית לשימוש בסמים, ובכלל זה ההגנה על הביטחון האישי ורכוש הציבור.
3. עוד פגע הנאשם במעשיו בסמכות המדינה לקבוע את הבאים בשעריה, ולצד זאת פגע הנאשם בהגנה על רשויות אכיפת החוק.
4. מידת הפגיעה בערכים היא ברמה בינונית - גובהה לאור צירוף הנסיבות. הנאשם מכר סמים במספר בלתי מבוטל של הזדמנויות, לרבות לקטין, החזיק סמים שלא לצריכה עצמית, נכנס לישראל במספר מועדים שלא כחוק והפריע לשוטר בשעת מילוי תפקידו. עם זאת, יש לזכור כי הנאשם ביצע את העבירות בהיותו צעיר, בן 19 ועל רקע חוב שצבר. יתר על כן, הנאשם מכר בכל פעם כמות קטנה של סמים קלים ובתמורה לכמה מאות שקלים. הכניסות של הנאשם לישראל הם במספר הזדמנויות בימים סמוכים.
5. על מדיניות הענישה המקובלת והנוהגת לריבוי עבירות של סחר בסמים מסוג קנבוס לרבות מכירה לקטין והחזקת סמים שלא לצריכה עצמית, ניתן ללמוד מהפסיקה שלהן:

* [רע"פ 5712-16](http://www.nevo.co.il/case/21477472) **אייזנבאך נ' מדינת ישראל** (17.8.16): בית משפט השלום הרשיע את הנאשם, לפי הודאתו, בארבע עבירות של סחר בסמים מסוג קנבוס בסכומים של כמה מאות שקלים. בית המשפט הטיל על הנאשם מאסר לתקופה של 8 חודשים, מאסר על תנאי וקנס בסכום של 1,500 ₪. בית המשפט המחוזי דחה את ערעורו של הנאשם. בית משפט העליון דחה את בקשתו של הנאשם להרשות ערעור;
* [רע"פ 1626/12](http://www.nevo.co.il/case/5576554) **מלכה נ' מדינת ישראל** (7.5.12): בית משפט השלום הרשיע את הנאשם, לפי הודאתו, בארבע עבירות של סחר בסמים. בית המשפט הטיל על הנאשם מאסר לתקופה של 9 חודשים ומאסר על תנאי. בית המשפט המחוזי דחה את ערעורו של הנאשם. בית המשפט העליון דחה את בקשתו של הנאשם להרשות ערעור;
* [עפ"ג (י-ם) 21958-07-16](http://www.nevo.co.il/case/21980458) **שם טוב נ' מדינת ישראל** (9.4.18): בית משפט השלום, הרשיע את הנאשם לפי הודאתו, בעבירות של הדחת קטין, החזקת סמים לצריכה עצמית, ריבוי עבירות של סחר בסמים והחזקת כלים להכנת סמים. בית המשפט הטיל על הנאשם מאסר לתקופה של 10 חודשים, מאסר על תנאי ופסילה בפועל ועל תנאי. בית המשפט המחוזי קיבל את ערעורו של הנאשם מטעמי שיקום והטיל עליו מאסר לתקופה של 6 חודשים שיבוצע בדרך של עבודות שירות וצו מבחן;
* [עפ"ג (מרכז) 13964-09-17](http://www.nevo.co.il/case/22963299) **זסלבסקי נ' מדינת ישראל** (18.3.18): בית משפט השלום הרשיע את הנאשם, לפי הודאתו, בשבע עבירות של סחר בסמים מסוג קנבוס. בית המשפט הטיל על הנאשם מאסר לתקופה של 6 חודשים, בדרך של עבודות שירות, מאסר על תנאי, קנס בסכום של 3,000 ₪ ופסילה על תנאי. בית המשפט המחוזי דחה את ערעורו של הנאשם;
* [עפ"ג (י-ם) 19763-12-16](http://www.nevo.co.il/case/21753662) **מדינת ישראל נ' בשארי** (8.1.17): בית משפט השלום הרשיע את הנאשם, לפי הודאתו, בשלוש עבירות של סחר בסמים, החזקת סמים שלא לצריכה עצמית והחזקת כלים להכנת סם לצריכה עצמית. בית משפט השלום הטיל על הנאשם מאסר לתקופה של 8 חודשים, מאסר על תנאי וקנס בסכום של 5,000 ₪. בית משפט המחוזי דחה את ערעורה של התביעה;
* [ת"פ (ק"ש) 40639-10-17](http://www.nevo.co.il/case/23360870) **שלוחת תביעות מרום הגליל והגולן נ' בובו** (28.5.18): בית משפט השלום הרשיע את הנאשם, לפי הודאתו, בארבע עבירות של סחר בסמים ובעבירה של החזקת סמים שלא לצריכה עצמית. בית המשפט הטיל על הנאשם מאסר לתקופה של 6 חודשים בדרך של עבודות שירות, מאסר על תנאי, קנס בסכום של 4,000 ₪, פסילת רישיון בפועל ועל תנאי;
* [ת"פ (פ"ת) 42572-09-16](http://www.nevo.co.il/case/21637780)  **מדינת ישראל נ' כהן** (9.7.17): בית משפט השלום הרשיע את הנאשם, לפי הודאתו, בשלוש עבירות של סחר בסמים, לרבות מכירה לקטין. בית המשפט הטיל על הנאשם מאסר לתקופה של 4 חודשים בדרך של עבודות שירות, מאסר על תנאי, צו מבחן, קנס בסכום 3,000 ₪ ופסילה על תנאי;
* [ת"פ (י-ם) 54205-05-15](http://www.nevo.co.il/case/20321774) **מדינת ישראל נ' משלי** (4.5.17): בית משפט השלום הרשיע את הנאשם, לפי הודאתו, בארבע עבירות של סחר בסמים לרבות לקטין, עבירה של הדחת קטין ובעבירה של החזקת כלים להכנת סם שלא לצריכה עצמית. בית המשפט הטיל על הנאשם מאסר לתקופה של 4 חודשים בדרך של עבודות שירות, מאסר על תנאי וצו מבחן;

1. באי כוח הצדדים הגישו פסיקה הכוללת עבירות נוספות, או נסיבות חמורות יותר, ולא ראיתי מקום להכלילה במתחם.
2. לפי רע"פ (3677/13 **אלהרוש נ' מדינת ישראל** (8.12.14), מתחם העונש ההולם עבירה יחידה של כניסה לישראל שלא כחוק, ללא עבירות נלווית, נע בין מאסר על תנאי ובין מאסר לתקופה של חמישה חודשים, ולצד זאת, קנס בסכום הנע בין 0 ובין 2,000 ₪ (למתחמי ענישה בעבירות מרובות של כניסה לישראל שלא כחוק, ראו, למשל: ת"פ (ת"א) 3657-08-17 **מדינת ישראל נ' ג'אבר** (21.11.18);[ת"פ (פ"ת) 66210-01-18](http://www.nevo.co.il/case/23588748) **מדינת ישראל נ' עמלי** (12.2.18); [ת"פ (פ"ת) 42292-12-17](http://www.nevo.co.il/case/23425415) **מדינת ישראל נ' אבו טאה** (4.2.18); [ת"פ (נצ') 66933-03-17](http://www.nevo.co.il/case/22370223) **מדינת ישראל נ' מחמאיד**  (9.4.17); למתחם ענישה הכולל עבירות מרובות של כניסה לישראל שלא כחוק וסחר בסמים, ראו גם: [ת"פ (י-ם) 61273-12-15](http://www.nevo.co.il/case/20833967) **מדינת ישראל נ' בשאראת** (26.9.16)).
3. מטבע הדברים, אין מקרה אחד דומה למשנהו ויש להתאים את מדיניות הענישה לנסיבות ביצוע העבירות במקרה דנן.
4. כאן המקום להעיר, כי התביעה טענה לענישה מחמירה ביותר, שלא הוגש בסיס משפטי לתמיכה בה.
5. בשקלול מדיניות הענישה ונסיבות ביצוע העבירות הכוללות מספר עבירות של סחר בסמים, לרבות לקטין, החזקת סמים שלא לצריכה עצמית ומספר עבירות של כניסה לישראל שלא כחוק, הגעתי למסקנה, כי מתחם העונש ההולם את העבירות מושא כתב האישום, נע בין מאסר לתקופה של 9 חודשים ובין מאסר לתקופה של 18 חודשים, לצד ענישה נלווית.

העונש ההולם בתוך המתחם

1. בקביעת העונש ההולם בתוך המתחם לקחתי בחשבון את הנסיבות הבאות אשר אינן קשורות בביצוע העבירות: הנאשם ביצע את העבירות בהיותו צעיר, בן 19; הנאשם הודה במיוחס לו בהזדמנות הראשונה ונטל אחריות על מעשיו; הנאשם נעדר עבר פלילי וזו הסתבכותו הראשונה עם רשויות אכיפת החוק; כל משפחתו של הנאשם אוחזים באישורי כניסה ועבודה בישראל;
2. מתסקיר שירות המבחן עולה, כי הנאשם מתקשה להבין את קשייו ומצוקותיו ומתקשה להתמודד עם לחצים חברתיים. בה בעת, שירות המבחן התרשם כי הנאשם נעדר דפוסים עבריינים ואינו מכור לסמים. מכאן העריך שירות המבחן, כי ישנו סיכון בינוני להישנות התנהגות עוברת חוק. עוד ציין שירות המבחן, כי הנאשם לוקח אחריות על מעשיו, הביע חרטה, בושה ואשמה. להערכת שירות המבחן, הנאשם היה עשוי להירתם מהליך טיפולי, אולם בהיעדר מעמד בישראל, לא ניתן לשלבו בהליך טיפולי.
3. ברי, כי בהיעדר מעמד בישראל, לא ניתן לזקוף לחובת הנאשם את היעדרו של הליך טיפולי.
4. מכאן, כי יש להטיל על הנאשם עונש שהוא בחלקו התחתון של מתחם העונש ההולם, והוא כולל מאסר בפועל, מאסר על תנאי, קנס, פסילה בפועל ועל תנאי.
5. באת כוח התביעה ביקשה לחלט את מכשיר הטלפון הנייד של הנאשם, משקל דיגיטלי, כסף מזומן בסכום של 900 ₪ ואופניים חשמליים.
6. בא כוח הנאשם ביקש להשיב את מכשיר הטלפון הנייד ולא התנגד לחילוט התפוסים הנוספים.
7. מכשיר הטלפון הנייד של הנאשם כולל מידע רב והוא בעל ערך. גם אם שימש לביצוע העבירה, לא די בכך להצדיק את החילוט לאור הערך, בעיקר האישי, הרב הגלום בו.
8. לאור האמור, יש להשיב לנאשם את מכשיר הטלפון שלו. אני מורה על חילוט המשקל הדיגיטלי, האופניים החשמליים, טלפון הנייד וכסף מזומן בסכום של 900 ₪. הסמים יושמדו.

**סוף דבר**

1. לפיכך, **אני גוזרת על הנאשם את העונשים הבאים**:
2. מאסר בפועל לתקופה של 9 חודשים, בניכוי ימי מעצרו מיום 17.1.19 ועד היום;
3. מאסר על תנאי לתקופה של 6 חודשים, והתנאי הוא שבמשך 3 שנים מיום שחרורו לא יעבור כל עבירה מסוג פשע לפי [פקודת הסמים המסוכנים](http://www.nevo.co.il/law/4216);
4. מאסר על תנאי לתקופה של 3 חודשים, והתנאי הוא שבמשך 24 חודשים מיום שחרורו לא יעבור כל עבירה מסוג עוון לפי [פקודת הסמים המסוכנים](http://www.nevo.co.il/law/4216);
5. מאסר על תנאי לתקופה של 2 חודשים, והתנאי הוא שבמשך שנתיים מיום שחרורו לא יעבור כל עבירה לפי [חוק הכניסה לישראל](http://www.nevo.co.il/law/90721) או עבירה כלפי שוטרים;
6. קנס בסכום של 1,000 ₪ או 10 ימי מאסר תמורתו. הנאשם ישלם את הקנס ב-5 תשלומים שווים ורצופים, הראשון לא יאוחר מיום 1.8.19 והיתרה לא יאוחר מ-1 לכל חודש קלנדרי שלאחר מכן;
7. אני פוסלת את הנאשם מלקבל או מלהחזיק רישיון נהיגה, למשך 6 חודשים מיום שחרורו;
8. כמו כן, אני פוסלת את הנאשם מלקבל או מלהחזיק רישיון נהיגה לתקופה של 3 חודשים, אם בתוך תקופה בת שלוש שנים מתום תקופת הפסילה בפועל יעבור עבירה מהסוג בה הורשע בתיק זה;

רשמתי לפניי הצהרת הנאשם כי אין הוא מחזיק ברישיון נהיגה.

1. אני מורה על חילוט משקל דיגיטלי, אופניים חשמליים וכסף מזומן בסכום של 900 ₪; הטלפון הנייד יוחזר לבעליו.

אני מורה על החזרת כרטיס רב קו על שם טל קדמון, פנקס שיקים על שם אירנה גורסקין לבעליהם.

**ניתן צו להשמדת הסמים.**

**זכות ערעור כחוק תוך 45 ימים.**

5129371

54678313

ניתן היום, ל' סיוון תשע"ט, 03 יולי 2019, במעמד הצדדים.

5129371

54678313

ה אפרת פינק 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)