|  |  |
| --- | --- |
| **בית משפט השלום בכפר סבא** | |
| ת"פ 64711-01-19 מדינת ישראל נ' שחר |  |

**20.12.20**

|  |  |
| --- | --- |
| **לפני** | **כבוד השופט אביב שרון** |

**בעניין: מדינת ישראל – שלוחת תביעות כפר-סבא**

ע"י ב"כ עו"ד חן שפירא

**נ ג ד**

**נדיר שחר**

ע"י ב"כ עו"ד עינב איטח

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a), [36א(א)](http://www.nevo.co.il/law/4216/36a.a), [36א(ב)](http://www.nevo.co.il/law/4216/36a.b)

[חוק העונשין, תשל"ז-1977](http://www.nevo.co.il/law/70301): סע' [40(ד)](http://www.nevo.co.il/law/70301/40.d), [40ד'](http://www.nevo.co.il/law/70301/40d)

**גזר דין**

**כתב האישום המתוקן והודאת הנאשם**

1. הנאשם הורשע על פי הודאתו, ובמסגרת הסדר טיעון, בעבירה של **החזקת סם שלא לצריכה** **עצמית,** בניגוד לסע' [7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973; ובעבירה של **סחר בסמים מסוכנים**, בניגוד לסעיפים [13 + 19א'](http://www.nevo.co.il/law/4216/13;19.a) לפקודה (**6 אישומים**).

2. על פי עובדות כתב האישום המתוקן, במהלך החודשים מרץ עד מאי 2018 נהג הנאשם למכור סם מסוכן מסוג קנבוס לקונים באזור השרון בתמורה ל-100 ₪ עבור כל גרם סם, כשהוא מכנה את סוג הסם "האנטישמי" ככינוי לדבר רע ועוצמתי. שיטת העבודה של הנאשם מול הקונים כללה התקשרות של קונים עמו באמצעות הטלפון הנייד בהודעות טקסט, ובהמשך נפגשו לשם ביצוע עסקת הסם, לרוב ליד ביתו של הנאשם ברעננה.

על פי האישום הראשון, ביום 15.5.18 במהלך חיפוש בביתו של הנאשם נתפסו מתחת לשולחן במרפסת בתוך תיק שקית שחורה 9 שקיות ניילון ובתוכן סך הכל 87 גרם נטו של קנבוס, בשקית אוכל בפח 1.77 גרם נטו קנבוס, משקל דיגיטלי על השולחן בחדר ו-3,000 ש"ח במזומן בארון בגדים בחדר השינה.

על פי האישום השלישי, ביום 10.5.18 שלח רפאל סלם הודעת טקסט לנאשם "יש לך אנטישמי?" והשניים התכתבו ובהמשך נפגשו ליד ביתו של הנאשם והנאשם מכר לרפאל 5 גרם קנבוס בתמורה ל-500 ₪. ביום 12.5.18 שלח רפאל הודעת טקסט לנאשם וביקש לקנות סם מסוג קנבוס. השניים התכתבו ובהמשך נפגשו ליד ביתו של הנאשם, והנאשם מכר לרפאל 3-2 גרם קנבוס בתמורה ל-100 ש"ח עבור כל גרם. ביום 14.5.18 שלח רפאל הודעת טקסט לנאשם וביקש לקנות סם מסוג קנבוס. השניים התכתבו ובהמשך נפגשו ליד ביתו של הנאשם, והנאשם מכר לרפאל 4 גרם קנבוס בתמורה ל-400 ₪.

על פי האישום החמישי, ביום 29.4.18 שלח הנאשם לליאב ליבורקין הודעת טקסט "בוקר טוב. הגיע האנטישמי". ביום 30.4.18 שלח ליאב הודעת טקסט לנאשם וביקש לרכוש סם מסוג קנבוס. השניים התכתבו ובהמשך נפגשו ליד ביתו של הנאשם והנאשם מכר לליאב 1 גרם קנבוס תמורת 100 ₪. ביום 4.5.18 שלח ליאב הודעת טקסט לנאשם וביקש לרכוש סם מסוג קנבוס. השניים התכתבו ובהמשך נפגשו ליד ביתו של הנאשם והנאשם מכר לליאב 1 גרם סם מסוג קנבוס תמורת 100 ₪. ביום 11.5.18 שלח ליאב הודעת טקסט לנאשם וביקש לרכוש סם מסוג קנבוס. השניים התכתבו ובהמשך נפגשו ליד ביתו של הנאשם והנאשם מכר לליאב 2 גרם סם מסוג קנבוס תמורת 200 ₪. ביום 14.5.18 שלח ליאב הודעת טקסט לנאשם וביקש לרכוש סם מסוג קנבוס. השניים התכתבו ובהמשך נפגשו ליד ביתו של הנאשם והנאשם מכר לליאב 1 גרם סם מסוג קנבוס תמורת 100 ₪.

על פי האישום השמיני, ביום 23.3.18 שלח אברהם תשובה הודעת טקסט לנאשם וביקש לרכוש סם מסוג קנבוס. השניים התכתבו ובהמשך נפגשו ליד ביתו של הנאשם והנאשם מכר לאברהם 2 גרם סם מסוג קנבוס בתמורה ל-200 ₪. ביום 27.3.18 וביום 28.3.18 שלח אברהם לנאשם הודעות טקסט בהן הוא מבקש לקנות סם מסוג קנבוס והנאשם השיב "כרגע ריק". ביום 2.4.18 שלח הנאשם לאברהם הודעת טקסט "יש לי 5" וכן "כדאי לקחת כי לא יהיה עוד הרבה זמן". ביום 3.4.18 השיב אברהם להודעה כי הוא מעוניין לקנות ובהמשך אותו יום השניים נפגשו ליד ביתו של הנאשם והנאשם מכר לו 3 גרם סם מסוג קנבוס בתמורה ל-300 ₪. ביום 14.5.18 שלח אברהם הודעת טקסט לנאשם לפיה מעוניינים לקנות סם מסוג קנבוס במשקל 2 גרם. בהמשך נפגשו השניים ליד ביתו של הנאשם והנאשם מכר לאברהם 2 גרם קנבוס בתמורה ל-300 ₪.

על פי האישום התשיעי, ביום 21.3.18 שלח עופר ויסוקר הודעת טקסט לנאשם "היי מה נשמע? יש משהו טוב?" והנאשם השיב "כן, יש אנטישמי". בתגובה שאל עופר אם יש אפשרות להנחה לאור היותו "לקוח חוזר" והנאשם השיב "...נשארו לי 15 אחרונים, נחטף מהר, עולה כי הרבה ואין רווח גדול פה".בהמשך נפגשו השניים ליד ביתו של הנאשם והנאשם מכר לעופר סם מסוכן מסוג קנבוס במשקל 10 גרם בתמורה ל-1,000 ₪.

על פי האישום העשירי, ביום 17.3.18 שלח אביב אלמקיאס הודעות טקסט לנאשם וביקש לרכוש סם מסוג קנבוס במשקל 2 גרם. בהמשך נפגשו השניים ליד ביתו של הנאשם והנאשם מכר לאביב קנבוס במשקל 2 גרם בתמורה ל-1,000 ₪, מתוכם 200 ₪ עבור רכישה נוכחית ו-800 ₪ עבור סמים שרכש ממנו במועדים קודמים. ביום 3.4.18 שלח אביב הודעות טקסט לנאשם וביקש ממנו שיעדכן אותו כשיהיו ברשותו סמים והנאשם השיב כי יש ברשותו שקיות סגורות של קנבוס בשם JH (זן של קנבוס רפואי) וציין כי לא ניתן לקנות כמות של 3 או 4 גרם אלא 5 גרם ומעלה בלבד. ביום 4.4.18 נפגשו השניים ליד ביתו של הנאשם, שם מכר לאביב סם מסוג קנבוס במשקל 5 גרם בתמורה ל-500 ₪. ביום 29.4.18 שלח הנאשם לאביב הודעת טקסט "בוקר טוב, הגיע האנטישמי" ואביב השיב כי בינתיים לא זקוק לסמים נוספים. ביום 11.5.18 שלח אביב הודעת טקסט לנאשם וביקש לרכוש סם מסוג קנבוס במשקל 2.5 גרם. בהמשך השניים נפגשו והנאשם מכר לאביב 2.5 גרם קנבוס בתמורה ל-200 ₪.

על פי האישום השניים עשר, ביום 7.3.18 שלח שחר ברדוגו הודעת טקסט לנאשם וביקש לרכוש סם מסוג קנבוס. השניים התכתבו והמשך נפגשו ליד ביתו של הנאשם והנאשם מכר לשחר 20 גרם קנבוס בתמורה ל-2,000 ₪. ביום 10.5.18 שלח שחר הודעת טקסט לנאשם וביקש לרכוש קנבוס. השניים התכתבו ובהמשך נפגשו ליד ביתו של הנאשם והנאשם מכר לשחר 2 גרם קנבוס בתמורה ל-200 ₪.

3. הצדדים הגיעו להסדר טיעון, לפיו הנאשם יודה ויורשע בכתב האישום המתוקן, ללא הסכמה לעונש. עמדת המאשימה היא למאסר בפועל לצד ענישה נלווית, וב"כ הנאשם ביקשה לשלוח את הנאשם לשרות המבחן שיבחן הטלת צו של"צ. בנוסף, בהסמכת הצדדים, הוכרז הנאשם כסוחר סמים בהתאם [לסעיפים 36א(א)](http://www.nevo.co.il/law/4216/36a.a) ו-[36א(ב)](http://www.nevo.co.il/law/4216/36a.b) ל[פקודת הסמים המסוכנים](http://www.nevo.co.il/law/4216) (עמ' 5).

**תסקיר שירות המבחן; חוות דעת הממונה על עבודות השירות**

4. מתסקיר שירות המבחן מיום 14.9.20, עולה כי הנאשם כבן 43, גרוש ואב לשני ילדים בגילאים 11 ו-13. החל לעבוד כמפקח היסעים בחברת הסעות ועבר להתגורר בקריית גת. בעבר עבד במשך 8 שנים כמנהל צי רכבים בחברה, ופוטר עקב מחלוקות בינו לבין המנהל החדש בחברה. סיים 12 שנות לימוד ללא תעודת בגרות, התגייס לצה"ל ושירת שירות צבאי מלא כלוחם ביחידה קרבית. נישא לפני 14 שנים והתגרש לפני 6 שנים כשהילדים מתגוררים עם אמם. הוא משתף פעולה עם גרושתו בנוגע לגידול הילדים. תיאר יחסים מורכבים עם הוריו לאורך השנים, הם אינם מהווים עבורו גורמי תמיכה ובעבר אף ניתק את הקשר עימם לתקופות ארוכות. מאז פתיחת ההליך הפלילי הקשר עם אמו התהדק והיא תומכת בו כלכלית. הנאשם נעדר הרשעות קודמות ואין לו תיקי מב"ד תלויים ועומדים.

הנאשם לקח אחריות על מעשיו והביע צער ובושה על התנהלותו. ברקע לביצוע העבירות תאר כי עקב פיטוריו התקשה למצוא עבודה יציבה, עבד בעבודות מזדמנות והתקשה להתמודד עם מצבו הכלכלי הירוד שעמד בפער לאורח החיים שניהל קודם לכן וחש בושה, השפלה, בדידות ודיכאון. בנסיבות אלה, החל לצרוך סמים והשימוש הפך לאינטנסיבי ובהמשך, על מנת לממן את השימוש בסמים ולעמוד בתשלומי שכר דירה ומזונות, החל לספק סמים לאחרים. כיום מכיר בחומרת מעשיו, שלל דפוסים התמכרותיים ומסר כי מאז מעצרו הפסיק להשתמש בסמים. בנוסף פנה לטיפול רגשי באופן פרטי באופן שמסייע לו להתבונן על דפוסיו ולרכוש כלים לניהול בחירותיו באופן שקול.

משיחה עם העובדת הסוציאלית המטפלת בנאשם ומחוות דעתה מיום 9.9.20 עולה כי הנאשם החל בטיפול אצלה כשנה וחצי קודם לכן, מגיע בעקביות לשיחות פרטניות ומוסר בדיקות שתן נקיות. מהתרשמותה לנאשם ערכים ותפיסות נורמטיביים במהותם וביצוע העבירות אינו מאפיין את התנהגותו בדרך כלל. להערכתה ביצע את העבירות על רקע פיטוריו שגרמו לערעור בטחונו העצמי והכלכלי. מעריכה כי יש צורך בהמשך הקשר הטיפולי. במהלך האבחון בשירות מסר הנאשם שתי בדיקות שתן נקיות מסמים.

השירות התרשם כי הנאשם מנהל אורח חיים תקין בדרך כלל, נעדר גורמי תמיכה משמעותיים בחייו בשנות ילדותו ובגרותו וגדל בתחושת בדידות שהעמיקה לאחר גירושיו ועוד יותר לאחר פיטוריו. הוא נקלע למצוקה ומשבר שהובילו אותו לצריכת סמים על מנת להקהות את תחושותיו ובהמשך אספקת הסמים לאחרים סייעה לו לחוש נחוץ ובעל חשיבות, לצד הרווח הכלכלי.

השירות לא התרשם מדפוסים התמכרותיים או שוליים מושרשים אצל הנאשם ובעקבות מעצרו הכיר בחומרת מעשיו, הפסיק להשתמש בסמים ופנה לטיפול לו הוא מחויב. בנסיבות אלה התרשם השירות כי הסיכון להישנות ביצוע עבירות **פחת באופן משמעותי** וכי יש להעדיף במקרה דנן את הפן השיקומי ולאפשר לנאשם להמשיך בהליך הטיפולי בו החל כדי שימשיך לבסס את תפקודו החיובי הנוכחי. השירות סבור כי הטלת מאסר בדרך של עבודות שירות עלולה לפגוע בהישגיו של הנאשם וביציבות הרגשית והכלכלית אליה הגיע, ולגרום לרגרסיה במצבו.

לאור זאת, המליץ שרות המבחן על הטלת צו של"צ בהיקף נרחב לצד העמדת הנאשם בצו מבחן.

5. מחוות דעת הממונה על עבודות השירות מיום 30.11.20 עולה כי הנאשם נמצא כשיר לרצות עונש מאסר בדרך של עבודות שרות.

**ראיות לעונש**

6. במסגרת הראיות לעונש העידו מטעם הנאשם שתי עדות אופי –

גב' מיכל לובלסקי, אשר שירתה כראש תחום טיפול ושיקום בשב"ס עד שנת 2004, ומאז פתחה מרכז פרטי לטיפול ושיקום עבריינות שעובד מול וועדות שחרורים, בתי משפט ושירותי הרווחה. בהכשרתה עובדת סוציאלית, בעלת תואר שני, פסיכו-תרפיסטית מוסמכת ומומחית לטיפול בהתמכרויות. בעדותה תארה כי הנאשם פנה אליה והחל בהליך טיפולי מיד לאחר ביצוע העבירה, עוד טרם הגשת כתב האישום ופתיחת ההליך המשפטי בעניינו. מדובר באדם בעל תפיסות וערכים נורמטיביים, הורה ראוי לילדיו, כשהוא וגרושתו הצליחו לקיים מערכת של הורות משותפת וחברות טובה. לטענתה בעת ביצוע העבירות היה הנאשם בתקופת משבר רגשי, מובטל, אולם הנאשם עבר תהליך טיפולי ארוך ורציני, מסר בדיקות שתן נקיות מסמים, עבר ועובר תהליך טיפולי פרטני חד שבועי כבר למעלה משנתיים וחל שינוי עצום בתפיסותיו ודרכי ההתמודדות שלו. כיום הוא עובד בחברת "אינטל" בקריית גת, הצליח לייצב מקום תעסוקתי ומעמד והערכה ברמה המקצועית, קנה לאחרונה דירה וחייו החלו לעלות על מסלול נכון. מדובר באדם שעבר הליך טיפולי חריג ושיקם את עצמו לאחר אירוע משברי ספציפי בחייו, הוא חדל משימוש בסמים, מצא עבודה מסודרת, מתפקד כהורה לילדיו, כשהמוטיבציה שעמדה בבסיס העבירות הייתה נפשית ולא כלכלית והנאשם הורתע ברמה האישית. על כן, לדידה, יש מקום לחרוג ממתחמי הענישה ולהטיל עליו ענישה בדרך של של"צ שפגיעתה בו תהא פחותה, ותאפשר המשך ההליך הטיפולי, כשהטלת עונש מאסר בדרך של עבודות שירות תהווה עבור הנאשם בעיה הואיל ולאור עבודתו בחברת "אינטל", כאחראי על תחום ההיסעים, לא יתאפשר לו ביצוע עבודה נוספת.

גב' יפעת שחר, גרושתו של הנאשם ואם ילדיו, העידה כי היא והנאשם גרושים מזה כ-4 שנים ומנהלים משמורת משותפת על ילדיהם, כיום בני 11 ו-14. במועד הרלוונטי התמודד הנאשם במקביל עם פירוק הבית ופיטורין מעבודה בבנק, ועבר משבר גדול. כיום, לטענתה, הנאשם עבר תהליך, משמש כאב למופת, עומד בזמני הסדרי הראייה של המשמורת המשותפת, משלם מזונות במועד ונוכח באופן אינטנסיבי בחיי הילדים.

7. המאשימה הגישה גליון הרשעות קודמות (תעבורה) (**תע/1**), ממנו עולה כי לנאשם 19 הרשעות, בין השנים 2018-1999.

**טיעוני ב"כ הצדדים**

8. ב"כ המאשימה טענה כי הנאשם הורשע בהחזקה של 90 גרם נטו סם מסוכן מסוג קנבוס וכן ב-17 עבירות של סחר בסמים בשישה אישומים, במהלך שלושה חודשים, בין החודשים מרץ-מאי 2018, לקונים שונים, בהזדמנויות שונות. בנסיבות אלה, יש לראות בכל מכירה כאירוע בודד. התובעת הפנתה לערכים החברתיים המוגנים שעניינם שלום הציבור, ובכלל זה הנאשם, כתוצאה מנגע הסמים, לצד עבירות נוספות המתבצעות בעקבות התמכרות לסם. חומרת עבירות הסחר בסמים מתבטאת בהכנסת מאות אנשים למדרון חלקלק של הרס עצמי שמקורו שימוש בסמים. לנגע הסמים השפעות קשות על החברה, עת המתמכרים עלולים לבצע עבירות רכוש, התנהגויות אנטי חברתיות ופגיעה בבריאות הציבור. לזכות הנאשם יש לזקוף את הודאתו והחיסכון בזמן שיפוטי כמו גם העובדה שאין לחובתו הרשעות פליליות. עם זאת, לחובתו 19 הרשעות תעבורה. לטענת המאשימה, לא נעלם מעיניה כי הנאשם עבר תהליך של שיקום משמעותי, וכי מהתסקיר עולה שהנאשם לוקח אחריות, הביע צער וחרטה והשתלב בטיפול פרטי ופרטני אצל עובדת סוציאלית שאף העידה בפני בית המשפט, מסר בדיקות שתן נקיות, הסיכון להישנות ביצוע העבירות פחת, ואף הומלץ בעניינו על הטלת צו של"צ בהיקף נרחב. יחד עם זאת, מדובר בהמלצה החורגת באופן קיצוני ממדיניות הענישה הנוהגת בעבירות מסוג זה. לאור חומרת העבירות, ובמסגרת המלחמה בנגע הסמים, יש להעדיף את האינטרס הציבורי שעניינו הרתעה, על פני הנסיבות האישיות של הנאשם, ועל בית המשפט למגר את התופעה באמצעות ענישה מחמירה של אלה המבקשים להפיק רווח מסחר בסמים והתורמים להגעת הסם לכלל הצרכנים. במקרה זה, הנאשם החל לצרוך סמים, ובהמשך סחר בהם לצורך הפקת רווח כלכלי על מנת לממן את השימוש בסמים ולעמוד בתשלומי שכר דירה ומזונות. המאשימה סבורה כי מתחם העונש ההולם בגין כל עבירה שביצע הנאשם נע בין 6 ל-12 חודשי מאסר, כשבמקרים בהם ביצעו נאשמים עבירות סחר ספורות הושתו עליהם עונשי מאסר בפועל.

לאור כל האמור, תוך התחשבות בשיקום שעבר הנאשם, המאשימה עתרה לענישה הכוללת 24 חודשי מאסר, מאסר על תנאי, קנס, פסילה בפועל ופסילה על תנאי.

הוגשה פסיקה.

9. ב"כ הנאשם טענה כי האישומים בהם הורשע הנאשם עניינם החזקה של 90 גרם קנבוס, ועבירות של סחר בסמים במכירות של גרמים בודדים, בדרך לא מתוחכמת של הודעות טקסט בטלפון, ללא שימוש באמצעים מתוחכמים דוגמת אפליקציית "טלגראס" או פרסום כלשהו, כל זאת למשך תקופה קצרה של כחודשיים בלבד, מסוף חודש מרץ עד אמצע חודש מאי 2018. הנאשם הודה מיד בראשית חקירתו במשטרה, בכה בכי קשה, שיתף פעולה באופן מוחלט ומסר את פרטי המכירות, חשף את הודעות הטקסט, הביע חרטה כנה ואמיתית והוא אף לא נעצר, אלא שוחרר מיד לאחר החקירה. הנאשם נקלע למצב כלכלי קשה לאחר שפוטר אחרי 8 שנים, ממקום עבודתו, לצד הליך גירושין, היה בתקופה משברית וקשה עבורו, נכנס למצב נפשי קשה, וכתוצאה מכך החל לצרוך קנביס ובהמשך למכור. נטען שקיימת פסיקה רבה בה דובר על מספר מכירות רב מזה שמיוחס לנאשם ובכמויות משמעותיות יותר, במסגרתה הועדף הפן השיקומי, והמנעד נע החל מאי הרשעה ועד מאסר על תנאי וצו של"צ. ב"כ הנאשם ביקשה לקבוע כי מדובר בעבירות סחר בעלות מאפיינים זהים, שבוצעו כולן בתקופה קצרה ומדודה, ויש לקבוע מתחם עונש הולם אחד לכל העבירות. הנאשם יליד 1977, גרוש, אב לשני קטינים, מעורב מאוד בגידולם, תומך ודואג לפרנסתם, מעולם לא היה מעורב בפלילים, וזוהי חקירתו הראשונה במשטרה. הוא סיים 12 שנות לימוד, שירת שירות צבאי מלא כלוחם, כשהאירועים דנן התרחשו בטווח זמנים קצר בעודו מצוי במצב קשה עקב הפיטורין והגירושין, ונקלע למצב של פת לחם. התסקיר בעניינו חיובי, וממנו עולה כי הנאשם לוקח אחריות על מעשיו ומביע חרטה. לאחר החקירה פנה מיד לטיפול, מצוי בהליך טיפולי שבועי, מגיע בקביעות, משתף פעולה באופן רציני ומלא, לא משתמש בסמים כלל, מוסר דרך קבע בדיקות שתן שמעידות על ניקיונו, והצליח בשנים האחרונות להתקבל למסגרת תעסוקה קבועה כמפקח בחברת היסעים, באינטל. שירות המבחן מתרשם שאין אצלו דפוסים התמכרותיים או שוליים, הוא מכיר בחומרת מעשיו, והשירות המליץ להעדיף את הפן השיקומי בעניינו. שירות המבחן מציין שבמידה ויוטלו עליו עבודות שירות הדבר עלול פגוע בהישגיו, ביציבות הרגשית והכלכלית אליה הגיע ולגרום לרגרסיה במצבו ולפיכך ממליץ על ענישה קונקרטית בדרך של צו של"צ בהיקף נרחב. דו"ח ועדת דורנר קבע בכל הנוגע למאסרים ראשונים שהנזק לרוב עולה על התועלת במקרים מסוג זה. בנוסף, [סעיף 40(ד)](http://www.nevo.co.il/law/70301/40.d) ל[חוק העונשין](http://www.nevo.co.il/law/70301) מאפשר לבית המשפט לבכר את האינטרס השיקומי במקרים בהם הנאשם מוכיח שעבר הליך שיקומי ושיש סיכוי לשיקום, כפי שעולה מהתסקיר ומעדותה של גב' לובלסקי. מאז המקרה חלפו שנתיים וחצי, במהלכם לא נפתחו לנאשם תיקים חדשים והוא ניצל את הזמן כולו לשיקום וטיפול וחזרה לדרך הישר. לאור האמור, התבקש בית המשפט להעדיף את הפן השיקומי בעניינו של הנאשם ולאמץ את המלצת שרות המבחן.

הנאשם הוסיף כי עבר תקופה קשה כשברקע אחריותו לשני ילדיו, הוא נקלע למצוקה ועשה טעות. הוא טען שהוא מתבייש ומתחרט על מעשיו וכל פעולותיו בשנתיים וחצי האחרונות היו על מנת לשקם את עצמו ולוודא שלא יחזור על טעותו.

**דיון והכרעה**

10. עבירות הסמים, לא כל שכן עבירות שעניינן הפצתם בחברה, מהוות עבירות חמורות שיש לעקור מן השורש. בקביעת מתחם העונש ההולם יש להתחשב בערך החברתי הנפגע מביצוע העבירות, במידת הפגיעה בו, במדיניות הענישה הנהוגה ובנסיבות הקשורות בביצוע העבירות.

במעשיו פגע הנאשם בערכים חברתיים מוגנים שעניינם שמירה על בריאות הציבור ושלומו, ובכלל זה הגנה על ביטחון אישי ורכוש הציבור מפני נזקים ישירים ועקיפים הנגרמים כתוצאה מהשימוש בסמים והשפעתם הנפשית והגופנית ההרסנית על המשתמשים בהם, כמו גם עבריינות הנלווית לשימוש בסמים ([ע"פ 1274/16](http://www.nevo.co.il/case/21472796) **אסמעא עווד נ' מדינת ישראל** (6.10.16)).

במקרה שלפניי מידת הפגיעה בערכים אלה **בינונית-נמוכה**, זאת נוכח סוג הסם, שאינו נמנה על הסמים ה"קשים", בהתחשב בכמויות הקטנות של גרם עד גרמים בודדים בכל עסקה, בהתחשב בתמורה (מאות שקלים בודדים בכל עסקה) ובהתחשב במשך הזמן (כשלושה חודשים בלבד).

יחד עם זאת, מדובר בהיקף עסקאות בלתי מבוטל, בשיטתיות, כמו גם בהחזקה של הסם בביתו של הנאשם בכמות של עשרות גרמים ובמשקל דיגיטלי, באופן המעיד על כוונה להמשכיות.

בנסיבות אלה, יש לקבוע מתחם ענישה **אחד** בנוגע לכלל העבירות הואיל ונסיבות ביצוע העבירות מלמדות על תוכנית אחת, שיטה אחת, בטווח זמנים קצר ומוגדר, כשבין העבירות זיקה עניינית ([ע"פ 4910/13](http://www.nevo.co.il/case/13093721) **ג'אבר נ' מדינת** **ישראל** (29.10.14)). לטעמי, סחר בגרמים בודדים של סם מסוג קנבוס, במועדים סמוכים, לאנשים שונים, בעל מאפיינים דומים, שהתרחש לאורך תקופה של מספר חודשים בודדים – יש לראותו כאירוע אחד ולקבוע בגינו מתחם עונש הולם אחד ([ת"פ (שלום רמ') 49401-08-15](http://www.nevo.co.il/case/20535175) **משטרת ישראל-תביעות שלוחת רמלה נ' נדב לוי יהל** (22.5.16); [ת"פ (שלום רח') 67029-11-18](http://www.nevo.co.il/case/25185858) **מדינת ישראל נ' סטניסלב סמוילוב** (27.1.20)).

11. במסגרת הנסיבות הקשורות בביצוע העבירות, כאמור, לקחתי בחשבון שמדובר בנאשם שמכר על פני תקופה של כשלושה חודשים, ב-17 הזדמנויות שונות, סם מסוג קנבוס, ל-7 לקוחות שונים, בכמות של בין 5-1 גרם בכל פעם, תמורת 500-100 ₪ בכל עסקה. בחלק מן המקרים הנאשם פנה מיוזמתו ללקוחות על מנת לעדכן כי הסם הגיע לידיו ומוכן למכירה, ובמקרה אחד עדכן כי הסם הגיע בעקבות פניה של לקוח קודם לצורך קניה. התנהלות זו מעידה על תכנון מוקדם מצד הנאשם, שדאג לאספקה מתמדת של הסם עבור לקוחותיו, ואף דאג לעדכנם כשזה הגיע. הנאשם פעל לבדו, הן בתיאום מול הקונים והן בפגישה ובמכירה ממש, בדרך כלל ליד ביתו, ושלשל לכיסו את מלוא התמורה. יש לומר כי הסיבות שהביאו את הנאשם לבצע את העבירות, עניינן בתקופה משברית שחווה בעת הרלוונטית בעקבות פיטוריו ממקום עבודתו לאחר שנים רבות, באופן שהביא להתדרדרות במצבו הכלכלי, בד בבד עם הליך גירושין מאשתו והתפוררות התא המשפחתי. בדרך כלל, עבירות הסחר בסמים מתבצעות על רקע כלכלי קשה והפיתוי להשגת "רווח קל" גדול. מנגד, המשטרה מתקשה בחשיפת העבירות ובאכיפתן.

12. מנעד הענישה בעבירות של סחר בסמים הוא רחב, אך הדגש הוא בהטלת עונשי מאסר לריצוי בפועל, או בדרך של עבודות שרות, בהתאם לנסיבות העבירות ונסיבותיהם האישיות של הנאשמים:

[**רע"פ 3271/17**](http://www.nevo.co.il/case/22536268) **איתי עמיאל נ' מדינת ישראל (23.4.17)** – הנאשם הורשע בסחר בסמים ובהחזקה שלא לצריכה עצמית לאחר שמכר לסוכן משטרתי עשרות גרמים של קנבוס בתמורה לאלפי שקלים, בשש עסקאות נפרדות. כמו כן, החזיק בביתו עשרות גרמים של קנבוס. בית משפט השלום גזר עליו שנת מאסר בפועל, לצד ענישה נלווית. בית המשפט המחוזי הקל בעונשו והעמידו על 8 חודשי מאסר בפועל. בקשת רשות ערעור לבית המשפט העליון נדחתה.

[**רע"פ 3627/13**](http://www.nevo.co.il/case/7012287) **ארן שדה נ' מדינת ישראל (22.5.13)** – נדחתה בקשת רשות ערעור של נאשם אשר הורשע בשתי עבירות של סחר בסמים. הנאשם מכר לשניים סם מסוג קנבוס במשקלים של 0.8 גרם ו- 1 גרם תמורת 80 ₪ בכל הזדמנות. הנאשם בעל נסיבות אישיות קשות ועבר פלילי נדון ל-7 חודשי מאסר בפועל.

[**רע"פ 5712/16**](http://www.nevo.co.il/case/21477472) **יצחק אייזנבאך נ' מדינת ישראל (17.8.16)** – הנאשם הורשע בביצוע 4 עבירות של סחר בסם מסוג קנבוס. הושתו עליו 8 חודשי מאסר בפועל. ערעור לבית המשפט המחוזי נדחה וכן נדחתה בקשת רשות ערעור שהגיש לבית המשפט העליון.

[**עפ"ג (מח' חי') 39261-10-13**](http://www.nevo.co.il/case/8448705) **מדינת ישראל נ' הולצמן (30.12.13)** – נדחה ערעור המדינה נגד קולת עונשם של שלושה נאשמים שהורשעו בעבירות של סחר בסם ותיווך בסם. הנאשמים מכרו על פני תקופה של מספר שנים סם מסוג חשיש בכמויות שונות. על נאשם 1, בעל עבר פלילי שריצה בעברו מאסר נגזרו 8 חודשי מאסר; נאשם 2 שלחובתו עבר מכביד בתחום נדון ל-24 חודשי מאסר; ונאשם 3, צעיר נעדר עבר פלילי, נדון ל-6 חודשי מאסר בעבודות שירות.

[**עפ"ג (מחוזי מרכז) 13964-09-17**](http://www.nevo.co.il/case/22963299) **יגור זסלבסקי נ' מדינת ישראל (18.3.18)** – הנאשם הורשע על פי הודאתו ב-7 עבירות של סחר בסם מסוג קנבוס ובית משפט השלום גזר עליו 6 חודשי מאסר בעבודות שירות. בית המשפט המחוזי דחה את ערעורו של הנאשם.

[**עפ"ג (מחוזי י-ם) 19763-12-16**](http://www.nevo.co.il/case/21753662) **מדינת ישראל נ' נתנאל בשארי (08.1.17)** – הנאשם הורשע על פי הודאתו ב-3 עבירות של סחר בסמים, החזקת סם שלא לצריכה עצמית והחזקת כלים להכנת סם לצריכה עצמית. בית משפט השלום גזר עליו 8 חודשי מאסר. בית המשפט המחוזי דחה את ערעור המדינה.

[**ת"פ (שלום פ"ת) 44321-09-11**](http://www.nevo.co.il/case/4626995) **מדינת ישראל נ' יוסף איפרגן (1.2.12)** – הנאשם הורשע בשתי עבירות של סחר בסם מסוכן ובעבירה של ניסיון לסחר מסוכן, לאחר שסחר בשתי הזדמנויות בסם מסוג חשיש במשקל של כ-5.6 וכן במשקל שאינו ידוע תמורת 200 ₪ וניסה לסחור בסם בהזדמנות נוספת. הנאשם, נעדר עבר פלילי, בעל משפחה ואב לילדים קטנים, נדון ל-8 חודשי מאסר בפועל.

[**ת"פ (שלום פ"ת) 26762-06-14**](http://www.nevo.co.il/case/17011345) **מדינת ישראל נ' נאיל טאהא (11.6.15)** – הנאשם הורשע על פי הודאתו בשתי עבירות של סחר בסם מסוכן. הנאשם מכר בשתי הזדמנויות שונות לסוכנת משטרתית סם מסוכן מסוג חשיש במשקל של 0.48 גרם ו-2.99 גרם. הנאשם נדון ל-6 חודשי מאסר בעבודות שירות.

[**ת"פ (שלום י-ם) 39699-03-13**](http://www.nevo.co.il/case/6850525) **מדינת ישראל נ' בועז ממן (12.11.14)** – הנאשם הורשע ב-5 אישומים של סחר בסמים. הנאשם מכר בארבעה מועדים שונים סם מסוג קנבוס בכמויות קטנות ובהזדמנות נוספת סם מסוג מריחואנה לסוכן משטרתי. הנאשם צעיר, נעדר עבר פלילי. נידון ל- 6 חודשי עבודות שירות.

[**ת"פ (שלום רמ') 49401-08-15**](http://www.nevo.co.il/case/20535175) **משטרת ישראל-תביעות שלוחת רמלה נ' נדב לוי יהל (22.5.16) –** הנאשם, כבן 24, הורשע בעבירות של סחר בסמים, בכך שב-6 הזדמנויות שונות מכר סם מסוג קנבוס במשקל של כ-5 גרם בתמורה ל-500 ₪, ב-6 הזדמנויות נוספות מכר סם מסוג קנבוס ובהזדמנות אחת מכר סם מסוג חשיש בתמורה לסכומים הנעים בין 500 ל-600 ₪. בנוסף, החזיק במחסן ביתו סם מסוג קנבוס במשקל 9.8 גרם לצריכתו העצמית. על הנאשם נגזרו 6 חודשי מאסר בעבודות שירות.

13. בחינת מדיניות הענישה הנוהגת מעלה כי במקרים דומים של החזקת סם שלא לצריכה עצמית הוטלו על נאשמים עונשים במנעד רחב ועל פי רוב עונשים של מאסרים מותנים או מאסרים לריצוי בעבודות שירות:

[**ת"פ (שלום ב"ש) 50987-05-13**](http://www.nevo.co.il/case/7018336) **מדינת ישראל נ' מרדכי בראונשטיין (11.7.13)** – החזקה של 83.5 גרם חשיש, 4 חודשי מאסר בעבודות שירות.

[**ת"פ (שלום פ"ת) 51123-01-12**](http://www.nevo.co.il/case/5613228) **מדינת ישראל נ' ברוך חוטוריאנסקי (23.3.14)** – החזקת "פלטה" של סם מסוכן מסוג חשיש במשקל 97.25 גרם וקוביה של סם מסוכן מסוג חשיש במשקל 2.3303 גרם, 3 חודשי מאסר בעבודות שירות.

[**ת"פ (שלום ראשל"צ) 16046-05-13**](http://www.nevo.co.il/case/7001941) **מדינת ישראל נ' פלוני (29.10.13)** –החזקת סם מסוכן מסוג חשיש במשקל של 96.89 גרם, מאסר על תנאי.

[**ת"פ (שלום פ"ת) 37340-06-12**](http://www.nevo.co.il/case/3505224) **מדינת ישראל נ' ליאור בוחניק (4.2.14)** – החזקה של 357 גרם סם מסוג חשיש, בשלושה תיקים נפרדים שצורפו, צו של"צ בהיקף של 120 שעות.

[**ת"פ (שלום טב') 51933-05-12**](http://www.nevo.co.il/case/5074126) **מדינת ישראל נ' אלון בוטבול (27.03.14)** – החזקה של 11 אריזות שהכילו סם מסוכן מסוג קנבוס במשקל כולל של 254.66 גרם, חודשיים מאסר בעבודות שירות.

14. **נוכח נסיבות ביצוע העבירות, מידת הפגיעה בערכים החברתיים המוגנים ומדיניות הענישה הנוהגת, אני קובע כי מתחם העונש ההולם נע החל מ-10 חודשי מאסר ועד 24 חודשי מאסר, לצד רכיבי ענישה נלווים**.

**חריגה מהמתחם מטעמי שיקום**

15. באשר לנסיבות שאינן קשורות בביצוע העבירות – הנאשם כבן 43, גרוש ואב לשני ילדים קטינים, הודה ושיתף פעולה כבר במסגרת חקירתו הראשונה במשטרה, ואף הודה בבית המשפט באופן שהביא לחסכון בזמן שיפוטי יקר.

הנאשם נעדר עבר פלילי, ובמהלך שנתיים וחצי שחלפו מאז הגשת כתב האישום לא שב להסתבך בפלילים. אדרבא, מעדותן של הגב' לובלסקי המטפלת בו, גרושתו יפעת שחר ומתסקיר שרות המבחן ניכר כי הנאשם ערך חשבון נפש אמיתי וניצל את ההזדמנות לשיקום דרכיו, הן מהבחינה האישית והן מהבחינה המקצועית. הנאשם החל עבודה חדשה בקריית גת כאחראי תחום הסעות בחברה, ולשם כך העתיק את מקום מגוריו ואף רכש דירה. הוא משמש כאב מסור לילדיו ומקפיד בתשלומי המזונות ובהסדרי הראייה עמם.

בד בבד הנאשם חדל להשתמש בסמים – נוהג שהביא להסתבכותו הנוכחית – מסר בדיקות שתן נקיות ומקפיד להגיע לטיפול מידי שבוע אצל הגב' לובלסקי תוך שהוא משתף פעולה ונרתם מההליך הטיפולי.

בנוסף, שרות המבחן אינו מתרשם מדפוסים התמכרותיים או שוליים אצל הנאשם, ומתרשם כי לקח אחריות על מעשיו והביע חרטה כנה. כמו כן השירות מעריך כי מדובר בהתנהלות שאינה מאפיינת את אורחות חייו ובוצעה על רקע התקופה המשברית אותה עבר באותה עת, ואשר השפיעה לרעה על שיקול דעתו, ועל כן התרשם כי כיום הסיכון בעניינו פחת באופן משמעותי.

הן גב' לובלסקי והן שרות המבחן העריכו כי הטלת מאסר, גם בדרך של עבודות שירות, עלולה לפגוע בהישגיו של הנאשם ולהביא לרגרסיה במצבו נוכח העסקתו של עבודה חדשה במשרה מלאה.

16. לאחר ששקלתי את מכלול השיקולים הצריכים לעניין, אני סבור כי במקרה מיוחד זה, בו הוכח הלכה למעשה שהנאשם השתקם, יש מקום להעדיף בעניינו של הנאשם את הפן השיקומי, וזאת בהתאם [לסעיף 40ד'](http://www.nevo.co.il/law/70301/40d) ל[חוק העונשין](http://www.nevo.co.il/law/70301), באופן שמצדיק סטייה לקולא ממתחם הענישה.

יחד עם זאת, נוכח חומרתן של העבירות, ריבויין, נפוצותן ומדיניות הענישה הנוהגת בדרך כלל, לא ראיתי לאמץ את המלצת שרות המבחן ולהקל בעונשו של הנאשם עד כדי הטלת צו של"צ, גם אם בהיקף נרחב, שכן הקלה שכזו אינה עומדת בקנה אחד עם תכלית הענישה ואינה מהווה יחס הולם בין חומרת העבירה בנסיבותיה לבין נסיבותיו האישיות של הנאשם, הכוללות את שיקומו.

17. לאור כל האמור, אני גוזר על הנאשם את העונשים הבאים:

א. 7 חודשי מאסר בפועל אשר ירוצו בעבודות שירות, וזאת בהסכמת הנאשם ובהתאם לחוות דעת הממונה על עבודות השרות מיום 30.11.20. הנאשם יבצע את עבודות השירות ב"חושן" עמותת יחדיו, אבן שמואל ד.נ. שדה גת 79585, אבן שמואל, 5 ימים בשבוע, 8.5 שעות עבודה יומיות.

הנאשם יתייצב לתחילת ריצוי העונש ביום 22.2.21 שעה 08:00 אצל הממונה על עבודות השרות, יחידת עבודות השרות, מפקדת מחוז דרום, ת.ד. 741, באר-שבע.

ב. 10 חודשי מאסר על תנאי למשך שלוש שנים מהיום שלא יעבור כל עבירת סמים מסוג פשע.

ג. 3 חודשי מאסר על תנאי למשך שלוש שנים מהיום שלא יעבור כל עבירת סמים מסוג עוון.

ד. קנס בסך 3,000 או 15 ימי מאסר תמורתו. הקנס ישולם עד ולא יאוחר מיום 15.2.21.

ה. אני מעמיד את הנאשם בצו מבחן למשך שנה. מובהר לנאשם כי אם לא ימלא אחר תנאי צו המבחן ולא יישמע להוראות שרות המבחן, ניתן יהיה להפקיע את צו המבחן ולגזור את דינו מחדש.

**נוכח הכרזתי על הנאשם כסוחר סמים, בהתאם** [**לסעיפים 36א(א)**](http://www.nevo.co.il/law/4216/36a.a) **ו-**[**36א(ב)**](http://www.nevo.co.il/law/4216/36a.b) **ל**[**פקודת הסמים המסוכנים**](http://www.nevo.co.il/law/4216) **[נוסח חדש], תשל"ג-1973 (עמ' 5 לפר'), ובהסכמת הצדדים, אני מורה על חילוט סך של 3,000 ₪, אשר נתפסו ברשות הנאשם.**

מוצגים – הסמים והכלים יושמדו; הפלאפון יוחזר לידי הנאשם.

5129371זכות ערעור לבית המשפט המחוזי בתוך 45 ימים.

54678313

**ניתן היום, ה' טבת תשפ"א, 20 דצמבר 2020, במעמד ב"כ המאשימה, עו"ד רוני אלסטר, הנאשם ובאת-כוחו.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אביב שרון 54678313-/

נוסח מסמך זה כפוף לשינויי ניסוח ועריכה