|  |  |  |
| --- | --- | --- |
| **בית משפט השלום בירושלים** | | |
| ת"פ 8103-01-19 מדינת ישראל נ' יעקב | |  |
| **בפני** | **כבוד השופט דוד שאול גבאי ריכטר** | | |
| **בעניין:** | **מדינת ישראל ע"י תביעות ירושלים** |  | |
|  |  | **המאשימה** | |
|  | **נגד** | | |
|  | **יחיאל רם יעקב ע"י ב"כ עוה"ד עיסא מוחמדיה** |  | |
|  |  | **הנאשם** | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [10](http://www.nevo.co.il/law/4216/10)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתב האישום**

הנאשם הורשע על פי הודאתו בעבירות ובעובדות המנויות בכתב האישום המתוקן, בכך שביום 23.7.2017 גידל בביתו 3 שתילים של קנבוס במשקל 258.21 גרם, זאת לאחר שעבר תאונת דרכים והוא משתמש בסמים להקלת כאביו. השתילים הוחזקו בתוך "ארון מעבדה" לצד מפזר לחות, מאוור קטן, נייר בידוד, מנורות, מד חום ו – 5 בקבוקי דישון. בגין מעשים אלה הורשע הנאשם בעבירה של **גידול יצור והכנת סמים מסוכנים**, לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973 ובעבירה של **החזקת כלים להכנת סם שלא לצריכה עצמית**, לפי [סעיף 10](http://www.nevo.co.il/law/4216/10) רישא לפקודת הסמים.

**מהלך הדיון**

הנאשם הורשע על פי הודאתו בכתב האישום המתוקן, במסגרת הסדר טיעון, ללא הסכמה עונשית ונשלח לשירות המבחן שיכין תסקיר בעניינו.

**תסקיר שירות המבחן**

בעניינו של הנאשם הוגשו שלושה תסקירים. מהתסקירים עולה, כי הוא בן 23, רווק ומתגורר בשכנות למשפחתו. מסקירת חייו עולה כי סיים 10 שנות לימוד בשל קשיי הסתגלות, ואובחן בגיל צעיר כסובל מקשיי קשב וריכוז. בנערותו חווה משברים וסבל מהתנכלות חברתית וכן מקשיים רגשיים וקושי לקבל ביקורת. כן נמסר כי בנערותו הסתבך בהליך פלילי שנסגר, אך בעקבות כך נגרמה לו מצוקה רבה והוא ההחל להשתמש בסמים. לדברי הנאשם, תחילה השתמש ב"סמי פיצוציות" ובשימוש מזדמן בקנאביס, אולם בגיל 17 נפצע ברגלו ובשל כאבים מהם סובל, החל שימוש יומיומי בקנאביס. כן שיתף, כי השתמש בסמים קשים יותר כגון MDMA, אך בעקבות אירוע טראומתי הפסיק את השימוש בכוחות עצמו. לנאשם אין הרשעות קודמות למעט בעבירות תעבורה. באשר לעבירות המיוחסות לו, הסביר את השימוש בקנאביס כטיפול לכאבים מהם סובל בעקבות התאונה ואת הגידול כדרך לחסוך כסף ולהתרחק מחברה שולית אליה נחשף ברכישת הסם. לדברי הנאשם, מאז פתיחת ההליך הפסיק לגדל סמים. שירות המבחן מסר, כי הנאשם השתלב בטיפול ביחידה למתבגרים משם נמסר כי הוא משתף פעולה ומגיע לכל המפגשים. הנאשם מסר אישור לשימוש בקנאביס רפואי עקב כאביו ובדיקות לגילוי שרידי סם שמסר, נמצאו חיוביות לשימוש קנאביס בלבד. יצוין כי בחלק ניכר מהתקופה בה מסר הנאשם בדיקות שתן, לנאשם היה אישור לשימוש בקנביס רפואי, וכעת הוא נמצא בשלב של חידוש הרישיון. שירות המבחן התרשם כי הנאשם קיבל אחריות מלאה למעשיו, והביע נכונות להמשיך ולהתמיד בטיפול. לאחרונה הנאשם השתלב בשוק העבודה בתחום הרכב. לאור האמור, המליץ שירות המבחן להטיל על הנאשם 280 שעות של"ץ לצד ענישה נלווית.

**ראיות לעונש**

לנאשם רישום תעבורתי, בין היתר בעבירה של חבלה של ממש (עבירת תעבורה). שמעתי את אמו של הנאשם שמסרה כי הנאשם תומך למעשה במשפחה כולה – האם והוריה, שמצבם הבריאותי מורכב.

**טיעונים לעונש**

הצדדים לא הגיעו להסכמה עונשית.

מחד ב"כ המאשימה טען למתחם ענישה שבין 4 ל-12 חודשי מאסר. התובע ביקש למקם את הנאשם בחלק התחתון של המתחם ולהטיל עליו ענישה נלווית.

מאידך, הסניגור ביקש לאמץ את המלצת שירות המבחן.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מידת אשמו של הנאשם, מדיניות הענישה הנוהגת ונסיבות ביצוע העבירה.

**אשר לערך המוגן** – עבירות סמים פוגעות בשלום הציבור ובבריאותו ואף בביטחונו. בנסיבות ביצוע העבירה, מידת הפגיעה בערכים המוגנים קטנה.

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירה מתוכננת שהנאשם השקיע משאבים בביצועה לאורך זמן, אם כי תכליתה הייתה לשימוש עצמי. סוג הסמים אינו נסיבה לחומרא אך מדובר בכמות לא קטנה. מניעיו של הנאשם היו גידול הסם לצריכה עצמית כדי לשכך כאבים מהם סבל, כעולה מתסקיר שירות המבחן. כיום לנאשם אישור רפואי לשימוש בקנאביס שנמצא בשלבי חידוש. הנאשם בגיר וצריך היה להימנע מן המעשים והוא אחראי להם בלעדית. הנזק שנגרם בפועל אינו גדול, וגם פוטנציאל הנזק מסוג זה של סם, אינו גדול.

**מדיניות הענישה הנוהגת –** כאשר מדובר בגידול סם מסוג קנביס ולא בכמויות "מסחריות" ניתן למצוא ענישה המסתכמת בשל"ץ ועבודות שירות. ניתן לגזור מנסיבות חמורות אף יותר שהסתיימו בעבודות שירות ולא במאסר. ר': [עפ"ג (ב"ש) 47987-06-13](http://www.nevo.co.il/case/7691223) **מולטיסנטי** נ' **מ"י** (מיום 16.10.2013) – התיק הסתיים ב-250 שעות של"ץ במקום עבודות שירות בנסיבות של גידול 20 גרם קנביס לצריכה עצמית; עפ"ג (מרכז) **מ"י** נ' **אלקייס** (מיום 24.9.2019) הסתיים ההליך ב-9 חודשי עבודות שירות, שם חרג בית המשפט מטעמי שיקום, בנסיבות של גידול מסחרי של 43.9 ק"ג קנביס לאדם בעל עבר, שהשתקם; [רע"פ 8237/15](http://www.nevo.co.il/case/20770504) **בן זקן** נ' **מ"י** (מיום 2.12.2015) הסתיים ב-7 חודשי מאסר בפועל, על בסיס מתחם שבין של"ץ ועד 24 חודשי מאסר, בנסיבות חמורות מאוד של גידול 8.4 ק"ג קנביס, שם הנאשם היה בעל עבר פלילי מכביד.

**מתחם הענישה** – לפיכך, מתחם הענישה צריך לעמוד על של"ץ נרחב ועד 8 חודשי מאסר לרבות בעבודות שירות.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם צעיר, ללא עבר פלילי, שלמרות קשיים מסוימים בחייו ותאונת דרכים שעבר, עושה מאמצים כנים להשתקם. הנאשם הודה וקיבל אחריות והוא עובר טיפול במסגרת שירות המבחן.

**המיקום במתחם** – לאור האמור, יש למקם את הנאשם בתחתי המתחם שקבעתי.

**גזירת הדין**

לפיכך, אני מחליט לגזור על הנאשם את העונשים הבאים:

1. 280 שעות שירות לתועלת הציבור (של"ץ), אשר ירוצו לא לפני 27.3.2022 על-פי התוכנית שיכין שירות המבחן ובפיקוחו. התוכנית תוגש בתוך 30 יום מהיום. הנאשם הוזהר כי אי-קיום צו השל"ץ באופן משביע רצון עלול להביא להפקעת הצו ולדיון מחודש בשאלת גזר הדין הראוי לרבות אפשרות של הטלת מאסר בפועל;
2. 5 חודשי מאסר שלא ירוצו, אלא אם יעבור הנאשם כל עבירת פשע לפי פקודת הסמים בתוך שנתיים מהיום;
3. התחייבות בסך 5,000 ₪ שלא לעבור כל עבירת פשע לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס;
4. צו מבחן לתקופה של 12 חודשים מהיום, בפיקוח שירות המבחן.

הנאשם הוזהר כי עליו לשתף פעולה עם שירות המבחן במסגרת צווי המבחן והשל"ץ, ואם לא יעשה כן ניתן להטיל עליו כל עונש חלופי לרבות מאסר.

מורה על השמדת הסמים והמוצגים שנתפסו.

יש לשלוח לשירות המבחן.

זכות ערעור כחוק לבית המשפט המחוזי בירושלים בתוך 45 יום מהיום.

5129371

54678313

ניתן היום, כ"ח שבט תשפ"ב, 30 ינואר 2022, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה