|  |  |
| --- | --- |
| **בית משפט השלום בתל אביב - יפו** | |
| ת"פ 2548-02-19 מדינת ישראל נ' אביטל |  |

|  |  |  |
| --- | --- | --- |
| **לפני כבוד השופט רועי פרי** | | |
| המאשימה | מדינת ישראל  באמצעות תביעות תל אביב  ע"י עו"ד ליהי אזולאי |  |
|  | **נגד** | |
| הנאשם | גילעד אביטל  ע"י ב"כ עו"ד שחר מנדלמן |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [36א](http://www.nevo.co.il/law/4216/36a)

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275), [287(א)](http://www.nevo.co.il/law/70301/287.a)

|  |
| --- |
| **גזר דין** |

1. הנאשם הורשע עפ"י הודאתו במסגרת הסדר טיעון בעובדות כתב האישום המתוקן בעבירה של החזקת סם שלא לצריכה עצמית לפי סעיף [7(א) + 7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973 – להלן: התיק המוביל.

הנאשם צירף שני תיקים נוספים, והורשע על יסוד הודאתו, בשלוש עבירות של הפרת הוראה חוקית, לפי [סעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301), תשל"ז – 1977, הפרעה לשוטר לפי [סעיף 275](http://www.nevo.co.il/law/70301/275) לחוק העונשין ועבירה של החזקת סם לצריכה עצמית לפי סעיף [7(א) + (ג)](http://www.nevo.co.il/law/4216/7.a.;7.c) סיפא לפקודת הסמים.

1. למקרא עובדות כתב האישום בתיק המוביל, עולה כי בתאריך 29.1.19, החזיק הנאשם ברכב שבבעלותו, שחנה ברחוב שז"ר בתל אביב, סם מסוכן מסוג קנביס במשקל של 1 ק"ג, שלא לצריכה עצמית.
2. הנאשם צירף כאמור שני תיקים נוספים. [**ת.פ. 2977-01-20**](http://www.nevo.co.il/case/26325553) - שעניינו שתי עבירות של הפרת הוראה חוקית והחזקת סם לצריכה עצמית.

הנאשם שהה בעת הרלוונטית בתנאים מגבילים שכללו בין היתר מעצר בית.

ביום 16.3.19, לאחר חצות הליל, הפר הנאשם את מעצר הבית, בכך שהה ברחוב הלח"י בתל אביב, ברכב ביחד עם אנשים נוספים. כששאל שוטר את הנאשם לשמו מסר הנאשם את פרטיו של אחיו.

בתאריך 6.8.19, בשעת בוקר, שהה הנאשם אל מחוץ למעצר הבית ביחד עם מספר אנשים נוספים, בדרך בן צבי ביפו והחזיק מתחת למושב ברכב בו ישב, סם מסוכן מסוג חשיש, במשקל של 1 גרם.

במסגרת תיק הצירוף הנוסף **(פל"א 405201/2019, תחנת יפתח)** ביום 14.9.19, לפנות בוקר, הפר הנאשם את מעצר הבית בכך ששהה ברחוב השקד בתל אביב עם קבוצת צעירים ללא פיקוח מי מבין מפקחיו. כשפנה שוטר לנאשם וביקש ממנו את פרטיו מסר הנאשם את פרטיו של אחיו, ובכך הכשיל את השוטר במילוי תפקידו.

1. לא נקשר הסדר עונשי בין הצדדים והנאשם נשלח לקבלת תסקיר מאת שירות המבחן וחוו"ד הממונה על עבודות השירות. עם זאת המאשימה הצהירה בתחילה אשר לתיק המוביל כי **עמדתה למאסר שיכול וירוצה בעבודות שירות "ברף גבוה".**
2. **התובעת המלומדת** עמדה על נסיבות ביצוע העבירות, כמות הסם בתיק המוביל לצד החזקה ברכב, הערכים המוגנים והפגיעה בהם, הפנתה לפסיקה ועתרה למתחם עונשישנע בין 8-18 חודשי מאסר. הפנתה לתיקי הצירוף שהעבירות בהן בוצעו לאחר מתן הכרעת הדין בתיק המוביל ועתרה למתחם עונשי אשר לכל תיק כנע בין מאסר מותנה ועד ל- 6 חודשי מאסר שיכול וירוצו בעבודות השירות. הפנתה לתסקירי שירות המבחן ולעובדה כי הנאשם לא שעה להצעתו של שירות המבחן ולא השתלב בטיפול. עתרה לאור העובדה כי הנאשם נעדר עבר פלילי והחסכון בזמן שיפוטי למאסר לתקופה של 12 חודשים, מאסר מותנה, קנס, פסילת רישיון נהיגה לצד פסילה מותנית וחילוט הטלפון הנייד שנתפס מהנאשם.
3. **הסנגור המלומד** עשה ככל שניתן לטובת מרשו תוך שלימד עליו סנגוריה רהוטה. הפנה לגילו הצעיר של הנאשם ולעובדה כי היה בגיל 18 ושבועיים בעת ביצוע העבירה בתיק המוביל. הפנה לנסיבות חייו הקשות של הנאשם, הניסיון לשלבו בבית המשפט הקהילתי, הנאשם התמכר לסמים והימורים וחב בהתאם לתסקיר שירות המבחן מאות אלפי שקלים לגורמים עבריינים. הנאשם כיום עובד ומיוצב תעסוקתית ועזב את אזור מגוריו. אשר לנסיבות התיק המוביל המדובר ברכב שלא היה שמיש, ששימש כמעין מחסן. הסנגור ציין כי המתחם בתיק המוביל יכול להתחיל ממאסר קצר שיכול וירוצה בעבודות שירות ועד למספר חודשי מאסר בעבודות שירות ועתר להסתפק בימי מעצרו של הנאשם כימי מאסרו, תוך שהפנה לפסיקה. עתר להטלת פסילה מותנית לאור העבודה כי לנאשם אין רישיון נהיגה לצד קנס מידתי, תוך שההגנה הסכימה לחילוט הטלפון הנייד השייך לנאשם.
4. **הנאשם בדברו האחרון** הביע חרטה על מעשיו, סיפר כי כיום הוא מיוצב תעסוקתית ועזב את אזור מגוריו.

**דיון והכרעה**

1. על פי תיקון 113 ל[חוק העונשין](http://www.nevo.co.il/law/70301), העיקרון המנחה בענישה הוא עיקרון ההלימה, אשר מכוון ליצירת יחס הולם בין חומרת מעשי העבירה בנסיבותיה ומידת אשמו של הנאשם, ובין סוג ומידת העונש שיוטל עליו.

על בית המשפט, בקביעת מתחם העונש ההולם, להתייחס לנסיבות ביצוע העבירה, הערך המוגן שבבסיס העבירה ומידת הפגיעה בו, ובמדיניות הענישה הנוהגת.

1. כידוע, על פי תיקון 113 מתחמי הענישה נקבעים על פי אירועים ולא על פי אישומים.

עניין לנו בשני אירועים, האירוע המרכזי מצוי בתיק המוביל, החזקת סמים ברכב **בהיקף ניכר**, ואילו האירוע הנוסף, מושא תיקי הצירוף, ניתן להשקיף עליו מבחינת הזיקה, הקשר הדברים וסמיכות הזמנים כאירוע כולל שבחובו מספר הפרות הוראות חוקיות לצד הפרעה לשוטר במסירת פרטים שאינם נכונים ובהחזקת סם לצריכה עצמית במשקל של 1 גרם חשיש – ראו והשוו: [**ע"פ 4910/13**](http://www.nevo.co.il/case/13093721) **ג'אבר נ' מדינת ישראל (29.4.14)**; [**ע"פ 1261/15**](http://www.nevo.co.il/case/20033641) **דלאל נ' מדינת ישראל (13.9.15).**

1. האירוע בתיק המוביל, נסוב על החזקת 1 ק"ג קנביס, שלא לצריכה עצמית ברכב, שעל פי הנטען היה בלתי שמיש, ושימש כמחסן, דהיינו לא מדובר היה בהחזקת סם, תוך כדי נהיגה. עדיין המדובר בכמות סם גדולה כאשר פוטנציאל הנזק רחב היקף.
2. באירוע הנוסף, מושא תיקי הצירוף, הנאשם אשר אמור היה לשהות בעת הרלוונטית בתנאים מגבילים, הפר בשלוש הזדמנויות שונות את מעצר הבית, כאשר באחת הפעמים החזיק ברכב בו ישב עם חבריו בסם מסוג חשיש במשקל 1 גרם לשימוש עצמי ובפעם נוספת הפריע לשוטר במילוי תפקידו עת מסר את פרטיו של אחיו, עת התבקש להזדהות.
3. הערכים המוגנים שבבסיס העבירה בתיק המוביל הינם ערכים הנוגעים לשלומו ובריאותו של הציבור, לצד המלחמה בנגע הסמים. כידוע נזקי הסמים ופגיעתם בחברה, משתרעים על מרחבים ניכרים.

פגיעתם של הסמים בחברה רחב היקף, הן באשר למשתמש הבודד, משפחתו והמעגל הקרוב והן באשר לחברה כולה לאור הפעילות הפלילית של הצרכן המבקש לספק את הדחף לסם ומבצע על הדרך עבירות נוספות, בעיקר מתחום הרכוש. בנוסף – מעגלי הייצור והשיווק של הסם, מייצרים כשלעצמם פעילות עבריינית נרחבת, כאשר הרווחים העצומים מגיעים לעיתים לארגוני פשיעה וטרור ומאפשרים את פעילותם הפוגענית.

1. בנוסף, הערכים המוגנים בעבירות של הפרת הוראה חוקית והפרעה לשוטר במילוי תפקידו, הינם ערכים של שמירת שלטון החוק והסדר הציבורי לצד כיבוד צווים שיפוטיים ואוכפי החוק.
2. הפסיקה הנוהגת בעבירות של החזקת סם שלא לצריכה עצמית מגוונת. עם זאת הפסיקה הבחינה בין סוגי הסמים, היקפם ואופן החזקתם. הפסיקה הבחינה בין החזקה של "סם קשה" לבין החזקה של סם המכונה בעגה העממית "כסם קל", כדוגמת קנביס וחשיש, מבלי להקל ראש בדברים, שכן סם הוא סם! ואין זכר לביטוי שכזה בפקודת הסמים.

החזקת סמים שאינם סמים קשים, בכמויות שאינן ניכרות, יכול לדור במתחם עונשי הולם הנע בין מאסר על תנאי לצד צו של"צ ועד ל-8 חודשי מאסר לצד ענישה נלווית.

ראו בין היתר: [**ת"פ 53788-02-16**](http://www.nevo.co.il/case/20991958) **מדינת ישראל נ' עמית קלוורי (16.7.18);** [**ת"פ 3781-11-11**](http://www.nevo.co.il/case/2887374) **מדינת ישראל נ' אברהם ציוני (6.3.16);** [**ת"פ 24813-07-17**](http://www.nevo.co.il/case/22823965) **מדינת ישראל נ' ירון ברבי (18.6.19).**

1. בנוסף, הבחינה הפסיקה הרווחת בין החזקה של סמים כדוגמת קנבוס וחשיש עד ל-1 ק"ג, ומכמות זו ואילך, ואפנה בעניין זה לפסק דינו המפורט של כבוד השופט הישאם אבו שחאדה מבית המשפט השלום ברמלה, ולפסיקה הרבה המצוטטת שם, מכלל הערכאות, זאת במסגרת [**ת"פ (רמלה) 54134-05-18**](http://www.nevo.co.il/case/24206827) **מדינת ישראל נ' אבו לבן (9.1.19).**
2. לאחר ששמעתי ברוב קשב טיעוני הצדדים, עמדתי על נסיבות ביצוע העבירה בתיק המוביל, הערכים המוגנים והפגיעה בהם, בשים לב למדיניות הפסיקה הנוהגת, מצאתי לקבוע מתחם עונש הולם הנע בין **מאסר שיכול וירוצה בדרך של עבודות שירות ועד ל-12 חודשי מאסר לריצוי בפועל לצד ענישה נלווית.**

ראו בין היתר:[**רע"פ 1830/16**](http://www.nevo.co.il/case/21017469) **רקיבי נ' מדינת ישראל (11.4.16);** [**ת"פ 54134-05-18**](http://www.nevo.co.il/case/24206827) **מדינת ישראל נ' אבו לבן והפסיקה המרובה המצוטטת שם (9.1.19);** [**ת"פ 68642-05-18**](http://www.nevo.co.il/case/24221325) **מדינת ישראל נ' ראובן (4.7.19);** [**ת"פ 52131-04-18**](http://www.nevo.co.il/case/23895427) **מדינת ישראל נ' מנשירוב (30.4.19);** [**ת"פ 1062-06-18**](http://www.nevo.co.il/case/24266644) **מדינת ישראל נ' קוטלובסקי (23.12.19).**

1. אשר לאירוע הנוסף, מושא תיקי הצירוף, מקובל עלי המתחם אליו הפנתה התביעה כנע בין מאסר מותנה ועד ל- 6 חודשי מאסר, שיכול וירוצו בעבודות שירות.

**מיקומו של הנאשם בתוך המתחמים**

1. הנאשם, רווק, צעיר לימים כבן 19.5, ללא עבר פלילי, "ניקה שולחן", הודה במיוחס לו בפתח משפטו וחסך בזמן שיפוטי ניכר, בזמנה של התביעה הכללית ובזמנם של עדי התביעה, ובעיקר חסך בהעדתם של עדי התביעה השוטרים, שבימים אלה יש ליתן לחסכון בהעדת שוטרים משקל של ממש.
2. הנאשם ביצע המיוחס לו בתיק המוביל, **כשהיה כבן 18 ושבועיים** בלבד.

לתיק הוגשו תסקירים מאת שירות המבחן הסוקרים את נסיבות חייו של הנאשם והמורכבות המאפיינת אותם. הנאשם הגיע למפגש קבוצתי ראשון לצעירים עצורי בית ומאז לא התמיד ולא השתתף בהליך הטיפולי. הופנה לבדיקת התאמה לבית המשפט הקהילתי ולבסוף נמצא כלא מתאים לתוכנית זו. הנאשם נטל אחריות על מעשיו והסביר כי הרקע לביצוע העבירה הוא התמכרותו לשימוש בסם הקנביס. לנאשם דפוסים התמכרותיים ובן היתר להימורים, הספיק לצבור חובות גבוהים לגורמים בשוק האפור. חרף הנזקקות הטיפולית שזיהה שירות המבחן הנאשם גילה קושי להעזר בשירות ומשכך שירות המבחן לא בא בהמלצה טיפולית אודותיו. עם זאת שירות המבחן מדגיש כי מפאת גילו של הנאשם שליחתו לעונש של מאסר בפועל ממשי עלול להוביל לנסיגה נוספת במצבו והעמקה בדפוסיו ההתמכרותיים, ומשכך סבור שירות המבחן כי במידה ובית המשפט שוקל להטיל מאסר ראוי כי זה ירוצה בדרך של עבודות שירות.

1. הנאשם נמצא מתאים לריצוי עבודות שירות. הנאשם עזב בעת האחרונה את סביבת מגוריו השולית ועבר התגורר בדרום הארץ, כאשר כיום מיוצב תעסוקתית ועובד בשליחויות.
2. לאחר שסקרתי הטעמים לעיל, בהינתן נסיבות שאינן קשורות בביצוע העבירות, מצאתי להשית על הנאשם עונש כולל אחד בגין שני האירועים, בעיקר לאור גילו הצעיר, "ניקוי השולחן", העדר עבר פלילי, הבעת חרטה וחסכון בזמן שיפוטי והעובדה שכיום הנאשם מיוצב תעסוקתית, בשים לב להמלצת שירות המבחן להשית מאסר בדרך של עבודות שירות. עם זאת בנסיבות של **העדר טיפול** מצאתי למקם את הנאשם בשליש התחתון של מתחם העונש המרכזי אותו קבעתי בתיק המוביל.

**סוף דבר**

1. **מכלל הטעמים דלעיל, אני גוזר על הנאשם את העונשים הבאים:**
2. 70 ימי מאסר, בניכוי ימי מעצרו של הנאשם: 29.1.19-3.2.19, 16.3.19, 6.8.19-8.8.19, שירוצו בדרך של עבודות שירות, בהתאם לחוות דעת הממונה.

על הנאשם להתייצב לתחילת ריצוי עבודות השירות ביום 14.9.20 עד השעה 08:30, במפקדת שב"ס, מחוז המרכז, יחידת עבודות השירות רמלה, כשהוא מצויד בתעודת זהות.

**אני מזהיר את הנאשם כי כל הפרה, קלה כחמורה, במילוי עבודות השירות, עלולה להוביל להפסקת העבודות וריצוי יתרת התקופה במאסר מאחורי סורג ובריח.**

1. 4 חודשי מאסר על תנאי למשך 3 שנים מהיום, והתנאי שלא יעבור בתקופה זו כל עבירה על פקודת הסמים, מסוג פשע.
2. חודשיים (2) מאסר על תנאי למשך שנתיים מהיום, והתנאי שלא יעבור בתקופה זו עבירה של הפרת הוראה חוקית או כל עבירה כנגד שוטרים.
3. קנס בסך של 1500 ₪ או 15 ימי מאסר תמורתם. הקנס ישולם עד ליום 1.10.2020.
4. אני פוסל את הנאשם מלקבל או מלהחזיק רישיון נהיגה לתקופה של 6 חודשים מהיום. ההגנה הצהירה כי לנאשם אין רישיון נהיגה, משכך המזכירות תסתפק בהצהרה זו – גזר הדין ישמש כהפקדה כדין.
5. בהתאם להסכמת ההגנה, אני מורה על חילוט הטלפון הנייד המצוין בהודעת החילוט שבכתב האישום, לטובת קרן הסמים שלפי פקודת הסמים, בהתאם לסמכותי [שבסעיף 36א](http://www.nevo.co.il/law/4216/36a) לפקודת הסמים.

צו כללי למוצגים – סמים – יושמדו. ככל שישנם מוצגים נוספים בתיק זה יטופלו בהתאם להחלטת קצין משטרה מוסמך.

ככל שקיימת הפקדה בתיק זה או בתיק קשור – מ"י/מ"ת - הקנס יקוזז מההפקדה, בהסכמת ההגנה שניתנה באולם, וככל שתיוותר יתרה תושב לנאשם או למי מטעמו בכפוף לכל דין או החלטה אחרת.

**זכות ערעור לבית המשפט המחוזי בתל אביב בתוך 45 ימים מהיום**.

**5129371המזכירות תעביר העתק מגזר הדין לשירות המבחן ולממונה על עבודות השירות.**

54678313

ניתן היום, י"ט אב תש"פ, 09 אוגוסט 2020, במעמד הצדדים.

5129371

54678313

רועי פרי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)