|  |  |
| --- | --- |
| **בית משפט השלום בירושלים** | |
| **ת"פ 68908-02-19 מדינת ישראל נ' אזולאי** |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל** |  |
|  | **ע"י תביעות ירושלים** | **המאשימה** |
|  | **נגד** | |
|  | **איתמר אזולאי** |  |
|  | **ע"י ב"כ עו"ד עומייר מריד** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [7.א.](http://www.nevo.co.il/law/70301/7.a.), [7.ג](http://www.nevo.co.il/law/70301/7.c), [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתב האישום**

הנאשם הורשע על פי הודאתו בעבירות ובעובדות המנויות בכתב האישום המתוקן, בכך שביום 24.1.2018 נתפס הנאשם ברכבו, כשברכב באיזורים שונים בו, וליד רגליו של הנאשם, נמצא סם מסוג קנבוס במשקל 60 גרם המחולק ל-12 שקיות גדולות ו-6 שקיות קטנות. בגין כך הורשע הנאשם בביצוע עבירה של החזקה סם שלא לצריכה עצמית לפי סעיף [7(א) + (ג)](http://www.nevo.co.il/law/70301/7.a.;7.c) רישא לפקודת הסמים.

**מהלך הדיון**

בתיק זה התקיים דיון אחד, במסגרתו הצדדים טענו לעונש ללא הזדקקות לשירות המבחן.

**טיעונים לעונש**

הצדדים לא הגיעו להסכמה עונשית.

מחד, המאשימה טוענת למתחם ענישה שבין 6 ל-12 חודשי מאסר בפועל, תוך הטלת עונש מאסר בפועל בתחתית המתחם.

מאידך, הסניגור טוען כי ניתן להסתפק במאסר על-תנאי ובענישה נלווית לנוכח נסיבותיו של הנאשם. בסיום הטיעונים שמעתי גם את הנאשם שסיפר על אודות קורותיו.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מדיניות הענישה הנוהגת ונסיבות ביצוע העבירה.

**אשר לערך המוגן** – עבירות סמים פוגעות בערך המוגן של שמירה על שלום הציבור ובריאותו מפני נגע הסמים, שאינו מבחין בין "סמים קלים" ל"סמים קשים", שתוצאות השימוש בהם וההתמכרות אליהם קשות, ארוכות טווח ורחבות היקף וחורגות מעניינו של אדם אחד, ונוגעות לכלל החברה. בעניינו, בנסיבות של החזקת סם שלא לצריכה עצמית מחולק במנות, מידת הפגיעה בערך המוגן היא ברמה בינונית.

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירה מתוכננת, בוודאי לנוכח החזקת הסם במקומות שונים ובחלוקה למנות, דבר המצביע על הכנה לסחר; הנזק שצפוי היה להיגרם מביצוע העבירה הוא ניכר; בפועל, המעשה נקטע באיבו ולא בשל חרטת הנאשם; ככל הנראה, העבירות בוצעו על רקע רצון ברווח כלכלי; מדובר בנאשם בתחילת שנות העשרים לחייו, אדם בוגר שידע את הפסול שבמעשים וצריך היה להימנע מהם.

**מדיניות הענישה הנוהגת –** הפסיקה מגוונת בהקשר לעבירות מסוג זה. [ת"פ (קרית שמונה)  
14998-08-16](http://www.nevo.co.il/case/21914524) **מ"י נ' כהן** (מיום 16.3.2017) מתייחס לנסיבות חמורות ממקרנו הכוללות סחר, ושם הפניה לפסיקה נוהגת, שם נקבע כי מתחם הענישה יכול התחיל בשל"ץ. ב[רע"פ 5478/19](http://www.nevo.co.il/case/25975844) **לוין** נ' **מ"י** (מיום 25.8.2019) הסתפק בית המשפט העליון בשל"ץ בנסיבות חמורות יותר שכללו סחר בסמים ליותר מאדם אחד.

**מתחם הענישה** – במכלול הנסיבות, מתחם הענישה צריך להתחיל בשל"ץ נרחב ומאסר מותנה עד 6 חודשי מאסר לרבות בעבודות שירות.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם צעיר ללא עבר פלילי שנסיבותיו חייו אינן פשוטות; שליחתו למאסר בפועל תהיה בלתי מדתית בנסיבות העניין; הנאשם שירת בצבא ואמו נפטרה לפני מספר שנים, כשהוא בן למשפחה מרובת ילדים ויש לו בה תפקיד משמעותי; הנאשם הודה בהזדמנות הראשונה ונטל אחריות למעשיו.

**המיקום במתחם** - במכלול הנסיבות, יש למקם את הנאשם בתחתית המתחם.

**גזירת הדין**

לפיכך, אני מחליט לגזור על הנאשם את העונשים הבאים:

1. 5 ימי מאסר – כימי מעצרו – 24.1.2018 – 28.1.2018 – משמעות הדבר שסיים לרצות את עונשו;
2. 5 חודשי מאסר, שלא ירוצו אלא אם יעבור הנאשם כל עבירה לפי פקודת הסמים למעט שימוש עצמי והחזקת כלים לצריכה עצמית, למשך שלוש שנים מהיום;
3. חודש מאסר שלא ירוצה אלא אם יעבור הנאשם בתוך שלוש שנים מהיום כל עבירת שימוש עצמי והחזקת כלים לשימוש עצמי בתוך שלוש שנים מהיום;
4. קנס בסך 5,000 ₪, אשר ישולם החל מיום 1.1.2012 , או חודש מאסר תמורתו. הקנס ישולם ב-20 תשלומים שווים ורצופים ב-1 בכל חודש. לא ישולם תשלום במועד או לא ישולם כלל, יעמוד הקנס לפירעון מיידי;
5. התחייבות בסך 5,000 ₪ שלא לעבור כל עבירה לפי פקודת הסמים לרבות שימוש עצמי והחזקת כלים לשימוש עצמי, בתוך שנתיים מהיום, או שבועיים מאסר תמורתה אם לא תיחתם. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

הסמים יושמדו.

הכספים שנתפסו יחולטו.

מורה למשטרה להחזיר לנאשם את ההפקדה שהפקיד במסגרת תנאי השחרור.

הטלפונים יוחזרו לנאשם בהסכמת המאשימה.

5129371זכות ערעור כחוק לבית המשפט המחוזי בירושלים בתוך 45 יום מהיום.

54678313

ניתן היום, ט"ז אלול תשע"ט, 16 ספטמבר 2019, במעמד הצדדים.

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)