|  |  |  |
| --- | --- | --- |
| **בית משפט השלום ברמלה** | | |
| **ת"פ 47284-03-19 מדינת ישראל נ' אבו חמד(עציר)**  **ת"פ 64548-01-22 מדינת ישראל נ' אבו חמד(עציר)** | | **3 אפריל 2023** |

|  |  |  |
| --- | --- | --- |
| **לפני** | **כבוד השופטת אילה אורן** | |
|  | **המאשימה** | **מדינת ישראל** |
|  | **נגד** | |
|  | **הנאשם** | **מחמד אבו חמד (עציר)** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a), [36א(ב)](http://www.nevo.co.il/law/4216/36a.b)

|  |
| --- |
| **גזר דין** |

1. הנאשם הורשע בהתאם להודאתו **בסחר בסמים** **מסוג קנבוס וחשיש בגין ביצוע 29 עסקאות ידועות, וריבוי עסקאות נוספות ל- 8 לקוחות שונים**, **ובהחזקת סמים שלא לצריכה עצמית**, עבירות לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג- 1973 (להלן: "פקודת הסמים"), ולפי [סעיפים 7(א)](http://www.nevo.co.il/law/4216/7.a) ו-[7(ג)](http://www.nevo.co.il/law/4216/7.c) רישא לפקודת הסמים.
2. מעובדות כתב האישום בתיק העיקרי שב[ת"פ 47284-03-19](http://www.nevo.co.il/case/25555712) עולה כי הנאשם החזיק ביום 1.7.2018 בביתו שבלוד, **סם מסוג קנבוס במשקל של 162.38 גרם**, שהוטמן בשקיות בפח האשפה, ובכך הורשע בהחזקת סם שלא לצריכה עצמית.
3. מעובדות כתב האישום המתוקן המצורף ב[ת"פ 64548-01-22](http://www.nevo.co.il/case/28280036) עולה כי הנאשם **החזיק וסחר בסמים מסוג קנבוס וחשיש**, באמצעות הטלפון הנייד שלו, כדלקמן:
4. **באישום הראשון** – הורשע הנאשם בהחזקת סמים שלא לצריכה עצמית, בכך שביום 13.1.2022 החזיק בביתו מזומן בסך 1,690 ₪ וסמים כדלקמן:

* 190.43 גרם נטו של סם מסוכן מסוג קנבוס.
* 22.06 גרם ברוטו של סם מסוכן מסוג חשיש.

1. **באישום השני** – הורשע הנאשם **בסחר בסמים**, בכך שביום 13.1.2022 נפגש עם מ"ב ברחוב שפירא בעיר לוד, ומכר לו 1.85 גרם חשיש תמורת 50 ₪.
2. **באישום השלישי** – הורשע הנאשם **בשתי עבירות של סחר בסמים**, בכך שביום 9.1.2022 נפגש עם ש"מ בעיר לוד, ומכר לו סם מסוכן מסוג קנבוס תמורת 100 ₪. בין התאריכים 28.11.2021 ועד 2.1.2022 נפגש עם הנאשם עם ש"מ ומכר לו סם מסוכן מסוג קנבוס, תמורת 100 ₪ בכל הזדמנות.
3. **באישום הרביעי** – הורשע הנאשם **בארבע עבירות של סחר בסמים**, בכך שביום 10.1.2022 נפגש עם ש"ק בעיר לוד, ומכר לו סם מסוכן מסוג חשיש תמורת 100 ₪. בין התאריכים 1.8.2021 ועד 7.1.2022, מכר הנאשם בשלוש הזדמנויות שונות סם קנבוס תמורת סכומים הנעים בין 50 ל-100 ₪ בכל מכירה.
4. **באישום החמישי** – הורשע הנאשם **בשש עבירות של סחר בסמים**, בכך שביום 10.1.2022 נפגש עם מ"מ בעיר לוד ומכר לו סם מסוכן מסוג חשיש תמורת 50 ₪, ובין התאריכים 1.8.2021 ועד 4.1.2022, בחמש הזדמנויות שונות נפגש עמו הנאשם ומכר לו סם מסוכן מסוג חשיש, במשקל ובתמורה שלא ידועים במדויק למאשימה.
5. **באישום השישי** – הורשע הנאשם **בשמונה עבירות של סחר בסמים** בכך שבין התאריכים 4.8.2021 ועד 31.12.2021 נפגש הנאשם עם א"א בעיר לוד, ומכר לו סם מסוכן מסוג קנבוס, בתמורה ל- 100 ₪ בכל פעם.
6. **באישום השביעי** – הורשע הנאשם **בשלוש עבירות של סחר בסמים**, בכך שבמועדים 9.1.2022, 11.1.2022 וב-12.1.2022 נפגש עם ד"ב בעיר לוד, ומכר לו סם מסוכן מסוג חשיש תמורת 50 ₪ בשתי הזדמנויות, ותמורת 400 ₪ בהזדמנות אחרת.
7. **באישום השמיני** – הורשע הנאשם **בשלוש עבירות של סחר בסמים**, בכך שביום 11.1.2022 נפגש עם י"ס בעיר לוד, ומכר לו סם מסוכן מסוג חשיש תמורת 50 ₪, ובין התאריכים 3.8.2021 ועד 13.12.2021, בשתי הזדמנויות נוספות, מכר לו הנאשם סם מסוכן מסוג חשיש תמורת סכום הנע בין 50 ל-100 ₪.
8. **באישום התשיעי** – הורשע הנאשם **בריבוי עבירות של סחר בסמים**, בכך שביום 10.1.2022 נפגש עם ח"ח ברחוב החשמונאים בלוד, ומכר לו סם מסוכן מסוג חשיש תמורת 100 ₪, וביום 11.1.2022 נפגש עמו באותו המקום ומכר לו סם מסוכן מסוג חשיש תמורת 50 ₪. בנוסף, במשך **ארבעה חודשים** עובר ליום 23.1.2022, מכר הנאשם לח"ח במספר רב של הזדמנויות, סם מסוכן מסוג חשיש תמורת 100 ₪.
9. הנאשם עצור עד לתום ההליכים מיום מעצרו 13.1.2022, עניינו נדחה מעת לעת לבקשת ההגנה, ובהתאם להסדר הטיעון הדיוני, לשם קבלת תסקיר מאת שירות המבחן.

**תסקירי שירות המבחן**

1. שירות המבחן בתסקירו מיום 21.2.2023 גולל את נסיבות חייו של הנאשם שהוא בן 47, גרוש, שהתגורר בבית הוריו בלוד, עובר למעצרו. הנאשם הוא השלישי במשפחה בת 11 אחים, אביו עובד באבטחה ואמו סובלת מבעיות בריאותיות, סיפר כי החל לצרוך סמים בגיל 17, ובמשך צעירותו ועד שנת 2008 צרך גם אלכוהול בתדירות גבוהה, אך הפסיק בצריכת אלכוהול מיוזמתו. החל מגיל 15 החל הנאשם לעבוד בתיקון צמיגים, ושמר על יציבות תעסוקתית. בשנת 2016 נפצע הנאשם בתאונת דרכים שבגינה הוא סובל מכאבים כרוניים, ולכן לדבריו צרך קנבוס, כדי להקל על כאביו. בשנת 2019 הפסיק הנאשם לעבוד, ושימושו בסמים הפך אינטנסיבי - יומי. לאורך השנים צבר הנאשם חובות וטרם פעל לשם הסדרתם.
2. באשר למעצרו בתיק דנן, מסר הנאשם כי הוא מתמודד עם כאבים משום שהוא לא מטופל תרופתית, וכן אמר שהוא לא בקשר עם גורמי הטיפול בכלא, כי לתפיסתו הוא אינו מכור לסמים, והוא שולל צורך טיפולי. שירות המבחן התרשם כי הנאשם הפנים נורמות ודפוסי התנהגות שוליים ועבריינים מגיל צעיר; שהשימוש בסמים סיפק עבורו מענה לצרכים רפואיים ורגשיים והעניק לו תחושת שליטה ושייכות; וכי בשנים האחרונות חלה נסיגה משמעותית במצבו שהתבטאה בהעדר תעסוקה, העמקת דפוסי השימוש בסמים ומעורבות בעולם השולי.
3. שירות המבחן העריך כי הנאשם נעדר תובנה לבעייתיות במצבו, והוא חסר נכונות להיעזר בגורמי טיפול בשירות המבחן ובבית המעצר, חרף התקופה הארוכה בה הוא עצור. שירות המבחן התרשם שהנאשם מחזיק בעמדות בעיתיות כלפי החוק, והעריך קיומו של סיכון במצבו להישנות מעורבות שולית, וביצוע עבירות בתחום הסמים. משכך המליץ שירות המבחן על הטלת ענישה מוחשית שתהווה אמצעי הרתעה עבור הנאשם.

**טיעוני הצדדים לעונש**

1. ב"כ המאשימה עוה"ד נאור בן לולו, הפנה לערכים המוגנים בעבירות סחר בסמים וטען שמדיניות הענישה הנוהגת מלמדת על מאסרים משמעותיים שמוטלים כנגד סוחרי סמים במטרה להעביר מסר ברור של גמול והרתעה. ב"כ המאשימה הפנה לפסיקה, וטען למתחם ענישה אחד כולל שנע בין 30 ל- 50 חודשי מאסר בפועל.
2. בנוגע לעתירת המאשימה לעונש טען התובע כי נלקחו בחשבון הודאתו של הנאשם מחד ועבר פלילי המכביד מנגד, בשילוב עם תסקיר שירות המבחן המצביע על מעורבות עמוקה של הנאשם בעבירות הסמים והיעדר כל רצון בטיפול.
3. לפיכך, עתר ב"כ המאשימה להשית על הנאשם מאסר בפועל למשך 36 חודשים ומאסר מותנה. כמו כן עתרה המאשימה לחלט את הכסף שנתפס ואת הטלפונים הסלולריים, תוך הכרזתו כ"סוחר סמים".
4. ב"כ הנאשם עוה"ד נביל זינאתי, טען כי באשר לנסיבות הקשורות בביצוע העבירות יש לתת את הדעת לכך כי העבירות בוצעו במשך תקופה של כחודשיים בלבד, והסחר נעשה בכמויות קטנות ובתמורה לסכומי כסף נמוכים בכל מכירה, עבור שמונה לקוחות שכולם היו בגירים. עוד נטען כי משקל הסם בכל מכירה לא ידוע למאשימה, אך סה"כ מדובר בכ-30 גרם קנבוס.
5. בנוגע לכתב האישום בגין תפיסת הסמים בבית הנאשם, טען הסניגור כי מדובר בסם בכמות שאינה גבוהה, ולכן מלכתחילה סוכם עם המאשימה על ענישה של חודשיים מאסר בגינו. לפיכך עתרה ההגנה לקבוע מתחם ענישה כולל הנע בין 10 ל-18 חודשי מאסר בפועל.
6. באשר לנסיבות שאינן קשורות לביצוע העבירה, סיפר ב"כ הנאשם כי 10 ימים בלבד לפני מועד הטיעונים לעונש פקד את משפחתו של הנאשם אסון נורא ביותר, מאחר שאחיו של הנאשם שהיה בן 35 נורמטיבי ללא על עבר פלילי ואב למשפחה, נרצח. הוסיף הסניגור ואמר כי חרף בקשה שהוגשה בעניין, הנאשם לא הורשה להשתתף בלוויית אחיו – על כל המשתמע מכך.
7. עוד טען ב"כ הנאשם, כי הנאשם הודה בהזדמנות הראשונה ובכך חסך זמן שיפוטי יקר, שיתף פעולה עם שירות המבחן, הוא מתמודד עם בעיות בריאותיות קשות ועצור תקופה ממושכת. בתקופה זו נטען כי הנאשם לא פגש את משפחתו, והודגש כי בשל הירצחו של אחיו יהיה הנאשם אחראי על ילדיו עם שחרורו ממאסר. לפיכך עתר עו"ד זינאתי למקם את עונשו של הנאשם בחלקו האמצעי של המתחם לו עתר, ולהסתפק בעונש מאסר כתקופת מעצרו של הנאשם.
8. מר מחמוד אבו חמד, אחיו של הנאשם, העיד לעונש וסיפר שבשל הירצחו של אחיהם עוברת משפחתם משבר קשה מנשוא של חיים בפחד וחשש, ביקש להקל בעונשו של הנאשם, וסיפר שהמשפחה מתכננת לעזוב את לוד עם שחרורו של הנאשם מהכלא, כדי להתחיל חיים חדשים.
9. הנאשם בדברו האחרון הביע צער על מעשיו.

**גזירת העונש**

מתחם העונש ההולם

1. עבירות סמים, לא כל שכן החמורות בהן כבענייננו, פוגעות בבריאות הציבור, בביטחונו ורכושו. בפסיקה רחבה עמד בית המשפט העליון על פגיעתם הקשה של עבירות הסמים ועל השפעתם ההרסנית על הגוף והנפש, לצד הסיכון כרוך בהן לביצוע עבירות נלוות כדוגמת רכוש ואלימות ([ע"פ 7952/15](http://www.nevo.co.il/case/20683594) **מדינת ישראל נ' שץ** (15.2.2016); [ע"פ 1274/16](http://www.nevo.co.il/case/21472796) **עווד נ' מדינת ישראל** (6.10.2016); [ע"פ 4522/18](http://www.nevo.co.il/case/24287803) **אסאבן נ' מדינת ישראל** (11.11.2018)).
2. אומנם, יש שוני בחומרתם ונזקיהם של סמים מסוג הירואין, קוקאין ודומיהם לסם הקנבוס, אך אין להתייחס אל האחרון כאל סם "קל". וכך הבהיר בית המשפט העליון ב[רע"פ 8759/21](http://www.nevo.co.il/case/28190928) **קסלר נ' מדינת ישראל** (23.12.2021), מפי כב' השופט אלרון, דברים עליהם חזר ב[רע"פ 1267/23](http://www.nevo.co.il/case/29396498) **בלקר נ' מדינת ישראל** (6.3.2023), כדלקמן:

**"[...] סם הקנבוס הוא סם מסוכן, והוראת המחוקק לעניין זה היא הדין הנוהג והמחייב. כל עוד לא נקבע אחרת, התפיסה לפיה קנבוס הוא בגדר "סם קל" ודינו שונה מדינם של סמים אחרים נעדרת אחיזה בדין, ואין בה כדי לבטל את החזקה הקבועה בפקודה (ראו** [**ע"פ 6299/20**](http://www.nevo.co.il/case/26991436) **חן נ' מדינת ישראל (4.2.2021);** [**בש"פ 6789/21**](http://www.nevo.co.il/case/27964384) **מדינת ישראל נ' שצ'רבקוב (17.10.2021);** [**רע"פ 174/21**](http://www.nevo.co.il/case/27313460) **סויסה נ' מדינת (25.2.2021))"**.

וראו גם את דברי כב' השופט י' עמית ב[ע"פ 2596/18](http://www.nevo.co.il/case/23827604) זנזורי נ' מדינת ישראל (12.8.2018).

1. בהתאם למבחן "הקשר ההדוק" ומטעמי יעילות, ניתן לקבוע מתחם ענישה כולל, משום שהנאשם הורשע בביצוע עבירות סחר בסמים דומות, בשיטה דומה, בעבור קונים בודדים. ביחס לכתב האישום בגין החזקת הסמים שלא לצריכה עצמית, אף שמדובר במקרה נפרד בתקופה קודמת בהרבה לעבירות הסחר בסמים, בשים לב לכמות הסמים וסוגיהם, מטעמי יעילות ניתן לקבוע מתחם עונש כולל – כפי שעתרו הצדדים ([ע"פ 4910/13](http://www.nevo.co.il/case/13093721) **ג'אבר נ' מדינת ישראל** (29.10.2014); [ע"פ 1261/15](http://www.nevo.co.il/case/20033641) **דלאל נ' מדינת ישראל** (3.9.2015); [ע"פ 5668/13](http://www.nevo.co.il/case/7958246) **מזרחי נ' מדינת ישראל** (17.3.2016), ו[דנ"פ 2999/16](http://www.nevo.co.il/case/21473042) **מזרחי נ' מדינת ישראל** (22.5.2016)).
2. מפאת חשיבותם של הערכים המוגנים בעבירות סחר בסמים, התוותה הפסיקה ענישה נוהגת המעבירה מסר מרתיע, בדמות **השתת מאסרים בפועל**. כך ניתן ללמוד מהפסיקה הרלוונטית לענייננו בשינויים המחויבים, לקולה וחומרה, כדלקמן:
3. ב[רע"פ 8388/22](http://www.nevo.co.il/case/29200734) **אביבי נ' מדינת ישראל** (8.12.2022), נדון נאשם שהורשע בארבעה כתבי אישום בגין, החזקת סם מסוג קנבוס במשקל 150 ג' שלא לצריכה עצמית, והחזקת סם מסוג קנבוס במשקל של 900 ג'; וכן ב- 8 עבירות סחר בסם מסוג קנבוס באמצעות יישומון "טלגרם", שם הציע לאחרים לרכוש סמים, לרבות באמצעות הפעלת שליחים. חומרה יתרה נקבעה בכך שהנאשם ביצע חלק ממעשיו לאחר ששוחרר ממעצר באיזוק אלקטרוני בגין אחד מכתבי האישום לעיל, תוך הפרת תנאים מגבילים. נקבעו מתחמים שונים ונגזרו על הנאשם 16 חודשי מאסר בפועל, ענישה נלוות לרבות קנס בסך 10,000 ₪. בקשת רשות ערעור שהגיש הנאשם נדחתה.
4. ב[רע"פ 3059/21](http://www.nevo.co.il/case/27592536) **ימין נ' מדינת ישראל** (5.5.2021), נדחתה בקשת רשות ערעור שהגיש נאשם שהורשע על פי הודאתו ב-5 עבירות של סחר בסם מסוג קנבוס בצוותא עם אחר באמצעות יישומון ה"טלגראס", בכך שביצע את המכירות בפועל, בתמורה לשכר יומי בסך 500 ₪. עוד הורשע בהחזקת 50 ג' קנבוס שלא לצריכה עצמית ברכבו, וכלים להכנת סם (שקיות חלוקה). בית משפט השלום בנתניה קבע שמתחם העונש ההולם בגין כלל העסקאות נע בין 10 ל- 20 חודשי מאסר בפועל, ובגין עבירות ההחזקה של הסמים והכלים מספר חודשי מאסר ועד 12 חודשי מאסר בפועל. לאור גילו של הנאשם, תסקירי שירות המבחן החיוביים שהמליצו על של"צ, והיעדר עבר פלילי, חרג בית המשפט ממתחמי הענישה לקולה, והשית על הנאשם 8 חודשי מאסר בעבודות שירות.
5. ב[עפ"ג (מרכז-לוד) 35388-01-22](http://www.nevo.co.il/case/28250639) **חסיד נ' מדינת ישראל** (20.3.2023), הורשע הנאשם על פי הודאתו ב- 15 אישומים, בגין ביצוע כ- 50 עסקאות סחר בסמים, במשך כשנה וחצי, בכך שמכר קנבוס ל- 15 לקוחות שונים וב- 5 הזדמנויות לקטינה, בהיקף של גרם ועד 5 גרם בכל מקרה, והחזיק בביתו קנבוס שלא לצריכה עצמית, במשקל 150 גרם. הנאשם נעדר עבר פלילי, נטל חלק בהליך טיפולי אך הפסיקו, ולכן נקבע כי אין לחרוג לקולה ממתחם העונש הכולל, ולפיכך נגזרו עליו 24 חודשי מאסר בפועל. ערעור על חומרת העונש נדחה.
6. ב[עפ"ג (מרכז-לוד) 24923-01-20](http://www.nevo.co.il/case/26351617) **מדינת ישראל נ' אלבאז** (22.6.2020), התקבל ערעור המדינה על קולת העונש שהושת על נאשם שהורשע בהתאם להודאתו בסחר בסמים, לרבות באמצעות יישומון ה"טלגראס" – במשך כשלושה שבועות, ל- 8 בגירים ו- 5 קטינים, תמורת סכומים שנעו בין 150 ₪ ועד 2,000 ₪, ובשני מקרים סחר בסמים לטובת קטינים. הנאשם, צעיר נעדר עבר פלילי, עבר הליך טיפולי משמעותי, ועלה על מסלול שיקומי. ערכאת הערעור קיבלה את ערעור המדינה והשיתה על הנאשם 15 חודשי מאסר בפועל.
7. ב[רע"פ 6401/18](http://www.nevo.co.il/case/24975541) **ספיר נ' מדינת ישראל** (17.9.2018), נדחתה בקשת רשות ערעור שהגיש נאשם שהורשע בסחר בסמים ב- 7 הזדמנויות, בהן מכר בין 5 גרם ועד 23 גרם קנבוס. בית משפט השלום בנתניה קבע מתחם עונש כולל שנע 16 ל- 36 חודשי מאסר, והושתו על הנאשם 12 חודשי מאסר בפועל, בהתחשב בעבר פלילי, מצבו הבריאותי והמלצת שירות המבחן מטעמי שיקום.
8. ב[עפ"ג (מרכז-לוד) 32958-01-19](http://www.nevo.co.il/case/25315632) **אזברגה ואח' נ' מדינת ישראל** (11.6.2019), נדחה ערעור נאשמים על חומרת העונש, בהסכמתם. לענייננו רלוונטי הנאשם 1 שהורשע בסחר בסם מסוג קנבוס במשקל 20.4 גרם, בתמורה ל- 800 ₪ ו- 100 $, בצוותא עם אחר. בית המשפט השלום ברמלה קבע מתחם הנע בין מספר חודשי מאסר בפועל ועד 18 חודשים. לחובת נאשם 1 הייתה הרשעה קודמת ישנה בתחום הסמים, ותסקירי שירות המבחן היו שליליים בשל קושי בנטילת אחריות והעדר טיפול, ונגזר עונשו למאסר בפועל בן 8 חודשים.
9. ב[רע"פ 7858/19](http://www.nevo.co.il/case/26222649) **וקנין נ' מדינת ישראל** (28.11.2019), נדחתה בקשת רשות ערעור שהגיש נאשם שהורשע על יסוד הודאתו בסחר בסמים מסוג קנבוס וחשיש בשתי הזדמנויות במשקל כולל של 5.8 גרם, לאחר שנקבע מתחם הנע בין מספר חודשי מאסר ועד 8 חודשי מאסר שיכול שירוצו בעבודות שירות. בהיות הנאשם בעל עבר מכביד הושתו עליו 5 חודשי מאסר בפועל, הופעלו מאסרים מותנים, כך שסה"כ נגזר דינו ל- 12 חודשי מאסר בפועל.
10. ב[רע"פ 5478/19](http://www.nevo.co.il/case/25975844) **לוין נ' מדינת ישראל** (25.8.2019), נדחתה בקשה לרשות ערעור שהגישה נאשמת שהודתה בהחזקת סם מסוג קנבוס לצריכה עצמית וב-8 אישומים של סחר בקנבוס ב-30 הזדמנויות במשך כחצי שנה, ללקוחות שונים. בית משפט השלום ברחובות ביטל את הרשעתה והשית עליה צו מבחן ושל"צ בהיקף של 160 שעות. ערעור שהגישה המדינה התקבל, אף שהנאשמת חיילת שעתידה הייתה לעבור קורס קצינים, והיא הורשעה והושתו עליה מאסרים מותנים, אך עונש השל"צ נותר על כנו, היות שהנאשמת סיימה לרצותו. בית המשפט העליון קבע כי העבירות בהן הורשעה הנאשמת אינן מאפשרות את ביטול הרשעתה, אף בקיומו של נזק קונקרטי.
11. ב[עפ"ג (מרכז-לוד) 708-01-18](http://www.nevo.co.il/case/23748750) **אברוס נ' מדינת ישראל** (13.5.2018), הורשע נאשם לפי הודאתו בסחר בסם מסוג קנבוס, ב- 40 עסקאות במשך כחודשיים, ללקוחות שונים, במשקלים של גרמים בודדים בכל הזדמנות. נקבע מתחם כולל שנע בין 15 ועד 45 חודשים. נשקלו גילו של הנאשם בהיותו בן 27, עברו הפלילי שלא בתחום הסמים, והעדר טיפול ונגזרו עליו 36 חודשי מאסר בפועל. לנוכח תסקיר נוסף שהצביע על מגמה חיובית הוקל עונשו ל- 31 חודשי מאסר.
12. בענייננו, מכר הנאשם סמים מסוג קנבוס וחשיש, במשקלים של גרמים בודדים, בתדירות גבוהה ויומיומית, ל-8 לקוחות שונים, ב-29 הזדמנויות ידועות, בתמורה ל- 50 ועד 100 ₪, ובריבוי מקרים במשך ארבעה חודשים לאחד הלקוחות בתמורה ל- 100 ₪ בכל הזדמנות. חומרה נוספת מתעוררת מהעובדה שהנאשם סחר בשני סוגי סמים, כמו כן, החזיק הנאשם בביתו במועד מעצרו קנבוס במשקל 190.43 גרם נטו וחשיש במשקל 22.06 גרם ברוטו.
13. במועד אחר בשנת 2018 החזיק הנאשם שלא לצריכתו העצמית קנבוס במשקל של 162.38 גרם. במעשים אלו פגע הנאשם בערכים המוגנים במידה ממשית. בחינת מעשיו של הנאשם בשקלול הענישה הנוהגת הובילוני למסקנה, **כי מתחם העונש ההולם בראייה כוללת של העבירות בהן הורשע, בשני כתבי האישום לעיל, נע בין 18 חודשים ל- 36 חודשי מאסר בפועל.**

נסיבות שאינן קשורות בביצוע העבירה

1. לזכותו של הנאשם אזקוף את העובדה כי הוא הודה במיוחס לו, בשני כתבי האישום נגדו, ובכך "ניקה שולחן", חסך מזמנו של בית המשפט, ונטל אחריות על מעשיו.
2. הנאשם בן 47, גרוש ללא ילדים, מתגורר עם הוריו, היה מעורב בתאונה שפגעה בבריאותו, והוא מתמודד לדבריו עם כאבים כרוניים.
3. מנגד, לנאשם עבר פלילי הכולל שש הרשעות קודמות, מאז שנת 2002 ועד לשנת 2013, בין היתר בגין עבירות שוד משנת 2002 אז נדון ל- 4 שנות מאסר, ובעבירת סמים בגינה ריצה מאסר למשך שנה, לצד עבירות נוספות.
4. כעולה מתסקיר שירות המבחן, בשנים האחרונות חלה הידרדרות במצבו של הנאשם בשימושו בסמים ובדפוסיו העברייניים המושרשים, בין היתר בשל שימושו האינטנסיבי בסמים, והעובדה שהפסיק לעבוד. חרף זאת, שירות המבחן העריך שהנאשם חסר תובנה למצבו ונעדר מוטיבציה לשיקום או לטיפול. הנאשם ביצע את עבירות הסחר בסמים בעת שהיה תלוי ועומד נגדו כתב האישום בגין החזקת הסמים שלא לצריכה עצמית, ובעודו ממתין לטיעונים לעונש וגזר דינו. משמע, שהנאשם לא הורתע מההליכים הפליליים שננקטו נגדו, אף לא כשעמד לקראת עונש מאסר, דפוסיו העברייניים העמיקו, וכך גם חומרת מעורבותו בתחום עבירות הסמים.
5. במצבו של הנאשם, בהעדר טיפול ובהעדר כל מוטיבציה לשינוי ושיקום, לא בכדי העריך שירות המבחן שקיים סיכון להישנות עבירות דומות, ואני סבורה כי הוא ממשי.
6. בשילוב נתוניו האישיים של הנאשם לעיל נכון לגזור את עונשו בשליש העליון של מתחם העונש. ואולם, ראיתי לנכון ליתן משקל לטרגדיה הקשה שפקדה אך לאחרונה את הנאשם ומשפחתו עקב הירצחו של אחיו. ברור שלמקרה נורא זה יש השלכה קשה על חייו של הנאשם, כפי שנמסר בכאב רב בדברי אחיו שהעיד לפניי. לכן, מצאתי לנכון להתחשב במידה מסוימת בגזירת העונש של הנאשם בתוך המתחם.

**אשר על כן, החלטתי לגזור על הנאשם את העונשים הבאים:**

1. מאסר בפועל למשך 28 חודשים, החל מיום מעצרו 13.1.2023 (ובניכוי ימי מעצרו בשני התיקים שבכותרת, בהתאם לרישומי שב"ס).
2. מאסר מותנה למשך 7 חודשים, והתנאי הוא כי הנאשם לא יעבור עבירת סמים מסוג פשע למשך 3 שנים, מיום שחרורו ממאסר.
3. מאסר מותנה למשך חודשיים, והתנאי הוא כי הנאשם לא יעבור עבירת סמים מסוג עוון למשך 3 שנים, מיום שחרורו ממאסר.
4. קנס בסך 5,000 ₪ או 25 ימי מאסר תמורתו, שישולם ב- 5 תשלומים חודשיים, רצופים ושווים החל מיום 1.5.2023 (בהסכמת הנאשם הקנס יקוזז מהפיקדון שהופקד בתיק הקשור לתיק זה, והיתרה תושב לנאשם או מיופה כוחו, בהעדר כל מניעה חוקית).
5. פסילה מותנית מלהחזיק או לקבל רישיון הנהיגה למשך 6 חודשים, והתנאי הוא שלא יעבור הנאשם כל עבירה לפי [פקודת הסמים המסוכנים](http://www.nevo.co.il/law/4216), בתוך שנתיים מיום שחרורו ממאסר.

חילוט

1. בהתאם להוראת [סעיף 36א(ב)](http://www.nevo.co.il/law/4216/36a.b) ל[פקודת הסמים המסוכנים](http://www.nevo.co.il/law/4216), לנוכח העבירות בהן הורשע הנאשם אני מכריזה עליו כעל "סוחר סמים", ומורה על חילוט הטלפונים והכסף שנתפס.

ניתן צו כללי להשמדת מוצגים.

**זכות ערעור לבית המשפט המחוזי מרכז-לוד בתוך 45 ימים.**

המזכירות תשלח את גזר הדין לשירות המבחן.

**5129371זכות ערעור לבית המשפט מחוזי מרכז-לוד בתוך 45 ימים.**

**54678313**

**ניתן היום, י"ב ניסן תשפ"ג, 03 אפריל 2023, בנוכחות ב"כ המאשימה עוה"ד יסמין נוי ועוה"ד נאור בן לולו, הנאשם - הובא ע"י שב"ס, ובא כוחו עוה"ד נביל זינאתי.**

אילה אורן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)