|  |  |
| --- | --- |
| **בית משפט השלום בירושלים** | |
| **ת"פ 32879-04-19 מדינת ישראל נ' חיזגילוב (עציר)** |  |

|  |  |  |
| --- | --- | --- |
| **בפני** | **כבוד השופט, סגן הנשיא שמואל הרבסט** | |
| **בעניין:** | **מדינת ישראל** |  |
|  |  | **המאשימה** |
| **נגד** | | |
|  | **רוני חיזגילוב (עציר)** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א.](http://www.nevo.co.il/law/4216/19.a.)

[פקודת התעבורה [נוסח חדש]](http://www.nevo.co.il/law/5227): סע' [2](http://www.nevo.co.il/law/5227/2), [10א](http://www.nevo.co.il/law/5227/10a)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2א](http://www.nevo.co.il/law/74501/2a)

מיני-רציו:

\* בית המשפט גזר את דינו של נאשם שהורשע בעבירות סמים. הוטלו על הנאשם 18 חודשי מאסר לריצוי בפועל, לצד ענישה נלווית.

\* עונשין – ענישה – מדיניות ענישה: עבירות סמים

.

הנאשם הורשע על פי הודאתו ב-13 עבירות של סחר בסמים מסוכנים ובעבירה נוספת של החזקת סמים שלא לצריכה עצמית. בנוסף, הורשע בשני תיקים מצורפים.

.

בית המשפט גזר את דינו של הנאשם, ופסק כלהלן:

כתב האישום כולל אישומים רבים, אך כולם מתארים עבירות שהנאשם ביצע בסמיכות זמנים, מרביתם במהלך חודש אחד, באותו אופן ושיטה, ובחלקם מדובר גם באותם רוכשים. סמיכות הזמנים, החזרה על השיטה והשימוש באותו אמצעי לביצוע הסחר, מלמדים על פרשייה עבריינית אחת, שבין סעיפיה קשר הדוק. לפיכך, יש לקבוע מתחם עונש אחד לכלל האישומים, אשר ישקף את החזרה על העבירות.

הנאשם ביצע את עבירות הסחר בסמים באמצעות יישומון הטלגראס, אשר שימש עבורו אמצעי נוח להשגת לקוחות שירכשו את הסמים. החזרה על העבירות בפער זמנים מצומצם, מעידה על תקופה שבה הנאשם עסק בסחר בסמים כדבר שבשגרה, כדרך להפקת רווחים בקלות ובמהירות.

בהתחשב במכלול השיקולים בעניינו של הנאשם ובשיקולי הענישה בעבירות שהנאשם הורשע בהן, יש להטיל על הנאשם 18 חודשי מאסר ויום אחד לריצוי בפועל, מאסר על תנאי, קנס בסך 3,000 ₪, התחייבות ופסילה על תנאי.

|  |
| --- |
| **גזר דין** |

**כתבי האישום והסדר הטיעון**

הנאשם הורשע על פי הודאתו בעבירות המיוחסות לו בכתב האישום המתוקן בת"פ 32879-04-19( להלן: **"התיק העיקרי"**) ובהמשך, צירף תיקים נוספים, הודה והורשע גם בעבירות המיוחסות לו בהם.

בתיק העיקרי הורשע הנאשם ב-13 עבירות של סחר בסמים מסוכנים ובעבירה נוספת של החזקת סמים שלא לצריכה עצמית לפי סעיפים [19+13א ו-7(א)+7(ג)](http://www.nevo.co.il/law/4216/13;19.a.;7.a.;7.c) ל[פקודת הסמים המסוכנים](http://www.nevo.co.il/law/4216)[נוסח חדש], תשל"ג-1973(להלן: **"פקודת הסמים המסוכנים"**).

כתב האישום המתוקן כולל 14 אישומים.

13 מתוכם מתארים עבירות של סחר בסמים מסוג קנבוס, בכמות משתנה אשר נעה בין 3 ל-10 גרם תמורת סכומים של מאות שקלים ועבירה אחת של סחר ב-70 גרם סם תמורת 2,000 ₪. את העבירות ביצע הנאשם באמצעות יישומון הטלגראס, שם תיאם עם הרוכשים את פרטי עסקאות הסמים. העבירות בוצעו החל מיום 23.2.19 ועד 30.3.19.

שני התיקים הנוספים אשר הנאשם צירף הוגשו בתחילה בבית משפט השלום בבאר שבע.

**בת"פ 68179-07-18** הורשע הנאשם בשתי עבירות של החזקת סמים לצריכה עצמית ועבירה נוספת של החזקת סמים שלא לצריכה עצמית, לפי [סעיפים 7(א)+7(ג)](http://www.nevo.co.il/law/4216/7.a.;7.c) ל[פקודת הסמים המסוכנים](http://www.nevo.co.il/law/4216).

**אישום ראשון** בכתב אישום זה מתייחס ליום 8.11.17, אז החזיק הנאשם בביתו 19.80 גרם סמים מסוג קנאביס.

**אישום שני** מתייחס ליום 16.1.18, אז החזיק הנאשם בביתו סם מסוג חשיש במשקל 1.8991 גרם.

**אישום שלישי** מתייחס ליום 24.1.18, אז החזיק הנאשם שלוש יחידות של סם מסוג חשיש במשקל כולל של 50 גרם, שלא לצריכתו העצמית.

**בת"פ 62227-03-19** הורשע הנאשם בעבירות של החזקת סמים לצריכה עצמית, נהיגה עם רישיון נהיגה שפקע יותר מ-12 חודשים לפי [סעיף 10א](http://www.nevo.co.il/law/5227/10a) ל[פקודת התעבורה](http://www.nevo.co.il/law/5227)[נוסח חדש], תשכ"א-1961, נהיגה ברכב ללא ביטוח, לפי [סעיף 2א](http://www.nevo.co.il/law/74501/2a) ל[פקודת ביטוח רכב מנועי](http://www.nevo.co.il/law/74501)[נוסח חדש], תש"ל-1970 ונהיגה ללא רישיון רכב לפי [סעיף 2](http://www.nevo.co.il/law/5227/2) לפקודת התעבורה[נוסח חדש], תשכ"א-1961.

בכך הורשע הנאשם לאחר שביום 30.6.18, סמוך לשעה 08:37, בכביש 6, סמוך לבית קמה, עמד בצד הדרך ברכבו. משהבחין בניידת משטרה מתקרבת לכיוונו, החל להימלט בנסיעה מהירה, תוך שנסע במקביל למסילת רכבת בשביל עפר וניסה לעלות על גבעת עפר. בעת שהרכב החל להידרדר, השליך הנאשם מחלון הרכב שקית וקופסת סיגריות המכילות סם מסוכן.

באותה עת, הנאשם החזיק סם מסוג קנבוס במשקל של 20.30 וסם מסוג חשיש במשקל 2.2086 גרם.

**תסקיר שירות המבחן**

תסקיר שירות המבחן מיום 4.12.19, מלמדנו כי הנאשם בן 23 שנים, רווק, שוהה בבית המעצר מעשיהו ברמלה, מזה 9 חודשים. טרם מעצרו התגורר בבית אמו, יחד עם אחיו ואחיו למחצה בדירת עמידר בשכונה ד' בבאר שבע ועבד בעבודות מזדמנות.

הנאשם הוא הבכור במשפחתו. הוריו התגרשו ולאחר מכן אמו נישאה בשנית ונולדו לה שני ילדים נוספים. כיום אמו אינה עובדת ומתפרנסת מקצבת הבטחת הכנסה. גם אביו נשוי בשנית ולו בן נוסף מנישואיו אלה. מאז גירושי הוריו, כאשר היה בן 3 שנים, הנאשם לא בקשר עם אביו כלל.

לאחר 11 שנות לימוד, עזב הנאשם את בית הספר. בהיותו בן 17 שנים נפתח לו תיק פלילי בגין עבירות תקיפת שוטר והחזקת נכס החשוד כגנוב. הנאשם תיאר כי באותו אירוע הוא וחבריו הוכו על ידי שוטרים, לאחר שהתפרעו באוטובוס, ולבסוף הואשמו בעצמם בהפעלת אלימות לשווא. הנאשם נידון בגין כך לקנס והתחייבות, ללא הרשעה. במסגרת הטיפול בשירות המבחן לנוער, הופנה הנאשם לטיפול במרכז לטיפול בבני נוער נפגעי סמים ואלכוהול.

הנאשם לא גויס לצבא בשל אי התאמה, על רקע התיקים הפליליים בעניינו. בשנים האחרונות עבד בעבודות מזדמנות ולחובתו חובות להוצאה לפועל בגין אי תשלום חובות שונים.

הנאשם תיאר כי בהיותו בן 13 שנים, צרך לראשונה סמים, באופן ספוראדי וחברתי. מאז גיל 17, הוא צורך סמים באופן יומיומי, אך בפני קצינת המבחן שלל התמכרות ותיאר את השימוש בסמים כנורמטיבי ושכיח באזור מגוריו.

שירות המבחן המליץ על השתלבות הנאשם בטיפול במסגרת כוללנית וארוכת טווח, אך הוא ביטא התנגדות לבחינת שילובו במסגרת קהילה טיפולית, מתוך תפיסתו טיפול זה כמיועד ל"נרקומנים".

הנאשם תיאר כי במהלך מעצרו חווה אלימות מצד לוחמי נחשון, בהמשך חש ברע ולאחר שהוכנס לבידוד מכיוון שנחשד כי הוא מתפרע, הובהל לבית החולים "קפלן" ועבר ניתוח בקיבה. כיום נמצא בהמשך מעקב רפואי דרך שב"ס.

רישומו הפלילי של הנאשם מעלה, כי הוא נעדר הרשעות קודמות.

ביחס לעבירות נשוא התיק העיקרי, הנאשם קיבל על עצמו אחריות והביע חרטה. הוא תיאר אותן כטעות שלא יחזור עליה שוב, מסר שהוא חש מבוכה ובושה רבה על כך, מעוניין לחזור לשגרת חייו וסובל מאוד במסגרת מעצרו.

שירות המבחן הבין את מעורבותו בעבירות, בין היתר, על רקע שימושו והתמכרותו לסמים מסוג חשיש.

שירות המבחן התרשם כי ניהול ההליכים המשפטיים שננקטו נגד הנאשם, וכן מעצרו לראשונה בחייו, לתקופה ממושכת בת 9 חודשים, מהווים עבורו גורם מרתיע להמחשת חומרת מעשיו וחידוד גבולות המותר והאסור.

לנוכח התרשמות שירות המבחן כי הנאשם אינו בשל להתערבות שיקומית אינטנסיבית, הומלץ על תקופת המאסר שתתחשב בימי מעצרו, כך שירוצו באופן חופף, נוסף לעונשים צופי פני עתיד.

**הטיעונים לעונש**

**ב"כ המאשימה** טענה שנסיבות כתב האישום בתיק העיקרי חמורות. הנאשם סחר בכמויות רבות של סמים, והעובדה שמדובר בסמים קלים, אינה מיטיבה עמו. הנאשם קיבל לידיו סך של 7,000 ₪ עבור הסמים, וסיגל לעצמו משלח יד של ממש בעולם הסמים.

הנאשם צבר 3 תיקים בפליליים בתקופה של שנה וחצי. הוא ביצע עבירות בעת שידע שתלויים ועומדים נגדו תיקים ומכאן שהוא אינו ירא את החוק. הנאשם לא שיתף פעולה עם שירות המבחן, סירב לשילובו בהליך טיפולי והמשיך להשתמש בסמים, גם תחת פיקוח שירות המבחן.

המאשימה טענה כי מתחם העונש ההולם בתיק העיקרי נע בין **6 ל-12** חודשים לכל אישום. בת"פ 627-03-19 ביקשה לקבוע מתחם של **מאסר קצר עד שנה ופסילה של 3 חודשים עד שנתיים**.

בת"פ 68179-03-18, בגין אישומים 1 ו-2- מתחם המתחיל **באי הרשעה ועד מאסר קצר**, ובגין אישום 3- מתחם שנע בין **8 ל- 18 חודשי מאסר**.

לבסוף ביקשה המאשימה לגזור על הנאשם **30** חודשי מאסר בגין התיק העיקרי, ושנת מאסר נוספת בפועל, בגין התיקים המצורפים. עוד ביקשה לגזור עליו מאסר על תנאי, פסילה שלא תפתח משנה, מאסר על תנאי, התחייבות וקנס. כמו כן ביקשה להכריז על הנאשם כסוחר סמים ולהורות על חילוט המוצגים שנתפסו, הכוללים סך של 1,850 ₪ ושלושה טלפונים.

**הסנגור טען מנגד** שהעבירות נשוא כתב האישום העיקרי בוצעו בתקופה קצרה ביותר והן מתארות עסקאות קטנות בסם הקנבוס.

הנאשם נמצא מאז במעצר ולא היה יכול להשתחרר מסיבות כלכליות ובעיות של פיקוח. הנאשם הסכים לטיפול, אך הדבר לא צלח והוא התאכזב. הוא הודה, נטל אחריות על כל התיקים ומבקש לנקות שולחן.

מדובר במעצר ראשון לנאשם, במהלכו עבר ניתוח, שהה בבית חולים והוחזר למעצר. המעצר היה לו קשה עד מאוד והיווה עבורו גורם מרתיע, כך שלא יחזור ויבצע עבירות.

נסיבות ביצוע העבירה, הן היגררות, פיתוי כספי וחוסר בשלות. כיום, לאחר 10 חודשים במעצר, הנאשם מבין את משמעות מעשיו.

בעבר הנאשם עבד באופן יציב במפעל, כשנה וחצי, ויש לתת לו הזדמנות להוכיח את עצמו.

הנאשם לוקח אחריות מלאה, מביע חרטה ובושה על מעשיו ומבקש לחזור לשגרת חייו.

ביחס לתיקים המצורפים, טען הסנגור, כי העבירות לא מצדיקות מאסר, ולכן ביקש למקמו בתחתית מתחמי הענישה.

ביחס לתיק העיקרי נטען, כי שותפו של הנאשם שוחרר, וודאי ייגזר עליו עונש אחר.

בדבריו האחרונים, אמר הנאשם, כי הוא למד את הלקח שלו והוא רוצה לחזור למשפחתו.

**דיון והכרעה**

**מתחם העונש ההולם בתיק העיקרי**

עבירות הסמים פוגעות בערך החברתי של הגנה על הציבור מפני נגע הסמים. הסוחרים בסמים הם אלה המביאים לכך שהסמים זמינים לכל דורש, הם קלים להשגה ומתפשטים בקלות ובמהירות בקרב הציבור כולו.

ככל שסוחר הסמים מצוי גבוה יותר בשרשרת הפצת הסם, הפגיעה בערך המוגן רבה יותר, חלקו בהפצת הסמים רב יותר, ובהתאמה גם העונשים שייגזרו צריכים לשקף את חומרת העבירות. לעניין זה יפים דברי כב' השופט א' שהם בית המשפט העליון ב[ע"פ 2681/15](http://www.nevo.co.il/case/20205876) [פורסם בנבו]:

**"טרם שאדרש לגזר דינם של המערערים, יש לחזור ולהדגיש את חומרתן הרבה של עבירות הסמים, ובראשן עבירות הסחר והפצת הסם, ואת הצורך להיאבק בעבירות אלה באמצעות ענישה משמעותית ומרתיעה. עמד על כך בית משפט זה בעבר: "נגע הסמים הפוגע קשות בחברתנו מחייב מלחמת חורמה והעונשים שיגזרו על ידי בתי המשפט בשל עבירות סמים צריכים להשתלב במאבק הכולל להדברת הנגע. על כן, יש ליתן משקל ממשי לשיקול ההרתעתי אל מול השיקולים האישיים, אשר משקלם יהיה נמוך יותר במקרים כגון אלה. 'עונש הולם למחזיקי סמים לשימוש עצמי-קרי: למשולבים במערך ההפצה – מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים' (**[**ע"פ 966/94**](http://www.nevo.co.il/case/17932979) **אמזלג נ' מדינת ישראל [פורסם בנבו] (12.12.1995)" (**[**ע"פ 9482/09**](http://www.nevo.co.il/case/5726579) **ביטון נ' מדינת ישראל, [פורסם בנבו] בפסקה 24)." (**[**ע"פ 2681/15**](http://www.nevo.co.il/case/20205876) **בן שטרית נ' מדינת ישראל [פורסם בנבו] (14.2.16).**

כתב האישום דנן כולל אישומים רבים, אך כולם מתארים עבירות שהנאשם ביצע בסמיכות זמנים, מרביתם במהלך חודש אחד, באותו אופן ושיטה, ובחלקם מדובר גם באותם רוכשים. סמיכות הזמנים, החזרה על השיטה והשימוש באותו אמצעי לביצוע הסחר, מלמדים על פרשייה עבריינית אחת, שבין סעיפיה קשר הדוק. לפיכך, לכלל האישומים אקבע מתחם עונש אחד, אשר ישקף את החזרה על העבירות.

הנאשם ביצע את עבירות הסחר בסמים באמצעות יישומון הטלגראס, אשר שימש עבורו אמצעי נוח להשגת לקוחות שירכשו את הסמים.

החזרה על העבירות בפער זמנים מצומצם זה, מעידה על תקופה שבה הנאשם עסק בסחר בסמים כדבר שבשגרה, כדרך להפקת רווחים בקלות ובמהירות.

מרבית האישומים מתארים סחר בכמויות קטנות של סמים מסוג קנאביס, תמורת סכומים של מאות שקלים בכל פעם. החמורה שבעבירות שביצע הנאשם היא עבירת הסחר שבה מכר הנאשם כמות של 70 גרם סמים תמורת 2,000 ₪.

עיסוקו של הנאשם בסחר בסמים מלמד שהנאשם תכנן את העבירות. הוא רכש את הסם, תיאם עם הרוכשים את פרטי עסקאות הסחר מבעוד מועד, ולאחר מכן נפגש עימם על מנת להשלים את העסקה ולקבל את התשלום עבור הסמים שקיבל.

האישום האחרון בכתב אישום זה מתאר את הסמים שנמצאו לבסוף אצל הנאשם, במקומות שונים בחדר במלונית והם כללו סם מסוג קנבוס במשקל של 271 גרם ובנוסף 2.58 גרם סם מסוג חשיש.

החזרה על העבירות, מספר העבירות הרב, הכמות הגבוהה המצטברת של הסמים שהנאשם מכר וכן מספר הרוכשים שנפגעו מצריכת הסם- כל אלה מהווים פגיעה בינונית – גבוהה בערכים המוגנים.

בהתחשב בכל אלה ובענישה הנוהגת בפסיקה, **נע מתחם העונש ההולם עבירות אלה בין 13 עד 30 חודשי מאסר לריצוי בפועל, נוסף לענישה צופה פני עתיד וענישה כלכלית.**

**מתחם העונש ההולם בת"פ 68179-07-18**

כל אחד משלושת האישומים בכתב אישום זה עומד בפני עצמו, בשל הנסיבות השונות, המקום השונה שבו בוצעו העבירות, ופערי הזמן בין אישום לאישום, ולכן לכל אישום אקבע מתחם עונש נפרד.

שני האישומים הראשונים עוסקים בעבירות של החזקת סמים לשימוש עצמי. בהתחשב בכמות ובסוג הסמים, ותוך התחשבות בענישה הנוהגת, **נע מתחם העונש ההולם עבור כל אחד מאישומים אלה בין מאסר מותנה למאסר למשך חודשים בודדים אשר יכול שירוצו בעבודות שירות**.

האישום הנוסף, מתאר עבירה של החזקת סמים שלא לצריכה עצמית, של כמות גדולה יותר של סמים שנמצאו אצל הנאשם, באופן המעיד שמטרת הנאשם הייתה להפיץ את הסמים, ולכן מדובר בעבירה חמורה יותר מהעבירות הקודמות באישום זה. **מתחם העונש ההולם אישום זה נע בין 4 חודשי מאסר אשר יכול שירוצו בעבודות שירות ועד 10 חודשי מאסר לריצוי בפועל.**

**מתחם העונש ההולם בת"פ 62227-03-19**כתב אישום זה מייחס לנאשם, נוסף לעבירה של החזקת סמים לשימוש עצמית, עבירות הקשורות בנהיגה ברכב ללא רישיון וללא ביטוח.

עבירות אלה פוגעות בערך החברתי של הגנה על הציבור מפני נהגים הנוהגים ברכבים שלא עברו את הדרישות הקבועות בחוק לצורך קבלת רישיון ומפני נהגים שלא הורשו בעצמם לנהיגה. הסכנה הגלומה בעבירות אלה היא לחייהם ושלומם של כלל המשתמשים בדרכים הציבוריות- הולכי רגל ונהגים, הנחשפים לנהיגה המסוכנת של אותם נהגים בלתי מורשים.

נוסף על עבירות אלה, הנאשם עבר עבירה של נהיגה ללא ביטוח, ולכן לו היה נגרם נזק למאן דהוא כתוצאה מנהיגתו, היה אותו נפגע נותר ללא פיצוי.

נסיבות ביצוע העבירות מתארות נהיגה של הנאשם ללא שהורשה לכך בדרך בין עירונית, כך שהסכנה הצפויה ממעשיו הייתה רבה. נוסף על כך, בעת השימוש הבלתי חוקי ברכב, החזיק הנאשם ברכב סמים וכאשר הבחין בניידת המשטרה, השליך את הסמים מחוץ לרכב.

כתב אישום זה מתאר התנהגות משולחת רסן, נהיגה שלא כחוק, תוך סיכון הציבור בכללותו וניסיון להעלים את הסמים מעיני השוטרים. פוטנציאל הנזק הטמון בעבירות אלה הוא רב, ומלמד על פגיעה משמעותית בערכים המוגנים במקרה זה.

בהתחשב בנסיבות אלה, תוך התחשבות גם בענישה הנוהגת בפסיקה, הרי **שמתחם העונש ההולם נע במקרה זה בין מספר חודשי מאסר אשר יכול שירוצו בעבודות שירות ועד 10 חודשי מאסר לריצוי בפועל, פסילת רישיון נהיגה וקנס.**

**העונש המתאים לנאשם**

הנאשם, יליד שנת 1996, בן 24 שנים.

הנאשם הודה בעבירות המיוחסות לו, צירף שני תיקים נוספים העומדים נגדו, ובכך נטל אחריות ושיתף פעולה עם רשויות אכיפת החוק.

הרישום הפלילי מעלה כי אין לחובת הנאשם הרשעות קודמות, ומכאן שלפניי הסתבכויות ראשונות של הנאשם עם הדין הפלילי.

חלק מן העבירות בוצעו לפני כשנתיים, כאשר היה הנאשם בן 21 שנה בלבד, אך מאז, ביצע הנאשם את העבירות הנוספות בהן הורשע בהליכים אלה.

נסיבות החיים של הנאשם מלמדות על אי השתלבותו במסלול המקובל של השלמת לימודי התיכון וגיוס לצבא, לאחר שכבר בגיל צעיר החל להשתמש בסמים.

הוריו התגרשו כאשר היה פעוט ומאז הוא לא נמצא בקשר עם אביו, כך שהוא נעדר תמיכה משפחתית איתנה בילדותו ובנעוריו.

לשימוש בסמים השפעה על עיסוקיו של הנאשם, וניכר כי הוא אשר הביאו להתדרדרותו לביצוע העבירות ולא בכדי הרוב המכריע של העבירות שהנאשם ביצע קשורות בסמים ובסחר בהם.

ללא טיפול בבעיית הסמים המהווה את המקור והשורש לביצוע העבירות, הסיכון שהנאשם ישוב ויבצע עבירות גבוה, והאפשרות שייצא ממעגל הסמים והעבריינות, מוטלת בספק.

ההליכים הפליליים זימנו לנאשם הזדמנות לטיפול, כאשר שירות המבחן הציע לו להשתלב בהליך טיפולי כבר בעת מעצרו, אולם למרבה הצער, הנאשם לא גילה נכונות לכך ולכן האפשרות לענישה שיקומית צופה פני עתיד, אינה פתוחה בפניו.

הנאשם שיתף בקשיים העולים ממעצרו, במיוחד בהתחשב במצבו הרפואי הדורש פיקוח, לאחר שעבר ניתוח בעת מעצרו. קשיים אלה ימשיכו ויעמדו לנאשם בעת מאסרו, ולכן לעונש המאסר תהא השפעה קשה עליו. שיקול זה קיבל את המשקל הראוי לו בגבולותיו של מתחם הענישה.

מכל אלו עולה כי הנאשם מצוי בחלקם התחתון של מתחמי הענישה ההולמים, אך לא בתחתיתם, וכן ראוי יהיה אם מתחמים אלו יחפפו בחלקם ביניהם.

בהתחשב במכלול השיקולים בעניינו של הנאשם, לאחר שנתתי דעתי לשיקולי הענישה בעבירות שהנאשם הורשע בהן, אני גוזר על הנאשם את העונשים הבאים:

1. **שמונה עשר (18) חודשי מאסר ויום אחד לריצוי בפועל, בניכוי ימי מעצרו בכל התיקים אשר צורפו.**
2. **שלושה (3) חודשי מאסר אשר אותם לא ירצה הנאשם אלא אם יעבור תוך שלוש שנים וזאת מיום שחרורו על כל עבירה המנויה ב**[**פקודת הסמים המסוכנים**](http://www.nevo.co.il/law/4216)**.**
3. **קנס בסך 3,000 ₪ או שלושה חודשי מאסר תמורתו. הקנס ישולם עד יום 1.1.2021.**
4. **הנאשם מתחייב בסך 5,000 ₪ שלא לעבור כל עבירה לפי** [**פקודת הסמים המסוכנים**](http://www.nevo.co.il/law/4216)**, וזאת במשך שנתיים מהיום. הנאשם הבין את מהותה של ההתחייבות והסכים לה.**
5. **מכריז על הנאשם כ"סוחר סמים" נוכח מעשיו, ובהתאם מורה על חילוט המוצגים המצויים בידי המאשימה.**
6. **שישה (6) חודשי פסילה מלהחזיק ברישיון נהיגה או מלהוציאו, אשר לא ירוצו אלא אם יעבור הנאשם על כל עבירה לפי** [**פקודת הסמים המסוכנים**](http://www.nevo.co.il/law/4216)**, או אחת העבירות הנוספות בהן הורשע בהליך זה וזאת תוך שנתיים מיום שחרורו ממאסרו.**

**זכות ערעור לבית המשפט המחוזי תוך 45 יום.**

5129371

**54678313ניתן היום, י"ב אדר תש"פ, 08 מרץ 2020, בנוכחות הצדדים ובאי כוחם.**

שמואל הרבסט 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)