|  |  |
| --- | --- |
| בית משפט השלום ברמלה | |
|  |  |
| **ת"פ 34832-04-19 מדינת ישראל נ' ג'עברי(עציר)** | |

|  |  |  |
| --- | --- | --- |
| **בפני** | **כבוד השופט, סגן הנשיאה מנחם מזרחי** | |
| **המאשימה:** | | **מדינת ישראל** באמצעות שלוחת תביעות רמלה ע"י ב"כ עו"ד סיוון צדיק |
| **נגד** | | |
| **הנאשם**: | | **יוסף ג'עברי**  ע"י ב"כ עו"ד שוקרי אבו טביקוחי אוזן |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19 א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [287 (א)](http://www.nevo.co.il/law/70301/287.a)

**גזר-דין**

**א. כתב-האישום המתוקן:**

הנאשם הורשע בעקבות הודאתו בכתב-האישום המתוקן (במ/1) ובו שני אישומים, כדלקמן:

באישום הראשון, הנאשם הורשע בעבירה של **החזקת סמים שלא לצריכה עצמית**, לפי [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג- 1973.

לפי עובדות כתב האישום המתוקן, ביום 30.3.19 הנאשם החזיק בתחתוניו סם מסוכן מסוג הרואין במשקל נטו של **6 גרם**, מחולק ל- 7 מנות, וכן קוקאין במשקל **1.4 גרם**, מחולק ל- 10 מנות, שלא לצריכה עצמית.

באישום השני, הנאשם הורשע בעבירות של **סחר בסמים מסוכנים** לפי [סעיף 13](http://www.nevo.co.il/law/4216/13) + [19 א](http://www.nevo.co.il/law/4216/19a) לפקודה הנ"ל **והפרת הוראה חוקית** לפי סעיף [287 (א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301), התשל"ז- 1977.

לפי עובדות כתב-האישום המתוקן, בעקבות המתואר באישום הראשון, ביום 30.3.19 נעצר הנאשם למשך 3 ימים שלאחריהם שוחרר בהחלטת קצין משטרה למעצר בית מלא למשך 5 ימים.

בתאריך 4.4.19, נפגש הנאשם עם עמוס דזורלה בסמוך לבניין העירייה ומכר לו סם מסוכן מסוג הרואין במשקל של 8**.5 גרם**, מחולק ל- 10 מנות, בתמורה לסך של 1,000 ₪.

בעקבות המתואר, הגיע צוות משטרתי אל כתובת מעצר הבית על מנת לעכב את הנאשם לחקירה, אך זה לא שהה בבית והגיע רק מאוחר יותר.

**ב. מתחמי ענישה:**

**התכליות העומדות אחר עבירות הסמים** אותן ביצע הנאשם הן מניעת הנזקים הנובעים לפרט ולחברה מתופעת הסמים המסוכנים, מניעת הפגיעה הקשה, הבריאותית, הכלכלית והעבריינית הנובעת מגידול הסמים והמלחמה העיקשת בנגע הסמים.

**התכלית העומדת אחר עבירת הפרת ההוראה החוקית** היא שמירה על שלטון החוק ורתיעה מפני הפרתו.

נוכח עקרון ההלימה ופסיקה הנוהגת בתחום, אני קובע כי מתחם הענישה הכולל, ביחס לשני האישומים, נע בין 6 חודשי מאסר שיכול וירוצו בעבודות שירות לבין 24 חודשי מאסר בפועל.

אפנה אל פסקי הדין הבאים בנוגע לעבירות הסמים:

[רע"פ 5494/19](http://www.nevo.co.il/case/25977712) **מרדכי רנד נגד מדינת ישראל** (22.8.19) – הנאשם הורשע בבית-משפט השלום בעבירה של סחר 3 יחידות סם מסוג קריסטל והחזקה שלא לצריכה עצמית של 14 יחידות הרואין במשקל כולל של כ- 11 גרם ו- 8 יחידות קוקאין במשקל כולל של כ- 1.9 גרם. נקבע מתחם הנע בין 6 ל- 18 חודשי מאסר בפועל ועל המבקש הושתו 6 חודשי מאסר בדרך של עבודות שירות, קנס בסך 3,000 ₪ ועונשים נלווים, זאת בשל היעדר עבר פלילי ולאור שיקולי שיקום. ערעורו לבית-המשפט המחוזי נדחה תוך שצוין כי מדובר בערעור סרק שטוב היה שלא היה מוגש כלל וכי נעשה חסד עם הנאשם. בקשת רשות הערעור לבית-המשפט העליון נדחתה גם היא.

[רע"פ 7681/13](http://www.nevo.co.il/case/10459115) **דקה נגד מדינת ישראל** (21.1.14) – עונש של 10 חודשי מאסר בפועל נגזר על נאשם בגין שתי עסקאות של סחר בהרואין (במשקלים 1.33 גרם נטו ו- 1.48 גרם נטו). נקבע מתחם הנע בין 6 לבין 12 חודשי מאסר בפועל. הנאשם בעל עבר פלילי בעבירות סמים ישנות מאוד, נטל חלק בהליך גמילה מסמים. הן הערעור לבית-המשפט המחוזי והן בקשת הערעור לבית-המשפט העליון נדחו.

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (23.1.13) - רשות ערעור שנדחתה על פסק דינו של בית המשפט המחוזי שדחה אף הוא את ערעור הנאשם על קביעת בית משפט השלום ב[ת"פ 54562-02-12](http://www.nevo.co.il/case/3885993) ובה נגזרו על נאשם 21 חודשי מאסר בפועל בגין סחר בחשיש במשקלים של 6.17 גרם ו- 5.38 גרם, תיווך בעסקת סם חשיש 2.93 גרם והחזקת קוקאין 0.34 גרם. המתחם נקבע כנע בין 7 ל-18 חודשי מאסר לכל עבירה. אשר לעבירה של החזקת סם מסוכן לצריכה עצמית, קבע בית המשפט כי לרוב נע העונש על ביצוע עבירה זו בין הטלת מאסר על תנאי להטלת מאסר בדרך של עבודות שירות. הנאשם היה צעיר, הובאו בחשבון הודאתו, תסקיר שירות המבחן המפרט ממצאים חיוביים והעדר עבר פלילי מן העניין. בית- המשפט העליון קבע "אף אם כמויות הסמים נושא העבירות "קטנות", אין בכך כדי להפחית מחומרת עבירות אלה ומהצורך למגרן באמצעות הטלת עונש בעל היבט הרתעתי".

[רע"פ 126/15](http://www.nevo.co.il/case/18793360) **טל חביף נגד מדינת ישראל** (13.1.15) - עונש של 16 חודשי מאסר בפועל נגזר על נאשם שביצע 3 עסקאות סחר בקוקאין (במשקלים 0.3901 גרם נטו, 0.8179 גרם נטו ו- 2.2056 גרם נטו). הנאשם בעל עבר פלילי מכביד, ניסיונות גמילה לא צלחו אך ערך מאמצי שיקום, הודה והתחרט. ערעור לבית-המשפט המחוזי נדחה וכך גם בקשת ערעור לבית-המשפט העליון.

[רע"פ 8408/15](http://www.nevo.co.il/case/20787902) **שמעון חביב נגד מדינת ישראל** (9.12.15) – אושר עונש של 17 חודשי מאסר בפועל לנאשם שהורשע בעבירות של סחר בסם מסוכן והחזקת סמים שלא לצריכה עצמית. באותו מקרה סחר הנאשם בכמויות של 1.1 גרם קוקאין ומעל 5 גרם קוקאין וכן החזיק כ-15 גרם קוקאין ברכבו. הנאשם עבר הליך גמילה מסמים, ונקבע כי עובדה זו נשקלה במסגרת קביעת עונשו לקולא ולכן הערעור נדחה וכך גם בקשת רשות הערעור לבית-המשפט העליון.

ב[ע"פ 1274/16](http://www.nevo.co.il/case/21472796) **אסמעא עווד נגד מדינת ישראל** (6.10.2016) - אישר בית המשפט העליון מתחם ענישה שנקבע בין 24 ל- 48 חודשי מאסר במקרה בו המערערת סיפקה לנאשם האחר 22.7 גרם סם מסוג הרואין מחולק ל- 25 אריזות ו- 1.88 גרם סם מסוג קוקאין מחולק ל- 12 אריזות וכן החזיקה בעצמה כ- 23.29 גרם הרואין, 0.7 גרם קוקאין ו- 9.85 גרם קוקאין, מחולקים לאריזות רבות.

[רע"פ 1473-18](http://www.nevo.co.il/case/23750765) **אוחיון נגד מדינת ישראל** (22.4.18)**–** המבקש הורשע בהחזקת **קוקאין** בכמות כוללת של **2.1** גרם לערך, בית-המשפט המחוזי קבע מתחם ענישה הנע בין **6 ל – 12 חודשי מאסר בפועל**, וגזר את דינו תוך חריגה מן המתחם לקולא מטעמי שיקום, לשני חודשי מאסר בדרך של עבודות שירות. בקשת רשות ערעור לבית-המשפט העליון נדחתה.

רע"פ 747/14‏ **אלי לוי נגד מדינת ישראל** (11.2.14) – המבקש הורשע בבית משפט השלום בהחזקת הרואין במשקל של כ- 5 גרם מחולקים ל-6 מנות וכן קוקאין במשקל של 0.095 גרם. בית-משפט השלום גזר על הנאשם 8 חודשי מאסר בפועל, ערעורים לבית-משפט המחוזי והעליון נדחו.

[רע"פ 2472/15](http://www.nevo.co.il/case/20178093) **שוורצמן נגד מדינת ישראל** (21.5.15) – נאשם שהחזיק 17.3 גרם הירואין, 1.4 גרם קוקאין, נקבע מתחם שבין 12 ל- 24 חודשי מאסר בפועל, הוטלו 20 חודשי מאסר בפועל.

[רע"פ 4921/07](http://www.nevo.co.il/case/5983976) **מוחמד כליבאת נגד מדינת ישראל** (3.7.07) – המבקש הורשע בעבירה של החזקת 8 שקיות קטנות המכילות קוקאין במשקל כולל של כ- 5.5 גרם והושתו עליו מאסר על תנאי לתקופה של 12 חודשים למשך 3 שנים וקנס בסך 10,000 ₪. המדינה ערערה לבית-המשפט המחוזי וזה קיבל את הערעור והחמיר את העונש ל- 8 חודשי מאסר בפועל. בקשת רשות ערעור לבית-המשפט העליון נדחתה.

[עפ"ג 56892-10-17](http://www.nevo.co.il/case/23173495) **מדינת ישראל נגד אוקנין** (10.4.18) – התקבל ערעור המדינה על קולת העונש ונגזרו 24 חודשי מאסר בפועל לנאשם שהחזיק הירואין במשקל 24 גרם, בעל עבר פלילי.

**בנוגע לעבירת הפרת הוראה חוקית**, נוכח עקרון ההלימה ופסיקה הנוהגת בתחום, המתחם נע בין מאסר על תנאי למספר חודשי מאסר בפועל.

**ג. שיקולי ענישה:**

האירועים המתוארים בכתב-האישום חמורים.

הנאשם החזיק סמים מסוכנים מסוג קוקאין והרואין, מחולקים למנות הניתנות לשימוש או לסחר.

אמנם מדובר במשקלים של גרמים בודדים, אך אלו הם סמים קשים, רעה חולה בחברה, הגורמים לנזקים קשים לתיקון.

הנאשם סחר בסם פעם אחת ומכר כמות גדולה של הרואין, מחולק למנות, בתמורה לכסף.

אמנם, מדובר בעסקת סחר בודדת, אך יש לזכור כי הנאשם ביצע עסקה זו **לאחר שנעצר** בגין האישום הראשון ושוחרר למעצר בית, ותוך הפרתו. כלומר הוא נפגש עם רשויות אכיפת החוק בעבירת סם ובחלוף **ימים ספורים** ביצע עבירה סחר בסם בחומרה רבה.

**אכן, חמורה שבעתיים** עבירה שבוצעה בנסיבות מעין אלו.

בית-המשפט העליון קבע מספר רב של פעמים קביעות אודות חומרתן של עבירות הסמים והצורך להביא למיגורן.

עמד על כך בית-המשפט העליון בע"פ 6165/16 **כהן נגד מדינת ישראל** (19.7.2017):

**"נגע הסמים פושה בארצנו ומתפשט בכל פינות החברה. כך, למשתמשים בסם, שבהמשך נופלים קורבן להתמכרותם, וכך לאלה שאינם משתמשים בסם, האזרחים מן השורה, אשר חשופים לפגיעה ברכושם בשל תעשיית הסמים. הענישה חייבת להיות קשה וברורה במטרה להרתיע את המערער בפועל ואחרים בכוח".**

וראו גם: ע"פ 2681/15 **בן שטרית נגד מדינת ישראל**, פסקה 70 (14.2.2016); ע"פ 9482/09 **ביטון נגד מדינת ישראל**, פסקה 24 (24.7.2011); ע"פ 966/94‏ **אמזלג‎ ‎נגד מדינת ישראל**, פסקה 7 (10.12.1995).

בעבירות אלו, קיים אינטרס ענישתי רב בהרתעת הרבים על מנת למגר את הרעה החולה של נגע הסמים בחברה, שכאמור פוגעת פגיעה אנושה בכל הנפגש עמו.

מנגד, הנאשם נעדר עבר פלילי.

הנאשם הודה, לא ניהל משפט, חסך זמן ציבורי ניכר (העדת 26 עדים).

הנאשם לא נשלח לשירות המבחן במסגרת ההסדר בין הצדדים ואין בפני מידע אודות הליך שיקומי וכיו"ב.

בא כוחו מסר אודות נסיבות חייו והפנה בהסכמת המאשימה אל תסקיר המעצר. מדובר בצעיר, בעל נסיבות חיים מיוחדות, נראה כי אינו מבצע שימוש בסמים אך מנהל קשרים שוליים, וכאמור אין כל הליך שיקומי.

שקלול הגורמים דלעיל מוביל למסקנה כי יש לגזור על הנאשם ענישה מדתית בתוך המתחם, כיאה לסוחר סמים, אשר ביצע עבירה לאחר שפגש את רשויות האכיפה, ומנגד, נעדר עבר פלילי שהודה וחסך זמן ציבורי ניכר.

העובדה כי ביצע עבירת סם לאחר שכבר נתפס בעבירה מתחום זה מעלה את עניינו לרף חומרה ענישתי.

**ד. תוצאה:**

לאור האמור לעיל, אני גוזר על הנאשם את העונשים הבאים:

**א.** 14 חודשי מאסר בפועל מהם תנוכה תקופת מעצרו מיום 30.3.19 – 2.4.19 ותחושב מיום 4.4.19 והלאה.

**ב.** 6 חודשי מאסר על תנאי שלא יעבור עבירה לפי [פקודת הסמים המסוכנים](http://www.nevo.co.il/law/4216) מסוג פשע, וזאת למשך 3 שנים מיום שחרורו.

**ג.** 3 חודשי מאסר על תנאי שלא יעבור עבירה לפי [פקודת הסמים המסוכנים](http://www.nevo.co.il/law/4216) מסוג עוון, או עבירה של הפרת הוראה חוקית וזאת למשך שנתיים מיום שחרורו.

**ד.** הטלפונים שנתפסו שפרטיהם בכתב האישום המתוקן (במ/1) – יחולטו לאוצר המדינה.

**ה.** הסמים יושמדו.

ניתן בזאת צו כללי למוצגים.

**זכות ערעור לבית המשפט המחוזי מרכז/לוד בתוך 45 ימים.**

5129371

**54678313התיק סגור.**

ניתנה היום, כ"ה אלול תשע"ט, 25 ספטמבר 2019, בהעדר הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה