**בית משפט השלום בירושלים**

ת"פ 18499-05-19 מדינת ישראל נ' קרוצי

בפני

**כבוד השופט ארנון איתן**

בעניין:

**המאשימה**

**מדינת ישראל**

**נגד**

**הנאשם**

**אורן קרוצי**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

**גזר דין**

1. ביום 22.4.21 הורשע הנאשם בהתאם להודאתו, ובמסגרת הסדר טיעון, בעובדות כתב האישום, בעבירת גידול סם מסוכן לפי [סעיף 6](http://www.nevo.co.il/law/4216/6) רישא ל[פקודת הסמים המסוכנים](http://www.nevo.co.il/law/4216) (נ"ח), התשל"ג– 1973 (להלן: **"פקודת הסמים"**).
2. עפ"י המתואר בכתב האישום, ביום 19.11.18 בשעות אחה"צ החזיק הנאשם בביתו 18 עציצי סם מסוג קנאביס במשקל 760 גרם, כן סם קנאביס בתפזורת, אוהל, שק דשן, מערכת אוורור ומיכל חימום.
3. הוסכם בין הצדדים, כי הנאשם יופנה לבדיקת התאמה לביהמ"ש הקהילתי, אך בהתאם לתסקיר נמצא כי הוא אינו מתאים להליך זה בשל היעדר מוטיבציה מתאימה. עוד אציין, כי בבדיקה פסיכיאטרית שנערכה לנאשם נמצא כי הוא כשיר לעמוד לדין ואחראי למעשיו.

**חוות דעת הממונה על עבודות השירות:**

1. ביום 14.7.22 הודיע הממונה על עבודות השירות כי הנאשם נמצא מתאים לביצוע העונש במסגרתם.

**תסקיר שירות המבחן:**

1. בתסקיר שירות המבחן מיום 4.5.22 צוין כי נעשו ניסיונות רבים לאתר את הנאשם אך אלו לא צלחו. הנאשם לא התייצב לפגישות שנקבעו עמו, ואף ניסיונות לאתרו באמצעות אשתו עלו בתוהו, והיא אף הביעה את מורת רוחה מפניית שירות המבחן לאיתורו של הנאשם באמצעותה. בנסיבות אלו לא עלה בידם להכין תסקיר, ובאופן מובן שירות המבחן אינו בא בהמלצה שיקומית בעניינו.

**תמצית טיעוני הצדדים:**

1. בטיעוניה לעונש ציינה המאשימה כי העבירה אותה ביצע הנאשם הינה חמורה ביותר. אין המדובר בגידול לצריכה עצמית ובכך יש להעיד כי במעשיו היווה סכנה לציבור ולאינטרס הציבורי למנוע הפצת סמים בחברה. נטען שמתחם העונש במקרים דומים הינו החל מ-4 חודשי מאסר ועד ל-18 חודשים לצד ענישה נלווית. צוין, כי לנאשם נתנו מספר הזדמנויות שלא נוצלו על ידו לפנות לממונה על עבודות השירות ושירות המבחן אך הוא לא השכיל לנצלן. בהעדר המלצה בעניינו של הנאשם, עתרה המאשימה להטיל עליו 6 חודשי מאסר בפועל, קנס ופסילה על תנאי של רישיון הנהיגה.
2. ההגנה ציינה, כי המדובר בתיק המתנהל משך זמן רב, וכי בניגוד לטענות המאשימה, הנאשם גידל את הסם לצריכתו העצמית, וכי לא נמצאה כל ראיה שתוכיח את טענת המאשימה שהמדובר בגידול סם שלא נועד לשימושו של הנאשם. הוסף, כי הנאשם ציין כי קיבל רישיון לשימוש בקנאביס, ובכך יש להעיד שגידול הסם נעשה אף קודם לכן לצריכתו העצמית.
3. ב"כ הנאשם, הפנתה למצבו המשפחתי של הנאשם, וציינה כי אשתו סובלת מאי ספיקת כליות ומוכרת כסובלת מ-100 אחוזי נכות, מקבלת שירותים מיוחדים וכן סובלת ממצב נפשי קשה. הנאשם אף תרם לאשתו כליה. עוד צוין, שגם הנאשם עצמו סובל מלקויות נפשיות. אודות האמור ארחיב בהמשך. לדבריה, הנאשם הינו מפרנס יחיד, ואחראי לניהול כל ענייני המשפחה שכן אשתו אינה מתפקדת. הוסף, כי היעדרותו מהבית למשך כחצי שנה תוביל להתמוטטות משפחתו, ואשתו חרדה מאפשרות זו.
4. עוד נטען כי לנאשם אין רקע פלילי קודם ואף לא נפתחו נגדו הליכים חדשים. בנסיבות האמורות עתרה ההגנה להסתפק בעונש של מאסר מותנה, התחייבות וקנס.
5. בתום הדברים קבל הנאשם על אופן תפיסת הסמים בעת שאיש לא שהה בבית. הנאשם תיאר את נזקקות משפחתו ואת העובדה שהטלת עונש מאסר, אף אם במסגרת עבודת שירות, יוביל לקריסת משפחתו. הנאשם הוסיף, כי הוא מלמד בערבים ב-3 מקומות שונים בירושלים וכי תלמידיו זקוקים לו. אציין כי הנאשם שב והדגיש בתום הדברים כי הוא מתנגד לריצוי מאסר בעבודות שירות שכן הוא אינו מסוגל לבצעם.
6. בהשלמת טעון מיום 3.11.2022 הגיעו הצדדים להסכמה עונשית, כי נוכח נסיבותיו החריגות של המקרה, יוטל על הנאשם מאסר למשך חודשיים על דרך עבודות השירות, זאת לצד מאסר על תנאי.

**דיון והכרעה:**

1. עבירות החזקת סמים חומרתן רבה ביותר, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים. ב[ע"פ 6029/03](http://www.nevo.co.il/case/5786821) **מדינת ישראל נ' גולן שמאי** (נבו, 9.2.2004) קבע בית המשפט העליון כי: *"נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע".*
2. בסקירת פסיקת בתי המשפט הרלוונטית לעניינינו, ניתן לראות כי מתחם העונש הינו החל ממספר בודד של חודשי מאסר שיכול וירוצה בעבודות שירות ועד למספר חודשי מאסר בפועל.
3. ראו: [רע"פ 8146/17](http://www.nevo.co.il/case/23226226) **אביגל אבישלום נ' מדינת ישראל** (נבו, 14.11.2017) בו אושר עונש של 50 ימי מאסר בפועל לנאשם שהורשע בגידול 17 שתילי קנאביס במשקל כ-300 גרם. נלקחו בחשבון העובדה שהסם שימש לצריכה עצמית עקב כאבים מהם סבל, ולאחר מכן ניתן לנאשם רישיון שימוש בסם, וכן העובדה שהנאשם לא היה כשיר לביצוע עבודות שירות.
4. כן ראו: [רע"פ 5018/18](http://www.nevo.co.il/case/24345651) **עומר בוזגלו נ' מדינת ישראל** (21.10.18) בו אושר עונש של 3 חודשי עבודות שירות על נאשם שגידל, יחד עם שותפו לדירה, שתילי קנביס במשקל 544.8 גרם ו[עפ"ג 43046-12-15](http://www.nevo.co.il/case/20811885) **יוסף ליב גולדברג נ' מדינת ישראל** (24.01.16) בו הוטל על נאשם עונש של 5 חודשי עבודות שירות בגין גידול 36 שתילי קנביס במשקל 525 גרם בחצר ביתו, וזאת חרף התנגדות הממונה על עבודות השירות שגרס שאין לאפשר לנאשם לבצען. צוינה לטובה הפסקת שימוש ארוכה שעשה הנאשם בעבר.

**קביעת עונשו של הנאשם בטווח הענישה שנקבע:**

1. הנאשם כבן 47, נשוי ואב ל-3, אינו עובד ולומד בכולל. הנאשם נעדר רישום פלילי קודם.
2. הנאשם עלה ארצה מצרפת בהיותו כבן 7 ובגיל 17 חזר בתשובה. הנאשם בוגר 11 שנות לימוד. הנאשם עושה שימוש בתרופות הרגעה ללא מעקב פסיכיאטרי עקב קשיים רגשיים מהם סובל. (ראו כל האמור בתסקיר שירות המבחן התאמה לבימ"ש קהילתי מיום 4.7.21).
3. הנאשם החל בשימוש בסמים כבר בנערותו, עשה הפסקה ארוכה משימוש בסמים החל מגיל 20 בקירוב ועד לגיל 41 (ראו חוות הדעת הפסיכיאטרית). הנאשם תואר כמי אינו רואה צורך להפסיק את השימוש. עוד התקשה להכיר בהיעדר החוקיות שבשימוש בסם. (ראו תסקיר שירות המבחן). מצד שני תואר בחוות הדעת הפסיכיאטרית כי הנאשם מכיר בכך שהפך תלותי בשימוש בסם ואף הפחית משמעותית את תכיפות השימוש, אך הביע ספק אם יוכל להפסיק את השימוש באופן סופי.
4. כפי שעלה מתסקירי שירות המבחן, הנאשם אינו מתאים להליך שיקומי בשל היעדר מוטיבציה מתאימה, ועל כן שירות המבחן אינו בא בהמלצה שיקומית בעניינו. עם זאת, אין באפשרותי להתעלם ממצבו המורכב של הנאשם. כך לדוגמה תואר בחוות הדעת כי לנאשם קשיים רבים הנובעים ממצבה הרפואי של אשתו. גם הנאשם עצמו סובל מרקע נפשי, כפי שתואר בחוות הדעת. הנאשם מסר, כי שב לעשות שימוש בסמים בשנת 2016, בעקבות מצבו הנפשי, וכי השימוש מסייע לו לתפקד באופן יומי. הנאשם ציין, כי החליט לגדל בעצמו את הסם לצורך צריכה עצמית, במטרה לחסוך כסף (ראו: חוות הדעת הפסיכיאטרית). הנאשם שלל מכל וכול כוונה לסחור בסם שיגדל. אמנם, הכמות הרבה שנתפסה בבית הנאשם אינה תואמת כוונה לצריכה עצמית, ואולם כיום צורך הנאשם קנאביס ברישיון. בכך למעשה הסדיר הנאשם את אופן השימוש בסם, נתון המפחית מרמת הסיכון להתנהגות עוברת חוק בעתיד.
5. אציין לטובה את תפקודו של הנאשם באופן מיטיב במסגרת המשפחתית, זאת חרף מצבו הנפשי ומצבה של אשתו. המדובר במשפחה שגם כיום מתקיימת בקושי רב.
6. כמו כן אזקוף לזכותו את תרומת הכליה לאשתו. כך גם אציין לזכות הנאשם את עברו הפלילי הנקי. בנוסף אין להתעלם מחלוף הזמן הרב מאז החל ההליך.
7. נוכח טעמים אלו, מצאתי לכבד את הסכמת הצדדים ולגזור על הנאשם את העונשים הבאים:
8. מאסר למשך חודשיים אשר ירוצה על דרך עבודות השירות. הממונה יעדכן במועד חדש לתחילת עבודות בתוך 30 יום**.**
9. מאסר למשך 3 חודשים וזאת על תנאי למשך שלוש שנים שלא יעבור עבירה מסוג פשע מפקודת הסמים המסוכנים.

**המזכירות תעביר העתק לצדדים לממונה על עבודות השירות וכן לשירות המבחן.**

**זכות ערעור לבית משפט מחוזי בתוך 45 יום.**

**5129371ניתן היום, ט' חשוון תשפ"ג, 03 נובמבר 2022, במעמד הצדדים.**

**54678313**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה