|  |  |
| --- | --- |
| **בית משפט השלום בירושלים** | |
| **ת"פ** [**9773-05-19**](http://www.nevo.co.il/case/25666569)  **מדינת ישראל נ' זהבי**  **ת"פ** [**1617-03-20**](http://www.nevo.co.il/case/26504572)  **מדינת ישראל נ' זהבי**  **ת"פ** [**62902-12-18**](http://www.nevo.co.il/case/25266128)  **מדינת ישראל נ' זהבי פל"א (מוריה ציון) 482945/2020** |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל** |  |
|  | **ע"י ב"כ הגב' שירן סיני, מתמחה, תביעות ירושלים** | **המאשימה** |
|  | **נגד** | |
|  | **ישראל זהבי** |  |
|  | **ע"י ב"כ עו"ד דניאל מירסקי** | **הנאשם** |

חקיקה שאוזכרה:

[חוק כרטיסי חיוב, תשמ"ו-1986](http://www.nevo.co.il/law/72265): סע' [17](http://www.nevo.co.il/law/72265/17)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתבי האישום**

הנאשם הודה לפניי במסגרת ארבעה תיקים פליליים.

[ת"פ 9773-05-19](http://www.nevo.co.il/case/25666569) (התיק הראשון) – מעובדות כתב האישום המתוקן עולה, כי במהלך חודש יוני 2019, עשה הנאשם שימוש בכרטיס אשראי גנוב של המתלוננת, כשביצע באמצעותו ארבע משיכות מכספומט בסך כולל של 5,000 ₪. בגין מעשים אלו הודה והורשע בעבירה של **הונאה בכרטיס חיוב**, לפי [סעיף 17](http://www.nevo.co.il/law/72265/17) רישא ל[חוק כרטיסי חיוב](http://www.nevo.co.il/law/72265), התשמ"ו-1986.

[ת"פ 1617-03-20](http://www.nevo.co.il/case/26504572) (התיק השני) – מעובדות כתב האישום עולה כי ביום 25.5.2019 החזיק הנאשם בכליו סם מסוכן מסוכן מסוג 5F-ADB (קנבואיד סינטטי) במשקל 6.4449 גרם נטו, ובכך הודה והורשע ב**החזקת סם לצריכה עצמית**, לפי סעיפים [7(א) ו-(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216).

[ת"פ 62902-12-18](http://www.nevo.co.il/case/25266128) (התיק השלישי) – מועבדות כתב האישום המתוקן עולה, כי ביום 14.4.2018, רכב הנאשם על אופניים חשמליים ונתבקש ע"י שוטר לעצור. כשפתח השוטר את דלת הניידת, ניסה הנאשם להימלט מהשוטר ברכיבה על אופניו. באותן נסיבות החזיק סם מסוג "נייס גאי" במשקל 4 גרם לצריכתו העצמית, ולכן הורשע בביצוע עבירה של **החזקת סם לצריכה עצמית**, לפי סעיפים [7(א) ו-(ג)](http://www.nevo.co.il/law/4216/7.a.;7.c) סיפא לפקודת הסמים.

פל"א (תחנת מוריה ציון) 482945/2020 (התיק הרביעי) – מעובדות תמצית האישום עולה כי ביום 3.8.2020 החזיק הנאשם על גופו בתוך שני ניירות עטופים, סם מסוכן מסוג MDMB-4en-PINACA (קנבואיד סינטטי) במשקל 1.90 גרם נטו. בגין כך הורשע הנאשם בביצוע עבירה של החזקת סם לצריכה עצמית.

**מהלך הדיון**

הנאשם צירף את שלושת התיקים, והסניגור ביקש לשלוח את הנאשם אל הממונה על עבודות השירות, בעוד המאשימה הצהירה כי תעתור למאסר בפועל. יצוין, כי ביחס לתיק השלישי הוצג הסדר טיעון ביום 25.11.2019 שכלל הסכמה עונשית "סגורה" להטלת מאסר בעבודות שירות בחופף להפעלת מאסר מותנה, ואולם עם צירוף התיקים האחרים הסדר זה איבד ממשמעותו.

**חוות דעת של הממונה על עבודות השירות**

הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם כשיר לבצע עבודות שירות ב"מפעל חיים" בירושלים החל מיום 21.2.2021.

**רישום פלילי**

לנאשם רישום פלילי הכולל 6 הרשעות קודמות, רובן בעבירות סמים ואחת מהן ברכוש ומרמה. יצוין, כי העבירות האחרונות נעברו בשנת 2016 ומאז הייתה הפוגה בביצוע עבירות עד לשנת 2018, אז ביצע הנאשם את המעשים שלפניי.

ב[ת"פ 66952-11-17](http://www.nevo.co.il/case/23297254), שם הורשע הנאשם בשימוש עצמי, נגזר דינו של הנאשם למאסר מותנה של שבועיים למשך שנה מיום גזר הדין, 29.1.2019, בעבירה של שימוש עצמי (**המאסר המותנה הראשון**).

ב[ת"פ 51001-02-16](http://www.nevo.co.il/case/20988865) הוטל על הנאשם מאסר מותנה של 3 חודשים ביחס לעבירות רכוש וזיוף למשך 3 שנים מיום 6.4.2017 (**המאסר המותנה השני**).

ב[ת"פ 17369-06-15](http://www.nevo.co.il/case/20341055) הוטל על הנאשם מאסר מותנה של 3 חודשים ביחס לעבירות סמים מסוג עוון למשך שנתיים מיום 4.7.2018 (**המאסר המותנה השלישי**).

**טיעונים לעונש**

הצדדים לא הגיעו להסכמה עונשית.

מחד, ב"כ המאשימה עתרה להטיל על הנאשם עונשי מאסר בגין מכלול התיקים, לרבות הפעלת שלושת המאסרים המותנים במצטבר.

מאידך, הסניגור עמד על נסיבותיו האישיות של הנאשם, וביקש לאפשר לו לרצות את העונש בדרך של עבודות שירות, כך שהמאסרים המותנים יופעלו בחופף.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מדיניות הענישה הנוהגת ונסיבות ביצוע העבירה.

**אשר לערך המוגן** – **אשר לתיק הראשון**, עבירות מרמה פוגעות בקניינו של אדם ובפרטיותו וגורמות לו מעבר לנזק הכלכלי, עוגמת נפש וטרחה. מידת הפגיעה בערכים המוגנים נמוכה במקרנו. **אשר לתיקי הסמים** – נגע הסמים פוגע בבריאות הציבור ובביטחונו. במקרנו מידת הפגיעה בערכים המוגנים נמוכה נוכח כמותם של הסמים, סוגם (ממשפחת הקנביס) והיותם לצריכה עצמית.

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: **אשר לתיק הראשון** – נדמה כי מדובר בעבירה מתוכננת, לפחות בחלקה, בשל השימוש החוזר בכרטיס האשראי, כאשר לנאשם הייתה הזדמנות לעצור בכל אחת מהעסקאות מבלי להמשיך לחייב במרמה את הכרטיס; הנאשם צריך היה להימנע מן המעשים והוא אחראי להם בלעדית; בפועל נגרם נזק מבחינה כלכלית והנזק הפוטנציאלי גדול. **אשר לתיקים השני והשלישי** – מדובר בעבירות מתוכננת לצריכה עצמית נוכח הכמות והנסיבות. הנזק הוא בעיקר לנאשם ולבריאותו. הנאשם אחראי בלעדית למעשים.

**מדיניות הענישה הנוהגת – ביחס לתיק הראשון** – עבירות מרמה מזמנות טווח ענישה נרחב, בשל השוני בנסיבות של כל מקרה ומקרה. ב[רע"פ 5986/17](http://www.nevo.co.il/case/22856558) **הפטר** נ' **מ"י** (מיום 27.7.2017) אושר מתחם ענישה שבין מאסר קצר ועד 12 חודשי מאסר לאישום שנגע לגניבה והונאה בכרטיס אשראי בהיקף 6,000 ₪. בשל עבירות נוספות נגזרו על הנאשם 18 חודשי מאסר.

**ביחס לתיקי הסמים** – ב[רע"פ 7996/12](http://www.nevo.co.il/case/5605484) **יוסף** נ' **מ"י** (מיום 23.1.2013) אושר מתחם שבין מאסר על-תנאי לעבודות שירות ביחס לעבירה של שימוש עצמי בקוקאין, ומכאן ניתן לגזור לקולא ביחס למקרנו. באותו מקרה נדון נאשם למאסר ממושך בעיקר בשל עבירות הסחר.

**מתחם הענישה** – לפיכך, מתחם הענישה ביחס לתיק הראשון צריך לעמוד על בין חודש ל-6 חודשי מאסר שיכול וירוצו בעבודות שירות, ובין שבוע מאסר ועד 4 חודשי מאסר ביחס לכל אחד מתיקי הסמים.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: הנאשם כבן 56, ולחובתו רישום פלילי מכביד, המלמד על ניהול חיים התמכרותיים וביצוע עבירות למימון ההתמכרות. הנאשם ריצה מאסרים ותלויים ועומדים נגדו 3 מאסרים מותנים. כל זאת לחומרה. אלא שנדמה, כי חלה התייצבות מסוימת במצבו של הנאשם, ומהיכרותי עמו בשנים האחרונות, אכן ניכר שינוי לטובה במראהו ובהליכותיו, ויש לקוות כי העייפות מאורח החיים ההתמכרותי והעברייני, הביאו, סוף סוף, לכדי הבנה שניתן לחיות בדרך אחרת, חיובית ויצרנית, מבלי להזיק לעצמו ולזולת. עצם העובדה שהנאשם נמצא כשיר לעבודות שירות מלמדת על כך שהצליח לשמור על ניקיון מסמים, ואף נמצא כשיר מבחינת דפוסיו, לבצע עונש זה, משימה לא קלה עבור אדם דוגמתו, נוכח קורות חייו. בנוסף, הנאשם קיבל אחריות מלאה לארבעה תיקים לרבות אחד שטרם הוגש באופן פורמלי. כל זאת לזכותו.

**המיקום במתחם** – בנסיבות אלו, שליחת הנאשם למאסר ממש לא תשרת כל אינטרס ותשוב ותדרדר את הנאשם לפשע. על הנאשם לשלם על מעשיו, אך לא בדמות מאסר בפועל, אלא בעבודות שירות, ואף זאת לא לתקופה המירבית.

**גזירת הדין**

לפיכך, אני מחליט לגזור על הנאשם את העונשים הבאים:

1. חודשיים מאסר שירוצו בעבודות שירות. העבודות ירוצו ב"מפעל חיים בירושלים" החל מיום 25.7.2021. במועד זה על הנאשם להתייצב במשרדי הממונה בבאר שבע עד לשעה 08:00 לתחילת ריצוי העבודות. הובהר לנאשם כי אם לא יבצע את העבודות כנדרש, בסמכות הממונה להפקיע את העבודות למאסר בפועל – יש לנכות מתקופה זו את ימי המעצר בהם היה נתון הנאשם במכלול התיקים שלפניי, ככל שהיה נתון, ע"פ חישוב שב"ס שיכריע;
2. **מפעיל** את שלושת המאסרים המותנים שפורטו לעיל באופן הבא:
   1. המאסר המותנה הראשון בן השבועיים – **בחופף** למאסרו הנוכחי;
   2. המאסר המותנה השני בן שלושת החודשים **במצטבר** למאסר הנוכחי;
   3. המאסר המותנה השלישי **בחופף** למעצרו הנוכחי.

**בסה"כ ירצה הנאשם 5 חודשי מאסר בעבודות שירות בניכוי ימי מעצרו ע"פ חישוב שב"ס שיכריע**;

1. חודש מאסר לא ירוצה, אלא אם יעבור הנאשם בתוך שנה מתום עבודות השירות כל עבירת עוון לפי [פקודת הסמים המסוכנים](http://www.nevo.co.il/law/4216);
2. שלושה חודשי מאסר לא ירוצו, אלא אם יעבור הנאשם בתוך שנתיים מתום עבודות שירות עבירת גניבה או גניבה והונאה בכרטיס אשראי;
3. קנס בסך 500 ₪, או יומיים מאסר תמורתו אם לא ישולם. הקנס ישולם ב-5 תשלומים שווים ורצופים החל מיום 1.7.2021 ובכל ראשון לחודש רציף ועוקב. לא ישולם תשלום במועד או לא ישולם כלל, יעמוד הקנס לפירעון מיידי. מורה על קיזוז הקנס מההפקדה שבתיק. ככל שתיוותר יתרת חובה, תשולם כפי שקבעתי. ככל שתיוותר יתרת זכות תוחזר לנאשם על אף כל הוראת עיקול;
4. פיצוי בסך 1,000 ₪ למתלוננת בתיק הראשון, עדת תביעה 2. הפיצוי ישולם ב-10 תשלומים שווים ורצופים החל מיום 1.7.2021 ובכל ראשון חודש רציף ועוקב. אי עמידה בתשלום מי מהתשלומים תביא לפירעון מיידי של הפיצוי ולתוספת הפרשי הצמדה וריבית פיגורים כחוק;

מורה על השמדת הסמים – לגבי הטלפונים יוחזרו לבעליהם או יחולטו ע"פ החלטת הרשם.

יש לשלוח לממונה על עבודות שירות.

זכות ערעור כחוק לבית המשפט המחוזי בירושלים בתוך 45 יום מהיום.

5129371

54678313ניתן היום, כ"ז סיוון תשפ"א, 07 יוני 2021, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה