|  |  |
| --- | --- |
| **בית משפט השלום בירושלים** | |
| **ת"פ** [**28032-06-19**](http://www.nevo.co.il/case/25777929)  **מדינת ישראל נ' אביסדריס** |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל** |  |
|  | **ע"י ב"כ הגב' שירן סיני, מתמחה מתביעות ירושלים** | **המאשימה** |
|  | **נגד** | |
|  | **משה רן אביסדריס** |  |
|  | **ע"י ב"כ עו"ד שני מורן** | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a)

|  |
| --- |
| **גזר דין תוך ביטול הרשעה** |

**כתב האישום המתוקן**

הנאשם הודה בעובדות כתב אישום מתוקן במסגרת הסדר טיעון ללא הסכמה עונשית, בכך שביום 27.2.2018 הגיע ברכב יחד עם אחר לירושלים כדי למכור סם מסוג חשיש אותו רכש הנאשם מבעוד מועד. הנאשם מכר בשתי הזדמנויות שונות לקונים לא ידועים חשיש בכמות לא ידועה, בסכום של 400 ₪ בכל מכירה. העסקה תואמה בין הנאשם ללקוחות ביישומון הטלגראם, הלקוחות הגיעו והתיישבו במושב האחורי של הרכב, קיבלו שקית סם או שתיים מהנאשם, שילמו לנאשם ועזבו את הרכב. בעת שנתפס ברכב, נמצאו עם הנאשם 28 שקיות קנביס במשקל של כ-141.35 גרם נטו וכן סכום מזומן בערך כולל של 3,511 ₪ וכן כלים להכנת סמים. לכן הורשע הנאשם **בשתי עבירות סחר בסם**, לפי סעיפים [13 ו-19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216), ובעבירה של **החזקת סם שלא לצריכה עצמית** לפי [סעיפים 7(א)](http://www.nevo.co.il/law/4216/7.a) ו-([ג](http://www.nevo.co.il/law/4216/7.c)) רישא לפקודה.

**מהלך הדיון**

הנאשם היה עצור בתיק זה 5 ימים מעצר ממש (מיום 27.2.2018 ועד 3.5.2018) עת שוחרר עוד בשלב "מעצר הימים". ביום 27.5.2020 הודה הנאשם בכתב אישום מתוקן, והוסכם כי הנאשם יישלח לשירות המבחן להכנת תסקיר, כשהסניגורית ביקשה לבחון גם את שאלת ביטול ההרשעה.

**תסקירי שירות המבחן**

שירות המבחן הגיש שלושה תסקירים בעניינו של הנאשם. מהתסקירים עולה, כי מדובר באדם צעיר כבן 24, נישא לאחרונה לבת זוגו, עובד בעבודות מזדמנות. הוא סיים מכינה אקדמית לקראת לימודי הנדסאות, לאחר שסיים 11 שנות לימוד ועזב את הלימודים טרם גיוסו לצבא. למרות מום בליבו, התגייס לצה"ל ושירת שירות צבאי, אם כי לא מלא, על רקע מצבו הרפואי. הוריו גרושים ובשנות ילדותו ונערותו ידעה המשפחה מורכבות ומתיחות, שהיו בין היתר, ברקע לחוסר תפקוד יחסי של הנאשם בשנות התיכון המאוחרות ובצבא. אז גם חבר לחברה שולית וכן החל להשתמש בסמים. הוא קיבל אחריות למעשיו בתיק זה, וטען כי בוצעו בשל חובות שצבר. יצוין, כי הוגשו אסמכתאות על הסדרת אותם חובות. הנאשם הביע חרטה על המעשים, ובמהלך הטיפולי בו שולב בשירות המבחן החל להשתלב בקבוצה טיפולית וכן ערך בדיקות שתן. בשלב ראשוני מספר בדיקות שתן נתגלו עם שרידי סם, ואולם בהמשך, יתר בדיקות השתן שמסר הנאשם נמצאות נקיות, והדבר התיישב עם טענתו כי חדל לצרוך סמים מיוזמתו, לאחר שהבין את הנזק הכרוך בדבר. יצוין, כי הטיפול הקבוצתי הופסק זמנית בשל משבר הקורונה, והנאשם, שנטל בו חלק פעיל, צפוי להמשיך בו כשיתחדש. נוסף לכך, הנאשם פעל במהלך תקופת ניהול התיק לייצב את מצבו הכלכלי והתעסוקתי, והיום הוא נעזר באנשי מקצועי פרטיים לצורך כך, ולאחרונה, כאמור נישא. שירות המבחן סבר, כי במסגרת ההליך הפלילי, הנאשם גילה כוחות לערוך שינוי חיובי בחייו, ומכאן לקיחת אחריותו המלאה על המעשים ועל חייו כאחד. לפיכך, המליץ שירות המבחן על הטלת 300 שעות של"ץ וצו מבחן למשך שנה. כמו כן המליץ שירות המבחן על ביטול ההרשעה בשל גילו הצעיר של הנאשם והיותו בתחילת חייו הבוגרים.

**ראיות וטיעונים לעונש**

במסגרת הראיות לעונש הוגש גיליון הרישום הפלילי של הנאשם הכולל הרשעה צבאית בעבירה של היעדרות מן השירות, שעתידה להימחק בסוף שנת 2021. כמו כן שמעתי את אביו ואת רעייתו של הנאשם, אשר דיברו בשבחו ועל אודות השינוי שחל בו כתוצאה מהתהליך המשפטי שלפניי.

לעניין העונש, עתרה המאשימה למתחמי ענישה שבין 4 ל-12 חודשי מאסר בעבירות הסחר ולמתחם שבין 6 ל-12 חודשי מאסר בשל עבירת החזקת הסם שלא לצריכה עצמית. היא ביקשה למקמו בחלק הבינוני-נמוך של המתחמים להם עתרה, וכן ביקשה להכריז על הנאשם סוחר סמים ולחלט את הכספים והרכב.

מנגד עתרה ב"כ הנאשם לאמץ את המלצת שירות המבחן נוכח נסיבותיו האישיות של הנאשם והמלצות שירות המבחן.

**קביעת מתחם הענישה**

בבסיס מתחם הענישה העולם עומד **עקרון ההלימה**, שהוא נגזרת של הערכים המוגנים שנפגעו מביצוע העבירה, מידת הפגיעה בהם, נסיבות ביצוע העבירה ומידת אשמו של הנאשם, ומדיניות הענישה הנוהגת.

**אשר לערכים המוגנים** – עבירות של סחר בסם הן עבירות חמורות מטבען, המסייעות להרחיב את נגע הסמים בקרב האוכלוסייה הכללית, נגע הפוגע בכל רבדיה ומערער את יציבות החברה וביטחונה. כב' השופט עמית עמד ב[ע"פ 2596/18](http://www.nevo.co.il/case/23827604) **זנזורי** נ' **מ"י** (מיום 12.8.2018) על הקלות הבלתי נסבלת של ביצוע עבירות מעין אלה באמצעות הסתייעות ביישומונים בטלפונים הניידים ועמד על חומרת המעשים והצורך להרתיע מי שמבצע עבירות מסוג זה, גם אם מדובר באדם נורמטיבי שבחר ליטול סיכון ולהסתבך בעולם הפלילי (פסקה 8). מידת הפגיעה בערכים המוגנים נמוכה-בינונית.

**אשר לנסיבות ביצוע העבירה** – מדובר בעבירה מתוכננת ומחושבת, כאשר הנאשם הצטייד מראש בכמות מסחרית של סמים, תיאם עסקאות בטלגראס והגיע מאשקלון לירושלים ברכב לצורך ביצוע העסקאות. הוא ביצע שתי עסקאות, והכל מתוך מניע כספי, מול לקוחות שלא הכיר. כמו כן נתפס עם מזומן בסכום גבוה. אלו נסיבות לחומרא. לקולא, סוג הסם וכמותו הלא-גדולה באופן יחסי לנסיבות. הנאשם אחראי בלעדית למעשים וצריך היה להימנע מהם. הנזק שנגרם בפועל מצומצם לאותם שני לקוחות ואולם אם לא היה נתפס הנאשם, סביר להניח שהנזק היה רב יותר.

**מדיניות הענישה הנוהגת** – לרוב בעבירות מסוג זה, מבכר בית המשפט את שיקולי ההרתעה על-פני שיקולים אחרים. במקרה חמור בהרבה ממקרנו, שבו בוצעו עשרות מכירות קנביס לעשרות לקוחות לרבות לקטין אושרו מתחמים הנעים ממאסר קצר ועד 14 חודשי מאסר בגין מכירת סם, ועונשו של נאשם הוחמר מ-9 חודשי עבודות שירות ל-18 חודשי מאסר – [רע"פ 7088/20](http://www.nevo.co.il/case/27078610) **זוהר** נ' **מ"י** (מיום 21.10.2020). ממקרה זה יש לגזור לקולא. ב[רע"פ 8632/19](http://www.nevo.co.il/case/26314376) **כהן** נ' **מ"י** (מיום 5.1.2020) אושר עונש של 9 חודשי עבודות שירות חלף עונש של של"ץ בנסיבות הדומות למקרנו, ואולם שם דובר במי שעמד לחובתו מאסר מותנה שהוחלט להפעילו בסופו של דבר ע"י ערכאת הערעור. מכאן שמדובר בנסיבות חמורות ממקרנו. ב[רע"פ 5494/19](http://www.nevo.co.il/case/25977712) **רנד** נ' **מ"י** (מיום 22.8.2019) אושר מתחם שבין 6 ל-18 חודשי מאסר ועונש של 6 חודשי מאסר בעבודות שירות, במקרה שבו סחר נאשם פעמיים ב"קריסטל" ונמצאו אצלו סמים מסוג קוקאין והרואין. גם ממקרה זה ניתן לגזור לקולא. ב[רע"פ 5478/19](http://www.nevo.co.il/case/25975844) **לוין** נ' **מ"י** (מיום 25.8.2019) אושר עונש של 200 שעות של"ץ ומאסר על-תנאי בנסיבות חמורות יותר ממקרנו, של ריבוי מקרי סחר בטלגראס, לרבות סחר עם קטינים. נקבע כי באותן נסיבות לא ניתן היה להימנע מהרשעה. ב[ת"פ 24627-10-16](http://www.nevo.co.il/case/21568432) **מ"י** נ' **דיוויס** (מיום 17.7.2017) קבעתי מתחם שבין מאסר מותנה ל-12 חודשי מאסר במקרה של ריבוי מקרי סחר עם קרוב משפחה, והטלתי על נאשם 300 שעות של"ץ וענישה נלווית. ב[ת"פ 11314-11-16](http://www.nevo.co.il/case/21565292) **מ"י** נ' **לוי** (מיום 14.1.2018) קבעתי מתחם שבין חודשיים ל-12 חודשי מאסר והטלתי עונש של של"ץ בשל חריגה מטעמי שיקום בנסיבות חמורות יותר של 7 אישומי סחר בקנביס בכמויות גדולות יותר ממקרנו.

**מתחם הענישה** – לפיכך, מתחם הענישה צריך לנוע בין של"ץ נרחב או חודש מאסר, ועד 9 חודשי מאסר שיכול וירוצו בעבודות שירות וענישה נלווית. יש להתייחס למכלול האירועים כאל אירוע אחד, משום שמתקיים בין כל חלקי האירוע קשר הדוק.

**נסיבות שאינן קשורות בביצוע העבירה**

הנאשם צעיר, שעברו הפלילי עומד להימחק, ואף הוא שלא ממין העניין, כשמדובר ברישום הנוגע להיעדרות מן השירות. הנאשם קיבל אחריות מלאה למעשיו וכן לחייו, בכך שהצליח להשתלב (לא בלי קשיים) בתהליך טיפולי שבמהלכו, ובסופו של דבר, חדל לעשן סמים ומסר מספר בדיקות שתן נקיות (הגם שבתחילת התהליך נמצאו בדיקות מלוכלכות). הנאשם סובל מבעיה רפואית לא פשוטה עליה הרחיב במסגרת הראיות לעונש והוצגו בגינה מסמכים רפואיים, ולמרות זאת תפקד לאורך השנים בצורה סבירה ולמעלה מכך, ואף התגייס לשירות צבאי. הוצג לי מסמך כי שחרורו מהצבא היה על רקע רפואי ולא על רקע אחר. הנאשם בעל שאיפות נורמטיביות, השלים מכינה אקדמית על-מנת ללמוד הנדסה, נישא לאחרונה ונמצא בתהליך של הסדרת חובותיו ומיצוי זכויותיו. נדמה, כי למרות קשיים לא פשוטים בילדותו ובשנות התבגרותו, הנאשם נמצא כעת במסלול חיובי שאם יושלם כהלכה, יאפשר לו לתפקד באופן נורמטיבי לאורך חייו. מכאן שהמלצת שירות המבחן מתאימה. הנאשם היה עצור בתיק זה מעצר ממש לראשונה בחייו במשך מספר ימים, ולאורך כל ההליך לא נפתחו לו תיקים חדשים. הדבר מאושש את מסקנת שירות המבחן.

**מיקום הנאשם במתחם**

בנסיבות שמניתי יש למקם את הנאשם עד לשליש הראשון של המתחם.

**ביטול ההרשעה**

בידוע, שיש לעמוד בשני תנאים מצטברים על-מנת ליהנות מביטול הרשעה, שהיא החריג לכלל בדבר הרשעתם של נאשמים – טיב העבירה המאפשר הימנעות מהרשעה, ונזק בלתי מידתי שייגרם כתוצאה מהותרת ההרשעה על כנה.

**אשר לתנאי הראשון**, ברגיל עבירות של סחר בסמים מקשות על חציית תנאי זה. יחד עם זאת נסיבות ביצוע העבירה שלפניי, ובעיקר סוג הסם וכמות הסם והעובדה שמדובר באירוע אחד ממוקד שנקטע (גם אם לא בזכות חרטת הנאשם), אינן מן הנסיבות החמורות לסוג זה של עבירות. לטעמי, וכפי שהדבר פורש בפסיקת בתי המשפט השונים, יש לגזור מחומרת העבירה לשיעור הנטל שיש להוכיח בדבר הנזק הנגרם מעצם ההרשעה. מפנה לנסיבות חמורות יותר של סחר בסמים, בהן נותרה החלטתי על כנה, בדבר ביטול ההרשעה – ת"פ 53375-038 **מ"י** נ' **פלוני** (מיום 25.9.2019) וערעור המדינה שנדחה בעניינו של נאשם 2 – [עפ"ג (י-ם) 20164-11-19](http://www.nevo.co.il/case/26170646) **מ"י** נ' **פלוני** (מיום 8.7.2020). מפנה גם ל[ת"פ 61031-02-18](http://www.nevo.co.il/case/23671505) **מ"י** נ' **זריהאן** (מיום 30.10.2019) שם הסכימה המדינה לסיום בדרך של ביטול ההרשעה בשל שיקולי שיקום ונסיבות אישיות, גיל צעיר ושילוב בלימודים אקדמיים. במקרה חמור יותר ממקרנו, הסתיים תיק ללא הרשעה מבלי שהוגש על כך ערעור – [ת"פ 11267-01-18](http://www.nevo.co.il/case/23523083) **מ"י** נ' **ונדה** (מיום 3.11.2019). מכאן, שתוצאה של ביטול הרשעה בעבירות של סחר בסמים אינה בלתי אפשרית, הגם שאינה נפוצה.

**אשר לתנאי השני**, גילו הצעיר של הנאשם, יחד עם נסיבותיו האישיות והרפואיות, העובדה שכיום הוא על סיפם של לימודים אקדמיים בתחום הנדסאות הבניין (הוגשה תעודת סיום של המכינה) ורצונו העז לעסוק בתחום, יחד עם התהליך הטיפולי שעבר, מלמדים שאם יורשע, ישנה סבירות גבוהה מאוד כי ההרשעה תהא לו לרועץ בתחום עיסוקו המבוקש. לכן, לטעמי, הנאשם עמד בנטל להוכיח פגיעה חריגה בעתידו המקצועי, **ולכן אני מבטל את ההרשעה**, תוך קביעה שהנאשם ביצע את המיוחס לו בכתב האישום המתוקן.

**גזירת הדין**

נוכח כל האמור מכריז על הנאשם סוחר סמים, ומטיל עליו את העונשים הבאים:

1. 400 שעות שירות לתועלת הציבור. הנאשם לא יחל לרצות עונש זה לפני יום 20.6.2021 (בחלוף 45 יום מהיום). שירות המבחן יגיש תוכנית של"ץ בתוך 30 יום. ביצוע התוכנית יהיה בהתאם להוראות שירות המבחן ובפיקוחו, והנאשם הוזהר כי אם יפר את התנאים, שירות המבחן יהא רשאי לבקש להפקיע את הצו ולהטיל עליו כל עונש אחר, לרבות מאסר;
2. פיצוי בסך 4,000 ₪ לעמותת "עלם". הפיצוי ישולם ב-16 תשלומים שווים ורצופים החל מיום 1.6.2021 ובכל 1 לחודש רציף ועוקב. לא ישולם תשלום במועד, יועמד הפיצוי לפירעון מיידי;
3. התחייבות בסך 5,000 ₪ שלא לעבור בתוך שנה מהיום כל עבירה לפי [פקודת הסמים המסוכנים](http://www.nevo.co.il/law/4216);
4. צו מבחן למשך 12 חודשים מהיום. הנאשם הוזהר לשתף פעולה עם שירות המבחן שאם לא כן עלול הצו להיות מופקע וניתן יהיה להטיל עליו כל עונש אחר, לרבות הרשעתו בדין והטלת מאסר;
5. מורה על חילוט הכספים שנתפסו ועל השמדת המוצגים.

נוכח נסיבות האירוע וטיעוני ב"כ הנאשם בהקשר זה, לא מצאתי להורות על חילוט הרכב. מורה על חילוט 3,000 ₪ בגין הסכום שהופקד על חשבון שחרור הרכב. יתר הסכום יוחזר לאביו של הנאשם על אף כל הוראת עיקול.

יש לשלוח לשירות המבחן.

זכות ערעור כחוק.

5129371

54678313ניתן היום, י"ג אייר תשפ"א, 25 אפריל 2021, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה