|  |  |
| --- | --- |
| **בית משפט השלום בנתניה** | |
| ת"פ 45279-06-19 מדינת ישראל נ' קנפו |  |

**­­לפני: כבוד השופט גיא אבנון**

**ה****מאשימה: מדינת ישראל**

**באמצעות תביעות מרכז – שלוחת נתניה**

**נ ג ד**

**הנאשם: טימור קנפו**

בשם המאשימה: עו"ד רוני אלסטר

בשם הנאשם: עו"ד עידו רז

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19.א](http://www.nevo.co.il/law/4216/19.a)

[חוק העונשין, תשל"ז-1977](http://www.nevo.co.il/law/70301): סע' [51ג(ג)](http://www.nevo.co.il/law/70301/51c.c)

**גזר דין**

הנאשם הורשע בהתאם להודאתו בכתב אישום מתוקן בביצוע עסקה אחרת בסם מסוכן, לפי סעיפים [13 ו-19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973. לאחר שהתקבלו שלושה תסקירים, במסגרתם מצא שירות המבחן להמליץ על סיום ההליך בענישה צופה פני עתיד בצד צו מבחן ושל"צ, הודיעו הצדדים על הסכמות עונשיות. הם עתרו במשותף לגזור על הנאשם מאסר בפועל בן 7 חודשים שירוצה בדרך של עבודות שירות, מאסר על-תנאי, קנס בסך 3,000 ₪, התחייבות כספית, פסילת רישיון הנהיגה על-תנאי וצו מבחן למשך שנה. העתירה המקלה נומקה בקשיים ראייתיים, בשילוב חלוף הזמן (קרוב לארבע שנים), התנהלותו החיובית של הנאשם מאז והמלצת שירות המבחן. הצדדים לא התעלמו מהרשעה קודמת של הנאשם בעבירת סמים, אף היא בשל עבירה מאותה תקופה לערך, בגינה נדון למאסר על-תנאי, קנס והתחייבות (גזר הדין מאוחר למועד ביצוע מעשיו של הנאשם בהליך דנן, כך שהמאסר על-תנאי וההתחייבות אינם בני הפעלה). הנאשם בדברו האחרון הביע צער על מעשיו, והצהיר כי הוא פתח דרך חדשה בחייו, ולא ישוב לעולם העברייני. מועד מתן גזר הדין נדחה על מנת לאפשר הגשת חוות דעת עדכנית של הממונה על עבודות שירות, אשר מצא את הנאשם כשיר.

לאחר שנתתי דעתי לטיעוני הצדדים, מצאתי כי ההסכמות אליהן הגיעו מצויות במתחם שיקול הדעת הנתון להם, לבטח על רקע קיומם של קשיים ראייתיים, כמו גם המלצתו החיובית של שירות המבחן. אני מאמץ את ההסדר, וגוזר על הנאשם את העונשים הבאים:

א. 7 חודשי מאסר בפועל.

המאסר ירוצה בדרך של עבודות שירות במועצה הדתית ברחוב חפץ חיים 404 נתיבות, בהתאם לחוות דעת הממונה על עבודות שירות מיום 6.12.22. הנאשם יתייצב ביום 8.2.23 בשעה 8:00 במשרדי הממונה במפקדת מחוז דרום של שב"ס.

הנאשם מוזהר כי עליו לעמוד בתנאי ההעסקה ובדרישות הממונה, לרבות בדבר איסור צריכת אלכוהול, וכי כל חריגה מהכללים עלולה להביא להפסקת עבודות השירות וריצוי יתרת עונש המאסר מאחורי סורג ובריח.

ב. 4 חודשי מאסר אותם לא ירצה הנאשם אלא אם יעבור תוך שלוש שנים עבירה כלשהי על פקודת הסמים.

ג. צו מבחן למשך שנה. הוסברה לנאשם משמעותו של צו המבחן ואפשרות הפקעתו והטלת עונש במקומו.

ד. קנס בסך 3,000 ₪ או 21 ימי מאסר תמורתו. הקנס ישולם ב-3 תשלומים חודשיים שווים ורצופים, החל מיום 10.2.23 ובכל 10 בחודש שלאחריו. לא ישולם איזה מהתשלומים במועדו, תעמוד יתרת הקנס לפירעון מידי. לבקשת הנאשם ניתן לקזז את הקנס מתוך ערבון שהפקיד הנאשם בהליך המעצר הקשור בתיק זה, בכפוף לכל מניעה חוקית לרבות עיקול.

ה. הנאשם ייתן התחייבות בסך 3,000 ₪ להימנע במשך שלוש שנים מביצוע עבירה כלשהי על פקודת הסמים. הנאשם יצהיר על התחייבותו לפניי עוד היום, שאם לא כן, ירצה תקופת מאסר בת 5 ימים.

ו. הנאשם יפסל מלקבל ומלהחזיק רישיון נהיגה לתקופה של 6 חודשים, ואולם הנאשם לא ישא בעונש זה אלא אם יעבור תוך 3 שנים עבירה כלשהי על פקודת הסמים או נהיגה בפסילה.

ז. הסמים יושמדו – לאחר שפסק הדין יהיה חלוט.

5129371

54678313זכות ערעור לבית המשפט המחוזי תוך 45 ימים מהיום.

ניתן היום, י"ט כסלו תשפ"ג, 13 דצמבר 2022, במעמד הצדדים. המזכירות תעביר עותק מגזר הדין לשירות המבחן ולממונה על עבודות שירות. לתשומת לב שירות המבחן: משך עבודות השירות עולה על שישה חודשים ([סעיף 51ג(ג)](http://www.nevo.co.il/law/70301/51c.c) ל[חוק העונשין](http://www.nevo.co.il/law/70301)).

גיא אבנון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)