|  |  |
| --- | --- |
| **בית משפט השלום בירושלים** | |
| ת"פ 63452-06-19 מדינת ישראל נ' בלום(אחר/נוסף) |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל ע"י תביעות ירושלים** |  |
|  |  | **המאשימה** |
|  | **נגד** | |
|  | **נוריאל בלום ת.ז. xxxxxxxxx ע"י ב"כ עוה"ד עידן גמליאלי** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13א](http://www.nevo.co.il/law/4216/13a), [19](http://www.nevo.co.il/law/4216/19)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתב האישום המתוקן**

הנאשם הורשע על פי הודאתו בעבירות ובעובדות המנויות בכתב האישום המתוקן.

באישום הראשון הודה הנאשם בביצוע עבירות של **סחר בסמים**, לפי [סעיף 19](http://www.nevo.co.il/law/4216/19) + [13א](http://www.nevo.co.il/law/4216/13a) ל[פקודת הסמים המסוכנים](http://www.nevo.co.il/law/4216). מעובדות האישום עולה, כי בין הסוכן המשטרתי נ.פ. לבין מ"ג היכרות מוקדמת. הסוכן פנה למ"ג במטרה לרכוש טיפות LSD אך בשל חוסר זמינות של מ"ג, היפנה את הסוכן לנאשם. בסופו של דבר ולאחר תיאום מראש, נפגשו הסוכן והנאשם ביום 20.5.2019 ברכבו של הסוכן. הנאשם העביר לידי הסוכן בקבוקון עם פקק לבן המכיל סם מסוג LSD בנפח 0.55 מ"ל. הסוכן פתח את הפקק והריח את הנוזל כדי לוודא שמדובר בסם ולאחר מכן מסר לנאשם 1,500 ₪, אותם העביר הנאשם למ"ג בסמוך לכך.

מעובדות האישום השני עולה, כי בעקבות האישום הראשון, ערכה המשטרה חיפוש בביתו של הנאשם בליל ה-24.6.2019. במהלך החיפוש נתפסה קופסה שחורה ובה 2.79 גרם קנאביס. בגין מעשים אלה הורשע הנאשם בעבירה של **החזקת סמים לצריכה עצמית**, עבירה לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) ל[פקודת הסמים המסוכנים](http://www.nevo.co.il/law/4216).

**מהלך הדיון**

כאמור הנאשם נעצר ביום 24.6.2019 במסגרת הליך של מעצר ימים. כתב אישום עם בקשה למעצר עד תום ההליכים הוגשו ביום 28.6.2019. הנאשם היה עצור ממש עד ליום 18.7.2019, אז שוחרר למעצר בית מלא עם תנאים שהוקלו מעת לעת.

**תסקירי שירות המבחן**

מהתסקיר הראשון שהוגש בעניינו של הנאשם עולה כי הוא בן 20, רווק ללא עבר פלילי. הנאשם מתגורר בבית דודיו בישוב יתד ועובד בתפקיד עוזר נפח. טרם מעצרו התגורר עם אמו בישוב אפרת ועבד בתחום הבניה והשיפוצים. הנאשם סיים 12 שנות לימוד עם בגרות חלקית. בגיל 18 התגייס לצה"ל לתפקיד מש"ק לוגיסטיקה ושירת במשך ארבעה חודשים, אולם הוחלט לשחררו על רקע אי התאמה. הנאשם מסר לשירות המבחן כי החל לצרוך קנאביס בגיל 15 בנסיבות חברתיות, כאשר בגיל 17 השימוש בסמים הפך ליומיומי. בנוסף, מסר כי בגיל 18 החל לצרוך LSD בתדירות של אחת לחודש, כאשר בילה במסיבות טבע. הנאשם מסר בדיקות לגילוי סם שנמצאו נקיות. בהתייחס לעבירות בהן הורשע, ציין כי החזיק בביתו קנאביס לשימוש עצמי וסייע לחברו שהיה סוחר סמים מבלי שהדבר הניב לו רווח. השירות התרשם, כי הנאשם לקח אחריות מלאה על מעשיו והביע חרטה. במסגרת מעצר הבית בו שהה, שולב הנאשם בקבוצת פיקוח מעצרים, במסגרתה שיתף פעולה עם התכנים והצליח לגלות מודעות ולבחון את התנהלותו הבעייתית. שירות המבחן המליץ לדחות את הדיון בעניינו של הנאשם למספר חודשים על מנת למצות את ההליך הטיפולי.

מהתסקיר השני שהוגש בעניינו של הנאשם עולה, כי במהלך תקופת הדחיה עבר הנאשם להתגורר עם אמו בישוב אפרת. הנאשם מסר, כי בעקבות התפרצות מחלת הקורונה וההגבלות שהוטלו, טרם הצליח להשתלב בתעסוקה והוא מחכה לסיום ההליך הפלילי. שירות המבחן התרשם, כי הנאשם מתחיל לפעול למען שינוי אורחות חייו ולהימנעות מחזרה למעורבות בפלילים. שתי בדיקות שתן נוספות שמסר, נמצאו נקיות מסמים. השירות סבר, כי הנאשם יתקשה להשתלב בטיפול במסגרתו והמליץ להטיל על הנאשם מאסר שירוצה בדרך של עבודות שירות ומאסר מותנה.

**חוות דעת של הממונה על עבודות השירות**

הנאשם נמצא כשיר לריצוי מאסר בדרך של עבודות שירות. הממונה המליץ על השמת הנאשם בחברת קדישא בירושלים, החל מיום 24.12.2020.

**טיעונים לעונש**

הצדדים לא הגיעו להסכמה עונשית.

מחד, ב"כ המאשימה עתרה למתחם ענישה שבין 8 ל-18 חודשי מאסר נוכח טיב הסמים ונסיבות ביצוע העבירה. נוכח זאת עתרה להטיל על הנאשם עונש מאסר בפועל בתחתית המתחם וענישה נלווית.

מאידך, הסניגור טוען כי ניתן להסתפק בעונש של עבודות שירות ומאסר על תנאי בהתאם להמלצת שירות המבחן.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מדיניות הענישה הנוהגת ונסיבות ביצוע העבירה.

**אשר לערך המוגן** – העבירות אותן עבר הנאשם פוגעות בערך המוגן של שמירה על שלום הציבור ובריאותו מפני נגע הסמים, שאינו מבחין בין "סמים קלים" ל"סמים קשים", שתוצאות השימוש בהם וההתמכרות אליהם קשות, ארוכות טווח ורחבות היקף וחורגות מעניינו של אדם אחד, ונוגעות לכלל החברה. בענייננו, מידת הפגיעה בערך המוגן נמוכה בינונית, משום שמדובר ב"טובה לחבר" בהקשר לסחר ובכמות קטנה של סם שבמהותו הוחזק לצריכה עצמית. נסיבה לחומרה כי טיבו הרע של LSD.

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: שני האישומים מעידים על תכנון – הן ברמת הסחר והן ברמת הימצאות הסמים בביתו של הנאשם; הנאשם אחראי בלעדית למעשים, והיה עליו לדעת שגם אם בחר לסייע לחבר בסחר, צריך לשאת בתוצאות מעשיו; מדובר בסמים שמוגדרים כסמים "קשים" והכמויות שמכר אינן מבוטלות, כאשר הנזק מביצוע עבירות סמים ובוודאי שמעצם הפצתם ידוע וקשה. הדבר נכון במיוחד בכל הנוגע ל-LSD, כפי שעולה, בצדק מהפסיקה אליה היפנתה המאשימה [ת"פ (מחוזי מרכז) 332-10-16](http://www.nevo.co.il/case/21480564) **מ"י** נ' **פרג** (מיום 3.8.2017) בפסקה 13; המעשים בוצעו בהיות הנאשם אדם צעיר בתחילת חייו הבוגרים, ומכאן חוסר שיקול הדעת שבביצועם.

**מדיניות הענישה הנוהגת –** סקירת הפסיקה מלמדת על מגוון עונשים המוטלים בעבירות מסוג זה, אך ענישה של מאסר בפועל חד ספרתי בטווח הגבוה, היא הכלל. ר' בהקשר זה למשל [רע"פ 1183/18](http://www.nevo.co.il/case/23748897) **ששון** נ' **מ"י** (21.3.2018) בנסיבות של סחר ב – LSD. ב[ת"פ 45180-02-13](http://www.nevo.co.il/case/6793477) **מ"י** נ' **פלוני** (6.6.2016) הורשע נאשם במספר עבירות. בעבירות הסמים דובר על כך שהנאשם החזיק יחד עם אחרות 43 גלולות LSD שלא לצריכה עצמית, מכר בתיווך אחר, בין היתר, 0.7284 גרם MDMA ומכר 10 בולי LSD והחזיק גרמים בודדים של חשיש. בית המשפט קבע מתחם ענישה בין מאסר שירוצה בעבודת שירות לבין 12 חודשי מאסר בפועל; ב[ת"פ 53219-03-14](http://www.nevo.co.il/case/13083186) **תביעות צפת** נ'  **מורלי** (15.11.2016) נקבע בגין עבירת סחר בסם מסוכן מסוג LSD בכמות שאינה ידועה למאשימה ובגין החזקת סם מסוג LSD וגרמים בודדים של חשיש, מתחם שבין מאסר קצר בפועל בדרך של עבודות שירות ועד 12 חודשי מאסר בפועל.

**מתחם הענישה** – יש מקום לקבוע כי כל אישום הוא אירוע נפרד בשל ההבדלים ביניהם. לפיכך, לאישום הראשון מתחם הענישה צריך לעמוד על מספר מאסר קצר בעבודות שירות ועד 12 חודשי מאסר בפועל. המתחם באישום השני צריך לנוע בין מע"ת ושל"ץ ועד מספר חודשי מאסר שיכול ורוצו בעבודות שירות.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: עונש מאסר יפגע בנאשם שנמצא בתחילת חייו, כשאין לו עבר פלילי ומעולם לא נשא עונש מאסר; הנאשם היה עצור בתיק זה 25 ימים ולאחר מכן שהה בתנאים מגבילים ללא הפרות; הנאשם נטל אחריות למעשיו והוא עושה מאמצים רבים להשתקם בכוחות עצמו וגם בסיוע שירות המבחן. הוא הוכיח זאת באמצעות מתן בדיקות שתן נקיות ושיתוף הפעולה עם שירות המבחן. היעדר נזקקות טיפולית אינה נזקפת לחובתו, שכן על-פניו בדיקות השתן אכן מעידות שהצליח לשמור על ניקיון מסמים ואף העיד על עצמו כי הוא ניתק קשריו קודמים, שהבין שהזיקו לו; לנאשם אין עבר פלילי.

**המיקום במתחם** – בנסיבות העניין יש למקם את הנאשם בתחתית מתחם הענישה שקבעתי.

**גזירת הדין**

לפיכך, אני מחליט לגזור על הנאשם את העונשים הבאים:

1. 3 חודשי מאסר אשר ירוצו בעבודות שירות, החל מיום 24.12.2020, לביצוע בחברה קדישא בירושלים, וזאת על פי חוות דעת הממונה על עבודות השירות. על הנאשם להתייצב ביום 24.12.2012 עד לשעה 08:00 במשרד הממונה על עבודות שירות בבאר שבע לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולים להביא להפקעת העבודות ולהמרת העונש בעונש מאסר של ממש. מתקופה זו יש לנכות ימי מעצרו של הנאשם, על פי חישוב שב"ס שיכריע;
2. 6 חודשי מאסר, שלא ירוצו אלא אם יעבור הנאשם כל עבירה לפי לפקודת הסמים במשך 3 שנים מסיום עבודות השירות, למעט עבירה של שימוש עצמי ו/או החזקת כלים לשימוש עצמי, בגינן קובע חודש מאסר שלא ירוצו, אלא אם יעבור הנאשם עבירות אלו בתוך 3 שנים מהיום.
3. קנס בסך 3,000 ₪, אשר יקוזז מההפקדה ב[מ"ת 63448-06-19](http://www.nevo.co.il/case/25820843), ככל שלא נותרה יתרה לקיזוז ישולם הקנס עד ליום 1.9.2020. ככל שתיוותר יתרה, היא תושב לנאשם. הוראה זו תגבר על כל עיקול ככל שקיים. הקנס יקוזז רק לאחר הודעה על סיום ריצוי עבודות השירות;
4. התחייבות בסך 5,000 ₪ שלא לעבור כל עבירה לפי פקודת הסמים לרבות שימוש עצמי, במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

**הואיל ואין מחלוקת כי העבירות לא בוצעו על רקע כלכלי, כל כסף שנתפס אצל הנאשם במסגרת תיק זה יוחזר לו.**

מורה על השמדת הסמים.

המאשימה תשקול החזרת הטלפון לנאשם.

יש לשלוח לשירות המבחן ולממונה על עבודות שירות.

5129371זכות ערעור כחוק לבית המשפט המחוזי בירושלים בתוך 45 יום מהיום.

54678313ניתן היום, כ' תמוז תש"פ, 12 יולי 2020, במעמד הצדדים.

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)