|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 28785-07-19 מדינת ישראל נ' צאלח ת"פ 2063-03-19** | |  | |
| בפני | **כבוד השופט דוד שאול גבאי ריכטר** | | | |
| **בעניין:** | **מדינת ישראל** | |  | |
|  | **ע"י ב"כ עו"ד מאיר לוברבאום תביעות ירושלים** | | **המאשימה** | |
|  | **נגד** | | | |
|  | **מוחמד צאלח** | |  | |
|  | **ע"י ב"כ עו"ד ורד בירגר** | | **הנאשם** | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

|  |
| --- |
| **גזר דין** |

**כתבי האישום בהם הודה הנאשם**

**ב**[**ת"פ 28785-07-19**](http://www.nevo.co.il/case/25859866) (כתב אישום מקורי) הורשע הנאשם על-פי הודאתו ב**החזקת סם שלא לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא ל[פקודת הסמים המסוכנים](http://www.nevo.co.il/law/4216), בכך שביום 2.12.2016 החזיק בביתו "נייס גאי" (AMB-FUB) במשקל 2.39 גרם וכן ב-69 שקיות שהיו מפוזרות בביתו – לא צוינה כמות הסם בהקשר זה. במסגרת תשובתו לאישום טען הנאשם כי הסמים הם לצריכתו עצמית ולא היה בכוונתו להעבירם לאיש.

**ב**[**ת"פ 2063-03-19**](http://www.nevo.co.il/case/25501377) (כתב אישום מתוקן) הודה הנאשם והורשע ב**החזקת סם לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) סיפא לפקודת הסמים, בכך שביום 22.1.2018 החזיק הנאשם בכליו 1.18 גרם קנביס וכן "נייס גאי" במשקל 5.07 גרם.

**מהלך הדיון**

הצדדים לא הגיעו להסדר בעניין העונש, והנאשם נשלח לשירות המבחן לצורך עריכת תסקיר.

**תסקירי שירות המבחן**

בעניינו של הנאשם הוגשו שני תסקירים. מהתסקירים עולה, כי הנאשם בשנות השלושים המוקדמות לחייו, רווק ועובד מזה למעלה משנתיים בתחום התברואה בעיריית ירושלים. הוא סיים 12 שנות לימוד והוא מגיע מרקע נורמטיבי. לדבריו, החל להשתמש בסמים בשנות נערותו המאוחרות, על רקע חשיפה לחברת שוליים. הוא קיבל אחריות מלאה למעשים ולאחר הזדמנות חוזרת שניתנה לו על-ידי, שיתף פעולה עם שירות המבחן ומסר בדיקות שתן על בסיס שבועי, כולן נמצאו נקיות משרידי סמים. שירות המבחן עמד על כך שהנאשם כיום בוגר יותר, מביע חרטה על המעשים ומודע למחיר שעליו לשלם בגין ביצועם. השירות עמד על כך שהנאשם עובד בעבודה המשמעותית עבורו כגורם חיובי ומייצב ונוכח שיתוף הפעולה שלו עם השירות, והעובדה שמסר בדיקות שתן נקיות מסמים, המליץ שירות המבחן על הארכת המאסר המותנה ועל הטלת צו מבחן פיקוחי שבמסגרתו ימשיך הנאשם למסור בדיקות שתן.

**רישום פלילי**

לנאשם שתי הרשעות קודמות האחת בעבירות סמים והשניה בהפרעה לשוטר בגינן הוטלו עליו עונשים מותנים. לחובת הנאשם מאסר על-תנאי של חודש בר-הפעלה, שהוטל עליו ב[ת"פ 34159-06-19](http://www.nevo.co.il/case/25784793) ביום 13.6.2017 (**תיק התנאי, המאסר המותנה**).

**טיעונים לעונש**

ב"כ המאשימה עמד על נסיבות ביצוע העבירות ועתר למתחם שבין 4 ל-12 חודשי מאסר בעבירת ההחזקה שלא לצריכה עצמית, ובעבירה של החזקה לצריכה עצמית עתר למתחם שבין מאסר מותנה ועד חודשי מאסר ספורים שיכול ויבוצעו בעבודות שירות. התובע עתר להטיל על הנאשם מאסר במצטבר למאסר המותנה שיופעל וזאת בתחתית המתחמים, עונש שיוכל להיות מבוצע בעבודות שירות. הסניגורית ביקשה לאמץ את המלצת שירות המבחן שעומדת לדעתה גם במבחן האינטרס הציבורי.

**קביעת מתחם הענישה ההולם**

בבואו של בית המשפט לקבוע את מתחם הענישה ההולם עליו לתת בכורה לעקרון ההלימה, שהוא נגזרת של הערכים המוגנים, מידת הפגיעה בהם, נסיבות ביצוע העבירה ומידת אשמו של הנאשם ומדיניות הענישה הנוהגת.

**הערכים המוגנים** – מדובר בפגיעה בבריאות הציבור ובסופו של דבר גם בביטחונו. יחד עם זאת נוכח טיב הסם ונסיבות הימצאותו בקרבת הנאשם, מידת הפגיעה בערכים המוגנים נמוכה.

**אשר לנסיבות ביצוע העבירות** – בתיק הראשון מדובר בסמים שנתפסו מפוזרים בביתו של הנאשם, כך שמדובר בעבירה מתוכננת, כשהחלוקה לשקיות רבות מעידה לכאורה על קרבה לנסיבות של סחר. עם זאת, לא נטען כי הסמים הוסתרו בבית וגם כך אין מדובר בכמות "מסחרית", ולכן הכף נוטה לקבל את הסבריו של הנאשם לעניין תכלית השימוש בהם לצריכתו העצמית. מעבר לאמור, כתב האישום לוקה באי-בהירות בנוגע לכמות הסמים הכוללת, ולכן הדבר פועל לזכותו של הנאשם. הנאשם אחראי בלעדית למעשים ובפועל לא נגרם נזק. בתיק השני, אין מדובר בסמים "קשים" אלא בקנביס ובקנביס סינתטי לצריכה עצמית, הנאשם אחראי למעשים ובפועל הנזק קטן וכך גם פוטנציאל הנזק.

**מדיניות הענישה הנוהגת** – ב[ע"פ 6161/16](http://www.nevo.co.il/case/21477656) **יזרעאלוב** נ' **מ"י** (מיום 20.2.2017) נדון נאשם ל-6 חודשי עבודות שירות בשל שיקולי שיקום, וכחריגה ממתחם שבין 8 ל-20 חודשים בנסיבות חמורות ממקרנו של מספר מקרי סחר בנייס גאי. בעפ"ג (ב"ש) [44536-12-17](http://www.nevo.co.il/case/23427655)  **טרטיאקוב** נ' **מ"י** (מיום 27.3.2018) נדון המערער ל-20 חודשי מאסר על בסיס מתחם שבין עבודות שירות ל-18 חודשי מאסר בנסיבות של החזקת 20 יחידות נייס גאי שלא לצריכתו העצמית. שם לנאשם היו מאסרים מותנים ארוכים שהופעלו.

**מתחם הענישה** – נוכח כל האמור מתחם הענישה יחל בימי מאסר ספורים או של"ץ נרחב ועד 6 חודשי מאסר בתיק הראשון ומאסר מותנה ועד חודשיים מאסר בתיק השני.

**נסיבות שאינן קשורות בביצוע העבירה** – הנאשם הודה וחסך מזמנו של בית המשפט. הוא שיתף פעולה עם שירות המבחן והוכיח כי בפועל הוא נקי מסמים לאורך תקופה לא קצרה. הנאשם עובד לפרנסתו ומוצא במקום עבודתו סיפוק רב, וזה מהווה עבורו עוגן ליציבות חייו ולמשמעותם, ולכן שליחתו למאסר וגם בעבודות שירות, לא תהא החלופה העונשית ההולמת, ומכאן שהמלצת שירות המבחן, הכוללת המלצה על הארכת התנאי, הטלת של"ץ ומבחן, היא המלצה נכונה, הן מבחינת עקרון ההלימה, והן מבחינת הבטחת המשך שיתוף הפעולה של הנאשם עם גורמי האכיפה והפיקוח. לחובת הנאשם עברו הפלילי והמאסר המותנה.

**מיקום הנאשם במתחם** – בנסיבות אלו, סברתי שנכון יהיה לקבל את המלצת שירות המבחן, ובנסיבות העניין יהיה נכון וצודק להאריך את המאסר המותנה, לצד הטלה של רכיבי ענישה נוספים הנמצאים בתחתית המתחם שקבעתי. סברתי ששליחת הנאשם למאסר ולו בעבודות שירות, עלולה להוביל לאובדן מקור פרנסתו, ואין מדובר בתוצאה רצויה. לצד זאת רכיבי העונש עליהם עמדתי לעיל יש בהם לעמוד בעקרון ההלימה בנסיבות העניין.

**גזירת הדין**

לפיכך, גוזר על הנאשם את העונשים הבאים:

1. מחדש את המאסר המותנה של חודש ימים שהוטל על הנאשם בתיק התנאי, כך שהנאשם לא יעבור בתוך 18 חודשים מהיום כל עבירת עוון לפי [פקודת הסמים המסוכנים](http://www.nevo.co.il/law/4216);
2. 250 שעות של"ץ בפיקוח שירות המבחן. שירות המבחן יגיש בתוך 30 יום תוכנית של"ץ לאישורי – השל"ץ לא יחל לפני 1.8.2022;
3. קנס בסך 1,000 ₪ או 4 ימי מאסר תמורתו אם לא ישולם. הקנס ישולם ב-4 תשלומים החל מיום 1.7.2022 ובכל 1 לחודש רציף ועוקב. לא ישולם תשלום במועד יועמד הקנס לפירעון מיידי;
4. התחייבות בסך 5,000 ₪ שלא יעבור הנאשם בתוך 18 חודשים מהיום כל עבירה לפי [פקודת הסמים המסוכנים](http://www.nevo.co.il/law/4216);
5. צו מבחן למשך 18 חודשים מהיום.

הוסברו לנאשם משמעויות צו השל"ץ וצו המבחן וחובתו לשתף פעולה עם שירות המבחן. הנאשם הוזהר כי אם לא ישתף פעולה, ניתן יהיה להטיל עליו כל עונש חלופי אחר לרבות מאסר. כמו כן הוסבר לנאשם כי אם יעבור עבירה שתפעיל את המאסר המותנה, בית המשפט שידון יהא חייב להפעיל את המאסר המותנה.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

ניתן לבצע קיזוז מכל הפקעה על אף כל הודעת עיקול. ככל שאין עיקול ויש יתרת זכות ניתן להשיב לנאשם.

יש להשמיד את המוצגים.

5129371יש לשלוח לשירות המבחן.

54678313

זכות ערעור כחוק.

ניתן היום, ב' בסיוון התשפ"ב, 1 ביוני 2022 במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה